
Šalia  bėgių  stypsantis  ir  nežinantis  ko  griebtis  geležinkelininkas 
žarstė  miglotus  paaiškinimus,  o  stoties  viršininkas  vis  dažniau  laks¬ 
tė  į  peroną  ryžtingai  žadėdamas  viską  sutvarkyti,  bet  keleivinio 
traukinio,  jungiančio  speigo  sukaustytus  pietų  Alfeldo  miestelius  ir 
kaimus  nuo  Tisos  iki  kone  Karpatų  priekalnių  vis  nebuvo  ir  nebu¬ 
vo  („Patys  matote,  jis  ir  vėl  nusimuilino..."  -  skėsčiojo  rankomis  ge¬ 
ležinkelininkas,  nutaisęs  sarkastišką  miną),  ir  viso  labo  iš  dviejų,  tik 
tokiais  „ypatingais  atvejais"  į  maršrutą  išleidžiamų  nutriušusių  va¬ 
gonų  su  mediniais  suolais,  ir  iš  nusenusio,  apgriuvusio  keturi  šimtai 
dvidešimt  ketvirtojo  traukinio  sudurstytas  papildomas  traukinys 
išvažiavo  vėluodamas  daugiau  kaip  pusantros  valandos,  taigi  visai 
nesilaikė  traukinių  tvarkaraščio  (į  jį  nė  nebuvo  įrašytas,  beje,  tvarka¬ 
raščio  ir  šiaip  nebuvo  laikomasi),  o  viskam  abejingi  ir  nė  menkiausio 
ryžto  nerodantys  vietiniai,  šitiek  bergždžiai  laukiantys  šio  iš  vakarų 
atvažiuojančio  traukinio,  galėjo  tik  su  juo  nusigauti  tuos  kone  pen¬ 
kiasdešimt  kilometrų,  likusių  nuo  geležinkelio  atšakos.  Tokia  ne¬ 
tvarka  jau  nieko  nestebino  -  visur  kur  įsivyravusi  suirutė  kliudė, 
savaime  suprantama,  ir  geležinkelių  transportą,  ir  visas  kitas  sferas: 


buvo  suabejota,  ar  reikalinga  įprastinė  tvarka,  kasdienius  įpročius 
vis  labiau  trikdė  nesulaikomai  plintantis  chaosas,  ateitis  kėlė  šleikš¬ 
tulį,  praeitį  užklojo  nepermatoma  migla,  kasdienio  gyvenimo  tėkmė 
pasidarė  neprognozuojama,  įsivyravo  abejingumas  -  jau  buvo  ne¬ 
sunku  įsivaizduoti,  kad  štai  ims  ir  nebeatsidarys  nė  vienos  durys, 
kad  kviečiai  pradės  augti  varpomis  į  žemę,  mat  išplitęs  akis  badan¬ 
tis  pakrikimas  terodė  vien  požymius,  o  pati  priežastis  taip  ir  liko 
neapčiuopiama  ir  nesuvokiama,  tad  neliko  nieko  kito,  tik  tvirtai 
kirstis  į  tai,  į  ką  dar  įmanoma  įsikabinti,  taigi  žmonės  ir  darė  visa  tai 
toje  kaimo  geležinkelio  stotyje  -  tikėdamiesi  teisėtai  atsisėsti  ant 
suolų,  o  ten  vietų  užteko  ne  visiems,  šturmavo  sunkiai  nuo  šalčio 
atsidarančias  vagonų  duris.  Pflaumnė,  grįžtanti  po  įprastinio  gimi¬ 
nių  lankymo  žiemą,  šįkart  irgi  įsivėlė  į  tokius  beprasmiškus  susis- 
tumdymus  (kaip  netrukus  paaiškėjo,  nė  vienas  keleivis  nevažiavo 
stačias)  -  pro  stovinčius  priekyje  ji  brovėsi  su  neįtikėtinai  didele 
jėga,  niekaip  neatitinkančia  smulkaus  jos  kūno  sudėjimo,  ir  galingai 
stabdė  stumiančius  ją  iš  nugaros;  pagaliau  vargais  negalais  užsika¬ 
riavo  vietą  prie  lango,  nors  ir  turės  važiuoti  sėdėdama  atbula,  o  pas¬ 
kui  ilgokai  žiūrėjo  į  negailestingai  grumdančius  vienas  kitą  žmones, 
ir  jos  jausmai  bangavo  tarp  apmaudo,  pasipiktinimo  ir  šiurpo:  štai 
jos  pirktas  pirmosios  klasės  bilietas  nieko  vertas  -  ji  bus  priversta 
kęsti  gaižią  česnakinės  dešros,  visokiausio  plauko  degtinės  ir  prasto 
tabako  smarvę;  ji  turės  važiuoti  atgrasioje  šūkalojančių,  riaugėjan¬ 
čių  „paprastų  kaimiečių"  apsuptyje,  ir  vienintelis  skaudus  šios  ke¬ 
liančios  pavojų  kelionės  klausimas  bus  tik  toks:  ar  ji  iš  viso  parsiras 
namo.  Nuo  viso  pasaulio  atsiskyrusios,  dėl  nugyventų  metų  jau  ne¬ 
begalinčios  pajudėti  iš  namų  seserys  niekuomet  nebūtų  jai  atleidu- 
sios,  jei  ji  būtų  neaplankiusi  jų  ir  šios  žiemos  pradžioje  -  tik  todėl  ir 
neatsisakė  šito  nemenkai  pavojų  keliančio  vizito,  nors  pati,  kaip  ir 
visi  kiti,  aiškiai  jautė,  kad  aplinka  neatpažįstamai  pasikeitusi  ir  kad 
tokiu  metu  būtų  protingiausia  iš  viso  nerizikuoti.  Tačiau  buvo  tikrai 
nelengva  išlaikyti  šaltą  protą  ir  blaiviai  nuspręsti,  ko  galima  sulauk¬ 
ti  iš  tikrųjų,  nes  net  ir  oro  sudėtis,  tarsi  buvusi  vienoda  per  amžius, 
šiuo  metu  atrodė  smarkiai  pasikeitusi,  nors  tų  pakitimų  ir  neįmano¬ 
ma  įrodyti,  be  to,  tarsi  buvo  praradęs  galią  iki  šiolei  netrikdomai 


veikęs  nepaaiškinamas  ir  neįmanomas  suvokti  principas,  dėl  kurio, 
kaip  jau  įprasta  sakyti,  neapsiverčia  pasaulis  ir  kurio  vienintelis  pa¬ 
tvirtinimas  kaip  tik  ir  yra  šis  pasaulis;  taigi  šiurpą  kėlė  suvokimas, 
kad  pavojus  tikrai  iškilęs,  bet  dar  šiurpesnė  buvo  bendra  nuojauta, 
kad  visai  netrukus  gali  kas  nors  atsitikti,  ir  tas  „kas  nors",  tas  taria¬ 
mai  silpnėjančio  veikimo  dėsnis  kėlė  sumaištį,  didesnę  už  visas 
žmogų  užgriūvančias  nelaimes,  užtat  žmonės  dar  greičiau  prarado 
galimybę  vadovautis  šaltu  protu.  Vis  dažnėjantys  siaubingi,  iki  tolei 
negirdėti  nutikimai  neleido  susivokti,  kas  iš  tikrųjų  dėjosi  praėju¬ 
siais  mėnesiais,  nes  nieku  gyvu  nebuvo  įmanoma  bent  kiek  susieti 
paskalų,  gandų,  visokiausių  kalbų  kalbelių  ir  to,  ką  žmogus  mato 
savo  akimis  (štai,  sakykim,  vargu  ar  buvo  įmanu  rasti  paaiškinamų 
sąsajų  tarp  lapkričio  pradžioje  užgriuvusių  pernelyg  ankstyvų  poš- 
kančių  speigų,  mįslingų  šeimų  tragedijų,  viena  po  kitos  nutikusių 
traukinių  avarijų  ir  iš  tolimos  sostinės  atklystančių  šiurpulį  varančių 
gandų  apie  vis  didėjančias  nusikalstamas  paauglių  gaujas  ir  pamin¬ 
klų  išniekinimą),  be  to,  paskiras  toks  gandas  visai  nieko  nereiškė, 
visa  tai  tarsi  priminė  pranašingus  „artėjančios  katastrofos"  ženklus, 
ir  apie  juos  prasitarė  vis  daugiau  žmonių.  Pflaumnė  dar  buvo  girdė¬ 
jusi,  kad  vienas  kitas  prašneko  ir  apie  jau  pastebimus  keistus  gyvū¬ 
nų  elgsenos  pakitimus,  ir,  net  jeigu  visi  tie  dalykai  pranašauja,  kas 
bus  vėliau,  tai  šiuo  metu  tokios  kalbos  panašesnės  į  nereikalingą 
gąsdinimą,  tad  nekilo  abejonių,  kad  Pflaumnės  įsitikinimu  -  prie¬ 
šingai  nei  manė  tie,  kuriems  tokie  pokyčiai  labiau  priminė  nepaaiš¬ 
kinamą  chaosą  -  išėjo  tik  į  naudą,  nes  padorus  žmogus,  galima  sa¬ 
kyti,  nė  nedrįso  kelti  kojos  iš  namų,  nes  juk  ten,  kur  šitaip  nei  iš  šio, 
nei  iš  to  gali  pradingti  traukiniai,  „taip  sau  iš  niekur  nieko",  tai  te¬ 
nai,  svarstė  ji  viena  sau,  jau  „nevalia  niekuo  pasikliauti".  Taigi  ji  jau 
buvo  nusiteikusi,  kad  kelionė  namo  anaiptol  nebus  tokia  lengva, 
koks  buvo  palyginti  saugus  važiavimas  čionai  pirmosios  klasės  va¬ 
gone,  juk  šiame  „klaikiame  priemiestiniame  traukinyje",  manė  ji 
nervindamasi,  galima  tikėtis  net  ir  paties  blogiausio,  taigi  ji  -  tarsi 
žmogus,  kuris  mielai  pasidarytų  visai  nematomas,  -  sėdėjo  tiesi  tie¬ 
sutėlė,  suglaudusi  kelius  it  mergaičiukė,  o  žodžiavimosi  dėl  vietų 
sukeltas  šurmulys  pamažėle  slopo,  ir  nepatikliai  lyg  irzlus  žmogus 


žiūrėdama  į  stikle  atsispindintį  šiurpoką  išsiklaipiusių  veidų  sam¬ 
būrį,  pati  blaškėsi  tarp  siaubo  ir  graudulio,  galvojo  tai  apie  grės¬ 
mingus  ją  atskyrusius  tolius,  tai  prisimindavo  taip  trūkstamą  namų 
jaukumą:  malonias  popietes  su  Madaine  ir  Nusbekne,  ankstesnių 
laikų  pasivaikščiojimus  sekmadieniais  po  vešliais  Kunigų  alėjos 
medžiais,  tai  galiausiai  ramybę  spinduliuojančią  tvarką  savo  bute 
su  lengvais  baldais  ir  minkštais  kilimais,  rūpestingai  puoselėjamo¬ 
mis  gėlėmis  ir  mielais  niekučiais;  taigi  ta  tvarka,  ji  gerai  žinojo,  yra 
kaip  salos  nenuspėjamame  pasaulyje,  o  tokiai  vienišai  moteriai  kaip 
ji,  nusiteikusiai  taikiai,  nesudrumsčiamai  ramybei,  tų  popiečių  ir  se¬ 
kmadienių  prisiminimai  liko  tarsi  vienatinė  priebėga  ir  vienintelė 
paguoda.  Ji  žiūrėjo  į  viską  kaip  ir  su  tam  tikru  pavydu,  ir  šiek  tiek  iš 
aukšto  ir  nė  pati  nepasakytų,  kaip  sumąstė,  kad  šurmuliuojantys  jos 
kelionės  bendrai,  matyt,  tamsiuose  šios  apylinkės  vienkiemiuose  ir 
kaimuose  skurstantys  nevalyvi  prasčiokai  gali  labai  greitai  priprasti 
ir  prie  tokių  žeminančių  aplinkybių:  tarsi  nebūtų  nutikę  nieko  nepa¬ 
prasto,  ant  visų  suolų  aplink  ją  sušlamėjo  vaškinis  popierius,  į  kurį 
buvo  įvynioti  kelionės  užkandžiai,  pokšėjo  kamščiai,  alaus  butelių 
kamšteliai  lėkė  ant  prišnerkštų  grindų,  tai  šen,  tai  ten  pasigirdo  „bet 
kokį  grožio  pajautimą  žeidžiantis",  bet,  jos  manymu,  „tokiems  žmo¬ 
nėms  visai  įprastas  kasdieninis"  čiaumojimas,  o  štai  priešais  susėdę 
keturi  vyrai  garsiausiai  šūkalodami  įniko  pliekti  kortomis;  gaudesys 
vis  didėjo,  tik  ji,  pasitiesusi  po  kailinukais  laikraštinio  popieriaus, 
viena  sėdėjo  įsitempusi,  su  nieku  nekalbėjo,  buvo  pasikreipusi  į  lan¬ 
gą  ir,  neslėpdama  nepalenkiamo  įtarumo,  spaudė  sau  prie  skran¬ 
džio  rankinuką  su  sagtele  ir  nė  nepajuto,  kaip  už  lango  kažin  kur 
priekyje  nedrąsiai  pajudėjo  į  žiemos  vakarą  garvežys,  šviečiantis 
dviem  raudonais  žibintais  į  šaltą  tamsą.  Ji  nerodė  pasitenkinimo  ir 
nešūkčiojo  sykiu  su  kitais,  nors  pati  irgi  lengviau  atsikvėpė,  kai 
buvo  garsiai  reiškiamas  palengvėjimas,  kad  pagaliau  įtampa  atslū¬ 
go,  kad  štai  po  ilgo  laukimo  ir  tirtėjimo  šaltyje  pagaliau  ir  jiems  pa¬ 
sidarė  bent  kiek  gerėliau,  bet  tas  palengvėjimas  truko  neilgai,  nes 
traukinys  po  kelių  nevėkšliškų  trūktelėjimų  vėl  sustojo,  pavažiavęs 
ar  šimtą  metrų  nuo  pritilusios  kaimo  geležinkelio  stoties,  tarsi  ne¬ 
lauktai  kas  būtų  atšaukęs  leidimą  jam  toliau  važiuoti;  dėl  to  kilęs 


nepasitenkinimo  gaudesys  veikiai  pavirto  nesuprantamu  pagiežin¬ 
gu  žvengimu,  ir  kai  keleiviai  susivokė,  kad  taip  bus  ir  toliau,  ir  galų 
gale  suprato,  kad  jų  kelionė  -  veikiausiai  dėl  ne  pagal  tvarkaraštį 
važiuojančių  traukinių  keliamo  keliuose  chaoso  -  bus  nesibaigianti, 
liūdesį  varanti  trūkčiojimų  ir  stoviniavimų  virtinė,  persiėmė  kažko¬ 
kiu  linksmu  abejingumu,  kvailu  priverstinio  susitaikymo  su  padėti¬ 
mi  svaiguliu,  kurio  metu  blėstanti  tikro  sukrėtimo  baimė,  įvykių 
anarchija  įvardijama  kaip  apmaudus  žmogaus  neišmanymo  įrody¬ 
mas,  o  tokių  neįprastų  dalykų  susierzinimą  keliantį  pasikartojimą 
galinti  įveikti  pašaipos  jėga.  Nors,  savaime  suprantama,  rėžiantis 
vejančių  vienas  kitą  sąmojų  šiurkštumas  („Jei  aš  taip  čiupinėčiausi 
namie  sugulęs  su  boba!./')  ir  trikdė  jautrią  jos  sielą,  Pflaumnė  irgi 
šiek  tiek  atkuto  šitame  pamažiukais  vis  tilstančiame  nepraustabur¬ 
niams  būdingų  juokų  tvane  (vėliau  ką  nors  sakantis  čia  stengiasi 
perspjauti  anksčiau  už  jį  kalbėjusįjį)  ir  kartais  išgirdusi  taiklesnę 
pastabą  -  žinoma,  ji  vis  dar  neįstengė  neišgirsti  po  tos  pastabos  nu- 
griaudėjusio  žvengimo  -  pati  irgi  sunkiai  tramdė  vieną  kitą  drovią 
šypseną.  Išdrįso  surizikuoti  ir  tik  vogčiomis,  akių  kampučiais  žvilg¬ 
telėjo  į  kaimynus,  tik  ne  į  artimus,  o  tolėliau  susėdusius,  ir  tokia  at¬ 
grasi  nuotaika  ar  tik  nesukėlė  jai  paiko  linksmumo  -  juk  šitie  per 
šlaunis  sau  pliaukšintys  vyrai  ir  pilna  burna  kvatojančios  nenusako¬ 
mo  amžiaus  moterys  visai  nepriminė  vagoną  užplūdusios  grėsmin¬ 
gos  publikos,  o  taip  jai  buvo  pasirodę  iš  pat  pradžių  -  ir  ji  pamėgino 
tramdyti  įsiaudrinusią  vaizduotę  ir  įtikinti  pačią  save,  kad  gal  ir 
nereikėtų  nusiteikti  taip  priešiškai  prieš  tas  gal  ir  galinčias  kilti 
grėsmes,  kurių,  jai  rodėsi,  gali  kelti  ši  ją  supanti  šiurpi  bjaurių  pa¬ 
dugnių  šutvė,  o  ji  turėtų  būti  dėkinga  tik  itin  stipriam  polinkiui  su¬ 
reikšminti  nelaimę  pranašaujančius  ženklus  ir  pernelyg  dideliam 
vienišumui  šitoje  ledinėje  nežinomybėje,  jei,  gal  ir  nenuskriausta, 
bet  nuo  įtempto  pasirengimo  apsiginti  visai  išsekusi  grįš  namo.  Ne¬ 
paisant  viso  to,  tokios  laimingos  kelionės  pabaigos  lūkesčiai  iš  ti¬ 
krųjų  neturėjo  jokio  pagrindo,  bet  Pflaumnė  jau  neįstengė  atsispirti 
klastingiems  vilties  gundymams:  nors  traukinys,  laukiantis  signali¬ 
nės  lempos  ženklo  važiuoti  toliau,  vis  dar  ilgas  minutes  stoviniavo 
plyname  lauke,  ji  apsiraminusi  nutarė,  kad  „vis  dėlto  važiuojame" 


ir  tramdė  irzlų  nekantrumą,  kylantį  dėl,  deja,  tokių  dažnų  stabdžių 
žvygčiojimų  ir  bergždžių  laukimų,  bet  štai  veikiausiai  pajudėjus 
buvo  įjungtas  šildymas  ir  dabar  dėl  pasklidusios  malonios  šilumos 
ji  ir  pati  galėjo  nusivilkti  kailinius,  taigi  nereikėjo  baimintis,  kad  ga¬ 
lėtų  persišaldyti,  kai  sugrįžusią  ją  perpūs  žvarbūs  vėjai.  Pasitaisiusi 
už  nugaros  susigarankščiavusius  kailinius,  ilgą  dirbtinio  kailio  šali¬ 
ką  pasitiesė  ant  kelių,  sukryžiavo  rankas  ant  pilvoto  rankinuko,  į 
kurį  dar  buvo  sugrūdusi  vilnonį  šaliką,  ji  sėdėjo  visą  laiką  pasitem¬ 
pusi,  tiesi,  paskui  žvilgtelėjo  į  langą  ir  štai  purvino  stiklo  veidrodyje 
ūmai  išvydo,  kad  į  ją  įsistebeilijęs  -  dabar,  kai  ji  liko  tik  su  palaidine 
ir  kostiumėlio  švarkeliu  -  priešais  sėdintis  „stulbinamai  paniuręs" 
apšepusio  veido  vyriškis,  gurkšnojantis  dvokiančią  degtinę  -  spok¬ 
so  („Godžiai!")  į  pernelyg  išsišovusias,  standžias  jos  krūtis.  „Taip  ir 
žinojau!"  -  ji  žaibiškai  pasuko  galvą  ir,  nors  ją  užliejo  svilinantis 
karštis,  apsimetė  tarsi  nieko  nepastebėjusi.  Ištisomis  minutėmis  nė 
nekrustelėjo,  žiūrėjo  į  tamsą  už  lango  ir  nieko  nematė,  ir  veltui  tik 
mėgino  iš  ankstesnio  atsitiktinio  žvilgtelėjimo  atkurti  to  žmogėno 
atvaizdą  (prisiminė  tik  apšepusį  veidą,  „kažin  kaip  keistai  nešvarią" 
milelio  striukę  ir  tą  nesmagiai  nuteikiantį,  neslepiamą  įžūlų  žvilgs¬ 
nį,  o  toksai  smarkiai  trikdo...),  visai  pamažėle  -  pamaniusi,  kad  jau 
galės  pasižiūrėti  niekuo  nerizikuodama  -  žvilgtelėjo  į  stiklą  ir  tie¬ 
siog  žaibiškai  nusisuko  į  šalį,  nes  „tasai  ten"  buvo  „toks  pat  akiplė¬ 
ša",  o  jų  žvilgsniai  ir  vėl  susitiko.  Dėl  nejudinamos,  įsitempusios 
galvos  jau  įskaudo  ir  pečiai,  ir  kaklas,  bet  po  tokių  pasižvilgčiojimų 
ji  jau  ir  nenorėjo,  ir  negalėjo  žiūrėti  kur  nors  kitur,  mat  juto:  kur  tik 
ji  pasisuktų  nuo  siauros  tamsios  vagono  lango  juostos,  šitas  siaubin¬ 
gas,  nemirksintis,  laisvai  visur  kur  karaliaujantis  žvilgsnis  užkluptų 
ją  ir  nuošaliausiame  vagono  kampelyje  ir  „tučtuojau  paimtų  į  ne¬ 
laisvę".  „Nuo  kada  jisai  spokso  į  mane?"  -  nusmelkė  Pflaumnę,  ir 
mintis,  kad  gal  jau  nuo  kelionės  pradžios  viską  matančios  įžūlios 
žmogėno  akys  „nusižiūrėjo  ją",  darė  tą  žvilgsnį  dar  baisesnį  už  ne¬ 
seniai  pastebėtą,  kai  jų  akys  susitiko,  ir  per  žaibiškai  trumpą  laiką 
perprato  reikalą.  Šiaip  ar  taip,  tos  dvi  akys  bylojo  apie  „atgrasų  gaš¬ 
lumą",  žadinantį  tiesiog  vemti  verčiantį  pasišlykštėjimą,  „ir  netgi!  - 
nusipurtė  ji,  -  tarsi  kažin  kokia  gaiži  panieka  degė  jose".  Ji  „tarsi  ir 


nelaikė"  savęs  senute,  bet  žinojo  esanti  tokio  amžiaus,  kai  ir  tokioms 
moterims  -  čia  nėra  nieko  nepaprasto  -  irgi  dar  rodomas  dėmesys, 
tačiau  galvojo  apie  tą  žmogėną  su  pasišlykštėjimu  (koks  galėtų  būti 
vyras,  jaučiantis  potraukį  kibti  ir  prie  tokių  pagyvenusių  damų?)  ir 
apstulbusi  ūmai  susivokė:  štai  šitas  degtine  prasmirdęs  galvijas  gal 
ir  nenori  nieko  kito,  tik  ją  sukompromituoti,  pažeminti  ir  pasityčio¬ 
ti,  o  paskui  griaudėdamas  juoku  numesti  ją  „it  kokį  skurlį".  Štai 
traukinys  po  kelių  nerangių  trūktelėjimų  padidino  greitį,  pašėlusiai 
sutarškėjo  bėgiais  pasileidę  ratai,  ir  ją  nutvilkė  jau  seniai  pamiršta, 
viską  sujaukianti,  gelianti  gėda,  ir  tarsi  šio  vis  dar  neatšlyjančio,  ne¬ 
žaboto,  agresyvaus  žvilgsnio  spindulio  varstomos  pasiuto  perštėti... 
degti...  atsikišusios,  sunkios  jos  krūtys.  Rankos,  kuriomis  būtų  galė¬ 
jusi  bent  kiek  prisidengti  krūtinę,  paprasčiausiai  nepakluso  jos  valiai: 
buvo  tarsi  surištos,  ir  ji  niekaip  neįstengė  įveikti  tokio  žeminančio  ap¬ 
sinuoginimo,  jautėsi  esanti  vis  bejėgiškesnė,  vis  nuogesnė  ir  netekusi 
jėgų  buvo  priversta  suprasti,  kad  kuo  labiau  norės...  paslėpti...  savo 
ryškiai  moteriškas  formas,  bus  tuo  nuogesnė.  Kortuotojai  kaip  tik 
tuo  metu  šiurkščiai  žodžiuodamiesi  pabaigė  dar  vieną  partiją  ir  iš 
palengvo  slopstant  niekaip  nesibaigiančiam  gniuždančiam  įkyriam 
erzeliui  -  tarsi  kas  būtų  prakirtęs  pralaužą  į  išsivadavimą  jos  kaus¬ 
tyte  sukaustytai  valiai,  -  gal  ir  būtų  pasisekę  jai  pergalėti  tą  nelemtą 
apsvaigimą,  jei  ganveik  nebūtų  nutikę  kažin  kas  dar  baisesnio,  ir  gal 
kaip  tik  todėl,  manė  ji  susikrimtusi,  kad  jos  nepasisekimas  pasidary¬ 
tų  dar  didesnis.  Kai  instinktyvios  gėdos  vejama  ji  nevalingai  pasiprie¬ 
šino  -  atsargiai  palenkė  galvą,  kad  pridengtų  krūtis,  ji  susikūprino, 
pečiai  pasidavė  į  priekį,  ir  tuomet  persigandusi  susivokė,  kad  vei¬ 
kiausiai  dėl  neįprastos  laikysenos  už  nugaros  atsisegė  jos  liemenėlė. 
Pakraupusi  žvilgtelėjo  aukštyn  ir  jau  tikrai  nė  kiek  nenustebo,  kad 
įžūliai  įsisiurbė  į  ją  dvi  akys,  to  žmogėno  veizolai  -  tarsi  būtų  numa¬ 
nęs,  koks  juokingas  nepasisekimas  ištiko  ją,  ir  jis  it  sąmokslininkas 
mirktelėjo  jai.  Pflaumnė  puikiai  suprato,  kas  dabar  bus,  bet  šitokia 
vos  ne  fatališka  kliautis  taip  sutrikdė,  kad  ji  tik  sėdėjo  nekrutėdama 
ir,  neritmingam  vis  labiau  greitį  didinančio  traukinio  dunksėjimui 
pereinant  į  gaudesį,  jai  vėl  su  bejėgiškai  degančiu  iš  gėdos  veidu  rei¬ 
kėjo  pakęsti  piktdžiugiškas,  niekinančias  ir  kartu  itin  pasikliaujančias 


savimi  akis,  kurios  lipte  prilipo  prie  ištrūkusių  iš  liemenėlės  jos  krū¬ 
tų,  linksmai  šokčiojančių  aukštyn  žemyn  pagal  vagono  pasisiūbavi- 
mą.  Neišdrįso  dar  kartą  žvilgtelėti  aukštyn  ir  darkart  įsitikinti,  ko¬ 
kia  nesėkmė  ją  ištiko,  bet  nė  kiek  neabejojo,  kad  dabar  jau  ne  tik  tas 
žmogėnas,  bet  ir  visi  „šlykštūs  prasčiokai"  spokso,  kaip  ji  spurda,  ir 
jau  tarsi  matė,  kaip  ją  iš  palengvo  apsupa  persikreipę,  gašlūs,  išsi¬ 
viepę  snukiai...  ir  žeminanti  kankynė  gal  niekada  nebūtų  pasibaigu¬ 
si,  jei  tuo  metu  nebūtų  pro  duris  iš  užpakalinio  vagono  įžengęs  kon¬ 
duktorius  -  smarkiai  spuoguotas  paauglys  vaikišku  veiduku;  skar¬ 
dus  vaikėzo  balsas  („Prašau  parodyti  bilietus!")  galų  gale  išvadavo 
ją  iš  gėdingų  spąstų,  ji  mikliai  išsiėmė  iš  rankinuko  bilietą  ir  sukry¬ 
žiavo  rankas  po  krūtimis.  Traukinys  ir  vėl  sustojo,  šį  kartą  ten,  kur 
ir  reikėjo,  ir  įnikusi  mašinaliai  skaityti  kaimo  pavadinimą  -  kad  ne¬ 
reikėtų  žiūrėti  į  dabar  jau  iš  tikrųjų  pasibaisėtinus  veidus  -  ant  men¬ 
kai  apšviesto  stoties  stogo,  vos  vos  susilaikė  nešūktelėjusi  iš  džiaugs¬ 
mo,  nes  tai  buvo  jau  gerai  pažįstamas  kaimo  pavadinimas,  mat  iš 
nuolat  peržiūrimo  prieš  keliones  tvarkaraščio  žinojo,  kad  nuo  čia 
liko  tik  kelios  minutės  iki  apskrities  centro,  o  tenai  („Jis  išlips!  Turi 
išlipti!"  -  drąsino  pati  save)  ji  veikiausiai  išsivaduos  nuo  savo  perse¬ 
kiotojo.  Su  gerklę  spaudžiančiu  jauduliu  ji  žvilgčiojo  į  lėtai  artėjantį 
konduktorių,  negalintį  atsimušti  nuo  pašaipių  klausimų  dėl  vėluo¬ 
jančio  traukinio,  ir  buvo  nutarusi  jo  priėjusio  tučtuojau  pasiprašyti 
pagalbos,  bet  dėl  šūkalojančių  iš  visų  pusių  žmonių  sutrikęs  vaikiš¬ 
kas  veidukas  buvo  visai  nepanašus  į  oficialų  asmenį,  autoritetingą 
pareigūną,  galintį  suteikti  pagalbą,  tai,  vaikėzui  priėjus  visai  arti, 
sutrikusi  teįstengė  paklausti,  kur  yra  prausykla.  „O  kur  ji  galėtų 
būti?  -  susierzino  konduktorius  ir  prakirto  komposteriu  jai  bilietą.  - 
Ten,  kur  ir  turėtų  būti.  Ir  už  priekinių,  ir  prie  užpakalinių  durų." 
„Ak,  taip,  žinoma!"  -  išlemeno  teisindamasi  Pflaumnė  ir,  prispau¬ 
dusi  prie  krūtinės  rankinuką,  tuojau  pašoko  iš  vietos  ir  į  vėl  pajudė¬ 
jusio  traukinio  taktą  linguodama  tai  į  kairę,  tai  į  dešinę,  pasileido 
suolų  tarpu  atgalios,  o  kai  susizgribo,  kad  kailinius  paliko  pakabin¬ 
tus  ant  pakabuko  prie  lango,  buvo  jau  įsiveržusi  į  prišnerkštą  tuale¬ 
tą,  o  jau  tada  užrėmė  nugara  uždarytas  duris.  Suprato:  reikia  suktis 
kuo  greičiau,  bet  jau  buvo  praėjusi  ar  minutė,  kol  ji  vis  dėlto  persi- 


galvojo  ir  neišlėkė  atsinešti  brangių  kailinių,  ir  kibo  prie  reikalo:  siū- 
buodamasi  nuo  nenutrūkstamo  kratymo,  nusivilko  kostiumėlio 
švarkelį,  per  akimirką  nusimetė  palaidinę,  o  paskui,  susikišusi  po 
pažasčia  ir  švarkelį,  ir  palaidinukę,  ir  rankinuką,  iki  pat  pečių  užsi¬ 
rakė  rožinį  apatinuką.  Nervingai  skubėdama  tirtančiomis  rankomis 
apsuko  liemenėlę  į  kitą  pusę  ir  pamačiusi,  kad  jos  kabutė  neištrūku- 
si  („Ačiū  Dievui!"),  su  palengvėjimu  atsiduso,  mikliai  užsisegė  ka¬ 
butę  ir  ėmė  skubomis  nevikriai  rengtis,  ir  štai  tuomet  jai  už  nugaros 
iš  lauko  pusės  kažin  kas  atsargiai,  bet  gana  garsiai  pabarbeno  į  du¬ 
ris.  Beldimas  buvo  ne  šiaip  sau,  tai  akivaizdus  artimumo  siekimo 
ženklas,  ypač  po  viso  to,  kas  buvo  nutikę;  po  visų  dienos  negandų 
tai,  savaime  suprantama,  ją  išgąsdino,  bet  paskui  ji  pamanė,  kad  tai 
veikiausiai  įaudrinta  vaizduotė  taip  papokštavo  su  ja  pačia,  ir  jau 
pajuto  apmaudą,  kuriam  galui  taip  skubėjusi,  ėmė  toliau  rengtis; 
susitvarkė  drabužius,  žvilgtelėjo  į  nešvarumais  apsinešusį  veidrodį 
ir  jau  spaudė  durų  sklendės  rankenėlę  -  ketino  išeiti,  kai  kaip  tik  tuo 
metu  nekantrus  beldimas  pasikartojo,  o  netrukus  toks  balsas  praš¬ 
neko:  „Čia  aš."  Nustėrusi  atplėšė  ranką  nuo  rankenėlės  ir  kai  susi¬ 
vokė,  kas  galėtų  būti  tenai  už  durų,  desperatiškas  nusistebėjimas 
buvo  dar  didesnis  už  įvaryto  į  kampą  žmogaus  suglumimą  -  prislo¬ 
pintame  gergždžiančiame  vyro  balse  nebuvo  nė  ženklo  agresyvaus, 
niekšiško  smurto,  veikiau  jau  virpėjo  kažin  koks  nuobodžiaujančio 
vyriškio  skubinimas,  kad  ji,  Pflaumnė,  galų  gale  atidarytų  duris. 
Kurį  laiką  nė  vienas  jų  nė  nekrustelėjo,  tarsi  būtų  abu  laukę,  kada 
pasiaiškins  tas  antrasis,  ir  štai  Pflaumnė  tik  tuomet  susivokė,  kad  ji 
tapo  niekšiško  nesusipratimo  auka,  kai  jos  persekiotojas  praradęs 
kantrybę  piktai  paklebeno  rankeną  ir  persiutęs  užbliovė:  „Klausyk! 
Tai  kas  dabar  bus?!  Staipytis  tai  taip,  o  eiti  prie  reikalo  tai  jau  ne?!"  Į 
duris  ji  sužiuro  paklaikusiomis  akimis.  Tarsi  negalėdama  patikėti 
tuo,  kas  dedasi,  susikrimtusi  papurtė  galvą,  o  gerklę  jai  užspaudė 
staiga  užplūdusi  baimė,  kad  „taip  pragariškai  klastingai  pasinaudo¬ 
jama  padėtimi"  ir  kad  puolimas  prasidėjo  kaip  tik  ten,  kur  buvo 
mažiausiai  jo  tikimasi.  Pasibjaurėjusi  tokiu  nepagrįstu  kaltinimu  ir 
atviru  begėdiškumu,  ji  tik  po  kiek  laiko  pamažėle  susivokė,  kad 
nors  tai  ir  absoliučiai  neįtikima,  bet...  iš  tikrųjų...  priešinosi  iki  galo. 


juk  tasai  su  apšepusiu  snukiu  jau  iš  pat  pradžių  buvo  pamanęs,  kad 
ji  būsianti  iš  tų,  kurios  pačios  siūlosi,  ir  štai  jai  pačiai  irgi  palengvėle 
pasidarė  aišku,  kaip  šitas  „patvirkęs  išsigimėlis"  suprato  jos  mostą 
nusivilkti  kailinius...  tiek  prikamavusią  jos  nesėkmę...  o  pasiteiravi¬ 
mą,  kur  yra  prausykla,  priėmė  kaip  vienareikšmišką  siūlymosi,  su¬ 
tikimo  įrodymą,  žodžiu,  kaip  piktinančią  pigių  triukų  virtinę,  skati¬ 
nančią  nuodėmingai  pasirujoti;  ir  nuėjo  taip  toli,  kad  štai  dabar  jau 
reikia  priešintis  jo  niekingam  kėsinimuisi  sutrypti  jos  garbę  ir  pado¬ 
rumą  ir  neleisti,  kad  šitas  degtine  pradvisęs,  suskretęs,  šlykštus 
žemų  instinktų  valdomas  žmogėnas  nekalbėtų  su  ja  kaip  su  „kokia 
paskutiniausia  bobelka".  Ją  nusmelkęs  įsiūtis  -  šitoks  pažemini¬ 
mas!  -  žeidė  skaudžiau  ir  už  negalėjimą  apsiginti,  ir  ji  jau  nebegalė¬ 
jo  ilgiau  ištverti  pasiutusiai  spaudžiančių  spąstų,  taigi  sukaupusi 
visą  ryžtą  susikūprino  ir  švokščiančiu  balsu  iškošė:  „Nešdinkitės!  O 
tai  šauksiuosi  pagalbos!"  Po  trumpos  pertraukos  žmogėnas  trenkė 
kumščiu  į  duris  ir  išpoškino  su  tokia  baisia  panieka,  kad  Pflaumnei 
per  nugarą  nubėgo  pagaugai:  „Kriuškis  su  savo  tetule  tu,  sena  kale. 
Ir  nemanyk,  kad  dėl  tavęs  galėčiau  sulaužyti  šitą  būdelę,  o  tave  pa¬ 
čią  primurkdyti  kibire."  Už  tualeto  lango  ryškiai  sumirksėjo  apskri¬ 
ties  centro  priemiesčio  žiburiai,  traukinys  tarškėdamas  ritosi  per 
bėgių  sandūras,  o  ji  turėjo  įsikirsti  į  durų  rankeną,  kad  nepargriūtų. 
Girdėjo  tolstančius  žingsnius,  šaižų  atsidarančių  durų  trinktelėjimą 
ir  iš  tų  garsų  suprato,  kad  žmogėnas  galutinai  paliko  ją  ramybėje, 
bet  tebebuvo  toks  pat  šiurpiai  įžūlus,  kaip  ir  ją  užsipuldamas,  ir  ji 
nuo  nepakeliamo  jaudulio  sutirtėjo  visu  kūnu  ir  pratrūko  raudoti.  Iš 
tikrųjų  prabėgo  tik  kelios  akimirkos,  o  jai  pasirodė  -  visa  amžinybė, 
kol  konvulsiško  raudojimo  draskoma  šioje  nuo  viso  pasaulio  atskir¬ 
toje  vienatvėje  išvydo  save  pačią  iš  aukštybių  pliūptelėjusiame  aki¬ 
nančiame  šviesos  tvane  -  štai  nepermatomoje  neaprėpiamos  vakaro 
tamsos  erdvėje  pro  panašaus  į  dėžutę  traukinio  apšviestą  langą  žiū¬ 
ri  mažutis  veidelis,  jos  pačios  veidas:  palūžęs,  nelaimingas  ir  sutri¬ 
kęs.  Po  tokių  bjaurių,  keistų,  piktų  žodžių  ji  galėjo  neabejoti,  kad  jau 
nereikėtų  bijotis  dar  vieno  baisaus  puolimo,  bet  išsigelbėjimas  irgi 
kėlė  jai  kone  tokią  pačią  baimę,  kaip  ir  užsipuolimas,  juk  ji  irgi  nie¬ 
kaip  nebūtų  galėjusi  paaiškinti  -  jei  ligtolinių  jos  veiksmų  ir  ketini- 


mų  prasmė  buvusi  tokia  jau  miglota,  kam  dabar  turėtų  būti  dėkinga 
už  netikėtą  išsivadavimą.  Pati  nepatikėjo,  kad  persekiotoją  būtų 
įbauginęs  jos  nevilties  persmelktas,  prislopintas  balsas,  nes  juto  -  ji 
tebuvo  apgailėtinas  daikčiukas,  iki  pačios  pabaigos  taip  ir  neištrū- 
kęs  iš  nepalaužiamos  to  žmogėno  valios,  lygiai  taip  pat  ir  patiklus, 
nieko  neįtariantis  daiktelis  priešiškame  pasaulyje,  nuo  kurio  sting¬ 
dančio  šalčio,  nusmelkė  ją  mintis,  veikiausiai  nė  neįmanoma  ga¬ 
rantuotai  apsiginti.  Ji  svirduliavo  šlapimu  dvokiančiame  slogiame 
tualeto  ore  -  palūžusi,  sąmonę  gniuždančio  nepatiklumo  persmelk¬ 
ta,  tarsi  tasai  su  apšepusiu  snukiu  būtų  ją  iš  tikrųjų  išniekinęs,  ir  iš 
niekaip  neapibūdinamos  suirutės  dėl  nenusakomo  siaubo,  kaip  ir 
kur  reikėtų  atsitverti  nuo  visko,  kai  iškilusi  tokia  grėsmė,  dabar  joje 
ryškėjo  tik  geliantis  sielvartas:  mat  tuomet  pajuto  -  tai  labai  didelė 
neteisybė,  kad  ji  -  ne  tylus,  nelaimę  ištvėręs  žmogus,  bet  nekalta 
auka  -  taigi  ji  „visą  gyvenimą  troškusi  santarvės  ir  niekuomet  nenu- 
skriaudusi  nieko  kito",  ir  reikėjo  suvokti,  kad  dabar  tai  jau  visai  nie¬ 
ko  nereiškia:  viso  to  absoliučiai  niekam  neapskųsi  ir  niekur  neuž¬ 
protestuosi,  ir  vargu  ar  yra  bent  kiek  vilties,  kad  tasai,  palikęs  ją  ra¬ 
mybėje  žmogėnas,  yra  apskritai  sutramdomas.  Štai  po  visokiausių 
nuogirdų  ir  šiurpą  varančių  gandų  šį  kartą  ji  ir  pati  savo  kailiu  pa¬ 
tyrė,  kad  „viskas  eina  viena  kryptimi",  juk  suprato,  kad  su  ja  nuti¬ 
kęs  incidentas  gal  jau  ir  pasibaigė,  bet  pasaulyje,  kuriame  gali  nutik¬ 
ti  ir  tokių  baisybių,  šitokia  beprotiška  demoralizacija  plėtojasi  ne¬ 
gailestingai.  Anapus  durų  pasigirdo  neramus  susirengusių  stotyje 
išlipti  žmonių  šurmulys,  o  traukinys  jau  smarkiai  mažino  greitį; 
baugiai  krūptelėjo  pamaniusi  -  taigi  kailinius  tai  paliko  likimo  valiai, 
tad  mikliai  loštelėjo  durų  sklendės  rankenėlę  ir  įsimaišė  į  besisstum- 
d ančių  žmonių  minią  (o  niekas  iš  jų  nebuvo  pamanęs,  kad  išlipan¬ 
tiems  tikrai  nėra  reikalo  grumdytis,  bet  jie  šturmavo  duris  su  tokiu 
pat  įniršiu,  kaip  ir  įlipdami  į  traukinį),  ir  klupčiodama  tarp  lagami¬ 
nų  ir  maišų  gausybės  prasibrovė  iki  savo  vietos.  Kailiniai  tebebuvo, 
bet  pirmomis  minutėmis  niekaip  neįstengė  rasti  ilgo  dirbtinio  kailio 
šaliko,  ir  kai  įsigalvojo,  ar  tik  nebuvo  pasiėmusi  jo  į  prausyklą  ir 
puolė  visur  kur  jo  pradingusio  ieškoti,  jai  pasirodė,  kad  po  šitos  ner¬ 
vingos  maišaties  jau  niekur  nematyti  to  užpuoliko:  veikiausiai  su 


pačiais  pirmaisiais  spruko  iš  traukinio,  pamanė  ji  ir  apsiramino.  Tuo 
metu  traukinys  stoviniavo,  bet  į  trumpam  prasivėdinusį  vagoną  -  iš 
jo  išlipo  tiek  keleivių  -  ūmai  plūstelėjo  dar  gausesnė  ir,  ko  gero,  dar 
didesnę  baimę  varanti,  visai  nebyli  orda,  taigi  buvo  nesunku  numa¬ 
nyti,  kad  dėl  šios  tamsios  minios  per  likusius  nuvažiuoti  dvidešimt 
kilometrų  bus  daugybė  priežasčių  nerimauti,  pagaliau  dar  patyrė, 
kad  jos  viltys,  susijusios  su  apšepusiu  snukiu,  buvo  graudžiai  nepa¬ 
matuotos.  Ji  apsivilko  kailiniais,  galų  gale  iš  po  nuzulinto  iki  blizgė¬ 
jimo  suolo  ištrauktą  ilgą  dirbtinio  kailio  šaliką  užsimetė  ant  pečių  ir 
žengė  iš  vagono,  mat  pamanė,  kad  kitame  vagone  turėtų  būti  sau¬ 
giau,  o  į  jį  pakliuvusi  vos  įstengė  patikėti  savo  akimis:  jau  įsidėmėtą 
milelio  striukę  („Tarsi  būtų  man  čia  ją  palikę...")  išvydo  priekyje 
kiek  tolėliau,  atsainiai  pamestą  ant  suolo  atlošo.  Apstulbusi  vikriai 
nuskubėjo  tolyn,  nėrė  pro  dar  vienas  duris  ir,  atsidūrusi  kitame  va¬ 
gone  -  irgi  turėjo  prasibrauti  pro  nepratariančią  nė  žodžio  žmonių 
kamšatį,  -  nusiraminusi  klestelėjo  per  patį  suolo  vidurį,  štai  ir  vėl 
reikės  važiuoti  atbulai.  Ilgą  laiką  nenuleido  akių  nuo  durų  ir  buvo 
pasirengusi  šuoliui,  nors  jau  nė  pati  nenumanė,  ko  dabar  baiminasi 
iš  tikrųjų  ir  apskritai  kur  jos  tyko  pavojus,  o  kadangi  nieko  nenutiko 
(traukinys  vis  dar  stovėjo  stotyje),  ji  pamėgino  sukaupti  jėgų  liku¬ 
čius,  kad  toksai  dar  vienas  siaubą  varantis  nuotykis  neužkluptų  jos 
visai  netikėtai...  Ją  prislėgė  begalinis  nuovargis,  silpnos  jos  kojos 
kone  degė  aulinukuose  su  pamušalu,  ir  dar  jai  rodėsi,  kad  mau- 
džiantys  pečiai  irgi  „tuojau  atsiskirs  nuo  kūno",  bet  vis  dar  neįsten¬ 
gė  nei  atsipalaiduoti,  nei  bent  kiek  atsipūsti,  teįstengė  tik  lėtai  su¬ 
kiodama  galvą  išjudinti  maudžiančius  kaklo  raumenis  ir,  pasilen¬ 
kusi  prie  pudrinės,  keliais  mašinaliais  judesiais  pasipudruoti  pa¬ 
burkusį  nuo  verkimo  veidą.  Pati  sau  tarė:  „Baigėsi,  jau  baigėsi,  da¬ 
bar  nebereikės  nieko  bijotis",  bet  kartu  nė  kiek  neabejojo:  nevalia  nei 
pernelyg  pasikliauti  ramybe,  nei  patogiai  atsilošti  -  rizikuoji  būti 
užklupta  iš  netyčių.  Vagone  buvo  likę  tik  keletas  toliau  važiuojančių 
keleivių,  jį  irgi,  kaip  ir  ankstesnįjį,  užplūdo  „daugybė  tipų  su  pykčio 
perkreiptais  veidais"  -  nuo  tokių  ji  ganėtinai  prisikentėjo  visai  nese¬ 
niai,  ankstesniame  vagone,  o  paguoda  -  tos  paguodos  tebuvo  tik 
tiek,  kad  ją  galėtų  apsaugoti  tik  tos  trys  neužsėstos  vietos  šalimais. 


paskutinės  trys  laisvos  vietos  -  lyg  ir  niekas  neturėtų  jų  užimti.  Kurį 
laiką  rodėsi,  kad  taip  jau  ir  bus,  nes  ligi  paskutinės  minutės  (o  gar¬ 
vežys  tuo  metu  sušvilpė  du  kartus)  į  vagoną  neužsuko  nė  vienas 
naujas  keleivis,  bet  štai,  nelauktai  netikėtai  plūstelėjus  paskutiniam 
keleivių  srautui,  pro  duris  pati  pirmoji  labai  triukšmingai  įsiveržė 
šnopuodama  ir  pūškuodama  įsiganiusi  kaimietė  su  skara,  apsikro¬ 
vusi  didžiausiais  ryšuliais  krypavo  palaikydama  pusiausvyrą  su 
pintine  ir  keliais  prigrūstais  krepšiais,  o  tada,  pasižvalgiusi  ir  į  vie¬ 
ną,  ir  į  kitą  pusę  („Visai  kaip  višta..."  -  dingtelėjo  Pflaumnei),  nusi¬ 
teikusi  taip  karingai,  kad  niekas  nebūtų  išdrįsęs  jai  prieštarauti,  ryž¬ 
tingai  pasuko  į  jos  pusę  ir  stenėdama,  kriokdama  tučtuojau  užėmė 
visas  tris  vietas,  su  daugybe  ryšulių  užsibarikadavo  ir  pati,  ir  už¬ 
dengė  Pflaumnę  nuo  plūstelėjusios  iš  paskos  nepakenčiamos  mi¬ 
nios.  Ji,  Pflaumnė,  savaime  suprantama,  negalėjo  pasakyti  nė  žo¬ 
džio  ir  nurijusi  apmaudą  pamanė:  o  gal  jai  ir  pasisekė  -  ramaus 
kampelio  išsaugoti  nepavyko,  bet  bent  jau  jo  neužėmė  nebyli  šutvė, 
tačiau  ir  ta  mintimi  ilgai  guostis  negalėjo,  nes,  raišiodama  skarutės 
mazgą  po  pasmakre,  įkyri  kelionės  bendre  (vienintelis  Pflaumnės 
noras  tebuvo,  kad  ją  paliktų  ramybėje)  priskreto  prie  jos  be  men¬ 
kiausių  užuolankų.  „Bent  jau  šilta  čia.  Argi  ne?"  Klausydamasi  kar¬ 
kiančios  varnos  balso  ir  žiūrėdama  į  spiginančią  iš  po  skarelės  tri¬ 
kampio  skvarbių,  dygių  akių  porą,  Pflaumnė  išsyk  taip  pamanė: 
negalės  jos  pavaryti  ar  persėsti  į  kitą  vietą  -  tuomet  visai  nekreips  į 
tą  bobą  dėmesio,  užtat  demonstratyviai  nusuko  galvą  į  šalį  ir  su¬ 
žiuro  pro  langą.  Moterėlė  kelis  kartus  paniekinamai  apibėgo  aki¬ 
mis  vagoną  ir  nė  kiek  nesutriko.  „Neužsirūstinsite,  ar  ne,  jei  jus 
pakalbinsiu?  Argi  ne  geriau  šitaip  dviem  pasiplepėti,  ar  ne  tiesą 
sakau?  O  jūs  toli  važiuojat?  Aš  tai  iki  galo,  pas  savo  vaiką."  Nutai¬ 
siusi  nepatenkintą  veidą,  Pflaumnė  dėbtelėjo  į  ją,  bet  veikiai  susivo¬ 
kė:  ir  toliau  nebekreips  dėmesio  į  tą  bobą  -  anksčiau  ar  vėliau  tik 
pati  dėl  to  prisikamuos,  tad  pritariamai  linktelėjo.  „Na,  mat,  -  pa¬ 
gyvėjo  sulaukusi  pritarimo  moterėlė,  -  mano  mažiuko  anūkėlio 
gimtadienis,  tai  užtat.  Man  ir  sako,  dar  per  Velykas,  tada  irgi  buvau 
pas  juos,  tai  man  ir  sako  tasai  geruolėlis:  tai  atvažiuosi,  mamute,  ar 
ne?  Mat  tik  taip  vadina  mane  tasai  mažutis  mano  anūkėlis,  aš  jam 


tik  mamutė.  Na,  tai  aš  ir  važiuoju/'  Pflaumnė  prisiversdama  šypte¬ 
lėjo,  bet  veikiai  pasigailėjo  nusišypsojusi  -  išsyk  pasipylė  moterėlės 
nesibaigiančios  žodžių  liūtys.  „O  kad  jis  žinotų,  toksai  mažutis  vai- 
keliukas,  kaip  sunku  senai  jo  mamutei,  kaip  ją  slegia  metai!..  Stovėti 
ir  stovėti,  visą  dieną  stypsoti  turguje,  ogi  kojos  tai  skauda,  venos 
išsiplėtę,  tai  vakare  negali  rasti  sau  vietos.  Tai  va,  verčiuosi  ir  preky¬ 
ba,  turim  šiokį  tokį  daržą  -  vien  iš  pensijos  nepragyvensi.  Man  gal¬ 
va  neneša,  iš  kur  priviso  tiek  mersedesų  ir  neaprėpiamų  turtų!  O  aš 
pasakysiu,  tik  jūs  paklausykit!  Vagia  ir  apgaudinėja,  ne  kitaip!  Die¬ 
vui  jau  visai  nerūpi,  kas  dedasi  šitame  ištvirkusiame  pasaulyje!  O 
dar  orai  šitokie  bjaurūs,  jūs  tik  pamanykit.  Ir  kas  bus  po  tokios 
maišalynės,  pasakykite  jūs  man.  Po  viso  to,  kas  dedasi  dabar.  Štai 
radijas  sako  -  septyniolika  laipsnių  šalčio,  kad  jie  kur  sprandą  nusi¬ 
suktų.  O  dar  tik  pati  lapkričio  pabaiga.  Tai  gal  jūs  galėtut  pasakyt, 
kas  bus  toliau?  Jau  aš  jums  pasakysiu.  Sustipsim  suragosim  visi  iki 
pavasario!  Visi.  Taigi  trūksta  anglių.  Niekas  negalėtų  pasakyti,  ku¬ 
riam  galui  priviso  tiek  dinderiuojančių  šachtininkų  kalnuose.  O  gal 
jūs  žinote?  Na,  matot."  Pflaumnei  jau  išūžė  galvą  šita  žodžių  lavina, 
ir  nors  buvo  labai  sunku  ištverti  tokį  pliurpimą,  ji  nė  už  ką  nebūtų 
įstengusi  sulaikyti  tarškančios  moterėlės  ir  jos  visai  nutildyti,  bet 
štai  netrukus  susivokė,  kad  bobelė  nė  nesitiki,  kad  jos  bus  atidžiai 
klausomasi  -  užtenka  tik  kartą  kitą  pritariamai  linktelėti,  tai  ji  vis 
ilgiau  žvalgėsi  pro  langą  į  lėtai  plaukiančias  pro  šalį  šviesas  ir  mėgi¬ 
no  bent  jau  šiaip  taip  surikiuoti  įsiaudrinusias  savo  mintis,  nes  trau¬ 
kinys  per  tą  laiką  išvažiavo  iš  apskrities  miesto,  o  jai  niekaip  iš  gal¬ 
vos  neišėjo  ir  vis  didesnį  nerimą  kėlė  palikta  ant  suolo  atlošo  milelio 
striukė  -  ji  audrino  daug  labiau  už  grėsmingą  nieko  nematančiomis 
akimis  spoksančią  agresyvią  minią.  „Jam  kas  nors  sutrukdė?  - 
svarstė  ji.  -  Prisilakė?  O  gal  taip  sau?.."  Tarė  sau:  nėra  ko  kamuotis 
ir  spėlioti,  reikia  pačiai  nueiti  ir  pasižiūrėti,  nors  tai  ir  labai  pavojin¬ 
ga,  ar  yra  striukė,  ar  jos  nėra,  taigi  visai  nepaisydama  moterėlės  pra¬ 
sibrovė  pro  stoviniuojančius  žmones  į  vagono  priekį,  tada  perėjo 
linguojančiu  geležies  tilteliu  tarp  dviejų  vagonų,  o  jau  tuomet  labai 
atsargiai  žvilgtelėjo  pro  pravirų  durų  plyšelį.  Jos  neapgavo  nuojau¬ 
ta,  kad  reikėtų  pasitikrinti,  nors  tasai  su  apšepusiu  snukiu  ir  buvo 


nelauktai  pradingęs,  -  jos  neregėtam  apstulbimui  tasai  žmogėnas 
tebeklioksojo  pilnutėliame  prisigrūdusiame  vagone,  buvo  atgręžęs 
jai  nugarą  ir  sėdėjo  kaip  tik  ten,  kur  ir  buvo  palikęs  savo  striukę,  ir 
atkraginęs  galvą  šliaukė  degtinę.  Kad  tasai  žmogėnas  ar  kuris  kitas 
murksantis  keleivis  jos  nepamatytų  (tuomet  jos  neįstengtų  užtarti 
nė  pats  Viešpats  Dievas  -  tai  ir  iki  šiolei  ji  pati  ieškojusi  nelaimės!), 
Pflaumnė  tylutėliai  grįžo  atgalios  į  vagoną,  o  tenai  nustėrusi  pama¬ 
tė,  kad,  pasinaudodamas  trumpučiu  jos  pasivaikščiojimu,  užsiimtą 
vietą  akiplėšiškai  užsėdo  tipas  su  aukšta  kailine  kepure,  taigi  ji,  vie¬ 
nintelė  dama,  prispausta  vagono  pakrašty,  turėjo  važiuoti  stačia  ir 
dabar  jau  pati  pripažino  buvusi  visiškai  paika  ir  puoselėjusi  nepa¬ 
matuotas  viltis:  per  tas  kelias  minutes,  kol  nieko  įtartino  nematė, 
manė  atsikračiusi  žmogėno  su  milelio  striuke.  Dabar  jau  jai  buvo 
vienas  ir  tas  pats,  ar  pirmiau  jis  ėjo  į  tualetą,  ar  į  stotį  (žinoma:  „Be 
striukės?!")  nusipirkti  dar  vieno  dvokiančios  degtinės  butelio,  bet 
šįkart  jai  jau  tikrai  neatrodė,  kad  žmogėnas  mėgins  vėl  ką  nors  iš¬ 
krėsti  traukinyje,  nors  šita  minia  vargu  ar  gintų  ją  („Juk  šitai  miniai 
kailiniai,  boa  ar  mano  rankinukas  -  jų  jau  per  akis!.."),  bet  tikrai 
nelengva  prasibrauti,  pamanė  ji,  per  grūste  prisigrūdusį  traukinį,  ir 
dėl  to  ji  pasijuto  esanti  šiek  tiek  saugesnė;  nuo  šiol  ankstesnis  apsi¬ 
rikimas  vertė  ją  neatmesti  ir  paties  blogiausio,  mat  bijojo,  kad  ir  vėl 
kartais  nepakliūtų  į  kokią  prakeiktą  negandą  („protu  nesuvokiama, 
niekaip  nenuspėjama  lemtis?")  ir  niekaip  neįstengtų  iš  jos  ištrūkti. 
Toks  absurdas,  o  kvailiausia  tai,  kad,  praėjus  realiam  pavojui,  da¬ 
bar,  vėl  viską  prisiminus,  jai  nepasirodė,  kad  buvo  iškilusi  grėsmė, 
jog  norėta  ją  išprievartauti  („O  kaip  siaubinga  net  pasakyti  šitai!.."), 
tiktai  tas  žmogėnas  pasirodė  esąs  iš  tų,  kurie  „nepripažįsta  nei  Die¬ 
vo,  nei  žmonių"  ir  kurie  visai  nieko  nebijo  -  nė  pragaro  ugnies,  ir, 
jei  tik  pasitaikytų  proga,  jis  galėtų  padaryti  ką  tik  nori  („Ką  tik 
nori!").  Vėl  jai  mintyse  iškilo  šaltos  ledinės  akys  ir  šeriuota,  šiurkšti 
fizionomija,  pasimatė  ir  jai  it  bendrininkei  pasiųstas  vulgarus  mirk¬ 
telėjimas,  vėl  pasigirdo  šaltas,  patyčių  persmelktas  balsas,  sakantis 
„Čia  aš",  taigi  ji  nė  kiek  neabejojo  susidūrusi  su  ne  šiaip  sau  gašliu 
niekšu  -  tiesiog  išsisuko  nuo  nesuvokiamo,  agresyviai  nusiteikusio 
įtūžio,  nuo  tokio,  kuris  negali  nieko  daugiau  padaryti,  tik  sutrypti 


viską,  kas  tauru,  nes  šitoks  šunsnukis  negali  pakęsti  nei  tvarkos,  nei 
santarvės,  nei  ateities  -  visi  šitie  dalykai  jam  buvo  nepakenčiami. 
„Tai  štai,  -  ataidėjo  iki  jos  kvarksintis  prekeivės  balsas:  dabar  ji  nu¬ 
taikė  nesibaigiančią  žodžių  čiurkšlę  į  naująjį  pašnekovą,  -  būtų  ne¬ 
gerai,  jei  nežinotut  tokių  dalykų.  Aš  tai  negaliu  skųstis,  pats  matot. 
Tik  mano  amžius  -  jis  kalba  pats  už  save.  Ir  dantys.  Jūs  tik  pažiūrė¬ 
kit,  -  išsižiojo  ji  ir  pasilenkė  į  kaimyną  su  aukšta  avikailio  kepure, 
užkišo  smilių  už  suskirdusios  lūpos,  kad  jis  galėtų  toliau  pasižiūrė¬ 
ti  jai  į  bumą,  -  amžius  jau  viską  suėdė.  Bet  aš  neleisiu,  kad  jie  tenai 
krapštinėtųsi.  Kvaksi  ir  kvaksi  daktaras  -  ir  tegu  sau  kvaksi!  Taip 
jau  ir  kamuosiuosi  iki  paskutiniosios,  na,  ir  kas?  Iš  manęs  tai  jau 
nepasipelnys  visa  ta  lupikų  gauja,  kad  juos  kur  visus  velniai  nujotų! 
Jūs  neįsivaizduojate,  -  išėmė  ji  iš  vieno  reklaminio  krepšio  plastikinį 
žaislinį  kareivėlį,  -  kiek  kainuoja  štai  toks  menkas  niekutis!  Tikėsite 
netikėsite,  bet  štai  kiek  pašaukė  už  jį:  trisdešimt  vieną  forintą!  Už 
šitokį  štai  menką  nieką!  Tikrų  tikriausias  niekutis!  Šautuvas  ir  rau¬ 
dona  žvaigždė.  Ir  drįsta  prašyti  už  jį  trisdešimt  vieną  forintą!  Ką 
gi,  -  vėl  įsikišo  kareivėlį  į  krepšį,  -  šių  dienų  vaikams  tik  to  ir  reikia. 
O  aš  neturėjau  ką  daryti.  Nupirkau.  Griežiau  dantimis,  bet  pirkau. 
O  ką  aš  turėjau  daryti?"  Pflaumnė  pasibaisėjusi  pasuko  galvą  į  šalį, 
skubomis  žvilgtelėjo  pro  langą,  bet  išgirdusi  duslų  dunkstelėjimą 
žaibiškai  atsigręžė  ir  į  prekeivę,  ir  į  vyrą  su  aukšta  avikailio  kepu¬ 
re  -  ir  jau  neįstengė  nei  atitraukti  akių  nuo  jų,  nei  krustelėti.  Taip  ir 
nesusivokė,  ar  trenkta  kumščiu  -  buvo  tokia  nebyli  tyla,  kad  visai 
nieko  nepaaiškėjo,  o  ji  taip  nejučiomis  žaibiškai  žvilgtelėjusi  į  tą 
pusę  tepamatė,  kad  prekeivė  parvirto  ant  nugaros...  jos  galva  pasvi¬ 
ro  į  šoną...  o  kūnas  tarsi  ryšuliais  paramstytas  liko  kone  ankstesnėje 
padėtyje,  tik  priešais  sėdintis  aukštakepuris  („Tai  jis  užgrobė  mano 
vietą...")  pasilenkęs  į  priekį,  nekrusteli  nė  vienas  jo  veido  raumuo, 
jis  neskubėdamas  atsilošia  ir  atsiremia  į  suolo  atkaltę.  Žmogus  šį  tą 
sumurma  ir  tada,  kai  uždaužia  kokią  įkyrią  musę,  o  štai  čia  nebuvo 
ištarta  nė  vieno  žodžio,  paskui  irgi  niekas  burnos  nepravėrė,  tik 
abejingi  ir  susigūžę  visi  murksojo  ir  knapsėjo.  „Taip  jau  visi  patyliu¬ 
kais  ir  pritaria?  O  gal  čia  ir  vėl  tik  mano  fantazijos?"  -  įsispoksojo 
prieš  save  Pflaumnė,  bet  veikiai  susivokė,  kad  tai  anaiptol  ne  fanta- 

zijos,  nes  po  to,  ką  pamatė  ir  išgirdo,  jau  nebegalėjo  sumanyti  nieko 
kito,  tik  tai,  kad  tas  aukštakepuris  primušė  moterėlę.  Neapsikentė 
jos  pliurpimo  ir,  netaręs  nė  žodžio,  smogė  į  veidą,  nevaliojo  ištverti, 
kitaip  nė  negalėjo  būti,  bet,  antra  vertus,  toks  jo  elgesys  kėlė  tikriau¬ 
sią  siaubą,  ji  tebestovėjo  nustėrusi,  o  iš  baimės  jai  kaktą  išpylė  pra¬ 
kaitas.  Štai  ta  moterėlė  drybso  praradusi  sąmonę,  jai  sruvo  kraujas 
iš  kaktos,  o  aukštakepuris  nė  nekrustelėjo,  nepakrutėjo  ir  visi  kiti, 
kur  aš  pakliuvau.  Dieve  mieliausias,  tarp  kokių  niekingų  padugnių 
aš  atsidūriau?  Kone  pastirusi  nuo  užplūdusio  silpnumo,  tematė  tik 
langą,  to  lango  rėmą  ir  atsispindintį  vaizdą  ant  nešvaraus  stiklo,  ir 
štai,  kai  priverstas  keletą  minučių  stovėti  traukinys  vėl  pajudėjo,  jos 
išsikamavusi  galva  ūžė  nuo  sujauktų,  drastiškų  vaizdų,  o  ji  žvilgčio¬ 
jo  pro  langą  ir  į  praplaukiančias  tamsias  ir  tuščias  apylinkes,  ir  į 
sunkią  nuo  pilnaties  atsiskyrusią  dangaus  skliauto  masę.  Bet  nei 
apylinkės,  nei  dangus  jai  nieko  nesakė,  ji  atsitokėjo  tik  tada,  kai  su¬ 
sivokė,  kad  jau  beveik  parvažiavusi,  -  traukinys  pralėkė  pro  plento, 
sukančio  į  miestą,  pakeliamuosius  užtvarus,  beje,  nenuleistus,  o  ji 
išėjo  iš  vagono  ir  žengė  prie  traukinio  durų,  sustojo  prie  jų  ir,  prisi¬ 
dėjusi  delną  prie  kaktos,  išvydo  niūrius  vietinio  ūkio  tvartų  pasta¬ 
tus  su  iškilusiu  viršum  jų  gremėzdišku  vandentiekio  bokštu.  Nuo 
pat  mažumės  ir  pakeliamieji  užtvarai  prie  plento,  ir  ilgi  žemi  pasta¬ 
tai,  apsiaupti  šilto  gyvulių  garo,  patys  pirmieji  pranešdavo,  kad  štai 
ji  saugiai  parvažiavusi  namo,  ir  nors  šį  kartą  tokiam  jauduliui  buvu¬ 
si  itin  svarbi  priežastis  -  tai  tikriausias  ženklas,  kad  baigėsi  visokiau¬ 
sios  negandos,  -  bet  šį  kartą  ji  taip  ir  nepatyrusi  itin  karšto  širdies 
plakimo,  tokio  panašaus  į  kadaise  buvusį,  kai  grįždavo  aplankiusi 
vienus  ar  kitus  gimines  arba  kartą  ar  dukart  per  metus  parvažiuo¬ 
davo  iš  tokių  jai  mielų  operetės  spektaklių,  rengiamų  apskrities  cen¬ 
tre,  kol  dar  buvo  neiširusi  šeima,  mat  anuo  metu  atrodę,  kad  mies¬ 
tas  pats  su  savo  jaukia  šiluma  yra  tarsi  tikriausia  sauganti  jos  namus 
tvirtovė,  o  štai  dabar,  jau  daugiau  kaip  du  ar  trys  mėnesiai  (ypač 
dabar,  po  šito  siaubingo  suvokimo,  kad  pasaulis  pilnas  tokių  su  ap¬ 
šepusiais  snukiais  ir  milelio  striukėmis),  iš  senojo  jaukumo  neliko 
nieko,  tik  niaurus  tuščių  gatvių  labirintas  -  čia  ir  langai,  ir  už  jų 
murksantys  žmonės  žiūri  prieš  save  nieko  nematančiomis  akimis,  o 


slogią  tylą  prasklaido  tik  „susinėjusių  šunų  širdį  draskantis  loji¬ 
mas".  Žvalgėsi  į  artėjančius  miesto  žiburius,  štai  traukinys  jau  pra¬ 
lėkė  pro  atidarytą  ūkio  mašinų  parką  ir  pasileido  tolyn  neaiškiai  iš¬ 
nyrančiais  iš  tamsos  bėgiais,  nueinančiais  lygia  greta  su  glaustaša- 
kių  tuopų  alėja,  o  ji  užgniaužusi  kvapą  pamėgino  tarp  apšviestų 
namų  ir  tolimo,  blyškaus  gatvių  žibintų  mirguliavimo  rasti  trijų 
aukštų  namą,  kuriame  buvo  jos  butas;  taip,  užgniaužusi  kvapą,  nes 
svaiginantį  palengvėjimą,  kad  galų  gale  jau  beveik  parvažiavo,  tuo¬ 
jau  nustelbė  susirūpinimas,  mat  puikiai  suprato:  šitas  traukinys  vė¬ 
lavo  kone  dvi  valandas,  taigi  įprastas  vakarinis  autobusas  veikiau¬ 
siai  jau  bus  nuvažiavęs,  ir  jai  pėsčiai  („ir  vienai...")  reikės  sukarti 
kelią  nuo  stoties  iki  namų,  jau  nekalbant  apie  tai,  kad  pirmiau  reikės 
išlipti  iš  traukinio,  o  tik  paskui  svarstyti,  ką  daryti  toliau.  Pro  langą 
pralėkė  smulkūs  kolektyvinių  sodų  sklypeliai  ir  užrakinti  juose  me¬ 
diniai  namukai,  tamsoje  šmėstelėjo  tiltelis  per  užšalusį  griovį,  o  už 
jo  -  senas  malūnas;  tik  štai  Pflaumnei  visa  tai  pasirodė  esąs  ne  išsi¬ 
vadavimas,  o  kančių  kupinos  naujų  išbandymų  Kryžiaus  kelio  sto¬ 
tys,  nes  ją  tiesiog  dilgė  irzli  nuojauta,  kad  štai  ji  jau,  galima  sakyti, 
parvažiavo,  tik  žingsnis  kitas  -  ir  jau  išsivadavimas,  tik  šit  jai  nieko 
nenujaučiant  bet  kurią  akimirką  gal  ir  vėl  galinti  sulaukti  kokio  nors 
absoliučiai  nesuvokiamo  puolimo.  Visa  ji  buvo  šlaputėlė.  Nevilties 
kamuojama  žvilgčiojo  į  didžiulį  pailgą  plotą  užimančios  lentpjūvės 
teritorijoje  sukrautas  nesuskaitomas  taisyklingas  pjautinių  rąstų  rie¬ 
tuves,  į  sukiužusį  sargo  namelį,  į  aklakelyje  riogsantį  sukriošusį 
garvežį  ir  pro  grotuotas  stiklines  surinkimo  cecho  sienas  prasiskver¬ 
biančią  blausią  šviesą.  Dar  niekas  nebruzdėjo  jai  už  nugaros,  ji  vis 
dar  viena  stypsojo  tambūre  prie  durų.  Spaudė  šaltą  kaip  ledas  ran¬ 
keną  ir  vis  neįstengė  apsispręsti,  ką  daryti:  atidarys  per  anksti  -  gali 
pati  išlėkti  pro  duris,  atvers  per  vėlai  -  ją  prisivys  šita  „žmogiškumą 
praradusi  žudikų  gauja".  Traukinys  ritosi  pro  be  galo  ilgą  stovintį 
krovininį  sąstatą,  lėtino  greitį  ir  pagaliau  džerkštelėjęs  sustojo.  Du¬ 
rys  atsidarė  pačios,  ji  kone  išlėkė  ant  žemės,  tematė  tik  pribertą  tarp 
pabėgių  akmenų  skaldą,  tegirdėjo  tik  žingsnius  už  nugaros  ir  grei¬ 
tai  atsikliuvo  aikštėje  priešais  stotį.  Niekas  į  ją  nesikėsino,  bet  štai  ir 
vėl  it  koks  nelaimę  pranašaujantis  ženklas:  ji  tik  spėjo  parvažiuoti  - 


išsyk  užgeso  gatvių  žibintai  visame  kvartale  ir,  kaip  netrukus  paaiš¬ 
kėjo,  ir  visame  mieste.  Ji  nesidairė  nei  į  dešinę,  nei  į  kairę,  tik  žiūrėjo 
sau  po  kojų,  kad  nepargriūtų  už  ko  užkliuvusi  tamsoje,  ir  skubėjo 
prie  stotelės,  mat  vis  dar  vylėsi  -  o  gal  autobusas  vis  dėlto  palaukė 
traukinio,  o  gal  ji  dar  suspės  į  vėlyvąjį  reisą,  jeigu  tokio  iš  viso  esa¬ 
ma.  Visai  jokio  autobuso  tenai  nebuvo,  tad  ir  ji  negalėjo  tikėtis  su¬ 
laukti  „vėlyvojo  reiso",  nes,  anot  tvarkaraščio,  pakabinto  prie  di¬ 
džiųjų  geležinkelio  stoties  durų,  paskutinis  autobusas  ir  buvo  tas, 
kuris  išvažiavo  netrukus  po  to,  kai  traukinys  turėjęs  atvažiuoti  pa¬ 
gal  tvarkaraštį  -  be  kita  ko,  visas  tas  tvarkaraštis  buvo  perbrauktas 
dviem  storomis  kryžmomis  linijomis...  Jai  nepasisekė  aplenkti  visų 
kitų  -  kolei  skiemenavo  autobusų  tvarkaraštį,  aikštėje  išaugo  kone 
visas  aukštų  kailinių  kepurių,  susiriebalavusių  kaimietiškų  skrybė¬ 
lių  ir  ausinių  kepurių  miškas,  ir  ji  jau  ryžosi  eiti  namo,  bet  štai  tuomet 
jai  iškilo  siaubą  varantis  klausimas:  o  ko  jie  visi  čia  ieško  iš  tikrųjų,  ir 
ją  nusmelkė  lyg  ir  pamirštas  jutimas,  mat  buvo  jau  kone  išdilęs  iš 
atminties  kraupus  košmaras,  užklupęs  ją  pačiame  pirmajame  vago¬ 
ne:  tarp  visų  kitų  žiopsančių  į  nežinia  ką  ji  išvydo  ir  tą  su  milelio 
striuke,  jis  buvo  kairėje,  kitoje  aikštės  pusėje  -  tarsi  žvalgytųsi,  tarsi 
ko  ieškotų,  tačiau  netrukus  apsisuko  ant  kulnų  ir  pradingo  iš  akių. 
Viskas  sukosi  taip  greitai,  o  ji  stovėjo  taip  toli  (o  dar  sutemų  prie¬ 
blandoje  buvo  iš  viso  neįmanu  atskirti  košmaro  nuo  tikrovės),  tai 
tikrai  negalėjo  matyti,  ar  tai  jis  buvo  tenai  iš  tikrųjų,  bet,  antra  ver¬ 
tus,  tikrai  taip  gedėjo  būti,  ir  dėl  to  ji  dar  labiau  pašiurpo  ir,  prasibro¬ 
vusi  pro  nežinia  ko  čia  stypsančią  grėsmę  keliančią  minią,  vos  ne 
bėgte  nubėgo  namo  plačiu  į  miesto  centrą  vedančiu  prospektu.  Dėl 
viso  to,  kas  jau  buvo  nutikę,  ji  tikrai  nebuvo  smarkiai  nustebusi, 
nors  pats  nuotykis  ir  priminė  nė  nežinia  kokį  absurdą  (na,  o  visa  šita 
kelionė  ar  nebuvo  irgi  absurdas?!),  o  traukinyje  jai  susikrimtusiai, 
kai  aptiko  toliau  važiuojantį  žmogėną  su  apšepusiu  snukiu,  kažin 
koks  balsas  pašnibždėjo,  kad  visas  tas  nesusipratimas  -  šiurpą  ke¬ 
liantis  mėginimas  ją  išprievartauti  -  dar  toli  gražu  nesibaigė,  taigi 
dabar  irgi  reikia  saugotis,  kad  jos  neužpultų  arba  kiti  „banditai  iš 
užpakalio",  arba  jis  pats  („Jeigu  jis  buvo  iš  viso...  jeigu  visa  tai  buvo 
ne  fantazija...")  iš  bet  kur,  iš  bet  kurios  tarpuvartės,  tad  ji  pėdino 


taip,  tarsi  niekaip  negalintis  apsispręsti  žmogus,  ką  jam  užspeistam 
reikėtų  daryti  -  ar  mauti  atgal,  ar  sprukti  į  priekį.  Jau  buvo  tolokai 
nusivariusi  nuo  paslaptingo  stoties  aikštės  stačiakampio,  kirto  ga¬ 
tvių  sankryžoje  prasidedančią  Žaliosios  šakelės  gatvę,  vedančią  į 
vaikų  ligoninę,  bet  šitame  tiesiame  kaip  strėlė  prospekte  po  nume¬ 
tusiais  lapus  kaštonais  -  tikras  išganymas  čia  būtų  sutikti  bent  vieną 
pažįstamą  -  nebuvo  nė  gyvos  dvasios,  ji  tegirdėjo  tik  savo  pačios 
alsavimą,  švelnų  savų  žingsnių  taukšėjimą,  kertančio  į  veidą  vėjo 
šniokštimą  ir  dar  tolimą  čionai  neįmanomo  atpažinti  mechanizmo 
tylų  monotonišką  tratėjimą  -  jis  gal  kiek  priminė  senų  laikų  staklių, 
pjaustančių  rąstus  į  lentas,  skleidžiamą  garsą.  Gatvės  visai  neap¬ 
šviestos,  visur  kur  stingdanti,  slegianti  tyla,  o  ji  nesiliovė  ryžtingai 
priešintis  gniuždančių  aplinkybių  galiai,  bet  vis  tiek  netrukus  pasi¬ 
juto  esanti  likimo  valiai  pamestas  grobis  -  žvilgsnis  niekur  neaptiko 
srūvančios  iš  langų  šviesos,  viskas  atrodė  taip,  tarsi  tai  būtų  apgul- 
ties  užkluptas  miestas,  o  tokioje  vietoje  nieko  nevertos  ir  niekam 
nereikalingos  bet  kokios  pastangos  priešintis,  atsisakoma  net  ir  pa¬ 
skutiniųjų  pavojų  keliančių  žmogaus  buvimą  išduodančių  ženklų, 
kliaujamasi  tik  vienu  -  tiek  jau  to,  kad  reikėjo  atiduoti  gatves  ir  aikš¬ 
tes,  bet  tūnantiems  už  namų  storų  sienų  rimtesnis  pavojus  tikrai 
negresia.  Lipo  per  nelygias  prie  šaligatvio  paviršiaus  prišalusias 
šiukšles,  jau  buvo  priėjusi  vietos  batsiuvių  kooperatyvo  ankstes¬ 
niais  laikais  garsios  specializuotos  parduotuvės  „ORTOPEDAS" 
mažutę  vitriną  ir,  kirsdama  dar  vieną  sankryžą,  veikiausiai  iš  įprati¬ 
mo  (juk  trūko  benzino,  automobiliai  beveik  nevažinėjo  ir  tada,  kai  ji 
susirengė  lankyti  gimines)  pasižiūrėjo  į  Sandoro  Erdėjaus  gatvės 
tamsumą,  beje,  vietiniai  tą  gatvę  paprastai  vadino  Teismo  gatve  -  ji 
rėmėsi  į  pakraščiu  einantį  uždarą  tribunolo  (ir  kalėjimo)  kiemą  su 
aukštomis  sienomis,  o  jų  viršus  buvo  apipintas  spygliuota  viela.  Pa¬ 
stebėjo  susimetusio  nebylaus  būrio  šešėlių  pavidalo  dėmę  tolėliau 
gatvėje,  prie  artezinio  šulinio,  ir  ūmai  jai  pasidingojo  -  kažin  ką 
muša  toje  nebylioje  tyloje.  Pašiurpusi  išsyk  kirto  į  kojas,  bėgdama 
vis  žvilgčiojo  ir  žvilgčiojo  atgalios,  bet  greitį  sulėtino  tik  pribėgusi 
gremėzdišką  tribunolo  (ir  kalėjimo)  pastatą  -  iš  anos  pusės  niekas 
nebėgo,  taigi  niekas  jos  ir  nesivijo.  Tikrai  niekas  nebėgo  ir  jos  nesivi- 


jo,  o  išmirusio  miesto  mirtinos  tylos  netrikdė  niekas  kitas,  tik  anks¬ 
tesnis,  vis  ryškiau  girdimas  tratėjimas,  ir  šioje  siaubą  varančioje  ab¬ 
soliučioje  tyloje  -  nei  dejonės,  nei  kertamo  smūgio  garso,  kone  visiš¬ 
koje  tyloje  prie  artezinio  šulinio  kažin  kas  baudžiamas,  tenai  nega¬ 
lėtų  būti  nieko  kito,  tai  tas  pats,  kaip  ir  jos  nebyli  neganda  -  anaiptol 
neatrodė  keista,  kad  čia  nėra  nė  užkeiktos  dvasios,  juk  paprastai, 
nepaisant  nė  tokio  liguisto  uždarumo,  vis  tiek  kitais  kartais  sutikda¬ 
vusi  kokį  nors  pėstįjį  -  jei  ne  kur  nors  kitur,  tai  bent  jau  čia.  Belos 
Venkheimo  prospekte,  visai  netoli  miesto  centro.  Grėsmės  nuojau¬ 
tos  vejama  nuskubėjo  tolyn  ir  nejučiomis  pasijuto  taip,  tarsi  eitų  per 
košmarišką  sapną,  ir  kuo  toliau,  tuo  aiškiau  girdėjo  vis  garsesnį  tra¬ 
tėjimą,  ir  štai,  nelauktai  išvydusi  gremėzdišką  agregatą  pro  kaštonų 
kamienų  grotas,  jau  tikrai  pamanė,  kad  nuo  pervargimo  ir  grumty¬ 
nių  su  siaubu  ją  apniko  haliucinacijos,  nes  tai,  ką  pamatė,  pirmomis 
minutėmis  atrodė  ir  stulbinama,  ir  stačiai  neįtikėtina.  Žiemos  naktį 
plataus  grįsto  kelio  viduriu  už  kelių  žingsnių  yrėsi  vieniša  gramoz¬ 
diška  pamėklė  -  jeigu  iš  viso  tokį  vos  pastebimą  vėžlinimą  galima 
vadinti  judėjimu,  taigi  klaiki  šėtoniška  važiuoklė  stūmėsi  į  priekį 
stulbinamai  lėtai  -  vos  ne  kaip  kelių  volas,  tarsi  turėtų  vargais  nega¬ 
lais  nusistumti  kiekvieną  atskirą  centimetrą,  ir  taip  nerangiai  ji 
pukšėjo  miesto  centro  link,  kad  ritosi  lyg  ir  ne  žemės  paviršiumi, 
vos  vos  įveikdama  pučiančio  iš  priekio  audringo  vėjo  galybę,  bet 
lyg  ir  gręžė  kažin  ką  tarsi  bandydama  prasigręžti  kelią  per  nė  neži¬ 
nia  kokią  tankią  sunkiai  įveikiamą  lipnią  masę.  Tasai  gargaras  buvo 
apmuštas  mėlyna  gofruota  skarda,  aklinai  uždengtas  iš  visų  pusių 
ir  priminė  griozdišką  vagoną,  iškraigliotą  šlykščiai  geltonomis  kev¬ 
erzonėmis  (o  per  vidurį  buvo  nulebedytas  neaišku  ką  vaizduojantis 
tamsiai  rudas  paveikslas),  gargaras  buvo  daug  didesnis  už  sunkve¬ 
žimį,  pamanė  ji  apstulbusi,  tas  kerėpla  dar  griozdiškesnis  ir  už  ka¬ 
daise  per  miestą  važinėjusius  turkiškus  krovininius  automobilius,  o 
šį  stebinamai  gremėzdišką  ir  pašvinkusiomis  žuvimis  dvokiančią 
rioglą  vilko  baisiausiai  įsitempęs  prieštvaninis,  siaubingai  dūmijan- 
tis,  tepaluotas  kledaras,  panašus  į  traktorių.  Kai  ji  susilygino  su  tuo 
gargaru,  smalsumas  nustelbė  net  ir  baimę,  ir  ji  kiek  sulėtino  žingsnį 
pačioje  griozdo  pašonėje,  bet  ir  žiūrėdama  iš  arti  nesuprato,  ką  tenai 


netaisyklingomis,  svetimomis  raidėmis  („...gal  kartais  jos  slaviš¬ 
kos...  o  gal  turkiškos?./')  iškeverzojo  neįgudusi  ranka,  taigi  ji  niekaip 
neįstengė  nuspėti,  ko  ten  pripeizota,  ir  iš  viso  kas  čia  ko  ieško  pačia¬ 
me  jų  išmirusio,  vėjų  išgairinto,  speigų  nusiaubto  miesto  vidury,  ir 
dar  negalėjo  susigaudyti,  kaip  apskritai  šita  kerėpliška  važiuoklė  at- 
sikliuvo  čionai  -  juk  iriantis  šitaip,  ne  greičiau  už  sraigę,  prireiktų 
visų  metų  atsiristi  net  ir  iš  gretimo  kaimo,  ir  dar  buvo  nelengva  įsi¬ 
vaizduoti  (nors  veikiausiai  kitaip  ir  negalėjo  būti),  kad  jie  atsidaužė 
iki  miesto  geležinkeliu.  Vėl  paspartino  žingsnį  ir,  kai  jau  buvo  praėju¬ 
si  pro  siaubą  keliančią  pamėklę,  grįžtelėjusi  žvilgtelėjo  atgal  ir  įsti¬ 
klintoje  gargarą  velkančio  traktoriaus  kabinoje  išvydo  dramblotą, 
gauruotą,  viskam  abejingą  žmogystą,  tik  vienais  trikotažiniais  atle¬ 
to  marškinėliais,  su  burnoje  kyšančia  cigarete  -  pamačiusi  Pflaum- 
nę,  einančią  šaligatviu,  žmogysta  pašaipiai  nusiviepė  ir  neskubėda¬ 
ma  pakėlė  nuo  vairo  dešinę  ranką,  atseit  pasisveikino  su  žiople, 
spoksančia  į  ją  nuo  šaligatvio.  Visa  tai  jau  savaime  buvo  negirdėta 
neregėta  (visko  viršūnė  buvo  tai,  kad  už  vairo  riogsančiam  mėsos 
kalnui  buvo  tikrų  tikriausiai  nešalta,  tarsi  kabina  būtų  buvusi  šiltai 
prikūrenta),  ir  tuomet  jau  Pflaumnei,  mikliai  sprunkančiai  nuo  pa¬ 
mėklės  ir  vis  žvilgčiojančiai  atgalios,  ta  žmogysta  labiau  priminė 
egzotišką  siaubūną,  nuo  kurio  niekas  negali  pasprukti  ir  kuris  pasi¬ 
glemžia  viską,  kas  tik  jam  pasipainioja  po  ranka,  ir  dar  patvirtina, 
kad  tai,  kas  liko  po  jo,  jau  niekuomet  nebus  toksai,  koks  buvęs,  ir 
štai  jis  lėtai,  bet  nesulaikomai  šliaužia  pro  tamsius  nieko  neįtarian¬ 
čių  piliečių  langus.  Nuo  tos  akimirkos  iš  tikrųjų  pasijuto  taip,  tarsi 
būtų  pasidariusi  prakaituoto  siaubūno  belaisve,  ir  tai,  kad  niekada 
negalės  pabusti  iš  šitos  būsenos:  mat  puikiai  suprato,  kad  tai  -  tikrų 
tikriausia  tikrovė,  ir  kad  kitaip  jau  nebus;  ir  štai  dabar  ūmai  susivo¬ 
kė,  kad  visos  šitos  kraują  stingdančios  negandos  (ji  buvo  visų  jų 
arba  dalyvė,  arba  liudytoja  -  tai  pamėkliška,  protu  nesuvokiama 
važiuoklė,  žmogaus  daužymas  Sandoro  Erdėjaus  gatvėje,  ar  tik  ne 
su  šitais  įvykiais  suderintas  gatvių  žibintų  išjungimas,  siaubą  varan¬ 
ti  minia  priešais  geležinkelio  stotį  ir  visa  tai  vainikuojantis  siaubin¬ 
gas  žmogėnas  su  pilko  milelio  striuke  ir  nemirksinčių,  šaltu  lediniu 
žvilgsniu)  yra  ne  jos  amžinai  negandą  užuodžiančios  vaizduotės  su- 


kurti  padariniai  -  visus  juos  sieja  neabejotini  ryšiai,  tikslios  ir  glau¬ 
džios  sąsajos.  Šiaip  ar  taip,  jai  prireikė  sutelkti  visas  jėgas,  kad  nė  už 
ką  nepatikėtų  visomis  tomis  nesąmonėmis,  bet  ji  vis  dar  vylėsi:  o 
galgi  atsiras  tegu  ir  baisus,  bet  suprantamas  paaiškinimas,  kodėl  su¬ 
sibūrė  visos  tos  padugnės  ir  iš  kur  išdygo  tas  gargaras,  kodėl  taip 
atsipalaidavo  agresija  ir  kodėl  taip  paslaptingai  dingo  elektra  miesto 
gatvėse,  -  mat  ir  atsidūrusi  tokioje  absurdiškoje  padėtyje,  ji  neįsten¬ 
gė  apsiprasti  su  mintimi,  kad  mieste  išnyko  ir  pasitikėjimą  kelianti 
tvarka,  ir  visi  protu  paaiškinami  dalykai.  Na  taip,  dėl  to  ji  tikrai  ne- 
apsigavo:  kol  kas  dar  nebuvo  aišku,  kodėl  užgeso  gatvių  žibintai,  bet 
visai  netrukus  išaiškėjo,  kas  tasai  stulbinantis  gargaras  ir  kam  jo  pri¬ 
reikė.  Štai  ji  jau  praėjo  pro  Derdžio  Esteros,  visame  mieste  gerbiamo 
žmogaus,  namus,  jai  už  nugaros  pasiliko  ir  paslaptingas  senojo  Vasa¬ 
ros  teatrą  apsupusio  parko  ošimas,  jau  buvo  praėjusi  pro  nedidukę 
evangelikų  bažnytėlę,  ir  štai  jos  žvilgsnis  atsitiktinai  užkliuvo  už 
apskrito  skelbimų  stulpo;  išsyk  apstulbo,  priėjo  arčiau,  sustojo,  skai¬ 
tė  skaitė  ir,  tarsi  bijodama  suklysti,  dar  ir  dar  kartą  perskaitė  tekstą, 
kažkuo  primenantį  priemiesčio  valkatėlių  kraigliojamus  raštelius,  o 
juk  turėjo  užtekti  tik  vieną  kartą  perbėgti  jį  akimis:  viską  paaiškino 
šita  neseniai  užklijuota  afiša,  uždengianti  kitus,  jau  seniau  pakabin¬ 
tus  skelbimus  -  jos  kraštai  buvo  aplipę  ištekėjusiais  iš  apačios  klijais. 

Taip  pamanė:  štai  pagaliau  aiškiai  pamatė  bent  jau  vienintelę  šios 
suirutės  dalelę,  užtat  turėtų  būti  nors  kiek  lengviau  susiorientuoti 
ir  todėl  (na,  žinoma:  „Dieve  apsaugok,  verčiau  jau  to  neprireik¬ 
tų!..")  galės  apsiginti  per  kokį  „atsitiktinį  pakrikimą",  tačiau  štai 
prie  šios  afišos  jos  siaubas  tik  didėjo,  nes  ir  čia  nelabai  kas  paaiš¬ 
kėjo,  juk  ir  iki  šiolei  kilo  nesusipratimų  kaip  tik  dėl  to,  kad  dėl 
viso  to,  ką  ji  buvo  patyrusi  kaip  liudytoja  ir  kaip  auka,  trūko  pa¬ 
prasčiausio  racionalumo,  o  štai  dabar  tas  „nelabai  kas"  („Di¬ 
džiausias  pasaulio  banginis  ir  kitos  paslaptingos  gamtos  sensaci¬ 
jos")  ūmai  pasidarė  gal  net  pernelyg  didelis  -  ir  ji  buvo  priversta 
susimąstyti,  ar  čia  nesuveikė  koks  nors  galingas,  bet  pakrikęs 
intelektas.  Tai  kas  čia  -  cirkas?  Čionai?!  Kai  niekas  negali  pasaky¬ 
ti,  ar  neapsivers  žemė  iki  rytojaus?  Reikėjo  įsileisti  tą  košmarišką 
pamėklę  su  dvokiančia  dvėsena?  Tada,  kai  mieste  grėsmės  di¬ 
desnės  viena  už  kitą?  Kas  įstengtų  pramogauti  dabar,  įsivyravus 
tokiam  chaosui?  Koks  čia  kvailas  pokštas?  Ir  koks  beprotiškas, 
stačiai  žiaurus  sumanymas?!.  Tai  nejau...  kaip  tik  ir  prakalbėta 
apie  tai,  kad  dabar  jau...  viskas  visai  tas  pats?  O  jei  kas...  „ieško 
pramogų  per  suirutę"?!  Mikliai  nusigręžė  nuo  skelbimų  stulpo  ir 
perėjo  į  kitą  gatvės  pusę.  Kitoje  gatvės  pusėje  stovėjo  triaukščiai 
namai,  iš  kelių  langų  skverbėsi  blyškios  švieselės.  Prisispaudė 
prie  krūtinės  rankinuką  ir  ėjo  pasilenkusi  prieš  vėją.  Priėjusi  pa¬ 
skutinę  laiptinę,  dar  kartą  apsidairė,  o  jau  tada  atsidarė  ir  įėjusi 
vėl  uždarė  vartus.  Tvorelės  kraštas  buvo  šaltas  kaip  ledas.  Palmė, 
rūpestingai  puoselėtas  namo  jaukumo  simbolis  -  jau  išvažiuoda¬ 
ma  nutuokė,  kad  vargu  ar  pavyks  išsaugoti  medį,  -  visai  iššalo, 
kol  ji  lankė  gimines.  Visur  kur  slogi  tyla.  Tai  parvažiavo.  Rado 
duryse  viršum  rankenos  įkištą  į  plyšį  raštelį.  Vos  tik  pamačiusi  jį, 
susierzinusi  perkreipė  lūpas  ir,  įėjusi  pro  duris,  užrakino  abi 
spynas  ir  mikliai  užkabino  durų  grandinę.  Pečiais  užrėmė  duris 
ir  užsimerkė.  „Dieve  brangus.  Aš  jau  namie".  Jos  butas,  kaip  jau 
įprasta  sakyti,  buvo  pelnytas  ilgų  metų  kruopštaus  plušėjimo 
padarinys.  Prieš  penkerius  metus  palaidojo  tragiškai  staigiai  mi¬ 
rusį  (ištiko  apopleksija)  šviesaus  atminimo  antrąjį  vyrą,  o  kiek 
vėlėliau  bendras  gyvenimas  pasidarė  nepakenčiamas  ir  su  sūnų- 


mi  iš  pirmosios  santuokos  „dėl  amžino  bėgimo  iš  namų,  nuolati¬ 
nio  valkatavimo  ir  iš  viso  dėl  nerodomo  nė  menkiausio  noro  at¬ 
sikratyti  tos  kankinančios  beviltiškos  naštos"  -  sūnus  perėmė 
tokį  polinkį  iš  patvirkusio  tėvo  ir,  anot  jos,  iš  viso  veikiausiai  pa¬ 
veldėjo  tėvo  ydas  -  taigi  sūnus  galų  gale  išsikraustė  į  nuomoja¬ 
mą  butą,  o  ji  irgi  apsiprato  su  tokia  neišvengiamybe  ir  netgi  pa¬ 
juto  kažin  kokį  nedidelį  palengvėjimą,  nors  praradimo  įsisąmoni¬ 
nimas  ją  ir  prislėgė  (vis  dėlto  turėjo  du  vyrus  ir  -  jai  jau  neegzis¬ 
tuojantį  -  sūnų,  ir  štai  liko  visai  viena),  bet  štai  aiškiai  pamatė: 
pagaliau  neliko  jokių  kliūčių  gyventi  pačiai  sau,  nes  iki  tolei,  iki 
penkiasdešimt  aštuonerių  metų,  ji  nuolatos  buvusi  „kvaila  visų 
kitų  tarnaitė".  Tuomet  iškeitė  pernelyg  erdvų  namą  -  už  tai  jai 
labai  nemenkai  primokėjo  -  į  štai  šitą  -  „mielą"  -  butelį  miesto 
centre  („Su  vartų  telefonspyne!"),  visi  pažįstami  rodė  Pflaumnei, 
kaip  moteriai,  du  kartus  tapusiai  našle,  deramą  pagarbą,  o  apie 
vienatinį  jos  sūnų,  visame  mieste  nugarsėjusį  „valkatavimo 
būdu",  kalbėjo  su  prideramu  taktu,  ir  tuomet  pati  Pflaumnė  pir¬ 
mą  kartą  gyvenime  (juk  iki  tolei  teturėjo  tik  savų  drabužių  ir  pa¬ 
talynės)  atsidavė  su  palaimos  jauduliu  neįveikiamam  turėjimo 
džiaugsmui.  Ant  grindų  patiesė  minkštus  dirbtinius  persiškus 
kilimus,  langus  uždengė  dailiomis  tiulio  dieninėmis  užuolaido¬ 
mis  ir  „linksmai  nuteikiančiomis"  naktinėmis,  o  jau  tuomet  atsi¬ 
kratė  senų  baldų  -  jie  buvo  griozdiški  ir  nepatogūs  -  ir  užsakė 
sustatyti  kambaryje  „naujus  baldus  iš  kombinato";  įsirengė  mo¬ 
dernią  virtuvę  kliaudamasi  mieste  labai  populiaraus  žurnalo 
„BUTO  KULTŪRA"  dėmesio  vertais  patarimais,  užsakė  perda¬ 
žyti  visą  butą  ir  dar  pakeitė  čia  buvusius  gramozdiškus  dujų 
konvektorius  ir  visą  vonios  kambarį.  Plūkėsi  nepailsdama,  iš  jos 
trykšte  tryško  energija,  arba  bent  jau  taip  sakė  ją  girianti  kaimy¬ 
nė  Viragnė,  bet  iš  tikrųjų  pasijuto  esanti  savo  kailyje  tik  tada,  kai, 
pasibaigus  didiesiems  darbams,  pagaliau  ėmėsi  čiustyti  savo 
„mažą  lizdelį".  Jos  sumanymai  buvo  didesni  vienas  už  kitą,  vaiz¬ 
duotė  irgi  nepripažino  jokių  užtvarų,  ir  po  kasdienių  apsipirkimo 
iškylų  į  parduotuves  jį  grįždavo  tai  su  prieškambario  veidrodžiu, 
papuoštu  kalstyto  metalo  rėmeliais,  tai  su  praktišku  svogūnų 


pjaustytuvu,  tai  su  prašmatniu  drabužių  šepečiu,  ant  kurio  vir¬ 
šaus  inkrustuota  daili  miesto  panorama.  Štai  prieš  dvejus  metus 
išsikraustė  jos  liūdno  atminimo  sūnus  -  taigi  išsinešdino  raudo¬ 
damas,  jį  vos  vos  įstengė  išgrūsti  iš  buto,  ir  tuo  metu  ji  niekaip 
negalėjusi  atsikratyti  nenusakomai  bjaurios  nuotaikos  („ištiso¬ 
mis  dienomis!")  -  ir  tuomet  ji  griebėsi  karštligiškos  veiklos:  per 
dvejus  metus  neliko  tuščios  vietos  nė  pėdai  pastatyti,  o  jai  vis 
tiek  atrodė,  kad  trūksta  kažin  ko,  kažko  stinga  jos  gyvenimui. 
Pripirko  dar  daugiau  mielų  porcelianinių  figūrėlių  ir  sustatė  jas  į 
sekcijos  lentyną,  bet  veikiai  susivokė,  kad  ir  jos  ne  visai  užpildo 
tuštumą;  suko  galvą,  žvalgėsi,  net  prašė  kaimynės  patarimų,  ir 
štai  pagaliau  vieną  popietę  (kaip  tik  tuomet  sėdėjo  patogiame 
fotelyje  ir  buvo  ėmusis  Irmos  kvadrato')  ir  tuo  metu  ilsindama 
akis  užkliuvo  už  gulbių,  čigoniukių  su  gitaromis,  verkiančių  ber¬ 
niukų  ir  porcelianinių  mergaičiukių,  apsvaigusių  iš  laimės  ir 
svajonių,  ir  ūmai  susivokė,  ko  gi  jai  taip  „labai  trūksta".  Ogi  gė¬ 
lių.  Turėjo  ji  ir  tokių  pažįstamų,  kurie,  panašiai  kaip  ir  ji  „mėgo 
grožį",  taigi  veikiai  prisirinko  daugybės  puikių  gėlių  šaknų,  svo¬ 
gūnėlių  ir  ūglių  -  jų  atsirado  tiek,  kad  po  poros  metų,  praleistų 
bendraujant  su  aistringais  augalų  mylėtojais,  tokiais  kaip  dakta¬ 
ras  Provaznikas,  Madainė  ir,  savaime  suprantama,  Mahonė,  vi¬ 
sos  palangės  buvo  nustatinėtos  rūpestingai  puoselėjamomis 
nykštukinėmis  palmėmis,  monsteromis  ir  sansevjeromis,  bet 
taip  buvo  tik  iš  pradžių  -  vėliau  jau  reikėjo  užsakyti  tris  stelažus 
šaltkalvio  dirbtuvėje,  įsikūrusioje  rumuniškoje  miesto  dalyje, 
nes  Valerio  spriges,  pilėjas  ir  gausybę  kaktusų  jau  niekaip  neįsten¬ 
gė  sudėlioti  tarp  daugybių  daugybės  augalų  bute,  paverstame 
pagal  jos  nuojautą  „širdį  šildančiais  namais".  Ir  ar  gali  taip  būti, 
kad  ūmai  iškart  pranyksta  absoliučiai  viskas  -  minkšti  kilimai, 
linksmai  nuteikiančios  užuolaidos,  patogūs  baldai,  veidrodis, 
svogūnų  pjaustytuvas,  drabužių  šepetys,  nuostabiausios  gėlės, 
visas  šitas  jaukumas,  tikrumas  ir  palaiminga  ramybė?!  Pasijuto 
esanti  nežmoniškai  išvargusi.  Kairėje  rankoje  laikomas  raštelis 


Rankdarbių  rūšis  (čia  ir  toliau  -  vert.  past.). 


I  36 


išsprūdo  pro  pirštus  ir  šleptelėjo  ant  grindų.  Atsimerkė,  pasižiū¬ 
rėjo,  kaip  mitriai  sekundinė  rodyklė  šokčioja  ir  šokčioja  padalo¬ 
mis  per  sieninį  laikrodį,  pakabintą  viršum  virtuvės  durų,  ir  nors 
buvo  tikrai  akivaizdu,  kad  nuo  šiolei  negresia  joks  pavojus,  ji  vis 
tiek  nesijautė  tokia  saugi,  kokia  dabar  norėjo  būti:  irzlumą  ke¬ 
liančios  mintys  vijo  viena  kitą,  tai  tas,  tai  kitas  dalykas  pasirody¬ 
davo  esąs  svarbesnis  už  visus  kitus  -  jau  nusirengusi,  nusiavusi 
aulinukus,  pamasažavusi  patinusias  kojas  ir  įsispyrusi  į  pato¬ 
gias,  šiltas  namines  šlepetes  ji  apžvelgė  pro  kambario  langą  visą 
išmirusį  prospektą  (tačiau:  „Niekur  nė  gyvos  dvasios,  niekur  ne¬ 
pamatysi  nė  kokio  tūnančio  šešėlio...  tik  cirkininkų  vilkikas...  tik 
tas  nepakenčiamas  tratėjimas...")/  o  jau  tuomet  pasižiūrėjo,  ar  vis¬ 
kas  savo  vietoje,  taigi  pasižvalgė  po  visas  iš  eilės  spintas,  o  paskui 
liovėsi  kruopščiai  plovusi  rankas  -  jai  atrodė,  kad  tikrai  pražiop¬ 
sos  bene  svarbiausią  dalyką,  jei  dar  kartą  nepatikrins,  ar  gerai 
užrakintos  buto  spynos.  Jau  buvo  kiek  apsiraminusi,  pakėlė  nuo 
žemės  raštelį,  perskaitė  jį  ir  perširdusi  sviedė  į  virtuvės  šiukšlių 
dėžę  (ten  buvo  keturis  kartus  parašyta:  „Ieškau  tavęs,  mama", 
bet  pirmieji  trys  sakiniai  buvo  perbraukti),  tuomet  grįžo  į  kam¬ 
barį,  įjungė  šildymą  ir,  užsimojusi  atsikratyti  tokio  nervingo 
blaškymosi  kartą  ir  visiems  laikams,  sumanė  apžiūrėti  visas  iš 
eilės  savo  gėles:  jei  ir  tenai  niekur  nebus  pažeista  tvarka,  tai  tikrų 
tikriausiai,  pamanė  ji,  atlėgs  ir  jos  nerimas.  Ji  nenusivylė  ir  miela 
savo  kaimyne,  kuri  kasdien  saikingai  vėdino  butą,  kolei  Pflaumnė 
lankė  gimines,  ir  dar  priprašyta  rūpestingai  prižiūrėjo  kruopščiai 
puoselėjamus  augalus:  iš  tikrųjų  žemė  vazonuose  buvo  drėgna,  ir 
gal  kiek  „prasčiokė  ir  stačiokė,  bet  šiaip  geraširdė  ir  sąžininga"  jos 
bičiulė  dar  pasistengė  kartkartėmis  nušluostyti  dulkes  nuo  le¬ 
piausių  palmių  lapų.  „Neįkainojamoji  mano  geroji  Rožika!"  -  at¬ 
siduso  susigraudinusi,  ir  tuomet  trumpą  akimirką  jai  prieš  akis 
iškilo  nuolat  tai  šen,  tai  ten  zujanti  masyvi  figūra,  ji  atsisėdo  į 
obuolio  žalumo  fotelį  ir  vėl  peržvelgė  buto  baldus  -  jie  pasirodė 
esą  tokie,  kokius  buvo  palikusi,  -  ir  iškart  jai  viskas  pasirodė 
„taip  tvarkinga"  -  ji  buvo  įsikūrusi  tarp  neabejotinai  gerai  su¬ 
tvarkytų  grindų,  lubų,  gėlių  raštais  dekoruotų  sienų,  taigi  visos 


jos  patirtos  golgotos  dabar  buvo  panašesnės  į  miražą,  j  pakriku¬ 
sių  nervų  ir  nesveiko  fantazavimo  žaismę.  Taip,  gal  tai  galėjęs 
būti  ir  miražas  -  juk  ji  jau  daugelį  metų  sukasi  tarp  vaisių  ir  dar¬ 
žovių  konservavimo  rudenį  ir  didžiųjų  buto  svarinimo  darbų 
pavasarį,  tarp  mezgimo  vąšeliu  popietėmis  ir  nedidukų  aistrin¬ 
go  gėlių  puoselėjimo  rūpesčių  bei  džiaugsmų,  jau  priprato  iš 
saugaus  atstumo  ir  išganingos  priebėgos  stebėti  už  šitų  štai  sienų 
sūkuriuojantį  pamišėlišką  viesulą,  kuris,  įsisukęs  į  šitą  jausmin¬ 
gą  pasaulį,  pavirsta  miglotu  neapibrėžtumu  ir  išskydusia  migla, 
taip  buvo  ir  dabar  -  štai  ji  galinti  vėl  sėdėti  už  užrakintų  durų  ir 
iki  šiolei  jaustis  garantuotai  apsaugota,  tarsi  būtų  užsirakinusi 
nuo  viso  pasaulio  -  o  šiurpą  varantys  kelionės  įspūdžiai  pama¬ 
žėle  prarado  tikroviškumą,  ir  šit  priešais  ją  tarsi  išsiskleidė  toks 
vos  vos  permatomas  vualis  -  taip  neaiškiai  dabar  matė  šūkaujan¬ 
čius  priemiestinio  traukinio  keleivius,  žmogėną  su  kaustančiu 
žvilgsniu  ir  pilko  milelio  striuke,  smūgio  parblokštą  prekeivę, 
prie  tamsoje  patyliukais  mušamo  nelaimėlio  sėlinančius  šešėlius, 
miglotai  prisiminė  keistą  cirką,  dviem  riebiomis  linijomis  kryž¬ 
mai  perbrauktą  pageltusį  autobuso  tvarkaraščio  popierių,  o  dar 
pro  didesnes  miglas  matė  tarp  jų  save  pačią,  besiblaškančią  ir  į 
vieną,  ir  į  kitą  šoną,  tarsi  pakliuvusią  į  labirintą,  ir  beviltiškai  mė¬ 
ginančią  parsirasti  namo.  Vis  ryškesni  ir  vis  neįtikinamesni  darėsi 
tie  nemalonumai,  kuriuos  turėjusi  išgyventi  neseniai  prabėgusio¬ 
mis  valandomis  -  košmariški  vaizdai  šlapimu  dvokiančiame 
traukinio  tualete,  šlapia  akmens  skalda  tarp  gelžkelio  bėgių  ir 
pagaliau  balaganininkas,  mojantis  jai  iš  traktoriaus  kabinos,  - 
visa  tai  greitai  ir  nepakenčiamai  sukosi  jai  akyse.  Štai  čionai,  tarp 
savų  baldų  ir  gėlių,  vis  labiau  stiprėjo  įsitikinimas,  kad  čia  nie¬ 
kam  nepavyks  jos  užpulti,  taigi  ir  nelaukė  puolimo,  tad  lyg  ir  išsi¬ 
vadavo  iš  ligtolinio  įtempto  pasirengimo  būti  užpultai,  bet  niekaip 
neįstengė  rasti  vaisto  nuo  nenusakomos  nerimasties,  nugulusios 
visą  jos  esybę  it  košė  skrandį.  Ir  buvo  tokia  išvargusi,  kokia  dar 
veikiausiai  niekada  nėra  buvusi,  tai  ir  nutarė  tuojau  gulti  pailsė¬ 
ti.  Per  keletą  minučių  nusiprausė  po  dušu,  išsiskalbė  apatinius 
drabužius  ir,  užsivilkusi  ant  storų  naktinių  marškinių  šiltą  chala- 


tą,  pasuko  į  sandėliuką:  apie  „rimtesnę  vakarienę"  negalėjo  būti 
nė  kalbos,  tai  prieš  miegą  praris  bent  jau  kelias  konservuotas  uo¬ 
geles.  Turint  galvoje  dabartinę  nepaprastąją  padėtį,  į  sandėliuką, 
bene  svarbiausią  buto  vietą,  buvo  sukrauta  stulbinamai  daug 
maisto:  viršuje  buvo  sukabinti  kumpiai,  o  per  juos  permestos  su¬ 
nertos  paprikų  pynės,  ten  kabojo  dešros  ir  rūkytos  šoninės,  o  že¬ 
mai  buvo  rūpestingai  sudėliotos  tokios  cukraus,  miltų,  druskos 
ir  ryžių  atsargos,  kad  jų  būtų  užtekę  mažesnių  barikadų  statybai; 
abiejose  podėlio  pusėse  buvo  kavos  pupelių,  aguonų,  riešutų, 
prieskonių,  bulvių  ir  svogūnų,  o  visą  šitą  maisto  tvirtovę,  šitą  jo 
gausybę,  rodančią  gebėjimą  numatyti  toli  į  priekį,  vainikavo  - 
kaip  ir  akį  džiuginantį  gėlių  mišką  visame  bute  -  sandėliuko  gale 
ant  sieninių  lentynų  kariška  tvarka  surikiuota  neįtikėtina  besi¬ 
šypsančių  konservuotų  ir  virtų  vaisių  bei  uogų  stiklainių  daugy¬ 
bė.  Rado  čia  visko,  ko  tiktai  galėjo  prisivirti  ir  prisikonservuoti 
nuo  vasaros  pradžios,  -  ir  saldžių  vaisių,  ir  visokiausių  rūgščių 
konservų,  ir  pomidorų  sulčių,  ir  net  sudėtų  į  medų  riešutų,  tad  ir 
šįkart,  kaip  ir  visais  kitais  kartais,  kiek  sutrikusi  apibėgo  akimis 
visą  spindinčių  stiklainių  pulką  ir  pagaliau  parsinešė  į  kambarį 
užpiltų  romu  vyšnių  ir  jau  iš  įpročio,  o  ne  iš  smalsumo  įjungė 
televizorių  ir  tik  tada  atsisėdo  į  obuolio  žalumo  fotelį.  Patogiai 
atsilošė,  skaudamas  kojas  susikėlė  ant  nediduko  pufo,  mėgavosi 
malonia  šiluma,  buvo  atsigavusi  po  dušo  ir  štai  -  didžiausiam 
jos  džiaugsmui  vėl  transliuoja  operetę:  dabar  jau  pasijuto  taip, 
tarsi  būtų  atsiradusi  viltis,  kad  į  jos  namus  vėl  sugrįš  seniau  bu¬ 
vusi  palaima  ir  ankstesnioji  ramybė.  Mat  puikiai  susivokė,  kad 
pasaulis  -  kaip  ir  dėl  žvaigždžių  pakvaišusio  jos  sūnaus  iki  ny¬ 
kumo  kartojamas  posakis  „matymas  tai  šviesa"  -  yra  jos  protu 
tiesiog  nesuvokiamas,  suprato  ir  tai,  kad  visi  tie  (ir  ji  pati),  kurie 
gyvena  tykiose  savo  gūžtose,  tose  nedidukėse  padorumo  ir  nu¬ 
sistatymo  gyventi  kaip  žmonės  oazėse,  tirtėdami  iš  baimės  gal¬ 
voja  apie  tai,  kas  dedasi  už  jų  namų  sienų,  o  ten,  už  tų  sienų,  visa 
barbarų  su  apšepusiais  snukiais  padermė,  visos  tos  nepažaboja¬ 
mos  atmatos  laisvai  nardo  kaip  žuvys  vandeny  ir  patys  jaučiasi 
užtikrintai;  tik  ji  pati  niekada  nebuvo  maištavusi  prieš  pasaulį. 


priėmė  protu  nesuvokiamus  jo  dėsnius,  buvo  dėkinga  už  nedi¬ 
dukus  patiriamus  džiaugsmus,  pagristai  galėjo  kliautis  visa  kuo 
ir  įtikinėti  save  pačią,  kad  lemtis  apsaugos  ją  nuo  žudančių  ne¬ 
gandų.  Apsaugos  ir  apgins  šią  mažutę  gyvenimo  salelę  ir  neleis, 
Pflaumnė  ieškojo  tinkamų  žodžių,  kad  sviestų  kaip  grobį  ją,  vi¬ 
suomet  visiems  linkinčią  tik  ramybės  ir  santarvės.  Švelnios  me¬ 
lodijos  („Grafaitė  Marica!.."  -  tuojau  atpažino  apimta  malonaus 
jaudulio)  pripildė  kambarį  žavesio  ir  subtilaus  jaukumo,  tarsi 
būtų  padvelkęs  švelnus  pavasario  vėjelis,  ir,  jai  siūbuojant  „mie¬ 
lų  melodijų  srautui"  į  taktą,  tuojau  akyse  iškilo  į  papildomą  trau¬ 
kinį  sulipusi  vulgari  minia,  o  štai  dabar  ji  pajuto  tai  šutvei  jau  ne 
baimę,  o  panieką  -  lygiai  tokią  pačią,  kaip  ir  kelionės  pradžioje, 
kai  pirmą  kartą  tuos  žmones  pamatė  prišnerkštame  vagone.  Jos 
sąmonėje  jau  visai  susipynė  toji  dvilypė  masė,  „ūžaujantys  ir 
čiaumojantys"  susimaišė  su  „nepratariančiais  nė  žodžio  piktada¬ 
riais",  ir  ji  pamanė  pagaliau  įstengsianti  pasižiūrėti  į  juos  visus  iš 
aukšto,  su  panieka,  kad  galų  gale  iškilus  gyvam  reikalui  galėtų 
pakilti  virš  tokių  gniuždančių  įspūdžių,  kaip  kad  dabar  srūvanti 
muzika  yra  pasikėlusi  viršum  žemiškų  košmarų.  Gali  būti  ir 
taip,  įsidrąsinusi  svarstė  ji  sėdėdama  prieš  ekraną  ir  burnoje 
spausdama  dar  vieną  gardžią  vyšnią,  kad  kurį  laiką  tos  padu¬ 
gnės,  slepiamos  tamsos  ir  nakties,  jausis  padėties  viešpačiais 
šlykščiose  vienkiemių  ir  užkandinių  irštvose,  bet  tik  kurį  laiką,  o 
paskui,  kai  jų  siautėjimas  pasidarys  visai  nepakenčiamas,  pagal 
visas  taisykles  ir  įstatymus  jie  irgi  turės  nešdintis  į  tenai,  iš  kur 
buvo  atsidaužę:  ten  ir  yra  jų  tikroji  vieta,  tik  ten,  svarstė  Pflaum¬ 
nė,  o  ne  mūsų  teisingame  ir  taikiame  pasaulyje,  tik  ten  ir  visiems 
laikams,  ir  be  jokių  reveransų.  O  iki  tolei,  kol  sulauks  pelnyto 
atpildo,  mintijo  ji  ir  vis  labiau  kliovėsi  savimi,  tegu  nors  ir  pra¬ 
trūksta  visas  nesuvaldomas  pragaras  -  jai  jis  neegzistuoja,  nes  ji 
neturinti  nieko  bendro  su  ta  niekinga  viešpatija,  su  pakilusiais  vis¬ 
ką  griauti  žmogėnais,  nes  tokių  vieta  kalėjime,  o  padėtis  tokia, 
manė  ji,  kad  jie  užsikariavo  jau  ištisas  gatves,  taigi  ji  nekelsianti 
kojos  iš  namų,  nesivelsianti  į  visokias  miglotas  istorijas  ir  dau¬ 
giau  jau  niekas  negirdėsiantis  apie  ją  nė  vieno  žodžio,  kolei  visai 


nesiliaus  šitie  užgauliojimai,  kolei  vėl  nepragiedrės,  kolei  vėl 
kasdienybėje  neįsivyraus  tarpusavio  supratimas  ir  blaivus  saiko 
jausmas.  Paskendusi  svajonėse  ir  pasidrąsinusi  žiūrėjo  triumfo 
kupiną  pabaigą  -  įveikę  tiek  visokiausių  kliūčių,  grafas  Tasilas  ir 
grafaitė  Marica  pagaliau  surado  vienas  kitą,  ir  pati  išrasojusio¬ 
mis  akimis  jau  paniro  į  prasidedančio  finalo  viską  nušluojančią 
laimę,  ir  štai  kaip  tik  tada  nuaidėjo  telefonspynės  skambutis. 
Griebėsi  už  širdies  ir  suvirpėjo  iš  baimės  („Surado!  Atsekė!.."), 
paskui  perkreipusi  veidą  („Negali  būti!  Nesąmonė!")  žvilgtelėjo 
į  sieninį  laikrodį  ir  nuskubėjo  prie  laiptinės  durų.  Negalėjo  būti 
nei  draugė,  nei  kaimynė  -  po  septintos  vakaro  miesto  žmonės 
nelankė  vieni  kitų,  anksčiau  to  daryti  neleido  išsiauklėjimas,  o 
dabar  -  drąsos  stygius,  tad  tuo  metu,  kai  pasisekė  atsipurtyti 
šmėklos  su  milelio  striuke,  ji  beveik  neabejojo,  kas  tai  galėtų  būti. 
Išsikraustęs  į  nuomojamą  butą  pas  Harerius,  jos  .sūnus,  deja, 
kone  kas  trys  dienos  naktimis  vis  atkiūtindavo  pas  ją,  kartais  ap¬ 
sinešęs  nuo  vyno  ir  ištisomis  valandomis  kamuodavo  ją  painiais 
pliurpalais  apie  dangų  ir  žvaigždes,  o  kartais  -  ypač  pastaruoju 
metu  -  ateidavo  ašarotomis  akimis  ir,  nevilties  apimtos  motinos 
įsitikinimu,  su  vogta  gėle  „parodyti  dėmesį  tai,  kuriai  suteikė 
tiek  skausmo  visai  to  nenorėdamas".  Sakė  jam  ir  tada,  kai  galų 
gale  nešdinosi  iš  namų,  ir  paskui  šimtus  kartų  yra  sakiusi:  nėra 
ko  jam  čia  slankioti,  nėra  ko  trikdyti  jos,  tegu  palieka  ją  ramybė¬ 
je  -  nenorinti  jo  matyti  akyse,  nereikėtų  jam  čia  kelti  kojos  -  ir 
taip  buvo  iš  tikrųjų,  tikrų  tikriausiai  nenorėjo  jo  akyse  matyti,  tų 
dvidešimt  septynerių  apkartinusių  jai  gyvenimą  metų  jau  buvo 
per  akis  -  tuomet  kas  miela  diena,  kas  minutė  jos  veidas  plieskė 
iš  gėdos,  kad  turinti  štai  tokį  sūnų.  Supratingiems  patikimiems 
žmonėms  pati  yra  sakiusi:  išmėginusi  viską,  kas  tik  įmanoma,  ir 
tik  tada  pareiškusi  -  jos  sūnus  neįstengia  gyventi  kaip  padorus 
žmogus,  o  dėl  to,  taip  ji  mananti,  motina  tikrai  neturinti  kentėti. 
Jau  gana  prisikentėjusi  su  senuoju  Valuška,  pirmuoju  savo  vyru, 
kurį  visai  pražudė  alkoholis,  iki  soties  prisikentėjo  ir  su  jų  sūnu¬ 
mi  -  apie  tai  ji  pasakojusi  be  perstojo  visiems  pažįstamiems.  Kiti 
jai  taip  daryti  patarė,  kartais  ir  pati  taip  darė  -  „paprasčiausiai 


neįsileido  šito  pakvaišusio  savo  sūnaus,  kolei  jis  nemes  netikusių 
savo  įpročių",  bet  kalbos  kalbomis,  „o  ką  tokiu  metu  turi  iškęsti 
motinos  širdis",  taigi  reikėjo  suprasti,  kad  ji  pati  nevaliojusi  jo 
neįsileisti.  Nors  buvo  griežtai  pasakiusi:  kolei  neturės  pakanka¬ 
mai  tvirtos  valios,  nes  jos  trūko  bene  labiausiai,  tegu  nesirodo  jai 
akyse,  o  štai  jos  sūnus  Valuška  -  jis  ir  toliau  valkatavo  -  atsivilko 
jau  trečią  dieną  ir  vėl  spindinčiu  veidu  pareiškė  nuolat  „stipri¬ 
nantis  valią".  Išvarginta  beviltiškų  grumtynių  ir  suvokusi,  kad 
dėl  nepataisomo  savo  kvailumo  sūnus  nė  neįstengia  suvokti,  ko 
motina  iš  jo  norinti,  pastaruoju  metu  visuomet  vydavusi  jį  lauk, 
taip  buvo  sumaniusi  daryti  ir  šį  kartą,  bet  štai  prašnekusi  į  tele- 
fonspynę  vietoj  šimtą  kartų  girdėtų  išmiksėtų  žodžių  (daugiausia: 
„Tik...  aš  čia...  mama...")  išgirdo  familiarų  burkuojantį  moters  bal¬ 
są.  „Kas  čia?"  -  dar  kartą  paklausė  suglumusi  Pflaumnė  ir  atitrau¬ 
kė  ragelį.  -  „Tai  čia  aš,  Pirike!  Aš,  Estemė!"  -  „Estemė?!  Šičia?!  Ir 
tokiu  metu?!"  -  visai  apstulbo  ji  nežinodama,  ką  toliau  daryti,  ir 
pasitaisė  chalatą.  Šita  ponia  buvo  iš  tų,  kurių  Pflaumnė  -  ir,  jos 
manymu,  visas  miestas  -  „gerokai  privengė",  lyg  ir  nepalaikė  su 
ja  jokių  santykių,  o  kai  būdavo  neišvengiama,  tada,  žinoma,  šal¬ 
tai  pasisveikindavo  gatvėje  ir  per  metus  gal  porą  kartų  pasikeis¬ 
davo  žodžiu  kitu  apie  orą,  taigi  tos  ponios  apsilankymas  tokiu 
metu  buvo  daugiau  negu  stulbinantis.  Amžina  draugių  pokalbių 
tema  buvo  Estemės  „skandalinga  praeitis,  patvirkusios  moters 
įpročiai  ir  dabartinė  susijaukusi  šeiminė  padėtis",  o  padoresnes 
šeimas  trikdė  tai,  kad  ji,  nepaisydama  viso  to,  demonstravo  savo 
pasipūtimą,  agresyvias  neišsiauklėjusios  moters  manieras  su  be¬ 
gėdišku  akiplėšiškumu,  be  to,  „savo  statinę  primenantį  kūną 
apkarstė  provokuojančiais  neskoningais  skudurais",  o  kartais 
atstumiantį  priešiškumą  kėlė  jos  akiplėšiškas  meilikavimas,  gė¬ 
dingas  chameleoniškas  „apsimetinėjimas".  Be  viso  to,  pasinaudo¬ 
dama  dėl  suirutės  ir  baimės  kilusiu  nedėmesingumu  ir  remiama 
savo  meilužio,  miesto  policijos  viršininko,  prieš  keletą  mėnesių 
pati  save  paskyrė  miesto  Moterų  komiteto  pirmininke  ir  tuomet 
dar  aukščiau  užrietė  nosį,  iš  pasipūtimo  ir  piktdžiugos  net  tirtėjo 
dvigubas  jos  pagurklis  ir,  kaip  taikliai  pastebėjo  viena  kaimynė. 


prisidengdama  vizitavimo  proga,  „su  vemti  verčiančia  besimai- 
vančios  bobos  šypsena  ant  išpurtusio  veido"  prasibrovė  ir  į  tas 
šeimas,  į  kurias  iki  tolei  nė  nemėgino  įkelti  kojos.  Taigi  buvo  ne¬ 
sunku  atspėti,  kad  Estemė  ir  šį  kartą  bus  sumaniusi  ką  nors  ne¬ 
gera,  tad  Pflaumnė  iš  laiptinės  ėjo  atrakinti  vartų  jau  iš  anksto 
nusistačiusi  pamokyti  tą  ponią  dėl  tokio  neišsiauklėjimo  („Vei¬ 
kiausiai  šita  boba  neturi  nė  menkiausios  nuovokos,  kada  dera 
lankytis  pas  kitus  žmones!"),  o  jau  tada  įgyvendins  savo  nusista¬ 
tymą  -  atsiskirti  nuo  viso  pasaulio  ir  padarys  pirmą  simbolišką 
gestą  -  pasiųs  ją  po  velnių.  Tik  viskas  klojosi  anaiptol  ne  taip. 


Viskas  klojosi  anaiptol  ne  taip  ir  kitaip  nė  negalėjo  būti,  nes  Es¬ 
temė  irgi  puikiai  žinojo,  su  kuo  turinti  reikalą,  užtat  ir  nepatyrė 
nė  menkiausio  keblumo,  mat  ji,  turėdama  įgimtą  pranašumą  -  ir 
jos  globėjas,  miesto  policijos  viršininkas,  yra  kasdien  šnabždėjęs 
jai  į  ausį,  kad  „galėtų  savo  kūno  matmenimis  ir  augumu  lygintis 
nebent  su  milžinu...  o  ką  kalbėti  apie  visus  kitus  dalykus",  tad  ji 
su  savo  nusistatymu,  nepakenčiančių  nė  menkiausio  spyriojimo- 
si,  palaužė  įsiaikštijusią  Pflaumnę:  po  keleto  burkuojančia  into¬ 
nacija  pagardintų  „mieloji"  vyrišku  griausmingu  balsu  išklojo, 
kad  jai  irgi  nekyla  abejonių,  kiek  dabar  laiko,  tačiau,  nepaisant 
viso  to,  būtina  tučtuojau  pasitarti  dėl  „privataus  neatidėliotino 
reikalo"  ir,  pasinaudojusi  Pflaumnės  sutrikimu  -  šitai  ji  buvo  nu¬ 
mačiusi  iš  anksto  -  paprasčiausiai  vienu  metu  su  ja  užgulė  ir  pa¬ 
stūmė  vartus,  o  jau  tada  kaip  viesulas  nurūko  laiptais,  tenai  iš 
įpročio  pakreipė  galvą  („kad  tik  neatsimuščiau  į  ką  nors...")  ir 
žengė  pro  paliktas  praviras  duris  tiesiai  į  prieškambarį  ir,  kad 
bent  kol  kas  nukreiptų  dėmesį  nuo  to,  ko  ji  čia  iš  tikrųjų  taip  sku¬ 
biai  veržėsi,  ramiu  balsu  paaiškino,  kokioje  „nuostabioje  vietoje" 
įsikūręs  šis  butas,  kokie  vingrūs  prieš  butą  patiesto  „takelio  raš¬ 
tai",  koks  tasai  „pavydą  keliantis  subtilus  skonis"  -  jo  stebėtinu 
nepaprastumu  ji  įsitikinusi  jau  tada,  kai  kabindama  paltą  ant  pa¬ 
kabo  keliais  greitais,  bet  esmę  tuojau  užčiuopiančiais  žvilgsniais 


įvertino  visą  buto  apstatymą.  Beje,  vargu  ar  būtų  galima  sakyti, 
kad  ji  galėjo  nuosekliai  išdėstyti,  ką  iš  tikrųjų  buvo  sumaniusi 
išpešti  „nukreipdama  dėmesį",  juk  tikrajam  jos  tikslui  -  papras¬ 
čiau  sakant,  prisidengiant  reikalo  skubumu,  dar  šiandien  kelioli¬ 
ka  minučių  šnektelėti  su  Valuškos  motina,  kad  rytoj  rytą  sutikusi 
jį  galėtų  apie  tai  pasakyti  -  tiesą  pasakius,  tiko  viskas;  tik  ji  pasi¬ 
rinko  ne  paprasčiausią  sprendimą  (kitaip  sakant,  atsisėsti  į  kurį 
nors  nevėkšlišką  fotelį  ir  užvesti  kalbą  apie  „visoje  šalyje  jaučia¬ 
mą  visuotinį  pakilimą  atsijauninti  ir  atsinaujinti  ir  kaip  viso  to 
pasekmę  -  kuo  toliau,  tuo  labiau  stiprėjančio  miesto  Moterų  ko¬ 
miteto  karštą  entuziazmą..."),  nes,  nors  to  ir  tikėjosi,  „šitas  pasi¬ 
bjaurėtinas  nedidukas  karo  židinys"  su  šliužams  būdingu  ištai¬ 
gos  šlovinimu,  pelėsiais  trenkiančiu  dykinėjimu,  žavėjimusi  viso¬ 
kiausiomis  saldybėmis  smogė  jai  į  paširdžius  tokia  jėga,  kad, 
nors  ir  sumaniai  slėpdama  savo  pasipiktinimą,  ji  turėjo  labai 
nuodugniai  išžvalgyti  visą  šeimininkės  arsenalą.  Su  perširdusia, 
sutrikusia  ir  nė  cyptelėti  nedrįstančia  Pflaumne,  užsispaudusia 
jai  už  nugaros,  apėjo  visą  butą,  taip  prigrūstą  visokiausių  niekų, 
kad  tenai  nė  oro  nebeliko,  ir  apsimesdama,  kad  pritaria  šitokiam 
niekniekių  sugrūdimui  (juk,  „kaip  įprasta  sakyti,  dar  neatėjo  lai¬ 
kas  atskleisti  visas  kortas"),  šalia  jos  sliūkinančiai  išraudusiai  šei¬ 
mininkei,  vis  pataisančiai  išstumdytus  ir  išvartytus  niekučius, 
griaudėjančiu  altu  dėstė,  kad  „Taip,  niekas  nė  neabejoja,  kad  mo¬ 
teris  suteikianti  turinį  negyviems  daiktams,  o  namams  ji  irgi  vie¬ 
nintelė  teįstengianti  sukurti  vadinamąjį  individualų  žavesį",  o 
pati  viduje  -  slapčiausioje  kertelėje!  -  vos  vos  tvardėsi:  štai  pa¬ 
griebs  į  galingą  savo  saują  vieną  kurį  šleikštulį  keliantį  niekutį  ir 
sutraiškys  jį  it  sukamą  viščiukui  kaklą  -  ką  ir  šnekėti:  visi  šitie 
šukų  krepšeliai,  šitos  staltiesės  su  nėriniais,  ant  gulbių  įtaisytos 
peleninės  ir  dirbtiniai  aksominiai  persiški  kilimai,  lengvos  it  ato¬ 
dūsis  tiulio  užuolaidos  ir  už  sekcijos  stiklų  sustatyti  keletas  aša¬ 
ras  spaudžiančių  meilės  romanų,  visa  šita  perviršio  kupina 
šlykšti  dusinanti  makalynė  jai  aiškiausiai  parodė,  kur  nuvedė 
pasaulį  akiplėšiškas  nesusivaldymas  su  „geidulius  keliančiu  dy¬ 
kinėjimu  ir  ištižusią  valia".  Įsižiūrėjo  ir  įsiminė  viską,  pro  jos  akis 


neprasprūdo  niekas  ir,  tarsi  norėdama  ir  šį  kartą  dar  pagrūdinti 
savo  stiprybę,  sumanė  sau  pačiai  kankynę  ir  su  gaižiu  pasimėga¬ 
vimu  traukė  į  save  visokiausių  kvepalų  apnuodytą  buto  orą:  šitą 
smarvę,  „kaprizingų  lėlyčių  būstų"  vis  tokį  pat  vemti  verčiantį 
dvoką  -  tai  jis  jau  iš  tolo  rodo  tų  būstų  gyventojų  padėtį,  o  ji 
pati  -  vos  tik  išrinkta  į  dabartines  pareigas  sugrįžusi  iš  panašaus 
apsilankymo  ne  kartą  yra  sakiusi  miesto  policijos  viršininkui  su 
pasipiktinimo  neslepiančia  pašaipa:  jau  prie  tokių  būstų  slenks¬ 
čio  („ir  visuomet!")  vos  vos  „išsilaiko  nesusivėmusi".  Gal  tai  bu¬ 
vusi  paprasčiausia  pašaipa,  o  gal  jai  iš  tikrųjų  pasidarydavo  bloga, 
bet  jos  globėjas  turėjęs  nė  kiek  neabejoti,  kad  Estemės  dvasios 
stiprybė  galėjusi  pakelti  nekasdieniškus  išbandymus,  juk  nuo 
tada,  kai  „galų  gale  visuomenės  sutarimu  sulaukusi  pripažini¬ 
mo"  ir  buvusi  po  kelių  dešimtmečių  darbo  iš  vietos  vyrų  choro 
dirigentės  posto  (ta  vieta  tebuvo  jai  užkrautas  plūkimasis  su 
maršais,  darbininkų  dainomis  ir  pavasario  pasveikinimais,  kiek 
mielesnis  buvo  vadinamasis  „išskirtinis  repertuaras")  išrinkta 
miesto  Moterų  komiteto  pirmininke,  niekam  nedarančia  nuolai¬ 
dų  iškilia  vadove;  jai  reikėjo  kasdien  („ištisomis  valandomis!") 
lankytis  štai  tokiuose  būstuose  veikiausiai  tik  tam,  kad  galėtų 
daugybių  daugybę  kartų  įsitikinti:  visa,  ką  ji  yra  sumaniusi  iki 
šiolei,  yra  nenuginčijama  teisybė.  Mat  aiškiausiai  pamatė,  kad 
čia,  taigi  kaip  tik  čia,  tokioje  stagnacijos  atmosferoje,  į  pernelyg 
daug  cukraus  pridėtas  uogienes  ir  konservuotus  vaisius  bei  sušu¬ 
tusias  pūkines  antklodes,  iščiustytus  kilimų  kutus  ir  apsauginiais 
apvalkalais  aptrauktus  fotelius  atsimuša  kiekvienas  energijos  rei¬ 
kalaujantis  sumanymas,  o  patys  save  visuomenės  šviesuliais  lai¬ 
kantys  ir  į  paprastus  sveikus  žmones  su  pasipūtėliška  panieka 
žiūrintys  operečių  fanai,  apsiavę  šiltomis  naminėmis  šlepetėmis,  į 
šitą  mirtimi  alsuojančią  pelkę  sumurkdė  visus  prasmingos  veiklos 
užmojus,  ji  lygiai  taip  pat  puikiai  suvokė  ir  tai,  kaip  būtų  galima 
paaiškinti,  kodėl,  pavyzdžiui,  pirmininkės  iniciatyva  į  planą  įrašy¬ 
tas  itin  didelės  svarbos  ir  daugelio  mėnesių  įtempto  darbo  parei¬ 
kalavęs  švarinimosi  sąjūdis  niekaip  nesulaukė  pritarimo  ir  patyrė 
graudžią  nesėkmę.  Atvirai  sakant,  kito  ko  nelabai  ir  tikėjosi,  ir  nė 


nenustebo,  kai  paaiškėjo,  kad  veltėdžiai  ir  pasitenkinimo  savimi 
su  pridvisusiu  oru  prisikvėpavusi  išrinktųjų  bendruomenė  šaltai 
atmeta  kruopščiai  pasvertus  argumentus,  juk  geriau  įsigilinusi  į 
sąmoningus  trukdymus  ir  atsikalbinėjimus  (anot  jų,  „Svarinimosi 
varžybos  gruodžio  mėnesį?  Gal  kada  vėliau,  būtų  geriausia  per  di¬ 
džiuosius  pavasario  apsišvarinimus...")  Estemė  neklystamai  už¬ 
čiuopė  pačią  priešinimosi  esmę,  mat  iš  tikrųjų  liguistas  nenoras 
veikti  ir  išsigandusiojo  uodegos  pabrukimas  yra  kvailystė,  o  apie 
juos  tiek  tebūtų  galima  pasakyti,  kad  visa  tai  paaiškinama  pama¬ 
tuota  baime  -  visa  apimantis  atsinaujinimas  jiems  primena  vi¬ 
suotinę  degradaciją,  o  neišvengiamų  naujovių  troškimas  tėra  tik 
nelaimę  pranašaujantys  viską  nušluojančio  chaoso  požymiai  ir  - 
taip  ir  yra  iš  tikrųjų  -  galia,  kuri  ne  išsaugos,  o  negailestingai  su¬ 
naikins  tai,  kas  jau  yra  mirę  ir  kam  nelemta  prisikelti,  o  egoizmo 
gniaužtuose  atsikliuvusį  banalų  nuobodulį  pakeis  „bendram 
veikimui  sutelkta  aistra".  Ką  ir  sakyti,  tik  ji  viena  -  ir  dar,  žino¬ 
ma,  jos  patikėtinis,  miesto  policijos  viršininkas,  bei  keli  kiti  pado¬ 
rūs  viso  miesto  žmonės  -  visai  kitaip  aiškino  neseniai  nutikusius 
ir  į  jokius  rėmus  netelpančius  dalykus,  tik  dar  reikėtų  šit  ką  pri¬ 
durti:  tie  įvykiai  nei  trikdė  jos,  nei  vertė  susimąstyti,  nes  kažin 
kas  tarsi  šnibždėjo  jai  į  ausį,  kad  „visa  tai  patvirtins  mūsų  perga¬ 
lė,  o  ji  ateis  netrukus".  Na,  taip,  į  klausimą,  kokia  būtų  ta  jų  pergalė, 
ji  nebūtų  įstengusi  atsakyti  nei  vienu,  nei  dviem  rišliais  sakiniais, 
bet  taip  tvirtai  tikėjo  savo  teisumu,  kad  jos  nė  kiek  nebaugino  „visi 
tie  su  šiltomis  naminėmis  šlepetėmis  ir  ne  per  didžiausia  jų  šutvė", 
ji  tikrai  nepaisė  jų  ir  kitaip  ir  negalėjo  būti:  žinoma,  negalėjo,  nes 
tikrasis  jos  priešas  -  tad  šitaip  grumtynės  už  visuomenės  intere¬ 
sus  šįkart  pavirto  ir  jos  asmenine  kova  -  buvo  pats  Derdis  Estera, 
žmogus,  laikomas  keistuoliu  ir  gyvenantis  absoliučiai  nuo  visų 
atsiskyręs,  tačiau  iš  tikrųjų  tai  buvo  tik  liguistai  sutingęs  Estera, 
pasityčiojimas,  o  ne  jos  vyras;  pasakojimai  apie  jį  buvo  baimė, 
sumišusi  su  visuotine  pagarba,  ir  nors  jis  -  priešingai  nei  ji  „ne¬ 
galėjo  parodyti  nė  menkiausios  visuomeninės  veiklos",  bet  buvo 
viso  miesto  laikomas  gyva  įžymybe  -  jau  ištisus  metus  tik  dryb¬ 
sojo  lovoje  ir  daugiausia  vieną  kartą  per  savaitę  („ne  daugiau!") 


teįstengė  priėjęs  pasižiūrėti  pro  langą...  Tai  ar  jis  ir  buvo  tikrasis 
jos  priešas?  Tikresnis  už  tikrą,  Estemei  jis  esąs  ir  „siaubingiau¬ 
sias  neįveikiamiausių  kliūčių  pragaras",  ir  vienintelė  galimybė 
galutinai  neatsisakyti  garbingos  vietos  tarp  kitų  lemiančių  miesto 
tvarką  asmenų,  tai  buvo  pinklės,  be  menkiausio  sutrikimo  vei¬ 
kiantys  spąstai,  nepaliekantys  nė  menkiausios  vilties  išsivaduoti  - 
tai  ji  neįstengė  nei  ištrūkti  iš  tų  spąstų,  nei  jų  suniokoti.  Šį  sykį, 
kaip  ir  visais  kitais  kartais,  tik  jis  ir  niekas  kitas  buvo  svarbiausia 
jos  į  aukštumas  keliančių  planų  įgyvendinimo  grandis  -  tai  jis 
prieš  keletą  metų  atsisakęs  vadovauti  muzikos  mokyklai  ir  išėjęs 
į  pensiją,  nes  skundėsi  tariamais  „stuburo  skausmais"  ir  su  nere¬ 
gėtu  cinizmu  jai  visai  paprastai  pareiškė,  kad  „ateityje  neketi¬ 
nantis  naudotis  jos  kaip  sutuoktinės  paslaugomis",  ir  tuomet  ji 
turėjusi  jau  kitą  dieną  išsinuomoti  butą  šalia  Turgaus  aikštės  ir 
susimokėti  už  jį  iš  santaupų,  tai  Derdis  Estera  buvo  kaip  tik  tas 
žmogus,  kuris,  be  kita  ko,  -  ir  ne  kaip  kitaip,  o  iš  keršto  -  išsyk 
atsisakė  ir  tų  retų  bendrų  jų  darbų:  taigi  atsisakė  vadovauti  ir 
didžiajam  miesto  orkestrui  tariamai,  kaip  vėliau  yra  girdėjusi, 
vien  tik  dėl  to,  kad  jam,  Esterai,  rūpinti  tik  muzika  ir  niekas  dau¬ 
giau,  viena  tik  muzika,  ir  ateityje  jis  neketinantis  imtis  nieko  kito, 
tik  muzikos,  bet  juk  ne  kas  kitas,  o  ji,  Estemė,  galėtų  geriausiai 
pasakyti,  kokio  ausį  rėžiančio  klaikaus  klankinimo  jis  griebiasi 
tyčia  išderintu  rojaliu,  ir  tai  tik  tada,  kai  nuo  amžino  dykinėjimo 
nugeibęs  jo  kūnas  vargais  negalais  išsiropščia  iš  po  milžiniškos 
minkštų  pagalvėlių  ir  pledų  krūvos.  Mintimis  sugrįžus  į  senes¬ 
nius  laikus  ir  prisiminus  ankstesniais  metais  patirtą  begalinių 
pažeminimų  grandinę  jai  kildavo  noras  kuo  greičiau  nusispjauti 
į  viską  ir  sukapoti  atžarų  savo  vyrą  į  smulkiausius  gabalėlius  su 
nedideliu  kirvuku  jo  paties  lovoje;  tik  viskas  pasisuko  kiek  ki¬ 
taip,  ir  ji  nė  už  ką  negalėjo  sau  to  leisti,  mat  pati  pamatė  -  be  Es¬ 
teros  ji  neužkariausianti  miesto,  ir  ko  tik  ji  imsis,  visuomet  atsi¬ 
muš  į  Esterą.  Ji  aiškino  gyvenanti  skyrium  su  vyru  tik  dėl  to,  kad 
jis  negalintis  dirbti  be  ramybės  ir  vienatvės,  tačiau  turėjo  išlaiky¬ 
ti  santuokos  regimybę  ir  šiaip  buvo  priversta  net  mintį  mesti  iš 
galvos  apie  taip  karštai  trokštamas  skyrybas,  ir  netgi  sukandusi 


dantis  apsiprato  su  tuo,  kad  Esteros  favorito  ir  adoratoriaus,  ne¬ 
pataisomai  sukvailusio  Valuškos,  išsigimusio  Pflaumnės  sūnaus 
iš  pirmosios  santuokos,  talkinama  skalbė  įnešiotus  vyro  drabu¬ 
žius  ir  net  „sudergtas  apatines  kelnes"  -  ji  skalbė  tas  drapanas 
slapčiomis  nuo  vyro,  bet  apie  tai  žinojo  kone  visas  miestas.  Iš  ti¬ 
krųjų  padėtis  buvo  sunki,  bet  Estemė  nenusiminė:  nors  ir  pati  ne¬ 
būtų  galėjusi  pasakyti,  kas  jai  svarbiau  -  ar  jos  pačios  kerštas,  ar 
„kova  už  bendrą  reikalą"  ,  ir  kas  svarbiau  -  atsikeršyti  Esterai 
(„Už  viską!")  ar  galutinai  įtvirtinti  netvirtas  „pozicijas",  bet  buvo 
aišku,  kad  tokia  nepavydėtina  padėtis  negalinti  trukti  amžinai,  ir 
vieną  kartą  gal  net  ne  tokioje  jau  tolimoje  ateityje  pasinaudoda¬ 
ma  užtarnauta  valdžia  ir  išsikovoto  rango  aukštumomis  ji  atsi- 
teis  su  šituo  apgailėtinu  šunsnukiu  -  tai  jis  pasityčiojo  iš  jos  ir 
„tyčia"  apkartino  jai  gyvenimą.  Radosi  ir  priežasčių,  leidžiančių 
patikėti,  kad  taip  ir  bus,  nes  (anaiptol  ne  todėl,  kad  „bus  tik  taip, 
nes  kitaip  ir  negalėtų  būti")  pirmininkės  postas  suteikė  jai  „lais¬ 
vo  ir  atsakingo  veikimo"  progą  ir  teikiantis  vilčių  vis  mąžtančio 
priklausomumo  ženklas  -  kaip  tik  tada,  kai  ji  susivokė,  kaip  ga¬ 
lėtų  užsiožiavusius  piliečius  įtraukti  į  pirmą  grandiozinę  Moterų 
komiteto  akciją  ir  kartu  kaip  vėl  galėtų  pajungti  savo  interesams 
Esterą,  nuo  tol  pasitikėjimas  savimi  -  o  jai  kaip  tik  tokio  ir  stigo  - 
kilo  kaip  ant  mielių,  ir  dabar  jau  ji  nė  kiek  neabejojo  einanti  ti¬ 
kruoju  keliu,  žengianti  tiesiai  į  tikslą,  ir  šį  kartą  jau  niekas  jos  ne¬ 
sulaikys...  Jos  planas  buvo  nepriekaištingas  ir,  kaip  ir  „visi  genia¬ 
lūs  planai",  savaime  suprantama,  paprastesnis  už  paprastą,  tik¬ 
tai,  kaip  tokiais  atvejais  nutinka,  gal  kiek  sunkiau  sekėsi  rasti 
vienintelį  neabejotiną  sprendimą:  jau  nuo  švarinimosi  sąjūdžio 
paskelbimo  pradžios  buvo  aišku,  kad  žmonių  abejingumą  ir  spy- 
riojimąsi  galėtų  palaužti  tik  „mobilizuotas"  tam  reikalui  Estera; 
jei  pasisektų  ir  jį  prispirti  imtis  šito  darbo,  jei  pavyktų  prišnekin¬ 
ti  jį  stoti  organizacijos  priešaky,  tai  sąjūdis  ŠVARUS  KIEMAS, 
TVARKINGAS  NAMAS  būtų  ne  tuščias  lozungas  ir  ne  juokinga, 
pasmerkta  žlugti  programa,  o  veikiai  rastų  tikriausiam  judėjimui 
reikalingą  galingą  postūmio  tašką.  Tik  kaip  tai  padaryti?  Štai  kur 
klausimas.  Prabėgo  kelios  savaitės  ir  -  nė  kiek  neperdedant  -  dar 


keli  mėnesiai,  ir  tik  tada  buvo  atsisakyta  niekam  tikusios  idėjos 
tiesiog  prikalbinti  jį  ar  paspausti  per  aukštesnę  valdžią,  tad  gali¬ 
mas  vienintelis  tinkamas  veikimo  būdas  tebuvo  toks  -  užspeisti 
jį  į  kampą,  ir  ji  pagaliau  vienąkart  suprato,  kad  visam  tam  pa¬ 
kaks  tik  „geraširdžio  Valuškos"  ir,  kaip  visiems  žinoma,  nuo  jo 
visiškai  atšalusios  ir  dėl  to  sūnaus  dar  labiau  mylimos  motinos 
Pflaumnės,  ir  tuomet  ją  apėmė  tokia  ramybė,  kurios  sutrikdyti 
jau  neįstengė  niekas  ir  niekaip,  ir  štai  dabar  sėdėdama  su  rūks¬ 
tančia  cigarete  rankoje  tarp  smulkutės  („...bet  vis  dar  tokios  pa¬ 
pingos!")  šeimininkės  purių  kilimų  ir  iki  tviskėjimo  nušveistų  su 
šluostėmis  baldų,  ji  net  džiūgavo,  kad  po  kiekvieno  nuo  cigare¬ 
tės  nubyrėjusio  pelenų  žiupsneliuko  Pflaumnės  veidas  „kone  tie¬ 
siogine  žodžio  reikšme  plykstelėdavo  kaip  ugnis",  o  ji  kaip  nie¬ 
kur  nieko  ragavo  ant  stalo  paliktas  romu  užpiltas  konservuotas 
vyšnias  ir  jas  gyrė.  Pamatė,  kad  šeimininkės  pasiutimą  varantis 
bejėgiškumas  („Manęs  bijosi!"  -  pamanė  patenkinta)  pamažiu¬ 
kais  malšina  ankstesnį  jos  jaudulį,  ir  tuo  apsidžiaugė,  taigi  vėl 
apsižvalgiusi  po  augalų  prikimštą  kambarį  -  jame  jautėsi  taip, 
tarsi  būtų  atsikliuvusi  laukuose,  daržinėje  ar  suvešėjusių  piktžo¬ 
lių  priaugusiame  plote,  ir  vėl  nutaisė  burkuojančią  intonaciją  - 
dabar  jau  iš  tikrųjų  sumanė  praskaidrinti  sau  nuotaiką:  pripaži¬ 
nimo  kupinu  balsu  pasakė:  „Tas  tai  taip.  Amžinas  mieste  gyve¬ 
nančio  žmogaus  noras  -  susinešti  gamtą  į  savo  butą.  Visos  mes 
tokios,  Pirike."  Pflaumnė  nieko  jai  nepasakė,  tik  nenuoširdžiai 
linktelėjo,  tada  jau  ir  Estemė  susiprato  -  bus  geriau,  jei  ji  paga¬ 
liau  pasakys,  ko  atėjusi.  Na,  taip,  visai  nesvarbu,  sutiks  ji  tarpi¬ 
ninkauti  ar  nesutiks,  -  juk  nė  pati  nenujaučia,  kad  pasakė  „taip" 
jau  tada,  kai  neįstengė  neprašytos  viešnios  sustabdyti  ir  toji  įsi¬ 
veržė  į  butą,  jau  pats  apsilankymas  čionai  buvo  sutvarkytas  „rei¬ 
kalas"  -  šeimininkės  sutikimas  ar  nesutikimas  jau  tikrai  nieko 
nepakeis,  nors  taip  ir  buvo  iš  tikrųjų;  ji  ilgai  aiškino  šeimininkei, 
kaip  čia  kas  susiklostė  (buvo  pasakyta:  „nemanyk,  mieloji,  tai  ne 
aš,  o  miestas  norėtų  pasitelkti  Esterą,  bet  prikalbinti  jį,  labai  užsi¬ 
ėmusį  žmogų,  -  visi  tai  žino  -  galėtų  tik  mielas,  širdingas  tavo 
sūnus...")  ir  įsispitrėjo  Pflaumnei  į  akis  labai  draugišku,  bet  itin 


skvarbiu  žvilgsniu,  o  tuomet,  kai  išgirdo  žaibiškai  greitą  atsisa¬ 
kymą,  ūmai  apstulbo  ir  nejaukiai  pasijuto,  nes  aiškiai  suprato: 
čia  visai  kiti  dalykai,  tai  tikrai  ne  tai,  kad  tarp  Pflaumnės  ir  Valuš- 
kos  „visi  ryšiai  nutrūko  jau  prieš  keletą  metų"  ir  kad  jai,  Pflaumnei, 
„motinos  pareiga"  liepia  atsiriboti  nuo  bet  kokių  sūnaus  išsidirbi¬ 
nėjimų,  nors  nesunku  įsivaizduoti,  kaip  skaudu  ir  apmaudu  jai 
taip  pasakyti  apie  savo  vaiką  -  „jis,  girdi,  anaiptol  ne  širdingas,  o 
paprasčiausiai  nedėkingas  ir  nenaudėlis",  ir,  tarsi  sukoncentruo¬ 
dama  į  tą  ryžtingą  „ne"  visą  savo  dėl  bejėgiškumo  ir  silpnumo 
slepiamą  pyktį,  šeimininkė  buvo  sumaniusi  atsikeršyti  Estemei 
už  visai  neseniai  patirtus  užgauliojimus  -  štai  ji  tokia  mažutė  ir 
silpnutė,  o  Estemė  didelė  ir  stipri,  be  to,  ji,  nors  ir  labai  norėda¬ 
ma,  niekaip  neįstengtų  nuneigti  šit  ko:  jos  sūnus,  tasai,  „neišei¬ 
nantis  iš  Hagelmajerio",  yra  paprasčiausias  visam  miestui  žino¬ 
mas  kvailys  ir  įstengė  įsitaisyti  tik  laiškininku  miesto  pašte,  o 
jai  dabar  reikia  šitai  pripažinti  ir  šiai  svetimai  moteriai,  nepagar¬ 
biai  vertinamai  ir  jos  pačios,  ir  jos  draugių.  Jai  derėjo  pasižiūrėti  į 
šeimininkės  atsisakymą  ir  kaip  į  prisipažinimą,  kad  Pflaumnė, 
„šita  nykštukė",  šalia  jos  jaučiasi  esanti  visai  bejėgė,  taigi  atsisaky¬ 
mas  galėjęs  būti  ir  kaip  atsikeršijimas  už  tai,  kad  kone  dvidešimt 
minučių  šeimininkė  turėjusi  ištverti  viešnios  „prastai  slepiamą 
pašaipą"  ir  veidmainiškus  žvilgčiojimus,  o  štai  viešnia  nieko  ne¬ 
laukdama  šoko  nuo  obuolio  žalumo  fotelio  be  atlošo  ir  be  rank¬ 
tūrių  ir  pro  dantis  iškošusi,  kad  jai  jau  metas,  nulingavo  pro  su¬ 
statytus  vienas  šalia  kito  augalus,  netyčia  pečiu  užkliudė  ant 
prieškambario  sienos  pakabintą  nediduką  gobeleną  ir,  užspau¬ 
dusi  cigaretę  į  niekuomet  nenaudojamą  porcelianinę  peleninę  ir 
nepratarusi  nė  žodžio,  apsivilko  didžiuliu  juodu  dirbtinės  odos 
paltu.  Galėjo  ji  būti  ir  šaltakraujiškesnė,  ir  nuosaikesnė,  nes  paži¬ 
nojo  save  kaip  žmogų,  kurio  netikėtumai  neišmuša  iš  pusiausvy¬ 
ros,  bet  visuomet,  kai  kas  nors  išdrįsdavo  pasakyti  jai  „ne",  kaip 
kad  dabar  Pflaumnė,  ji  kaipmat  užsiplieksdavo,  nors  ir  pati  gerai 
nežinojo,  ką  reikėtų  daryti  išgirdus  tokį  kategorišką  „ne".  Ji  per¬ 
siūto,  pyktis  smaugė  ją,  tad  ir  nereiktų  stebėtis,  kad  ji  piktai  aprė¬ 
kė  persigandusią  šeimininkę,  kai  toji,  žiūrėdama  į  viešnios  kietai 


sučiauptas  lūpas  ir  j  lubas  nukreiptas  žiežirbas  svaidančias  akis, 
ir  užspaudžiančią  paskutinį  palto  plieninį  spraustuką,  nervingai 
grąžydama  rankas  pasakė:  „Man  taip  neramu...  Šį  vakarą...  grį¬ 
žau  aplankiusi  seseris...  miestas  buvo  tiesiog  neatpažįstamas... 
Nejaugi  niekas  nesakė,  kodėl  gatvėje  nedegė  lempos?..  Anksčiau 
kaip  ir  nepasitaikydavo  tokių  dalykų..."  Tuomet  Estemė  ir  išrė¬ 
kė:  „Tikrai  yra  dėl  ko  nerimauti.  Ateina  ir  rūstesni,  ir  atviresni,  ir 
nuoširdumo  reikalaujantys  laikai,  Pirike."  Tie  žodžiai  įgijo  itin 
didelę  svarbą,  nes  ji,  Estemė,  tardama  paskutinius  sakinius,  grės¬ 
mingai  iškėlė  smilių,  ir  tuomet  Pflaumnės  veidas  pasidarė  baltas 
baltutėlis,  bet  viso  to  jai  anaiptol  nepakako  -  didelis  malonumas 
buvo  visa  tai  matyti  ir  žinoti,  kad  kol  jos  lips  laiptais  iki  pirmojo 
aukšto  ir  kol  bus  rakinami  vartai,  „mažiukė  papingoji"  iki  pa¬ 
skutinio  akimirksnio  tikėsis,  kad  jos  atžagarumo  užrūstinta  vieš¬ 
nia  pagaliau  vis  tiek  pasakys  ką  nors  paguodžiamo,  bent  vieną 
kitą  šiltesnį  žodį,  šiaip  ar  taip,  ji  irgi  to  nusipelnė,  juk  ta  žaizda, 
dėl  Pflaumnės  ištarto  „ne!"  užgautos  jos  ambicijos  ilgai  nenuri¬ 
mo  -  it  į  medį  įstrigusi  ir  tenai  dar  ilgokai  virpanti  apnuodyta 
strėlė,  bet  pati  Estemė  -  kokia  gėda!  -  turėjusi  prisipažinti,  kad 
pajuto  ne  menką  perštintį  -  ir  nė  kiek  ne  didesnį!  -  nemalonumą, 
o  iš  lėto  vis  labiau  geliantį  skausmą,  nors  savo  tikslą  šiaip  jau 
pasiekė,  tad  ta  palyginti  nedidukė  nesėkmė  buvo  visai  nereikš¬ 
minga.  Kai  Pflaumnė,  kaip  ir  reikėtų  tikėtis,  mielai  pritariamai 
linksi,  tai  tada  ji  būna  paprasčiausia  kažin  kur  toli  nuo  jos  vykstan¬ 
čių  ir  jos  net  neužkliudančių  įvykių  marionetė,  tat  jos  vaidmuo 
tebūna  viso  labo  tik  toks,  bet  kur  tau  („bet  kur  tau!"),  su  tokiu  atsi¬ 
sakymu  bereikšmę  savo  personą  ji  akiplėšiškai  iškėlė  kone  iki  Es- 
temės  partnerės  rango,  paprasčiau  sakant,  būdama  niekinga 
nykštukė,  nusitaikė  į  niekam  abejonių  nekeliantį  Estemės  prana¬ 
šumą  ir  šitaip  lyg  ir  nužemino  ją  beveik  iki  savo  menkumo,  kad 
šitaip  atsikeršytų  už  žėrintį  viešnios  pranašumą,  kurio  neįstengė 
nei  pakęsti,  nei  nurungti.  Tai,  žinoma,  ir  tebuvo  viskas,  ji  įskau¬ 
dinta  nesigraužė  nežinia  kiek,  bet  teigti,  kai  jau  viskas  pasibai¬ 
gė,  kad  ji  kaip  niekur  nieko  susitvarkė  su  šituo  „reikalu",  būtų 
buvę  neteisinga,  pati  ji  irgi  šitaip  nesakė,  kai  vėliau,  jau  namie. 


pasakojo  savo  patikėtiniui  apie  visa,  kas  buvo  nutikę,  bet  ji  pati 
irgi  veikiau  jau  nuslydo  detalių  paviršiumi  ir  jam  paminėjo  tik  tai, 
kad  ją,  ištrūkusią  iš  Pflaumnės  pridvisusios  laiptinės,  tuojau  atgai¬ 
vino  „tasai  nuostabus,  stulbinamai  gaivus  oras"  ir  „nepaprastai 
gerai  paveikė"  jos  gebėjimą  mąstyti,  tad  priėjusi  Nadabano  mė¬ 
sos  parduotuvę  ji  vėl  buvo  tokia,  kokia  anksčiau  buvusi:  ryžtinga 
ir  nepasiduodanti  pašalinėms  įtakoms,  susitvardanti  ir  pasikliau¬ 
janti  savimi.  Ir  ji  -  tuomet  jau  šešiolikos  laipsnių  šaltis  tikrai  labai 
smarkiai  dirgino  nervų  sistemą  -  nė  kiek  neperdėjo,  kad  ji,  Ester- 
nė,  iš  tikrųjų  buvo  iš  tų  žmonių,  kurie  tikriausia  žodžio  reikšme 
„įsiserga  kas  pavasarį,  o  dar  labiau  negaluoja  vasarą",  kuriems 
kelia  siaubą  dusinantis  karštis,  alsi  kaitra,  kepinanti  saulė  -  tuo¬ 
met  vedantys  galvos  skausmai  ir  smarkus  kraujavimas  paguldo 
ją  į  lovą;  ji  buvo  iš  tų,  kurie  šaltį  laiko  natūralia  gyvenimo  aplin¬ 
ka,  o  ne  nepakeliamu  Blogiu  -  tokia  tebuvo  jiems  priebėga  prie 
karštų  krosnių,  taigi  ji  buvo  iš  tų,  kurie  tiesiog  atsigauna,  kai  už¬ 
eina  speigai  ir  iš  šiaurės  dvelkteli  arktinis  vėjas,  tokiems  tik  žie¬ 
ma  gali  padaryti  regėjimą  aštresnį,  apmalšinti  nežabotas  aistras 
ir  vėl  sutelkti  nuo  vasaros  prakaitavimo  pakrikusių  minčių  spie¬ 
čius,  kaip  kad  dabar  siaubą  varantis  ankstyvas  stingdantis  spei¬ 
gas  sutelkė  jas  ir  pačiai  Estemei,  žengiančiai  per  ledu  dvelkiantį 
vėją  Barono  Belos  Venkheimo  prospektu,  ir  tai  ištežusiai  daugu¬ 
mai,  ir  leido  jai,  vėl  deramai  pajutusiai  savo  svorį,  galų  gale  pakilti 
aukščiau  už  tulžingą  Pflaumnės  atsisakymą.  Mat  buvo  ko  pakilti 
aukščiau  ir  buvo  ko  pasižiūrėti:  kai  speigas  maloniai  persmelkė  ab¬ 
soliučiai  visą  jos  kūną  ir  jos  pačios  per  centnerį  perlipantį  reikš¬ 
mingumą,  tarsi  jos  kūnas  būtų  pasidaręs  lengvas  it  paukštytės,  ji 
vis  laisviau  varėsi  į  priekį  tiesiu  kaip  strėlė  šaligatviu  ir  su  pasi¬ 
tenkinimu  konstatavo,  kad  negrįžtamas  irimo,  puvimo  ir  žlugi¬ 
mo  procesas  vyksta  pagal  griežtas  vidaus  taisykles,  ir  diena  po 
dienos  siaurėja  tas  ratas,  kuriame  atsidūrę  „objektai"  dar  yra 
gyvi  ir  geba  veikti;  jai  atrodė,  net  ir  beviltiškai  apleisti  namai  lau¬ 
kia  nesulaukia,  kada  išmuš  jų  lemties  valanda,  nes  gyventojai  jau 
visai  atsisiejo  nuo  namo:  ant  sienų  žiojėjo  didžiuliai  ištrupėjusio 
tinko  plotai,  kinivarpų  sugraužti  langų  rėmai  skyrėsi  nuo  sienų,  o 

labai  jau  susikl  ai  pę  stogų  kraigai  abiejose  gatvės  pusėse  rodė, 
kad  ilgainiui  praranda  vidinę  stiprybę  medinių  gegnių  konstruk¬ 
cijos  -  lygiai  kaip  ir  akmenų,  kaulų  ar  pačios  žemės;  apšnerkšti 
buvo  ir  šaligatviai,  ir  grindinys,  nes  niekas  nepanoro  išvežti 
šiukšlių,  ir  kadangi  niekas  nesiėmė  to  daryti,  mieste  atmatų  tik 
daugėjo,  jis  darėsi  vis  šiukšlinesnis,  o  apie  nuolat  aukštyn  lipan¬ 
čias  šiukšlių  krūvas  slankiojo  neįtikėtina  daugybė  kačių,  ir  kai  jų 
tiek  prisiveisė,  katės  naktimis  tarsi  perėmė  visą  valdžią  gatvėse  ir 
taip  nieko  nebijojo,  kad  net  ir  nuo  jos,  sunkiais  žingsniais  kauk¬ 
šinčios  Estemės,  tingiai  traukėsi  tik  paskutinę  akimirką  -  pralei¬ 
do  ją  pro  įsiganiusių  gyvūnų  daugybę.  Matė  ji  visa  tai,  matė  ir 
ištisomis  savaitėmis  užrakintas  surūdijusias  žaliuzes  ant  parduo¬ 
tuvių  vitrinų,  matė  ir  šakų  užskleistas  nedegančias  lempas  ant 
stulpų,  įdėmiai  apžiūrinėjo  stoviniuojančius  paliktus  likimo  va¬ 
liai  automobilius  ir  autobusus  su  tuštutėliais  degalų  bakais...  ir 
jos  nugarkauliu  veikiai  nubėgo  saldus  svaigus  jaudulys,  mat  jau 
nuo  seno  jai  toks  veržlus  nykimas  buvo  nebe  liūdesį  kelianti  pa¬ 
baiga,  o  tai,  kam  prie  žlugimo  priėjęs  pasaulis  netrukus  užleis 
savo  vietą,  taigi  visa  tai  yra  ne  baigtinumas,  o  ištakos,  tai  tokia 
naujosios  tvarkos  žaliava,  kuri  „liguistą  melagingumą  perdarys  į 
negailestingą  tiesos  sakymą"  ir  kuriai  nebus  nieko  svarbesnio 
„už  grūdintą  kūną  ir  jo  veržimosi  veikti  patraukiančią  jėgą  ir 
grožį".  Ji  jau  žvelgė  į  miestą  busimosios  savininkės,  ryžtingos 
paveldėtojos  akimis,  o  jos  įsitikinimą,  kad  stovi  „prie  nė  nežinia 
kokios  teikiančios  naujų  lūkesčių  ir  viską  nušluosiančios  kito¬ 
kios  epochos"  vartų  bei  žlugimo  to,  kas  paseno,  palaikė  ir  kas¬ 
dien  sušmėsuojantys  ženklai,  ir  keletas  tokių  -  diena  po  dienos 
iškylančių  -  niekaip  neįmanomų  paaiškinti  ir  dėl  savo  išskirtinu¬ 
mo  savotiškai  krintančių  į  akis  nutikimų,  kurie  vienareikšmiškai 
rodo,  kad  atsinaujinimas  neišvengiamas,  ir  vis  dėlto,  jei  pristigtų 
„visų  kovingai  nusiteikusių  žmonių  užmojų",  tuomet  tokios  vei¬ 
klos  imtis  priverstų  pati  paslaptinga  ir  tiesiog  neįveikiama  Dan¬ 
gaus  galybė.  Antai  užvakar  mieste  Gendečo  parko  gale  iškilęs 
galingas  vandentiekio  bokštas  pasiuto  grėsmingai  svyrinėti  virš 
nedidukų  nameliūkščių  -  ir  taip  virtuliavo  kelias  minutes,  o  tai. 


anot  gimnazijos  matematikos  ir  fizikos  mokytojo  -  beje,  jis  buvo 
dar  ir  kvalifikuotas  ant  to  bokšto  stogo  įrengto  astronomijos  ste¬ 
bėjimo  punkto  bendradarbis  ir  mėgdavo  tenai  ilgų  ilgiausias  va¬ 
landas  lošti  pats  su  savimi  šachmatais,  bet  užėjus  siūbavimui  jis 
irgi  kaip  akis  išsvilęs  rūko  iš  bokšto  taškydamas  šachmatus  po 
visus  pašalius  -  skubomis  išsakytos  nuomonės,  ten  dėjosi  „protu 
nepaaiškinami  dalykai".  O  štai  vakar  žmones  pašiurpino  katali¬ 
kų  bažnyčios,  dunksančios  Didžiojoje  miesto  aikštėje,  jau  kelis 
dešimtmečius  neinantis  laikrodis  (jis,  beje,  apstulbino  ir  Ester- 
nę!):  pašėlo  suktis  trys  visai  surūdiję  to  laikrodžio  mechanizmai  iš 
keturių,  nors  jau  prieš  daugelį  metų  jo  rodyklės  buvo  nuardytos, 
ir  tuomet  duslūs  jo  dūžiai  vis  trumpėjančiais  intervalais  skelbė, 
kad  laikas  nestovi  vietoje.  Tad  visai  nekeista,  kad  ir  dabar,  priė¬ 
jusi  „Apynio"  viešbučio  ir  Septynių  vengrų  tautos  vadų  skersga¬ 
tvio  kampą,  išvydo  milžinišką  tuopą  -  jos  nė  kiek  nenustebino 
tai,  kas  ten  dėjosi:  ji  tikėjosi  sulaukti  panašaus  dalyko  jau  nuo 
tada,  kai  pradėjo  temti,  ir  nė  kiek  neabejojo,  kad  ir  šįkart  sulauks 
dar  vieno  iškalbingo  perspėjimo.  Netolimos  Kerešo  upės  anks¬ 
tesniais  metais  kilusių  potvynių  atminimą  sauganti  kone  dvide¬ 
šimties  metrų  aukščio  griozdiška  tuopa  -  puikiausia  žvirblių 
pulkų  slaptavietė  ir  kelių  kartų  žmonėms  akis  paganyti  leidusi 
vietos  įžymybė  -  iš  kitos  gatvės  pusės  griuvo  be  menkiausių  gy¬ 
vybės  ženklų  ant  viešbučio  fasado  iš  Septynių  vengrų  tautos 
vadų  skersgatvio  pusės  ir  tik  todėl  neužklojo  siauros  gatvelės, 
kad  plikos  tankios  jos  šakos  užsikabino  už  pusiau  nuplėšto  sto- 
gvamzdžio  ir  sustojo  pusiaukelėj;  ne  tuopos  kamienas  lūžo  perpus 
nuo  audros  vėjo  gūsio  ir  ne  šaknys  neatlaikė  kirminų  ir  dešimtme¬ 
čiais  trukusių  lietų  niokojančių  atakų  -  tai  šaknys,  ilgą  laiką  ar¬ 
džiusios  šaligatvį  ir  grindinio  betoną,  pagaliau  ištrūko  iš  kietos 
kaip  kaulas  dirvos.  Beje,  buvo  galima  tikėtis,  kad  šita  kriošena 
kada  nors  -  anksčiau  ar  vėliau  -  triokštelėjusi  išgrius,  bet  kad  ji 
išluš  kaip  tik  dabar,  kad  jos  šaknys  išsiplėš  iš  žemės  kaip  tik  dabar, 
Estemės  manymu,  buvo  nepaprastai  svarbu.  Ji  neįstengė  atplėšti 
akių  nuo  stulbinančio  reginio  -  tuopa  įžambiai  pakibo  skersai 
tamsios  skersgatvio  erdvės  -  ir  su  kreiva  išmanančio  reikalą  ben- 

drininko  šypsena  pamanė:  „Tai  taip.  Kitaip  ir  negalėjo  būti",  ir  su 
ta  pačia  lūpų  kamputyje  slepiama  šypsena  nukaukšėjo  tolyn  it 
žmogus,  nutuokiantis,  kad  nuostabą  keliantys  dalykai,  vadina¬ 
mieji  „dėmesio  verti  pranašingi  ženklai",  dar  anaiptol  nesibaigė. 
Ir  ji  neklydo.  Jos,  vos  nuėjusios  keletą  žingsnių,  nepaprastų  daly¬ 
kų  ieškantis  žvilgsnis  užkliuvo  už  Kranto  gatvės  pradžioje  paty¬ 
liukais  stoviniuojančių  žmonių  grupelės  -  buvo  visai  nesupran¬ 
tama,  kodėl  jie  ten  būriuojasi  tokiu  metu:  juk  naktį,  kai  miestas 
visai  neapšviestas,  ryžtis  eiti  iš  namų  reikėjo  pašėlusios  drąsos. 
Niekaip  neįstengė  numanyti,  kas  tokie  tie  žmonės  ir  ko  jie  ten 
ieško  naktį,  ir,  tiesą  sakant,  jai  ir  nelabai  rūpėjo  tie  dalykai,  nes 
jau  iš  viso  to,  kas  buvo  nutikę  -  iš  vandentiekio  bokšto,  bažny¬ 
čios  laikrodžio  ir  išvirtusios  tuopos  -  ji  iškart  išskaitė  svaigulį 
keliančią  pranašystę,  kad  tuojau  kritimą  keis  kilimas,  o  griovi¬ 
mą  -  atsikūrimas;  priėjusi  prospekto  galą  atsidūrė  po  lapus  nu- 
metusiomis  Košuto  gatvės  akacijomis  -  ir  tenai  buvo  grupelėmis 
sustojusių  patyliukais  lūkuriuojančių  žmonių  tuntas,  tuomet  ją 
susyk  perliejo  karštis,  ir  jai  dilgtelėjo:  pagaliau  radosi  sunkiai  įti¬ 
kima  proga  -  po  ilgus  mėnesius  („Metus!  Ištisus  metus!..  ")  puose¬ 
lėjamos  niekuomet  neatsisakytos  vilties  („O  gal!")  atėjo  akimirka, 
kai  pasirengimo  metą  keičia  veikimo  metas,  ir  „pranašystė  pildo¬ 
si".  Iš  kitos  aikštės  pusės  ji  įstengė  pamatyti  ant  sušalusios  slidžios 
Turgaus  aikštės  žolės  stoviniuojančių  penkiasdešimt  ar  šešiasde¬ 
šimt  vyrų,  jie  buvo  sustoję  grupelėmis  po  du  tris;  visi  apsiavę 
auliniais  ar  aulinukais,  užsimaukšlinę  ausines  kepures  ar  rieba¬ 
luotas  kaimietiškas  skrybėles,  kai  kurių  rankose  -  tai  šen,  tai 
ten  -  švysčiojo  degančios  cigaretės.  Net  ir  tokioje  tamsoje  buvo 
nesunku  pasakyti,  kad  visi  tie  vyrai  nevietiniai,  ir  šitai  -  pen¬ 
kiasdešimt  ar  šešiasdešimt  nepažįstamų  vyrų  stirkso  atėjus  nakčiai 
spiginančiame  šaltyje  -  jau  savaime  buvo  daugiau  negu  stulbina¬ 
ma.  Viskas  atrodė  dar  keisčiau,  nes  visi  jie  tylėjo  ir  nekrutėjo,  o 
Estemė  pakerėta  žiūrėjo  į  juos  nuo  prospekto  pradžios  -  tarsi 
būtų  išvydusi  persirengusius  Paskutiniojo  teismo  angelus.  Šiaip 
ar  taip,  jai  irgi  reikėjo  kirsti  aikštę,  taigi  ir  eiti  per  būrių  tarpus, 
nes  tai  buvo  trumpiausias  kelias,  -  ji  gyveno  kitoje  aikštės  pusėje 


prasidedančiame  Kareivių  skersgatvyje,  tat  nė  pati  nepajuto, 
kaip  susijaudino,  bet  tai  buvo  tik  lašelis  -  tik  vienas  vienintelis 
lašeliukas!  -  baimės,  tad  ji,  padariusi  „L"  raidės  pavidalo  lanks¬ 
tą,  aplenkė  visai  nekrutančius  būrelius  ir  užgniaužusi  kvapą  it 
šešėlis  šmurkštelėjo  į  kitą  aikštės  pusę.  Tikrai  nederėtų  sakyti, 
kad  ji  buvo  pakraupusi,  kai,  dar  kartą  atsigręžusi  nuo  Kareivių 
skersgatvio  kampo,  išvydo  ir  stulbinamo  dydžio  cirko  vagoną  - 
jau  kelias  dienas  buvo  trimituojama,  kad  štai  atvažiuoja  cirkas, 
bet  niekas  negalėjo  aiškiai  pasakyti,  kada  jis  atvyks  -  ir  būtų  ga¬ 
lima  pasakyti  tik  tiek,  kad  ji  labai  smarkiai  nusivylė,  nes  jau  pačią 
pirmąją  akimirką  suprato:  turguje  ji  mačiusi  ne  „persirengusius 
naujųjų  laikų  pasiuntinius",  o  tikriausius  „nusmurgusius  cirko 
bilietų  perpardavinėtojus"  -  dėl  nepasotinamo  savo  godumo  jie 
gali  visą  naktį  prasikamuoti  per  speigą,  kad  tik  kitos  dienos  rytą 
atidarius  kasą  galėtų  supirkti  cirko  bilietus  ir  visais  įmanomais 
būdais  išspausti  iš  to  tikrai  nemenką  naudą.  Kartus  jos  nusivyli¬ 
mas  buvo  didelis  jau  vien  dėl  to,  kad  staigus  prablaivėjimas  iš 
ankstesnių  karštligiškų  fantazijų  sugadino  ir  to  tikrą  pasididžia¬ 
vimą  keliančio  džiaugsmo  skonį:  tik  jos  pastangomis  ta  liūdnai 
pagarsėjusi  cirko  trupė  vargais  negalais  gavo  leidimą  atvykti  ir 
atvažiavo  čionai,  tai  buvo  pirmasis  svarbus  jos  kaip  viešojo  gyve¬ 
nimo  asmens  pasisekimas;  gal  prieš  savaitę  jai,  sulaukusiai  veiks¬ 
mingos  miesto  policijos  viršininko  paramos,  pasisekė  palaužti 
bailių  miesto  vykdomosios  valdžios  narių  pasipriešinimą  -  tie 
bailiai,  prisigaudę  gandų  ir  nuogirdų,  kurių  niekaip  neįmanoma 
patikrinti,  iš  artimiausių  apylinkių  kaimų  ir  vienkiemių,  skelbė, 
kad  šita  keista  cirkininkų  šutvė  iki  šiolei  visur  kur  kėlusi  grėsmę 
ir  dėl  to  šen  bei  ten  kilę  neramumų,  užtat  nė  už  ką  nenorėję  įsi¬ 
leisti  jų  į  miestą.  Taip,  iš  tikrųjų  tai  buvęs  pirmasis  svarbus  jos 
pasisekimas  (daug  žmonių  sakė:  tokią  kalbą  apie  „natūralią 
žmogaus  smalsumo  teisę"  būtų  galėjęs  drąsiai  spausdinti  bet 
kuris  laikraštis),  o  štai  dabar  ji  niekaip  negalinti  mėgautis  savo 
pasisekimo  vaisiais,  nes  patys  cirkininkai  darė  viską,  kad  juos 
pastebėtų  pernelyg  vėlai  ir,  ką  ir  sakyti,  nutiko  toks  juokingas 
nesusipratimas  -  išsyk  ji  taip  ir  nenumanė,  kas  iš  tikrųjų  yra  tie 

stoviniuojantys  prie  vagono  vyrai.  Juokingas  nesusipratimas 
buvo  tikrai  juokingas,  bet  ją  skaudino  ir  pats  neapsižiūrėjimas,  ir 
smalsumą  keliantis  itin  griozdiško  vagono  slėpiningumas  -  ji 
irgi  negalėjo  prie  jo  prieiti  ir,  tenkindama  „natūralią  žmogaus 
smalsumo  teisę",  bent  jau  apeiti  aplinkui  tiek  paistalų  sukėlusią 
egzotišką  važiuoklę,  tad  nutaisiusi  niekinamą  grimasą  ir  atgrę¬ 
žusi  nugarą  „prasmirdusiam  banginiui  ir  įžūliems  šunsnu¬ 
kiams",  dunksinčiais  žingsniais  nukaukšėjo  namo  siauru  šaliga¬ 
tviu.  O  iš  Estemės  piktumo  -  taip  buvo  ir  anksčiau,  užėjus  pas 
Pflaumnę,  -  kaip  jau  įprasta  sakyti,  šį  kartą  irgi  buvo  daugiau 
dūmų  nei  ugnies,  ir,  kol  ji  pasiekė  Kareivių  skersgatvio  galą  ir  įėju¬ 
si  uždarė  nutriušusius  sodo  vartus,  jau  buvo  užmiršusi  visą  savo 
apmaudą,  nes  užteko  tik  pamanyti,  kad  nuo  rytojaus  ji  bus  nebe 
kenčianti  užvarinėjamoji,  o  neabejotinai  pati  duos  nurodymus  li¬ 
kimui,  iškart  pasidarė  ir  lengviau  kvėpuoti,  ir  ji  vėl  pasijuto  esanti 
savimi:  ryžtingai  vijo  šalin  visokiausias  užplūdusias  fantazijas, 
„nes  nori  nugalėti  ir  yra  nepalaužiama".  Nuo  gatvės  pusės  gyveno 
jos  šeimininkė,  vynu  prekiaujanti  senutė,  o  ji  -  kitoje  sukiužusio 
seno  kaimiško  nameliuko  pusėje;  tas  būstas  buvo  remontuotinas, 
ir  šiaip  jis  nelabai  ją  tenkino:  mat,  šiaip  ar  taip,  žemos  lubos  kaip  ir 
neleido  atsistoti  jai  visu  ūgiu  ir  dėl  to  buvo  kiek  kebloka  vaikščioti 
po  kambarį,  o  dėl  drėgmės,  prasiskverbiančios  pro  prastai  užsida¬ 
rančių  mažučių  langelių  rėmus,  aptrupėjęs  sienų  tinkas  prikiša¬ 
mai  rodė,  kad  tenai  galėtų  būti  ir  geriau,  nors  šiaip  Estemė  buvo 
nuosekli  vadinamojo  nereiklumo  šalininkė,  tad  visad  nekreipė  dė¬ 
mesio  į  tokias  smulkmenas,  nes,  tvirčiausiu  jos  įsitikinimu,  jei  „gy¬ 
venamajame  plote"  yra  lova,  spinta,  elektra  ir  dubuo  ir  dar  į  jį  ne- 
įlyja  lietus,  tai  toks  būstas  visokeriopai  tenkina  žmogaus  porei¬ 
kius.  Laikantis  tokio  nusistatymo  kambaryje  tebuvo  didžiulė  gele¬ 
žinė  lova  su  vielų  spyruoklėmis,  vienerių  durų  spinta,  ant  tabure¬ 
tės  padėtas  dubuo  ir  bidonėlis,  buvo  dar  ir  niekuo  nepridengta 
elektros  lemputė  -  Estemė  negalėjusi  pakęsti  nei  kilimo,  nei  vei¬ 
drodžio,  nei  užuolaidų,  kambaryje  dar  buvo  virtuvinis  obliuotų 
lentų  stalas  ir  kėdė  be  nulaužto  atlošo  -  prie  to  stalo  ji  valgė  ir 
tvarkė  naujajam  darbui  reikalingus  oficialius  dokumentus,  kurių 


dabar  buvo  smarkiai  padaugėję,  tenai  dar  buvo  pastatytas  su¬ 
lankstomas  natų  stovas,  kad  būtų  galima  repetuoti  ir  namie,  jei 
prireiktų,  ir  ant  dviejų  sienų  kampinė  drabužių  kabykla,  kad 
svečias,  jei  toks  apsilankytų,  galėtų  pasikabinti  paltą.  Dėl  svečių 
reikėtų  pasakyti  tik  tiek:  susipažinusi  su  miesto  policijos  virši¬ 
ninku  Estemė  jų  išvis  nepriiminėjo,  o  štai  viršininką  -  kas  vaka¬ 
rą,  ir  taip  buvo  nuo  tos  dienos,  kai  jai  krito  į  akį  perpetinis  ir 
uniforminis  diržai,  blizgantys  auliniai  ir  prie  juosmens  prisegtas 
revolveris  -  tas  viršininkas  buvo  ir  artimas  draugas,  ir  vyras  - 
vienišos  moters  gyvenimo  atrama,  ir  patikimas  sąjungininkas,  su 
kuriuo  buvo  galima  nieku  nerizikuojant  pasidalyti  užgriuvusiais 
rūpesčiais,  ir  kuriam,  jei  kartais  neatsispirdavusi  silpnumo  pa¬ 
gimdai,  išliedavo  širdį.  Nors  ir  būta  didelio  tarpusavio  suprati¬ 
mo,  jų  santykius  irgi  temdė  vienas  kitas  debesėlis.  Šiaip  miesto 
policijos  viršininkas  buvo  ūmai  įširstantis  žmogus,  tačiau  kartais 
jį  apnikdavusi  tyli  juoda  širdgrauža  dėl  „lemtingos  šeimos  gyve¬ 
nimą  ištikusios  tragedijos"  -  jis  prarado  jau  pražydusią  žmoną  ir 
mylimą  dviejų  berniukų  motiną  -  ir  dėl  to,  deja,  pasidarė  alkoho¬ 
lio  vergu,  ir  nors  daugelį  kartų  klausinėjamas  jis  nuoširdžiai  pri¬ 
sipažino  be  menkiausių  užuolankų,  kad  tikriausią  paguodą  nuo 
širdies  graudulio  jam  teikianti  tik  moteriškumo  kupina  Estemės 
šiluma,  bet  niekaip  neįstengė  išsivaduoti  iš  minėtos  vergovės  iki 
pat  šios  dienos.  Taip  taip,  iki  šios  dienos,  juk  Estemė  -  šiaip  ar 
taip,  jis  turėjęs  ateiti  į  šį  butą  anksčiau  už  ją  -  dabar  irgi  manė, 
kad  ir  šį  kartą  viršininką  apnikusi  įprastinė  graužatis  kurioje 
nors  miesto  pakraščio  smuklėje,  tad  išgirdusi  kieme  dunksinčius 
žingsnius  žengė  tiesiai  prie  virtuvinio  stalo  ir  jau  ėmė  sodos  dė¬ 
žutę  ir  acto,  nes  numanė,  kad  dabar,  kaip  ir  daugybę  kitų  kartų, 
pagelbės  ne  kas  kitas,  o  visame  mieste,  deja,  toks  įprastas  purš¬ 
kiantis  gėrimas  „piš"  -  jis,  priešingai  nei  skelbia  prietarai,  gelbsti 
ne  tik  pagiringą  skrandį,  bet  yra  ir  vienintelis  tą  dieną  prisilupu¬ 
sio  žmogaus  vaistas  -  taip,  jis  gali  sukelti  vėmimą.  Jos  nuostabai 
tarpdury  išdygo  ne  policijos  viršininkas,  o  Hareris,  Valuškos  šei¬ 
mininkas,  mūrininkas  rečiuotu  veidu,  dėl  tų  raupų  žymių  visas 
miestas  vadino  jį  tik  Maitvanagiu,  atseit  buvo  kiek  panašus  į  tą 


paukštį,  -  tik  jis  iškart  griuvo,  nes,  kaip  netrukus  paaiškėjo,  jo 
kojos  niekaip  neįstengė  išlaikyti  nuolatos  pusiausvyrą  praran¬ 
dančio  kūno,  užtat  kaip  tik  tada  ir  atsisakė  paklusti  šeimininkui, 
o  desperatiškai  mostaguojančios  rankos  nevaliojo  įsikirsti  į  durų 
rankeną.  „Ko  jūs  čia  drybsote?"  -  piktai  apšaukė  jį  moteris,  bet 
Hareris  nė  nekrustelėjo.  Tai  buvo  mažytis  nugeibęs  žmogeliu¬ 
kas  -  dabar  taip  susirangęs,  visai  jėgų  netekusias  kojas  pakišęs 
po  savimi  ir  išsidrėbęs  ant  slenksčio  -  tikrai  būtų  sutilpęs  į  di¬ 
desnę  sodo  kraitę,  ir  taip  dvokė  pigia  vynuogių  išspaudų  degti¬ 
ne,  kad  ta  baisi  smarvė  per  kelias  minutes  pasklido  po  visą  kie¬ 
mą  ir  skverbėsi  pro  visus  nameliūkščio  plyšius,  ji  išvertė  iš  lovos 
net  ir  senutę  šeimininkę,  tai  ji,  atitraukusi  užuolaidą  nuo  lango  į 
kiemą,  drįso  tik  paspėlioti,  „kodėl  padorūs  žmonės  geria  ne 
vyną".  Ir  štai  tuomet,  tarsi  būtų  persigalvojęs,  Hareris  atgavo 
sąmonę  ir  taip  ūmai  pašoko  nuo  slenksčio,  kad  Estemė  jau  buvo 
pamaniusi  -  o  gal  tas  visas  griuvimas  tebuvo  tik  pokštas.  Veikiai 
pasimatė,  kad  tai  anaiptol  ne  pokštas:  grėsmingai  sverdėjantis 
mūrininkas  įsistebeilijo  į  ją  žvairomis  akimis  -  vienoje  rankoje 
degtinės  butelis,  o  kitoje  staiga  iš  kažin  kur  ištraukta  nedidukė 
gėlių  puokštelė  -  ir  visa  tai  nė  nepanašu  į  nerimtumą,  ir  dėl  to 
jai  nekilo  nė  kruopelytės  užuojautos:  iš  padrikų  miksinčio  Hare- 
rio  žodžių  ji  suprato,  kad  jis  išvis  tenorėtų  vieno  -  o  galgi  Ester- 
nė  galėtų  jį  vėl  priglausti  prie  savęs,  kaip  kad  yra  buvę  senes¬ 
niais  laikais  (juk  šit  kaip:  „Jūs  viena,  kilnybe,  tik  jūs  viena  galė¬ 
tumėte  paguosti  graudulingą  mano  širdį!.."),  -  taigi  nieko  ne¬ 
laukusi  griebė  mūrininką  už  iškimštų  puspalčio  pečių,  pakėlė  į 
orą  ir,  metusi  į  šalį  bet  kokius  juokus,  sviedė  jį  į  sodo  vartų  pusę. 
Sunkus  puspaltis  šlumštelėjo  tolėliau  ant  žemės  (tiesiai  po  vis 
dar  kraipančios  galvą  ir  spoksančios  į  kiemą  senutės  langu)  it 
maišas,  į  kurį  kažin  ko  prikrauta,  o  Hareris,  nors  ir  negalėjo  aiš¬ 
kiai  susivokti,  ar  šitas  naujausias  jo  griuvimas  smarkiai  skiriasi 
nuo  anksčiau  patirtų  kankynių,  vis  dėlto  pajuto  kažin  ką  negero 
ir  dėjo  į  padus;  Estemė  grįžo  į  kambarį,  užrakino  duris  ir,  kad 
pamirštų  patirtus  nemalonumus,  įjungė  šalia  lovos  padėtą  tran- 
zistoriuką.  Transliuojamos  mielos  ausiai  melodijos  -  šįkart 


„įvairiaspalvė  liaudies  muzika"  -  dabar,  kaip  ir  visais  kitais  kar¬ 
tais,  ją  smagiai  nuteikė,  ir  pamažiukais  pasisekė  numaldyti  su¬ 
sitvenkusią  rūstybę,  o  maldymo  tikrai  reikėjo,  nes,  nors  tai  ir 
nebuvo  pirmas  kartas  ir  jau  būtų  buvęs  metas  prie  viso  to  pri¬ 
prasti,  kad  štai  tokie  -  šiaip  jau  nepatikimi  -  tipai  trikdo  jos  nak¬ 
ties  ramybę;  ir  vis  dėlto  ją  kaskart  pagauna  pyktis,  kai  vienas  kitas 
jos  senas  pažįstamas,  kaip  kad  visai  neseniai  Hareris  (su  kuriuo 
kai  kada  pasismaginti  -  „Kitą  kartą,  na  taip,  kada  nors!"  -  ji  tikrai 
nebūtų  buvusi  prieš),  „numoja  ranka  į  pasikeitusią  jos  padėtį  vi¬ 
suomenėje",  nes  tuomet  jau  žmogus  negali  leisti  sau  nerūpestin¬ 
gai  atsipalaiduoti,  mat  priešas,  o  jis  tarsi  šmėžavo  Estemei  akyse, 
„nieko  kito  ir  nelaukia".  Na,  taip:  jai  reikėjo  ramybės  ir  poilsio, 
nes  suprato  -  rytoj,  kai  bus  sprendžiamas  viso  sąjūdžio  likimas, 
ji  būtiniausiai  turi  būti  pailsėjusi,  užtat  tuomet,  išgirdusi  kieme 
miesto  policijos  viršininko  žingsnius  (beje,  jų  nesupainiosi  su  jo¬ 
kiais  kitais),  pirmiausia  panoro,  kad  jis  kuo  greičiau  kiaušintų 
namo  su  visais  savo  perpetiniais  ir  uniforminiais  diržais,  auli¬ 
niais  ir  revolveriu,  ir  su  visa  amunicija;  tačiau  atidariusi  duris  ir 
apžvelgusi  nuo  galvos  iki  kojų  šiaip  jau  bent  dviem  galvomis 
žemesnį  už  ją  kiek  padžiūvusį  vyriškį,  tuojau  užsimanė  visai  ko 
kito  -  viršininkas  ir  nesvirduliavo  į  šalis,  ir  susyk  nepasiuto  šū¬ 
kaloti,  o  sustojo  „šuoliui  pasirengusio  leopardo  poza"  ir  buvo 
nusiteikęs  taip  karingai,  kad  ji  tučtuojau  susivokė:  reikės  ne  so¬ 
dos,  o  viską  užmiršus  jam  atsiduoti,  mat  jos  bendražygis,  drau¬ 
gas  ir  sąjungininkas  smarkiai  pranoko  visus  šio  vakaro  lūkesčius 
ir  atkako  kaip  išalkęs  aistros  kareivis,  prieš  kurį  ji  -  pati  pajuto  - 
esanti  visiškai  bejėgė.  Šiaip  jau  nederėtų  sakyti,  kad  ji  kada  nors 
anksčiau  nebūtų  mokėjusi  įvertinti  vyriško  ryžto  ar  nebūtų  galė¬ 
jusi  „deramai  įvertinti  vyriškio,  kuris,  nors  ir  nenusiavęs  aulinių, 
įstengia  pakylėti  moterį  į  tokias  tiesiog  neįmanomas  malonumo 
viršūnes",  tačiau  ji  suvokė  ir  tai,  kad  garbė  yra  pasinaudoti  tokia 
proga,  kai  palyginti  kuklūs  jos  gebėjimai  -  kaip  kad  dabar  -  pa¬ 
tys  savaime  žada  ženklų  pasistūmėjimą  į  priekį.  Tad  ji  nepratarė 
nė  žodžio,  nereikalavo  pasiaiškinti  ir,  žinoma,  neišvijo  jo  ir  be 
didesnio  maivymosi  įniko  varstyti  jį  vis  karštesniais,  vis  daugiau 


ir  daugiau  žadančiais  ugningais  žvilgsniais,  tada  iš  palengvo  nu¬ 
simetė  viršutinius  drabužius,  o  apatinius  atsainiai  nusviedė  ant 
grindų  ir  jau  tuomet  įsinėrė  į  gimdančiai  persišviečiantį  kūną  ap¬ 
tempiantį  oranžinį  baby-doll’  -  viršininkas  neįstengė  atsispirti  jo 
kerams  -  ir,  tarsi  paklusdama  įsakymui,  nutaisė  drovią  šypseną  ir 
įsitaisė  lovoje  keturpėsčia.  Iki  tolei  jau  jos  „bendražygis,  draugas 
ir  sąjungininkas"  buvo  nusiplėšęs  nuo  kūno  visą  amuniciją,  jis 
tuojau  užgesino  šviesą  ir  su  sunkiais  auliniais  batais  -  senu  įpro¬ 
čiu  surikęs  „Aliarmas!"  -  tiesiog  užgriuvo  ją.  Estemė  tikrai  neap¬ 
sivylė  -  šį  vakarą  viršininkui  labai  pasisekė  kelioms  minutėms 
atsikratyti  visų  sujauktų  prisiminimų,  ir  kai  po  pašėlusios  suei¬ 
ties  abu  šnopuodami  griuvo  aukštielninki  į  lovą,  o  ji  -  beje,  pir¬ 
miau  su  karišku  tiesumu  pareiškė  pamažėle  prasiblaivančiam 
vyriškiui,  kad  jis  buvo  nuostabus,  -  tuomet  glaustai  persakė,  kas 
nutiko  Pflaumnei  prie  Turgaus  aikštės  su  „padugnėmis",  bet  ga¬ 
lingą  jos  kūną  jau  buvo  užliejusi  tokia  pasitikėjimą  savimi  ke¬ 
lianti  ramybė,  kad  ji  net  pamanė:  rytoj  irgi  jos  laukia  garantuotas 
pasisekimas,  ir  jau  niekuomet  nebus  nieko  tokio,  kas  galėtų  pasi¬ 
glemžti  jos  lemiamos  kovos  vaisius.  Apsišluostė  rankšluosčiu, 
išgėrė  vandens  stiklinę,  vėl  griuvo  į  sujauktą  lovą  ir  jau  tik  viena 
ausimi  klausėsi  nerišlaus  viršininko  pasakojimo,  nes  ir  dabar  ne¬ 
atsirado  nieko  svarbesnio  už  „pasitikėjimą  savimi  keliančią  ra¬ 
mybę"  ir  „saldų  atilsį",  už  tuos  laimę  pranašaujančius  ženklus, 
kurie  iš  kiekvienos  jos  kūno  dalelės  smagiai  skverbėsi  aukštyn.  Ji 
visai  nekvaršino  galvos  dėl  kažin  kokio  „įsiganiusio  cirko  direk¬ 
toriaus",  dėl  kažin  kokio  „įprastinio  viešosios  tvarkos  įstaigos 
leidimo"  -  tai  per  tą  leidimą  jis  užgaišo  iki  pat  šiolei,  jos  tikrai 
nedomino  tai,  kad  miesto  policijos  viršininkas  turėjo  progos  su¬ 
sipažinti  su  „ponišku  žmogumi  iki  kaulų  smegenų",  taigi  su 
tarptautinę  šlovę  pelniusios  trupės  elegantišku,  nors  gal  kiek  žu¬ 
vimi  trenkiančiu  direktoriumi  -  tai  tas  direktorius,  paėmęs  į  ran¬ 
ką  neatkimštą  „Seguin"  butelį,  pasirodė  kaip  santūraus  elgesio 
rimtį  ir  tvarką  vertinantis  žmogus,  dėl  to  ir  pasiprašė,  kad  būtų 


Erotiškumą  žadinantys  moteriški  naktiniai  marškiniai. 


suteiktas  viešosios  tvarkos  įstaigos  leidimas  (jis  paprašė  raštiškai 
patvirtinti  tokį  faktą)  netrikdomai  rengti  trijų  dienų  gastroles,  - 
dabar  jau  ji  tikrai  pajuto,  kad  visa  kita  pavirsta  niekais,  kai  „pra¬ 
byla  jos  pačios  kūnas",  ir  nieko  nėra  saldesnio  ir  mielesnio  už  to¬ 
kią  palaimą,  kai  šlaunys,  užpakalis,  krūtinė  ir  įsčios  nenori  nieko 
daugiau,  tik  ramybę  teikiančio  miego  švelnumo.  Ji  buvo  labai 
patenkinta  ir  pasisakė  jam,  kad  šiandien  jau  bus  gana,  ir  tuomet, 
pažėrusi  keletą  gerų  motiniškų  patarimų,  kaip  derėtų  elgtis  su 
„našlaičiais",  namo  išleido  po  ilgų  niukinimų  iš  po  šiltos  antklo¬ 
dės  išsiropštusį  policijos  viršininką,  ir  jai  nepasirodė,  kad  čia 
buvo  meilė,  -  ji  visuomet  laikėsi  per  padorų  atstumą  nuo  tokių 
romanuose  aprašomų  kvailysčių,  bet  išleido  jį  pro  duris  į  svili¬ 
nantį  speigą  jausdama  nemenką  pasididžiavimą,  o  jau  tada  nusi¬ 
metė  gundantį  baby-doll  ir,  persivilkusi  storesniais  flaneliniais 
naktiniais  marškiniais,  šmurkštelėjo  atgal  į  lovą  ir  pagaliau  „atsi¬ 
gulė  pamiegoti".  Alkūnėmis  palygino  keliose  vietose  po  nugara 
susigarankščiavusią  paklodę,  pasivertė  išsyk  ant  kairio,  paskui 
ant  dešinio  šono,  susirado  patogiausią  kūno  padėtį,  veidą  pri¬ 
glaudė  prie  rankos  minkštos  šilumos  ir  užsimerkė.  Ji  buvo  iš  kie¬ 
tai  miegančių  žmonių,  tat  po  kelių  minučių  jau  ir  prisnūdo,  ir  tik 
kartais  trūkčiojančios  jos  kojos,  po  plonais  akių  vokais  labai  iš 
lėto  judantys  akių  obuoliai  ir  vis  ritmiškesnis  antklodės  kilnoji- 
masis  -  kilimas  ir  nusileidimas  jau  tikrai  rodė,  kad  vargu  ar  ji 
susivokia,  kas  dedasi  aplinkui,  ir  kad  ji  tolydžio  tolsta  nuo  tos 
rytoj  vėl  turėsimos  didelės  galios  -  štai  dabar  ji  sparčiai  nyksta  - 
ir  ta  galia  nemiegojimo  valandomis  be  perstojo  kalė  jai  į  galvą, 
kad  ji  esanti  visų  šių  skurdžių,  nenudailintų  daiktų  šeimininkė, 
o  jų  buvimas  ar  nebuvimas  priklauso  tik  nuo  jos.  Jai  jau  neegzis¬ 
tavo  dubuo  ir  stiklinė  su  soda,  jai  jau  buvo  išnykusi  spinta,  kaby¬ 
kla  ir  nusviestas  į  kampą  subjaurotas  rankšluostis,  jai  jau  buvo 
pradingusios  grindys,  sienos  ir  lubos,  pati  ji  irgi  buvo  ne  kas  kita, 
tik  daiktas  tarp  kitų  daiktų,  o  jos  kūnas  -  dar  vienas  neapsaugo¬ 
tas  daiktas  tarp  kitų  tokių  miegančių  daiktų  milijardų,  -  tai  jie 
kasnakt  nuolatos  grįžta  prie  tų  graudžių  būties  vartų,  pro  ku¬ 
riuos  išeinama  tik  vieną  vienintelį  kartą  ir  daugiau  jau  niekados 


nesugrįžtama.  Ji  pasikasė  kaklą  -  bet  jau  nesuvokė,  kad  juda;  aki¬ 
mirką  jos  veidą  perkreipė  traukulys  -  tik  jis  jau  visai  nieko  ne¬ 
reiškė;  tarsi  sunkiai  apsiraminantis  įsiverkęs  vaikas  ji  kelis  kartus 
trūkčiojamai  trumpai  atsiduso,  bet  ir  tie  atsidusimai  nieko  ne¬ 
reiškė  -  tai  buvo  tik  paprasčiausi  atodūsiai,  pusiausvyros  ieško¬ 
jimas;  jos  raumenys  atsipalaidavo,  o  smakras  vis  sviro  ir  sviro 
žemyn  -  visai  kaip  mirštančiojo,  ir  kai  miesto  policijos  viršinin¬ 
kas  smarkaus  speigo  dilginamas  grįžo  namo  ir  nenusirengęs 
griuvo  į  lovą  šalia  kietai  įmigusių  dviejų  vaikiūkščių,  ji  jau  buvo 
įsisupusi  į  tankų  miego  audinį ...  Atrodė,  nepermatomoje  kamba¬ 
rio  tamsoje  niekas  nė  nekrusteli:  nešvarus  muilinas  vanduo  nė 
nesuribuliavo  emaliuotame  dubenyje,  ant  trijų  geležinių  kablių 
kabykloje  paralitikų  pozomis  kabėjo  megztinis,  chalatas  ir  storas 
vatinukas  -  tarsi  masyvios  kiaulienos  šoninės  virš  mėsininko 
prekystalio,  nesiūbavo  ir  sunkus  raktų  ryšulys  po  durų  ranke¬ 
na  -  anksčiau  jį  išjudinusi  Estemės  rankos  jėga  buvo  jau  galuti¬ 
nai  išblėsusi.  Ir  tarsi  būtų  tik  to  ir  telaukę,  tarytum  iš  tikrųjų 
visiškas  nejudrumas  ir  absoliuti  ramybė  būtų  buvęs  sutartas 
ženklas,  į  tą  nepaprastą  tylą  (o  gal  dėl  to,  kad  buvo  taip  tylu),  iš 
po  Estemės  lovos  įsidrąsinę  išlindo  trys  žiurkiokai.  Pirmiausia 
be  galo  atsargiai  šmėstelėjo  vienas,  jam  iš  paskos  netrukus  išni¬ 
ro  ir  kiti  du  ir  visi  trys  tarsi  sustingo  pakėlę  į  viršų  mažutes  galvu¬ 
tes  ir  pasirengę  šuoliui;  netrukus  vėl  visi  be  garso  sliūkino  tolyn, 
buvo  nepatiklūs  po  patirtų  rudens  siaubų,  sėlino  mažutėliais  at¬ 
sargiais  žingsneliukais  kaskart  vis  pašiurpdami  ir  taip  tylomis  ap¬ 
suko  visą  kambarį.  It  pašėlusiai  drąsūs  puolančios  kariuomenės 
žvalgai,  kurie  dar  prieš  apsiaustį  apsižiūri,  kaip  išsidėsčiusios 
priešo  pajėgos,  kas  svetimoje  teritorijoje  kelia  pavojų,  o  kas  ne,  jie 
irgi  taip  nuodugniai  išžvalgė  visus  pasienius,  kampuose  ištrupė- 
jusį  tinką  ir  plačius  papuvusių  grindų  plyšius,  tarsi  susižymėjo 
tikslius  atstumus  tarp  savo  slėptuvės  po  lova  ir  durų,  stalo  ir  spin¬ 
tos,  tarp  kiek  pakrypusios  taburetės  ir  palangės  -  absoliučiai  prie 
nieko  neprisilietę,  jie  per  akimirką  vėl  atsikliuvo  po  kampe  pasta¬ 
tyta  lova  ir  vienas  paskui  kitą  pranyko  slėptuvės  angoje:  ji  išvedė 
juos  per  sieną  į  lauką.  Prireikė  gal  ne  daugiau  kaip  minutės,  ir 


paaiškėjo,  kodėl  žiurkiokai  taip  nelauktai  nešė  kudašių:  dar  ne¬ 
buvo  nieko  nutikę,  o  jie  jau  neklystamai  pajuto,  kad  turi  kažin 
kas  atsitikti  ir,  kliaudamiesi  tik  neklystančia  savo  nuojauta,  pasi¬ 
rinko  išeitį  -  žaibiškai  sprukti,  kolei  dar  nenutiko  jiems  kažin  kas 
visai  nesuprantama.  Estemė  susijudino  tik  po  to,  kai  žiurkiokai 
jau  buvo  pasprukę,  ji  ir  sutrikdė  įsivyravusią  jaukią  tylą  -  tuomet 
trys  žiurkiokai  jau  visiškai  saugūs  tūnojo  kieme,  namo  pasienyje, 
o  ji  staigiai  nusimetė  antklodę  ir  pasirąžė  it  neskubantis  keltis 
žmogus  ir  priminė  būtybę,  kuri  kelioms  minutėms  išnyra  iš  mie¬ 
go  jūros  gelmenų  į  snauduliui  artimą  jau  kiek  persišviečiantį 
būdravimo  sluoksnį.  Tikrai  ji  nė  nemanė  keltis  ir,  keliskart  sun¬ 
kiai  atsidususi,  vėl  nugrimzdo  į  tuos  pačius  jūros  gelmenis,  iš 
kurių  buvo  ką  tik  išnirusi.  Jos  kūnas  -  gal  todėl,  kad  buvo  visai 
nepridengtas,  -  atrodė  tarsi  per  didelis  ir  neatitiko  nei  lovos,  nei 
kambario  matmenų  -  it  neregėto  didumo  dinozauras  mažyčia¬ 
me  muziejuje,  ir  niekas  neįstengė  suvokti,  kaip  jis  ten  pateko,  - 
buvo  aiškiai  matyti,  kad  tokio  didelio  neįmanoma  prakišti  nei 
pro  duris,  nei  pro  langą.  Aukštielninka  išskėstomis  kojomis  ji  iš¬ 
sidrėbė  per  visą  lovą,  o  jos  statinę  primenantis  pilvas  -  įprasčiau, 
kad  tokius  taukais  apaugusius  pilvus  išsiaugina  pagyvenę  vy¬ 
rai  -  it  koks  iš  inercijos  veikiantis  siurblys  kilnojosi  aukštyn  ir 
leidosi  žemyn,  naktiniai  jos  marškiniai  užsismaukė  aukščiau 
juosmens  ir  nešildė  neuždengto  kūno,  tat  vėsiame  kambaryje  jos 
pilvo  ir  storų  šlaunų  oda  pašiurpo.  Žvarbą  juto  tik  jos  oda,  bet 
šaltis  nė  kiek  netrikdė  pačios  miegančios  moters,  o  štai  ankstes¬ 
nis  bruzdesys  jau  buvo  aprimęs,  nebuvo  ir  jokių  kitokių  pavojų 
pranašaujančių  ženklų,  tai  trys  žiurkiokai  įsidrąsinę  vėl  įsmuko  į 
kambarį,  dabar  jau  čia  jautėsi  kiek  jaukiau,  bet  vis  tiek  nesiliovė 
būti  įsitempę  ir  pasiruošę  tučtuojau  sprukti,  jie  vėl  kelis  kartus 
perbėgo  grindimis  jau  anksčiau  atrastais  takais.  Lakstė  taip  grei¬ 
tai  ir  sėlino  taip  tyliai,  kad  pati  jų  esybė  gal  jau  ir  peržengė  jau¬ 
trias  pačios  būties  ribas,  jie  kas  akimirką  priminė  nejučiomis  iš¬ 
nykstančias,  neįmanomas  akimis  susekti  dėmes  ir  nuolat  balan¬ 
savo  tarp  tokių  plačių  ir  pavojingų  ribų,  kad  niekas  neįstengtų 
susivokti:  štai  tos  kelios  ryškesnės  dėmės  kambario  tamsumoje  - 


visai  ne  pervargusiose  akyse  iškylančios  pamėklės,  ne  kelių  nak¬ 
tinių  lengvų  lengvutėlių  paukščiukų  pažeme  šmėžuojantys  šešė¬ 
liai,  tai  tik  trys  fantastiškai  atsargūs  gyvūnėliai,  atkakliai  ieškantys 
ko  nors  užkrimsti.  Jie  vėl  atsliūkino,  nes  miegančioji  apsiramino, 
taigi  jie  sugrįžo  ir  pirmiausia  įsitikino,  kad  neturėtų  būti  jokių 
nelauktų  permainų,  ir  tuomet  mikliai  užlėkė  ant  virtuvinio  stalo 
prie  pabirusių  trupinių  likusio  duonos  puskepalio.  Pradėjo  nuo 
plutos,  mažytes  smailias  noseles  smeigė  vis  giliau  ir  su  dar  di¬ 
desniu  malonumu  įniko  ir  į  minkštimą,  jų  judesiai  buvo  greiti, 
bet  nesijautė  nė  lašelio  nekantravimo,  o  iš  trijų  pusių  stumdomas 
į  šalis  puskepalis,  jau  gerokai  apgraužtas,  neišsilaikęs  nuslydo 
nuo  stalo  ir  takštelėjęs  nusirito  po  taburete.  Po  to,  kai  šleptelėjo 
puskepalis,  visi  trys  žiurkiokai  vėl  sustingo,  iškėlė  aukštyn  gal¬ 
vutes  ir  sukluso,  ar  jau  ne  metas  sprukti;  iš  lovos  pusės  nesigir¬ 
dėjo  nė  menkiausio  šnaresio  -  tik  tylutėlis  Estemės  alsavimas, 
tad  ir  jie  po  poros  akimirkų  mitriai  smuko  ant  grindų  ir  nusėlino 
po  taburete.  Ir  kaip  vėliau  pasirodė,  šičia  buvo  dar  geriau  -  be 
viso  kito,  čia  žemai  dar  blausesnė  ir  visai  nepermatoma  tamsa 
net  geriau  juos  slėpė,  iš  čia  dar  nepastebimesni  ir  mažiau  rizi¬ 
kuodami  jie  galėjo  šmurkštelėti  po  lova,  o  iš  palovės  -  tiesiai  į 
kiemą,  kai  tik  neklystantis  nepaprastas  jų  jautrumas  pašnibždė¬ 
jo,  kad  jau  pats  metas  sprukti  nuo  apgraužto  visai  sumenkusio 
duonos  puskepalio.  Pamažiukais  naktis  ėjo  prie  pabaigos,  užki¬ 
musiu  gergždžiančiu  balsu  plyšojo  gaidys  ir  piktas  šuo  lojo  kažin 
kur  lauke,  ir,  kaip  ir  kiti  tūkstančių  tūkstančiai  neramiai  miegan¬ 
čių  žmonių,  jaučiančių,  kad  artinasi  rytas,  Estemė  irgi  sapnavo  jau 
paskutinį  sapną.  Žiurkiokai  su  knibždančia  kitų  gentainių  daugy¬ 
be  jau  buvo  apspitę  kietas  sušalusias  kukurūzų  burbuoles  netolie¬ 
se  riogsančioje  nušiurusioje  pašiūrėje,  o  ji  -  tarsi  žmogus,  pašiur- 
pęs  nuo  siaubą  keliančio  reginio  -  desperatiškai  knarktelėjo,  sutir¬ 
tėjo  visa,  keletą  kartų  smarkiai  bloškė  galvą  ant  pagalvės  į  kairę  ir 
į  dešinę,  o  tada  jau  susyk  atsisėdo  lovoje  ir  sužiuro  paklaikusiomis 
akimis.  Alsavo  šnopuodama,  jos  žvilgsnis  lakstė  iš  vieno  pamažu 
šviesėjančio  kambario  kampo  į  kitą,  ir  galų  gale  ji  susivokė,  kur 
esanti,  ir  kad  visa,  kas  buvo  visai  neseniai,  jau  nebeegzistuoja,  ji 


pamasažavo  odą  virš  akių,  patrynė  sušalusią,  pašiurpusią  niekuo 
nepridengtą  odą,  užsiklojo  nusispirta  antklode  ir  atsidususi  su 
palengvėjimu  vėl  atsigulė.  Tik  užmigti  jau  neįstengė:  kai  tik  iš  at¬ 
minties  išgaravo  klaikus  sapnas,  ūmai  prisiminė,  kokia  užduotis 
laukianti  jos  šiandien,  ir  tada  ją  visą  perliejo  labai  jau  malonus 
jaudulys  -  jis  ir  neleido  vėl  užsnūsti.  Pasijuto  esanti  žvali  ir  pasi¬ 
rengusi  veikti,  užtat  nieko  nelaukusi  stryktelėjo  iš  po  antklodės  - 
nėra  ko  nė  minutės  tvarsytis  lovoje  -  ir  pagal  nusistatymą,  kad 
nusiteikimą  turi  lydėti  veiksmas,  ne  visai  tvirtai  atsistojo  ant  šaltų 
kaip  ledas  grindų,  tuojau  užsivilko  vatinuką,  čiupo  tuščią  bido¬ 
nėlį  ir  žengė  į  kiemą  parsinešti  vandens,  kad  galėtų  nusiprausti. 
Giliai  įkvėpė  šalčio  persmelkto  oro,  žvilgtelėjo  į  graudžiai  pilką 
debesų  skliautą  ir  paklausė  pati  savęs,  ar  yra  ir  ar  galėtų  būti  kas 
nors  labiau  jaudinančio  už  šitokias  vyriškas,  negailestingas  žie¬ 
mos  aušras  -  štai  tuomet  bailiai  sprunka  į  plyšius  visa,  kas  men¬ 
ka,  ir  „išeina  į  viešumą  tai,  kas  gyvybinga".  Jei  jau  ką  ji  labai 
mėgo,  tai  tik  šitokią  šalčio  sukaustytą  žemę,  skustuvo  ašmenų 
aštrumo  orą,  tokią  nepajudinamą  aukštų  skliautų  tvirtybę,  kuri 
it  siena  šiurkščiai  atstumia  į  dangų  pakeltą  įsisvajojusį  žvilgsnį, 
kad  toks  žvilgtelėjimas  nepaklystų  neišmatuojamo  dangaus 
skliauto  šiaip  jau  klaidinančiose  perspektyvose.  Leido,  kad  vėjas 
gairintų  jos  odą  pro  prasiskleidusius  po  kiekvieno  krustelėjimo 
vatinuko  skvernus,  ir  nors  nuogas  jos  kojas,  basnirčia  įspirtas  į 
nunešiotas  medines  klumpes,  jau  iš  pat  pradžių  svilino  šaltis,  ji 
nė  nemanė  bent  kiek  paspartinti  žingsnio.  Galvojo  apie  vande¬ 
nį  -  tai  jis  nuplaus  nuo  jos  užsilaikiusios  lovos  šilumos  likučius, 
bet  štai  tiems  lūkesčiams  -  o  ji  taip  tikėjosi,  kad  prausimasis  ledi¬ 
niu  vandeniu  bus  tarsi  visų  rytmečio  patyrimų  apvainikavi¬ 
mas,  -  didžiausiam  jos  nusivylimui  nebuvo  lemta  išsipildyti: 
šaltis  buvo  toks  didelis,  kad  net  užšalo  vandens  kolonėlė,  nors 
vakar  ją  ir  buvo  apvynioję  skudurais  ir  laikraščiais,  tad  jai  neliko 
nieko  kito,  tik  nugriebti  nuo  dubenyje  likusio  vandens  pavir¬ 
šiaus  iškilusias  nešvarias  pamuiles,  taigi  kruopščiai  nusiprausti 
nebuvo  kaip,  ir  ji  tik  susivilgė  veidą  ir  nedidukes  savo  krūtis,  o 
su  itin  tankiais  plaukais  apžėlusia  kūno  apačia  neįstengė  nieko 


padaryti,  tai  sausai  kariškai  nusišluostė  apatinę  kūno  dalį 
rankšluosčiu,  nes  „žmogus  negali  tūptis  prie  dubens,  kaip  kad 
paprastai  šitai  daro,  kai  jame  vanduo  toks  nešvarus".  Ją  trikdė 
tai,  kad  reikėjo  atsisakyti  šalčio  teikiamo  tokio  didelio  malonu¬ 
mo,  bet  šitokios  smulkmenos  tikrai  jau  negalėjo  sugadinti  jai 
nuotaikos  („šitokią  dieną..."),  tad  apsišluostė  kiek  galėjo,  ir  tuo¬ 
met  jai  akyse  iškilo  apstulbęs  Esteros  veidas:  po  kelių  valandų  jis 
pagaliau  pasilenks  prie  atidaryto  lagamino,  užtat  numojo  ranka 
į  tokį  dalyką,  kad  galbūt  visą  dieną  „bus  likęs  kvapas",  ir  nieko 
nelaukusi  puolė  tvarkyti  kambarį.  Darbas  virte  virė  jos  rankose 
ir,  kolei  lauke  visai  prašvito,  ji  buvo  ir  apsirengusi,  ir  apsišlavu- 
si,  ir  pasiklojusi  lovą,  ir  aptikusi  naktinio  įsibrovimo  pėdsakus 
(dėl  to  ji  tikrai  neperširdo,  kas  be  ko,  jau  spėjo  priprasti  prie  to¬ 
kių  dalykų  ir  net  savotiškai  mėgo  šituos  šaunius  mažiukus  riau¬ 
šininkus),  apibarstė  apgraužto  duonos  puskepalio  likučius 
„puikiais  žiurknuodžiais"  -  tegu  šitie  „mieli  nenaudėliai"  prisi¬ 
ėda  visam  gyvenimui,  jei  bus  tokie  įžūlūs  ir  drįs  dar  kartą  įsėlin¬ 
ti  į  kambarį.  Kai  jau  neturėjo  ko  tvarkyti,  perdėti  ko  iš  vienos 
vietos  į  kitą,  perrinkti  ir  pataisyti,  iškilmingai  nukėlė  nuo  spin¬ 
tos  viršaus  tiek  visko  mačiusį  lagaminą  ir,  nutaisiusi  pasipūti¬ 
mo  kupiną  šypseną  lūpų  kampučiuose,  atidarė  jį,  tuomet  atsi¬ 
klaupė  šalia  ant  grindų,  peržvelgė  palaidines  ir  rankšluosčius, 
patalynę  ir  kojines,  tvarkingomis  krūvelėmis  sukrautas  ant 
spintos  lentynų,  o  jau  tada  per  kelias  minutes  sukrovė  viską  į 
patį  lagamino  dugną.  Teliko  uždaryti  aprūdijusias  lagamino 
spynas,  apsivilkti  paltą  ir  šįkart  galų  gale  išeiti  su  lengvučiu  it 
peteliškė  lagaminu,  taigi  imtis  veiklos  po  tokio  ilgo  rengimosi  ir 
slepiamo  pykčio  -  visa  šita  ir  buvo  tai,  ko  ji  taip  ilgai  troško, 
taigi  tokiu  jos  svaiguliu  būtų  galima  iš  dalies  paaiškinti  ir  šitokį 
dalyką,  kodėl  jai  šios  veiklos  svarba  rodėsi  daug  didesnė,  negu 
buvo  iš  tikrųjų.  Neabejotina  viena:  visai  nereikėjo  -  vėliau  ir  ji 
pati  tai  suprato  -  tokio  didesnio  negu  šimtaprocenčio  apsidrau¬ 
dimo  ir  apgalvotumo,  ir  tokio  neproporcingai  didelio  atsargu¬ 
mo:  viso  labo  tereikėjo,  kad  į  šitą  gerai  pažįstamą  lagaminą  būtų 
sukrautos  ne  išskalbtos  apatinės  kelnės,  vyriškos  puskojinės. 


megztiniai  ir  marškiniai,  o  šis  tas  smarkiai  stulbinamo,  papras¬ 
čiau  sakant,  „savo  teises  suvokusios  aukos  pirmasis  ir  paskuti¬ 
nysis  perspėjimas",  ir  jei  ši  diena  reiškė  tam  tikrą  permainą,  tai 
tik  tokią,  kad  iki  šiolei  kariautas  slaptasis  karas  -  prieš  Esterą  ir 
„už  gražesnę  ateitį"  -  nuo  šiolei  perėjo  į  atvirą  puolimą.  Tik  čia  ir 
dabar  jai,  kaukšinčiai  apšalusiomis  slidžiomis  siauromis  Karei¬ 
vių  skersgatvio  plokštėmis  ir  atsikračiusiai  ilgo  delsimo  imtis 
trokštamos  veiklos  bei  galinčiai  pasinerti  į  svaigią  veikimo 
atmosferą,  visai  neatrodė,  kad  pasirinktos  atsargumo  priemonės 
pakankamai  geros,  tad  ji  tarsi  plaukė  Turgaus  aikštės  link  ir  ieš¬ 
kojo  tinkamiausių  frazių,  vėl  skaidė  į  smulkesnes  dalis  tuos  saki¬ 
nius,  kuriais  nuėjusi  į  vietą  turės  paprasčiausiai  nuginkluoti  Va- 
lušką.  Nekilo  nė  menkiausios  abejonės,  kad  neturėtų  rastis  nenu¬ 
matytų  netikėtumų,  ji  taip  pasikliovė  savimi,  kaip  žmogus  išvis 
gali  savimi  pasikliauti,  bet  vis  dėlto  visas  nervų  skaidulas  nu¬ 
kreipė  tik  į  busimąjį  pokalbį  ir  buvo  susikoncentravusi  tik  į  jį,  tad 
tikrai  nė  kiek  nenustebo  priėjusi  Košuto  aikštę  ir  išvydusi,  kad 
vakar  matyti  „nusmurgę  cirko  bilietų  perpardavinėtojai"  jau 
buvo  išsipūtę  į  grėsmingą  minią,  ir  gal  veikiau  pajuto  šiokį  tokį 
apmaudą,  kai  suprato,  kad  be  pasistumdymų  ir  pasikumščiavi- 
mų  nepasiseks  prasibrauti  pro  tokią  žmonių  daugybę,  o  čia  dar 
„tikrai  neleistina,  kad  -  atsižvelgiant  į  dabartinę  padėtį!  -  būtų 
prarasta  nors  ir  visai  nedaug  laiko!"  Veikiausiai  nė  nebuvo  gali¬ 
ma  imtis  ko  nors  kito,  tik  alkūnėmis  brautis  pro  tokią  minią,  nė 
nekrustelėjantys  (taip  jai  rodėsi,  jie  trukdė  ir  buvo  praradę  žave¬ 
sį)  stoviniuotojai  jau  buvo  užtverę  ir  visą  aikštę,  ir  gretimų  ga¬ 
tvių  pradžias,  tat  jai  neliko  nieko  kito,  tik  pasikliauti  lagaminu 
kaip  ginklu  -  iškėlė  jį  virš  galvos  ir  brovėsi  pro  minią  Tilto  gatvės 
linkui  ir  turėjo  pakęsti  iš  šen  bei  ten  smingantį  vienų  ar  kitų  su¬ 
žaibuojančių  akių  žvilgsnį  ar  besitiesiančias  į  ją  įžūlias  rankas. 
Daugiausia  tai  buvo  svetimi  žmonės,  greičiausiai,  pamanė  Ester- 
nė,  tai  kaimiečiai;  visus  juos  atviliojo  į  miestą  gandai  apie  bangi¬ 
nį,  bet  grėsminga  antipatija  sklido  ir  iš  kelių  vietinių  veidų  -  tie 
žmonės  gyveno  priemiesčių  pakraščiuose,  prie  pat  kaimų,  taigi 
Estemė  pažinojusi  juos  tik  iš  matymo,  regėjusi  juos  kartą  kitą  tik 


savaitgalio  turgų  grūdalynėje.  O  cirkininkai,  bent  jau  taip  atrodė 
iš  minios  vidurio  ir  iš  nemenko  atstumo,  per  kurį  jie  buvo  nutolę, 
dar  nebuvo  davę  ženklo,  kad  štai  netrukus  prasidės  tasai  išgar¬ 
sintas  jų  pasirodymas,  ir  kaip  tik  dėl  to,  bent  jau  jai  taip  rodėsi,  ir 
sklido  toks  šaltas  priešiškumas  iš  ją  varstančių  tų  vyrų  žvilgsnių, 
šiaip  jai  nelabai  rūpėjo  toks  nerimą  keliantis  dirglumas,  ir  nors 
dar  vakar  vakare  nebūtų  galėjusi  to  pasakyti,  bent  minutę  su  iš¬ 
didžiu  pasitenkinimu  pamanė,  kad  visa  šita  minia,  nors  ir  nieko 
apie  ją  nežino,  visi  jie,  visi  aliai  vienas  turėtų  būti  jai  dėkingi:  jei 
ne  ji  ir  ne  ryžtinga  ir  neužmirštama  jos  kalba,  „nebūtų  buvę  nei 
cirko,  nei  banginio,  nei  kokio  nors  pasirodymo".  Vieną  minutę, 
tik  vieną  trumpą  minutėlę,  kai  prasibrovė  pro  minią  ir  galėjo 
galų  gale  pasukti  pro  nušiurusius  Tilto  gatvės  namus  į  Barono 
Vilmošo  Aporo  aikštę,  turėjo  per  jėgą  kalti  sau  j  galvą,  kad  kaip 
tik  šiuo  metu  ji  privalanti  susikoncentruoti  į  visai  ką  kita.  Dar 
pikčiau  suspaudė  girgždančią  lagamino  rankeną,  kulnais  dar 
smarkiau  kirto  į  šaligatvio  plokštes,  ir  veikiai  vėl  aptiko  taip  ap¬ 
maudžiai  pamestą  nutrūkusią  minčių  giją,  ir  jai  taip  pasisekė  įsi¬ 
brauti  į  Valuškai  skirtų  žodžių  labirintą,  kad  susitikusi  su  dviem 
veikiausiai  į  turgų  skubančiais  policininkais  -  jie  labai  pagarbiai 
pasveikino  Estemę  -  įsigalvojusi  nė  neatsakė  į  jų  pasveikinimą, 
o  kai  susigriebė,  kad  nepasisveikino,  išsiblaškiusi  pamojavo 
jiems,  bet  tie  vyrai  jau  buvo  gerokai  toli.  Ten,  kur  Tilto  gatvė 
kertasi  su  Aporo  aikšte,  jau  nebeliko  apie  ką  galvoti,  mat  vadina¬ 
moji  minčių  eiga  jau  buvo  aprimusi  ir  pasibaigus;  tuomet  jau 
pamanė  radusi  visus  reikiamus  žodžius  ir  visas  reikalingas 
frazes,  ir,  kas  benutiktų,  jau  niekas  negalės  išmušti  jos  iš  vėžių: 
dešimčių  dešimtis  kartų  buvo  surepetavusi  mintyse,  kaip  reikės 
pradėti  kalbą,  ką  atsakysiąs  tasai  kitas,  mat  jį  irgi  pažinojo  ne 
prasčiau  nei  save  pačią,  ir  štai  dabar,  pabaigusi  paskutinius  pa¬ 
dailinimus,  jos  pačios  manymu,  stulbinamam  paveikiausių  saki¬ 
nių  statiniui,  galėjo  išpranašauti  palankią  busimųjų  įvykių  baig¬ 
tį  ir  ja  nė  kiek  neabejoti.  Užteko  tik  įsivaizduoti  graudulį  kelian¬ 
čią  to  tipelio  figūrą  -  įdubusi  krūtinės  ląsta,  susikūprinusi  nuga¬ 
ra,  laibas  it  žąsies  kaklas  su  tomis  „šiltomis  akimis",  pakako 


prisiminti  nuolatos  svirduliuojančio  žmogaus  eiseną  ir  tempia¬ 
mą  prie  šono  gramozdišką  laiškininko  krepšį  (sliūkina  pasieniais 
susigūžęs,  kartais  sustoja  it  įkaltas,  nunarina  galvą  -  tarsi  tik  jis, 
vilkdamasis  metras  po  metro,  pamato  tai,  ko  negali  pamatyti 
niekas  kitas,  tik  jis),  -  tad  dabar  jau  negalėjo  kilti  nė  menkiausių 
abejonių,  kad  Valuška  padarys  tai,  ko  iš  jo  ir  tikimasi.  „O  jei  ne,  - 
pamanė  ji  nutaisiusi  ledinę  šypseną  ir  perėmė  lagaminą  į  kitą 
ranką,  -  tai  kad  jau  spustelėsiu  jį  už  subliūškusių  kiaušių.  Tikras 
nupiepėlis.  Tuščia  vieta.  Suvystysiu  jį  kaip  šiltą  vilną."  Ji  sustojo 
prie  Harerių  namo  -  jo  stogas  priminė  palapinę,  pasižiūrėjo  į 
tvoros  viršuje  įmūrytas  į  betoną  stiklo  šukes  ir  taip  atidarė  var¬ 
tus,  kad  pro  langą  paslapčiomis  žvilgčiojantis  Hareris  (skvarbus 
jo  „maitvanagio  žvilgsnis"  tučtuojau  pastebėjo  Estemę)  irgi  pa¬ 
matytų:  dabar  ne  laikas  pasiplepėti,  ir  ji  „be  atskiro  perspėjimo 
sutryps  jį  it  pasipainiojusią  po  kojų  šiukšlę".  Ir  kad  viskas  būtų 
dar  įtikinamiau,  net  pasiūbavo  lagaminą,  bet  -  veikiausiai  tas  vy¬ 
ras  buvo  klaidingai  pamanęs,  kad  Estemė  šįkart  atėjusi  pas  jo 
žmoną  Haremę,  -  ji  jau  lyg  ir  neturėjusi  ko  gąsdinti:  moteris  pa¬ 
sisuko  dešinėn,  kad  galėtų  lankstu  aplenkti  namą  ir  pro  jį  praėju¬ 
si  pasiektų  sode  riogsančią  skalbyklai  naudotą  pašiūrę  (joje  ir 
gyveno  Valuška),  bet  štai  Hareris  ūmai  iššoko  pro  duris,  atsisto¬ 
jo  priešais  ją  ir  neprataręs  nė  žodžio  pakėlė  į  ją  desperatišką 
maldaujamą  persekiojamo  žmogaus  žvilgsnį.  O  Estemė  -  ji  per 
akimirką  susivokė:  vakarykštis  jos  svetys  tylomis  laukia,  kad  ji 
atleistų  jam  -  nė  nemanė  jo  pasigailėti:  nužvelgė  niekinamu 
žvilgsniu  nuo  galvos  iki  kojų,  o  tada  netarusi  nė  žodžio  stumte¬ 
lėjo  jį  lagaminu  į  šalį  it  kokią  kelią  užstojusią  nukarusią  šaką  ir 
nuėjo  tolyn,  tarsi  nieko  nė  nebūtų  buvę  ant  kelio,  tarytum  visa  ta 
gėda  ir  savos  kaltės  suvokimas,  kuris  Harerį  -  juk  jis  viską  prisi¬ 
minė!  -  padarė  susigūžusiu  žmogeliūkščiu,  rasi  dabar  jau  būtų 
buvę  kaip  niekur  nieko.  Juk,  ką  ir  sakyti,  iš  tiesų  dabar  jau  viskas 
buvo  kaip  ir  niekur  nieko:  jai  jau  nieko  nereiškė  nei  Pflaumnė, 
nei  išvirtusi  tuopa,  jai  jau  nerūpėjo  nei  cirkas,  nei  susibūrusi 
žmonių  minia,  nei  su  miesto  policijos  viršininku  praleistos  -  to¬ 
kios  saldžios  -  valandos  prisiminimas:  taigi  po  tokio  nutrūktgal- 


viškai  drąsaus  jos  sumanymo  -  apeiti  namą  iš  kitos  pusės  -  da¬ 
bar  ji  su  Hareriu,  išraudusiu  kaip  aguona  „dėl  gėdos  ir  savo  kal¬ 
tės  suvokimo",  vis  tiek  tylomis  sustojo  vienas  priešais  kitą  ant 
sodo  keliuko,  vedančio  į  Valuškos  lūšną,  ir  ji  tik  tiek  teiškošė  pro 
sukąstus  dantis:  „Jokių  pardon!"  ir  kaip  niekur  nieko  nukaukšė¬ 
jo  tolyn,  nes  veiklos  svaiginamą  jos  protą  tedomino  tik  du  daly¬ 
kai:  lagaminas  (štai  prie  jo  pasilenkia  Estera  ir  susivokia,  kad  jam 
jau  nelemta  ištrūkti  iš  šitų  pinklių)  ir  Valuška  (prišnerkštoje  tam¬ 
sioje  savo  irštvoje  veikiausiai  jis  ir  dabar,  kaip  ir  visada,  drybso 
ant  lovos  su  visais  drabužiais,  geria  į  save  priplėkusią  nikotino 
smarvę  ir  įsisvajojęs  spokso  aukštyn  tokiomis  spindinčiomis  aki¬ 
mis  it  žmogus,  negalintis  suvokti,  kad  į  jį  iš  viršaus  žiūri  ne  spin¬ 
duliuojantis  dangaus  skliautas,  o  tik  susikreivinusios  lubos).  Ir  iš 
tikrųjų,  dukart  trumpai  pasibeldusi,  ji  stumtelėjo  sukiužusias  du¬ 
ris  ir,  kaip  ir  tikėjosi,  viską  taip  ir  rado  viduje:  po  susikreivinusio- 
mis  lubomis  priplėkusioje  nikotino  smarvėje  sujaukta  lova  -  tik 
niekur  nebuvo  tų  „spindinčių  akių"...  ir,  žinoma,  spinduliuojan¬ 
čio  dangaus. 


Verkmeisterio 

darna 


Dėstymas 


Poną  Hagelmajerį,  Tilto  gatvėje  įsikūrusios  smuklės  „Pfeferis  ir 
partneris"  (beje,  ji  buvo  labiau  žinoma  kaip  „Pėfeferis")  savinin¬ 
ką  tuo  metu  labai  jau  pjovė  miegas,  tai  jis  vis  rūstesnių  žvilgsniu 
dėbčiojo  į  laikrodį,  tuo  sakė  ir  dar  pabrėžė  gergždžiančiu  balsu 
(„Aštuntą  užsidarome,  ponai!"),  kad  ketina  tuojau  išjungti  jaukiai 
dūzgiančią  skystojo  kuro  krosnelę,  užgesinti  elektrą  ir  atidaryti 
duris  -  plūstelėjęs  ledinis  šaltis  išvaikys  jau  sunkiai  krutančius 
lankytojus,  o  giedrai  nusiteikusiam  Valuškai,  įsispraudusiam  tarp 
ankštai  vienas  prie  kito  susėdusių  lankytojų  su  atlapotais  ar  net 
per  petį  permestais  vatinukais  ir  striukėmis,  nebuvo  visai  netikė¬ 
ta,  kad  kaip  tik  dabar  lankytojai  įniko  šnekinti  jį  ir  ragino  „paro¬ 
dyti,  kaip  ten  susiklostė  žemės  ir  mėnulio  reikalai",  -  juk  šitaip 
buvo  daroma  ir  vakar,  ir  kitomis  dienomis,  ir  kas  galėtų  pasaky¬ 
ti,  kiek  kartų  per  visus  tuos  prabėgusius  metus,  kai  tik  būdavo 
balsiai  prakalbama  apie  smuklės  uždarymą  -  to  būtinai  reikėjo 
dėl  vadinamosios  „paskutinės  vyno,  maišyto  su  gazuotu  vande¬ 
niu,  taurės",  kurią  reikėtų  būtinai  išgerti,  -  ir  mėginama  viso¬ 
kiausiais  būdais  užkalbėti  susnūdusiam  smuklininkui  dantį.  Tik 


jau  nieko  nedomino  tokie  aiškinimai  -  nuo  pernelyg  dažno  kar¬ 
tojimo  jie  buvo  virtę  lyg  ir  šmaikščiu  pokštavimu.  Nedomino  jie 
ir  labiau  už  viską  vertinančio  malonumą  pamiegoti  Hagelmaje- 
rio,  kuris  dėl  „bendros  tvarkos"  jau  nuo  pusės  aštuonių  priminė 
apie  uždarymą,  ir  tegu  jie  nesitiki,  kad  „kas  nors  su  tokiu  senu 
triuku  galėtų  apvynioti  jį  apie  pirštą",  nedomino  jie  ir  iš  plačios 
apylinkės  susirinkusių  viskam  abejingų  vežikų,  krovikų,  dažyto¬ 
jų  ir  kepėjų  būrio  -  jie  irgi  buvo  jau  prie  tų  aiškinimų  pripratę 
kaip  ir  prie  pigaus  rislingo  niekam  tikusio  skonio,  jiems  tiko  tie 
aiškinimai  kaip  ir  graviruotos  vyno  taurės,  bet  jie  irgi  tučtuojau 
nutildydavo  ir  šiurkščiai  užčiaupdavo  kartkartėmis  įsikarščiuo¬ 
jantį  Valušką,  kai  tas  -  „įsigeidęs  mielus  bičiulius  vesti  dar  toliau 
į  kvapą  gniaužiančias  kosmoso  platybes"  -  kartais  pabandydavo 
šiek  tiek  pakalbėti  apie  Paukščių  Tako  sistemą,  nes  jie  buvo  tvir¬ 
tai  įsitikinę,  kad  naujas  vynas,  nauja  taurė,  naujoviškos  pramo¬ 
gos  -  visos  tos  naujovės  „būna  blogesnės  nei  senybės",  užtat  ir 
nepageidavo  jokių  abejotinų  įvairovių,  ir  visuotinis  nusistaty¬ 
mas,  visiems  jiems  būdingas,  bet  garsiai  neišsakomas,  buvo  toks: 
bet  kokios  permainos  ir  pokyčiai,  bet  kokie  pertvarkymai,  įsikiši¬ 
mai  veda  į  žlugimą.  Paprastai  taip  būdavo  visada,  dabar  irgi  rei¬ 
kalai  klostėsi  nė  kiek  ne  kitaip,  o  baimės  kirbinamą  jų  dėmesį 
prikaustė  keletas  įvykių,  kurių  niekas  neįstengė  padoriai  paaiš¬ 
kinti;  daugiausia  užkliuvo  tai,  kad  pačioje  gruodžio  pradžioje 
staiga  spustelėjo  neregėtas  dešimties  ar  net  penkiolikos  laipsnių 
šaltis,  bet  nebuvo  iškritusi  nė  viena  snaigė,  o  tokios  keistenybės 
labai  smarkiai  skyrėsi  ir  nuo  įprastos  gamtos  tvarkos,  ir  nuo 
ankstesnio  jų  supratimo  apie  įprastinę  metų  laikų  kaitą,  tad  jiems 
neliko  nieko  kito,  tik  įtarti,  kad  kažin  kas  jų  aplinkoje  („danguje? 
žemėje?")  kardinaliai  pasikeitė.  Be  sutrikimo  ir  nerimo,  kuriais 
tie  vyrai,  kamuojami  nervus  dirginančios  širdgraužos,  gyveno 
jau  keletą  savaičių,  iš  šiandien  pavakare  išklijuotų  afišų  jie  dar 
patyrė,  kad  rytoj  tikrų  tikriausiai  čia  jau  bus  atvežtas  milžiniškas 
banginis,  kurį  paskalos,  sklindančios  iš  gretimų  kaimelių,  buvo 
apipynusios  kone  neišsklaidoma  nelaimės  nuojauta,  ir  štai  kaip 
tik  tada  Valuška  įprastu  laiku  atkako  į  šitą  savo  amžinų  klajonių 

stotelę,  o  tie  vyrai  visi  iki  vieno  jau  buvo  nusigėrę  (juk:  „Kas  ga¬ 
lėtų  pasakyti,  kas  iš  viso  to  išeis,  kas  galėtų  pasakyti,  kas  čia  ren¬ 
giama!..").  Na,  o  jis,  kur  nors  sustabdytas  ir  užkalbintas  (šitaip: 
„Žinai,  Janošai,  nieko  nesuprantu,  nenumanau,  iš  kur  tokie  bai¬ 
sūs  orai..."),  nutaisydavo  sutrikusią  miną  ir  susirūpinęs  linkčio¬ 
davo  galva,  „Pėfeferyje"  it  žioplelis  įdėmiai  klausėsi  kalbų  apie 
nesuprantama  dėl  ko  mįslingą,  grėsmingomis  nuogirdomis  api¬ 
pintą  cirką  ir  apie  tai,  kas,  žmonių  manymu,  galėtų  dėtis  jų  mies¬ 
te  -  neteikė  didesnės  reikšmės  toms  kalboms,  tad  jis  iš  tikrųjų 
buvo  vienintelis  visai  abejingas  dėl  busimojo  pasirodymo,  nors 
tais  dalykais  jis  nesibodėjo  ir  nepaliovė  žavėtis,  ir  netgi  norėjo 
kaskart  pasidalyti  savo  įspūdžiais  su  kitais  ir  sykiu  su  jais  išgy¬ 
venti  šiandien  „tą  šventą  gamtos  akimirką",  jau  vien  nuo  pačios 
tokios  progos  jį  apimdavo  karštligiškas  jaudulys.  Nerūpėjo  jam 
šalčio  kamuojamas  miestas,  nerūpėjo  ir  tai,  „kada  gi  pagaliau 
pasnigs",  ir  tikėjosi:  jei  be  jokių  pakitimų  rodomas  jo  reginys 
tvarkingai  pasibaigs,  tai  ir  šitas  karštligiškas  jaudulys,  tik  akimir¬ 
kas  trunkantis  dramatiškoje  tyloje  karštas,  pašėlusią  įtampą  ke¬ 
liantis  jausmas...  tuojau...  ir  vėl,  kaip  ir  iki  šiolei,  pavirs  saldžiu, 
tyliu,  neprilygstamu  džiaugsmu  -  tokiu  džiugesiu,  kad  net,  kaip 
jau  įprasta,  veikiausiai  nepasirodys  toks  atstumiantis  kaip  sveti¬ 
mas  vyno,  kuriuo  jį  pavaišina,  skonis  -  to  su  gazuotu  vandeniu 
atskiesto  vyno,  kurio  šiaip  jau  (kaip  kad  degtinės  ir  alaus)  jam 
niekaip  nepasisekė  pamėgti  per  ilgus  metus,  bet  nepavyko  ir  jo 
atsisakyti,  nes  jei  jis  atstumtų  „mielų  bičiulių"  ir  kitais  kartais,  ir 
greičiausiai  šiandien  taip  rodomas  simpatijas,  arba  nenuslėptų, 
kad  nė  kiek  nesibjauri  panašiu  į  sirupą  likeriu  (ir  galų  gale  pasi¬ 
sakytų,  kad  išvis  jam  patinka  tik  saldūs  sirupai),  tai,  jis  žinojo, 
ponas  Hagelmajeris  „Pėfeferyje"  šito  ilgai  nepakęstų.  Dėl  šito¬ 
kios  menkos  smulkmenos  jis  negalėjo  rizikuoti  šiaip  sau  prarasti 
tiek  smuklininko,  tiek  ir  nuolatinių  lankytojų  pasitikėjimo,  o 
šiaip  pusę  šeštos  vakaro  jis  būdavo  jau  viską  sutvarkęs  tiesiog 
dievinamo,  garbstomo,  garsaus  užtarėjo,  taigi  pono  Esteros 
(beje,  Valuškai  rodomi  jo  draugiški  jausmai  buvo  ne  visai  su¬ 
prantami  ir  miesto  piliečiams,  ir  pačiam  Valuškai,  užtat  jis  ir 


stengėsi  atsidėkoti  savo  užtarėjui  su  didžiausiu  atsidavimu)  na¬ 
muose,  ir  tas  užtarėjas  būdavo  paliekamas  vienas,  ir  tuomet  jau 
nuo  neatmenamų  laikų  jo  iš  begalinio  rato  neišsimušantis  kelias 
sukdavo  į  šią  nuolatinę  priebėgą,  kurioje  jis  jautėsi  visai  saugus 
tarp  tokių  saugių  simpatiškos  smuklės  sienų  ir  „jam  palankių 
žmonių",  nes  jis  pono  Hagelmajerio  smuklę  šalia  vandentiekio 
bokšto  -  kaip  jau  ne  kartą  yra  prisipažinęs  smuklininkui  su  nesu¬ 
virpančiu  nė  vienu  veido  raumenėliu  -  laikė  vos  ne  antraisiais 
savo  namais,  tad  ir  nereikėtų  stebėtis,  kad  nepanoro  jų  netekti 
dėl  kokio  ten  likerio  ar  vyno  taurės.  Jisai  sakė  „antrieji  namai", 
bet  galėjo  sakyti  ir  „pirmieji",  nes  į  čia  atėjęs  iš  vyresniojo  bičiulio 
itin  rūpestingai  puoselėjamų  su  amžinai  užtrauktomis  užuolai¬ 
domis  ir  dėl  to  nesibaigiančioje  prieblandoje  nuolat  skendinčių 
namų  ir  tenai  jam  rodomos  bauginančios  ir  trikdančios  pagarbos 
rasdavo  nepaprasto  laisvumo  ir  atsipalaidavimo,  dar  rasdavo 
nepatirto  žmonių  bendrumo  ir  šeimos  šilumos  -  tokių  jis  negalė¬ 
jo  pajusti  pono  Harerio  namų  sodo  pakraštyje  jo  būstu  tapusioje 
kadaise  skalbimui  naudotoje  pašiūrėje,  ten  jis  buvo  paliktas  vie¬ 
nų  vienas,  taigi  visa,  ko  jam  taip  stigo,  jisai  surado  čia,  „Pėfefe- 
ryje",  kur,  jo  manymu,  jį  priėmė  kaip  saviškį  ir  už  tai  tereikėjo 
padaryti  tik  tiek:  nepriekaištingai  suvaidinti  savo  vaidmenį  - 
kone  kasdien,  kai  paprašo,  be  suklydimų  pakartoti  „nepaprastą 
dangaus  kūnų  judėjimo  nutikimą".  Taigi  priėmė  kaip  saviškį, 
bet  ar  pagrįstas  toks  pasitikėjimas,  reikėjo  kartkarčiais  patvirtin¬ 
ti  pernelyg  karštomis  aistringomis  kalbomis,  užtat  buvo  negin¬ 
čytina,  kad  jis  galėjo  jaustis  neatskiriama  Hagelmajerio  smuklės 
dalimi,  nors  ir  buvo  tenai  nekaltas  lankytojų  šiurkščių  erzinimų 
objektas,  kuris  gali  viską  iškęsti,  o  šiaip  buvo  smarkiai  iš  kitų 
išsiskiriantis  „snukelis".  Ir  priderantis  jiems  nuolatinis  pripaži¬ 
nimas  -  žinoma,  jei  tokio  išvis  būta,  -  nelabai  įstengė  jį  apsaugo¬ 
ti  nuo  jo  dvasinio  pakilimo  sukeltų  pompastiškų  frazių.  Tai 
įstengė  padaryti  tik  „pats  dalykas"  -  būtinybė  nuolatos  laikytis 
nustatytos  tvarkos,  kad  nuo  išgerto  vyno  į  visas  puses  sverdė- 
jančių  ir  dažniausiai  įsistebeilijusių  prieš  save  buku  žvilgsniu 
vežikų,  krovikų,  dažytojų  ir  kepėjų  -  jam  atrodė:  draugiškai  nu- 


siteikusių  -  minia  galėtų  pasižvalgyti  po  „monumentalią  kos¬ 
moso  neaprėpiamybę".  Jei  pasigirsdavo  padrąsinantis  žodis, 
tuojau  jam  iš  akių  pranykdavo  ir  taip  jau  miglotai  regimas  pa¬ 
saulis,  ir  jis  nesusivokdavo  nei  kur  esąs,  nei  tarp  kokių  žmonių 
atsikliuvęs,  tarsi  kas  būtų  vienu  burtų  lazdelės  mostu  ūmai  nu¬ 
skraidinęs  jį  į  pasakų  erdves;  visa,  kas  buvo  žemiška,  susyk  ding¬ 
davo  jam  iš  akių  -  bet  kokia  masė,  spalva,  forma  iškart  pereidavo 
į  lemtingą  lengvybę,  tarsi  pranykdavo  ir  pats  „Pėfeferis",  ir  jam 
rodėsi,  kad  šita  broliška  bendruomenė  jau  stovi  sustojusi  po  atvi¬ 
ru  Viešpaties  dangumi  „pakėlusi  į  neaprėpiamybę"  žvilgsnius. 
Žinoma,  būtų  tuščias  dalykas  neigti,  kad  apie  kokią  nors  neaprė¬ 
piamybę  apskritai  negalėjo  būti  nė  kalbos,  nes  šitos  savotiškos  iš 
visų  pašalių  susibėgusios  publikos  visiškai  neveikė  jokios  kal¬ 
bos,  jie  tik  dinderiavo  „Pėfeferyje"  ir  nė  nemanė  leistis  į  tokią 
abejotiną  avantiūrą,  be  to,  kolei  kas  dar  niekas  nebuvo  davęs 
ženklo  niekaip  neįstengiančiam  sukaupti  dėmesio  Valuškai,  ne¬ 
buvo  ištartas  kvietimas  vieno  kurio  lankytojo  lūpomis  (toks: 
„Nagi,  pažiūrėkite!  Janošas  ir  vėl  mums  šį  tą  parodys!")  ir  imtasi 
bent  kiek  jo  klausyti.  Nėra  ko  nė  kalbėti  apie  tuos,  kuriuos  ūmai 
užėjęs  miegas  parbloškė  prie  krosnelės,  kampe  po  kabykla  ar  ant 
bufeto  prekystalio  ir  kurių  nebūtų  prižadinę  nė  patrankų  šūviai, 
bet  vargu  ar  galėjo  bent  šį  tą  suprasti  ir  tie  kiti,  kurie  nutraukę 
pokalbio  giją  apie  rytoj  pasirodysiantį  siaubūną  ir  išsilaikė  ant 
kojų,  bet  spoksojo  stiklinėmis  akimis,  ir  buvo  neabejotina,  kad  - 
beje,  susiraukęs  smuklininkas  vis  dažniau  žvilgčiojo  į  laikrodį  - 
ir  išsilaikę  ant  kojų,  ir  ant  jų  neišsilaikę  -  visi  jie  neginčijamai  ir 
besąlygiškai  pritaria  šitam  reikalui,  nors  tik  vienas  vienintelis  iš 
jų,  pamėlusio  veido  kepėjo  mokinys,  įstengė  išreikšti  tą  pritarimą 
vieninteliu  staigiu  galvos  linktelėjimu.  Savaime  suprantama,  Va- 
luška  šitaip  stojusioje  nedviprasmiškoje  tyloje  išvydo  neabejotiną 
pasirengimo  jo  klausyti  ženklą,  ir  padedamas  nuo  galvos  iki  kojų 
kalkėmis  išsiterliojusio  dažytojo  -  tai  tas  vyras  jam  ir  linktelėjo  - 
tiesiog  nejučiomis  rengdamasis  parodyti  Žemės  padėtį,  ėmėsi  da¬ 
rytis  vietą  tirštuose  cigarečių  dūmuose  skendinčios  smuklės  vi¬ 
dury:  patraukė  du  stovinčius  ant  itin  aukštų  kojų  stalus  -  jų 


viršus  buvo  aukščiau  už  stovinčių  vyrų  krūtines  (prie  jų  geriama 
tik  stačiomis),  -  mat  jie  dabar  paprasčiausiai  buvo  sustatyti  ne¬ 
vietoje,  ir  jau  negelbėjo  nė  energingi  atsitiktinių  pagalbininkų 
raginimai  „nagi,  dar  pasitraukite  kiek  prie  sienos!":  nesąmonin¬ 
gas  įsikirtusių  į  savo  taures  vyrų  spyriojimasis  trukdė  praplėsti 
erdvę,  galų  gale  reikėjo  pastūmėti  ir  tuos,  kurie  rodė  šiokių  tokių 
gyvybės  ženklų  tik  tada,  kai  kiek  aprimo  tegu  ir  nedidelis  kojų 
čiūžčiojimo  ir  priverstinio  stumdymo  šurmulys;  ir  tuomet  į  lais¬ 
vą  erdvę  įžengė  kiek  susijaudinęs  Valuška  su  dažytoju  ir  dar  įsi¬ 
tempė  du  arčiausiai  stovėjusius  kitus  vyrus  -  ilgšį  žvairą  vežiką 
ir  itin  kresną  kroviką,  dirbantį  su  prekių  išvežiotojais,  -  visi  va¬ 
dino  jį  tik  Sergiejumi.  Nekilo  nė  menkiausios  abejonės,  kad  stul¬ 
binamai  žvalus  dažytojas  tinkamas  tam  reikalui  ir  nusiteikęs 
padaryti  viską,  ko  tik  reikės,  tai  rodė  ir  jo  paslankumas  per  pa¬ 
rengiamuosius  darbus,  bet  kiti  du  atrodė  nekaip,  nes  buvo  labai 
akivaizdu,  kad  jie  neturi  nė  menkiausios  nuovokos  apie  tai,  kas 
čia  dedasi  ir  ko  čia  stumdo  juos  abu  vienu  metu,  ir,  praradę  anks¬ 
tesnę  tvirtybės  teikiančią  jėgą,  kai  vienas  kitą  ramstė  kūnais; 
smuklės  vidury  jie  spoksojo  įsistebeiliję  priešais  save  visai  be 
ūpo  ir  nieko  nenutuokiančiomis  akimis,  ir,  užuot  klausęsi  Valuš- 
kos  įvadinių  pastabų,  mėgino  grumtis  ne  su  spinduliuojančiu  iš 
pranešėjo  karštu  susižavėjimu,  jiems  absoliučiai  nesuprantamu, 
o  su  pasišovusiais  užsimerkti  vokais,  vis  sunkiau  lenkiamais  že¬ 
myn  nesulaikomos  jėgos,  nes  kaip  tik  tokiomis  akimirkomis  vis 
dažniau  iš  kažin  kur  užgriūvančioje  naktyje  juos  abu  kamavo 
grėsmingas  svaigulys,  keliantis  viską  jaukiančią  sumaištį,  ir  dėl 
to  jų  įasmeninamų  dangaus  kūnų  judėjimo  nebuvo  galima  nė  už 
ką  pavadinti  kerinčiu.  Bet  Valuškai,  kuris  ką  tik  pabaigė  įprastinį 
nerimą  keliantį  stulbinamą  prologą  „apie  varganą  žmogaus  vai¬ 
dmenį  visatoje"  ir  žengė  prie  svirduliuojančių  pagalbininkų;  jų 
netvirtumas  tikrai  nekėlė  didesnių  rūpesčių,  mat  vargu  ar  jis 
įstengė  matyti  juos  visus  tris,  priešingai  „mieliems  bičiuliams", 
kurių  apsnūdusi  vaizduotė  būtų  sunkiau  prabudusi  be  šitų  trijų 
išrinktųjų  (jei  būtų  išvis  prabudusi),  taigi  jam  nereikėjo  jokio  iš¬ 
eities  taško,  nelabai  reikėjo  į  ką  atsiremti,  kad  štai  iš  čia,  iš  žemės 


mažytės  gyvenamosios  vietos  gniuždančios  sausumos  tuojau  iš¬ 
plauktų  j  „bekraštį  dangaus  okeaną",  mat  mintyse  ir  vaizduotė¬ 
je,  o  jos  abi  niekuomet  nebuvo  atsiskyrusios  jo  sąmonėje,  jis  jau 
kone  trisdešimt  penkerius  metus  plaukiojo  užburiančiomis 
žvaigždėtų  lubų  tylos  putomis.  Šiaip  jis  neturėjo  nieko:  visas  jo 
turtelis  tebuvo  uniforminis  laiškininko  apsiaustas  bei  kaip  uni¬ 
formos  dalis  krepšys  su  permetamu  per  petį  diržu,  kepurė  ir 
pusbačiai  -  tat  galėjo  lyginti  tą  viską  su  šio  beribio  skliauto  svai¬ 
gulį  keliančiomis  tolybėmis  ir  jaukiai,  laisvai  skrajoti  ten,  po  tą 
neaprėpiamą  didžiulę  erdvę,  o  štai  čia,  žemai,  iš  „gniuždančios 
sausumos"  su  visa  nepalyginama  ankštybe  jis  nerado  sau  vietos 
kaip  laisvės  kalinys  ir  kėlė  spindinčias  akis  į  tokius  jam  draugiš¬ 
kus,  nors  ir  patamsėjusius  bei  sukvailusius  veidus,  kaip  kad  štai 
dabar,  kai  skirstydamas  gerai  žinomus  vaidmenis,  sustojo  prie 
ilgšio  vežiko.  „Jūs  -  Saulė",  -  pasakė  jam  tyliai  pasilenkęs  prie 
ausies  ir  pats  nė  nepamanė,  kad  tam  vyrui  apskritai  nepatinka, 
kodėl  jį  painioja  su  kažin  kuo  kitu  ir  kodėl  kaip  tik  jį,  ir  kuris, 
nepaisant  tokio  įžeidimo,  negali  atitrūkti  nuo  vis  besimerkiančių 
akių  vokų  ir  grėsmingai  siaupiančios  jį  nakties  ir  neįstengia  nė 
protestuoti.  „Jūs  -  Mėnulis",  -  atsigręžė  Valuška  į  vyriškai  nuau¬ 
gusį  kroviką,  o  tas  vyras,  rodydamas,  kad  „jam  visai  tas  pats", 
neatsargiai  gūžtelėjo  pečiais  ir  dėl  tokio  neapgalvoto  judesio  tuo¬ 
jau  prarado  pusiausvyrą,  tad  energingai  puolė  karštai  mosuoti 
rankomis,  sukti  jomis  ratus,  mojuoti  pjovėjo  judesiais,  kad  ją  pra¬ 
rastą  atgautų.  „O  aš,  jei  neklystu,  būsiu  Žemė",  -  užbėgo  Valuš- 
kai  už  akių  jam  linktelėjęs  dažytojas,  o  tada  nutvėrė  mėšlungio 
traukomą  Sergiejų  ir  pastatė  jį  į  rato  vidurį,  atgręžė  veidu  į  visai 
rūškaną  dėl  negailestingai  siaupiančios  jį  tamsos  vežiką,  ir  vis¬ 
kam  pasirengęs,  tarsi  išmanantis  reikalą  žmogus,  atsistojo  už 
anų  dviejų.  Ir  kol  ponas  Hagelmajeris,  visiškai  atsiskyręs  nuo  ke¬ 
tvertą  vyrų  ratu  apstojusių  žmonių,  demonstratyviai  žiovauda¬ 
mas,  garsiu  taurių  ir  dėžių  trankymu  įspėjo  šįkart  prekystaliui 
nugaras  atgręžusius  lankytojus,  kad  laikas  bėga  nesulaikomai, 
per  tą  laiką  Valuška  žadėjo,  jo  žodžiais,  kad  visiems  būtų  aišku  ir 
suprantama,  parodyti  kiaurymę,  pro  kurią  pasižiūrėję  „ir  mes. 


paprasti  žmonės,  galėtume  susidaryti  šiokį  tokį  supratimą  apie 
nemirtingumą",  ir,  kad  taip  nutiktų,  jis  teprašė  dabar  kartu  su 
juo  išeiti  į  begalinę  erdvę,  kurioje  „viešpatauja  pastovumas,  ra¬ 
mybė  ir  neaprėpiamybę  sukaupusi  tuštuma",  ir  įsivaizduoti,  kad 
čia  šitą  nesuvokiamą,  begalinę,  spengiančią  tylą  visą  yra  užkloju¬ 
si  nepermatoma  tamsa.  Nepamatuotas  šitokių  iki  nuobodulio  nė 
nežinia  kiek  kartų  girdėtų  žodžių  pakilumas  jau  tikrai  nė  kiek 
nepaveikė  „Pėfeferio"  publikos  -  priešingai  nei  ankstesniais  lai¬ 
kais,  kai  tokius  žodžius  palydėdavo  garsus  kvatojimas,  -  tačiau 
jiems  buvo  tikrai  nesunku  paklausyti  to  kvietimo,  juk,  ką  ir  saky¬ 
ti,  kol  kas  aplinkui  jie  nelabai  ką  daugiau  matė,  tik  visišką  ir  „ne¬ 
permatomą"  tamsą,  dėl  įprasto  jų  prasiblaškymo  tereikėtų  tik 
tiek  pasakyti,  kad  netrūko  jo  ir  šį  kartą,  nes,  nors  jų  būklė  ir  buvo 
apgailėtina,  jie  neįstengė  išvengti  kelių  linksmų  prunkštelėjimų, 
kai  Valuška  jiems  pareiškė:  šioje  „begalinėje  naktyje"  nuo  vyno 
visiškai  pakvaišęs  žvairas  vežikas  buvo  „visos  gyvybės  ir  šilu¬ 
mos  šaltinis,  arba,  kitais  žodžiais  sakant,  šviesa".  Veikiausiai  ne¬ 
reikėtų  nė  sakyti,  kad  palyginti  su  protu  sunkiai  suvokiamomis 
kosmoso  platybėmis  čia  buvo  pašėlusiai  ankšta,  ir  kai  galų  gale 
atėjo  eilė  pradėti  dangaus  kūnų  judinimą,  Valuška  jau  iš  pat  pra¬ 
džių  atsisakė  maksimaliai  tikroviškai  pavaizduoti  judančius 
kūnus  ir  nė  nemėgino  pasukti  rato  viduryje  riogsančio  susi¬ 
krimtusio,  visai  jėgų  netekusio  vežiko  su  nunarinta  galva,  įpras¬ 
tines  instrukcijas  teikė  tik  Sergiejui  ir  vis  labiau  įsiaudrinančiam 
dažytojui.  Bet  iš  pat  pradžių  ir  šitaip  supaprastintai  viskas  ėjosi 
ne  itin  sklandžiai:  štai  šelmiškai  į  atkuntančius  žiūrovus  su  pikt¬ 
džiugiška  šypsena  besivaipanti  Žemė  sunkų  posūkį  apie  ilgšę 
Saulę  padarė  net  ir  su  akrobatus  sugėdinančiu  vikrumu  ir  len¬ 
gvumu,  o  Mėnulis  drebėsi  jau  po  pirmojo  švelnaus  Valuškos 
stumtelėjimo,  tarsi  jį  būtų  parmušusi  kokia  skaudi  žinia,  ir  nors 
buvo  laikomasi  geranoriško  atsargumo,  kiti  bandymai  irgi  bai¬ 
gėsi  visai  liūdnai  -  nuolat  reikėjo  statyti  Mėnulį  ant  kojų,  Valuš¬ 
ka  įsikarščiavęs  lakstė  ir  į  vieną,  ir  į  kitą  pusę  ir  įkvėptai  aiškino 
(„...Čia...  dabar...  pasižiūrėkime...  tik  į  visuotinį...  judėjimą..."), 
nuolatos  už  ko  nors  kliuvo  ir  galų  gale  ir  jisai  susivokė,  kad  gal  ir 


būtų  geriau,  jei  į  itin  prastai  atrodančio  kroviko  vietą  būtų  suras¬ 
tas  kiek  tinkamesnis  pagalbininkas.  Ir  štai  per  patį  publikos  pa¬ 
kilimo  įkarštį  Mėnulis  netikėtai  susivaldė,  ir,  tarsi  jo  organizmas 
būtų  suradęs  paveikų  vaistą  nuo  siaubingo  svaigulio,  kas  pusę 
posūkio  ryžtingai  statė  storas  trumpas  kojas  stačiu  kampu  ir  pa¬ 
šėlo  smarkiai  suktis,  nors  iš  tikrųjų  būtų  reikėję  skrieti  į  priešingą 
pusę,  ir  visai  įsivarė  -  pasirodė  esąs  ištvermingas  ir  kaip  į  judėji¬ 
mą  įsuktas  dangaus  kūnas,  beje,  jo  žingsniukai  labiau  priminė 
populiaraus  čardašo  žingsnius  („...eikvieč...  reti...  miež...  ru¬ 
giai!"),  ir  kaip  žmogus,  kuriam  pasisekė  atgauti  kalbos  dovaną. 
Galų  gale  visi  sustojo  į  savo  vietas,  ir  Valuška  -  nusišluostęs  su¬ 
prakaitavusią  kaktą  žingtelėjo  į  šalį,  kad  kartais  neužstotų  kam 
nors  reginio  ir  visi  be  išimties  galėtų  netrikdomai  pasimėgauti 
Žemės,  Mėnulio  ir  Saulės  šitaip  sėkmingai  įsukto  veikimo  die¬ 
viškąja  harmonija,  -  vėl  grįžo  prie  reikalo:  kilstelėjęs  kepurę,  už¬ 
vertė  lendančius  į  akis  plaukus  ir  energingu  rankos  mostu  vėl 
atkreipė  ratu  sustojusių  vyrų  -  bent  jau  jam  taip  atrodė  -  iki  ne- 
įmanomumo  įtemptą  dėmesį,  ir  nuo  vidinės  ugnies  įraudusį  vei¬ 
dą  pakėlė  į  Dangų.  „Iš  pradžių  tarsi...  nė  nepastebime,  kokio  mes 
nepaprasto  įvykio  liudytojai  esame...  -  prabilo  jis  visai  patyliu¬ 
kais,  jo  balsas  perėjo  į  šnabždesį,  ir  jis  numanė,  kad  vėliau  nu¬ 
griaudės  dar  audringesnis  kvatojimas,  bet  štai  smuklėje  iškart 
pasidarė  visiškai  tylu...  -  Spinduliuojanti  Saulės  šviesa...  -  plačiai 
mostelėjo  jis  į  su  užgriuvusiais  negerumais  susigrūmusį,  vos  iš¬ 
tveriantį,  kad  negriežtų  dantimis,  vežiką  ir  apie  jį  pasiaukojamai 
ratus  darantį  dažytoją.  -  Šiluma  ir...  šviesa  užtvindo  Žemės...  at¬ 
gręžtą  į  Saulę  pusę,  -  jis  švelniai  sustabdė  nutaisiusią  piktdžiu¬ 
gišką  veidą  ir  žiūrovams  mirkčiojančią  Žemę,  atgręžė  ją  veidu  į 
Saulę,  paskui  užėjo  už  nugaros  ir  užsigulė  ant  vežiko,  tarsi  apkabi¬ 
no  apglėbęs  jį  per  pečius,  tarytum  pats  jis  būtų  tik  kitų  mediumas, 
toks  išimtinis  požiūris,  esą,  žiūrėjo  prisimerkęs  į  svirduliuojantį 
vežiką  „akinamoje  šviesoje".  -  Stabtelėkime  prie  šio...  spinduliavi¬ 
mo.  Ir  ūmai...  matome  tik  tiek,  kad  Mėnulio  diskas...  -  čiupo  jis  ir 
pastūmė  į  tarpą  tarp  Saulės  ir  Žemės  iki  šiolei  tvirtais  čardašo 
žingsniais  apie  dažytoją  ratus  darantį  Sergiejų,  -  ...  kad  Mėnulio 


diskas...  įdubą...  tamsią  įdubą  padaro  ant  Saulės  liepsnojančio 
rutulio...  O  ta  tamsi  įduba  vis  didėja  ir  didėja...  Matote?  -  vėl  įsi¬ 
taisė  priešais  dažytoją  ir  švelniai  atitraukė  jį  nuo  to  baisiai  įsiutu¬ 
sio,  bet  visai  netekusio  jėgų  kroviko.  -  ...O  jau  tada...  matote?.. 
Veikiai  Mėnulis  vis  labiau  užkloja...  tik  visai  siauras...  akinantis 
Saulės  pjautuvas...  liko  danguje.  O  štai  kitą  akimirką,  -  šnabždėjo 
Valuška  iš  jaudulio  trūkinėjančiu  balsu  ir  žvilgsnį  kreipė  į  vienoje 
linijoje  sustojusius  vežiką,  kroviką  ir  dažytoją,  -  ...štai,  sakykime, 
pietų  metas...  iškart  tapsime  dramatiško  posūkio  liudytojais... 
Nes...  nelauktai...  per  kelias  minutes...  oras  atšąla...  ar  pajutote?.. 
Apsiniaukia  dangus...  o  paskui...  visai  sutemsta!  Šunys  prie 
namų  pasiunta  skalyti!  Zuikis  apstulbęs  priglunda  prie  žemės! 
Štai  elnių  banda  lekia  kiek  tiktai  kojos  įkabina!  Ir  šitoje  siaubin¬ 
goje  ir  nesuprantamoje  tyloje...  net  ir  paukščiai  („Paukščiai!"  - 
sukliko  Valuška  ir,  apimtas  ūmaus  siaubo,  aukštai  iškėlė  rankas, 
ir  dėl  to  jo  platūs  uniforminio  laiškininko  apsiausto  skvernai  tuo¬ 
jau  suplastėjo  į  visas  puses  it  šikšnosparnio  sparnai)...  net  ir 
paukščiai  sutriko  ir  grįžta  į  savo  lizdus!..  Ir...  pasidarys  tylu.  Ir... 
nutils  visa,  kas  gyva.  O...  mūsų  gerklės  nevalios  kurį  laiką  ištarti 
nė  žodžio...  Grius  kalnai?  Ant  mūsų  užgrius...  dangus?  Žemė  iš¬ 
nyks  po  mūsų  kojomis.  Nieko  negalėčiau  pasakyti.  Prasidėjo  vi¬ 
siškas  Saulės  užtemimas."  Paskutiniuosius  sakinius,  o  gal  ir  juos, 
ir  ankstesniuosius,  jau  ištisus  metus  sakė  jis  su  tuo  pačiu  pranašo 
įkvėpimu  ir  ta  pačia  seka,  kartais  gal  kiek  nuo  jos  ir  nukrypdavo, 
ir  jei  šituose  ypatingos  svarbos  žodžiuose  sykiais  tik  vienintelis 
akcentas  galėjo  nesutapti  su  įprastiniu,  tai  iš  tiesų  tokie  dalykai 
neturėtų  mūsų  stebinti,  taigi  viską  išsakęs  jis  -  susitaršiusiais 
plaukais  ir  išsekęs,  giedrai  šypsančiu  veidu  ir  su  taisomu  amži¬ 
nai  nuo  peties  smunkančiu  paštininko  krepšio  diržu  -  žiūrėjo  į 
juos,  ir  tie  jo  žodžiai  ir  šį  kartą  buvo  padarę  gal  kiek  nenuspėja¬ 
mą  įspūdį,  tikriausiai  ir  kiek  trikdantį  jo  klausantiems  žmonėms, 
nes  kone  pusę  minutės  prisigrūdusioje  žmonių  smuklėje  nepasi¬ 
girdo  nė  menkiausio  šnypštelėjimo,  tad  jis  neabejotinai  buvo  at¬ 
radęs  tai,  ką  turėjo  atrasti,  tik  štai  jis  ir  vėl  sutriko  ir  kaip  tik  todėl 
bukai  tuščiais  žvilgsniais  į  Valušką  įsistebeiliję  nuolatiniai  lanky- 


tojai  irgi  nemenkai  suglumo  ir  tarsi  traukėsi  nuo  nusiteikimo 
sulaukti  smagesnės  juos  pralinksminančios  pabaigos,  tarytum 
šitoks  užbaigimas  būtų  kėlęs  jiems  tam  tikrą  nerimą,  kad  štai 
„pusprotis  jų  Janošas"  užtat  negali  sugrįžti  į  tą  „gniuždančią 
sausumą",  nes  niekuomet  taip  ir  nebuvo  palikęs  ano  „dangaus 
okeano",  tat  iki  tol  ir  jie  esančios  į  graviruotų  taurių  sklaidomą 
šviesą  patekusios  dykumos  žuvys,  jau  niekada  neišsijudinsian¬ 
čios  iš  čionai. 

Ar  per  trumpą  akimirką  smuklė  pasidarė  itin  ankšta? 

Ar  -  pernelyg  erdvus  pasaulis? 

Na,  ir  kas,  kad  jau  nė  nežinia  kiek  kartų  buvo  girdėję 
šiuos  žodžius 
„apsiniaukiantis  dangus" 

„išnykstanti  žemė" 

ir  „paukščiai,  grįžtantys  į  savo  lizdus" 

šiurpą  keliantis  varpų  skambėjimas 

vėl  tik  vieną  kartą 

juos  apėmė  kažin  koks  švelnumas  - 

tokio  deginančio  perštėjimo 

jie  iki  šiolei  taip  ir  nebuvo  pajutę? 

Vargu  bau:  veikiau  jau,  kaip  įprasta  sakyti,  vieną  akimirką  „pa¬ 
miršo  atidarytas  duris"  arba  tik  pabaigos  laukdami  ėmė  ir  pra¬ 
žiopsojo  tą  pačią  pabaigą,  taip  ar  kitaip,  kai  jau  „Pėfeferyje"  tyla 
ėmė  slėgti  pernelyg  ilgai,  visi  jie  atsipeikėjo  vienu  metu,  o  štai 
paukščio  skrydį  su  lėtu  posūkiu  stebintis  ir  jau  pats  kone  apie 
tokį  skrydį  galvojantis  žmogus  irgi  greitai  prablaivėja,  ypač  jeigu 
vėl  įstengia  tvirtai  statyti  kojas  ant  žemės,  taip  ir  ūmus  jų  susivo¬ 
kimas  nušlavė  tą  tokį  neapibrėžtą,  neįgijusį  formos,  miglotą  ir 
trumpą  akimirką  prabėgantį  jausmą  į  lėtai  plaukiančius  cigarečių 
dūmus,  į  siūbuojantį  virš  jų  galvų  skardinį  šviestuvą,  į  jų  rankose 
spaudžiamas  tuščias  vyno  taures  ir  į  segiojantį  paltą  už  prekysta¬ 
lio  neperkalbamąjį  Hagelmajerį.  Kilo  triukšmas  -  pylėsi  pašaipios 
ovacijos,  vyrai  apsupo  pasididžiavimu  spinduliuojantį  dažytoją 


ir  kitus  du  dabar  jau  visiškai  nieko  nesusivokiančius,  sutrikusius 
dangaus  kūnus  ir  plekšnojo  jiems  per  petį,  o  Valuška  gavo  jam 
priklausančią  vyno  taurę  ir  tuojau  liko  visiškai  vienas.  Sutrikęs 
pasitraukė  į  šalį  nuo  stirksančių  it  krūmai  striukių  ir  vatinukų  į 
tuštesnį  kampą  prie  prekystalio  ir  vėl  nemanė,  kad  šiandien  būtų 
kitus  kiek  labiau  sudominęs,  taigi  jis  ir  vėl  buvo  vienintelis  ištiki¬ 
mas  susižavėjęs  stebėtojas  ir  vienas  nenuleido  akių  nuo  trijų 
dangaus  kūnų  susitikimo  kvapą  gniaužiančio  reginio,  o  jau  tada 
ir  vėl  tik  vienas,  apimtas  nepaprasto  džiaugsmo  dėl  pasisekusio 
reginio  ir  dėl  jam  reiškiamo  pritarimo  šūksnių  sukelto  šurmulio, 
apsvaigęs  sekė  savo  keliu  judantį  Mėnulį  -  štai  jis  išplaukia  kito¬ 
je  įkaitusio  Saulės  rutulio  pusėje...  Mat  kas:  norėjo  pamatyti  grįž¬ 
tančią  į  Žemę  šviesą  -  ir  ją  pamatė,  norėjo  pajusti  vėl  plūstančią 
šilumą  -  ir  ją  pajuto,  norėjo  patirti  nepaprastą  sielos  nerimą  (tokį 
išgyvena  žmogus,  suvokiantis,  kad  vis  dėlto  išsivadavo  iš  siaubą 
varančios  ledinės  viską  žlugdančios  baimės,  kurią  sukelia  sle¬ 
giantis  tamsos  sunkumas)  -  ir  jį  patyrė.  Išsakyti  panašias  mintis 
ar  bent  jau  pakalbėti  apie  visa  tai  ir  šį  kartą  nebuvo  su  kuo,  mat 
publikai  -  taip  jau  ji  buvo  įpratusi  -  ir  toliau  nerūpėję  „tušti  ple¬ 
palai"  ir,  kas  be  ko,  stojus  kraupiai  tamsai,  žmonės  pamanė,  kad 
jis  jau  pabaigė  visas  savo  kalbas,  tat  jie  atakavo  smuklininką,  kad 
tas  dar  duotų  po  paskutinę  vyno,  skiesto  su  mineraliniu  vande¬ 
niu,  taurę.  Grįžtanti  šviesa?  Užplūdusi  šiluma?  Sielos  nerimas  ir 
išsivadavimas?  Hagelmajeris,  tarsi  ir  jis  būtų  sekęs  Valuškos 
minčių  eigą,  jau  irgi  neįstengė  sustoti  ir  nenoromis  prisidėjo  prie 
reikalo  paskubinimo:  pripylęs  po  „paskutinę  taurę",  išjungė 
elektrą,  atidarė  lankytojams  duris  ir  be  menkiausio  pykčio 
(„Lauk,  spirito  katilai,  lauk!")  įsismagino  šaukti  mirksėdamas 
užsisnaudusio  žmogaus  akimis.  Nieko  nepadarysi,  reikėjo  susi¬ 
taikyti  su  tokia  padėtimi  -  štai  jau  iš  tikrųjų  viskas  baigėsi,  štai 
jau  jie  išspiriami  ir  kiekvienas  gali  eiti  ten,  kur  kojos  neša.  Vyrai 
patyliukais  suko  prie  durų,  ir  nors  daugelis  jų  išėjusių  į  lauką  jau 
nerodė  nė  menkiausio  noro  dar  papramogauti,  šį  kartą  irgi  atsi¬ 
rado  vienas  kitas  toks,  kuris  -  kai  Valuška  draugiškai  atsisveiki¬ 
no  su  mylimais  bičais  prie  smuklės  (tik  su  tais,  kurie  buvo  kiek 


tvirtesni,  nes  kai  kurie  jų,  ypač  pažadinti  iš  miegų  ir  išstumti  į 
siaubingai  šaltą  orą,  tučtuojau  puolė  vemti  pasieniais)  -  ir  šian¬ 
dien  sekė  akimis  jį  tolstantį,  taip  jie  sekė  Valušką  akimis  ir  vakar, 
ir  užvakar,  ir,  kas  dabar  pasakytų,  kiek  kartų  per  visus  prabėgu¬ 
sius  metus,  o  jis,  įsiaudrinęs  nuo  reginio,  paliko  bičus  prie  smu¬ 
klės  ir  su  jam  būdinga  eisena  (susikūprinęs,  pasviręs  į  priekį  su 
nuleista  galva)  smulkiais  žingsneliukais  kone  bėgte  („...tarsi  žmo¬ 
gus,  turintis  skubų  reikalą...")  rūko  ištuštėjusiomis  gatvėmis  -  iš¬ 
syk  jie  kikeno  sau  į  saują,  o  jau  tuomet,  kai  jis  pradingo  už  van¬ 
dentiekio  bokšto,  nugriaudėjo  skardus  sveikas  kvatojimas,  nes 
ką  dar  kita,  jei  ne  jį,  būtų  galima  taip  patraukti  per  dantį,  ir  vargu 
ar  būtų  buvę  galima,  ypač  dabar,  kai  visi,  visi  aliai  vienas  veži¬ 
kai,  krovikai,  dažytojai  ir  kepėjai  jautėsi  tarsi...  „gyvenimas  būtų 
sustojęs...";  o  štai  jis,  Valuška,  taip  bent  jau  buvo  sakoma,  buvo 
„komedija  be  pinigų",  jau  vien  jo  išvaizda  smagiai  nuteikdavo: 
be  perstojo  blizgančios  stimiukės  akys,  nosis  kaip  morka  -  ir 
tokios  pačios  spalvos,  ir  tokio  paties  didumo,  tarsi  augte  priau¬ 
gęs  laiškininko  krepšys  prie  laibo,  aukšto  jo  kūno  ir  tasai  nežmo¬ 
niškas  uniforminis  apsiaustas  iki  pat  kulkšniukų  -  keista,  toks 
jis  lyg  ir  niekuomet  niekam  nenusibosdavo  ir  pasirodė  esąs  ne¬ 
išsenkamas  kaip  reta  geros  nuotaikos  šaltinis.  Taigi  vyrai,  susto¬ 
ję  prie  „Pėfeferio",  tikrai  neklydo  -  Valuška  iš  tikrųjų  „turėjo 
skubų  reikalą".  Kartais  erzinamas  ir  kamantinėjamas  pats  irgi 
kiek  sujauktai  aiškino,  kad  „dar  prieš  atsiguldamas  turi  apibėg¬ 
ti"  ir  apžiūrėti  į  stingdančią  tylą  panirusį  šąlantį  miestą,  nes  štai 
jau  kelios  dienos  tokiu  metu,  apie  aštuntą  vakaro,  visas  gatvės 
lempų  miškas  būna  išjungtas,  tad  iš  jo  nieko  gero,  taigi  jam  rei¬ 
kėjo  apžiūrėti  miestą  nuo  Šventojo  Juozapo  kapinių  iki  Šven¬ 
čiausiosios  Trejybės  kapinių,  reikėjo  apeiti  išmirusias  aikštes 
nuo  Bardošo  pelkės  iki  geležinkelio  stoties  ir  apsukti  ratu  mies¬ 
to  ligoninę,  tribunolo  rūmus  (ir  kalėjimą),  na,  dar  aplėkti  tvirto¬ 
vės  ir  Almašio  rūmų  griozdiškus  nušiurusius  neatstatytus  ir  už¬ 
tat  per  ištisus  dešimtmečius  tik  kartkarčiais  dažais  paterlioja- 
mus  pastatus.  Niekas  tikrai  nežinojo,  kodėl  jis  šitaip  daro  ir  koks 
tokio  lakstymo  tikslas,  neaiškumo  neišsklaidė  ir  tai,  kai  -  kartais 


kokio  piliečio  kantriai  kamantinėjamas  -  jis  ūmai  išraudęs  pa¬ 
reikšdavo:  „deja,  varo  toksai  nesiliaujantis  vidinis  įpareigoji¬ 
mas",  nors  tai  iš  tikrųjų  nereiškė  nieko  daugiau,  tik  tai,  kad  jis 
neįstengia  (o  gal  ir  nenori)  atskirti  savo  būsto  kadaise  skalbyklai 
naudotoje  pašiūrėje  Harerio  namo  sode  nuo  čia  gyvenančių  kitų 
žmonių  būstų,  laikraščių  skirstymo  įstaigos  -  nuo  „Pėfeferio",  o 
geležinkelio  stoties  skirstymo  sandėlio  -  nuo  gatvių  ir  nedidukų 
parkų  ir  nepajėgia  rasti  lemiamo  su  nieku  nesupainiojamo  skirtu¬ 
mo  tarp  savo  paties  gyvenimo  ir  kitų  žmonių  gyvenimų,  tikriausia 
žodžio  reikšme  jo  buvo  visas  miestas  nuo  Nadvarado  kelio  iki 
pieno  miltelių  gamyklos,  visas  miestas  -  užtat  kasdien  stengėsi 
apeiti  jį  taip,  kaip  šeimininkas  apeina  savo  valdas,  saugiai  dangs¬ 
tėsi  puspročio  reputacija,  o  nežabotos  fantazijos  apie  „nepapras¬ 
tą  kosmoso  laisvę"  teikė  besąlygišką  kitų  pasitikėjimą  -  buvo  it 
kokia  mažytė  gūžta,  ir  jau  nejučiomis  artėjo  trisdešimt  penkeri 
metai,  nejučiomis  ir  nesulaikomai.  Visas  jo  gyvenimas  iš  esmės 
tebuvo  vienintelis  pabaigos  neturintis  ratu  besisukąs  kelias  tarp 
dienomis  ir  naktimis  jam  mielų  vietų,  tai  jo  pasakymai  „dar  prieš 
atsiguldamas"  ir  „turi  apibėgti"  išreiškė  esmę  kiek  supaprastin¬ 
tai,  mat,  viena  vertus,  jis  guldavo  miegoti  tik  likus  porai  valandų 
iki  apyaušrio  (ir  tuomet  pusiau  miegodavo,  pusiau  būdraudavo, 
gulėdavo  su  drabužiais,  tad  apie  „atsigulimą"  tradiciškai  kalbėti 
lyg  ir  nebūtų  kaip),  antra  vertus,  -  tai  būtų  apie  tą  keistą  laksty¬ 
mą  -  jau  daugiau  kaip  dvidešimt  metų  jis  beveik  nieko  daugiau 
ir  nedarė,  tik  laigydavo  po  miestą  skersai  ir  išilgai,  taigi  pono 
Esteros  kambarys  su  užtrauktomis  langų  užuolaidomis,  laikraš¬ 
čių  skirstymo  įstaiga,  geležinkelio  stoties  skirstymo  sandėlis, 
„Apynio"  viešbutis  (iš  jo  parnešdavo  savo  bičiuliui  pietus)  arba 
ir  ta  pati  smuklė  šalia  vandentiekio  bokšto  veikiau  jau  tebuvo  to 
amžino  lakstymo  sąlyčio  taškai,  o  ne  tikrosios  stotys.  Visas  tas 
nenutrūkstamas  lakstymas  -  iš  esmės  žiūrint,  jau  vien  jo  vieno 
pakako,  kad  miesto  žmonės  galvotų  apie  Valušką  ne  kaip  apie 
vieną  kurį  saviškį,  o  delikačiau  pasakius,  tarsi  apie  miesto  vaiz¬ 
dui  savitumo  teikiantį  spalvingą  reginį  -  nekėlė  kokių  nors  nuo¬ 
latinių,  teikiančių  rūpesčių  ar  piktų  priekaištų,  tuo  labiau  niekas 


tiesiai  nesakė,  kad  jis  kuoktelėjęs,  nors,  kai  būdavo  kalbama 
apie  jį,  itin  daug  žmonių  paprastumo  dėlei  arba  dėl  senų  mąs¬ 
tymo  stereotipų  manė  kaip  tik  taip.  Valuška  išvis  „nematė" 
miesto,  nes  buvo  įpratęs  žiūrėti  tik  į  žemę  sau  po  kojų,  -  juk 
negalėjo  visą  laiką  spoksoti  į  svaiginantį  dangaus  skliautą.  Su 
nušleivotais  batais,  sunkiu  uniforminiu  apsiaustu,  ant  galvos 
užmaukšlinta  kepure  su  herbu  ir  snapeliu,  su  tiesiog  priaugu¬ 
siu  prie  šono  uniforminiu  krepšiu,  papuoštu  sagtimi,  su  abso¬ 
liučiai  nesupainiojamais  niekieno  kito  žingsniais  (krypavo  kaip 
antis)  -  toks  jisai  suko  nepabaigiamus  ratus  apie  savo  gimtojo 
miesto  tuštėjančius  pastatus,  o  matyti  -  tematė  tik  žemę,  pa¬ 
prasčiau  sakant,  šaligatvius,  gatvių  asfalto  dangą,  akmenų 
grindinį  ir  miesto  pakraščiais  išmintus  takelius  (ant  kai  kurių 
jų  buvo  prišalę  tiek  šiukšlių,  kad  ne  visi  jau  įstengė  jais  eiti), 
tiesias  gatvių  atkarpas  ir  vingius,  ir  niekas  geriau  už  jį  nenu¬ 
tuokė  apie  visus  šlaitus,  nuokalnes,  įtrūkusius  žemės  plyšius  ir 
sukasinėtas  vietas  (ir  užsimerkęs,  vien  tik  padais  stodamasis 
ant  žemės  galėtų  pasakyti,  kuria  vieta  eina),  bet  nieko  neišma¬ 
nė  apie  sykiu  su  juo  senstančių  namų  sienų,  tvorų,  vartų  ir  sto¬ 
ginių  įdubimus  ir  iškilimus,  ir  taip  buvo  paprasčiausiai  todėl, 
kad  jame  gyvenantis  jų  atvaizdas  neturėjo  keistis  nė  truputėlio, 
tad  jis  išmanė  tik  visų  tų  dalykų  esmę  (kitaip  sakant,  žinojo, 
kad  jų  tokių  esama),  tokią  pačią  nuovoką  turėjo  ir  apie  savo 
kraštą,  ir  apie  besikeičiančius  metų  laikus,  ir  apie  šalia  gyve¬ 
nančius  žmones.  Kiek  siekė  pirmieji  jo  atsiminimai  -  daugmaž 
iš  tų  laikų,  kai  palaidojo  tėvą,  -  jis  vaikščiojo  tomis  pačiomis 
gatvėmis  (vėlgi  reikia  pridurti:  iš  esmės,  nes  pirmiausia  vaikš¬ 
čiojo  tik  po  Maročio  aikštę  ir  šalia  jos  -  būdamas  šešerių  tik  tiek 
drįso  nuklysti  nuo  tėvų  namų)  ir,  teisybę  pasakius,  dabartinį  jį 
nuo  anuometinio  tikrai  neskyrė  nei  praraja,  nei  kokia  apčiuo- 
piamesnė  riba,  juk  jau  tada  (gal  kaip  tik  grįžęs  iš  laidotuvių?) 
pirmąkart  akivaizdžiai  pamatė  žvaigždėtą  dangų,  ir  toks  jis 
jam  užkliuvo  -  mirksinčios  švieselės  neaprėpiamose  platybėse. 
Jisai  suaugo,  sulyso,  plaukai  pražilo  smilkiniuose,  bet,  kaip  ir 
ankstesniais  laikais,  dabar  irgi  neįstengė  užčiuopti  pagalbos 


žingsnių,  kurie  būtų  padėję  susiorientuoti  čionai  ir,  kaip  ir  anais 
laikais,  nesusivokė,  kaip  būtų  galima  pakeisti  visos  visatos  nepa¬ 
judinamą  eigą  -  jos  dalis  buvo  ir  jis  pats  (šiaip  jau  pats  jis  -  praei¬ 
nanti  dalis)  -  laiko  tekėjimą,  protingai  jautrų  laiko  bėgsmą.  Kitus 
žmones  užkliudantys  įvykiai  skubėjo  pro  jį,  pats  jis  prie  jų  nepri¬ 
sidėjo  ir  dėl  to  nerodė  jokių  emocijų,  žiūrėjo  į  viską  savotiškai 
liūdnai  ir  nieko  nesuprato,  ir  netgi  visos  jo  pastangos  suprasti  ir 
išgyventi  tai,  ko  iš  tikrųjų  siekia  jo  „mylimi  bičai",  pasirodė  bergž¬ 
džios,  nes  didesnis  nei  kitų  visai  niekam  nereikalingas  stulbina¬ 
mas  išmanymas  tarsi  išstūmė  jį  iš  orientavimosi  į  žemiškus  daly¬ 
kus  ir  jo  esybę  (jo  motinos  nenuplaunamai  gėdai  ir  didžiausiam 
miesto  žmonių  pasikikenimui)  uždarė  į  amžinos,  nieko  neprisi- 
leidžiančios  permatomos  akimirkos  nesudaužomą  burbulą.  Jis 
ėjo,  skubėjo,  lakstė  „nieko  nematydamas  ir  nepavargdamas",  jo 
dvasią  buvo  užvaldęs  -  kaip  sakė  didysis  jo  bičiulis  ne  be  ironijos  - 
„nepagydomas  asmeninio  kosmoso  grožis"  (ištisus  dešimtmečius 
virš  jo  tas  pats  dangus,  po  kojų  -  kiaurus  dešimtmečius  beveik 
nesikeičiantys  šaligatvių  ir  takų  vingiai),  ir  jei  išvis  jo  gyvenimą 
buvo  galima  sudėti  į  kokią  nors  istoriją,  tai  ji  galėjusi  būti  nebent 
tik  nuolatos  siaurėjančiais  ratais  besisukantys  keliai  -  per  trisde¬ 
šimt  penkerius  metus  jo  valdos,  kadaise  apėmusios  Maročio 
aikštę  ir  šalia  jos  esančias  vietas,  dabar  jau  aprėpė  visą  miestą,  ir 
šiaip  jau  jis  ir  dabar  buvo  likęs  stulbinamai  toks  pat,  koks  ir  buvo 
vaikystėje;  o  apie  jo  likimą  nieko  nebūtų  galima  pasakyti,  bet  jo 
mintijimas  nepatyrė  jokių  esmingesnių  permainų,  nes  nuosta¬ 
ba  -  su  ja  žmogus  gali  pragyventi  ir  dukart  po  trisdešimt  penke¬ 
rius  metus  -  neturi  istorijos.  Tačiau  būtų  klaidinga  manyti  (taip, 
pavyzdžiui,  dabar  manė  daugelis  „Pėfeferio"  lankytojų,  tik  jie  to 
garsiai  nesakė),  kad  jis  pats  nepastebi  visai  nieko,  kas  dedasi  ap¬ 
linkui,  kad  jis  neturi  nė  menkiausios  nuovokos,  kokia  jam  tekusi 
puspročio  reputacija,  ir  svarbiausia  -  kad  jis  nejaučia  piktdžiu¬ 
giškų  susimirkčiojimų  ir  to,  kad  visuomet  būna  matomas,  -  tai 
taip  savotiškai  jam  buvo  lemta  gyventi.  O  pats  jis  visa  tai  pui¬ 
kiausiai  suvokė,  ir  jei  smuklėje  ar  gatvėje,  „Apynio"  viešbutyje 
ar  geležinkelio  stoties  skirstymo  sandėlyje  ūmai  atsipeikėja  iš 


skrajojimų  po  eterį  -  štai  kas  nors  pašaipiai  ir  skardžiai  sušunka 
(„Ei,  klausyk,  Janošai,  o  kas  dabar  kosmose?"),  tuomet  jaučia  - 
sarkastiškame  kirtyje  esama  ir  natūralaus  geranoriškumo  žen¬ 
klų,  ir  pasijunta  taip,  tarsi  jį  būtų  užklupę  iš  tikrųjų  „gyvenantį 
ne  šioje  žemėje",  ir  tada  jis  nuraudęs  nuleidžia  akis  ir  negarsiu 
falcetu  sumurma  sau  ką  nors  po  nosimi.  Šiaip  ar  taip,  pats  irgi 
suprato,  kad  jam  veikiausiai  ne  itin  pridera  tokį  didelį  malonu¬ 
mą  teikiantis  vien  tik  pagalvojimas  „apie  karališkąją  visatos  ra¬ 
mybę"  ir  paprasčiausias  jos  regėjimas,  ir  amžini  jo  entuziastingi 
reikalo  išpūtimai  (visam  tam  tebuvo  vienas  vienintelis  pateisini¬ 
mas:  menkučiu  išmanymu,  kaip  ir  visu  kitu,  jis  mėgino  pasidaly¬ 
ti  su  taip  dažnai  prislėgtu  ponu  Estera  ir  su  bičais  iš  „Pėfeferio") 
tikrai  teisėtai  vertė  jį  susimąstyti,  ar  nereikėtų  skirti  daugiau  dė¬ 
mesio  apverktinai  savo  egzistencijai,  graudulį  keliančiam  nerei¬ 
kalingumui,  o  ne  slėpiningam  visatos  švytėjimui.  Jis  ir  suvokė 
neatšaukiamą  visuomenės  nuosprendį,  ir  -  tai  nebuvo  paslap¬ 
tis  -  supratingai  pritarė  žmonėms  ir  netgi  daug  kartų  yra  pareiš¬ 
kęs,  kad  jis  „esąs  tikras  kvailys"  ir  kad  nė  nemano  protestuoti  dėl 
to,  kas  ir  taip  akivaizdu,  ir  kad  jis  gerai  žino  turintis  būti  labai 
dėkingas  miestui,  kad  jo  „neuždaro  ten,  kur  derėtų  uždaryti",  ir 
pakenčia,  kad  jis,  nepaisant  viso  savo  paties  suvokimo,  niekaip 
neįstengia  atplėšti  akių  nuo  to,  ką  „Dievas  sukūrė  per  amžių  am¬ 
žius",  ir  pats  dėl  to  gailisi.  Valuška  nėra  niekuomet  prasitaręs, 
kiek  tame  jo  suvokime  būta  tikrojo  atgailavimo,  bet  iš  tikrųjų  itin 
dažnai  neįstengė  atplėšti  nuo  dangaus  „spindinčių  savo  akių",  iš 
kurių  buvo  taip  dažnai  šaipomasi;  žinoma,  nereikėjo  ir  netiko  jo 
žodžių  imti  už  tikrą  pinigą  jau  vien  todėl,  kad  „Dievo  sukurtą  per 
amžių  amžius"  tobulą  kūrinį  -  bent  jau  čia,  saugiame  Karpatų 
slėnyje  -  kone  visą  laiką  nuolat  buvo  užklojęs  tai  nepermatomas 
rūkas,  tai  pažliugusi  migla,  tai  tankiausias  debesis,  o  jis  pats  gy¬ 
veno  trumpais  ir  vis  trumpėjančiais  liesais,  jau  nepastebimu  grei¬ 
čiu  gęstančių  vasarų  prisiminimais,  kad  laimingas  galėtų  prisi¬ 
minti  viską  -  vėlgi,  anot  nepakartojamos  pono  Esteros  frazės,  - 
„praskrendantį  nusigiedrijusios  visatos  regėjimą"  itin  greitai, 
naujais  metais  po  vėl  apsiniaukiančiu  dangumi  žvalgydamasis  į 


nelygų  šaligatvių  paviršių,  storą  sugulusių  šiukšlių  žemėlapį. 
Tai,  ką  jis  matė,  iškilnumu  nuolat  gniuždė  jį  ir  vėl  kėlė,  ir  nors 
negalėjo  šnekėti  apie  nieką  kitą,  nes  taip  manė:  „visi  yra  suinte¬ 
resuoti",  tačiau  niekuomet  taip  ir  neįstengė  surasti  tų  kelių  žo¬ 
džių,  kuriais  bent  apytikriai  galėtų  nusakyti  tai,  ką  jis  pats  buvo 
matęs.  Juo  niekas  nepatikėjo,  kai  jis  teigė  nieko  nenutuokiantis 
apie  kosmosą,  ir  nesuprato,  ką  jis  nori  tuo  pasakyti,  o  juk  Valuška 
nenutuokė  nieko  tikro  apie  kosmosą,  nes  jo  išmanymas  anaiptol 
nebuvo  išmanymas.  Nieko  jis  nemokėjo  nei  sugretinti,  nei  paly¬ 
ginti,  nei  paaiškinti  taip,  kad  nekiltų  neviltį  keliančių  abejonių,  ir 
tas  troškulys  save  vėl  ir  vėl  sulyginti  su  „be  garso  veikiančių 
dangaus  velenų"  iškilniu  tobulu  veikimu  tarsi  vertė  jį  neabejoti 
šit  kuo:  tai,  kad  jis  yra  susijęs  su  visuma,  dar  nebūtinai  reiškia, 
kad  ta  visuma  esanti  jo.  Ir  kai  pats  pamatė  tai,  pamatė  ir  žemę,  ir 
miestą,  kuriame  gyvena,  ir  patyrė,  kad  kiekviena  istorija  ir  kie¬ 
kvienas  įvykis,  kiekvienas  judesys  ir  kiekvienas  sumanymas  čia 
tik  pakartoja  daug  kartų  iš  eilės  save  patį,  ir  su  tokiu  į  pasąmonę 
įaugusiu  įsitikinimu  sukinėjosi  tarp  tokių  bičų,  kurie  niekaip  ne¬ 
įstengia  permainingumo  pastebėti  ten,  kur  jo  ir  nėra,  tat  jam  ne¬ 
liko  nieko  kito,  tik  be  perstojo  vykdyti  -  it  krintančiam  lietaus 
lašeliui,  ištrūkusiam  iš  debesies,  -  tai,  kas  pavesta.  Praėjo  van¬ 
dentiekio  bokštą,  aplenkė  didžiulį  betono  ratą  po  Gendečo  parko 
miegančiais  ąžuolais,  bet  šitaip  jis  ėjo  ir  kiekvieną  popietę,  ir 
prieš  kiekvienus  pietus,  vakar  ir  užvakar,  jau  nė  nežinia  kiek 
priešpiečių  ir  popiečių,  nė  nežinia  kiek  rytų  ir  vakarų,  tad  dabar, 
vėl  pasukęs  į  Tilto  gatvę,  lygiagrečią  su  prospektu,  ir  pasileido  ta 
gatve,  jam  iš  tikrųjų  nebuvo  prasmės  atskirti  jos  nuo  ankstesnių¬ 
jų,  tai  ir  neatskyrė  jos.  Perėjo  Tilto  gatvės  sankirtą  su  Šandoro 
Erdėjaus  gatve  ir,  nors  matė  tik  šmėsuojančias  dėmes,  draugiškai 
linktelėjo  keliems  žmonėms  -  nuo  jo  žiūrint  atrodė,  kad  jie  stovi¬ 
niuoja  sustoję  apie  artezinį  šulinį  ir  nė  nekrusteli,  o  jis  savo  keis¬ 
tais,  panašiais  į  krypuojančios  anties,  žingsniais  nusikasė  iki  Tilto 
gatvės  pabaigos,  aplenkė  geležinkelio  stotį  ir  užsuko  į  laikraščių 
skirstymo  įstaigą  dėl  to,  kad  toks  „klaikus  oras",  išgėrė  karštos 
arbatos  ir  šnektelėjo  su  geležinkelininku,  nusiskundžiančiu  ne- 


tvarkingai  iš  visų  pusių  atvažiuojančiais  traukiniais  ir  kažin  ko¬ 
kia  „šiurpą  varančia"  važiuokle,  bet  visa  tai  tebuvo  tik  įprastas 
pasikartojimas  to,  kas  vyko  vakar  ir  užvakar,  taigi,  tiesą  sakant, 
visai  tas  pats,  tie  patys  žingsniai  į  tą  pačią  nedalomą  visumą,  ku¬ 
rios  apčiuopiama  krypties  ir  judėjimo  regimybė  sukoncentruoja 
bet  kokį  žmogiškąjį  nutikimą  į  vienintelį  begalinį  mirksnį...  Pasi¬ 
klausė  iš  Vėstės  pusės  (šiaip  jau  atsitiktinai  atvažiuojančio)  nak¬ 
tinio  keleivinio  traukinio  kaukimo,  ir  tada,  kai  nušiuręs  sąstatas 
sustojo  prie  sutrikusio  stoties  viršininko,  iškėlusio  signalinį  skri¬ 
dinį,  o  jis  pats  pro  skirstymo  sandėlio  langą  sužiuro  į  tokiu  metu 
ypač  neįprastą  reginį  -  ūmai  prisigrūdo  pilnas  peronas  žmo¬ 
nių,  -  tuomet  skubomis  padėkojo  už  arbatą,  atsisveikino  su  gele¬ 
žinkelininku  ir,  praėjęs  pro  pukšintį  garvežį,  prasibrovė  pro  ne¬ 
žinia  ko  prie  stoties  aikštės  stoviniuojančių  keleivių  glaustą 
minią  ir  patraukė  tolyn  Barono  Belos  Venkheimo  prospektu, 
tiesiai  per  nesibaigiančias  susibūrusių  kačių  gaujas,  ir  ant  traš¬ 
kančio  nuo  šalčio,  žėruojančio  šaligatvio  statė  kojas  ne  šiaip 
kur,  o  kaip  tik  į  savo  paliktus  batų  pėdsakus.  Vis  taisėsi  nuo 
peties  nuolat  smukčiojantį  krepšį,  porąsyk  apsuko  griozdišką 
tribunolo  (ir  kalėjimo)  pastatą,  padarė  keletą  ratų  apie  tvirtovę 
ir  Almašio  rūmus,  nuskuodė  prie  Kerešo  kanalo  po  belapiais 
verkiančiais  gluosniais,  iki  pat  vokiškos  miesto  dalies  tilto  ir  vėl 
pasuko  prie  vokiškos  miesto  dalies  kapinių  -  ir  visiškai  nekrei¬ 
pė  dėmesio  į  tuos  tarsi  miestą  okupavusius,  nepratariančius  nė 
žodžio  ir  nė  nesukrutančius  vyrų  būrius,  kurie  (ir  iš  kur  jis  ga¬ 
lėjo  numanyti,  kas  jie  tokie,  kuriam  galui  jie  čia  susirinko)  nuo 
ateinančios  nakties  įkinkys  jį  į  tiesiog  nenusimetamą  jungą.  Ne¬ 
trikdomas  slampinėjo  po  tokį  nejaukų  kraštovaizdį  tarp  žmo¬ 
nių  ir  tarp  likimo  valiai  paliktų  autobusų  ir  automobilių,  ramiai 
slankiojo  ir  po  savo  gyvenimą  it  mažutę  planetą,  kuri  nenori 
susivokti,  kieno  traukai  turinti  paklusti,  o  štai  jai  džiugu,  kad 
galinti  įsilieti  į  netrikdomą,  padorią  priklausomybę  nors  ir  vie¬ 
ninteliu  tvinksniu.  Prie  Septynių  vengrų  tautos  vadų  skersga¬ 
tvio  prilėkė  išvirtusią  tuopą,  bet  jo  akys  užkliuvo  ne  už  nume- 
tusios  lapus  viršūnės,  pasikabinusios  ant  stogvamzdžio,  o  už 


neaprėpiamo  dangaus  skliauto,  lėtai  brėkštančio  viršum  jo,  ly¬ 
giai  kaip  ir  vėliau  „Apynio"  viešbutyje,  kur  jis  buvo  užsukęs  pa¬ 
sišildyti,  turėjo  praleisti  pro  ausis  išraudusio  naktinio  durininko, 
sėdinčio  tvankioje  stiklo  kabinoje  ir  besidalijančio  ankstyvo  va¬ 
karo  įspūdžiais  prospekte,  žodžius  („...Dar  vakar,  maždaug  tarp 
aštuntos  ir  devintos...")  apie  važiuojantį  stulbinamą  cirko  vago¬ 
ną  („Tokio  dar  tu  irgi  nematęs,  Janošai!  Visas  tas  tavo  kosmosas 
palyginti  su  juo  nė  sudilusio  skatiko  nevertas!.."),  mat  jam  tebe- 
rūpėjo  tik  būsima  aušra,  „vėl  tesėtas  pažadas",  kad  Žemė  sykiu 
su  visu  miestu  sukdamasi  pagaliau  ištrūks  iš  šešėlio  ir  po  vis  la¬ 
biau  šviesėjančios  brėkšmos  išsiverš  į  šviesą...  Sakyk  nesakęs 
apie  „anot  gandų,  velnišką  atrakciją",  pasakok  nepasakojęs  apie 
„tiesiog  užhipnotizuotą  publiką",  vadink  nevadinęs  vėliau  prie 
viešbučio  vartų  ir  ten  šnekink  nešnekinęs  nueiti  ir  pasižiūrėti 
(„Šitokį  dalyką  ir  tau,  brolau,  reikėtų  pamatyti!"),  Valuška  varo 
savo  kaip  niekur  nieko:  girdi,  reikia  eiti  į  stotį  paimti  naujų  lai¬ 
kraščių,  ir  nė  už  ką  nesileidžia  perkalbamas,  nors  jam  irgi  savo¬ 
tiškai  rūpėjo  banginis;  bet  štai  dabar  įsigeidė  likti  vienas  po  švie¬ 
sėjančiu  dangumi  ir  pasižiūrėti  į  šiaip  jau  pro  tankių  debesų  už¬ 
dangalą  neįžiūrimą  „dangaus  šulinį,  iš  kurio  iki  pat  vakaro  vėl 
liesis  neišsenkama  šviesa".  Sunkiai  sukorė  kelią  iki  geležinkelio 
stoties  skirstymo  sandėlio  ir  atgal,  nes  turėjo  brautis  pro  žmonių 
minias,  veržliomis  bangomis  plūstančias  nuo  stoties  iki  Turgaus 
aikštės,  mat  turėjo  tramdyti  prie  nuolatinio  lakstymo  pripratu¬ 
sias  kojas,  jei  nenorėjo  atsitrenkti  į  žmones,  pasipylusius  siauru 
šaligatviu,  bet  iš  tikrųjų  nė  nepajuto,  kad  jis  braunasi,  ir  tarsi  per 
šį  niūrų  žmonių  srautą  veržiantis  būtų  buvę  natūraliausias  daly¬ 
kas  galvoti  apie  ką  nors  didinga,  jis  vargu  ar  pastebėjo  taip  ne¬ 
lauktai  susibūrusią  minią  ir  visas  paniro  į  jam  labai  iškilnias  aki¬ 
mirkas,  ir  jį  kaip  Žemės,  atsisukančios  į  Saulę,  mažutį  gyventoją 
apėmė  toks  pakilimas,  kad  pagaliau  sugrįžęs  į  prospekto  pradžią 
(į  krepšį  įsimetęs  ar  penkiasdešimt  vakarykščių  laikraščių,  nes, 
kaip  paaiškėjo  skirstymo  sandėlyje,  naujausi  laikraščiai  vėl  už¬ 
strigo  nežinia  kur)  vos  nesušuko  visa  gerkle:  palikite  ramybėje 
banginį  ir  visi  pakelkite  akis  į  dangų...  Tačiau  štai  ši  nieko  nema- 


tanti,  nerimo  apimta  kariauna  tuo  metu  jau  buvo  užstojusi  kone 
visą  Košuto  aikštę  -  ir  nė  nemanė  žvalgytis  į  tokį  spinduliuojantį 
neaprėpiamą  dangaus  skliautą/  o  siurbė  akimis  nepaguodžiamai 
rūškaną,  pilką  kaip  skarda  griozdišką  statinį,  ir  laukimo  įtam¬ 
pa  -  prieš  cirko  pasirodymą  šiaip  jau  ji  buvo  labai  neįprasta,  tie¬ 
siog  „apčiuopiama"  -  buvo  tokia  didelė,  kad  niekas  nebūtų 
įstengęs  nukreipti  žmonių  dėmesio  nuo  to,  ko  jie  čia  atkako. 
Buvo  sunkiausia  suprasti,  ko  jie  čia  nori  ir  kas  taip  nesulaikomai 
traukia  juos  kaip  tik  prie  šito  skubiai  sukurpto  cirkui  gramozdo, 
nes  niekas  neįstengė  susivokti,  kiek  esama  tiesos  nelaimę  prana¬ 
šaujančiose  kalbose  apie  „penkiasdešimties  metrų  krovinį"  ir  ar 
apskritai  turi  kokį  pagrindą  absurdiški  gandai  apie  banginį  se¬ 
kiojančią  tariamai  „užhipnotizuotą"  kone  iki  kareivių  pulko  dy¬ 
džio  išaugusią  „padugnių  minią",  slankiojančią  baidyklei  iš  pas¬ 
kos  iš  vieno  kaimo  į  kitą,  iš  vieno  miesto  į  kitą,  taigi  tokie  dalykai 
nerūpėjo  ir  čia,  Košuto  aikštėje,  vieninteliam  ten  stoviniuojan¬ 
čiam  vietiniui  (kad  ir  vienam  iš  drąsiausiųjų  -  viešbučio  nakti¬ 
niam  durininkui),  nes  klajojantį  „siaubūną"  priglaudusi  šita  tiek 
vargų  patyrusi  vargana  važiuoklė  -  ne  trumpesnis  kaip  dvide¬ 
šimties  metrų  ilgio  mėlynai  nudažytas  siaubą  keliantis  skardinis 
gramozdas  -  kalbėjo  pats  už  save.  Kalbėti  tai  kalbėjo,  bet  visai 
nieko  nepasakė,  o  jau  tada,  kai  dėl  šito  paprasčiausio  reginio  pa¬ 
sidarė  aišku,  kad  klydo  kaip  tik  tie  vadinamieji  „blaiviai  svars¬ 
tantys  žmonės",  dar  vakar  ryžtingai  tvirtinę,  kad  „visa  šita"  -  jo¬ 
kia  paslaptis,  o  tik  tokios  paprasčiausios  klajojančios  trupės 
įprastas  sumanus  triukas  stengiantis  atkreipti  dėmesį;  iškart  pa¬ 
sitvirtino  atrodę  niekuo  nepagrįstos  paskalos,  tai  iki  šiolei  čia 
stypsantys  piliečiai  niekaip  neįstengė  susivokti,  ko  čia  vis  dar 
nuolatos  plūsta  nauji  lankytojai  ir  kaip  čia  buvo  pažadėta  paro¬ 
dyti  milžinišką  banginį.  Mieste  sklido  gandai,  kad  šita  šešėliais 
besidangstanti  šutvė  buvo  verbuojama  netolimose  apylinkėse,  ir 
niekam  neturėjo  kilti  abejonių,  kad  šitiek  žmonių,  ne  mažiau 
kaip  trys  šimtai  -  tikrai  tiek  jų  buvo  -  turėjo  būti  suburta  kur  nors 
netoliese  (iš  kur  kitur  jie  galėję  atsibelsti,  jei  ne  iš  kaimų  pakraš¬ 
čių  ir  vienkiemių,  iš  Vėstės,  Šarkado,  Sentbenedeko  ir  Ketediano 


netolimų  niūrių  lūšnų),  bet  nė  vienas  šalia  jų  besitrinantis  vieti¬ 
nis  iki  šiolei  nebuvo  patikėjęs,  kad  praėjus  trisdešimčiai  metų  po 
valstybės  suklestėjimo  ir  tokių  skambių  planų  įgyvendinimo  vis 
dar  gali  būti  tiek  siaubingų,  klastingų,  bjauriausių  niekšų,  tokių 
neregėtai  priešiškų  ir  žemiausiems  bei  šiurkščiausiems  instink¬ 
tams  pasiduodančios  padermės  žmonių.  Visi  kiti  šiek  tiek  skyrė¬ 
si  nuo  kokių  dvidešimties  ar  trisdešimties  vyrų  (deja,  kaip  vėliau 
pasirodė,  kaip  tik  tie  ir  buvo  pasiučiausi),  taigi  tie  ar  trys  šimtai 
valkatų  buvo  stulbinamai  susiklausę,  ir  užteko  tik  pasižiūrėti, 
kaip  jie  apsitaisę  -  pašėlusiai  vienas  į  kitą  panašūs  trys  šimtai 
striukių,  vatinukų  ir  milinių,  trys  šimtai  porų  geležimi  kaustytų 
batų  ir  trys  šimtai  riebaluotų  kaimietiškų  skrybėlių,  ir  nesutram¬ 
domas  nerimas  iškart  apėmė  tokius  karštligiškai  smalsius  žmo¬ 
nes,  koks  buvo,  sakykim,  per  pagarbų  atstumą  į  tuos  vyrus  spok¬ 
santis  viešbučio  naktinis  durininkas.  Tačiau  daug  svarbesnis 
buvo  visai  kitas  dalykas  -  taigi  tyla,  slegianti,  gniuždanti,  nelaimę 
pranašaujanti  tyluma  -  iš  niekur  nebuvo  girdėti  nė  menkiausio 
garso,  o  štai  keli  šimtai  žmonių,  slegiami  vis  didėjančio  nekan¬ 
trumo,  ištvermingai,  kantriai,  pasirengę  šuoliui,  bet  nepratarda¬ 
mi  nė  žodžio,  vis  lūkuriavo,  kada  gi  pagaliau  baigsis  per  tokius 
renginius  užplūstantis  visus  apimantis  smarkus  jaudulys  ir  kada 
prasidės  tiesiog  ekstazę  keliantis  „pasirodymas":  atrodė,  tarsi 
tarp  jų  nėra  nieko  bendro,  ir  jiems  būtų  visai  tas  pats,  ko  čia  po 
galų  stypso  tie  visi  kiti,  o  gal  kaip  tik  priešingai  -  tarsi  jie  būtų 
vienas  su  kitu  surakinti  grandinėmis,  ir  taip  surakinti,  kad  nelie¬ 
ka  nė  menkiausios  vilties  net  pabandyti  išsivaduoti,  todėl  ir  ne¬ 
lieka  prasmės  dar  ką  nors  vienas  kitam  pasakyti.  Bet  šita  pamė¬ 
kliška  tyla  tebuvo  tik  viena  iš  „nesutramdomo  nerimo"  priežasčių, 
o  kita,  be  jokios  abejonės,  slypėjo  pačiame  minios  apsuptame  gre¬ 
mėzdiškame  vagone,  taigi  ir  viešbučio  naktinis  durininkas,  ir  kiti  į 
jį  panašūs  smalsuoliai  turėję  iškart  pamatyti,  kad  skarda  užknie- 
dytos  vagono  sienos  neturi  nei  rankenos,  nei  kokios  sklendės, 
nėra  jose  nė  menkiausio  plyšelio,  kuris  rodytų,  kad  tenai  esama 
durų,  užtat  gal  taip  atrodė  (jei  tai  ir  buvo  akivaizdus  absurdas), 
kad  štai  keli  šimtai  žvilgsnių  nenuleidžia  akių  ir  spokso  į  tokį 


įrenginį  neatsidarantį  nei  iš  priekio,  nei  iš  užpakalio,  nei  iš  šonų, 
ir  tarsi  mėgina  su  tokiu  nebyliu  užsispyrimu  jį  žūtbūt  pralaužti. 
Čia  dykinėjančius  miesto  piliečius  buvo  apėmęs  siaubas  ir  neri¬ 
mas,  ir  niekas  nei  vieno,  nei  kito  neišsklaidė,  taip  buvo  iš  tikrųjų, 
bet  buvo  ir  dar  vienas  labai  svarbus  dalykas,  kurį  reikėjo  suvokti: 
santykis  tarp  banginio  ir  jo  šalininkų  buvo  gana  vienpusis.  Buvo 
neabejotina,  kad  šį  kartą  nepaprastai  susidomėję  žiūrovai  laukia 
stulbinamo  reginio  -  veikiau  jau  jie  buvo  neaiškaus  turinio  nuo 
seno  trunkančių  grumtynių,  kuriose  didžiausią  siaubą  kėlė  pasi¬ 
pūtimas  ir  niekinimas,  liudytojai,  o  tos  grumtynės,  anot  sklin¬ 
dančių  paskalų,  įsiplieskė  tarp  „Direktoriumi"  vadinamo  liguis¬ 
tai  nutukusio  savininko  ir  tokio  kaip  ir  cirko  „Tarno",  boksinin¬ 
ko,  garsėjančio  apsileidusio  begemoto  išvaizda,  taigi  šita  trupė, 
susidedanti  iš  dviejų  narių,  pasipūtę  rodė  panieką,  nepaisė  jos 
interesų  ir  buvo  viskam  abejinga,  nors  taip  kaltinti  jos  gal  ir  ne¬ 
buvo  galima.  Nepaisant  ištisas  valandas  trunkančio  laukimo, 
aikštėje  vis  dar  nebuvo  nė  menkiausių  pakitimų,  ir  nebuvo  net 
ženklų,  aiškiai  rodančių,  kad  turėtų  kada  nors  prasidėti  pasiro¬ 
dymas,  tad  kai  kurie  vietiniai  žmonės,  tarp  jų  ir  viešbučio  duri¬ 
ninkas,  net  ėmė  įtarinėti,  kad  štai  tokį  tyčinį  vėlavimą  veikiausiai 
būtų  galima  paaiškinti  tik  taip:  tai  tebus  tik  niekingas  mėgavima¬ 
sis  -  banginį  prižiūrintis  personalas  kažin  kur  linksmai  leidžia 
laiką  ir  bando  nuo  spiginančio  šalčio  sustirusios  minios  visai  iš¬ 
sekintą  kantrybę.  Ir  jei  po  priverstinai  nuraminamo  atsakymo 
įtampa  pasiekė  tokį  mastą,  nebuvo  sunku  žengti  dar  toliau  ir  įti¬ 
kinti  pačius  save,  kad  šita  „sukčių  gauja"  sename  skubomis  su¬ 
kurptame  gramozde  veikiausiai  ir  yra,  jei  ten  išvis  kas  nors  yra, 
ne  kas  kita,  o  tik  viso  labo  dvokianti  stipena,  ogi  jos  akivaizdus 
skriauznumas  -  paprasčiausias  melas,  bet  pavyks  nuslėpti  „pa¬ 
slaptį",  neabejotinai  darančią  didelį  poveikį  iki  oficialaus  mugės 
paskelbimo...  Taip  ir  panašiai  samprotavo  vyrai,  sustoję  nuoša¬ 
lesniuose  aikštės  pakraščiuose,  visai  užpakaly,  kai  Valuška,  nu¬ 
mojęs  ranka  į  visokiausius  būgštavimus,  dar  apsvaigęs  nuo 
apyaušrio,  smagiai  visų  atsiprašinėdamas  mikliai  prasibrovė  prie 
griozdiško  vagono.  Niekas  jo  nebaugino,  ir  jam  anaiptol  neatrodė. 


kad  gal  čia  kas  ir  ne  visai  taip,  o  priėjęs  ir  iš  arti  pamatęs  gigan¬ 
tišką  statinį,  užkeltą  ant  aštuonių  sudvejintų  ratų,  įsispoksojo  į  jį 
it  į  kokią  pasakų  važiuoklę  -  tik  pasižiūrėjus  iškart  matyti,  kad 
vien  jau  jos  mastai  neleidžia  galvoti  apie  kokią  nors  apgavystę. 
Išpūtęs  akis,  patenkintas  ir  pritariamai  linkčiodamas  galva 
kruopščiai  apžiūrėjo  į  jį  atgręžtą  vagono  sieną,  ir  buvo  it  vaikas, 
kuris,  gavęs  dovaną,  įvyniotą  į  popierių  ar  įdėtą  į  dėžutę,  visaip 
kaip  stengiasi  atspėti  dar  prieš  išvyniojimą,  kokia  čia  ta  dovana 
ir  kokia  ji  galėtų  būti.  Ypač  jį  sužavėjo  ant  vagono  sienų  nuterlio- 
tos  paslaptingos  keverzonės  -  tokius  ženklus,  o  gal  piešinukus 
jis  matė  pirmą  kartą,  ir,  nors  bandė  juos  visaip  kaip  skaityti  -  ir  iš 
apačios  į  viršų,  ir  net  iš  dešinės  į  kairę,  vis  tiek  absoliučiai  nieko 
nesuprato,  tai  ir  susimanė  pasiklausti  kaimynų.  „Prašom  pasa¬ 
kyti,  -  švelniai  palietė  priešais  stovinčio  vyro  petį,  -  gal  kartais 
jūs  žinote,  kas  ten  parašyta?"  Kaimynas  nė  nekrustelėjo,  tad  dar 
garsiau  pakartojus  klausimą  (tasai  atsisukęs  lėtai  iškošė:  „Už¬ 
čiaupk  savo  snukį");  Valuškai  pasirodė  būsią  geriau,  jei  jis  ir  pats 
stovės  kaip  stulpas  ir  nė  nekrustelės,  kaip  ir  visi  kiti  aplinkui  su¬ 
stoję.  Tik  jis  ilgai  neištvėrė  nekalbėjęs.  Sumirksėjo,  pasitaisė 
krepšio  diržą  ant  peties,  atsikrenkštė  ir  pasisukęs  į  šalia  stovintį 
rūškaną  tipelį  draugiškai  pareiškė,  kad  jis,  girdi,  dar  niekada 
nėra  matęs  tokių  dalykų,  nors  cirkas  jau  ir  buvo  užsukęs  į  jų 
miestą,  bet  šitokio  tai  dar  nebuvo,  o  štai  šitas  cirkas  jį  tiesiog  pa¬ 
kerėjo,  nors  dar  tik  visai  neseniai  atkako,  ir  jis  niekaip  negalintis 
įsivaizduoti,  ko  galėtų  būti  prikimštas  tasai  milžiniškas  gyvūnas, 
jis  manytų,  kad  greičiausiai  drožlių,  o  gal  kartais  šis  vyras  žino, 
kiek  kainuos  bilietas  į  cirką,  mat  jis  teturįs  tik  per  penkiasdešimt 
forintų,  ir  tikrai  būtų  nesmagu,  jei  negalėtų  įpirkti  bilieto  ir  jo 
neįleistų  į  banginio  būstą.  Tasai  kaimynas  nepratarė  nė  žodžio  ir 
su  tokiu  nemirkčiojančiu  žvilgsniu  tyrė  galinę  vagono  sieną,  kad 
net  pasirodė  -  jis  visai  negirdėjo  šalia  jo  pernelyg  smarkiai  bruz¬ 
dančio  žmogaus  neaiškaus  šnabždėjimo,  tat  ir  Valuška  turėjo  po 
kelių  akimirkų  susivokti,  kad  čia  nėra  jokių  šansų  sulaukti  atsa¬ 
kymo.  Pastebėjo  tik  tiek,  kad  šalia  stovėję  vyrai  ūmai  įsitempė,  o 
pasekęs,  kur  jie  kreipia  savo  žvilgsnius,  pats  irgi  pamatė  -  štai 


pamažėle  leidžiasi  žemyn  užpakalinė  cirko  vagono  skardinė  sie¬ 
na,  ją  leidžia  žemyn  dvi  storos  rankos  -  veikiausiai  siena  buvusi 
užkabinta  iš  vidaus,  galų  gale  nuleistą  iki  pusiaukelės  ją  nelauk¬ 
tai  paleidžia,  siena  trinkteli  apačia  į  grindinį,  o  šonu  -  į  vagono 
užpakalinį  pakraštį  ir  su  dideliu  triukšmu  dunksteli  į  žemę. 
Plūstelėjusi  minia  pastūmė  Valušką  į  priekį,  ir  jis  vienas  pirmųjų 
išdygo  prie  prasivėrusios  kiaurymės;  kiti  stebėjosi,  kad  milžiniš¬ 
ko  banginio  būstas  atsidaro  tik  iš  vidaus,  o  jam  tai  visai  nebuvo 
keista,  ir  veikiausiai  todėl,  kad  nekilo  nė  menkiausių  abejonių 
štai  dėl  ko:  nepaprastai  originaliai  trupei  -  tokia  ji  jam  pasirodė  - 
šitoks  „mįslingas  sprendimas"  paprasčiausiai  labai  tinka.  Be  viso 
šito,  visų  žvilgsnius  netikėtai  prikaustė  į  atvirą  cirko  „įėjimą"  įsi¬ 
veržęs  dvimetrinis  mėsos  kalnas  -  jau  pati  išvaizda  bylojo,  kas  jis 
toks:  šitoks  stingdantis  šaltis,  o  jo  tankiais  gaurais  apžėlusį  kūną 
nuo  juosmens  tebuvo  aptempę  tik  vieni  vieninteliai  išterlioti  tri¬ 
kotažiniai  atleto  marškinėliai  (šiaip  apie  tą  „Tarną"  buvo  skalambi¬ 
jama,  kad  jis  negalintis  pakęsti  karščio),  -  dar  ta  jo  bjauriai  priplota 
nosis,  o  dar  tas  jo  ne  plėšrus,  o  veikiau  jau  bukaprotiškas  žvilgs¬ 
nis,  net  keista,  atrodė  visai  neagresyvus  -  greičiau  jau  jaukus. 
Milžinas  iškėlė  aukštyn  rankas,  supliaukšėjo  delnais,  garsiai  su¬ 
kriokė  it  žmogus,  kuris  ką  tik  prabudęs  rąžosi  ir  pamankština 
gremėzdiškas  rankas  ir  kojas,  o  jau  tada  tingiai  kažką  kramsno¬ 
damas  neskubriai  nulipo  šalia  susispietusių  prie  atviros  angos 
žmonių,  nerangiai,  vangiai  atitempė  iš  šono  vagoną  dengiančią 
nušiurusią  gofruotą  plokštę  ir  nuleido  tris  plačias  medines  paky¬ 
las  nuo  vagono  krašto  ant  grindinio,  pasitraukė  į  šalį,  pasiėmė 
plokščią  geležinę  dėžutę  ir  ėmėsi  pardavinėti  bilietus;  buvo  nu¬ 
taisęs  tokią  užsimiegojusio  ir  nuobodžiaujančio  žmogaus  veido 
išraišką- jam  visai  nerūpėjo  nei  netvirta  pakiluma  kopiantys  vo¬ 
rele  žmonės,  nei  pašėlusiai  didelė  tarp  žmonių  kilusi  įtampa,  tai¬ 
gi  viskas  jam  buvo  vis  tiek,  kaip  paprastai  sakoma,  nebuvo  dėl  to 
nei  šilta,  nei  šalta.  Valuška  įsiaudrinęs  stovėjo  eilėje,  ir  tiesiog  jam 
ant  veido  buvo  parašyta,  kad  čia  viskas  pašėlusiai  patinka:  ir  žiū¬ 
rovų  tuntai,  ir  vagonas,  ir  geležinė  dėžutė,  ir  bilietų  pardavėjas. 
Dėkingu  žvilgsniu  nužvelgė  viskam  abejingą  žmogėną,  panašų  į 


begemotą,  čiupo  bilietą  ir  padėkojęs  už  jį  palengvėjimo  pakylė¬ 
tas  -  turimų  pinigų  užteko  -  pamėgino  dar  kartą  šnektelėti  su 
nuolat  per  tokią  grūstį  susikeičiančiais  kaimynais,  o  jau  tada,  kai 
atėjo  ir  jo  eilė,  ir  pats  nubalansavo  į  prieblandos  apgaubto  „ban¬ 
ginio  būsto"  didžiulę  ertmę  lanksčiomis  storomis  lentomis.  Ant 
žemos,  iš  sunkių  rąstų  sumeistrautos  pakylos  drybsojo  stulbina¬ 
mo  didumo  dvėsena,  kaip  skelbė  prie  šono  pakabintoje  lentoje 
ranka  rašytas  tekstas  -  „sensacingasis  BNAGYNIUS",  bet  buvo 
išvis  neįmanoma  perskaityti  iki  galo  paaiškinimo,  parašyto  krei¬ 
da  smulkutėmis  raidytėmis,  ir  sužinoti,  ką  reiškia  tasai  „bnagy- 
nius",  nes  ketinantįjį  kiek  ilgiau  užsibūti  vienoje  vietoje  kiti 
žmonės,  lėtai  einantys  ratu,  patys  to  nenorėdami  stūmė  tolyn. 
Jis  apžiūrėjo  milžinišką  gyvūną,  nors  neaptiko  jokių  paaiškini¬ 
mų  ir  patikslinimų,  jokios  glaustai  išdėstytos  informacijos,  tik 
mintyse  kartojo  tą  paslaptingą  žodį  ir  net  prasižiojęs  iš  baimės, 
sumišusios  su  nuostaba,  spoksojo  į  ne  kasdien  galimą  pamatyti 
monstrą.  Matyti  banginį  ir  kartu  deramai  suvokti  tai,  ką  matai, 
reiškė  anaiptol  ne  tą  patį,  mat  atrodė  beviltiška  vienu  metu  ap¬ 
rėpti,  turint  galvoje  kūno  dydį,  didžiulį  uodegos  plaukmenį, 
perdžiūvusią  supleišėjusią  plieno  pilkumo  odą  ir  per  patį  kūno 
vidurį  itin  išsikėtojusį  uodegos  peleką,  ištįsusį  per  keletą  metrų. 
Gyvūnas  buvo  pernelyg  didelis  ir  pernelyg  ilgas,  jis  paprasčiau¬ 
siai  netilpo  į  Valuškos  akiplotį,  ir  niekas  negalėtų  nieko  sulyginti 
su  negyvėlio  žvilgsniu,  o  jis,  įsispraudęs  į  slenkančią  be  jokio  su¬ 
stojimo  vorą,  po  keliolikos  minučių  priėjo  sumaniai  paremtą  iš- 
žiodintą  snukį  ir  pasižiūrėjo  tiek  į  tamsią  gerklę,  tiek  ir  šalia  jos  ir 
išvydo  iš  abiejų  kaktos  pusių  giliose  ertmėse  dvi  nedidukes  at¬ 
merktas  akutes,  o  viršum  jų  kaktos  priešaky  -  dvi  kvėpavimo 
angas,  matė  tik  jas  po  vieną,  skyrium,  ir  jam  niekaip  nepasisekė 
aprėpti  žvilgsniu  visos  didžiulės  galvos.  Negalėjo  gerai  į  ją  įsi¬ 
žiūrėti,  nes  niekas  neįjungė  prie  lubų  pakabintų  lempų,  ir  nė  už 
ką  nebuvo  galima  sustoti  čia  ir  šiurpuliukams  bėgiojant  kūnu 
bent  kiek  pastovėti  -  kaip  tik  čia,  šitiek  nusivarius,  prie  siaubin¬ 
gų  preparuotų  nasrų  ir  į  juos  įgrūsto  neregėtai  didelio  liežuvio, 
bet  ir  nebuvo  kaip  prikibti  nei  prie  keliančios  neregėtą  nuostabą 


visumos,  nei  prie  gyvūno  „neaprėpiamumo"  -  tikrai  nebuvo  ga¬ 
lima  numoti  ranka  į  informacijos  išsamumą  ir  patikimumą,  pa¬ 
prasčiau  sakant,  į  tai,  kad  šis  nepaprastas  begalinėse  tolumose 
plytinčio  neregėto  pasaulio  liudytojas,  šitas  neaprėpiamų  vande¬ 
nynų  ir  jūrų  ramus  ir  vis  dėlto  šiurpą  varantis  jau  gyvybę  prara¬ 
dęs  gyventojas  yra  čia,  ir,  jeigu  kas  nori,  gali  jį  paliesti.  Tačiau 
Valuška  buvo  vienintelis  toks  stulbinamai  laimingas  ir  sukrėstas, 
o  štai  visi  kiti,  slogioje  dvoko  persmelktoje  prieblandoje  klusniai 
sliūkinantys  ratu  aplink  banginį,  anaiptol  nerodė  tokio  apstulbi¬ 
mo  ir  susižavėjimo  ir  netgi  darė  nesunkiai  pastebimą  įspūdį,  kad 
ta  visuotinei  apžiūrai  išstatyta  garsenybė  jų  nė  nedomina.  Jie  irgi 
kartkarčiais  sutrikę  žvalgėsi  į  viduje  paguldytą  sustingusį  milži¬ 
ną  -  jis  iš  tiesų  kėlė  pagarbų  šiurpą,  bet  štai  į  šen  ir  į  ten  mikliai 
šokinėjantys  baugštus  ir  smalsūs  jų  žvilgsniai  veikiau  jau  apžiū¬ 
rinėjo  patį  vagoną,  tarsi  jame  ieškotų  dar  ko  nors,  to,  kas  būtų 
jiems  daug  svarbesnis  už  visa  kita,  jeigu  tūnotų  čia  iš  tikrųjų. 
Tačiau  patenkanti  į  vidų  šviesa  darė  kabinamą  vagoną  dar  rūs¬ 
tesnį  ir  niekas  neaptiko  jokių  ženklų,  kad  čia  galėtų  būti  ir  kitokių 
dalykų.  Nuo  įėjimo  pusės  einančiųjų  šone  buvo  kelios  skardinės 
spynomis  užrakintos  spintos,  viena  iš  jų  buvo  atidaryta,  bet  ant 
lentynų  išrikiuoti  aštuoni  ar  dešimt  formalino  butelių,  aštuoni  ar 
dešimt  smulkučių  raukšlėtų  embrionų  buvo  tokie  graudūs  ir 
sunkiai  pastebimi,  kad  Valuška  jų  nė  nepamatė,  o  kiti  pamatė  ir 
juos;  vagono  gale  buvo  užuolaidos  atskirta  dalis,  ir  pro  nemenką 
plyšį  buvo  galima  žvilgtelėti  tenai,  bet  ir  už  užuolaidos  nebuvo 
nieko  daugiau,  tik  dubuo  ir  bidonėlis  su  vandeniu.  Galų  gale  tie¬ 
siai  prieš  gyvūno  išžiodintą  nasrų  ertmę  buvo  atidarytos  durys 
(jos  irgi  neturėjo  rankenos)  statinio  užpakalinę  dalį  atskiriančioje 
gofruotos  skardos  sienoje,  veikiausiai  cirkininkai  pro  tas  duris 
ėjo  į  miegamąsias  patalpas,  ir  nors  bent  jau  čia,  prie  tų  durų, 
buvo  justi  slepiamas,  bet  ir  paprasta  akimi  matomas  jaudulys, 
Valuška  vargu  ar  visa  tai  pastebėjo  ir  kažin  ar  toks  keistas  elgesys 
jam  galėjo  ką  nors  sakyti.  Šiaip  Valuška  nelabai  ir  dairėsi  į  šalis  - 
visą  savo  dėmesį  jis  buvo  sutelkęs  į  banginį,  ir,  kai  apžiūrėjęs  tos 
pasakiškos  būtybės  kitą  šoną,  jis  vėl  ištrūko  į  lauką,  turint  galvoje 


tokią  aukštą  pakylą,  saugiai  nusiropštė  ant  žemės,  jam  nekrito  į 
akį,  kad  kiti  priešais  jį  ėję  žmonės  -  tie,  kurie  jau  buvo  vienąkart 
banginio  būste  -  staiga  vėl  stoja  kone  į  tą  pačią  vietą,  iš  kur  buvo 
ėję  į  vidų,  tarsi  laukimas  ilgas  valandas  -  juk  jie  jau  pamatė  ban¬ 
ginį  -  vis  dar  nebuvo  įgijęs  tikrosios  prasmės.  Niekas  nekrito  į 
akį  -  gal  kaip  tik  todėl,  kad  kai  vakare  vėl  į  čia  sugrįš,  pirmiau  už 
visus  kitus  atspės  šitos  paslaptingos  šutvės  ir  jai  prijaučiančiųjų 
tokio  neregėto  ištvermingumo  pamėklišką  svarbą  -  taigi  dabar, 
priešingai  nei  viešbučio  naktiniam  durininkui,  su  kuriuo  sma¬ 
giai  pasisveikino,  jam  toks  reginys  buvo  aukščiausio  masto  cirko 
pasirodymas  ir  taip  jį  patraukė,  kad  kai  durininkas  pamojęs  jam 
visai  pašnibždomis  paklausė:  „Klausyk,  gal  bent  jau  tu  pasakysi, 
kas  ten  dedasi...  Visi  pliurpia  tik  apie  kažin  kokį  hercogą...",  o 
Valuška  jo  klausimą  tuojau  priderino  prie  savo  mintijimų  ir  susi¬ 
jaudinęs  pareiškė:  „Ne,  pone  Ardelanai,  ne!  Daug  didesnis  daly¬ 
kas  už  jį  patį,  savo  akimis  pamatysite!  Tai...  karalius,  taip  taip,  tai 
pats...  karalius!",  apsisuko  ir  nė  neatsisveikinęs  nurūko  nuo  su¬ 
trikusio  žmogaus,  o  jo  veidas  buvo  įraudęs.  Prisispaudė  laiški¬ 
ninko  krepšį  prie  krūtinės  ir  prasibrovė  pro  minią,  ir  dabar  jam 
pasirodė,  kad  jau  turėtų  būti  po  dvyliktos,  o  kadangi  buvo  trečia¬ 
dienis,  tokiu  metu  jo  laukė  pono  Esteros  žmona  su  „skalbinių 
lagaminu",  tai  jis  ir  sumanė  eiti  namo  ir  pirmiau  nunešti,  kur 
reikia,  skalbinius,  o  laikraščius  išnešioti  suspėsiąs  ir  popiet.  Pa¬ 
suko  į  Tilto  gatvę,  ir  kol  -  visai  nenujautė,  kad  reikia  bėgte  bėgti 
kiek  kojos  įkabina  iš  čionai,  iš  miesto,  į  kokią  saugią  priebėgą,  - 
įprastais  mitriais  žingsniais,  kartkarčiais  ūmai  sustodamas  ir  su 
tokia  šelmiška  šypsena  pašnairuodamas  į  aukštybes,  per  kelias 
minutes  sukorė  kelią  iki  namų,  vėl  ir  vėl  -  lyg  ir  miglotai,  bet 
dabar  jau  visai  visą!  -  pamatė  nekaltą  gigantišką  gyvūno  kūną,  ir 
tai  viršijo  jo  vaizduotės  galias,  ir  jam  vis  sukosi  galvoje:  „koks 
didelis!.,  ir  koks  neregėtas  padaras!.,  ir  kokia  beribė  paslaptis  ap¬ 
ėmusi  pasaulio  valdovą,  kad  jis  pasidaro  sau  pramogą  iš  tokių 
smagiai  nuteikiančių  būtybių!",  ir  nuo  tos  minties  jau  nebuvo 
sunku  sugrįžti  prie  prakilnių  apyaušrio  mintijimų  ir  visa  tai  su¬ 
sieti  su  Turgaus  aikštės  įspūdžiais,  bet  jis  netarė  žodžių  lūpomis. 


tik  dvasioje  per  niekad  nesiliaujantį  vidinį  kalbėjimą  išreiškė  žo¬ 
džiais  tą  galingojo  Viešpaties  ramų  ir  galutinį  lemiamą  judesį: 
štai  kaip  rūpestingai  jis  parodo  savo  visagalybę  milijardams  jo 
paties  sukurtų  būtybių  -  net  ir  tokiam  šiurpą  keliančių  pramogų 
teikiančiam  banginiui!  Nuleido  galvą,  kitaip  sakant,  savitai,  tik 
kaip  jam  būdinga,  vėl  žvilgtelėjo  į  dangų,  ir  vėl  viskas  galutinai 
ištirpo  tame  žodžiais  nenusakomame  džiaugsme,  kur  viskas,  ko 
tik  esama,  kaip  vienintelės  minties  dalelė  broliškai  susilieja  su 
kitomis  dalelėmis,  ir  tarsi...  pasileido  skristi  pro  atrodančius  iš 
pirmo  žvilgsnio  tuščius  Tilto  gatvės  namus.  Skrido  pirmyn,  per 
graudžią  Vilmošo  Aporo  aikštės  tylą  nėrė  į  Diurerio  gatvės  iki 
kaulų  smelkiantį  šaltį,  o  gal  veikiau  jau  tarytum  aplenkė  save 
patį,  pakaitomis  virsdamas  tai  skuodžiančiu  žeme,  tai  skrendan¬ 
čiu  oru,  ir  štai  tas  skridimas  ir  skuodimas  netrukus  virto  kritimu 
ir  staigiu  sustojimu  -  pasukęs  į  Harerio  namų  vartus,  pasileido 
siauru  keliuku,  vedančiu  į  kadaise  skalbyklai  naudotą  pašiūrę,  ir 
stumtelėjo  jos  duris,  ir  didžiausiai  savo  nuostabai  išvydo  viduje 
kažin  ką,  o  tas  kažin  kas,  pamatęs  jį,  veikiausiai  darydamas 
užuominą  į  jo  „spindintį  žvilgsnį",  be  jokių  įžangų  taip  užriau¬ 
mojo:  „Sakykite,  kodėl  po  galais  jūs  visada  toks  kuo  nors  susiža¬ 
vėjęs?!  Verčiau  jau  padoriai  užsidarytumėte  duris  -  sakau  rimtai: 
jus  tikrai  apvogs  kada  nors!"  Paprastai  ji  palikdavusi  lagaminą 
pas  Harerius  arba  perduodavusi  jam  ant  slenksčio,  ir  dar  taip 
nėra  buvę,  kad  būtų  užėjusi  į  jo  būstą  ir  čia  jo  laukusi,  tad  Valuš- 
ka  vos  drįso  patikėti  savo  akimis:  nelaukta  viešnia  buvo  pati  Es- 
temė,  tai  štai  tarp  išmėtyto  po  visą  kambarį  visokiausio  šlamšto 
sėdi  visuomet  jam  siaubą  varanti  „sąjungininkė"  -  jos  veidas 
plieskia  aguonų  žiedų  raudoniu,  įtūžis  liejasi  per  kraštus,  tai  jis 
ir  sutriko  -  ypač  sužinojęs,  kad  moteris  iš  tiesų  laukianti  jo  nuo 
pat  ryto,  ir  iš  viso  to  sumišimo  nesumetė,  nei  kur  jis  esantis,  nei 
ką  darantis.  Apsvaigęs  nuo  tokios  pakylėtos  būsenos  ir  tokio  jo 
pagerbimo  ir  iš  gėdos  paraudęs  iki  ausų  (nebuvo  kur  atsisėsti,  tai 
Estemė  buvo  priversta  sėstis  ant  jo  lovos),  pirmiausia  jis  nužėrė 
nuo  taburetės  ant  grindų  duonos  trupinius,  riebaluotą  popierių, 
į  kurį  buvo  įvyniotas  maistas,  tuščią  konservų  dėžutę  ir  svogūnų 


lukštus,  o  paskui,  kai  įtūžusius  žvilgsnius  svaidanti  jo  viešnia 
įsikūrė  ant  nuvalyto  sėdėti  tinkamo  baldo,  jis  pamėgino  lyg  nety¬ 
čia  paspirti  po  spinta  keletą  išmėtytų  ant  grindų  puskojinių  ir, 
nutaisęs  sutrikusią  šypseną,  bandė  nepastebėtas  paslėpti  ant  lo¬ 
vos  numestas  nešvarias  apatines  kelnes.  Prie  kokio  tik  daikto  jis 
prisilietė,  padėtis  nė  kiek  negerėjo,  veikiau  tik  dar  akivaizdžiau 
matėsi,  kad  kambarys  neregėtai  apleistas,  tada  jis  liovėsi  beviltiš¬ 
kai  grumtis  su  numestais  į  kampą  apipelijusiais  obuolių  grauž¬ 
tukais,  su  išmėtytomis  apie  skystojo  kuro  krosnelę  nuorūkomis  - 
jos  rodė,  kad  čia  kartkarčiais  lankosi  ponas  Hareris  -  ir  su  nie¬ 
kaip  neįmanomomis  uždaryti  spintos  durimis  tik  tada,  kai  Ester- 
nė,  pamačiusi,  kad,  jos  žodžiais  tariant,  „niekas  jam  nė  motais", 
piktai  užriaumojo  ir  griežtai  paliepė  „tučtuojau  liautis"  ir  galų 
gale  kur  nors  prisėsti  -  laukia  itin  rimtas  pokalbis.  Jo  galvoje  su¬ 
sijaukė  tiek  visokiausių  dalykų,  kad  pirmomis  minutėmis  nė  ne¬ 
suvokė,  ką  jam  sako  gerai  pažįstamas  griaudžiantis  balsas;  jis 
linksėjo  galva  ir  mirksėjo,  muistėsi,  krenkštė,  tuo  metu  viešnia 
buvo  pakėlusi  žvilgsnį  į  lubas  ir  prabilo  apie  kažin  kokius  „nau¬ 
jus  laikus"  ir  apie  „pasauliui  skelbiamą  rūstų  nuosprendį";  ji 
buvo  nuklydusi  į  nematytas  tolumas,  o  jis  teįstengė  tik  pritaria¬ 
mai  linkčioti  ir  spoksoti  į  taburetę.  Tačiau  veikiai  Estemė,  pada¬ 
riusi  nelauktą  posūkį,  vėl  nusileido  iš  aukštybių,  bet  tai,  ką  dabar 
jau  suprato  ir  pats,  jo  anaiptol  nepaguodė.  Jis  iš  visos  širdies  ap¬ 
sidžiaugė,  kad  jo  motina  su  šia  viešnia  vakar  vakare  „atsisveiki¬ 
no  kaip  geros  draugės"  (juk  ši  moteris  jam  suteikė  vilčių:  gal  jos 
padedamas  kada  nors  vėliau  galėsiąs  susitaikyti  su  Pflaumne), 
tačiau  jį  pašiurpino  sumanymas,  anot  kurio,  Estemė  „dėl  padau- 
gėjusio  darbo  su  popieriais  ir  dėl  reputacijos,  kurią  jai  suteikia 
naujos  pareigos"  parsikraustys  į  namus  iš  nuomojamo  per  ankš¬ 
to  kambario  „dar  šiandien!",  o  savo  drabužius,  atskleisdama  išti¬ 
sus  metus  nutylimą  paslaptį  dėl  slaptų  akcijų  „su  skalbimu", 
prašys  jį  skubiai  parnešti  namo,  juk  nė  akimirkos  negali  kilti  abe¬ 
jonės,  kad,  atsižvelgiant  į  jo  pagyvenusio  bičiulio  sveikatos  bū¬ 
klę,  didelis  pavojus  dabar  iškiltų  jam,  pernelyg  jautriam  žmogui, 
kurį,  tik  išgirdusį  minint  jo  žmoną,  tuojau  pradeda  krėsti  nervi- 


nis  drebulys.  Buvo  visai  nesunku  numatyti,  koks  lemtingas  smū¬ 
gis  ištiktų  iki  šiolei  dėtas  pastangas  dėl  pono  Esteros  pagijimo  ir 
palankių  darbo  sąlygų  sudarymo,  jei  jo  sąjungininkė  iš  tikrųjų 
įgyvendintų  savo  sumanymą,  ir  kad  būtų  neįmanomai  sunku  su¬ 
trukdyti  jį  įgyvendinti,  užtat  jis  pajuto  tarsi  išganymą,  kai  ši  mo¬ 
teris  -  pirmiau  ji  lyg  tarp  kitko  papasakojo  apie  kažkokį  naują 
sąjūdį,  į  kurio  pirmininko  postą,  anot  miesto  žmonių,  būtų  tin¬ 
kamiausias  tik  Derdis  Estera  -  priminė:  pareigos  labai  garbin¬ 
gos  ir  itin  svarbios,  ir  ji  būtų  laimingiausia  ir  labiausiai  savo 
vyru  besididžiuojanti  žmona,  jei  jisai  sutiktų  jas  eiti  (ir  tai  savai¬ 
me  suprantama,  pridūrė  ji  patyliukais,  būtų  taip,  kad  ji  atidėtų 
persikraustymą  -  nė  už  viso  pasaulio  lobius  ji  nedrįstų  savo  buvi¬ 
mu  trikdyti  vyro,  kurio  darbas  tuo  metu  būtų  daug  svarbesnis 
negu  jos),  tik  ji,  Estemė,  pasakė  nuleidusi  balsą,  visai  ne  tokia  kaip 
Pflaumnė,  kurios  manymu,  visą  šitą  reikalą,  viską,  kaip  jau  yra 
susiklostę,  reikia  tučtuojau  perduoti  į  Valuškos  rankas,  ir  tai  būtų 
garantuota  sėkmė;  „tiktai  aš,  -  pakartojo  viešnia  ir  vėl  pakėlė  bal¬ 
są,  -  tuo  smarkiai  abejoju  -  žinau,  kokia  silpnutė  mano  vyro  sveika¬ 
ta  ir  kaip  jis  šalinasi  viešumos".  Suvokęs,  apie  ką  čia  kalbama  iš  ti¬ 
krųjų,  Valuška  nė  pats  nesumetė,  kuo  labiau  džiaugtis:  ar  tuo, 
kad  jo  motina,  nepaisant  visų  iki  šiolei  padarytų  skriaudų  (tai 
buvo  jam  visiškai  suprantama),  pagalvojo  apie  savo  sūnų,  kai 
reikia  ieškoti  išeities  iš  tokios  keblios  padėties  (ir  „Tučtuojau!"),  ar 
tam  panašiam  į  stebuklą  pasiryžimui  pasiaukoti,  -  tai  šitaip  Ester- 
nė  visiškai  apstulbino  jį  ir  atskleidė  naujus  savo  charakterio 
bruožus.  Viena  buvo  aišku:  dėl  tokių  dalykų  jis  buvo  pasiryžęs 
pulti  nors  ir  į  ugnį,  tad  jis  pašoko  apimtas  neregėto  pakilimo  ir, 
blaškydamasis  iš  vieno  kampo  į  kitą,  įtikinėjo  viešnią,  kad  jis 
„imasi  šito  reikalo  ir  padarys  viską,  kas  nuo  jo  priklauso,  kad 
viskas  baigtųsi  sėkmingai",  ir,  beje,  dėl  to  moteris,  šiaip  jau  vi¬ 
suomet  rimta  ir  išsiskirianti  griežtu  žvilgsniu,  neišlaikė  ir  trum¬ 
pai,  bet  nuoširdžiai  nusikvatojo.  Bet  šis  nusikvatojimas  anaiptol 
nereiškė,  kad  ji  iškart  su  viskuo  sutinkanti,  tad  viešnia  tik  po  ilgų 
apsikeitimų  nuomonėmis  ir  įkalbinėjimų  lyg  ir  sutiko  su  Valuš¬ 
kos  pasiūlymu,  bet  ne  su  viskuo:  keliais  nenuosekliais  miglotais 


sakiniais  nusakė  „svarbiausius  dalykus,  kuriuos  reikia  žinoti 
apie  sąjūdį"  ir  ant  popieriaus  skiautės  surašė  „sąrašą  asmenų,  su 
kuriais  reikia  busimajam  pirmininkui  pradėti  darbą  ir  agitaciją 
jau  šiandien  popiet",  tačiau  buvo  neperkalbama  dėl  lagamino  ir 
dėl  to,  ką  dera  pasakyti  Esterai,  -  jai  taip  rūpėjo  tie  dalykai,  kad 
ir  tada,  kai  jie  galų  gale  išėjo  pro  Harerių  namų  vartus  ir  patrau¬ 
kė  Diurerio  gatve  per  nė  kiek  neatlėgstantį  net  vidurdienį  speigą, 
ir  jis  papasakojo  moteriai  apie  Košuto  aikštėje  matytą  „nuostabų 
pasirodymą",  ji  klausėsi  jo  visiškai  abejinga  ir  kalbėjo  tik  apie 
lagaminą  ir  parsikraustymo  dalykus,  o  Jokajaus  gatvės  kampe  - 
iš  tenai  jie  pasuko  kas  sau  -  ji  kelis  kartus  pakartojo  štai  ką:  jei 
Valuška  iki  šios  dienos  ketvirtos  valandos  neateis  pas  ją  ir  neat¬ 
neš  vienareikšmiškai  teigiamo  jos  vyro  atsakymo,  tai  ji,  Estemė, 
laikysis  ankstesnio  savo  sumanymo  ir  turės  „jau  šį  vakarą  vaka¬ 
rieniauti  Barono  Belos  Venkheimo  prospekte".  Tai  pasakiusi,  ap¬ 
sisuko  ant  kulnų  ir  nuėjo,  kaip  kad  atsisveikindama  pareiškė, 
„tvarkyti  neatidėliotinų  reikalų",  o  Valuška,  vienoje  rankoje  lai¬ 
kydamas  „lagaminą  su  skalbiniais",  o  kitoje  raštelį,  kone  visą 
minutę  žiūrėjo  į  moterį  susigraudinęs  ir  buvo  tvirtai  įsitikinęs: 
senasis  jo  bičiulis  iki  pat  šiolei  abejojo  šios  „iškilios  moters  tikro¬ 
siomis  vertybėmis",  bet  štai  ši  viską  pasakanti  gudrybė,  šitoks 
abejonių  nepaliekantis  geros  valios  ir  pasiaukojimo  įrodymas 
dabar  jau  tikrai  atvers  ir  jam  akis.  Ką  itin  gerbia  šita  iš  pirmo 
žvilgsnio  stačiokiška  ir  linkusi  įsakinėti  moteris,  jam  pasidarė 
aišku  jau  nuo  tos  dienos,  kai  Estemė  pirmąkart  susirado  jį  ir  pa¬ 
reiškė,  kad  nuo  šiolei,  jei  tik  Valuška  niekam  apie  tai  neprasitartų, 
ji  pati  norėtų  skalbti  įnešiotus  savo  vyro  drabužius  „štai  šitomis 
dviem  savo  rankomis";  tad  jau  tuomet,  prieš  daugelį  metų,  jisai 
suprato,  kad  visa  Estemės  esybė  persismelkusi  didžiausia  pa¬ 
garba  ir  ištikimybe  ją  taip  šiurkščiai  atstūmusiam  Esterai.  O  kai 
ūmai  suvokė,  ko  iš  tikrųjų  siekia  jo  viešnia  su  tokiu  kiaurai  per¬ 
regimu  „parsikraustyti  namo"  sumanymu,  kitaip  sakant,  ji  sten¬ 
giasi  pasiekti  savo  tikslą,  kai  vyras  taip  nepagrįstai  širsta  ant  jos, 
paprasčiau  sakant,  prišnekinti  jį  dalyvauti  tokiame  sąjūdyje,  ku¬ 
ris  veikiausiai  kuriamas  tik  tam,  kad  „Derdžio  Esteros  svarba" 


būtų  dar  akivaizdesnė  ne  tik  jai,  bet  ir  visam  miestui,  na,  tai  tuo¬ 
met  jau  ir  jam  pasidarė  aišku:  vienišas  Venkheimo  prospekte 
įsikūrusio  namo  gyventojas  neįstengs  ilgiau  priešintis  tokiam 
atkakliam  užsispyrimui  ir  pats  pamatys,  kad  neįmanu  nieko  pa¬ 
daryti  tokiai  nepalenkiamai  aistrai.  Pakilęs  vėjas  pūstelėjo  ir  į  jį, 
ir  tuomet  jau  eiti  pasidarė  sunkiau  -  ledinis  oras  gniaužė  kvapą; 
lagaminas  buvo  sunkus  ir  darėsi  dar  sunkesnis,  gatvė  buvo  slidi, 
kelios  kačių  gaujos  buvo  stačiai  įžūlios  (tingėjo  net  pasitraukti 
jam  iš  kelio),  bet  nuotaikos  negadino  nei  vis  sunkėjantis  lagami¬ 
nas,  nei  katės,  nes  jis  jautė  -  dar  niekada  nebuvo  ėjęs  pradžiugin¬ 
ti  senojo  mokytojo  su  tokia  gera  žinia,  ir  dar  jis  neabejojo:  ir  tuose 
namuose  šiandien  viskas  klostysis  kitaip.  Šit  kas  buvo:  jis  nuola¬ 
tos  lankė  tuos  namus  ir  jau  keletą  metų  -  netrukus  po  to,  kai  Ester- 
nė  išsikraustė  iš  tenai  -  kasdien  nešdavo  tenai  pietus,  tad  turėjo 
progos  pažinti  ir  tuos  namus,  ir  paniurusį  jų  šeimininką,  bet  ypač 
nuo  tada,  kai  vieną  dieną  šitas,  jo  manymu,  „išskirtinės  pagarbos 
apgaubtas  ir  legendomis  apipintas  asmuo,  miestiečių  laikomas 
mokslininku,  tiriančiu  muziką  nepaprastai  svarbiu  išskirtiniu  as¬ 
pektu,  bet  savo  tyrimo  rezultatus  neigiantis  iš  paprasčiausio  ku¬ 
klumo,  gyvenantis  griežtą  atsiskyrėlio  gyvenimą  ir  dėl  juosmens 
skausmų  dažnokai  negalintis  pasikelti  iš  lovos"  didžiausiai  jo 
nuostabai  vieną  dieną  pareiškė  laikantis  jį  savo  draugu.  Ir  nors  jis 
išvis  nesuprato,  už  ką  pelnė  tokią  draugystę  ir  kodėl  ponas  Este¬ 
ra  neapdovanojo  palankumu  ko  nors  kito  (kito  tokio,  kuris 
įstengtų  tiksliai  suvokti  ir  įsiminti  jo  mintis,  mat  jis,  pats  tai  ne 
kartą  pripažinęs,  jas  suvokia  gana  miglotai),  nuo  tos  dienos  jis 
tiesiog  jautė  pareigą  vaduoti  vyresnįjį  savo  draugą  iš  mirtimi  al¬ 
suojančio  nusiminimo  ir  nusivylimo  liūno  -  kartu  su  tuo  žmogu¬ 
mi  susigraužimas  buvo  apėmęs  ir  visą  miestą.  Pro  Valuškos  ausis 
neprasprūdo  ir  toks  dalykas  (nors  niekas  to  iš  jo  nesitikėjo), 
kad  šalia  jo  visi  nuolatos  kalba  apie  kažin  kokią  „katastrofą"; 
taigi  apie  katastrofą,  kurios,  kaip  buvo  pabrėžiama,  jau  niekas 
neįstengs  sustabdyti.  Buvo  kalbama  apie  „nesustabdomai  išsi¬ 
kerojusį  chaosą",  „neprognozuojamą  šiokiadienių  gyvenimą", 
„artėjančią  katastrofą",  bet,  anot  jo,  tie  žmonės  tikrai  nebuvo 


pajutę  šitokių  siaubą  keliančių  žodžių  svorio,  nes  jam  atrodė,  kad 
tas  it  epidemija  plintančias  baimes  sukėlė  ne  įsitikinimas,  kad 
tikriausiai  nelaimės  artėja  diena  po  dienos,  bet  šitaip  pati  save 
baugina  pašiurpusi  vaizduotė,  tad  dėl  to  neturėtų  nutikti  tikra 
nelaimė,  tikrai  galinti  atvesti  prie  tikros  nelaimės;  tai  esanti  ap¬ 
gaulinga  nuojauta,  kuri,  susilpnėjus  vidinėms  sklendėms,  už¬ 
klumpa  nederamai  įsivaizduojantį  savo  vaidmenį  žmogų,  jei  jis 
neįstengia  sutelkti  dėmesio  ir  nuklysta  nuo  pirmykščių  dvasios 
reikalavimų  ir  praranda  galią  pasauliui,  kurio  tvarka  nesusijusi 
su  jo  nusižeminimu...  Buvo  apmaudu,  kad  jis  dėl  visų  tų  dalykų 
tik  veltui  protino  savo  bičus  -  jie  nė  nepanoro  klausytis  jo  išve¬ 
džiojimų,  o  labiausiai  liūdino  tai,  kad  keletas  jų  kategoriškai  pa¬ 
reiškė:  paprasčiausiai  „gyvename  šuniškos  ateities  ir  negrįžtamos 
praeities  beviltiškame  pragare",  o  tokios  šiurpios  jų  mintys  labai 
priminė  tas  frazes,  tas  pašėlusiai  skaudinančias  pranašystes,  ku¬ 
rių  reikėjo  kasdien  klausytis  Belos  Venkheimo  prospekte  -  ten, 
kur  jis  dabar  ir  ėjo.  Tai  buvo,  be  jokios  abejonės,  liūdniausia,  ir 
nors  ten  jam  labai  patiko,  buvo  neįmanu  nepripažinti,  kad  nuos¬ 
tabaus  poeto  jautrumu,  nepralenkiamu  subtilumu  ir  visais  kitais 
didžiosioms  asmenybėms  būdingais  apžavais  apdovanotam  po¬ 
nui  Esterai,  -  tas  ponas,  matyt,  reikšdamas  savo  simpatijas,  nieka¬ 
da  nepraleisdavo  progos  kiekvieną  popietę  bent  pusvalandį  pa¬ 
skambinti  jam,  neturinčiam  muzikinės  klausos  žmogui  (!),  gar¬ 
sųjį  Bachą,  -  labiausiai  už  visus  kitus  pesimizmo  apsėstam  žmo¬ 
gui,  kaip  kad  jam  atrodė,  ar  tik  ne  ilgai  trunkantis  sirguliavimas 
sukėlė  tokią  apatiją,  o  jo  negalėjimas  pasikelti  iš  lovos  greičiau¬ 
siai  primetė  slogų  bodėjimąsi  viskuo,  dėl  vėlyvo  to  žmogaus  gy¬ 
dymosi  jis  kaltino  tik  save  patį  ir  vylėsi  šit  kuo:  jei  jisai  savo  tar¬ 
nybą  atliks  dar  apdairiau  ir  kruopščiau,  galų  gale  tas  žmogus 
visai  pagis,  tad  didysis  jo  bičiulis  išsivaduos  iš  matymą  tamsio¬ 
mis  spalvomis  primetančių  „niekaip  neįmanomų  atskirti  akių 
dangalų".  Visuomet  tikėjo,  kad  vienąkart  ateis  tokia  akimirka;  ir 
dabar,  įėjęs  į  namus,  perėjo  ilgą  stelažų  su  knygomis  pristatytą 
koridorių  ir  svarstė,  nuo  ko  pradėti  savo  pasakojimą  -  ar  nuo 
apyaušrio,  ar  nuo  banginio,  ar  nuo  Estemės  sąjūdžio,  ir  tiesiog 


pajuto  -  jau  nereikės  ilgai  laukti  taip  karštai  trokštamos  minutės, 
kai  tas  žmogus  pagis  ir  pagaliau  atsistos  ant  kojų.  Sustojo  prie 
tiek  kartų  matytų  durų,  perėmė  sunkų  lagaminą  j  kitą  ranką  ir 
galvojo  apie  tą  į  aukštybes  keliančią  malonės  pilną  šviesą,  kurios 
sulauks  ponas  Estera,  kai  ateis  ta  lemtinga  minutė.  Mat  tuomet 
bus  ką  pamatyti  ir  ką  atrasti  -  kaip  jau  įpratęs,  pasibeldė  tris  kar¬ 
tus  -  juk  pamatys  tą  nesugriaunamą  tvarką,  kurios  neišmatuoja¬ 
ma  nuostabi  galybė  sujungia  į  vieną  jaukią  visumą  žemynus  ir 
jūras,  pėsčiuosius  ir  laivininkus,  dangaus  ir  žemės,  vandens  ir 
oro  vieno  su  kitu  susijusių  gyventojų  atsiskleidžiantį  ir  jau  prale¬ 
kiantį  gyvenimą;  pamatys,  kad  gimtis  ir  išnykimas  -  tik  dvi  su¬ 
krečiančios  nuolatinio  prabudimo  akimirkos,  ir  dar  pamatys  su 
nuostaba  žvelgiančių  akių  spindėjimą  -  kai  tik  visa  tai  supras; 
pajus  -  pats  jis  švelniai  prisilietė  prie  varinės  durų  rankenos  -  kal¬ 
nų,  girių,  upių  ir  slėnių  skleidžiamą  šilumą,  atras  paslaptingas 
žmogaus  gyvenimo  platybes,  galų  gale  suvoks,  kad  nesutrauko¬ 
mas  ryšys,  siejantis  jį  su  pasauliu,  tai  ne  grandinės  ir  ne  pasmerk¬ 
tumas,  bet  atsidavimas  nesunaikinamam  jausmui,  kad  žmogus 
turi  namus;  ir  pajus  prisilietęs  prie  nepaprastai  didelio  džiaugs¬ 
mo,  kad  vienas  kitą  papildo  ir  vienas  su  kitu  siejasi  viskas:  lietus, 
vėjas,  saulė  ir  mėnulis,  paukščio  skrydis,  vaisiaus  skonis,  pievos 
kvepėjimas;  pajus,  kad  širdgėlų  ir  siaubų  naštos  ir  sunkumai  yra 
tik  jo  praeitis  gyvų  šaknų  ir  neabejotinų  ateities  galimybių  kylan¬ 
čiame  oro  balione,  kai  -  jis  jau  atidarė  duris  -  pagaliau  žmogus 
suvoks,  kad  kiekviena  mūsų  minutė  -  judėjimas  per  besisukan¬ 
čios  Žemės  apyaušrius  ir  naktis,  per  besikeičiančias  žiemas  ir  va¬ 
saras  tarp  planetų  ir  žvaigždžių.  Su  lagaminu  rankoje  jis  įžengė  į 
kambarį  ir  markstydamasis  sustojo  prieblandoje. 


Sustojo  prieblandoje,  sutrikęs  šyptelėjo,  o  Estera  buvo  pernelyg 
jau  gerai  įsidėmėjęs,  su  kokiu  audringai  sūkuriuojančiu  patosu 
įsiveržia  jo  svečias,  tad  prieštaravimų  nepripažįstančiu  mostu  - 
taip  jis  ir  nutildė  Valušką,  ir  pasisveikino  su  juo  -  parodė,  kad 


sėstųsi  į  įprastą  savo  vietą  prie  rūkomojo  staliuko  ir  leistų,  kol 
pasišils  sugeltas  lauke  spaudžiančio  šalčio  ir  atvėsins  plazdenan¬ 
čią  susižavėjimo  ugnį,  kad  senasis  jo  bičiulis  pats  prablaškytų  jį 
griežtai  suformuluotais,  drausmingais  sakiniais.  „O  sniego  nebe¬ 
bus",  -  kirto  be  jokių  įžangų  šeimininkas,  didžiausiam  savo 
džiaugsmui  radęs  progą  vienišų  minčių  eigą  plėtoti  garsiai  ir 
kartu  susumuoti  tai,  ką  jau  nuo  ryto,  susitvarkęs  ir  apsirengęs,  ir 
iš  šitų  namų  pagaliau  -  o  kaip  jam  tuomet  palengvėjo  -  išsinešdi¬ 
no  ir  Hareme,  „galėjo  pamąstyti  apie  dabartinę  pasaulio  padėtį". 
Nesurizikavo  nei  pats  pasikelti  iš  įprastos  vietos  -  tai  ten  sėdė¬ 
damas  dalijosi  tokiomis  svarbiomis  išvadomis  -  ir  pasižiūrėti  į 
viską  savo  akimis,  nei  paprašyti  į  krėslą  pasodintą  įsiaudrinusį 
svečią  atitraukti  sunkias  užuolaidas  ir  įdėmiai  pasižiūrėti  į  ne¬ 
linksmus  išmirusius  vaizdus,  pasižvalgyti,  kaip  nuo  įsisiūba¬ 
vusių  ledinio  vėjo  šuorų  sprunkančios  laikraščių  skiautės  ir  po¬ 
pieriniai  maišeliai  mikliai  prasilenkia  tarp  sustingusių  it  kapi¬ 
nių  tyloje  namų,  paprasčiau  sakant,  pasižvalgyti,  pasižiūrėti 
pro  veikiausiai  geresniems  laikams  tinkamesnius  didžiulius 
langus,  jo  manymu,  buvo  visai  beprasmiška,  nes  jam,  kaip  ne¬ 
reikalingų  judesių  vengimo  meistrui,  tikrai  atrodė  pats  toks 
žingsnis  nieko  vertas,  niekam  tikęs  rodėsi  ir  pats  klausimas, 
vienintelis  šio  to  vertas  klausimas  nuo  to  laiko,  kai  jis  nubudo: 
o  galgi  lauke  jau  pasnigo,  juk  iš  čia,  iš  lovos,  pastatytos  priešais 
langą  su  plačiais  rėmais  ir  sandariai  užtrauktomis  užuolaido¬ 
mis,  jis  galėjo  numanyti,  kad  šią  žiemą  lyg  ir  nebus  nei  Kalėdų 
ramybės  ir  laimę  pranašaujančių  varpų  skambėjimo,  nei,  žino¬ 
ma,  sniego  -  jei  išvis  žiema  galima  vadinti  žiaurų  vieno  tik  pa¬ 
ties  šalčio  siautėjimą,  jam  suteikusį  paskutinį  smagų  malonu¬ 
mą:  nutarti,  kas  čia  susmuks  greičiau  -  namas  ar  jo  gyventojas. 
Apie  namą  derėtų  tik  tiek  pasakyti,  kad  jis  dar  šiaip  taip  laikėsi, 
nors  kai  apyaušriu  buvo  kuriamos  krosnys  -  šitas  darbas  buvo 
patikėtas  tik  Haremei  -  ir  kartą  per  savaitę  namų  tvarkymo 
dingstimi  ji,  pasiėmusi  šluotą  ir  vadinamąjį  dulkių  valymo 
skurlį,  stengėsi  iš  vidaus  daryti  tai,  ką  speigas  buvo  nuveikęs  iš 
išorės:  smagiai  mosuodama  apie  save  skuduru,  mikli  ir  viskam 


pasiryžusi,  ji  it  neišvengiama  nelaimė  nuolat  siautėjo  koridoriu¬ 
je,  virtuvėje,  valgomajame  ir  kambariuose  kitoje  namo  pusėje; 
savaitė  po  savaitės  ji  perstūmė  į  naujas  vietas  ant  netvirtų  kojelių 
stovinčius  skilinėjančius,  greitai  aplamdomus  baldus,  šveitė  vie¬ 
tą  po  jais  ir  negailėjo  pilti  į  tas  vietas  vandens,  o  stumdomose 
spintose  išvirsdavo  dailūs  niekučiai;  prisidengdama  namų  tvar¬ 
kymu,  ji  kartais  sudaužydavo  kokį  dailesnį  Berlyno  ar  Vienos 
porceliano  servizo  daikčiuką  ir  iš  nesavanaudiškų,  altruistinių 
paskatų  -  nepaprastam  miesto  senienų  prekijo  malonumui  -  ap¬ 
dovanodavo  jį  tai  sidabriniu  šaukštu,  tai  į  odinius  viršelius  įrišta 
knyga,  kitaip  sakant,  ryžtingai  šlavinėjosi,  valė  dulkes,  plovė, 
krovėsi  daiktus  ir  darbavosi  be  perstojo,  kol  iš  dviejų  pusių  puo¬ 
lamas  namas  iš  tikrųjų  pakliuvo  į  grėsmingą  padėtį,  daugmaž 
išsilaikė  tik  pirminę  tvarką  išsaugojęs  erdvus  salonas  -  vienintelė 
vieta,  į  kurią  niekuomet  nedrįsdavo  įžengti  „šita  nevykusi  rūpes¬ 
tingo  namų  tvarkymo  čempionė"  („Trikdyti  darbuose  paskendu¬ 
sį  poną  direktorių?  Nė  už  ką!").  Žinoma,  jis  negalėjo  griežtai  įsa¬ 
kyti,  kad  Hareme  liautųsi  savavaliavusi  ir  dirbtų  tik  tai,  kas  buvo 
sutarta,  nes  Estera  visuomet  vengė  įsakinėti  -  tai  jam  atrodė  esą 
pernelyg  šiurkštų,  o  pats  įsakinėjimas  buvo  tiesiog  netinkamas 
minčių  reiškimo  būdas,  ir  buvo  akivaizdu,  kad  moteriškė,  nors 
ir  negalėdama  prisiartinti  prie  jo  paties  ir  jo  aplinkos,  nepaisant 
kokių  tik  nori  draudimų,  kažin  kokio  paslaptingo  palankumo 
spaudžiama  vis  tiek  kiltų  į  desperatišką  kovą  su  dar  likusiais 
namuose  daiktais,  tad  jam,  šeimininkui,  reikėjo  tenkintis  tiktai 
gyvenamojo  kambario  priebėga,  beje,  jis  ir  tenkinosi  ja,  mat  dėl 
visame  mieste  paplitusios  ne  visai  pagrįstos  nuomonės  apie  jo 
tariamus  muzikos  tyrimus  -  tai  tos  kalbos  atbaidė  ir  Haremę  - 
nereikėjo  baimintis,  kad  bus  sujaukta  trapi  šio  kambario  visu¬ 
ma  ir  tvarka,  o  jis  pats  nė  kiek  neabejojo:  visai  nepanašu,  kad  ir 
tokia  ne  visai  pagrįsta  nuomonė  priverstų  ją  nutraukti  tą  kovą, 
arba,  kaip  jis  pats  yra  pasakęs,  „planinį  atsitraukimą  nuo  vadi¬ 
namojo  žmogaus  istorijos  kvailumo".  Krosnyje  ant  grakščių  va¬ 
rinių  kojelių,  kaip  įprasta  sakyti,  linksmai  pleveno  ugnis,  ir  vei¬ 
kiausiai  tai  buvo  vienintelis  daiktas,  kuris  tuojau,  tik  užmetus 


akį,  nerodė,  kaip  jį  beviltiškai  suniokojo  laikas;  kadaise  buvę  pra¬ 
bangūs  persiški  kilimai,  šilkiniai  sienų  apmušalai  ir  nuo  aptrupė- 
jusios  gipsinės  rozetės  nukaręs  niekam  tikęs  krištolinis  sietynas, 
du  tekinto  medžio  krėslai,  kanapa  ir  marmuru  dengtas  rūkoma¬ 
sis  staliukas,  veidrodis  raižytais  rėmais,  blizgesį  praradęs  aptriu¬ 
šęs  fortepijonas  „Steinway",  daugybė  pagalvių,  antklodžių  ir 
porcelianinių  niekučių  -  visi  šitie  paveldėto  šeimos  salono  prisi¬ 
minimai  kiekvienas  skyrium  jau  buvo  liovęsi  beviltiškai  kovoti 
už  išlikimą  ir  nesubyrėjo  į  smulkius  gabalėlius  arba  nesunyko  iki 
šiolei  tik  todėl,  kad  jau  ištisus  dešimtmečius  juos  buvo  storai  už¬ 
klojusios  dulkės  -  tai  jos  ir  drauge  nuolatinis,  vangus,  nejunta¬ 
mas  paties  šemininko  buvimas  įstengė  vargais  negalais  viską 
išsaugoti.  Nuolatinis  jo  buvimas  ir  nepaliaujama  priežiūra 
anaiptol  nereiškė,  kad  visi  tie  daiktai  trykšta  sveikata  ir  gyveni¬ 
mo  galiomis,  tačiau  į  bene  apverktiniausią  padėtį  buvo,  be  jokios 
abejonės,  patekusi  iš  ankstesniojo  miegamojo  į  čia  atitempta  visų 
puošmenų  netekusi  prancūziška  lova  -  ištikima  šio  kambario  gy¬ 
ventoja,  o  ant  jos  -  ant  aukštai  sukrautų  pagalvių  gulintis  vyras, 
jisai  pats,  šis  veikiau  jau  taktiškai  prakauliu  vadinamas  kūnas,  o 
iš  tikrųjų  vieni  kaulai,  ir  tai  šiaip  ar  taip  buvo  ne  suprantamas 
kūno  organų  maištavimas,  o  nenutrūkstamas  iš  lėto  natūralų  ir 
audringą  jo  nykimą  stabdančių  jėgų  protestas,  jo  paties  dėl  keis¬ 
tų  priežasčių  negailestingam  komfortui  pasmerktos  dvasios 
nuosprendis.  Jis  nejudėdamas  drybsojo  lovoje,  bejėgiškos  ran¬ 
kos  gulėjo  ant  kandžių  sugraužtos  lovatiesės,  ir  šitas  nejudru¬ 
mas  ir  bejėgiškumas  tiksliausiai  išreiškė  bendrą  jo  organizmo 
būseną,  ir  iš  tikrųjų  jį  kamavo  ne  prasidedanti  kaulų  liga  ir  ne 
lėtai  progresuojanti  Sojermano'  liga  ar  kitas  koks  negalavimas, 
nuo  kurio  greitai  mirštama,  o  veikiau  jau  visiškas  nusilpimas, 
sunkūs  nuolatinio  gulėjimo  padariniai  raumenims,  apetitui  ir 
odai.  Jo  organizmas  priešinosi  pagalvių  ir  pledų  nelaisvei,  bet 
viskas  jam  atrodė  kitaip,  o  ramybė,  kurios  jis  griežtai  reikalavo  - 


Kitaip  Šojermano  kifozė,  arba  kifozė  -  stuburo  iškrypimas,  ją  pirmasis  aprašė  danų  gydytojas 
Holgeris  VVerfelis  Scheuermannas  (1877-1960). 


ją  dabar  trikdė  tik  Valuškos  apsilankymai  ir  išorės  tvarkymas 
rytą  ir  vakarą  -  bei  visiškas  atsisakymas  dalyvauti  bet  kokioje 
veikloje  ir  absoliutus  nusišalinimas  neįstengė  pažeisti  nei  jo  va¬ 
lios  stiprybės,  nei  dvasios  tvirtybės.  Tai  rodė  nepriekaištingas 
rūpestingai  prižiūrimų  žilų  plaukų  ir  pakirptų  ūsų  bei  kruopš¬ 
čiai  prie  jų  priderintų  dieną  vilkimų  drabužių  derinys;  kelnės  su 
atlankais,  krakmolyti  marškiniai,  gražiai  parištas  kaklaraištis  ir 
tamsiai  bordinis  naminis  chalatas,  o  kur  dar  pablyškęs  veidas  ir 
nepalaužiamai  spinduliuojančios  mėlynos  akys  ir  apskritai  pats 
nė  kiek  nesuprastėjęs  aštrus  regėjimas  -  apžvelgęs  save  patį  ir 
nuosmukio  apimtą  aplinką,  išsyk  pajuto  ir  išsipuoselėjimo,  ir 
daiktų  trapaus  žavesio  bei  menkiausią  nuopuolio  skverbimosi 
ženklą  į  gracijos  gilumą;  jis  buvo  kaip  žmogus,  kuris  iki  tobulu¬ 
mo  aiškiai  mato,  kad  visi  iki  vieno  yra  nuausti  iš  tos  pačios  me¬ 
džiagos,  iš  niekam  tikusią  formą  turinčios  ir  greitai  sunykstan- 
čios  medžiagos.  Tokiu  aštriu  regėjimu  pastebėjo  ir  šeimininko 
bei  jo  valdų  bendrumą,  ir  tą  nepaprastą  giminingumą,  kuris  ne¬ 
ginčijamai  esti  tarp  mirtinos  salono  ramybės  ir  negyvo  išorinio 
pasaulio  šalčio:  dangus  tėra  it  koks  nepermaldaujamas  veidro¬ 
dis,  kuris  visada  rodo  tą  patį  -  apatiškai  atspindi  iš  apačios  plūs¬ 
tantį  slegiantį  liūdesį,  o  diena  po  dienos  vis  niūresnėje  prieblan¬ 
doje  -  kol  galutinai  išvirs  iš  dirvos  -  kaštonai  lankstėsi  siaučian- 
čiame  vėjyje;  niekas  nevažiavo  plentais,  gatvės  buvo  tuštutėlės, 
jose  tarsi  tebuvo  likę  „jau  tik  valkataujančių  kačių,  žiurkių  ir  vis¬ 
ką  siaubiančių  padugnių",  o  už  miesto  nejauki  Alfeldo  lygumos 
tuštuma  vertė  abejoti  ir  į  tuos  dalykus  žvelgiančio  žmogaus  blai¬ 
viais  ketinimais  -  aišku,  Esteros  salonas  irgi  veikiausiai  atitiko 
šitą  graudulį  ir  prietemą,  šitą  apleistumą  ir  tuštumą,  kaip  ir  pa¬ 
čią  dykumą,  dygėjimosi,  nusivylimo  ir  kūną  niokojantį  prie  lo¬ 
vos  prirakinančių  kliedesių  spinduliavimą,  kuris,  prasiskver¬ 
bęs  pro  formos  ir  šalčio  šarvą,  naikino  kiekvieno  medžio  ir  au¬ 
dinio,  kiekvieno  stiklo  ir  metalo  gyvą  esmę  nuo  grindų  iki  lubų. 
„O  sniego  nebebus,  -  vėl  ryžtingai  pareiškė  ir,  taikiu  raminamu 
žvilgsniu  nužvelgęs  nekantriai  ant  kėdės  spurdantį  svečią,  pa¬ 
silenkė  į  priekį  ir  išlygino  ant  lovatiesės  susimetusias  dumšles 


sau  po  kojomis.  -  Nebebus,  -  pasakė  ir  vėl  atsigulė  ant  pagal¬ 
vių.  -  Sniego  gamyba  sustojo  -  nuo  šiolei  jau  nekris  iš  dangaus 
nė  viena,  nė  užkeikta  sniegulė  ir  jūs  pats,  mano  drauge,  tai  žino¬ 
te,  -  dar  pridūrė  jis,  -  o  tarp  mūsų  kalbant  mažiausiai..."  -  šį 
kartą  irgi  vieninteliu  lengvu  rankos  mostu  parodė  kodėl,  vienin¬ 
teliu  neskubriu  mostelėjimu,  juk  jau  nesuskaičiuojamą  daugybę 
kartų  jis  buvo  išdėstęs,  kad  po  sauso  rudens  užėję  ankstyvi  nere¬ 
gėti  šalčiai  ir  siaubą  keliantis  kritulių  trūkumas  („Laimingi  būna 
metai,  kai  be  perstojo  pliaupia  lietus!")  tik  rodo  it  varpo  gaudi¬ 
mas  neatšaukiamą  faktą,  kad  savo  ruožtu  gamta  irgi  liovėsi  veikti 
pagal  savus  dėsnius,  kad  ankstesnioji  broliška  Dangaus  ir  Žemės 
sąjunga  baigėsi  galutinai,  visam  laikui,  kad  tikriausiai  nuo  šiolei 
sukimasis  kosminėje  erdvėje  paliktas  jų  pačių  nuožiūrai  ir  vyks¬ 
ta  pagal  krinkančių  dėsnių  nuodraikas,  ir  galų  gale  „mes  stypso- 
me  kaip  kokie  idiotai  ir  nieko  nesuprantame,  kas  čia  dedasi,  ir 
tirtėdami  spoksome,  kaip  šviesa  vis  tolsta  ir  tolsta  nuo  mūsų". 
Kiekvieną  rytą  Hareme  išeidama  pro  pravirų  durų  plyšį  pažer¬ 
davo  jam  kas  savaitę  plūstelėjančių  vis  naujų,  absurdiškų,  siaubą 
keliančių  gandų:  tai  apie  įsisiūbavusį  vandentieko  bokštą,  tai 
apie  nelauktai  pradėjusius  suktis  laikrodžio  krumpliaračius  Di¬ 
džiosios  aikštės  bažnyčios  bokšte  (o  šiandien  kaip  tik  tauškėjo 
apie  „pragaro  bernų  kupetavimąsi"  ir  apie  kažin  kokį  išvirtusį 
medį  Septynių  vengrų  tautos  vadų  skersgatvyje),  bet  visa  tai  jau 
jo  nė  kiek  nestebino,  ir  jis  nė  minutės  neabejojo,  kad  visa  šita, 
nors  ir  panašu  į  paskaloms  būdingas  kvailystes,  yra  jokių  abejo¬ 
nių  nekelianti  tiesa,  net  ir  tokie  dalykai  tik  neabejotinai  patvirtino 
tai,  ką  jis,  beje,  buvo  ir  taip  pajutęs,  kad  vienas  po  kito  einančių 
įvykių  pasekmių  numatymas,  šita  haliucinacija,  jog  įvykiai  nu¬ 
matomi  iš  anksto,  „šitoks  racionalumas  pradingo  visiems  lai¬ 
kams".  „Patyrėme  krachą,  -  dėstė  toliau  Estera  ir  lėtai  perbėgo 
akimis  visą  saloną,  galiausiai  ilgėliau  sužiuro  į  žaibiškai  greitai 
užgęstančius  iš  krosnies  lekiančių  kibirkščių  brėžiamus  lan¬ 
kus.  -  Visišką  krachą  -  tiek  veiksmų,  tiek  mąstymo,  tiek  fanta¬ 
zijos,  tiek  ir  apverktinų  siekimų  suprasti,  kodėl  tai  nutiko; 
pusvelčiui  pardavėme  mūsų  dievą  tėvą,  paleidome  vėjais 


drausminančią  pagarbą  rangams  ir  orumui,  amžinai  viską  ver¬ 
tindami,  neišsaugojome  taurios  teisės  suklysti,  o  juk  mūsų  pačių 
svarbą  visuomet  lemia  santykis  su  atėjusiu  iš  senų  laikų  dekalo¬ 
gu...  taigi,  galima  sakyti,  patyrėme  krachą,  patyrėme  skaudų 
pralaimėjimą  šioje  visatoje,  kur,  derėtų  tiesiai  pasakyti,  turime 
vis  mažiau  ko  nors  veikti.  O  žmonės,  -  nusišypsojo  jis  besika¬ 
muojančiam  Valuškai,  kuris  taip  ir  nesumanė,  ką  jam  daryti:  pra¬ 
bilti  ar  taktiškai  patylėti,  -  anot  Haremės  pliurpimo,  šneka  apie 
žemės  drebėjimą  ir  Paskutinįjį  teismą,  nes  nežino,  kad  nebus  nei 
Paskutiniojo  teismo,  nei  žemės  drebėjimo...  nereikės  nei  to,  nei 
kito,  viskas  sunyks  savaime,  subyrės;  o  paskui  vėl  viskas  prasi¬ 
dės  iš  pradžių  ir  taip  eis  tolyn  be  perstojo,  nes  veikiausiai  viskas 
klostosi  taip,  -  pakėlė  jis  žvilgsnį  į  lubas,  -  kaip  ir  inertiškas  mūsų 
sukimasis  kosminėje  erdvėje:  prasidėjo  -  jau  niekaip  jo  nesustab¬ 
dysi.  Man,  -  dabar  jau  užsimerkė  Estera,  -  svaigsta  galva:  galva 
svaigsta  ir,  atleisk  man,  viešpatie,  aš  nuobodžiauju  kaip  ir  kas 
nors  kitas,  kam  pasisekė  atsikratyti  tos  klaidingos  idėjos,  kad 
galima  nujausti,  jog  šita  kamuojanti  kaita  ir  sukimasis  ratu  -  pa¬ 
kilimas  ir  sunykimas,  gimtis  ir  žūtis  -  vyksta  pagal  tam  tikrą 
sumanymą,  ir  ne  vienareikšmis  akinantis  šaltas  mechaniškumas, 
o  koks  nors  gigantiškas  ir  pranašesnis  tikslingumo  siekimas... 
Kad  iš  tikrųjų...  anuo  metu...  būta  tokio  įsivaizdavimo,  -  vėl  Es¬ 
tera  pasižiūrėjo  į  nenustygstantį  vietoje  svečią,  -  na,  taip,  gal  ir 
galėjo  taip  būti,  bet  štai  dabar  šioje  stojusioje  ašarų  pakalnėje  gal 
ir  būtų  geriau  patylėti  -  jau  vien  dėl  to,  kad  paliktume  ramybėje 
tokius  miglotus  prisiminimus,  nors  dėl  jų  viskas  ir  prasidėjo.  Gal 
ir  būtų  geriau  patylėti,  -  pakartojo  jis  kiek  ryžtingesnių  balsu,  -  ir 
palikti  ramybėje  anų  laikų  mūsų  iškiliųjų  tikrai  didingus  suma¬ 
nymus,  o  spėlioti,  ko  jie  verti,  jau  ganėtinai  prisispėliojome  ir, 
kaip  matote,  niekur  nenuėjome.  Nenuėjome  nei  į  šen,  nei  į  ten, 
nes,  kaip  yra  gerai  pasakyta,  įžvalgumas  irgi  pernelyg  nelepino 
mūsų  ir  nepridėjo  pageidautinų  gebėjimų:  kankinantį  mūsų 
smalsumo  įkarštį  -  su  juo  esame  daug  kartų  atakavę  pasaulį  - 
švelniai  sakant,  vargu  ar  vainikavo  sėkmė,  nors  kartais  vis  dėlto 
esame  išsiaiškinę  vieną  kitą  smulkmeną,  bet  ir  tada  esame  tuojau 


po  to  karčiai  nusivylę.  Tikiuosi,  atleisite  man  už  nevykusį  pajuo¬ 
kavimą,  -  perbraukė  ranka  sau  per  kaktą  Estera,  -  apie  pirmąjį 
žmogų,  metantį  akmenį.  Jis  turėjęs  taip  pamanyti:  mesiu  jį,  o  jis 
nukris  -  kiek  džiaugsmo.  O  ką  jis  turėjo  įsisąmoninti  iš  tikrųjų? 
Mečiau  akmenį  į  viršų,  jis  krito  žemyn  ir  pataikė  tiesiai  man  į 
galvą.  Reikėtų  atsargiau  su  visokiais  ten  bandymais  ir  pasižval¬ 
gymais,  -  švelniai  perspėjo  bičiulį  Estera,  -  geriau  jau  būtų  pasi¬ 
tenkinti  nors  ir  liesute,  bet  nenuneigiama  tiesa,  kurią  mes  kie¬ 
kvienas  -  žinoma,  išskyrus  jus,  jūsų  angelišką  esybę  -  patiriame 
savo  kailiu,  kad  esame,  tiesą  pasakius,  tik  apgailėtini  smulkias 
nesėkmes  patiriantys  sraigteliai  šioje  tikriausių  haliucinacijų  kū¬ 
rinijoje,  ir  kad  visa  žmonijos  istorija  yra  ne  kas  kita,  kaip  jau  esu 
jums  priminęs  ir  taip  turėjau  padaryti,  kaip  pigus  paikų,  krauju 
apsitaškiusių,  nelaimingų  parijų  nusikvailiojimas  nuošaliausia¬ 
me  bekraštės  arenos  užkaboryje,  toksai  kankinantis  savo  klaidos 
išsakymas,  žinote,  toks  lėtas  pasakymas,  pripažinimas  to,  kad, 
žinoma,  šitas  kūrinys  nėra  pernelyg  pavykęs".  Pasilenkė  prie  ne¬ 
toliese  pastatytos  spintelės,  paėmęs  stiklinę,  išgėrė  vandens 
gurkšnį  ir,  nužvelgęs  krėslą  tiriamu  žvilgsniu,  pamatė  -  ir  nepa¬ 
sakysi,  kad  tai  nevertė  jo  susirūpinti  -  kad  ištikimasis  jo  lankyto¬ 
jas,  jau  seniai  praaugęs  nesavanaudiško  šių  namų  tarno  vaidmenį, 
šiandien  gerokai  neramesnis,  ne  toks,  kaip  įprasta.  Valuška  viena 
ranka  prilaikė  padėtą  lagaminą  su  drabužiais,  o  kitoje  buvo  su¬ 
spaudęs  kažin  kokį  raštelį,  tarsi  atsitūpęs  į  savo  paties  šešėlį,  iš 
laiškininko  neperskiriamojo  uniforminio  apsiausto  išsiskleidu- 
sio  žiedlapio  klausėsi  jo  tylios  sumaningų  žodžių  liūties  ir  aki¬ 
vaizdžiai  vis  mažiau  nutuokė,  ką  jam  daryti.  Leisti,  manė  sau 
Estera,  šiam  įdėmiai  klausančios  atjaučiančios  natūros  žmogui  ir 
šį  kartą  išklausyti  vyresniojo  bičiulio  žodžių  su  besąlygiška  išti¬ 
kimybe,  ir,  žinoma,  kaip  jau  įprasta,  tarsi  leidžiant  pasiguosti  - 
po  to  iškart  paprašyti  papasakoti  apie  tą  nepaprastą  sukrėtimą, 
kurį  jis  patyrė  per  nakties  ir  apyaušrio  pasivaikščiojimą  žvalgy¬ 
damasis  į  dangaus  viešpatiją,  bet  tikriausiai  suderinti  abiejų  da¬ 
lykų  vienu  metu  nepasiseks.  Taigi  visa  ta  dėl  suglumimo  svečiui 
kilusi  panika  jo  nė  kiek  nestebino.  Jis  jau  buvo  įpratęs,  kad  Valuš- 


ka  visuomet  taip  įžengia  pro  duris,  tada  pakilus  jo  įsiaudrinimas 
gali  nušluoti  viską,  ir  tai  Estera  priėmė  kaip  svarbią  tradiciją,  tai¬ 
gi  kol  jis  „bent  kiek  suvaldys  neapsakomai  didelį  savo  džiaugs¬ 
mą  dėl  gautų  iš  kosmoso  įspūdžių",  tolei  Estera  nesilaikydamas 
griežtų  principų  prablaškys  jį  kartoku  jumoru.  Jų  reikalai  taip 
klostėsi  jau  daugelį  metų  -  Estera  kalbėjo,  Valuška  klausėsi,  kolei 
šeimininkas  su  didžiausiu  džiaugsmu  suteikė  žodį  svečiui,  kai 
aprimusiame  jo  veide  pagaliau  pasirodydavo  pirmoji  drovi  šyp¬ 
sena,  juk  tas  „stebėtinas  aklumas  ir  neužkrečiamas  žavesys",  ku¬ 
riais  pasižymėjo  jaunasis  jo  bičiulis,  anaiptol  netrikdė  jo  savo  tu¬ 
riniu,  nebent  tik  pradiniu  įkarščiu.  Jau  ištisus  aštuonerius  metus 
jo  svečias  neskubriai  pasakojo  vienintelę  nesibaigiančią  istoriją 
sunkiai  suprantamomis  frazėmis,  per  kiekvienus  pietus  ir  kie¬ 
kvieną  vėlyvą  popietę  sekė  savo  haliucinacijomis  apipintą  tą  pa¬ 
čią  niekada  nepabaigiamą  istoriją  apie  planetas  ir  žvaigždes,  apie 
saulės  šviesą  ir  besisukantį  šešėlį,  apie  begarsę  aukštybėse  skrie¬ 
jančių  dangaus  kūnų  veiklą,  užbūrusią  jį  visam  gyvenimui  „kaip 
nebylaus  intelekto,  kurio  neįmanoma  sekti,  liudijimas"  po  amži¬ 
nų  bastymųsi  gatvėmis  ir  nuolatinio  žiūrėjimo  į  patamsėjusias 
lubas.  Savo  ruožtu  Estera  dalykiškai  nieko  nesakė  apie  kosmo¬ 
so  reikalus,  nors  dažnai  laidė  pigius  sąmojus  apie  „visuotinį 
judėjimą"  („Nėra  ko  stebėtis,  -  kartais  jis  šelmiškai  pamerkda¬ 
vo  akį  į  krėslo  pusę,  -  jei  jau  šioje  nuolat  besisukančioje  Žemėje 
apsvaigusi  žmonija  per  ištisus  tūkstantmečius  niekaip  neįsten¬ 
gė  rasti  pati  savęs,  nes  visą  laiką  turėjo  skirti  išsilaikymui  ant 
kojų..."),  bet  vėliau  visiškai  atsisakė  ir  tokių  lengvabūdiškų  juo¬ 
kelių,  ir  ne  tik  todėl,  kad  nežeistų  Valuškos  trapaus  fantazijos 
kosmoso:  dar  jis  manė,  kad  būtų  klaidinga  apgailėtiną  kadaise 
gyvenusių  ir  dabar  tebegyvenančių  žmonių  padėtį  -  jų  skraidy¬ 
mą  padebesiais  nuo  neatmenamų  laikų  pateisinti  šitokia  „šiaip 
jau  iš  tikrųjų  ne  itin  malonia"  prievarta.  Pagal  nusistovėjusią  jų 
pokalbių  tvarką  Žemė  su  visais  jos  reikalais  atiteko  Valuškai,  ir 
tai  atitiko  tikriausią  tiesą:  juk  jau  nuo  seno  dėl  neperregimų 
ūkų  buvo  neįmanoma  pasižiūrėti  į  dangaus  skliautą  (užtat  ir 
pernelyg  nederėjo  juo  kliautis),  bet,  jo  įsitikinimu,  Valuškos 


kosmosas  irgi  neturėjo  beveik  jokio  ryšio  su  tikruoju;  jam  rodėsi, 
jog  tai  tik  kažkada  vaikystėje  vienąkart  pamatytos  visatos  atvaiz¬ 
das  -  toks  jis  galutinai  ir  liko  jo  svečio  valdomis,  tai  veikiausiai 
buvo  vizijų  kraštas,  o  toks  ir  esąs  neprarandamas  ir  nekeliantis 
įtarimų  tikėjimas,  kad  gal  ir  buvo,  o  gal  ir  galėtų  būti  toks  dieviš¬ 
kas  mechanizmas,  „kurio  slaptas  variklis  tėra  fantazijų  pasaulis 
ir  nekaltas  svaičiojimas".  Miesto  piliečiai  „neišleido  iš  akių  gam¬ 
tos  nulemtų  jo  savybių",  užtat  ir  laikė  jį  paprasčiausiu  kvailiu, 
bet  Estera  pats  nė  kiek  neabejojo,  kad  šitas  perregimos  galaktikos 
iš  pirmo  žvilgsnio  kuoktelėjęs  keliauninkas  padorumu  ir  tiesiog 
trikdančiu  visuotiniu  palankumu  iš  tikrųjų  „patvirtina,  kad  an¬ 
gelų  esama  ir  tarp  kone  viską  apipynusių  niokojančių  degenera¬ 
cijos  reiškinių"  (šitai  pats  jis  irgi  suprato  gerokai  vėliau,  tik  po  to, 
kai  Valuška  pasidarė  pietų  nešiotojas  ir  šių  namų  tarnas).  Angelų 
esama,  bet  jų  buvimo  niekam  nereikia,  tuojau  pridūrė  Estera,  ir 
šitaip  žodžiais  nusakė,  kad  jo  svečio  šitokio  vaidmens  niekas  ne¬ 
pastebi  ir  laiko  jį  niekiniu  ir  kad  tas  svečias  irgi  šitaip  žiūri  į  save 
patį  -  su  tiriančiam  dėmesiui  būdinga  nuojauta  jis  įžvelgė  šiame 
palankume  ir  padorume  paprasčiausią  norą  pasirodyti  ir  pom¬ 
pastiškumą,  bet  buvo  tvirtai  įsitikinęs,  kad  neegzistuoja  ir  nie¬ 
kuomet  neegzistavo  tai,  kam  būtų  reikėję  tokio  noro  pasirodyti  ir 
pompastiškumo,  jo  ypatingos,  jokios  naudos  neteikiančios  ir  nie¬ 
ko  neduodančios  formos  ir  kad  visam  tam  -  kaip  ir  lėbavimui  ar 
prabangai  -  „nėra  jokio  pateisinimo  ir  paaiškinimo".  Mėgo,  kaip 
kad  vienišas  kolekcininkas  pamėgsta  įprastą  drugį,  niekam  žalos 
nedarančią  Valuškos  įsivaizduojamą  dangaus  lengvybę,  o  minti¬ 
mis  -  žinoma,  ir  apie  Žemę,  kuri  savo  ruožtu  irgi  pranoko  jo 
vaizduotę  -  pritarė  jam  iš  esmės  ir  dėl  to,  kad  šitaip  užsitikrintų 
ir  palankumo  garantiją  ir  kad  nuolatiniai  jaunojo  jo  bičiulio,  šio 
vienintelio  jo  klausytojo,  apsilankymai  reiškė  gelbėjimąsi  nuo 
„dėl  amžinos  vienatvės  gresiančio  pamišimo";  ir  vėl  galėjo  dar 
kartą  įsitikinti,  kad,  be  jokios  abejonės,  egzistuoja  angeliškumas 
kaipo  toks  -  jis  manė,  kad  nereikėtų  smerkti  bičiulio  kenksmin¬ 
go,  niūraus  iki  blaivumo  liguistų  sprendimų,  mat  jo  paties  įtai¬ 
gūs  drausmingi  sakiniai  paprasčiausiai  atšoka  nuo  to  vyro  kaip 


lengva  ietis  nuo  šarvo,  o  gal  veikiau  pralekia  tarp  jautrių  organų 
ir  jų  visai  neužkliudo.  Tik  vargu  ar  jis  galėjo  būti  tuo  tikras,  mat 
buvo  itin  sunku  nuspręsti,  ar  jo  klausančio  Valuškos  dėmesys 
tikrai  nukreiptas  į  pasakojimą  -  taip  bent  jau  būdavo  kitais  kar¬ 
tais,  o  dabar,  kai  jo  pasakojimas  nedarė  įprastinio  raminamo  po¬ 
veikio,  tikrai  nebuvo  sunku  pastebėti,  kas  nekantraujančiam  jo 
svečiui  neduoda  ramybės:  taigi  lagaminas  ir  laikomas  rankoje 
išplėštas  sąsiuvinio  lapas.  Lyg  ir  nebūtų  galima  pasakyti,  kad  jis 
būtų  iškart  supratęs,  kas  slypi  už  tokio  neatlėgstančio  jaudulio  ir 
ką  apskritai  reiškia  nervingai  glamžomas  raštelis  tarp  Valuškos 
pirštų  -  ir  be  viso  to  jis  nuspėjo,  kad  ištikimą  jo  bičiulį  šįkart  rei¬ 
kėtų  sveikinti  ne  kaip  draugą,  o  veikiau  jau  kaip  kurjerį,  ir  jau 
vien  tik  pagalvojus  apie  tai,  kad  kažkas  sumanė  jam  kažin  ką 
parašyti,  nupurtė  nemenkas  pasidygėjimas;  jis  mikliai  pastatė 
stiklinę  ant  spintelės  šalia  lovos  ir  toliau,  kaip  ir  ligi  šiolei,  neleido 
prabilti  savo  svečiui,  kad  tasai  nesutrikdytų  jo  ramybės  -  neagre¬ 
syviai,  bet  ryžtingai  dėstė  toliau  nutrūkusią  mintį.  „Tuo  pačiu 
metu,  -  aiškino  jis,  -  garsūs  mūsų  mokslininkai,  nepavargstantys 
nuolatinių  paklydimų  herojai,  ištrūkdami,  savo  nelaimei,  iš  die¬ 
viškosios  metaforos,  į  šią  sumaitotą  istoriją  tiesiog  žvelgė  taip, 
tarsi  ji  būtų  triumfo  žygis,  vadinamoji  „dvasios  ir  valios"  pergalė 
prieš  gamtą,  na,  bet  aš,  žinokite,  tuo  nė  kiek  nesistebiu,  nors,  pri¬ 
sipažinsiu  jums,  neįstengiu  ir  ligi  šiolei  suprasti,  ko  jie  taip  apsi¬ 
džiaugė,  kad  išsiropštėme  iš  medžio.  O  jūs  manote,  kad  tai  gerai? 
Aš  čia  nematau  nieko  gero.  Taip,  tai  nedavė  nieko  gero,  jūs  tik 
pamanykite,  po  tokio  tūkstančių  metų  pasimiklinimo  ar  ilgai  dar 
mes  išstovėsime  ant  dviejų  kojų?  Pusdienį,  brangus  drauge,  šito 
nereikėtų  nutylėti.  Ko  vertas  tas  atsistojimas,  geriausiai  rodo 
mano  paties  pavyzdys,  jūs  jau  žinote,  kokia  ta  mano  liga;  šit 
kas  -  jei  padėtis  komplikuotųsi,  iškamavusią  mane  ligą  jau  turė¬ 
čiau  vadinti  Bechterevo'  liga  (o  ji,  kaip  žada  mano  gydytojas, 
gerasis  daktaras  Provaznikas,  neišvengiamai  ateis),  taigi  turiu 
susitaikyti  su  tuo,  kad  likusį  gyvenimą  vaikščiosiu  susilenkęs 

stačiuoju  kampu  tiesiogine  šių  žodžių  reikšme,  taigi  susilenkęs 
dvilinkas,  jei  išvis  vaikščiosiu  -  tarsi  būsiu  taip  akivaizdžiai  nu¬ 
baustas  už  sunkų  lengvabūdiškumą,  kad  kadaise  mes  atsistojo¬ 
me  ant  dviejų  kojų...  Vaikščiojimas  dviem  kojomis  ir  atsistojimas, 
mielas  mano  drauge,  tai  tik  simboliški  gėdingos  mūsų  istorijos 
pradiniai  taškai,  ir,  nuoširdžiai  kalbant,  aš  jau  neturiu  vilties,  - 
liūdnai  papurtė  galvą  Estera,  -  kad  įstengsime  pabaigti  kokiu 
nors  garbingu  dalyku,  juk  čia  negrąžinamai  praradome  ir  tą 
menkutę  progą,  kuri  mums  buvo  duota  -  kad  ir  kelionę  į  Mėnulį, 
o  ji  anais  laikais  man  buvo  padariusi  didelį  įspūdį  kaip  rimta 
nuoroda  į  deramą  atsisveikinimą,  bet  štai  tuojau  Armstrongas  ir 
visi  kiti  grįžo  iš  Mėnulio,  ir  aš  turėjau  pripažinti,  kad  įsižiebusi 
viltis  buvo  apgavystė,  mano  lūkesčiai  nepasiteisino,  nes  visi  kiti, 
nors  ir  gniaužiantys  kvapą,  bandymai  tebuvo  tik  savotiška  gadi¬ 
nanti  nuotaiką  kliauda,  kad  šitie  pirmieji  veržimosi  į  kosmosą 
pionieriai  dėl  man  visiškai  nesuprantamų  priežasčių  nusileido 
Mėnulyje,  o  tenai  suvokė,  jog  tai  jau  ne  Žemė,  ir  nė  už  ką  nepasi¬ 
liko  ten.  Aš,  žinokite,  iš  tikrųjų...  jau  galėčiau  skristi  bet  kur",  - 
pašnibždomis  pasakė  Estera  ir  užsimerkė,  tarsi  būtų  įsivaizda¬ 
vęs  dieną,  kai  pats  žengs  prie  paskutinio  erdvėlaivio.  Nebūtų 
drąsu  tvirtinti,  kad  kerintis  skridimo  patrauklumas,  ilgesnis  bu¬ 
vimas  nutolus  nuo  Žemės  būtų  atėmęs  tokį  norą,  bet  gaižiu  tonu 
pasakytos  frazės  jis  nebaigė  ir  šitaip  net  pačiam  sau  nedrįso  pa¬ 
sakyti,  kad  jo  kalba  nebuvo  apgalvota.  Be  kita  ko,  simboliško  pa¬ 
siskraidymo  pagunda  jau  tuomet,  kai  radosi  ta  mintis,  buvo  nei 
šiokia,  nei  tokia  (maždaug  taip:  „Tikriausiai  vis  tiek  toli  nenusi- 
gaučiau,  nepasisekimai  nesibaigtų,  o  iš  ten,  kur  nuskrisčiau,  pir¬ 
miausia  pamatyčiau  Žemę...")  -  buvo  pernelyg  akivaizdu,  kad 
jis  nė  truputėlio  nenori  pajudėti.  Iš  tikrųjų  jau  netroško  jokių  abe¬ 
jotinų  nuotykių,  bet  koks  lengvabūdiškas  bandymas  keisti  vietą 
tikrai  jam  buvo  nebūdingas,  juk  ir  šį  kartą  jis  nepraleido  progos 
padaryti  itin  didelio  skirtumo  tarp  „kerinčio  iliuziškumo  ir  dėl  to 
sukelto  suklupimo",  jis  gerai  žinojo,  kad  jam  dera  galvoti  ne  apie 
tokias  svaiginamas  keliones,  o  apie  „visišką  nepajudėjimą  iš  vie¬ 
tos".  Po  skausmingų  išbandymų  daugiau  kaip  prieš  penkiasde- 


šimt  metų  jis  visai  nenumatytai  įklimpo  miesto  klampynėje  -  iš 
jos  taip  ir  neįstengė  išsikapstyti,  taip  ir  neištrūko  iš  slogios  kvai¬ 
lybės  užkrėstos  pelkės.  Priešingai  nei  ankstesnių  svaičiojimų  - 
greitai  praeinantis!  -  svaigulys  šitas  pasirodė  esąs  nepriveikia¬ 
mas,  ir  vargu  ar  jis  būtų  galėjęs  paneigti,  kad  net  ir  trumpas 
pasivaikščiojimas  per  šitą  dumblynę  gerokai  viršija  jo  jėgas.  Na, 
taip,  jis  to  ir  neneigė,  užtat  iš  tikrųjų  ne  vieną  dešimtmetį  nekėlė 
kojos  iš  namų,  mat  buvo  pamanęs,  kad  jam  greičiausiai  būtų  per 
akis  ir  vieno  atsitiktinio  susitikimo  gatvėje,  tiktai  keleto  frazių  su 
kokiu  nors  piliečiu,  sutiktu  ant  gatvės  kampo,  kaip  kad  buvo 
tada,  kai  jis  paskutinį  kartą  neapdairiai  drįso  išeiti  iš  namų  -  tuo¬ 
met  buvo  niekais  nuėjusios  visos  jo  pastangos  gyventi  visiškai 
atsiskyrus  nuo  kitų  žmonių.  Mat  panoro  pamiršti  viską  viską,  ką 
teko  patirti  ir  per  tuos  dešimtmečius,  kai  jis  buvo  vadinamasis 
muzikos  mokyklos  direktorius:  gniuždančius  absurdiškumo 
priepuolius  ir  neregėtai  tuščius  žvilgsnius,  visišką  intelekto  sty¬ 
gių  tarp  jaunuomenės  ir  dvasinio  bukumo  skleidžiamą  ore  mėšlo 
smarvę,  slegiančią  smulkmeniškumo,  pernelyg  didelio  kliovi- 
mosi  savimi  ir  menko  apdairumo  galią  -  tai  jos  slegiamas  jis  ir 
pats  vos  vos  nepalūžo.  Užsimanė  pamiršti  anais  laikais  jam  pa¬ 
tikėtus  mokinukus  -  tai  jų  akyse  spindėjo  nenuslepiamas  noras 
kada  nors  kirviu  sugurinti  į  druzgus  nekenčiamąjį  fortepijoną,  jis 
turėjo  priedermę  suburti  „Didįjį  simfoninį  orkestrą"  iš  neišsiblai- 
vančių  muzikos  mokytojų  bei  muzikos  mėgėjų  su  apsiblaususiais 
žvilgsniais,  o  kas  mėnesį  dėkinga,  bet  visai  nieko  nenutuokianti 
publika  apdovanojo  audringais  plojimais  tą  niekam  tikusią  (ji 
netiktų  pagroti  nė  kaimo  vestuvėse)  kompaniją  -  jų  grojimas 
neišlaikė  jokios  kritikos,  tai  buvo  tiesiog  skandalas  tas  be  galo 
daug  jėgų  atimantis  žmonių  pratinimas  prie  muzikos  ir  nieko  ne¬ 
davę  maldavimai,  kad  reikėtų  griežti  ne  vieną  vienintelį  kūrinį, 
kitaip  sakant,  „neįtikėtinas  nuolatinis  kantrybės  bandymas".  Jis 
buvo  pasišovęs  visam  laikui  ištrinti  iš  atminties  kuprotą  siuvėją 
Valnerį,  bukaprotiškumu  nepralenkiamą  gimnazijos  direktorių 
Lehelį,  vietinį  poetą  Nadabaną  ir  fanatišką  vandentiekio  bokšto 
šachmatininką  Mahovenecą,  subtilių  manierų  Pflaumnę  ir  abu 


jos  vyrus,  ir  daktarą  Provazniką,  kuriam  gydytojo  diplomas  pa¬ 
mažiukais  padėjo  visus  gydomuosius  nuvaryti  į  kapus,  papras¬ 
čiau  sakant,  užmiršti  visus  juos,  visus  iki  vieno  -  ir  niekuomet  ne¬ 
paleidžiančios  vąšiuko  iš  rankų  Nusbeknės,  jau  visai  sukvailusio 
miesto  policijos  viršininko,  paaugles  paneles  medžiojančio  rotu¬ 
šės  pirmininko  ir  paskutiniausios  gatvės  šlavėjos  -  „visus  šituos 
tamsaus  bukumo  maurus".  Beje,  jis  mažiausiai  norėjo  ką  nors  ži¬ 
noti  apie  savo  žmoną,  apie  tą  „iš  dievo  malonės"  jau  keletą  metų 
skyrium  gyvenančią  pavojingą  priešistorinių  laikų  būtybę,  apie 
Estemę,  veikiau  jau  primenančią  jam  žiaurius  samdytuosius  vi¬ 
durinių  amžių  karius  -  pragarišką  farsą  primenanti  jų  santuoka 
radosi  dėl  nedovanotino  jo  jaunystės  neapdairumo,  o  ta  nepakar¬ 
tojamai  tuščia  klaiki  būtybė  jam  reiškė  tai,  ką  miesto  bendruome¬ 
nė  galėjo  įvardyti  kaip  „nuviliančią  spalvingų  atrakcijų  sumą". 
Jau  iš  pat  pradžių  pakėlęs  akis  nuo  muzikos  užrašų,  apstulbo 
pasižiūrėjęs  į  save  kaip  vyrą  ir  įdėmiau  nužvelgęs  savo  antrąją 
pusę  -  ji  pasirodė  jam  esantis  neišsprendžiamas  uždavinys:  kaip 
išsisukti  iš  padėties  ir  nepavadinti  perbrendusios  savo  nuotakos 
gluminančiu  ją  vardu  („Kaip  visa  tai  atrodys,  -  svarstė  jis  anuo¬ 
met,  -  ji  panašesnė  į  bulvių  maišą,  neapsivers  liežuvis  vadinti  jos 
Tiunde!'")  ir,  reikia  pasakyti,  nei  to  paties  vardo,  nei  kokių  jo 
atmainų  jis  niekuomet  nėra  pasakęs  garsiai.  Mat  „pritrenkianti  jo 
gyvenimo  draugės  išvaizda"  tobulai  atitiko  sunkiai  choru  vadin¬ 
tino  jos  vadovaujamo  dainininkų  sambūrio  lygį,  dar  labiau  jį 
stulbino  tos  iš  vyro  šonkaulio  sukurtos  būtybės  vidinė  sąranga, 
kitaip  sakant,  didžiausiam  savo  apstulbimui,  jis  vedė  tikrų  ti¬ 
kriausią  karį,  pripažįstantį  tik  vieną  vienintelį  ritmą  -  maršo,  ir 
vieną  vienintelę  melodiją  -  žygio  dainos.  Pats  jis  nevaliojo  žy¬ 
giuoti  karišku  žingsniu,  o  nuo  gergždžiančio  kariško  trimito 
tono  jam  kūnas  nueidavo  pagaugais,  ir  šita  santuoka  tebuvo  jam 
tik  velnio  žabangai,  tai  buvo  spąstai,  iš  kurių,  jam  rodėsi,  ištrūk¬ 
ti  -  ir  net  pamąstyti  apie  tokį  ištrūkimą  -  nėra  nė  menkiausios 

vilties.  Per  jų  (dabar  jau  viską  prisiminus)  šiurpulį  keliančias  su¬ 
žieduotuves  jis  paprasčiausiai  nė  pats  nieko  nesuvokdamas  gal¬ 
vojo  apie  „stichišką  gyvenimo  galią  ir  pakilimo  iš  nepriteklių 
nepalenkiamą  moralinį  tvirtumą",  o  susidūrė  su  -  nė  kiek  neper¬ 
dedant  -  iki  „debilumo"  nueinančiu  pergalių  troškimu  ir  iš  kažin 
kokios  pigios  kareivinių  dvasios  pasigautu  „nepadoriu  išskaičia¬ 
vimu",  su  nesibaigiančiu  bedugniu  chamiškumo,  nejautrumo, 
neapykantos,  noro  pakenkti  ir  gašlaus  primityvumo  pragaru  - 
dėl  to  jautėsi  esąs  bejėgis  ištisus  dešimtmečius.  Jautėsi  esąs  bejė¬ 
gis  ir  neapsaugotas  -  neįstengė  nei  ištverti  viso  to,  nei  išsivaduoti 
(štai  vien  tik  užsiminus  apie  skyrybas  ant  jo  galvos  užgriūdavo 
negailestingas  kerštas...),  bet  ką  padarysi  -  kone  trisdešimt 
metų  ištvėrė  su  ja  po  vienu  stogu,  o  paskui  atėjo  diena  -  po  tris 
dešimtmečius  trukusių  siaubingiausių  košmarų  -  ir  jo  gyveni¬ 
mas  pasiekė  tokį  žemiausią  tašką,  iš  kurio  jau  „nebuvo  kur  to¬ 
liau"  ristis  žemyn.  Buvo  įsitaisęs  miesto  muzikos  mokyklos, 
įsteigtos  pertvarkius  apleistus  maldos  namus,  direktoriaus  kabi¬ 
nete  prieš  langą  ir  mintyse  perkratinėjo  vietinio  fortepijonų  de¬ 
rintojo  -  aklojo  Frachbergerio,  kurį  neseniai  buvo  išgrūdęs  pro 
vartus,  -  nerimą  keliančius  žodžius.  Žiūrėjo  pro  langą  į  blandų 
saulėlydį,  matė  šaltomis  ir  tuščiomis  gatvėmis  namo  sliūkinan- 
čius  miesto  piliečius  su  nailoniniais  krepšiais,  ir  pamanė,  kad  jau 
ir  jam  būtų  metas  rengtis,  -  ir  tuomet  jį  ištiko  neįprastas  ir  ligi 
tolei  nepatirtas  dusulio  priepuolis.  Norėjo  atsistoti,  gal  dar  išger¬ 
ti  vandens  stiklinę,  bet  neįstengė  pakrutinti  nė  mažiausios  savo 
kūno  dalelės,  ir  tuomet  jau  aiškiai  suprato,  kad  ūmai  jį  užklupo 
ne  šiaip  sau  koks  praeinantis  dusas,  o  visiškas  pervargimas,  „taip 
mirtinai  jį  išsekino  šitokie  saulėlydžiai  ir  ėjimas  namo  nuolat  su¬ 
kandus  dantis",  dygėjimasis  ir  savigrauža,  jau  penkiasdešimt 
metų  trunkantis  nepaliaujamas  kamavimasis.  Atsikliuvęs  pros¬ 
pekte  stovinčiuose  savo  namuose  ir  uždaręs  kambario  duris,  jau 
ir  pats  suvokė  -  ilgiau  neištvers,  ir  tarė  sau:  reikia  pailsėti;  taigi 
ilsėsis,  jau  niekuomet  nebesikels,  kad  neprarastų  nė  vienos  vie¬ 
nintelės  minutės,  mat  žinojo  jau  tada,  tą  pačią  akimirką,  tą  pačią 
dieną,  kai  gulėsi  į  lovą,  kad  taip  ir  neįstengs  visiškai  pailsėti  „nuo 


sukvailimo,  apdujimo,  bukaprotiškumo,  žioplumo,  absurdišku¬ 
mo,  neskoningumo,  chamiškumo,  atgrasumo,  tamsuoliškumo  ir 
visuotinio  pusgalviškumo,  nuo  visų  šitų  tonomis  slegiančių  ne¬ 
tikusių  prisižiūrėtų  dalykų"  -  tam  veikiausiai  neužtektų  nė  kitų 
penkiasdešimties  metų.  Metė  šalin  visą  ligšiolinį  apdairumą  ir 
pareikalavo,  kad  Estemė  tuojau  išsinešdintų  iš  šitų  namų,  o  mu¬ 
zikos  mokyklai  pranešė:  dėl  suprastėjusios  sveikatos  iškart  atsisa¬ 
ko  visų  turėtų  pareigų  ir  priedermių,  ir  po  viso  to  didžiausiai  jo 
nuostabai  -  tarsi  pasakoje  -  moteriškė  išrūko  jau  kitą  dieną,  o 
formalus  pranešimas,  kad  jis  išleidžiamas  į  pensiją,  buvo  po  ke¬ 
lių  savaičių  atsiųstas  paštu  ir  dar  pridėtas  palinkėjimas  „sėkmin¬ 
gai  plėtoti  muzikos  tyrimus",  beje,  parašas  po  tuo  pranešimu 
buvo  neišskaitomas,  tad  nuo  to  laiko  iki  pat  šios  dienos  -  nesu¬ 
prantamas  likimo  palankumas  -  niekas  jo  netrukdė,  ir  gyveno 
jis  tik  tuo,  ką,  jo  nuomone,  visuomet  reikėjo  daryti:  ant  nugaros 
atsigulus  gulėti  lovoje  ir,  kad  nuvytų  nuobodulį,  nuo  ryto  iki 
vakaro  kurpti  sakinius  „pagal  tą  pačią  graudžią  melodiją".  At¬ 
slūgus  pirmoms  palengvėjimo  bangoms  jam  jau  nekilo  abejo¬ 
nių,  kam  turėtų  būti  dėkingas  už  tokį  ryškų  išskirtinį  valdžios 
sprendimą  ir  moters  elgesį  -  visų  įsitikinimu,  jis  taip  nelauktai  iš 
visur  pasitraukė  tik  todėl,  kad  priėjo  dešimtmečius  trunkantį 
„garsų  pasaulio  tyrimų  paskutinį  ir  lemiamą  etapą",  bet  toks  įsi¬ 
tikinimas  veikiausiai  buvo  grįstas  nesusipratimu,  klaidingu  ma¬ 
nymu,  nors  ir  nebuvo  visai  iš  piršto  laužtas,  mat  šįkart  derėjo 
kalbėti  ne  apie  muzikos  tyrimus,  o  greičiau  jau  apie  vienintelį  su 
antimuzika  susijusį  nusiteikimą  -  ištisus  dešimtmečius  slepia¬ 
mą  jam  ypač  daug  nevilties  įvariusio  skandalo  „ryžtingą  demas¬ 
kavimą".  Taigi  tą  atmintiną  lūžio  dieną  -  paprastai  vakare  jis 
apeidavo  visą  mokyklos  pastatą  dar  prieš  uždarant  lauko  duris 
ir  patikrindavo,  ar  kartais  kas  nepasiliko  viduje  -  užsukęs  į  mo¬ 
kyklos  didžiąją  salę,  aptiko  ten  Frachbergerį,  matyt,  visi  pamir¬ 
šo  tą  žmogelį,  ir,  kaip  ir  kitais  kartais,  nelauktai  atidaręs  duris 
po  sykį  per  mėnesį  atliekamų  muzikos  instrumentų  derinimų, 
tada  irgi  visai  atsitiktinai  išgirdo,  kaip  pasinėręs  į  darbus  meis¬ 
tras  kalbasi  pats  su  savimi.  Estera  visai  nenorėjo  parodyti,  kad 


išgirdo  ne  visai  aiškų  derintojo  bambėjimą,  tai  takto  sumetimais 
(o  gal  veikiau  dėl  to,  kad  dygėjosi  tokiais  dalykais)  mokyklos 
direktorius  paprastai  tokiu  atveju  nepastebimai  šmurkštelėda¬ 
vo  iš  salės  ir  pavesdavo  kokiam  kitam  darbuotojui  paraginti 
meistrą  baigti  darbus,  bet  štai  tą  popietę  mokykloje  jau  nebuvo 
nė  vienos  valytojos,  tad  reikėjo  pačiam  pasinėrusį  į  darbus  meis¬ 
trą  žadinti  iš  užsimiršimo.  Meistras  laikė  rankoje  derinimo  raktą 
ir  greičiausiai  todėl,  kad  geriau  girdėtų  kvintos  a  -  e  plaukioji¬ 
mą,  šis  keistenybių  prisirinkęs  fortepijonų  ekspertas  senu  pa¬ 
pratimu  buvo  kone  užgulęs  instrumentą  ir  kiekvieną  savo  jude¬ 
sį  palydėjo  žodžiais,  taigi  linksmai  šnekučiavosi  pats  su  savimi. 
Tai,  ką  jis  kalbėjo,  kitam  žmogui  iš  pirmo  žvilgsnio  nebūtų  atro¬ 
dę  niekas  kitas,  o  tik  paprasčiausias  plepėjimas,  Frachbergerio 
bambėjimas  buvo  iš  tikrųjų  jo  paties  pasišnekučiavimas  su  savi¬ 
mi,  o  Estera  irgi  griebėsi  už  galvos  tik  tada,  kai  prie  „atsitiktinai 
ten  likusio  akordo"  seniokas  vėl  šūktelėjo  („O  tai  kaip  čia  pa¬ 
kliuvo  šita  grynoji  kvinta?  Labai  gaila,  bet  turėsiu  šį  tą  nugnybti 
nuo  tavęs").  Nuo  pat  jaunumės  jis  buvo  tvirčiausiai  įsitikinęs, 
kad  muzika  -  tai  nepralenkiamas  damos  ir  sąskambių  žavesys, 
tai  bene  vienintelis  dalykas,  padedantis  žmogui  priešintis  jį  su¬ 
pančio  pasaulio  „žliugsintiems  purvams"  ir  įstengiantis  neprie¬ 
kaištingai,  kone  tobulai  pavyzdingai  atitikti  visą  skaidrią  idealų 
visumą,  užtat  tada  toje  nuo  pigių  aitrių  kvepalų  neišvėdinamoje 
didžiojoje  salėje  jis  pasijuto  taip,  tarsi  marazmo  apnikto  Frach¬ 
bergerio  plepėjimas  jį  būtų  mirtinai  užgavęs.  Niekas  neištvertų 
dar  vieno  tokio  Frachbergerio,  pagavo  pyktis  Esterą  tą  jau  į  pa¬ 
vakarę  pakrypusią  popietę,  ir,  pirmojo  įniršio  pagautas,  tiesiog 
išstūmė  sutrikusį  senuką  iš  mokyklos  ir  įbmko  jam  baltąją  laz¬ 
delę  ne  į  saują  -  tai  buvo  jam  visai  nebūdinga  -  o  veikiau  jau 
paleido  ją  įkandin,  bet  senuko  žodžiai  -  jų  taip  ir  nepasisekė  nie¬ 
kur  išstumti  -  gaudė  jame  it  sirenų  balsai  ir  skaudino  jį;  Estera 
tarsi  nė  nenujautė,  kad  štai  toks  lyg  ir  nekaltas  atsitiktinai  visai 
neseniai  nugirstas  plepėjimas  bus,  kaip  pasirodė  visai  netrukus, 
niekuomet  ir  niekaip  nepamirštamas.  Na,  taip,  jis  dar  gerai  pri¬ 
siminė  studijų  laikais  įstrigusį  sakinį,  kad  „per  pastaruosius  du 


tris  šimtus  metų  Europoje  muzikos  instrumentai  buvo  derinami 
laikantis  vadinamosios  tolygiosios  temperacijos",  bet  pats  jis  ne¬ 
teikė  tiems  žodžiams  didesnės  reikšmės  ir  niekada  nebuvo  rim¬ 
tai  susimąstęs,  kas  norėta  pasakyti  būtent  tokia  iš  esmės  paprasta 
fraze,  o  tą  kartą  su  pačiu  savimi  šnekučiuojančio  Frachbergerio 
geraširdiškai  ištartas  vapaliojimas  parodė,  kad  galbūt  esama  ka¬ 
žin  kokių  neapmąstytų  neaiškių  keblumų,  iš  kurių  derėtų  išva¬ 
duoti  pašlijusį  tikėjimą  muzikinės  raiškos  būdų  tobulumu.  Taigi 
jau  tomis  savaitėmis,  kai  jis,  atsiskyręs  nuo  viso  pasaulio,  spėjo 
atsikratyti  pavojingiausių  nuovargio  akivarų,  pats  pajuto,  kad 
tas  niekingas  išpuolis  užkliudė  ir  jo  paties  asmenį,  ir  jis  sukandęs 
dantis  kuo  rimčiausiai  kibo  į  šį  reikalą.  Taigi  kuo  rimčiausiai  kib¬ 
ti  į  šį  reikalą,  kaip  netrukus  paaiškėjo,  reiškė  pasinerti  į  skaus¬ 
mingą  išsivadavimo  kovą  iš  pasidavimo  iliuzijoms  paskutinių 
sunkiai  įveikiamų  haliucinacijų,  nes  pasidarbavęs  su  knygomis 
(jau  koridoriuje  nuvalė  nuo  jų  dulkes),  rašančiomis  apie  tuos  da¬ 
lykus,  palaidojo  savyje  ir  tą  paskutinę  „priešinimosi  muzikoje" 
iliuziją,  kurią  pasitelkęs  mėgino  ginti  ligi  tolei  puolamas  verty¬ 
bes,  ir  kaip  kad  Frachbergeris  „nugnybo  nuo  grynosios  kvintos", 
taip  jis  irgi  prarado  temstantį,  herojišką  dangaus  miražą,  kilusį  iš 
tokių  minčių.  Po  ilgų  ieškojimų  susiradęs  ar  veikiau  jau  atkūręs 
atmintyje  svarbiausias  sąvokas,  visų  pirma  pasistengė  nustatyti 
garso  ir  muzikinio  garso  skirtumą  ir  išsiaiškinti  tai,  kad  muzikinį 
garsą  nuo  paprasto  fizikinio  reiškinio  skiria  tam  tikra  obertonų 
simetrija,  kitaip  sakant,  tokia  savybė:  vienintelis  visą  virpesių  se¬ 
riją  turintis  tonas  išreiškiamas  vadinamuoju  periodinių  bangų 
visai  mažų  skaičių  santykiu;  paskui  jis  ištyrė  dviejų  tonų  gimi¬ 
ningumą,  elementarias  harmoningo  skambėjimo  prielaidas  ir 
nustatė,  kad  malonumas,  arba,  kitaip  sakant,  ryšys  su  galėjimu 
aiškinti  muziką  randasi  tada,  kai  sutampa  tų,  taigi  aptariamų 
dviejų  tonų  kuo  daugiau  obertonų,  arba  dar  kitaip  pasakius, 
kuo  mažiau  jų  sueina  į  kritišką  artumą;  ir  visa  tai  buvo  daroma 
tik  dėl  to,  kad  pagaliau  be  menkiausio  vidinio  netikrumo  būtų 
galima  analizuoti  garsų  sistemos  sąvoką  ir  jos  istorijos  vis  labiau 
apgailėtinus  etapus  -  ir  tuomet  jau  visai  priartėjo  prie  galutinio 


suvokimo.  Gal  kada  ir  mokėsi  tų  dalykų,  bet  pretekstas  visa  tai 
įsiminti  buvo  abejotinas,  tai  jis  ir  neįsiminė  detalių,  dabar  jau  rei¬ 
kėjo  viską  ir  prisiminti,  ir  papildyti;  tad  ir  nereikėtų  stebėtis,  kad 
tomis  nekantrumo  savaitėmis  jo  kambarys  buvo  užverstas  stul¬ 
binama  daugybe  kortelių  su  funkcijomis  ir  įvairiais  skaičiavi¬ 
mais,  su  komomis  ir  centais,  su  duomenimis  apie  virpesių  dažnį 
ir  konsonansus  -  per  jas  galėjo  sunkiai  pereiti.  Reikėjo  perprasti 
Pitagoro  demoniškus  skaičius:  tasai  mokytinių  pagarbos  apsup¬ 
tas  sumanus  graikas,  darydamas  apskritimo  stygos  dalijimo  eks¬ 
perimentą,  sudarė  savitą  patrauklią  muzikinę  damą,  be  to,  dar 
nustebino  genialus  Aristokseno'  atradimas  -  šis  antikos  laikų  mu¬ 
zikas,  kliaudamasis  nepaprastu  patyrimu  ir  instinktyviu  nuovo¬ 
kumu,  viską  patikėjo  ausiai,  nes  girdėjo  švaraus  skambėjimo  vi- 
suotinybę  ir  manė,  kad  būtų  tinkamiausia,  atsižvelgiant  į  oberto- 
nų  eilę,  derinti  muzikos  instrumentą  pagal  garsųjį  olimpinį  te- 
trachordą,  žodžiu  sakant,  įsisąmonintinas  ir  dėmesio  vertas 
stulbinantis  faktas,  kad  „pasaulio  vienovės  pagrindinio  princi¬ 
po  ieškantis  mąstytojas  ir  nuolankus  harmoningos  raiškos  tar¬ 
nas"  priėjo  prie  stulbinamai  panašių  išvadų  žvalgydamasis  į  dvi 
visai  skirtingas  skambėjimo  nuostatas.  Reikėjo  išsiaiškinti,  kaip 
reikalai  klostėsi  toliau,  vadinasi,  pasižvalgyti  po  vadinamąją 
graudžią  pamėklišką  garsų  sistemos  istoriją:  radosi  natūralaus 
derinimo  kliuvinys,  taigi  verčiantis  susimąstyti  apribojimas  -  dėl 
moduliacijos  sunkumų  buvo  kategoriškai  draudžiama  imti  aukš¬ 
tesnių  tonacijų  garsus  su  chromatiniais  ženklais  prie  rakto,  ir  tai 
darėsi  vis  labiau  nepakenčiama,  kitaip  sakant,  jis  buvo  privers¬ 
tas  sekti  pražūtingą  procesą,  kai  svarbiausias  klausimas  -  šio 
apribojimo  prasmė  ir  svarba  -  pamažėle  tarsi  ir  užsimiršo.  Tas 
kelias  vedė  per  Saliną"  iš  Salamankos,  kiną  Cai  Yun,'"  Steviną,"" 

*  Aristoksenas  (354  pr.  Kr.  -  300  pr.  Kr.)  -  senovės  graikų  muzikos  teoretikas,  filosofas;  buvo 

priartėjęs  prie  temperuotos  damos  sampratos. 

**  Franrisco  de  Šalinas  (1513-1590)  -  vaikystėje  apakęs  ispanų  vargonininkas  ir  muzikologas, 

rašęs  ir  apie  tono  vidurkio  damą. 

***  Cai  Yun  (1536-1610)  -  kinų  matematikas  ir  muzikas,  priėjęs  prie  temperuotos  damos 
sampratos. 

****  Simon  Stevin  (1548/49-1620)  -  flamandų  fizikas,  matematikas  ir  muzikos  teoretikas,  rašęs 
apie  dvylikatonę  temperaciją. 


Pretorijų"  ir  Merseną”  iki  Halberštato  vargonų  meistro  -  Andrėjo 
Verkmeisterio"',  o  jis  šią  daug  rūpesčių  keliančią  dilemą  savo 
ruožtu  išsprendė  galutinai  -  1691  metais  išleido  „Musikalische 
Temperatur",  tad  uždavinys  buvo  ne  kas  kita,  o  sudėtinga  muzi¬ 
kos  instrumentų  derinimo  problema,  kitaip  sakant,  kokiu  būdu 
būtų  galima  -  vis  dėlto!  -  neišleidžiant  iš  akių  europinės  septynių 
tonų  sistemos  laisvai  pagriežti  visomis  tonacijomis,  taip  pat  ir  ne- 
temperuoto  derinimo  instrumentais.  Pasilikęs  teisę  abejoti,  neti¬ 
kėtai  drąsią  išeitį  iš  šios  padėties  surado  tas  pats  Verkmeisteris  - 
jis  padalijo  oktavą  į  dvylika  lygių  dalių  -  jam  tai  buvo  sferų  mu¬ 
zika!  -  taigi  į  dvylika  pustonių  ir  šitaip  įtvirtino  naują  padėtį  - 
suprantama,  kompozitorius  labai  pradžiugino  visai  lygūs  inter¬ 
valai,  jie  seniai  to  neaiškiai  norėjo,  užtat  ir  priešinimasis  naujo¬ 
vei  greitai  baigėsi.  Įtvirtino  bjaurią,  keliančią  pasipiktinimą,  gė¬ 
dingą  padėtį,  apstulbo  Estera,  visai  nelauktai  šitą  nuostabios 
damos,  skambumo  grožį  laikančią  iki  šiolei  klampioje  nereiklu¬ 
mo  pelkėje  „ir  kartu  su  visu  tuo  ir  dirbtinumą"  tenai,  kur  daug 
šimtmečių  iš  kiekvieno  šedevrų  akordo  buvo  jaučiama  esant  ka¬ 
ralystę.  Ekspertų  darbuose  jis  buvo  nepaliaujamai  liaupsina¬ 
mas  -  tai  esąs  „atradėjas",  pranašesnis  už  visus  savo  pirmtakus, 
girdi,  maestro  Andrėjas  Verkmeisteris  buvo  kur  kas  nuovokesnis 
ir  prabilo  apie  tolygiąją  temperaciją,  tarsi  tai  būtų  -  kokia  apga¬ 
vystė  -  akivaizdžiausias  pasaulyje  dalykas,  o  pastangomis  nu¬ 
slėpti  tikrąją  to  fakto  reikšmę  kompetentingi  klausimo  tyrėjai  pa¬ 
sirodė  esantys  suktesni  ir  už  to  meto  verkmeisterius.  Vienur  buvo 
teigiama,  kad  paplitus  vienodo  atstumo  intervalų  principui  ligi 
tolei  devyniuose  tonuose  įkalinti  nelaimėliai  kompozitoriai  ne¬ 
drįso  leistis  su  jais  į  nežinomus  ir  sunkiai  pasiekiamus  kraštus;  o 
kitur  buvo  kalbama,  su  kokiais  slegiančiais  moduliacijų  rūpesčiais 


Michael  Praetorius  (tikr.  Schultheifš  Michael,  1571-1621)  -  vokiečių  muzikologais, 
kompozitorius,  rašęs  apie  tono  vidurkio  damą 

Marin  Mersenne  (1588-1648)  -  prancūzų  muzikologas,  filosofas,  teologas;  vienuolis 
minoritas,  kunigas,  iškėlęs  dvylikatonės  temperadjos  idėją. 

Andreas  YVerckmeister  (1645-1706)  -  vokiečių  muzikos  teoretikas,  vargonininkas  ir  vargonų 
ekspertas,  vienas  tolygiosios  temperadjos  kūrėjų,  turėjęs  įtakos  J.  S.  Bachui.  Toliau  minimas 
„Musikalische  Temperatur"  -  jo  veikalas. 


reikėtų  susidurti  pasirinkus  tą  pašaipiai  su  kabutėmis  rašomą 
natūralią  damą  -  ir  vis  dėlto  tuomet  buvo  atsigręžiama  ir  į  jaus¬ 
mus,  ir  kas  būtų  drįsęs  atsisakyti  neprilygstamos  „Bethoveno, 
Mocarto  ar  Bramso"  kūrybos  vien  tik  todėl,  kad  jų  genialių  kūri¬ 
nių  skambėjimas  šiek  tiek  skyrėsi  nuo  natūraliosios  damos.  Buvo 
sutarta:  „Dėl  mažų  dalykų  nenusileisime!",  nors  atsirado  ir  kele¬ 
tas  ne  visai  tikrų  skrajotojų  padebesiais,  kurie  švelnino  padėtį  ir 
drįso  plepėti  apie  „kompromisą",  bet  dauguma,  nutaisę  ignora¬ 
vimo  šypseną,  tuojau  uždarė  juos  į  kabutes  ir  pasilenkę  arčiau 
skaitytojo  tarsi  sufleravo  jam,  kad  natūralioji  dama  iš  tikrųjų 
esanti  iliuzija  ir  kad  natūraliųjų  damų  nesama  iš  viso,  o  jei  jų  ir 
būtų,  tai  kam  jų  reikėtų,  juk  ir  be  jų  išsiverčiame  visai  neprastai... 
Tuomet  Estera  surinko  ir  išmetė  į  šiukšlių  kibirą  visus  -  šiuo 
atveju  -  žmogaus  ribotumą  rodančius  akustikos  meistrų  darbus 
ir  nė  pats  nenutuokė,  kad  tuo  suteikė  daug  džiaugsmo  Haremei 
ir,  savaime  suprantama,  miesto  antikvarams  ir  šitokiu  savitu 
gestu  paskelbė  baigęs  jam  tiek  kančių  sukėlusius  tyrimus,  ir  tuo¬ 
met  pamanė,  kad  jau  atėjo  metas  daryti  apibendrinimus.  Jis  nė 
akimirkos  neabejojo,  kad  per  šitokius  tyrimus  susiduriama  ne  su 
techniniu,  o  su  „filosofijai  būdingu"  reikalu,  ir  svarstymai  jam 
padėjo  susivokti,  kad  kaip  tik  „nuo  švarios  kvintos  šį  tą  nugny¬ 
busio  Frachbergerio"  prasidėję  aistringi  garsų  sistemos  tyrimai 
pakliuvo  į  esmingai  neišvengiamus  tikėjimo  tyrimus,  taigi  į  ten, 
kur  reikia  savęs  paties  paklausti,  kuo  jisai  grindė  iki  šiolei  puose¬ 
lėtą  įsitikinimą,  kad  išvis  egzistuoja  harmoninė  tvarka,  kurią  ne¬ 
abejotinai  paliudija  kiekvienas  šedevras.  Vėliau,  kai  jau  buvo 
praėjusios  pirmosios  ir  neabejotinai  graudžiausios  jaudulio  ban¬ 
gos  ir  jisai  su  „kiek  šaltesne  galva"  pasižiūrėjo  į  visa  tai,  ką  „turė¬ 
jo  progos  sužinoti",  tarsi  ir  apsikentė  su  žinojimu,  atnešusiu  jam 
palengvėjimą,  nes  aiškiai  pamatė,  kas  ten  buvo  padaryta  iš  tikrų¬ 
jų.  Pasaulis,  ryžtingai  pareiškė  Estera,  yra  viso  labo  tik  „inertiška 
jėga,  tik  varganos  permainos",  jį  drasko  nesuderinami  dalykai  ir 
jame  pernelyg  daug  triukšmo,  varpų  skambėjimo  ir  tuščio  plepė¬ 
jimo,  tik  štai  skambinantis  pavojų  grumtynių  varpas  yra  ne  kas 
kita,  o  vien  tai,  kad  jį  išgirdę  galime  išsiaiškinti,  kas  galėtų  mus 


pažadinti.  Netgi  visi  jo  „žemiškosios  būties  kolegos"  šitame  neap¬ 
kūrenamame  skersvėjų  košiamame  barake  dega  amžinu  čia  pa¬ 
mažiukais  kapsinčio  laukimo  karščiu  ir  niekaip  nevalioja  iš¬ 
tverti  kažin  kokios  tik  numanomos  tolimos  savo  atsiskyrimo 
saldybės,  laukia  kažin  ko,  bet  nė  patys  nežino  ko,  tikisi  kažko, 
prieš  ką  visuomet  šiaušiasi,  ir  tuo  pačiu  diena  po  dienos  įsitikina, 
kad  tikrai  nėra  ko  nei  laukti,  nei  tikėtis.  Tikėjimas,  pamanė  Este¬ 
ra,  jau  irgi  nuėjo  iki  kvailumo,  jis  jau  nereiškia  tikėti  ką  nors,  o 
tiktai  tikėti,  kad  viskas  yra  anaiptol  ne  taip,  kad  muzika  yra  ne 
geresnių  mūsų  pačių  ir  geresnio  pasaulio  pažinimas,  o  klastin¬ 
gas  būdas  iš  nevilties  paslėpti  save  pačius  ir  šį  apgailėtiną  pasau¬ 
lį  ar  net  jį  pražudyti;  tai  gydymo  būdas,  kuris  negydo,  tai  alkoho¬ 
lis,  kuris  veikia  kaip  narkotikas.  Būta,  svarstė  jis  tada,  tikriausiai 
būta  laimingesnių  laikų  -  kad  ir  Pitagoro  ar  Aristokseno  laikai  - 
kai  anuomečių  jo  „žemiškosios  būties  kolegų"  tuomet  nekamavo 
abejonės,  jie  visai  nenorėjo  ištrūkti  iš  nepažeidžiamo  vaikystei 
būdingo  pasitikėjimo  šešėlio,  nes  žinojo,  kad  dieviškoji  harmoni¬ 
ja  priklauso  dievams,  ir  tenkinosi  tuo,  kad  klausantis  natūralio¬ 
sios  damos  būdu  suderintų  muzikos  instrumentų  melodijų  tarsi 
galima  pasižvalgyti  po  tas  nepasiekiamas  platybes.  O  jau  vėliau 
dėl  noro  visiškai  išsivaduoti  iš  dangiškųjų  iliuzijų  viso  to  liko 
mažiau  negu  nieko,  į  atvirą  chaosą  žengiantis  pasipūtimas  jau 
nepageidavo  nieko  dalytis  su  kitais  -  įsigeidę  viso  to  tokio  tra¬ 
paus  sapno,  o  sapno  visuma  tuojau  išsisklaidė  nuo  tokio  šiurkš¬ 
taus  prisilietimo,  taigi,  tuomet  ir  buvo  sukurta  tai,  ką  ir  įmanu 
šitaip  savitai  sukurti:  reikalas  buvo  patikėtas  tuos  dalykus  išma¬ 
nantiems  technikams,  salinams  ir  verkmeisteriams  -  o  jie  negailė¬ 
jo  jėgų,  plušo  ir  dieną,  ir  naktį  ir  iš  netikro  dalyko  įstengė  padirb¬ 
ti  tikrą  ir,  to  nenuneigsi,  galų  gale  tą  uždavinį  išsprendė  taip 
stulbinamai  išradingai,  kad  nuo  tada  dėkingai  publikai  neliko 
daryti  nieko  kito,  tik  su  pasitenkinimu  susižvilgčioti  ir  smagiai 
susimirkčioti:  „Taip,  tai  šitaip!"  Taip,  tai  šitaip,  tarė  pats  sau  tuo¬ 
met  Estera,  ir  pirmiausia  sumanė  sukapoti  į  druzgus  senąjį  forte¬ 
pijoną  arba  bent  jau  paprasčiausiai  išgrūsti  jį  iš  salono,  bet  pats 
veikiai  susivokė,  kad  šitaip  iš  tikrųjų  neatsikratytų  gėdingo  prie- 


tarų  prisiminimo,  užtat  po  netrumpų  svarstymų  taip  sumanė: 
tegu  „Steinvvay"  lieka  savo  vietoje,  o  jis  imsis  deramai  nubausti 
pats  save  už  tokį  kvailoką  paklydimą.  Čiupęs  derinimo  raktą  ir 
kitą  derinimui  reikalingą  įrangą  (tada,  kai  „prekyba  kovojo  su 
dideliais  vartotojų  aprūpinimo  sunkumais",  įsigyti  ją  tikrai  ne¬ 
buvo  lengva),  taigi  įsitaisęs  tuos  įtaisus,  nemažai  valandų  per 
dieną  tupinėjo  apie  apgriuvusį  muzikos  instrumentą  ir  tuo  metu 
nesiėmė  jokių  kitų  darbų,  jam  viena  terūpėjo  -  kas  bus,  kai  pa¬ 
baigs  šitą  darbą,  o  kai  jį  pabaigė,  tada  vylėsi,  kad  tai,  ką  išgirs, 
jam  neturėtų  būti  visai  netikėta.  Tai  buvo  visuotinio  išsiderinimo 
laikai,  arba,  kaip  sakė  jis  pats,  „kruopšti  Verkmeisterio  darbų  ko¬ 
rekcija"  (na,  taip,  ir  jo  paties  korekcija),  taigi  tie  kito  žmogaus 
darbo  taisymai  buvo  nepriekaištingi,  bet  jis  pats  to  negalėjo  nuo¬ 
širdžiai  pasakyti  apie  savo  jausmų  pertvarkymą.  Pagaliau  atėjo 
ta  diena  ir  jis  galų  gale  galėjo  sėsti  prie  Aristokseno  dvasia  sude¬ 
rinto  fortepijono,  kad  pagal  savo  sumanymus  dabar  jau  galėtų 
per  visą  likusį  gyvenimą  skambinti  vienintelius  kūrinius  -  neišse¬ 
miamus  ir  neprilygstamus  šiam  tikslui  tinkamiausius  deiman¬ 
čiukus  su  alteracijos  ženklais  prie  rakto  iš  „VVohltemperiertes 
Klavier",  ir  štai  iš  Cis  dur  preliudo  (jį  išsirinko  pirmąjį)  „vaivo¬ 
rykštinio  plevenimo"  neliko  nė  padujų  -  ausys  kurto  nuo  nepa¬ 
kenčiamo  džeržgimo:  tokiam  pasirengti,  pripažino  jis  pats,  tikrai 
nebuvo  įmanu.  O  štai  garsusis  es  mol  preliudas,  skambinamas 
šituo  į  dieviškąjį  grynumą  pakylėtu  muzikos  instrumentu,  primi¬ 
nė  šiurpulį  varančias  kaimo  vestuves:  nusitašę  iki  vėmimo,  jau 
nuo  kėdžių  kritinėjantys  apsiblausę  vestuvininkai,  ir  štai  ūmai  iš 
kito  namo  galo  įstypčioja  ant  galų  pirštų  -  su  svajonėmis  apie  ne¬ 
tolimą  ateitį  -  visiškai  nusipylusi  ne  mažiau  kaip  šimtą  kilogra¬ 
mų  sverianti  žvaira  jaunoji;  lygiai  toks  pat  neištveriamas  buvo  ir 
antrasis  tomas  -  ten  buvo  sudėta  daugiausia  prancūziškų  uvertiū¬ 
rų  -  ir  Fis  dur  preliudas,  ir  daugybė  kitų,  kurių  ėmėsi  norėdamas 
sušvelninti  kankynę.  Iki  tolei  jis  išgyveno  įsitraukimo  į  „visuotinį 
išsiderinimą"  laikus,  o  nuo  tada  atėjo  skausmingas  pratinimasis 
prie  tokios  padėties,  truksiančios  ilgą  laiką,  atkaklus  grūdinimasis 
ir  jo  tobulinimas;  tai  buvo  iš  tikrųjų  visų  jo  jėgų  išbandymas,  ir  po 


kelių  mėnesių  jis  pastebėjo,  kad  priprasti  gal  ir  nepasiseks,  bet 
štai  jis  jau  gali  ištverti  ausį  rėžiantį  triukšmą,  ir  tuomet  nutarė 
nesikankinti  dukart  po  dvi  valandas  per  dieną  ir  sumažino  tą 
veiklą  iki  šešiasdešimties  minučių.  Ir  jau  nuo  tada  niekuomet  ne¬ 
praleido  progos  -  ypač  tuomet,  kai  Valuška  pateko  į  jo  namus  ir 
netrukus  tasai  pietų  nešiotojas  ir  tarnas  pasidarė  vieninteliu  jo 
patikėtiniu,  -  ir  jaunajam  savo  bičiuliui  atskleisti  skausmingą  šio 
nepaprastai  didelio  savo  sukrėtimo  paslaptį  ir  tai,  kaip  jį  iška¬ 
muoja  kasdieninė  saviplaka.  Išaiškino  jam  garsaeilio  sandarą, 
tai,  kad  iš  pirmo  žvilgsnio  savavališkai  sustatyti  septyni  gamos 
garsai  yra  ne  paprasčiausia  kurios  nors  oktavos  vienetų  septinto¬ 
ji  dalis,  taigi  ne  mechaninė  sistema  -  tai  septynios  skirtingos  ko¬ 
kybės,  tai  tarsi  septynios  broliškos  žvaigždės  danguje;  išaiškino 
jam,  kad  muzikinis  skambėjimas  irgi  išlaiko  tam  tikras  ribas,  ir  to 
„nevalia  išleisti  iš  akių",  arba  tai,  kad  melodijos  -  kaip  tik  dėl 
septynių  skirtingų  kokybių  -  neįmanu  pradėti  nuo  bet  kurio  ok¬ 
tavos  garso,  nes  „gama  nėra  kokie  nors  taisyklingi  šventyklos 
laiptai,  kuriais,  žinote,  galima  laisvai  lakstyti  aukštyn  pas  die¬ 
vus,  o  nuo  ten  vėl  šokuoti  žemyn";  išdėstė  jam  graudulio  kupiną 
garsų  sistemos  istoriją,  supažindino  jį  su  „visu  pasigailėjimo  ver¬ 
tu  puikių  technikų  būriu"  nuo  Burgoso  neregio  Salino  iki  flaman¬ 
dų  matematiko  Stevino  ir  kartu  nepraleido  vienintelės  progos 
savo  numylėtiniui  paskambinti  ką  nors  iš  Johano  Sebastiano  - 
kad  turėtų  pavyzdį,  kaip  skamba  šis  žavingas  kūrinys,  „atlieka¬ 
mas  dangiškai  suderintu  fortepijonu".  Ištisus  metus  -  ir  vis  taip 
kasdien,  kiekvieną  popietę  -  po  keleto  pasemtų  šaukštų  be  ūpo 
stūmė  pietų  valgį  į  šoną  ir  dėstė  Valuškai,  koks  jam  už  prasikal¬ 
timą  skirtas  uždavinys,  tad  sumanė  visa  tai  ryžtingai  pakartoti  ir 
šiandieną  ir  šitaip  sėkmingai  nustumti  į  vėlesnį  metą  ir  gniaužo¬ 
mo  raštelio,  ir  nervingai  spaudžiamo  lagamino  paslaptį,  ir  „ką 
nors  -  tokį  kaip  ir  pamokymą  -  paskambinti  iš  Johano  Sebastia¬ 
no";  deja,  šįkart  neišdegė  -  arba  jis  padarė  per  ilgą  pauzę  po  pasku¬ 
tinės  frazės,  arba  Valuška  pernelyg  įsidrąsino  -  ir  šį  sykį  pirmasis 
prakalbo  jo  svečias  su  spindinčiomis  akimis;  smarkiai  miksėda¬ 
mas  iškart  prisipažino,  kokį  vaidmenį  atliko  nešdamas  lagaminą 


patį  pirmąjį  kartą,  tat  Estera  irgi  išsyk  perprato,  kad  kraupi  nuo¬ 
jauta  neapgavo  jo  ir  šį  kartą.  Neapgavo  -  mat  svarbiausia,  kas 
perdavė  šitą  visai  nelauktą  naujieną...  tiesą  sakant...  ji  ir  nebuvu¬ 
si  tokia  jau  visai  netikėta  -  juk  jis  nujautė  dar  tą  pačią  valandą, 
kai  ji  anuo  metu  jau  po  pirmųjų  jo  žodžių  nešdinosi  iš  namų,  kad 
jo  žmona  nedovanos,  kam  ją  išvarė,  ir  šito  niekuomet  nepamirš; 
ji  dar  sugrįš  ir  neliks  neatkeršijusi  už  pamintas  savo  teises,  o  gal 
iš  tikrųjų  už  pasakymą  ramiu  tonu,  kad  ji  esanti  niekas.  Na,  taip, 
ji  išsinešdino  dar,  galima  sakyti,  prieš  tvaną  -  jis  jau  vos  vos  pri¬ 
simena  jos  išėjimo  dieną,  na,  taip,  prabėgo  jau  šitiek  metų,  bet  jis 
niekuomet  nė  trumpą  akimirką  nepuoselėjo  vilčių,  kad  Estemė 
kada  nors  nesikabinės  prie  jo,  mat,  šiaip  ar  taip,  jie  nepriėjo  iki 
formalių  skyrybų  „lyg  ir  iš  užsimiršimo",  užtat  ir  būtinai  reikėjo 
viso  to  tikėtis:  lagaminas  su  skalbiniais  buvo  tiktai  komedija  be 
pinigų,  ir  buvo  aišku,  kad  „ta  boba  visai  nenumojo  ranka  į  šį  rei¬ 
kalą"  -  išėjusi  iš  namų  nesugyvenamo  būdo  jo  sutuoktinė  kas 
savaitę  skalbdavo  vyro  drabužius  lyg  ir  slapčiomis,  tarsi  jam  ne¬ 
žinant,  o  išskalbtus  siųsdavo  atgal,  tarsi  jie  grįžtų  iš  buitinio 
gyventojų  aptarnavimo  skalbyklos,  o  atnešdavo  juos  visą  laiką 
Valuška  -  tokį  geraširdį  patiklų  žmogų  tikrai  nesunku  apmauti. 
„Gal  ir  būtų  neblogai:  išskalbti  įsinešiojusius"  -  taip  anuo  metu 
pasižiūrėjo  į  šitą  reikalą  Estera  ir  tik  dabar  susivokė,  kokią  žvė¬ 
rišką  kainą  reikės  mokėti  už  anuometinį  jo  lengvabūdiškumą, 
mat  netrukus  paaiškėjo,  kad  šįkart  į  lagaminą  slapčia  sukrauti 
tos  moters  drabužiai,  tat  ji  su  tiesiog  chamišku  šiurkštumu  drįso 
pareikšti:  „jau  šiandien  po  pietų  sugrįšianti  į  butą".  Visa  tai  - 
nors  ir  šito  jau  buvo  per  akis  -  dar  iš  tikrųjų  nebuvo  nieko  jai 
būdingo,  nebuvo  užuominos  į  kerštavimą,  tiktai  kažin  koks 
ūmus  kuoktelėjimas  -  užklupti  jį  netikėtai,  o  Estera  nesusivokė, 
kaip  ji  galėtų  parsivilkti,  ir  štai  tuomet  Valuška  kone  dusdamas 
išklojo,  kad  Estemės  nepakartojamai  piktavališkos  „užmačios" 
užgrius  jį  tiktai  kada  nors  vėliau.  Ne  ne,  ji  buvo  liepusi  pasakyti 
Valuškai,  kuris  be  saiko  gyrė  moteriškę  greičiausiai  dėl  to,  kad  jos 
prisibijojo,  šit  ką:  ji  kol  kas  neparsikraustysianti  į  šiuos  namus;  tai 
buvo  tik  subtili  užuomina  -  taip,  ji  galėtų  tai  bet  kada  padaryti. 


na,  ne,  kol  kas  ji  tik  prašanti,  kad  jis  imtųsi  vadovauti  švarinimosi 
sąjūdžiui  -  tai  žmonės  patys  atseit  „išsirinko  jį  savo  vadu".  Ji 
siunčianti  sąrašą,  kaip  kad  jis  nuspėjo  iš  Valuškos  pasakojimo,  ir 
ne  bet  kokį,  o  su  įtakingiausių  ir  garbingiausių  miesto  piliečių 
pavardėmis  -  tai  juos  reikia  įtraukti  į  tą  veiklą,  mat  pagaliau  me¬ 
tas  apsišvarinti  -  tik  reikia  surengti  deramas  varžytuves!  -  apie 
namus,  ir  veiklą  pradėti  ne  rytoj,  o  jau  dabar,  tučtuojau  -  brangi 
kiekviena  minutė;  kad  nekiltų  abejonių,  kas  galėtų  būti,  jei  jis 
nesiimtų  šitos  veiklos,  ir  buvo  miglotai  pagrasinta  pačioje  jos  pa¬ 
liepimo  pabaigoje  apie  „bendrą  vakarienę  jau  šią  pavakarę..." 
Jaunasis  jo  bičiulis  kalbėjo  ir  kalbėjo,  o  jis  nepratarė  nė  žodžio,  nė 
vieno  žodelyčio  neištarė  nė  vėliau,  kai  Valuška,  garantuotai  įbau¬ 
gintas  tos  klastingos  senos  raganos,  liovėsi  aukštinęs  Estemės 
„ištikimybę  ir  neregėtą  rūpinimąsi  savo  vyru"  -  Estera  tylėjo  ir 
atsigulęs  gulėjo  ant  minkštų  puošmenas  praradusios  prancūziš¬ 
kos  lovos  priegalvių  ir  buvo  nukreipęs  žvilgsnį  į  išlekiančių 
krosnies  žiežirbų  paliekamus  pėdsakus.  Priešintis?  Suplėšyti  są¬ 
rašą?  Prieitų  prie  namo  „taip  jau  į  pavakarę"  -  šokti  ant  jos  su 
kirviu,  kaip  tikriausiai  būtų  puolę  fortepijoną  kadaise  panašių 
jausmų  apimti  muzikos  mokyklos  mokinukai,  jei  tiktai  kas  būtų 
suteikęs  jiems  tokią  laisvę?  Ne,  tarė  pats  sau  Estera,  jis  neįveiks 
tokios  klastingos  galybės,  tad  atvertė  lovatiesę,  toksai  sulenkęs 
nugarą  prisėdo  ant  lovos  krašto  ir  iš  lėto  nusivilko  naminį  chala¬ 
tą.  Esteros  sprendimas  būtinai  trumpam  nutraukti  „neįkainoja¬ 
mą  gydomojo  užsimiršimo  malonumą"  dėl  „visai  neįveikiamos 
vis  maior"  suteikė  jo  bičiuliui  sunkiai  nusakomą  palengvėjimą, 
nutarimas  buvo  greitas  ir  nevienareikšmiškas  -  mat  radosi  ne  iš 
paniškos  baimės,  o  iš  itin  greito  suvokimo,  jog  pripažinti  per  aki¬ 
mirką,  kad  -  šiaip  jis  nebuvo  linkęs  į  jokias  kovas  ir  stengėsi  iš¬ 
vengti  paties  blogiausio  -  jam  tai  esanti  vienintelė  galimybė,  iš 
tikrųjų  nereikia  ilgų  svarstymų,  norint  pasiduoti  šantažui  be 
menkiausio  priešinimosi  ženklo,  bet  jo  mostas  pajudėti  iš  namų 
dar  tikrai  neatrodė  ganėtinai  ryžtingas  -  net  ir  tuomet,  kai  jis  pa- 


Lot.  -  neįveikiama  jėga. 


vedė  Valuškai  „dezinfekuoti"  patalpas,  ir  tasai  išdangino  iš  salono 
lagaminą  -  bent  jau  laikinai  -  į  patį  tolimiausią  šių  namų  užkaborį 
(„Bent  lagaminą,  jei  jau  dvasingu  vadinamas  buvimas  visai  neįma¬ 
nomas..."),  o  pats  suglumęs  atsistojo  tiesiai  prie  drabužių  spintos. 
Tai  nebuvo  svyravimas  dėl  to,  ar  padarė  deramą  pasirinkimą  - 
tiesiog  nesumetė,  ko  griebtis,  kaip  suktis  ir  ką  reikėtų  daryti,  už¬ 
tat  atsistojęs  stovėjo  kaip  žmogus,  kuris  niekaip  negali  prisimin¬ 
ti,  kokį  dabar  daryti  judesį,  kai  iš  anksto  sudaryta  visa  jų  seka, 
jisai  spoksojo  į  spintos  duris,  paskui  atidarė  jas  ir  vėl  uždarė.  Du¬ 
ris  atidarė,  vėl  jas  uždarė,  tuomet  grįžo  prie  lovos,  o  nuo  jos  vėl 
pasuko  prie  spintos,  mat  jau  šiek  tiek  atitoko  nuo  savo  bejėgišku¬ 
mo  ir  pamėgino  sutelkti  dėmesį  į  vieną  dalyką  ir  galų  gale  nu¬ 
spręsti,  kuo  vilktis:  ar  prie  negyvo  pelenų  spalvos  dangaus 
skliauto  priderančiais  pilkais  drabužiais,  ar  tokios  graudžios  pa¬ 
siuntinystės  proga  tinkamesniais  juodais.  Kartais  jam  atrodė  tin¬ 
kamesni  vieni  drabužiai,  o  kartais  kiti,  užtat  nekėlė  abejonių  nei 
marškinių  ir  kaklaraiščio,  nei  batų  ir  skrybėlės  pasirinkimas;  ir  jei 
Valuška  tuo  metu  nebūtų  sutarškinęs  lėkščių  virtuvėje,  o  jo  nebū¬ 
tų  sutrikdęs  tasai  tarškėjimas,  galgi  jis  irgi  nebūtų  pamanęs,  kad 
reikėtų  ne  pilkų  ir  ne  juodų  drabužių,  bet  jau  veikiau  kokių 
trūkstamų  trečiosios  spalvos,  kurie  jį  išėjusį  į  gatvę  apgintų  kaip 
šarvai,  ir  tikrai  iki  pat  vakaro  nebūtų  įstengęs  apsispręsti,  kuris  iš 
dviejų  drabužių  komplektų  jam  geriau  tiktų.  Jis  būtų  mieliau  rin¬ 
kęsis  ne  švarką,  liemenę  ir  paltą,  bet  šalmą  su  dengiančiomis  vei¬ 
dą  grotelėmis,  krūtinės  ir  nugaros  šarvus  ir  antblauzdžius,  mat 
gerai  žinojo,  kad  tokia  žeminanti  ir  žmogų  išjuokianti  jam  pri¬ 
mesta  užduotis  -  juk  per  Esternės  malonę  jis  pasidarys  toks  lyg 
ir  miesto  šiukšlių  kontrolierius  -  sumenksta  palyginti  su  tuo 
tikrai  gyvybei  pavojų  keliančiu  sunkumu,  su  kuriuo  jis  greitai 
ir  neišvengiamai  susidurs  akis  į  akį:  taip  jau  buvo  paskutinį 
kartą  nutikę  prieš  porą  mėnesių,  kai  jis  išdrįso  išeiti  trumpai 
pasivaikščioti  iki  artimiausio  kampo.  Reikės  neišleisti  iš  akių 
žemės,  oro,  platybių  su  žvairakiuojančiomis  haliucinacijomis, 
tipiško  pokalbio,  aprėpiančio  „ir  griūti  pasirengusius  namų 
stogus,  ir  amžinybei  iškrakmolytas  užuolaidas  su  dusinančia 


mezginių  saldybe",  dar  sunkumų  kyla  ir  dėl  to,  kad  kaip  tik  šito 
laukiama  -  vadinamųjų  „netikėtumų  gatvėje",  kitaip  sakant,  lai¬ 
mingo  atsitiktinumo,  kai  jis  toks  neapgintas  susitiks  su  pirmu 
piliečiu,  o  paskui  ir  su  kitais.  Turės  tylėti  ir  nė  nekryptelėti,  kai 
bus  kraupiai  reiškiamas  džiaugsmas,  kad  štai  ir  vėl  galima  jį  pa¬ 
matyti,  turės  ištverti,  kai  praeiviai,  pagauti  teisėto  nesusivaldy¬ 
mo,  mielai  išpils  ant  jo  visas  savo  turimas  dvasinio  žavingumo 
atsargas,  bet  svarbiausia,  apsiniaukė  jis,  likti  aklam  ir  kurčiam 
dėl  nepakeliamo  jų  nenuovokumo,  jei  kartais  pakliūtų  į  nepa¬ 
kenčiamas  užuojautos,  solidarumo,  sumišusio  su  kažin  kokiu 
šlykštumu,  pinkles  -  nuo  tada,  kai  jis  ėmė  šalintis  žmonių,  jį  gel¬ 
bėjo  „gailėjimusi  virtęs  dieviškasis  neatidumas".  Estera  tikėjosi, 
kad  jo  pagalbininkas  ir  šį  kartą  visą  smulkių  darbų  naštą  išneš 
ant  savo  pečių,  tad  visai  nesuko  galvos,  kaip  atlikti  tokį  pavedi¬ 
mą,  ir  net  nesusimąstė,  ką  ir  kaip  reikėtų  daryti  iš  tikrųjų,  ir  taip 
manė:  viskas  eis  kaip  iš  pypkės,  ir  veikiai  jis  pasidarys  siuvimo 
kursų,  gėlių  sodinimo  į  vazonus  varžytuvių  ar  kokio  nors  bjau¬ 
rastį  keliančio  šlavinėjomosi  vadeiva,  o  pabaigęs  rengtis,  kad 
įstengtų,  tegu  ir  sunkiai,  atsiplėšti  nuo  žvairakiuojančių  haliuci¬ 
nacijų,  paskutinį  kartą  nužvelgė  veidrodyje  nepriekaištingą 
(beje,  šįkart  pilką)  visą  savo  aprangą  ir  pamanė:  štai  ir  vėl  švie¬ 
čiasi  šiokia  tokia  proga  -  galgi  jis  ir  iš  šito  daug  kankynių  žadančio 
pasivaikščiojimo  grįš  nenukentėjęs  ir  vėl  galės  plėtoti  iškalbingas 
apverktinos  pasaulio  padėties  analizes,  o  gal  varyti  toliau  žodžiais 
sunkiai  nusakomą  minčių  eigą  kad  ir  apie  lekiančias  iš  krosnies 
žiežirbas  ar  apie  pralekiantį  kaip  šmėkla  „slėpiningą  velnišką  su¬ 
manymą"  kaip  tik  nuo  ten,  kur  buvo  visa  tai  nutraukęs  dėl  numa¬ 
nomo,  bet  vis  dėlto  nelaukto  kabinėjimosi.  Tai  teikė  šiokių  tokių 
vilčių,  bet  jis  negalėjo  nenumanyti,  kad  čia  nebus  taip  paprasta  ir 
nereikės  įtempti  visų  jėgų  susidūrus  su  tokiais  gyvybei  gresian¬ 
čiais  sunkumais;  jau  žengė  koridoriumi  pro  mąžtančią  kas  savai¬ 
tę  biblioteką  -  knygos  buvo  sudėtos  į  dviem  eilėmis  sustatytus 
stelažus  iš  abiejų  pusių  -  šalia  jo  Valuška  smagiai  siūbavo  neš¬ 
menę  su  išplautomis  lėkštėmis,  štai  jau  pro  tarpuvartės  prieblan¬ 
dą  išėjo  į  gatvę  ir,  kai  paėjėjo  keletą  metrų,  jį  apėmė  toks  stiprus 


svaigulys  -  tarsi  būtų  įkvėpęs  ne  tvilkinančio  oro,  o  nuodų  -  kad 
jam  jau  ilgą  laiką  nerūpėjo  „verčiantys  iš  kojų  piliečių  žavėjimosi 
antplūdžiai",  o  tik  vienas  vienintelis  dalykas,  tik  toks:  ar  jis  aps¬ 
kritai  išsilaikys  ant  kojų  šitoje  slidžioje,  susijaukusioje,  liumpuo¬ 
jančioje  erdvėje  ir  ar  nebūtų  geriau  persigalvojus  grįžti  namo, 
„kolei,  -  dar  pamanė  jis,  -  negavo  neigiamo  atsakymo  iš  plaučių, 
širdies,  kraujagyslių  ir  raumenų  -  ar  jie  norės  sutartinai  veikti". 
Grįžti  atgalios,  užsidaryti  salone  ir  vėl  mėgautis  malonia  šiluma 
tarp  pagalvių  ir  pledų:  taip,  tai  buvo  kerintis  pamanymas,  bet  jo 
rimtai  svarstyti  negalėjo,  nes  puikiai  suprato,  ko  būtų  galima  su¬ 
laukti  „atsisakius  vykdyti  įsakymą",  tačiau  nors  šį  kartą  nebūtų 
buvę  ypač  sunku  pasimėgauti  kad  ir  tokiu  patraukliu  pamany- 
mu:  „o  gal  vis  dėlto  užplampinti  tą  bobą  kurią  nors  pavakarę"  - 
atsirėmęs  į  lazdelę  ir  į  susirūpinusią  miną  nutaisiusį  bičiulį  („Ar 
tik  neužklupo  koks  negerumas,  pone  Estera?!")  pagaliau  įstengė 
atgauti  pusiausvyrą  ir  ryžtingai  atsikratyti  visokiausių  pamany- 
mų  apie  tokį  teisingumą  ginantį  karą;  nors  aplinkinis  liumpuo¬ 
jantis  pasaulis  negarantavo  tikrumo,  Estera  pamėgino  priimti  jį 
tokį  kaip  natūralią  būseną  ir,  įsikirtęs  Valuškai  į  parankę,  nuėjo 
tolyn.  Ėjo  ir  manė,  kad  jo  angelas  sargas  -  ar  įbaugintas  tos  mo¬ 
ters,  ir  tai  būtų  visai  suprantama,  ar  apimtas  džiaugsmo,  kad  štai 
galų  gale  bent  kartą  turės  progą  parodyti  savo  amžino  bastymo- 
si  vietas  -  senąjį  bičiulį  pertemptų  per  miestą  ir  leisgyvį;  užtat 
Estera  nieko  nesakančia  fraze  („Ne,  nieko...  nieko  tokio")  išsklai¬ 
dė  bičiulio  rūpesčius  ir  nė  nemanė  apsakyti,  kaip  jam  smarkiai 
svaigsta  galva  ir  kaip  jis  eina  vis  silpnyn,  jis  išvis  nieko  aiškaus 
nepasakė,  o  Valuška,  apsiraminęs,  kad  jau  niekas  neturėtų  trik¬ 
dyti  jų  kelionės,  vėl  įsiaudrinęs,  kaip  ir  anksčiau,  prakalbo  apie 
apyaušrio  brėkšmos  radimąsi  iš  kunkuliuojančių  sutemų  kaip 
apie  kažin  kokį  nuolat  pasikartojantį  kerintį  stebuklą,  o  Estera, 
smarkiai  pranokęs  ankstesnius  savo  lūkesčius,  tikrai  nieko  nei 
matė,  nei  girdėjo,  tik  stengėsi  išlaikyti  pusiausvyrą  ir  apie  viena 
tegalvojo:  kaip  jam  pėdinti,  kad  sveikas  nusigautų  bent  jau  iki 
artimiausio  kampo  -  tenai  galėtų  atsipūsti.  Jautė  -  abi  jo  akis  už¬ 
traukė  valktis,  ir  plaukia  jis  per  miglų  užklotą  tuštumą,  ausyse 


spengė,  kojos  tirtėjo,  o  visą  kūną  užliejo  karštis.  „Matyt,  nualp- 
siu..."  -  pamanė  jis  tada,  bet  nė  kiek  nesibaimino,  kad  gali  taip 
efektingai  prarasti  sąmonę,  o  atvirkščiai,  netgi  troško,  kad  taip 
nutiktų:  juk  nėra  nieko  geresnio,  kaip  drėbtis  visu  ūgiu  gatvėje  ir 
būti  išsigandusių  žioplių  parneštam  namo  su  neštuvais,  nusmel¬ 
kė  jį  mintis,  tuomet  visi  Estemės  sumanymai  nueitų  šuniui  ant 
uodegos,  ir  tai  reikštų,  kad  jam  visai  paprastai  pasisekė  išsisukti 
iš  pinklių.  Žengus  kokius  dešimt  žingsnių,  dar  pamanė  jis,  ir  tu¬ 
rėtų  užklupti  tokia  palanki  permaina,  tik  štai  netrukus  paaiškėjo, 
kad  jokios  pervartos,  deja,  nebus,  bet  ir  tai  jo  nenuliūdino.  Jau 
buvo  pasiekę  Aštuoni  šimtai  keturiasdešimt  aštuntųjų  gatvę,  bet 
jis  nesidrėbė,  o  ėmė  jaustis  vis  geriau:  nustojo  tirtėti  kojos,  liovėsi 
spengti  ausyse  ir  -  didžiausiam  jo  apmaudui  -  visai  praėjo  svai¬ 
gulys:  pasirodo,  nori  nenori  reikės  eiti  toliau.  Stabtelėjo,  vėl  viską 
girdėjo  ir  viską  matė,  tai  ir  negalėjo  neapsižvalgyti,  o  apsižvalgęs 
negalėjo  iškart  nepastebėti,  kad  po  paskutinio  išėjimo  iš  namų 
kažin  kas  neatpažįstamai  pasikeitė  šitoje  „neįveikiamoje  miesto 
klampynėje".  Chaosas  buvo  viską  sujaukęs,  tad  metęs  pirmą 
žvilgsnį  dar  neįstengė  aiškiai  susivokti,  bet,  šiaip  ar  taip,  reikėjo 
pripažinti,  kad  Haremės  plepalai  nebuvo  visai  nepamatuoti.  Jie 
tikrai  nebuvo  laužti  iš  piršto,  bet  tuo  metu  jam  dilgtelėjo,  kad 
Hareme  irgi  neįstengė  numanyti,  kur  slypi  tiesa  -  šitai  paaiškėjo 
jau  tada,  kai  visai  atsitiktinai  pasirinko  atokvėpio  vietą  Aštuoni 
šimtai  keturiasdešimt  aštuntųjų  gatvės  ir  prospekto  sankryžoje 
ir  „ėmė  įdėmiai  apžiūrinėti,  kas  čia  dedasi":  neatskiriamajam  ge- 
ravaliui  jo  palydovui  „pamėgta  gimtoji  vieta"  atrodė  kaip  prieš 
pačią  pasaulio  pabaigą,  o  jo  nuomonė  buvo  visai  priešinga:  tai 
buvo  panašu  į  vietovę  po  pasaulio  pabaigos.  Negalėjo  atsistebėti: 
kažin  kur  dingo  į  akis  krintantis  praeivių  bukas  tikslo  neturėji¬ 
mas,  amžinai  žvilgčiojantys  iš  langų  veidai,  kantriai  laukiantys 
kokių  nors  nuotykių,  paprasčiau  sakant,  „įprastas  dvasinis  bu¬ 
kumas,  atsiduodantis  mėšlo  smarve",  o  štai  Barono  Belos 
Venkheimo  prospektas  ir  keletas  gretimų  gatvių  parodė  iki  šiolei 
nematytą  savo  atšiaurumą  ir  žvilgsnių  „pernelyg  didelę  tuštu¬ 
mą"  iškeitė  į  neįmanomą  nepastebėti  vienatvės  dykros  nebylystę. 


Tiesiog  keista:  kai  buvo  kalbama,  kad  visuotinį  žmonių  išnykimą 
galinti  lemti  kokia  nors  siaubinga  katastrofa,  tuo  pačiu  metu  visi 
gyvenimo  rekvizitai  ir  kulisai  -  kolei  neatsitikdavo  taip,  kad  dėl 
gandų  apie  artėjančią  maro  ar  cezio  grėsmę  buvo  leidžiamasi 
bėgti  kiek  kojos  įkabina  -  likdavo  savo  vietoje  ir  iš  esmės  nepasi¬ 
keitę  ir  nepažeisti.  Visa  tai  buvo  stulbinama  ir  keista,  bet  labiau¬ 
siai  jį  pribloškė  supratimas,  kad  niekaip  neįstengia  rasti  pirmo 
instinktyvaus  įspūdžio  -  štai  jis  pateko  į  skandalingai  deformuo¬ 
tą  erdvę  -  paaiškinimo,  rakto,  kuris  tiesiog  galėtų  padėti  atskleisti 
tokį  nenusakomą  potyrį  -  ir  kartu  kas  minutę  jame  stiprėjo  įsitiki¬ 
nimas,  kad  kažin  kas  suponuoja  tokį  reginį,  o  jis  -  jei  iš  tikrųjų  tai 
mato:  o  tikrai  mato  -  neįstengia  to  atpažinti;  tai  esąs  svarbiausias 
pamažėle  aiškėjančio  vaizdo  taškas,  iš  kurio  kildintina  visa  kita  - 
šita  tyla,  šita  nykuma  ir  šitos  išmirusios  gatvės  be  jokio  žmogaus. 
Poilsiui  pasirinktoje  tarpuvartėje  atsirėmė  į  šoninę  jos  sienelę 
vienu  pečiu  ir  žvalgėsi  į  priešais  stovinčius  pastatus,  į  plyšių 
dydį  tarp  langų  ir  durų  staktų  prie  viršaus  ir  pasirodančias  dė¬ 
mes  virš  perdangų;  Valuška  ir  toliau  be  perstojo  pylė  žodžių 
srautus,  o  jis  apčiupinėjo  tinką  už  nugaros  -  galgi  kartais  ištrupė¬ 
jusio  tinko  gabaliukai  padės  susivokti,  kas  čia  galėjo  nutikti.  Ap¬ 
žiūrinėjo  lempas  ant  stulpų  ir  skelbimų  stulpus,  įsižiūrėjo  į  plikas 
lapus  numetusių  kaštonų  šakas,  paskui  nužvelgė  prospektą  iki 
sankryžos  su  kita  gatve  vienam  gale,  o  paskui  iki  kitos  kitam 
gale  ir  bandė  rasti  paaiškinimą,  kodėl  taip  deformavosi  atstumai, 
mastai  ar  proporcijos.  Paaiškinimo  nerado,  tad  žvalgėsi  vis  toliau 
ir  vis  aukščiau  -  aprėpė  vis  didesnes  praradusio  damą  miesto 
erdves  ir  taip  jas  išplėtė,  kol  galų  gale  pats  susivokė,  kad  absoliu¬ 
čiai  neįmanu  aprėpti  žvilgsniu  ir  kruopščiai  apžiūrėti  prieblandos 
apgaubiamo  dangaus,  nors  dar  tik  ankstyva  popietės  valanda. 
Mat  šitas  dangus,  suprato  Estera,  su  savo  neįmanoma  pažinti 
mase,  tas  nepaprastas  sunkumas,  kuris  prislėgė  juos,  nepakeitė 
nei  savo  esmės,  nei  menkiausio  savo  atspalvio,  ir  tarsi  piršo  min¬ 
tį,  kad  prielaida  net  ir  dėl  menkiausio  pokyčio  tenai,  viršuje,  bus 
nesuprantama  čionai,  žemėje,  tat  ir  tarė  sau:  nėra  ko  stengtis  su 
tokiu  įkarščiu  ką  nors  įminti,  užteks  tų  žvalgymųsi,  o  šitą  savo 


mėginimą  susidaryti  „pirmą  instinktyvų  įspūdį"  nurašys  kaip 
jausmų  klaidingą  veiklą.  Pakaks  tų  žvalgymųsi,  nusprendė  jis,  ir 
kai  suprato,  kad  jo  sveikata  taisosi,  iškart  pasidarė  aišku,  kad 
nepasiseks  pasinaudoti  jos  prastėjimu  ir  kitaip  pasukti  įvykių  ei¬ 
gos,  tai  iki  šiolei  akivaizdžiai  kažin  kur  klajojantį  savo  dėmesį  ir 
savo  žvilgsnį  dabar  jau  kaip  argumentą  ir  vėl  kreipė  į  bejausmį 
dangaus  skliautą  (anot  Valuškos  skambios  frazės:  „spinduliuo¬ 
jantį  be  galo  gerą  naujieną"),  ir  štai  netrukus  viskas  susiklostė 
taip,  kaip  tame  juokingame  anekdote,  kur  išsiblaškęs  profesorius 
mano  pradanginęs  akinius,  o  randa  juos  pabalnojusius  jo  paties 
nosį  -  taip  ir  jis  susiprato  pasižiūrėti  sau  po  kojų:  tai,  ko  jis  ieško, 
kaip  tik  ir  yra  čionai,  ir  esanti  tokia  daugybė,  kad  jis  net  stovi  ant 
jų.  Stovėjo  atsistojęs  ant  jų  ir  iki  šiolei  per  jas  klampojo,  ir  vėliau 
turės  bristi  per  jas,  taigi,  kaip  pasirodė,  jis  tikrai  klydo  -  per  vėlai 
susivokė,  ir  visai  ne  dėl  to,  kad  viskas  buvo  taip  įtartinai  arti:  visa 
tai  galėjo  ir  pačiupinėti,  ir  net  pamindyti,  juk  viskas  buvo  čia 
pat  -  ir  dar  kartą  įsitikino,  kad  anaiptol  neapsiriko,  kai  jam,  išvy¬ 
dusiam  tą  reginį,  jau  pirmomis  akimirkomis  pasivaideno  „pa¬ 
saulio  pabaiga"  ir  „skandalingas  visko  sujaukimas".  Stulbino  ne 
pats  faktas,  mat  nebyliu  miesto  susitarimu  -  tokie  dalykai  visai 
nedomino  galių,  trokštančių  viską  užvaldyti  -  gatvės,  aikštės, 
parkai,  tarpunamiai  buvo  laikomi  lyg  ir  niekieno  žeme,  tad  ir 
anksčiau  niekas  nesirūpino  vadinamąja  gatvių  priežiūra;  jį  irgi 
šokiravo  ne  šito  nevykusio  srauto  detalės,  ne  pribloškianti  koky¬ 
bė,  o  mastai,  nors  Estera  pats  sau  apie  juos  tik  tiek  tepasakė:  „... 
neįmanoma  neatkreipti  dėmesio!",  bet  jis  priešingai  nei  tie,  kurie 
per  visa  tai  braidė  jau  daugiau  kaip  dvidešimt  penkis  tūkstan¬ 
čius  dienų  (tokia  buvo  ir  Hareme,  o  ji,  kai  kas  nors  rėžia  akį,  ti¬ 
krai  neištvertų  jam  to  nepasakiusi),  neabejotinai  vertino  visa  tai 
kaip  dalyką,  pranokstantį  bet  kokią  fantaziją.  Tiek  jų,  manė  jis 
pašiurpęs,  neįmanu  nei  išmesti,  nei  čionai  sugabenti,  ir  tai,  ką  jis 
išvydo,  niekaip  neįstengė  aprėpti  sveikas  protas;  jam  atrodė, 
nors  pasitaiko  ir  visokiausių  absurdų,  radosi  pakankama  prie¬ 
žastis  surizikuoti  ir  pareikšti,  kad  dėl  šio  „šiurpą  keliančio  da¬ 
lyko"  susidarymo  „neturėtų  kelti  abejonių  begalinis  žmogaus 


apsileidimo  ir  atsainumo  vaidmens  išskirtinumas".  „Mastai!  Ko¬ 
kie  mastai!"  -  kraipė  galvą  Estera  ir  šįkart  neapsimetė,  kad  klau¬ 
sosi  nesibaigiančių  Valuškos  sapaliojimų,  tik  žvalgėsi  į  „šiurpą 
keliančio  dalyko"  viską  užliejantį  srautą  ir  tik  dabar  įstengė  įvar¬ 
dyti  tai,  ką  pamatė  -  to  dalyko  išskirtinumą  galų  gale  pastebėjo 
tik  šiandien  popiet,  maždaug  apie  trečią  valandą.  Tai  šiukšlės. 
Kiek  tik  užmatė  akys,  visą  šaligatvių  ir  gatvių  tinklą  buvo  užklo¬ 
jęs  nė  menkiausio  tarpelio  neturintis  atliekų  šarvas,  ir  jisai  su¬ 
tryptas  it  užšalęs  šiukšlių  srautas  saulėlydžio  brėkšmoje  per 
smelkiantį  speigą  raitėsi  kaip  gyvatė  ir  spindėjo  ne  šio  pasaulio 
spinduliavimu.  Obuolių  graužtukai,  batai,  rankinių  laikrodžių 
apyrankės,  paltų  sagos,  aprūdiję  durų  raktai  -  buvo  čia  visko,  ką 
žmogus,  šaltai  konstatavo  Estera,  gali  palikti  kaip  priminimo 
apie  savo  buvimą  ženklus,  bet  jo  nė  kiek  nenustebino  toks  „į  ledą 
sušalusio  betikslio  buvimo  žemėje  muziejus"  -  jo  turinys  niekuo 
nesiskyrė  nuo  ankstesnės  būsenos,  bet,  kaip  ir  šitas  slidus  pavir¬ 
šius,  tarsi  pavirto  dangaus  skliauto  šešėliu  ir  tarpunamiuose 
blyškiai  spinduliavo  nežemiška  sidabruojančia  šviesa.  Suvoki¬ 
mas,  kur  jis  pateko,  darė  jį  vis  blaivesnį,  jis  tikrai  nebuvo  prara¬ 
dęs  gebėjimo  sveikai  protauti,  ir  kuo  toliau  jis  žvalgėsi  ir  tarsi  iš 
viršaus  žiūrėjo  į  šitą  absurdišką  nešvarumų  labirintą,  tuo  tvir¬ 
čiau  buvo  įsitikinęs,  kad  jo  „būties  kolegos"  -  juk  jie  neįstengė  to 
visko  suvokti  -  negalėjo  būti  kaltinami  ir  dėl  tokios  monumenta¬ 
lios,  nepriekaištingos  pražūties  formuluotės,  „kaip  ir  dėl  įsivaiz¬ 
davimo  apie  visuomenės  solidarumą".  Tarsi  būtų  prasivėrusi 
pati  žemė  ir  leidusi  pamatyti  tai,  ko  gi  esama  po  miestu,  arba  ta¬ 
rytum  gatves,  stuktelėjo  jisai  lazda  į  tarpuvartės  grindinį,  būtų 
užtvindžiusi  kažin  kokia  siaubinga  nešvarumų  pelkė,  persisun¬ 
kusi  per  ploną  asfalto  sluoksnį.  Pelkė  ant  liūno,  svarstė  Estera, 
štai  toks  idealiai  nusakomas  situacijos  fundamentas,  ir  jau  tik 
žiūrėjo  į  šitą  sustingusį  srautą,  ir  vieną  akimirką  per  jį  dilgtelėjo: 
jis  jau  mato,  kaip  grimzta  į  tą  srautą  namai,  medžiai,  lempos  ant 
stulpų  ir  skelbimų  stulpai.  Ar  tai  kartais  nebus,  paklausė  jis  pats 
savęs,  pats  tikrasis  Paskutinis  teismas?  Galgi  be  jokių  trimitų, 
raitelių,  be  menkiausio  šurmulio  tyliai  ramiai  mus  pasiglemš 


šiukšlės?  „Tokia  galutinė  baigtis,  -  pasitaisė  šaliką  Estera,  -  jau 
nieko  nestebintų",  tokia  mintimi  pabaigė  žvalgymąsi  ir  padėties 
apibūdinimą  ir  pamanė,  kad  jau  būtų  metas  eiti  toliau.  Bet  jau 
pati  mintis,  kad  reikės  žengti  nuo  tarpuvartės  betono  ant  šaliga¬ 
tvio  marmalynės,  sužadino  suprantamą  netikrumą,  nes  šita  ne¬ 
paslanki  antipatiška  pragaro  sąnašų  šaltiena  ūmai  pasirodė 
esanti  ir  stora,  ir  plėvelės  plonumo,  ir  tuo  pačiu  neįveikiamai 
tvirta,  ir  trapi  -  it  vieną  dieną  šalęs  ledokšnis,  kuris  gali  įlūžti, 
vos  tik  bus  žengtas  pirmas  žingsnis.  Marmalynė  buvo  stora  ir 
nepralaužiama  suvokimui,  numanančiam,  kad  tai,  kas  yra  jam 
prieš  akis,  tėra  tik  neaprėpiamas  masės  paviršius,  bet  plona  ji 
kūnui,  kuriam  taip  atrodė:  išdrįs  ant  jos  atsistoti  -  tuomet  jau 
neišlaikys  to  kūno  svorio,  dėl  to  ir  jo  viduje  kurį  laiką  grūmėsi 
mintis,  ką  daryti  -  eiti  toliau  ar  pasilikti,  ir,  užėjus  šleikštulį  ke¬ 
liančiam  priešinimuisi,  vis  dėlto  ryžosi:  „dėl  nenumatytai  susi¬ 
klosčiusių  aplinkybių"  jis  esmingai  supaprastins  Estemės  numa¬ 
tytą  veiklos  būdą  -  atiduos  pirmam  sutiktam  praeiviui  jos  suda¬ 
rytą  sąrašą:  tegu  imasi  šitos  su  jo  vardu  siejamos,  bet  pakliuvu¬ 
siam  į  tokią  padėtį  miestui  neregėtai  nevykusios  nuojautos  padiktuo¬ 
tos  klaidingos  veiklos;  tolesnes  tos  veiklos  detales  numatys  jie  pa¬ 
tys,  o  jam,  taip  nusprendė  tuomet  Estera,  kolei  dar  įmanu,  reikia 
kuo  skubiau  -  dėl  sveikatos  būklės  ir  dvasinės  ramybės  -  trauktis 
nuo  šitos  sustingusios  iš  mėnulio  užgriuvusių  šiukšlių  lavos.  Ta¬ 
čiau  buvo  be  galo  mažai  vilčių  susitikti  su  kuo  nors  iš  „gyvų  or¬ 
ganizmų",  vadinasi,  su  gyvais  padarais,  mat  tuo  metu  Barono 
Belos  Venkheimo  prospekte  tebuvo  tik  vienos  vienintelės  gyvū¬ 
nų  rūšies  -  gyvybingos  kačių  padermės  -  atstovių;  susimetusios 
į  didesnes  ar  mažesnes  gaujas,  jos  sėlino  tykiais  minkštais  žings¬ 
niais  ir  tingiai  patruliavo  tarp  tikrąją  vertę  it  kokią  nereikalingą 
naštą  nusimetusių,  bet  vis  dar  kates  tebedominančių  sustirusių 
daiktų  likučių.  Tai  buvo  įsiganę  ir  akivaizdžiai  sulaukėję  gyvū¬ 
nai,  tarsi  iš  ilgo  miego  atsibundanti  padermė,  kuri  palankių  po¬ 
kyčių  veikiama  efektingai  sugrįžta  prie  savo  protėvių,  plėšrūnų, 
potraukių  per  liudytojų  ir  karalių  išpranašautą  -  ir  kaip  pasiro¬ 
dė,  iki  begalybės  nusitęsusią  -  prieblandą  kaip  nauji  valdovai. 


valdysiantys  miestą,  kuriame,  „visuotinės  raidos  klausimu,  Este¬ 
ros  manymu,  buvo  jaučiamas  esmingas  pažengimas  į  priekį". 
Nekilo  nė  menkiausios  abejonės,  kad  šitos  katės  jau  nieko  nebijo, 
jos  ir  pačios  tarsi  įsigeidė  tai  akivaizdžiai  pademonstruoti:  štai 
viena  netoliese  besitrainiojanti  gauja  -  joje  nebuvo  nė  vienos  ka¬ 
tės,  kurios  snukutis  būtų  rodęs,  kad  ji  kiek  išalko  ir  mielai  su¬ 
šveistų  kokį  žiurkioką,  -  įniko  svarstyti,  ar  jau  nereikėtų  joms  ti¬ 
kro  grobio,  ir  štai  dabar  su  neregėtai  įžūliu  drąsumu  artinosi  prie 
jų  -  šitų  dviejų  kadaise  buvusių  jų  šeimininkų,  sustojusių  pailsė¬ 
ti  tarpuvartėje.  Jie  neteikė  didesnės  reikšmės  katėms,  bet  priartė¬ 
jus  joms  pamėgino  mostaguoti  rankomis  ir  taip  jas  bent  kiek  pa¬ 
gąsdinti,  bet  šitos  akiplėšiškos  ir  greičiausiai  persirijusios  gaujos 
išblaškyti  nepavyko  -  kadaise  turėtas  žmogaus  pranašumas  jau 
buvo  praradęs  galią,  dėl  jo  mostagavimų  katės  labai  jau  vangiai 
traukėsi  atgalios,  ir  net  rodėsi,  kad  niekaip  nepasiseks  jų  atsi- 
purtyti;  kai  jau  buvo  ganėtinai  pailsėta  (veikiau  tai  būta  sunkaus 
apsisprendimo,  ką  daryti  toliau  -  eiti  ar  pasilikti)  ir  jie  patraukė 
į  kino  teatro  ir  „Apynio"  viešbučio  pusę,  katės  nė  nemanė  neš¬ 
dintis  šalin  ir  „veikiausiai  dėl  pasikeitusio  jėgų  santykio  gyvūnų 
sąmonėje"  dar  ilgai  sekiojo  juos,  ir  tik  vėliau  -  kai  Valuška  užėjo 
į  viešbutį  prisikrauti  maisto  į  nešmenės  lėkštes  Esteros  pi¬ 
etums  -  katėms  lyg  ir  nusibodo  sekioti  juos;  jos  tuojau  paliko  jį 
vieną  ir  iškriko  prie  palyginti  neseniai  išdygusių  šiukšlių  krū¬ 
vų  ir,  pasitelkusios  dar  neatmenamais  laikais  išlavėjusią  uoslę, 
įniko  į  nutrauktas  mėsos  atliekų,  vištų  kauliukų  ir  gyvų  žiur¬ 
kių  paieškas.  O  čia  tarsi  būtų  visai  neseniai  praūžęs  koks  liau¬ 
dies  festivalis:  prie  viešbučio  iš  tuštutėlės  gatvės  pusės  mėtėsi 
grėsmingos  suskaldytų  degtinės  butelių  duženos,  o  kitoje  ga¬ 
tvės  pusėje  stirksojo  visiškai  sudaužytas  autobusas,  visos  jo 
detalės  buvo  išrankiotos,  o  jis,  suklupęs  ašimis  tarsi  keliais, 
buvo  kone  įsirėžęs  į  Susterio  galanterijos  parduotuvę;  kai  Valuš¬ 
ka  sugrįžo  ir  jie  priėjo  „Namų  kavinę",  nė  pats  nepajuto,  kaip  iš¬ 
vydo  garsiąją  tuopą,  kurią  buvo  minėjusi  Hareme  (tarsi  medžiui 
būtų  įgrisę  būti  amžinai  įsikabinusiam  į  žemę  -  jis  pasileido  ir 
it  nieko  pikto  negalintis  iškrėsti  milžinas  pakibo  įkypai  siauro 


Septynių  vengrų  tautos  vadų  skersgatvio  koridoriaus),  na,  taip, 
jis  neabejotinai  visa  tai  turėjo  prieš  akis,  bet  daugiausia  galvojo  tik 
apie  šiukšles  ir  jas  rodydamas  be  jokių  užuolankų  paklausė  bičiu¬ 
lį:  „Sakykite,  ar  jūs  irgi  matote  tai,  ką  matau  aš?!"  Taip,  ketinimas 
pasidalyti  su  Valuška  suglumimu  nedavė  nieko  gero  -  vos  tik 
spėjęs  ištarti  klausimą,  jis  jau  žinojo,  kad  nepasieks  savo  tikslo  ir 
kad  kitaip  ir  negalėtų  būti:  Valuška  trumpam  sutriko  (Estera  taip 
ir  nesusivokė,  ar  jo  bičiulis  apskritai  nutuokia,  kur  esąs),  o  spin¬ 
duliuojantis  jo  žvilgsnis  sakė,  kad  jo,  ką  tik  baigusio  šnekalus 
apie  apyaušrio  haliucinacijas,  galva  šįkart  užimta  visai  kitais  da¬ 
lykais,  ir  iš  tikrųjų,  pamanė  Estera,  jo  bičiulis  jau  senokai  turėjęs 
priprasti  prie  dekoracijų,  išdėliotų  prie  begalinio  vaikščiojimo 
ratu  kelio,  tai  kodėl  šitas  košmaras  jį  būtų  turėjęs  apstulbinti  kaip 
tik  dabar:  tasai  spinduliuojantis  žvilgsnis  rodė,  kad  jo  palydovas 
net  ir  šį  graudų  jų  sliūkinimą  koja  už  kojos  -  balansavimą  ant 
šitokio  pasidygėjimą  keliančio  paviršiaus  -  išgyvena  it  kokį  iškil¬ 
mingą  dvasią  keliantį  įvykį,  jam  net  galėję  pasirodyti,  kad  tik  Es¬ 
teros  silpnumas  ir  apstulbimas  sugebėjęs  iškreipti  matymo  kam¬ 
pą,  užtat  jis,  Estera,  gerokai  vėliau  suvoks  savo  klaidą,  kodėl  jisai 
senoje  vietoje  aptikęs  miražų  miestą.  Tik  išėjęs  iš  namų  Estera 
sutelkė  visas  jėgas  į  kruopštų  aplinkos  žvalgymą  ir  apibūdinimą 
ir  visai  neklausė,  ką  tauškia  tasai  antrasis,  -  jautė  jo  buvimą  pa¬ 
prasčiausiai  tik  todėl,  kad  buvo  įsikibęs  jam  į  parankę,  o  štai  da¬ 
bar  ūmai,  tik  vėliau  susivokęs,  kodėl  taip  nutiko  iš  tikrųjų,  visą 
dėmesį  sutelkė  tik  į  vieną  objektą  -  į  patį  Valušką,  į  jo  erdvų  gre¬ 
mėzdišką  uniforminį  laiškininko  apsiaustą,  kepurę  ir  smagiai 
siūbuojamą  nešmenę  su  lėkštėmis.  Iki  šiolei  -  tai  buvo  iš  esmės 
klaidinga,  nes  paisė  nepataisomos,  bet  egzistuojančios  visuome¬ 
nės  -  iki  šiolei  dar  niekada  nebuvo  pamanęs,  kad  kas  nors  galėtų 
grėsti  pietų  ir  ankstyvų  popiečių  nuolat  pasikartojančiai  griežtai 
ir  nepajudinamai  „angelo  apsilankymo"  tvarkai,  -  be  jokių  paki¬ 
timų  sustyguoti  jo  šiokiadieniai  buvo  tarsi  priderinti  prie  Valuš- 
kos  -  jaunojo  jo  bičiulio  apsilankymų  išskirtinio,  bet  vis  dėlto 
natūraliu  laikomo  ritmiškumo,  o  dabar  nuo  jų  pažinties  pradžios 
tai  buvo  pirmas  akimirksnis  štai  čia,  praėjus  pro  „Namų  kavinę" 


šią  pagrįstai  laikytiną  ypatingą  dieną,  kai  Esterą,  iškart  suvokusį, 
kokia  nenuovoki  drąsa  apsėdusi  jo  pagalbininką,  apniko  labai 
didelis  nerimas.  Matyti  tokią  peizažo  su  žmogumi  galutinę,  pa¬ 
čią  pabaigą  pasiekusią  atmainą  ir  kartu  nieko  nesuprasti,  neįsi¬ 
vaizduoti  ir  nesuvokti,  kur  einama  ir  kuo  visa  tai  gali  grėsti,  gali 
tik  šita  nuo  viduje  šviečiančių  žvaigždžių  apakusi  ir  nieko  neįta¬ 
rianti  būtybė  („It  koksai  skristi  pamiršęs,  gležnas,  retas  drugelis 
degančioje  girioje..."),  ir  čia,  šiose  gyvybei  pavojų  keliančiose 
šiukšlėse  ji  bastosi  kas  dieną  ir  kas  naktį,  suprasti  tai  jam  reiškė 
suvokimą,  kad  kito  globos  reikia  tikrai  ne  jam,  bet  veikiau  jau 
ištikimajai  jo  atramai,  ir  tuomet  per  akimirką  sušvito  sprendi¬ 
mas:  pavyks  iš  čia  išsikapstyti  ir  parsirasti  namo  -  jau  taip  len¬ 
gvai  Valuškos  iš  savo  namų  nepaleis.  Ištisus  dešimtmečius  jis 
gyveno  įsitikinęs,  kad  savo  mąstymu,  grindžiamu  protu  ir  sko¬ 
niu,  jis  neigia  tokį  pasaulį,  kuriame  stinga  proto  ir  gero  skonio, 
bet  kaip  tik  jie  neabejotinai  leidžia  spręsti  apie  viską,  o  štai  da¬ 
bar,  eidamas  iš  Septynių  vengrų  tautos  vadų  skersgatvio  į  mirti¬ 
ną  Rotušės  gatvės  tylą,  turėjo  susivokti:  čia  jau  niekur  nenueisi 
su  nenuneigiama  argumentacija,  su  kompromisų  nepripažįstan¬ 
čiu  prieraišumu  prie  vadinamojo  „sveiko  proto  sprendimų  kūri¬ 
mo",  nes,  kaip  ir  visuomet  iki  šiolei,  šiame  pasaulio  sklaidos 
būde,  vadinamame  miestu,  ar  šiaip  sakysi,  ar  taip,  dar  nebuvo 
prarasta  pražūtinga  realybė,  o  štai  kaip  tik  dabar,  kaip  jam  pa¬ 
sirodė,  jau  negrįžtamai  iš  jo  prasimušė  tokia  kankinanti  ir  labai 
jau  žeme  atsiduodanti  tikrovė.  Po  nesėkmingų  mėginimų  turėjo 
suprasti,  kad  šįkart  neišsisuks  su  įprastiniais  išradingais  savo 
apibendrinimais,  sakiniai,  kuriuos  bandė  suformuluoti,  apskri¬ 
tai  buvo  praradę  didingo  proto  pranašumo  prasmę,  žodžių 
reikšmės  buvo  užgesusios  it  šviesa  prožektoriuje  su  išsieikvoju¬ 
siais  elementais,  o  pats  objektas,  su  kuriuo  turėjo  būti  susieta  ta 
prasmė,  buvo  jau  visai  suiręs  nuo  didesnės  kaip  penkiasdešim¬ 
ties  metų  naštos  ir  užleido  vietą  netikroviškoms  grand  guignol' 


Prane.  -  siaubo  drama,  pavadinimas  kilo  iš  vieno  Paryžiaus  teatro,  stačiusio  tokias  dramas, 
pavadinimo. 


dekoracijoms  -  čia  kiekvienas  blaivus  žodis  ir  kiekviena  blaivi 
mintis  buvo  stulbinamai  bereikšmiai.  Su  tokiu  pasauliu,  kuriame 
nuo  reiškiamų  minčių  jau  yra  nutrupėję  „tarsi"  ir  „kaip",  su  tuščia 
imperija,  kuri  rengia  po  ją  klajojančius  ne  abejojimui  ir  priešini¬ 
muisi,  o  dėl  netinkamo  būdo  juos,  taip  bent  jau  manė  Estera,  ren¬ 
giasi  visus  nušluoti,  tad  su  tokia  „tikrove",  tvirtino  pats  sau  Este¬ 
ra  su  didžiausiu  pasišlykštėjimu  ir  panieka,  jis  neturi  nieko  ben¬ 
dra  -  nors  šią  minutę  tikrai  būtų  buvę  sunku  nuneigti,  kad  klai¬ 
džiojimus  po  tokį  labirintą  ir  didingų  daromų  pamišėliškų  api¬ 
bendrinimų  nederėtų  vadinti  niekaip  kitaip,  tik  apgailėtina  keiste¬ 
nybe.  Betgi  jis  taip  darė,  o  paskui,  jiems  nusigavus  iki  dar  vienos 
atsitiktinės  atokvėpio  vietos  -  Rotušės  gatvės  laikraščių  paviljo¬ 
no,  jaunasis  jo  bičiulis,  aiškiai  nesupratęs  ankstesnio  klausimo, 
dabar,  tarsi  atsakydamas  į  jį  ir  guosdamas  senąjį  savo  bičiulį, 
taip  pareiškė:  jis  apčiuopęs  priežastį,  kodėl  „gatvės  taip  keistai 
ištuštėjusios",  ir  puolė  viską  karštai  aiškinti,  o  Estera  negalvojo 
apie  nieką  kita,  tik  apie  tai,  ar  pabaigus  visą  šitą  reikalą  pasiseks 
ištrūkti  iš  čionai  ir  kaip  derėtų  geriausiai  užsibarikaduoti 
Venkheimo  prospekte  stovinčiame  name.  Jam  jau  nė  kiek  nerū¬ 
pėjo,  kas  čia  dedasi,  nesuko  galvos  ir  dėl  to,  kokia  dar  neganda 
užgrius  po  šiukšlių,  jo  nedomino  niekas,  vien  tik  tai,  kaip  „dar 
prieš  spektaklio  pabaigą"  išvesti  iš  čia  ant  tvirtesnio  paviršiaus 
atsitiktinį  užklydėlį;  ištraukti  jį  it  „jaukią  melodiją  iš  kakofoni¬ 
jos",  nukišti  kur  nors  name,  kad  jau  niekas  jo  nebesurastų,  pa¬ 
slėpti  -  kunkuliavo  Esteros  mintys  -  kaip  paskutinį  atminimą 
apie  tai,  kad  kadaise,  neatmenamais  laikais,  akivaizdžiai  egzista¬ 
vo  bent  vienas  „graudulį  keliantis  vienišas  kaip  pirštas  poetiškų 
bastūnų"  atstovas.  Viena  ausimi  klausėsi  Valuškos  šnekų  apie 
matytus  priešpiet  dalykus  -  apie  banginį,  apie  tai,  kad  į  Košuto 
aikštę  susirinko  daugybė  ir  miestiečių,  ir  „šimtai  iš  gretimų  kai¬ 
mų"  (Esterai  pasirodė,  kad  čia  jau  liudytojas  akivaizdžiai  persū¬ 
dė,  bet  jam  tai  atleistina),  o  įstengė  galvoti  tik  apie  viena:  kiek 
laiko  prireiktų  prospekte  stovintį  namą  pertvarkyti  į  tvirtovę, 
kuri  atlaikytų  „puolimą,  jei  ištiktų  tokia  nelaimė".  „Visi  ten  susi¬ 
rinko!"  -  pareiškė  jo  kelionės  bendras,  stumdamasis  Didžiąja  ga- 


tve  link  pastaraisiais  mėnesiais  kiek  komišką  atspalvį  dėl  savo 
pavadinimo  įgijusios  vandens  reikalų  kontoros  būstinės,  įsikūru¬ 
sios  kampiniame  name;  Valuška  puolėsi  karštligiškai  aiškinti,  ko¬ 
kių  didingų  įspūdžių  jie  patirtų,  jei  šitą  nepranokstamą  milžiną 
apžiūrėtų  drauge  -  tai  būtų  jų  pasivaikščiojimo  apvainikavimas, 
bet  jo  pasakojimai  apie  išsirengusį  iki  trikotažinių  marškinėlių 
cirkininką  su  imtynininko  nosimi,  apie  Turgaus  aikštę  užplūdu¬ 
sios  tariamos  minios  laukimą  ištisas  valandas  ir  apie  pribloškian¬ 
tį  banginio  dydį  -  tai  tiesiog  pasakiška  būtybė,  pranokstanti  bet 
kokią  fantaziją,  -  Esteros  nė  kiek  nepaprotino,  o  padarė  visai  prie¬ 
šingą  poveikį,  tai  buvo  alyvos  šliūkštelėjimas  į  ugnį:  iš  viso  to,  ką 
jis  matė,  tegalėjo  padaryti  tik  tokią  išvadą:  veikiausiai  šita  pamė¬ 
kliška  dvėsena  vien  tik  savo  buvimu  gal  ir  apvainikuos  (taigi: 
„apvainikuos!")  ne  graudulį  keliantį  jų  pasivaikščiojimą,  o  „ne¬ 
lauktus  pasirengimus".  Jei  apskritai,  tarė  pats  sau  prislėgtas  Este¬ 
ra,  esama  tenai  to  siaubūno,  o  susimetusi  į  didžiausią  būrį  minia 
ir  cirkininkas  imtynininko  nosimi  ar  nebus  įsikūrę  tik  jo  kelionės 
bendro  nevilties  apimtoje  vaizduotėje,  apgyvendinančioje  protu 
neaprėpiamą  dykynę,  o  šitas  išskirtinis  pasirodymas  puikuojasi 
ar  tik  ne  ant  išklijuotos  kailių  prekybos  reklamos  šono  -  tenai 
tušu,  o  gal  į  rašalą  pamirkytu  pirštu  kažin  kas  iškeverzojo:  VA¬ 
KARE  UŽGAVĖNIŲ  KARNAVALAS;  kuo  daugiau  jis  dairėsi, 
kuo  daugiau  žvalgėsi,  tuo  labiau  visi  ženklai  rodė,  kad  šitoje  ny- 
kynėje  tebėra  gyvi  tik  jie  du  ir  dar  valkataujančios  katės  -  na,  taip, 
tarė  su  kartėliu  pats  sau  Estera,  toksai  supaprastinimo  nulemtas 
netikslumas  leistinas,  kai  apibūdinamas  varganas  mūsų  buvi¬ 
mas.  Ką  ir  sakyti,  pasižiūrėjus  į  juos,  reginys  tikrai  buvo  neįpras¬ 
tai  keistas:  susikibę  vos  vos  vilkosi  koja  už  kojos  link  vandens 
reikalų  kontoros,  įsikūrusios  kampiniame  name,  per  spengiantį 
speigą  jų  pora  grūmėsi  dėl  kiekvieno  metro  ir  iš  tikrųjų  labiau 
priminė  dvi  nežinia  kur  sliūkinančias  ne  šio  pasaulio  būtybes,  o 
ne  garbų  poną,  vedamą  širdingo  pagalbininko,  -  jie  juk  kaip  tik 
išsirengė  raginti  miesto  piliečius  burtis  į  švarinimosi  sąjūdį.  Jie 
turėjo  derinti  dvejopus  judesius,  dvejopą  greitį  ir,  dar  reikėtų  pri¬ 
durti,  dvejopą  negalią:  Esterai  rodėsi,  kad  kiekvienas  jo  žingsnis 


per  šį  slėpiningai  švytintį  paviršių  gali  būti  paskutinis,  tad  jo  ėji¬ 
mas  buvo  tarsi  rengimasis  po  kiek  laiko  visai  sustoti,  o  štai  Va- 
luškai  šį  kartą  reikėjo  verktinai  paspartinti  žingsnį,  bet  jis  negalė¬ 
jo  jo  greitinti,  mat  -  dėl  akivaizdaus  prislėgtumo  -  reikėjo  slėpti 
ir  tai,  kad  jam  ypač  sunku:  kairę  ranką  vis  labiau  slėgė  ir  taip  jau 
galintis  nesunkiai  prarasti  pusiausvyrą  mylimo  mokytojo  kūnas, 
kurio  svorį  pranoko  tik  jo  paties  entuziazmas.  Nebūtų  buvę  visai 
neteisinga  tvirtinti,  kad  „Valuška  tempia  Esterą,  o  Estera  stabdo 
Valušką",  nelabai  būtų  tikę  sakyti  ir  „Valuška  kone  bėgo",  o  „Es¬ 
tera  beveik  stovėjo",  mat  perskirti  bendro  jų  judėjimo  į  du  visai 
skirtingus  buvo  beveik  neįmanu  ne  vien  dėl  to,  kad  jų  žingsniai 
labai  nevienodi  -  vienas  jų  beveik  nemosavo  rankomis,  o  kitas 
mojavo  itin  smarkiai,  ir  šiuos  du  visai  skirtingus  momentus  su¬ 
jungė  į  vieną  judesį  netvirtas,  graudus  ir  kamuojantis  varymasis 
į  priekį  su  klupčiojimais  ir  trypčiojimais,  o  štai  kerėpliškas  jų  su¬ 
sikabinimas,  toks  akivaizdus  jų  vieno  negalėjimas  išsiversti  be 
kito  tarsi  ir  nutraukė  du  atskirus  jų  buvimus  -  štai  čia  Estera,  o 
čia  Valuška,  ir  šis  dviejų  asmenų  buvimas  tarytum  susiliejo  į  vie¬ 
ną  keistuolišką  figūrą.  Tokie  sublokšti  į  keistą  priklausomybę  jie 
kapanojosi  į  priekį,  arba,  kaip  Estera  pats  sau  sarkastiškai  pasa¬ 
kė,  „mes  ir  patys  pritinkame  prie  šito  šėtoniško  sapno  it  koks 
požemių  pasaulio  gnomas",  jie  buvo  kaip  klajojantis  šešėlis,  jie 
įsijautė  į  apverktiną  priklydusio  demono  vaidmenį  -  vieną  jo 
pusę  prilaiko  kita,  jo  kairė  negali  atsiplėšti  nuo  lazdos,  o  dešinė 
smagiai  siūbuoja  nešmenę  su  lėkštėmis  -  ir  taip  ėjo,  kolei  perkir¬ 
to  nediduką  parkelį  priešais  vandens  reikalų  kontorą  ir  praslin¬ 
ko  pro  niūrų  darbininkų  socialinio  draudimo  kasos  pastatą;  jie 
galėjo  ir  vienas  kitą  laikyti  pamėklėmis,  o  štai  realioje  tikrovėje 
irgi  ne  ką  geriau  laikėsi  ant  kojų  ana  tie  trys  ponai  -  jie  buvo  su¬ 
stoję  prie  kojinių  fabriko  prašmatnaus  ponų  klubo  durų  ir  kaip 
tik  dabar  apsižiūrėjo,  kas  čia  iš  tikrųjų  dedasi,  ir  daug  laisviau 
pasijuto,  kai  atpažino  tuos  du  vyrus,  ir  laukė  jų  akivaizdžiai  taip, 
tarsi  tų  vyrų  kojos  būtų  įaugusios  į  žemę  -  girdi,  su  stulbinamu 
lėtumu  prie  jų  artėjantis  pabaisos  pavidalas  paskelbs  jiems  jokių 
įstatymų  neatitinkantį  nuosprendį.  „Trys  iš  drąsiausiųjų!"  -  pa- 


rodė  Estera  vis  dar  pasakojančiam  apie  banginį  Valuškai  į  pelenų 
pilkumo  trijulę  (ir  taip  privertė  kelionės  bendrą  nutraukti  sakinį 
tokioje  vietoje:  „jei  be  mūsų  čia  dar  kas  nors  liko..."),  o  jau  tuomet 
pamokė  jį,  ką  reikėtų  sakyti  ir  ką  daryti  dėl  Estemės  buriamo 
sąjūdžio  ir  po  trumpo  poilsio  jau  turėdamas  tvirtą  nusistatymą 
perėjo  į  kitą  gatvės  pusę  ir  pasirengė  pakankamai  oriai  ištverti 
pirmąsias  trikdančias  palengvėjimo  ir  reiškiamos  pagarbos  ban¬ 
gas  -  jis  karštai  troško  paveikti  šituos  tris  ponus  deramais  žo¬ 
džiais,  tačiau  nelabai  įstengė  perprasti  jų  žmogiškųjų  savybių. 
„Reikia  kažką  daryti!"  -  bliovė  vienas  jų,  priekurtis  ponas  Mada- 
jus,  pavargęs  nuo  mėginimo  pasisveikinti  -  Esterai  vis  pasisek¬ 
davo  išplėšti  ranką  iš  jo  letenų,  beje,  tas  ponas  nuo  seno  turėjo 
įprotį  žiauriai  staugti  savo  aukai  į  ausį  ką  nors  „nuomonių  pasi¬ 
keitimo  klausimu",  ir  tai,  kaip  jau  yra  aiškinęs  daugybę  kartų,  jo 
tai  nė  kiek  netrikdė,  ir  nors  kiti  du  ponai  irgi  be  išlygų  pritarė  jo 
šūkalojimui,  bet  dėl  atsakymo  į  painų  klausimą  „kaip?",  tuomet 
ir  pasirodė,  jie  tam  tikru  požiūriu  užėmė  skirtingas  pozicijas. 
Įžangos,  apie  ką  reikėtų  kalbėti,  vyrai  atsisakė  kaip  savaime  su¬ 
prantamo  dalyko  ir  pripažino  Esterą  neabejotinu  padėties  šeimi¬ 
ninku,  ir  štai  tuomet  ponas  Nadabanas,  plačiapetis  mėsininkas, 
pelnęs  vietą  tarp  lemiamą  žodį  turinčių  miesto  piliečių  vadina¬ 
maisiais  „negarsių  sąskambių  eilėraščiais",  pareiškė,  kad  jisai 
savo  ruožtu  čia  susirinkusiųjų  dėmesį  norėtų  atkreipti  į  būtinu¬ 
mą  susitelkti,  tada  ponas  Volentas,  batų  fabriko  inžinierius,  ap¬ 
sėstas  visokiausių  sudėtingos  technikos  idėjų,  papurtė  galvą  ir 
kaip  bendro  veikimo  išeities  tašką  nurodė  supratingumą,  bet  po¬ 
nas  Madajus  manė  dar  kitaip  -  jis  puolė  tildyti  kitus  ir,  vėl  pasilen¬ 
kęs  Esterai  prie  ausies,  visa  gerkle  užbliovė:  „Reikia  būti  budriems, 
kas  benutiktų,  štai  ko  mums  reikia,  mano  galva,  ponai!"  Nė  vie¬ 
nam  nekilo  abejonių,  kad  tai,  ką  jie  neseniai  įvardijo  kaip  „bu¬ 
drumą",  „supratingumą"  ir  „susitelkimą",  yra  viso  labo  tik 
atsakingos  jų  minčių  eigos  daug  žadanti  uvertiūra,  ir  jau  laukė, 
kada  bus  galima  pateikti  neginčijamų  argumentų,  kuriuos  įver¬ 
tinti  Esterai,  -  jis  patyrė  neabejotiną  palengvėjimą,  kad  bent  jau 
šituos  tris  „iš  viso  gyvų  idiotų  rinkinio"  užklupo  čia,  prie  kojinių 


fabriko  prašmatnaus  ponų  klubo  durų  -  būtų  visai  nesunku,  ir 
ko  reikėtų  tikėtis,  jei  toks  didelis  šitų  vos  ant  kojų  pastovinčių 
didžiavyrių  nuomonių  skirtumas  sukeltų  nesutarimų,  ir  jau 
buvo  berizikuojantis  kuo  greičiau  suteikti  žodį  ponų  rato  vidu¬ 
ryje  užsiglaudusiam  Valuškai,  bet,  norėdamas  išvengti  galimų 
užsipuolimų,  pirmiau  paklausė  jų  pačių,  kodėl  jie  mano  visi  kaip 
vienas  („Kaip  galėjau  padaryti  išvadą  iš  nevilties  persmelktų 
jūsų  žodžių..."  -  pridūrė  jis),  kad  jau  iš  tikrųjų  priėjome  liepto 
galą.  Klausimas  akivaizdžiai  apstulbino  juos,  ir  štai  trys  rūstūs 
žvilgsniai  dabar  jau  akimirksniu  tarsi  susiliejo  į  vieną  -  nė  vienas 
jų  nesitikėjo,  kad  Derdis  Estera,  kaip  kad  anais  laikais  buvo  rašo¬ 
ma  jam  įteiktame  atminimo  rašte,  „išskirtinio  talento  dėka  niū¬ 
rius  šiokiadienius  nuauksino  iki  meno  sferos",  į  jį  krypo  visų 
didžiausia  pagarba,  arba,  kaip  vienoje  eiliuotoje  panegirikoje  jį 
liaupsino  tas  pats  ponas  Nadabanas,  „pilkos  mūsų  būties  alfa  ir 
omega",  kaip  tik  čia,  anot  tų  ponų,  nieko  nenutuokia  apie  nieką; 
nuo  pasaulio  triukšmo  į  nuošalę  pasitraukęs,  dėl  itin  didelio 
dvasingumo  nepaprastai  išsiblaškęs  -  kaip  juokingai  paprasta 
paaiškinti  tokį  jo  nesusigaudymą,  ir  kartu  jis  pasipūtęs  mano, 
kad  -  vėlgi:  anot  jų!  -  jie  būsią  laimingi  išrinktieji,  taigi  jie  galėsią 
apsakyti,  kokių  radosi  grėsmingų  ženklų,  pranašaujančių  mies¬ 
tui  lemtingų  neregėto  masto  permainų  -  na,  taip,  visa  tai  perpras¬ 
ti  ir  išsiaiškinti  truko  tik  akimirką.  Juk  niekas  negalėjo  nuspėti,  ar 
apskritai  bus  atvežta  kokių  nors  prekių,  mokyklų  ir  įstaigų  veikla 
kone  visai  sutrikdyta,  o  štai  šildymo  problema,  tarškėjo  jie  vienas 
per  kitą,  dėl  anglių  deficito  įgijo  susirūpinimą  keliantį  mastą. 
Trūksta  vaistų,  skundėsi  jie  nutaisę  liūdnus  veidus,  nekursuoja 
autobusai,  nevažinėja  automobiliai,  o  štai  šį  rytą  dar  apkurto  ir 
telefonai  -  ir  jie  tarsi  parodo,  į  kokią  mes  patekome  padėtį.  Ir  štai 
tada,  pasakė  susikrimtęs  ponas  Volentas,  ir  šit  kaip  tik  tada,  pra¬ 
trūko  ponas  Nadabanas,  ir  ne  kada  nors,  o  kaip  tik  tada,  užbliovė 
ponas  Madajus,  atsidaužė  tasai  cirkas  ir  galutinai  sugriovė  pa¬ 
skutines  mūsų  viltis  atkurti  normalią  įvykių  eigą  ir  tvarką,  tasai 
cirkas  su  neregėtai  dideliu  banginiu,  o  mes  buvome  tokie  pati¬ 
klūs  ir  įsileidome  jį,  ir  tik  dabar  pamatėme,  kad  jis  visiškai  nieko 


nepaiso,  o  praėjusią  naktį  ta  neregėtai  keista,  pritildė  balsą  ponas 
Nadabanas,  šita  daugiau  negu  įtartina,  pritariamai  linktelėjo  po¬ 
nas  Madajus,  šita  neregėtai  didelę  nelaimę  galinti  atnešti  šutvė, 
niūriai  suraukė  antakius  ponas  Volentas,  deja,  atsidaužė  į  Košu- 
to  aikštę.  Jie  visai  nekreipė  dėmesio  į  Valušką,  kuris  ir  sutrikęs,  ir 
nusiminęs  žvalgėsi  į  juos,  jie  informavo  Esterą,  kad  čia  neabejoti¬ 
nai  turima  reikalo  su  niekinga  organizuota  nusikaltėlių  gauja, 
bet  anaiptol  nebuvo  lengva  perprasti,  kas  tie  nusikaltėliai  tokie  ir 
apskritai  kas  čia  dedasi.  „Jų  bus  apie  penkis  šimtus!"  -  teigė  po¬ 
nai,  bet  jau  tada  iškart  pasakė,  kad  trupę  iš  tikrųjų  sudaro  tik  du 
žmonės,  o  pats  pasirodymas  irgi  buvo  siaubą  varantis  -  baisesnis 
už  visus  kada  nors  matytus,  ir  dar  jie  užsiminė,  kad  pats  tasai 
cirkas  ar  tik  nebus  dingstis  glaudžiau  susiburti  dar  ne  visai  susi¬ 
telkusioms  padugnėms,  ir  kad  atėjus  nakčiai  ta  šutvė  ketina  pul¬ 
ti  taikius  gyventojus.  Tie  vyrai  sakė,  kad  banginis  tenai  esantis 
lyg  tarp  kitko,  paskui  dar  pridūrė,  kad  viskas  kaip  tik  ir  prasidė¬ 
jo  nuo  banginio,  o  kai  galų  gale  prakalbo  apie  neabejotinai  „už¬ 
kietėjusius  ginkluotus  banditus",  kurie  „jau  plėšikauja",  tik  dar 
šiuo  metu  stovi  sustoję  aikštėje,  stovi  ir  nė  nekrusteli,  Estera  ir 
neišlaikė,  tos  kalbos  jau  visai  išvedė  jį  iš  kantrybės,  tat  tildyda¬ 
mas  ponus  pakėlė  ranką  -  davė  ženklą,  kad  pats  nori  tarti  žodį. 
Žmonės  bijosi,  greitakalbe  berdamas  žodžius  Esterą  aplenkė  po¬ 
nas  Volentas,  mes  irgi  negalime  tik  žiūrėti  į  viską  ir  nieko  neda¬ 
ryti,  nukirto  jo  kalbą  ponas  Nadabanas,  negalime  sėdėti  sudėję 
rankų,  kolei  mus  ištiks  katastrofa,  prisidėjo  prie  kitų  dviejų  su 
jam  būdinga  kalbos  maniera  ponas  Madajus.  Čia  yra  tiek  vaikų, 
pono  Nadabano  akys  pasruvo  ašaromis,  ir  tiek  verkiančių  moti¬ 
nų,  užsikirto  ir  trimitą  primenantis  pono  Madajaus  balsas,  ir  tai, 
kas  brangiausia  mums  visiems  -  šeimos  židinio  šiluma,  galų  gale 
apibendrino  visų  jų  mintis  absoliučiai  sukrėstas  ponas  Volentas, 
ir  štai  visam  tam  iškilo  tikrų  tikriausia  grėsmė...  Visai  nesunku 
įsivaizduoti,  kur  būtų  nuvedęs  toksai  spyriojimuisi  susitelkęs 
graudulingas  choras,  jei  jam  niekas  nebūtų  užbėgęs  už  akių,  bet 
šito  jau  niekada  nesužinosime,  nes,  pasinaudodamas  trumpute 
visuotinio  nusiminimo  reiškimo  pertraukėle,  tuomet  tarė  žodį 


Estera;  jis  neišleido  iš  akių  sudirgusios  visos  tos  trijulės  nervinės 
būsenos  ir,  kad  jiems  bent  kiek  palengvėtų,  švelniai  prisilietė 
prie  iškamuotos  jų  dvasios  pasaulio,  kai  pareiškė,  kad,  nepai¬ 
sant  viso  to,  išeitis  vis  dėlto  yra  ir  kad  pasitelkus  tvirtą  valią  nie¬ 
kada  nereikėtų  prarasti  vilties,  ir  tuomet  padėtį  galima  pakreipti 
į  gera.  Trumpai  ir  be  jokių  įvadinių  komentarų  išdėstė  sąjūdžio, 
pavadinto  ŠVARUS  KIEMAS,  TVARKINGAS  NAMAS  svarbiau¬ 
sius  principus,  o  sąjūdžio  esmė,  pasižiūrėjo  jis  vieną  akimirką 
vyrams  virš  galvų,  jo  įsitikinimu,  pati  bylojanti  apie  save,  ir  jau 
tada  paprašė  savo  bičiulį,  kad  jis  gerbiamiems  ponams  smulkiai 
išdėstytų,  koks  tasai  sąjūdis;  sau  jis  pasiliko  tik  šios  kampanijos 
„vyriausiojo  šiukšlių  revizoriaus"  ir  netgi  „visuotinio  šiukšlių 
revizoriaus"  pareigas  ir  savo  ruožtu  tvirtai  pareiškė  nė  kiek  nea- 
bejojantis,  kad  visi  trys  ponai  sėkmingai  susidoros  su  organizaci¬ 
niu  darbu.  Ir  jau  vos  ištvėrė  Estera,  kol  Valuška,  išlankstęs  raštą, 
jiems  kuo  smulkiausiai  išdėstė,  ką  reikėtų  daryti,  o  kai  tik  jo  ke¬ 
lionės  bendras  baigė  savo  aiškinimus,  atsisveikinimą  su  ponais 
Estera  sutelkė  į  vienintelį  rankos  mostą  ir  tuojau  apsigręžė  į  kitą 
pusę,  -  dabar  jau  tegu  jie  tarpusavyje  aiškinasi  tai,  ką  išgirdo.  Jis 
nė  kiek  neabejojo,  kad  vaisinga  Estemės  idėja  krito  į  našią  dirvą, 
o  jam  neliko  nieko  kito,  tik  per  geras  keliolika  minučių  kuo 
kruopščiausiai  visa  tai  ištrinti  iš  atminties,  ir  taip  viską  iš  jos  iš¬ 
dildė,  kad  tie  trys  ponai  iš  pradžių  apstulbo  -  jis  taip  greitai  pa¬ 
sišalino,  bet  veikiai  atsitokėję  pratrūko  reikšti  audringą  pritari¬ 
mą  ir  šaukė  jiems  nueinantiems  pavymui:  „O  taip,  pasitempti! 
Puiki  mintis!  Taip...  susitelkimas!  Taip...  supratingumas!  Taip... 
budrumas...  ir  yra  svarbiausia!",  bet  Estera  jau  visai  negirdėjo  tų 
šūksnių,  ir,  pasisėmęs  jėgų  iš  tokios  liesos  paguodos,  kad  nežmo¬ 
niškai  įtempus  kantrybę  pasisekė  galutinai  nusipurtyti  jam  pri¬ 
mestos  naštos,  grįžo  prie  ne  visai  išgvildento  sumanymo  ir  sten¬ 
gėsi  su  kuo  didžiausiu  apdairumu  apgalvoti,  ką  gi  reikėtų  dary¬ 
ti.  Suprato,  kad  jo  žmona  turi  būtiniausiai  gauti  žinią  laiku  („O 
keturios  jau  po  kelių  minučių!")  apie  „sėkmingai  įvykdytą  akci¬ 
ją",  antraip  grasinimas  nebus  atšauktas,  užtat  -  sumanęs  padary¬ 
ti  viską,  kad  Valuška,  suglumintas  anksčiau  girdėtų  šnekalų  dėl 


cirko  ir  įsigeidęs  jam  žūtbūt  įrodyti,  kad  tokios  baimės  yra  visai 
nepamatuotos,  atsisakytų  savo  ketinimų  -  pareiškė:  dabar,  „su¬ 
pratęs,  kad  darbas  atliktas  gerai",  jis  grįšiąs  namo,  bet  primygti¬ 
nai  prašantis  Valušką,  -  jis  nužvelgė  kelionės  bendrą  mįslingu 
žvilgsniu,  bet  savojo  sumanymo  iš  esmės  neatskleidė,  -  atlikus 
užduotį  Kareivių  skersgatvyje,  vėl  skubiai  užeiti  į  jo  namus.  Ži¬ 
noma,  Valuška  priešgyniavo,  sakėsi  nė  už  ką  negalintis  palikti  jo 
vieno  ir  dar  per  tokį  šaltį,  jau  nekalbant  apie  tai,  „o  kaip  bus  su 
banginiu",  tad  Estera  irgi  turėjęs  kiek  detaliau  išdėstyti  savo  po¬ 
ziciją,  bet  vėlgi  nepasakė,  kokių  ketina  imtis  taktikos  žingsnių, 
tik  apramino  savo  kelionės  bendrą,  kad  tas  tik  be  reikalo  neri¬ 
mauja.  „Matote,  bičiuli,  -  pasakė  jis,  -  negalėčiau  tvirtinti,  kad 
man  patinka  šitokia  rūsti  šalčio  viešpatystė,  bet  irgi  netiktų  saky¬ 
ti,  kad  tropikų  gamta  paverstų  mano  egzistenciją  tragedija,  mat 
nesijaučiu  esantis  toks  žmogus,  kuriam  lemta  gyventi  sniego  ka¬ 
ralijoje,  nes,  kaip  jūs  ir  pats  žinote,  sniego  nėra  ir  jau  niekada 
nebebus  -  gana  šitų  kalbų.  Nė  truputėlio  neabejokite,  kad  tuos 
man  likusius  keletą  metrų  nueisiu  ir  per  tokį  šaltį,  ir,  kaip  dabar 
jaučiu,  visai  vienas.  Dar  šit  kas:  taip  nesikrimskite,  pridūrė  Este¬ 
ra,  kad  šiandien  neapvainikuosime  tokio  neužmirštamo  mūsų 
nuotykio.  Tikrai  mielai  susipažinčiau  su  jūsų  minima  jo  dideny¬ 
be,  bet  jūs  irgi  turite  suprasti  -  dabar  turime  viso  to  atsisakyti. 
Šiaip  visuomet  labai  apsidžiaugiu,  -  nusišypsojo  jis  Valuškai,  - 
kai  gaunu  progą  pasižiūrėti  į  tą  tašką,  kuriame  ir  aš  pats  galėjau 
laimingai  užstrigti  per  istorijos  raidą  nuo  pat  gyvybės  atsiradi¬ 
mo  Žemėje,  žinote,  tokie  dalykai  man  pataiso  nuotaiką,  bet  šitas 
pasivaikščiojimas  atėmė  labai  daug  jėgų,  o  susitikti  su  tuo  jūsų 
banginiu,  bent  jau  man  taip  atrodo,  galėsime  ir  rytoj..."  Jo  balso 
skambesys  buvo  anaiptol  ne  toks  kaip  ankstesnis,  pats  jis  irgi 
žinojo,  kad  buvo  aiškiai  jaučiama,  jog  jis  juokauja  tik  todėl,  kad 
pajuokautų,  bet  tuose  jo  žodžiuose  slypėjo  pažadas,  tai  tas  antra¬ 
sis,  nors  ir  nenoriai,  bet  tenkinosi  tuo  pažadu;  Esterai  dabar  jau 
niekas  netrukdė,  kol  nuėjo  likusį  kelią  iki  jų  išsiskyrimo  vietos, 
galvoti  apie  tai,  kaip  jie  ateityje  gyvensią  kartu.  Jam  rodėsi,  kad 
ir  po  Haremės  viską  siaubiančios  valymo  aistros  bus  iš  esmės 

nesunku  namą  padaryti  gyvenamą:  reikės  tik  užbarikaduoti  var¬ 
tus  ir  užkalti  lentomis  langus,  ir  nuo  tokio  išlaisvinančio  suprati¬ 
mo  jo  mintys  sukosi  apie  tai,  „koks  bus  jųdviejų  gyvenimas".  Va- 
lušką  įkurdins,  toliau  balansavo  per  masinantį  liūną  nė  kiek  ne 
mažiau  sukaupus  dėmesį  Estera,  kambaryje  šalia  salono,  kad  jis 
būtų  visai  netoliese,  kuo  arčiau,  tada  jau  jo  vaizduotė  pasinėrė  į 
„kartu  valgomų  pusryčių  ramybę",  o  iš  tenai  nusklendė  į  „santū¬ 
rią  jų  vakarų  rimtį".  Jie  sėdės  sau,  iškilo  vaizdas  jam  prieš  akis, 
visur  tokia  ramuma,  popiet  išsivirs  kavos,  o  pietums  -  bent  du¬ 
kart  per  savaitę  -  kokio  šilto  maisto,  jaunasis  jo  bičiulis  dėstys 
įprastas  žvaigždžių  istorijas,  jis,  žinoma,  pateiks  jas  neigiančių 
neginčijamų  argumentų,  ir  jie  nė  kiek  nesuks  sau  galvos  dėl  to,  ar 
dar  tebėra  už  namo  sienų  pasaulis  su  visais  jo  šiukšlėse  skęstan¬ 
čiais  kulisais...  Pats  susivokė,  kad  jis,  net  keista,  susigraudina,  kai 
tik  prieina  iki  šitos  savo  ateities  vizijų  vietos,  dėl  to,  žinoma,  jis  ir 
kiek  sutrikdavo,  bet  vėl  įdėmiau  į  viską  pasižiūrėjęs  ir  pagalvojęs 
apie  jam  tekusius  išbandymus,  pamanydavo,  kad  visa  tai  radosi 
dėl  kankynių  nualinto  jo  organizmo,  be  to,  tai  („senukui,  o  aš  jau 
toks  esu...")  tikrai  atleistina.  Perėmė  iš  Valuškos  šaltutėlę  kaip 
ledas  nešmenę  su  lėkštėmis  ir  primygtinai  pareikalavo,  kad  jo 
bičiulis,  atsiskaitęs  Kareivių  skersgatvyje  už  nuveiktus  darbus, 
tuojau  užsuktų  į  Esteros  namus,  o  paskui  jau  nueinantis  gavo 
dar  keletą  smulkesnių  nurodymų,  ir  prie  Septynių  vengrų  tautos 
vadų  skersgatvio  pametė  jį  iš  akių. 


Pametė  jį  iš  akių  ir  anaiptol  nepametė:  nors  ir  viską  užstojo  na¬ 
mai,  jis  tebemanė  matantis  mylimą  savo  mokytoją,  mat  pats  pono 
Esteros  buvimas,  ilgesnė  nei  valandos  trukmės  išvykos  į  miestą 
istorija  padarė  itin  smarkiai  įtempusiam  dėmesį  Valuškai  labai 
didelį  įspūdį,  užtat  mokytojo  figūros  nebūtų  įstengusi  užstoti  nė 
neužmatoma  daugybė  pastatų.  Viskas  priminė,  kad  jo  čia  būta,  ir 
nuo  suvokimo,  kad  jis  ir  dabar  esantis  kažin  kur  netoliese,  Valuš¬ 
kai  -  į  kur  tik  jis  bežiūrėtų  -  ir  šiuomet  rodėsi,  kad  jo  ir  vėl  čia 


esama:  jis  mintyse  kelioms  minutėms  atidėjo  jų  tikrąjį  išsiskyri¬ 
mą  ir  šitaip  sulėtino  tą  nepaprastą  įvykį,  tarsi  būtų  radusis  proga 
palydėti  jį  iki  namų  Venkheimo  prospekte,  o  ten  būtų  galėjęs  ir 
pats  su  palengvėjimu  atsikvėpti  ir  įsisąmoninti,  kad  jų  pasivaikš¬ 
čiojimas  gatvėmis  ponui  Esterai  „prasidėjo  nelauktai  ir  nuosta¬ 
biai,  o  pats  ėjimas  buvo  sukėlęs  visokiausios  širdgėlos",  bet  vis 
dėlto  pasibaigė  laimingai.  Iš  pradžių,  kolei  nusigavo  nuo  salono 
iki  vartų,  jam  tikrą  džiaugsmą  kėlė  viskas:  stovėti  šalia  jo,  kol  iš¬ 
eis  į  koridorių,  būti  netoliese,  kolei  žengs  pirmuosius  žingsnius, 
kaip  šešėliui  lydėti  jį  ir  suvokti,  kad  atėjo  tai,  ko  jis  kantriai  laukė 
ir  niekaip  negalėjo  sulaukti  -  kada  gi  pagaliau  mylimas  jo  moky¬ 
tojas  susirengs  išeiti  iš  namų,  nes  tai  tikriausiai  padėtų  jam  pagy¬ 
ti,  o  būti  išdidžiam  tokio  išskirtinio  įvykio  liudytojui,  taip  jam 
atrodė,  yra  tarsi  nepelnytas  apdovanojimas;  betgi  pasakymas 
apie  jų  pasivaikščiojimą  „o  pats  ėjimas  buvo  sukėlęs  visokiausios 
širdgėlos"  atskleidė  tik  pernelyg  menką  dalelę  viso  to,  kas  vyko 
iš  tikrųjų,  nes  vėliau  jis  ir  pats  susivokė,  kad  kiekvienas  žingsnis 
pagyvenusiam  jo  bičiuliui  buvo  tikriausia  kančia,  ir  jam  dar  tebe¬ 
einant  susikibus  užgožė  giedrą  „išdidaus  liudytojo"  džiaugsmą, 
ir  iš  viso  to  liko  tik  graužaties  jaudulys.  Jis  buvo  pamanęs,  kad 
štai  tokia  akimirka  -  sveikstantis  ligonis  atsikelia  iš  lovos  ir  galų 
gale  išeina  iš  kambario  su  užtrauktomis  užuolaidomis  -  bus  iš¬ 
kilmingas  pareiškimas,  kad  žmogus  pasveiko  ir  vėl  jį  apėmė  gy¬ 
venimo  džiaugsmas,  bet  jau  nusigavus  keletą  metrų  paaiškėjo, 
kad  šią  popietę  ligonio  sveikatos  būklė  anaiptol  ne  pagerės,  o 
veikiausiai  suprastės,  tad  ši  šiurpinanti  proga  vėl  susitikti  su 
žmonėmis  -  mat  leidosi  į  išvyką,  kad  galėtų  telkti  švarinimosi 
sąjūdį,  -  bus  ne  grįžimo  į  pasaulį  uvertiūra,  o  veikiau  jau  atsi¬ 
sveikinimas  su  pasauliu,  jo  atsisakymas  ir  visiškas  atsiskyrimas 
nuo  žmonių,  ir  dėl  to  Valušką  -  pirmą  kartą  nuo  jų  pažinties  pra¬ 
džios  -  iškart  apėmė  neregėtai  didelis  nerimas.  Šiurpą  kėlė  tai, 
kad  negerumas  užklupo  mokytoją  išėjusį  į  tyrą  orą,  bet  jis  tarsi 
jau  nuo  neatmenamų  laikų  labai  retai  kada  išeina  į  gatvę,  o  per 
pastaruosius  du  mėnesius  išvis  nebuvo  iškėlęs  kojos  iš  namų,  visa 
tai  buvo  iš  dalies  suprantama,  o  paskui  pamažėle  pasimatė,  kokią 


apgailėtiną  būklę  yra  pasiekęs  ir  visai  nusilpęs  pono  Esteros  kū¬ 
nas,  ir  miestą  užvaldžiusi  nervinga  įtampa,  taigi  šitie  dalykai  už¬ 
klupo  jį  visai  nepasirengusį,  pats  jis  tai  vertino  kaip  nusikalstamą 
aplaidumą  ir  vis  skaudžiau  suvokė  savo  kaltę.  Ir  savo  kaltę,  ir 
sąžinės  graužatį  dėl  atsainaus  lengvabūdiškumo  -  jis  visai  neiš¬ 
manė  tikrosios  padėties  ir  užsiliūliavo  kliaudamasis  greitu  vyres¬ 
niojo  bičiulio  pagijimu;  graužėsi,  nes  taip  manė:  per  šį  kankinamą 
pasivaikščiojimą  jo  kelionės  bendrą  ištiktų  kokia  nelaimė  -  dėl  to 
tik  jis  vienas  vienintelis  būtų  kaltas;  galų  gale  jį  dilgino  trūkčio¬ 
janti  gėda:  štai  vietovėje  su  tokia  didinga,  spinduliuojančia  dva¬ 
sia  visai  netekęs  jėgų  senukas  įstengia  pamatyti  tik  didžiausius 
sopulius  ir  nė  už  ką  negali  pasirinkti  vienintelio  racionalaus 
sprendimo  -  tuojau  grįžti  namo,  nes  tai  jis  yra  davęs  Estemei  tokį 
pažadą.  Ponas  Estera  nė  neslėpė,  kad  jaučiasi  nejaukiai,  o  eiti  rei¬ 
kėjo  nori  nenori,  tad  jis  nepratarė  nė  žodžio  ir  įsikibo  bendrui  į 
parankę  ir  taip  tarytum  davė  ženklą,  kad  kliaujasi  vien  tik  savo 
palydovu,  nors  ir  jaučiasi  nejaukiai;  tada  Valuškai  toptelėjo:  jei 
jau  taip  viskas  susiklostė,  jis  neturėtų  daryti  nieko  kito,  tik  mė¬ 
ginti  nukreipti  bičiulio  dėmesį  kur  nors  kitur,  todėl  ėmėsi  pasa¬ 
koti,  su  kokia  naujiena  jis  toks  laimingas  atkako  į  jo  namus  prieš 
porą  valandų.  Kalbėjo  ir  apie  apyaušrį,  ir  apie  miestą  -  štai  šian¬ 
dien  saulei  tekant  šviesa  tarsi  po  vieną  prikėlė  gyventi  kiekvieną 
kampelį  ir  kiekvieną  daiktelį,  jis  kalbėjo  ir  kalbėjo,  bet  žodžiai 
neturėjo  jokio  skonio,  nes,  teisybę  pasakius,  jis  nė  pats  nelabai 
susivokė,  ką  kalba.  O  reikėjo  pasižiūrėti  į  viską  kito  akimis,  rei¬ 
kėjo  sekti  pono  Esteros  žvilgsnį  ir  matyti  (o  šitai  ir  varė  jį  į  nevil¬ 
tį),  kad  senasis  jo  bičiulis  tik  apsidairęs  prisirenka  visokiausių 
įrodymų  niūriausiems  savo  sprendimams  ir  moja  ranka  į  tvirtą 
jo  įsitikinimą  dėl  neišvengiamo  išsivadavimo.  Pirmomis  minutė¬ 
mis  jis  tikrai  manė,  kad  jo  bičiulio,  ištrukusio  iš  kambario  nelais¬ 
vės,  jėgos  sugrįš  pačios  savaime  ir  tuomet  galgi  pasiseks  nu¬ 
kreipti  jo  dėmesį  „nuo  detalių  prie  reikalo  visumos",  bet  jau  pri¬ 
ėjus  „Apynio"  viešbutį  pasidarė  aišku,  kad  tų  detalių,  paliestų 
pono  Esteros  žvilgsnio,  pasakotojui  nepasiseks  paslėpti  po  vis 
tuščiau  skambančiomis  frazėmis,  tad  jis  irgi  nutarė  laikyti  liežu- 


vį  už  dantų  ir  kiek  kitaip  lengvinti  kelionės  keliamus  išbandy¬ 
mus  -  reikšti  užuojautą  nuoširdžiai,  bet  be  žodžių.  Nieko  iš  to 
neišėjo:  išėjęs  iš  viešbučio  pabėrė  dar  beviltiškesnių  frazių,  o  pa¬ 
čiame  viešbutyje  jį,  stovintį  eilėje  prie  maisto,  irgi  labai  trikdė 
siaubą  keliantys  gandai.  Gal  greičiau  jau  reikėtų  sakyti,  kad  nė 
ne  patys  siaubą  keliantys  gandai:  antai  „tie  susibūrę  Turgaus 
aikštėje  -  vandalų  šutvė",  taip  jau  bent  buvo  kalbama  viešbučio 
restorano  virtuvėje,  tuojau  po  dvyliktos  ar  tai  išvogė,  ar  tai  su¬ 
daužė  visus  „Apynio"  viešbutyje  buvusius  svaigiuosius  gėrimus; 
jis  visu  tuo  paprasčiausiai  nepatikėjo,  tas  kalbas  nurašė  kaip  „slo¬ 
gius  save  pačią  gąsdinančios  vaizduotės",  „epidemijos  mastą  įgi¬ 
jusių  baimių  ir  siaubų"  požymius,  bet  ir  pats  visai  nelauktai  sutir¬ 
tėjo,  kai  grįžo  su  pilna  maisto  nešmene  prie  pono  Esteros,  lūku¬ 
riuojančio  jo  netoli  viešbučio;  negalėjo  nesudrebėti  -  ir  kaip  anks¬ 
čiau  jis  nepastebėjo  tokio  dalyko  -  turėjo  bristi  per  suižintų  butelių 
duženas  ir  koridoriumi,  ir  vestibiuliu,  ir  šaligatviu  priešais  viešbu¬ 
tį.  Valuška  buvo  sutrikęs,  į  teisėtą  kelionės  bendro  klausimą  pa¬ 
teikė  veidmainišką  atsakymą,  o  jau  tada  kiek  pasvyravęs  iškart 
griebėsi  banginio  istorijos  ir  dar  šnekėjo  apie  tai,  kad  sėkmingai 
sutvarkė  reikalą  su  pono  Madajaus  kompanija,  dabar  pagaliau  jau 
metas  grįžti;  jis  visaip  kaip  stengėsi  dėl  banginio  keliamų  baimių 
nuraminti  ir  Esterą,  ir,  ką  ir  sakyti,  ir  save  patį,  nors  tebebuvo  įsiti¬ 
kinęs,  kad  pakaktų  vieno  išmintingo  dangaus  perspėjimo,  ir  gyve¬ 
nimas  tuojau  grįžtų  į  normalias  vėžes,  tik  niekaip  neįstengė  pa¬ 
miršti  vienos  virtuvėje  nugirstos  frazės  (Vyriausiasis  virėjas  taip 
išpoškino:  „Ką  tamsa  užklups  gatvėje,  tas,  žinokite,  jau  sveikas 
dingęs!").  Valuškai  pasirodė  -  čia  jau  kažkas  apsišovė:  priešpiet 
prie  cirko  vagono  jis  ištisą  valandą  prastovėjo  su  tais  „mielais,  pa¬ 
doriais  žmonėmis",  jie  tikrai  nėra  nei  banditai,  nei  vandalai,  bet 
reikėtų  būtiniausiai  tučtuojau  patikrinti  tuos  plintančius  panikos 
persmelktus  gandus  -  jie  šiurpina  net  ir  tokį  žmogų  kaip  ponas 
Nadabanas,  tad  kai  jis,  mintyse  lydėdamas  iš  Rotušės  gatvės  poną 
Esterą,  jau  priėjo  Turgaus  aikštę,  pirmučiausia  ryžosi  iš  labai  susi- 
grūdusios  vis  dar  laukiančios  ir  nė  nekrustelėjusios  minios  išsi¬ 
rinkti  vieną  kurį  vyrą  ir  su  juo  pasikalbėti  apie  šitą  reikalą,  mat 


neatsakingas  vyriausiojo  virėjo  pareiškimas  („...vienas  blaivus 
perspėjimas...  vienintelis  išmintingas  įspėjimas!..")  jau  buvo  ta¬ 
pęs  ir  jo  paties  savastimi.  Valuška  apsakė  tam  vyrui,  kokios  pa¬ 
skalos  sklinda  apie  juos  ir  kokia  mieste  susidariusi  klaidinga 
nuomonė,  ir  kaip  laikosi  ponas  Estera,  ir  dar  pareiškė,  kad  visi  be 
išimties  turėtų  būti  girdėję  apie  tokį  įžymų  mokslininką,  be  to, 
prisipažino,  kaip  baiminasi  dėl  jo,  ir  pareiškė  visiškai  suvokian¬ 
tis  savo  atsakomybę;  viską  išklojęs  atsiprašė,  kad  kalbėjo  šiek 
tiek  padrikai,  bet,  pridūrė  Valuška,  ir  per  šitas  kelias  minutes 
spėjo  įsitikinti,  koks  palankus  jam  šis  vyras,  tad  jo  klausytojas 
turėjęs  suprasti,  ką  jis  norėjęs  pasakyti.  Užkalbintas  vyras  visai 
nieko  neatsakė,  tik  nė  kiek  nemirksėdamas  apžiūrinėjo  Valušką 
nuo  galvos  iki  kojų,  o  paskui,  gal  kartais  pastebėjęs  iš  veido  jo 
sutrikimą,  išsitraukė  iš  kišenės  degtinės  butelį  ir  draugiškai  pa¬ 
davė  jį  Valuškai.  Po  tokios  ilgos  nejaukios  tylos,  kai  buvo  apžiū¬ 
rinėjamas,  Valuška  pajuto  palengvėjimą  ir,  išvydęs  nusigiedriju- 
sį  to  vyro  veidą,  pamanė,  kad  jam  buvo  parodytas  geranorišku¬ 
mo  ženklas,  todėl  atsisakyti  nevalia  -  būtinai  reikia  tokią  naujai 
iškeptą  draugystę  užantspauduoti  spaudu,  tad  paėmė  butelį  su¬ 
grubusiomis  rankomis,  atsuko  jo  kamštelį  ir,  kad  įgytų  to  kito 
pasitikėjimą  ir  įtikintų  jį,  jog  „nuoširdūs  jausmai  yra  abipusiški", 
o  ne  šiaip  sau  raukymasis  paragavus  gėrimo,  gerokai  truktelėjo. 
Tokia  drąsa  nepraėjo  visai  be  nieko:  pašėlusiai  stiprus  gėrimas 
sukėlė  smarkų,  tiesiog  kvapą  gniaužiantį  kosulį,  o  kai  po  poros 
minučių  kiek  atsigavęs  mėgino  nutaisyti  atsiprašančią  šypseną  ir 
pasiteisinti  dėl  silpnajėgiškumo,  jo  žodžius  vėl  nustelbė  naujas 
labai  negreitai  pasibaigęs  kosulio  protrūkis.  Jam  buvo  gėda  ir  net 
pasimatė,  kad  gal  ir  prarado  savo  naujai  iškepto  pažįstamo  pa¬ 
lankumą,  bet  jo  kankynė  buvo  be  galo  nuoširdi:  kai  negerumo 
pagautas  panoro  į  ką  nors  įsikirsti  ir  netyčia  įsikabino  į  šalia  sto¬ 
vintį  vyriškį,  pasidarė  taip  juokinga,  kad  gerokai  pagyvėjo  ir  su¬ 
švelnėjo  ir  jo  pašnekovas,  ir  kiti  aplinkui  stoviniuojantys  vyrai. 
Atgavęs  žadą,  pasijutęs  kiek  laisviau  ir  atsikvėpęs  po  tokios 
įtampos,  Valuška  dar  išrėžė,  kad  ponas  Estera  dirba  prie  didelio 
kūrinio,  nors  pats  tai  ir  neigia,  ir  jau  vien  todėl  visi  kiti,  jo  many- 


mu,  turėtų  daryti  kas  tik  įmanoma,  kad  jo  namuose  Venkheimo 
prospekte  vėl  įsivyrautų  ramybė,  o  paskui,  kreipdamasis  į  naujai 
iškeptą  savo  draugą,  kaip  paslaptį  jam  pasakė,  kad  šitas  pokalbis 
paliko  jam  nepaprastai  gerą  įspūdį,  dar  kartą  nuoširdžiai  padė¬ 
kojo  už  parodytą  palankumą  ir  apgailestaudamas  pareiškė,  kad 
štai  dabar  -  gal  kada  kitą  kartą  paaiškins  kodėl  („Nes  tai  įdo¬ 
mu!")  -  jam  jau  metas.  Eiti  metas,  Valuška  atsisveikindamas  pur¬ 
tė  to  vyro  ranką,  bet  ano  sauja  jau  nepaleido  jo  mėginamo  iš¬ 
traukti  delno  (ir  tasai  dar  pridūrė:  „Dabar  jau  klok  viską,  mielai 
paklausysiu!"),  tad  jis  vėl  turėjo  viską  persakyti  iš  naujo.  Jau  tu¬ 
riu  eiti,  na,  taip,  jie  dar  pasimatysią,  be  jokios  abejonės  susitiksią, 
veikiai  susimatysią,  o  jei  nesusitiktų  gatvėje,  tegu  užeina  į 
„Pėfeferį"  pas  poną  Hagelmajerį  arba  -  gerokai  išsigandęs  Valuš¬ 
ka  žiūrėjo  nieko  nesuprantančiu  žvilgsniu  į  leteną,  nenorinčią  nė 
už  ką  paleisti  jo  rankos,  -  tegu  pasiklausia  ką  tik  nori:  jį,  Janošą 
Valušką,  čia  visi  gerai  pažįsta.  Niekaip  neįstengė  suprasti,  ko 
nori  iš  jo  tasai  kitas  ir  kam  išvis  prireikė  tokio  jų  tąsymosi,  bet 
štai  kaip  tik  tą  akimirką  tasai  kitas  nelauktai  paleido  jo  ranką  ir 
perkreipęs  veidą  kartu  su  daugybe  šimtų  kitų  aikštėje  stovėjusių 
vyrų  sužiuro  į  vagoną.  Vis  dar  neatsigavęs  po  tokio  keisto  tam¬ 
pymosi,  Valuška  pasinaudojo  proga  ir,  mikliai  atsisveikinęs,  nu¬ 
rūko  pro  sustojusius  eilėmis  žmones;  nulėkęs  keletą  žingsnių, 
sukinėjosi  ir  gręžiojosi  atgal,  bet  jau  nieko  nepamatė:  aną  vyrą 
buvo  pasiglemžusi  minia,  ir  tada  jau  jį  patį  apstulbino  viską  per¬ 
smelkianti  mintis:  juk  jisai  apsiriko:  buvo  visai  neišmanėlis  ir  -  ko¬ 
kia  gėda  -  prisipažino  pats  sau,  kad  toji  švelni  prievarta  tikriausiai 
tebuvo  visai  nekaltas  dalykas  ir  čia  nederėtų  įtarti  nieko  bloga, 
tai  buvo  tiesiog  įžeidžiantis  nesusipratimas.  Daugiausia  erzino 
tai,  kad  -  dėl  neatleistino  neapdairumo  padarė  iš  geranoriško 
gesto  nesusipratimą  -  padoriai  neatsisveikino  su  tuo  vyru,  ir 
gėdą  dėl  tokio  netašyto  elgesio  švelnino  tik  tai,  kad  netikėtai  už¬ 
klupusi  sumaištis  padėjo  greitai  prasiblaivyti  dėl  spaudžiamos 
rankos.  Jis  nė  nesuprato,  kas  ten  buvo  atsitikę,  juk  tasai  kitas, 
bent  jau  jam  taip  rodėsi,  nusipelnė  didelės  padėkos,  o  ne  tokio 
nepamatuoto  nepasitikėjimo,  tai  -  visai  nebuvo  laiko  tarp  tokios 


neregėtos  daugybės  stoviniuojančių  žmonių  vėl  susirasti  tą  vyrą 
ir  nuodugniai  išsiaiškinti  dėl  nesusipratimo,  nes  reikėjo  Estemei 
skubiai  išdėstyti,  kas  nuveikta  per  šią  dieną,  -  jis  jau  eidamas 
tolyn  tvirtai  apsisprendė,  kad  taip  ir  bus  ir  kad  tai  aiškintina  visų 
nukreiptu  dėmesiu  į  vieną  dalyką,  ir  tuomet  tarė  pats  sau:  kada 
nors  artimiausiu  metu  vėl  susitiks  su  tuo  vyru  -  tada  būtinai  pa¬ 
sikalbės,  kodėl  nutiko  toks  nesusipratimas.  Buvo  jau  visai  sute¬ 
mę,  tik  tolėliau  švietė  gatvės  lempos,  pro  cirko  užpakalinę  angą 
irgi  prasimušė  šiokia  tokia  švieselė,  ir  Direktorius  stovėjo  ne  prie 
jos,  o  vagono  priekyje,  tad  buvo  galima  išskirti  tik  blankius  jo 
kontūrus.  Tikrai  „tai  jis",  staiga  sustojo  Valuška,  nekilo  nė  men¬ 
kiausios  abejonės,  kad  tai  buvo  jis,  ir  tokioje  tamsoje  jo  įsiganiu- 
sio  kūno,  daugelio  išskirtinai  pabrėžiamos  neįprastos  apimties, 
nesupainiosi  su  nieku  kitu  -  jie  iš  tikrųjų  atitiko  visus  paskalose 
minimus  požymius.  Tą  akimirką  pamiršęs,  kokia  skubi  užduotis 
jo  laukianti,  pamiršęs  ir  tai,  kas  buvo  anksčiau  nutikę,  prasibrovė 
pro  dar  akivaizdžiau  įsiaudrinusią  minią  -  anksčiau,  Valuškai  tik 
atėjus,  ji  buvusi  ramesnė  -  ir  kai  jau  prasimušė  visai  arti,  kad 
geriau  matytų  ir  kad  nepraleistų  nė  vieno  žodžio,  pasistiebė  ant 
pirštų  galų  ir  užgniaužė  žadą.  Direktorius  buvo  paėmęs  cigarą  į 
ištiestą  ranką,  apsivilkęs  žemę  siekiančiais  kailiniais,  o  dar  tas 
didžiulis  jo  pilvas,  o  dar  neįprastai  platūs  skrybėlės  kraštai,  o  dar 
toks  didžiulis  dvigubas  pagurklis,  rūpestingai  pridengtas  užriš¬ 
tu  šilkiniu  šaliku,  -  tie  dalykai  iškart  pakylėjo  jį  Valuškos  akyse. 
Buvo  aišku,  kad  šitas  keistas  ponas  autoritetingai  įsakinėja  aikš¬ 
tėje  ne  tik  dėl  to,  kad  yra  didingai  įsiganęs  -  dar  jis  neleido  nė 
minutei  užmiršti,  kieno  jis  šeimininkas.  Cirko  pasirodymui  pasi¬ 
telkė  neįprastus  ne  šio  pasaulio  reiškinius,  ir  tai  suteikė  jo  asme¬ 
niui  išskirtinį  svorį,  užtat  ir  Valuška  žiūrėjo  į  jį  lyg  į  retą  miražą  - 
jis  šaltai  valdo  tokius  dalykus,  kurie  visus  kitus  apstulbina  ir 
pašiurpina.  Direktorius  rūsčiai  laikė  cigarą  ištiestoje  rankoje  ir 
tikriausiai  žiūrėjo  į  viską  iš  visos  neribotos  savo  galios  aukšty¬ 
bių,  ir  -  net  keista  -  čia,  Košuto  aikštėje,  negalėjai  žiūrėti  į  nieką 
kita,  tik  į  šitą  storą  cigarą,  ir  dar  atrodė,  kad  toksai  žmogus,  kur 
jis  besisuktų,  visuomet  stovi  „pasaulinę  šlovę  pelniusio"  bangi- 


nio  šešėlyje.  Jis  atrodė  pavargęs  ir  bejėgis,  bet  tarsi  jj  būtų  iška¬ 
mavę  ir  jėgas  išsekinę  ne  kasdieniai  rūpesčiai,  o  viena  vienintelė 
mintis  -  kaip  ištisus  dešimtmečius  išsisaugoti,  nors  tai  ir  išvargi¬ 
na,  ir  išerzina,  kad  jo  bet  kurią  minutę  nepražudytų  neaprėpia¬ 
ma  jo  paties  riebalų  daugybė.  Direktorius  vis  dar  nepratarė  nė 
žodžio,  gal  laukė,  kolei  pasidarys  visai  tylu,  o  jau  tada,  kai  nesi¬ 
girdėjo  nė  menkiausio  šnaresio,  jis  apsižvalgė  ir  užsidegė  užge¬ 
susį  cigarą.  Plūstelėję  dūmai  iškreipė  jo  veidą  į  grimasą,  o  jisai 
tarytum  nupenėtos  pelės  akučių  žvilgsnį  nukreipė  į  publiką,  ir 
tuomet  Valuška  visai  apstulbo:  ir  tas  veidas,  ir  tas  žvilgsnis  -  ats¬ 
tumas  tarp  jų  tebuvo  ar  trys  metrai  -  žiūrėjo  į  Valušką  iš  pašėlu¬ 
siai  didelės  tolybės.  „Tai  taip"  -  pasakė  Direktorius  su  tokia  into¬ 
nacija,  tarsi  jau  būtų  pabaigęs  savo  kalbą  arba  bent  jau  įsigeidęs 
pasakyti,  kad  jie  nelauktų  ilgų  postringavimų.  Žemu,  sodriu 
balsu  tarė,  kad  „jų  pasirodymas  jau  baigiasi"  ir  dar  pridūrė:  „kai 
tik  rytoj  rytą  ateis  kasos  atidarymo  laikas,  jis  palinkės  visiems 
geriausios  kloties  ir  padėkos  už  nepelnytai  didelį  dėmesį",  o  tru¬ 
pė  atsisveikina  tokiai  nuostabiai  publikai  „ir  toliau  rodydama 
palankumą".  Minia  paslaugiai  prasiskyrė  ir  padarė  Direktoriui 
kelią,  jis  lėtai,  nerangiai  -  cigarą  vėlgi  laikė  ištiestoje  rankoje  - 
grįžo  atgalios,  užkopęs  ant  pakylos,  įsilipo  į  vagoną  ir  dingo  iš 
akių.  Jis  pasakė  tik  keletą  žodžių,  bet  Valuška  pamanė,  kad  tai 
buvo  labai  kilnus  mostas  -  šitaip  buvo  parodyta,  kad  cirkas  yra 
nepakartojamas,  o  Direktorius  -  elegantiškas  kaip  reta  („...Di¬ 
rektorius  pats  kreipėsi  į  publiką  su  tokia  tauria  pagarba!.."),  ir 
jau  iš  pat  pradžių  nuvilnijęs  niurzgėjimas  rodė,  kad  ir  jis  -  šiek 
tiek  įsibauginęs  -  nusistebėjo  anaiptol  ne  vienintelis.  Taip  buvo 
iš  pradžių,  o  paskui  tas  namėjimas  išplito  po  visą  aikštę  ir  vis 
stiprėjo,  ir  tada  jau  Valuška  panoro,  kad  Direktorius  grįžtų  ir  tar¬ 
tų  keletą  kasdieniškų  žodžių  ir  apie  fantastišką  siaubūną,  ir  apie 
patį  cirką  -  jau  ir  taip  to  paslaptingumo  būta  per  akis.  Valuška 
stovėjo  tamsoje  ir  neįstengė  suprasti,  ką  kalba  šalia  jo  susibūrę 
žmonės,  sutrikęs  šokosi  taisyti  permestą  per  petį  laiškininko 
krepšio  diržą  ir  laukė,  kada  gi  pagaliau  baigsis  šitas  niurzgus 
nepasitenkinimas  -  jis  jau  buvo  įgavęs  itin  didelį  mastą.  Ūmai 


prisiminė  vyriausiojo  virėjo  žodžius  ir  pokalbį  prie  kojinių  fabri¬ 
ko  prašmatnaus  ponų  klubo,  tik  kad  niurzgus  nepasitenkinimas 
nė  kiek  neslopo,  vieną  akimirką  jį  nusmelkė  jutimas,  kad  mies¬ 
tiečių  įsibauginimas  -  iki  šiolei  jam  atrodė,  kad  nepamatuotas,  - 
dar  ir  kaip  pagrįstas.  Dabar  jau  tikrai  neturėjo  laiko  laukti,  kolei 
nurims  nepasitenkinimo  murmesys  arba  bent  jau  kol  paaiškės  jo 
priežastis,  mat  turėjo  eiti,  bet  vėlgi  nieko  aiškiai  nepamatė  ir  nie¬ 
ko  nesuprato  nė  tada,  kai  sutelkęs  visas  jėgas  kirto  Turgaus  aikš¬ 
tę  ir  išsimušė  iki  Kareivių  skersgatvio  pradžios.  Nieko  aiškiai 
nesuvokė  ir  šiaip  jau...  šaligatviu,  vedančiu  Estemės  namų  link... 
tuščioje  gatvelėje  nebuvo  nė  gyvos  dvasios  ir  šiek  tiek...  susijau¬ 
kė  viskas,  tai  vienas,  tai  kitas  dieną  matytas  vaizdas  sušmėžavo 
akyse,  ir  jis  jau  neįstengė  tvarkingai  jų  surikiuoti.  Apėmė  grau¬ 
dulys,  kai  prisiminė  vaikštynes  su  ponu  Estera,  o  akyse  iškilus 
miestui  ir  Turgaus  aikštei,  dilgtelėjo  jo  paties  suvokta  kaltė  -  jis 
buvo  toks  nedėmesingas,  o  vaizdai  itin  greitai  keitė  vienas  kitą, 
jis  traukėsi  vis  toliau  nuo  įprastos  mąstymo  erdvės  (kitaip  sa¬ 
kant,  savo  gyvenimo  beveik  nesusiejo  su  kitų)  ir  taip  susipainio¬ 
jo  tarp  tų  šmėžuojančių  vaizdų,  kad  jo  galvoje  neliko  nieko  kito, 
tik  suglumimas  ir  nesusigaudymo  painiava,  taigi  jam  neliko  nie¬ 
ko  kito  -  suprato,  kad  būtinai  turi  taip  padaryti  -  tik  visai  atsi¬ 
kratyti  suglumimo  ir  painiavos.  Bet  štai  atidarius  sodo  vartus 
visą  tą  painiavą  nupūtė  vienintelis  staiga  užklupęs  išgąstis:  jis 
tik  dabar  susivokė,  kad  ketvirta  valanda  praėjo  jau  nė  nežinia 
kada,  o  jo  vėlavimo  Estemė  -  jau  buvo  patyręs,  kad  ji  už  tokius 
dalykus  nedovanoja,  -  jam  irgi  nė  už  ką  neatleis.  O  ji  atleido,  ir 
netgi  pasirodė,  kad  atsiskaitymas  už  nuveiktus  darbus  jos  be¬ 
veik  nedomina,  nes  turėjo  svečių,  tad  buvo  akivaizdžiai  matyti, 
jog  ji  visai  nesiklauso  jo  atsiskaitymo,  tik  sunerimusi  linktelėjo, 
ir  kai  Valuška  jau  nuo  slenksčio  ėmėsi  smulkiai  dėstyti,  kokia 
sėkminga  buvusi  darbo  organizavimo  pradžia,  ji  nutraukė  jo 
kalbą  ir  pareiškė,  kad  „šiuo  metu  šitas  reikalas  dėl  nepalankiai 
susiklosčiusių  aplinkybių  prarado  aktualumą",  parodė  jam  ta¬ 
buretę  šalia  savęs  ir  griežtai  pareikalavo  patylėti.  Valuška  tik 
tada  susiprato,  kad  atėjo  netinkamu  metu:  čia  dabar  posėdžiauja 


itin  didelės  svarbos  komitetas,  tik  niekaip  neįstengė  suprasti,  ku¬ 
riam  galui  čia  jo  reikia  ir  kodėl  moteris  jo,  padariusio  paskirtą 
darbą,  neišsiunčia  iš  posėdžio,  jisai  sėdėjo  glaudžiai  suspaudęs 
kelius  ir  nedrįso  nė  šnipštelėti.  Gal  taip  ir  buvo,  gal  jis  iš  tikrųjų 
užklydo  į  svarbų  posėdį,  bet  pats  komitetas  šiaip  jau  atrodė  dau¬ 
giau  negu  keistai.  Štai  ponas  rotušės  pirmininkas,  tarsi  veriančio 
sopulio  kamuojamas,  blaškėsi  iš  vieno  kambario  galo  į  kitą  ir  vis 
purtė  galvą,  paskui,  padaręs  du  ar  tris  ratus,  staiga  sustojo  ir  su¬ 
riko  (taip  šaukė:  „Nuolankiausiai  atsiprašau,  bet  kas  taip  suma¬ 
nė,  kad  svarbiausias  pareigūnas  sėlintų  slėpdamasis  nuo  visų, 
taip  sakant,  padaržėmis!!!")/  jis  buvo  taip  užsirūstinęs,  kad  įrau¬ 
dęs  atleido  dryžuoto  kaklaraiščio  mazgą,  paskui  vėl  jį  užveržė  ir 
tai  pakartojo  daugelį  kartų.  Sunku  ką  nors  pasakyti  apie  poną 
miesto  policijos  viršininką,  nes  jis  drybsojo  ant  lovos  ir  nė  ne¬ 
krustelėjo,  o  nuo  jo  sklido  stiprus  vyno  tvaikas,  be  to,  jo  veidas 
buvo  kiek  sukruvintas,  o  ant  kaktos  uždėta  sudrėkinta  nosinė, 
beje,  jis  buvo  nenusivilkęs  uniforminio  švarko  ir  atmerktomis 
akimis  stebeilijosi  į  lubas.  Bene  keisčiausiai  elgėsi  pati  Estemė:  ji 
nepratarė  nė  žodžio,  tik  aiškiai  jautėsi,  kad  ji  įnirtingai  svarstė 
kažin  ką  (daug  kartų  kandžiojo  sau  lūpas),  kartkarčiais  žvilgčio¬ 
jo  į  rankinį  laikrodį  ir  reikšmingai  dairėsi  į  duris.  Valuška  suglu¬ 
męs  sėdėjo  savo  vietoje,  kiti  dalykai  jam  mažai  rūpėjo,  bet  štai 
ponui  Esterai  buvo  davęs  žodį  -  turėjo  būtiniausiai  jį  aplankyti, 
bet  jis  vis  tiek  sėdėjo  ir  nė  nekrustelėjo  -  nedrįso  trukdyti  tokio 
įtempto  pasitarimo.  Gana  ilgą  laiką  nieko  nenutiko,  ponas  rotu¬ 
šės  pirmininkas,  sukantis  ratus  po  kambarį,  jau  buvo  sukoręs  ar 
ne  du  šimtus  metrų,  ir  štai  tuomet  Estemė  nei  iš  šio,  nei  iš  to  pa¬ 
šoko  nuo  kėdės,  atsikrenkštė  ir  pareiškė,  kad  „ilgiau  nelauksi¬ 
me"  ir  kad  ji  turinti  pateikti  rimtą  pasiūlymą.  „Reikia  jį,  -  parodė 
į  Valušką,  -  pasiųsti  į  aikštę,  tai  kai  ateis  ponas  Hareris,  jau  gerai 
žinosime,  kokia  ten  padėtis."  -  „Grėsminga  padėtis!  Padėtis 
grėsminga,  tuo  neabejokite!  -  staiga  sustojo  nutaisęs  rūgštų  vei¬ 
dą  ponas  rotušės  pirmininkas,  vėl  papurtė  galvą  ir  pareiškė  abejo¬ 
jantis,  -  ar  šiaip  jau  šaunus  šis  jaunas  vyras  galės  deramai  atlikti 
tokį  sudėtingą  uždavinį."  Jis  tai  („Aš  tai!..")  ne,  trumpai  nukirto 


Estemė  prieštaravimų  nepakenčiančių  balsu,  paskui  su  išdidžia 
šypsena  ir  labai  rimtu  veidu  pasisuko  į  Valušką  ir  paaiškino:  jis 
prašomas  tik  tokio  dalyko  -  „dėl  bendro  uždavinio"  nueiti  į 
Košuto  aikštę,  viską  įdėmiai  apžiūrėti,  ir  tai,  ką  ten  pamatys, 
„paprastais  žodžiais  nupasakoti  ypatingajam  krizės  komitetui". 
„Su  didžiausiu  malonumu!"  -  pašoko  nuo  taburetės  Valuška,  iš 
pasakymo  „dėl  bendro  uždavinio"  per  akimirką  supratęs,  kad 
šitas  posėdis  čia  sušauktas  dėl  jo  didžiojo  aikštėje  sutikto  drau¬ 
go,  paskui  netvirtai,  nes  nesusivokė,  ar  deramai  elgiasi,  atsistojo 
kaip  po  komandos:  „Ramiai!",  ir  pareiškė:  jis  iš  tikrųjų  galintis 
pasiūlyti  savo  paslaugas,  nes  ir  čia  atėjo  kaip  tik  iš  tenai,  ir  jam 
reikėtų  patikslinti  keletą  dalykų  ir  gauti  itin  tikslų  paaiškinimą 
dėl  ten  susidariusios  specifinės  atmosferos.  „Specifinės  atmosfe¬ 
ros?"  -  pašoko  nuo  lovos  miesto  policijos  viršininkas,  išgirdęs 
tokią  frazę,  bet  perkreipęs  veidą  vėl  sudribo  atgalios.  Prislėgtu 
balsu  paprašė  Estemę,  kad  vėl  suvilgytų  nosinę,  o  paskui  atneš¬ 
tų  popieriaus  ir  pieštuką  ir  surašytų  protokolą,  nes  jam  pasirodė: 
reikalas  labai  glaudžiai  susijęs  su  jo  pareigomis,  užtat  jis  pats 
„turi  perimti  uždavinio  organizavimą  į  savo  rankas".  Estemė 
nužvelgė  pirmininką,  tasai  sužiuro  į  moteriškę,  o  jau  tada,  kai 
paliegėliui  uždėjo  ant  kaktos  sumirkytą  nosinę,  tie  abu  patyliu¬ 
kais  sutarė,  kad  „geriau  jau  tegu  būna  ramybė",  paprašė  Valušką 
prieiti  arčiau,  ir  Estemė,  pasiėmusi  popieriaus  ir  pieštuką,  atsisė¬ 
do  prie  lovos  šalia  miesto  policijos  viršininko.  „Vieta,  laikas",  - 
atsidūsėjo  nusikamavęs  policijos  viršininkas,  ir  kai  moteris  piktai 
atrėžė  „užrašyta",  gulintis  viršininkas  taip  perpyko,  kad  pabrėž¬ 
tinai  ramiai,  taip  kalbama  tada,  kai  turima  reikalo  su  neišmanė¬ 
liais,  lėtai,  skiemenuodamas  žodžius  paklausė:  „Kas  užrašyta?!" 
„Vieta  ir  laikas.  Aš  užrašiau",  -  atšovė  susierzinusi  Estemė.  „Aš 
klausiau  jį,  -  parodė  galva  į  Valušką  susikrimtęs  policijos  virši¬ 
ninkas,  -  šit  ko  klausiau:  vieta  ir  laikas.  Kur.  Kada.  Reikia  užra¬ 
šyti  tai,  ką  sakė  jis,  o  ne  tai,  ką  pasakiau  aš."  Moteris  apmaudžiai 
kryptelėjo  galvą  į  šalį  -  iš  visos  jos  povyzos  buvo  matyti:  susiėmė 
iš  visų  jėgų  ir  nepratarė  nė  žodžio,  tik  sužiuro  į  poną  rotušės  pir¬ 
mininką:  iš  pradžių  žiūrėjo  daug  sakančiu  žvilgsniu,  paskui  irgi 


nenuleido  nuo  jo  akių,  ir  jau  tik  vėliau  pasižiūrėjo  į  Valušką  ir 
linktelėjo  jam,  kad  „dabar  jau  galima  pradėti".  Jis  mindžikavo  tai 
ant  vienos,  tai  ant  kitos  kojos  ir  nesuprato,  ko  gi  iš  jo  norima,  ir 
dar  baiminosi,  kad  liguista  policijos  viršininko  rūstybė  vienąkart 
neatsigręžtų  ir  prieš  jį,  tad  pamėgino  „kuo  paprastesniais  žo¬ 
džiais"  smulkiai  nupasakoti,  ką  matė  Košuto  aikštėje,  bet  jau  po 
keleto  sakinių,  kai  prisikasė  iki  tos  vietos,  kur  pasirodė  naujai 
iškeptas  jo  pažįstamas,  ir  pats  pajuto,  kad  kažin  kur  suklydo,  ir  iš 
tikrųjų  kažin  kas  buvo  ne  taip  -  jį  sustabdė.  „Netarškėkite  apie 
tai,  ką  jūs  manėte,  ką  matėte,  ką  girdėjote  ir  kaip  jums  kas  atro¬ 
dė,  -  spoksojo  į  jį  raudonomis  akimis,  bet  labai  rūškanas  policijos 
viršininkas,  -  o  sakykite  tai,  ką  pastebėjote!  Akių  spalva?..  Am¬ 
žius?..  Ūgis?..  Ypatingi  požymiai?..  Aš  jau  neklausiu,  -  liūdnai 
mostelėjo  ranka  policijos  viršininkas  -  motinos  mergautinės  pa¬ 
vardės."  Valuška  prisipažino:  tikrai  negalintis  pateikti  tokių 
duomenų,  ir  teisinosi,  kad  kaip  tik  tuo  metu  temo,  ir  nors  pareiš¬ 
kė  nelabai  ką  matęs,  bet  štai  jis  tuojau  susikaups  ir  galgi  kiek 
daugiau  prisimins,  kas  ten  buvo;  nors  ir  labai  stengėsi  prisiminti, 
kaip  atrodė  tasai  jo  draugas,  valiojo  pasakyti  tik  tiek,  kad  buvo 
užsidėjęs  skrybėlę  ir  apsivilkęs  pilko  milelio  striukę.  Visiems 
jiems  -  ypač  Valuškai  -  gerokai  palengvėjo,  kai  negaluojantį  po¬ 
licijos  viršininką  suėmė  išganingas  miegas,  tad  baigėsi  ir  vis  didė¬ 
jantis  viršininko  nepasitenkinimas,  ir  klausimų,  į  kuriuos  atsakyti 
buvo  kuo  toliau,  tuo  sunkiau,  serija,  neliko  ir  to  pedantiško 
skverbimosi  prie  esmės  -  jis  niekaip  neįstengė  atsakyti  taip,  kaip 
buvo  užsinorėjęs  viršininkas;  dabar  jau  ir  jis  galėjo  nesisprausti  į 
tokius  griežtus  logikos  rėmus,  užtat  jam,  baigiančiam  savo  kalbą, 
pasisekė  išdėstyti  ir  faktus,  kėlusius  didelį  nerimą.  Nupasakojo, 
kaip  Direktorius  atėjo,  koks  buvo  jo  cigaras  ir  kokie  elegantiški 
kailiniai,  pakartojo  jo  pasakytus  atmintinus  atsisveikinimo  žo¬ 
džius;  nusakė,  kaip  jis  nuėjo  į  vagoną  ir  kaip  publika  priėmė  tą  jo 
atsisveikinimą;  tada  jau,  mat  nė  kiek  neabejojo,  kad  komitetui  irgi 
viskas  taip  atrodo,  pagaliau  prisipažino  visai  nenutuokiantis,  ką 
daryti  ponui  Esterai,  kai  ir  mieste,  ir  aikštėje  dedasi  tokie  dalykai. 
Šiam  įžymiam  mokslininkui  pirmiausia  reikia  ramybės  -  tik  taip 


jis  gali  atgauti  jėgas  ir  tik  taip  gali  reikštis  jo  kūrybinės  galios, 
jam  reikia  ramybės,  pasakė  Valuška,  o  ne  nuolatos  didėjančio  ir 
visiškai  nesuprantamo  nerimo,  ypač  tada,  kai  jis  išeina  iš  namų, 
kaip  kad  nutiko  šiandien  po  pietų,  į  tai  reikia  būtinai  atsižvelgti 
(„...patikėkite,  aš  išbandžiau  viską,  kas  tik  įmanoma,  kad  nieko 
bloga  nenutiktų...").  Nereikia  nė  aiškinti,  kad  tokį  ypač  jautrų 
žmogų  be  galo  trikdo  ir  gniuždo  net  ir  mažiausia  netvarka,  tad 
jis,  prisipažino  moteriškei  Valuška,  pamatęs  visuotinio  susierzi¬ 
nimo  apimtą  aikštės  publiką,  jau  negalintis  galvoti  apie  nieką 
kita,  tik  apie  poną  Esterą.  Pats  jis  irgi  supranta,  kad  jo  vaidmuo  ir 
svarba  kone  visai  prilygsta  nuliui,  nepalyginsi  viso  to  nei  su  Es- 
teme,  nei  su  krizės  komitetu,  bet,  šiaip  ar  taip,  jis  vis  tiek  prašo 
kliautis  juo  -  tegu  jie  nė  kiek  neabejoja,  kad  visa,  ką  jie  patars, 
bus  taip  ir  padaryta.  Dar  norėjo  pridurti,  kad  ponas  Estera  jam 
svarbiau  už  viską,  ir  tegu  visi  žino:  jam  gerokai  ramiau,  kai  jo 
miesto  (ir  jo  mokytojo)  likimu  rūpinasi  visas  komitetas,  tik  nesu¬ 
spėjo  pasakyti  nei  vieno,  nei  kito  teiginio,  nes  moteriškė  griežtai 
mostelėjo  ranka  -  girdi,  nutilk,  ir  dar  pridūrė:  „Labai  gerai,  kad 
pats  pamatėte  -  reikia  ne  plepėti,  o  tuojau  imtis  veiklos,  čia  jūs 
sakote  tikriausią  tiesą."  Dar  kartą  pamokė,  ką  turėtų  nuveikti 
mieste,  o  jis  susijaudinęs,  tarsi  atsakinėdamas  per  pamoką,  kar¬ 
tojo,  ką  turi  būtiniausiai  sužiūrėti:  „minios  dydis...  jos  nuotai¬ 
kos...  ir  svarbiausia:  kas  dėsis,  jei  pasirodytų  tasai  visų  apkalba¬ 
mas  išsigimėlis",  tada  jau  -  baigę  visus  aiškinimus,  jie  ilgiau  ap¬ 
sistojo  prie  paskutinio  dalyko  ir  griežtai  paliepė  viską  apžiūrėti 
ir  tučtuojau  sugrįžti  -  jis  pažadėjo  čia  būti  jau  po  kelių  minučių,  ir 
ant  pirštų  galų,  kad  neprižadintų  lovoje  drybsančio  įmigusio 
miesto  policijos  viršininko,  kuris  sudejavo  pro  miegus,  išrūko  iš 
posėdžio.  Galvojo  tik  apie  pavestą  jam  darbą  -  tai  buvo  didelė 
garbė,  o  jam  tai  kartu  ir  palengvėjimas,  kad,  be  jo  paties,  dar  la¬ 
biau  ponu  Estera  rūpinasi  ir  visas  „ypatingasis  krizės  komitetas"; 
ir  tik  perėjęs  kiemą  susigriebė,  kad  vis  dar  stypčioja  ant  galų 
pirštų,  tad  tik  išėjęs  į  gatvę  ir  uždaręs  nutriušusius  sodo  vartus, 
vėl  pasileido  įprastais  žingsniais.  Nebūtų  drįsęs  teigti,  kad  apsi¬ 
lankymas  pas  Estemę  būtų  jį  kiek  apraminęs,  bet  bent  jau  dabar. 


nors  ir  liko  visi  tie  siaubai  ir  netikrumai,  moteriškės  kategorišku¬ 
mas  veikė  jį  kaip  vaistai,  ir  nors  dar  neturėjo  atsakymo  nė  į  vieną 
klausimą,  vis  tiek  juto  -  pagaliau  atsirado  bent  vienas  žmogus, 
kuriuo  galima  besąlygiškai  pasikliauti.  Anksčiau  buvo  daug 
prasčiau  -  susivokti  ir  spręsti  reikėjo  jam  vienam,  o  jis  visai  ne¬ 
išmano  šio  pasaulio  reikalų!  -  dabar  gi  teliko  viena:  deramai  at¬ 
likti  pavestą  uždavinį,  o  tai,  bent  jau  jam  taip  atrodė,  tikrai  ne¬ 
bus  labai  sunku.  Mintyse  bent  dešimt  kartų  sumetė,  ką  turėtų 
įsižiūrėti,  o  nuėjęs  tik  keletą  metrų,  atsikratė  ir  neaiškumo  naš¬ 
tos  dėl  „išsigimėlio"  (paskui,  kai  susivokė,  kad  greičiausiai  turė¬ 
ta  galvoje  banginis,  reikės  jį  dar  kartą  apžiūrėti);  tad  tos  naštos 
atsikratė  ir,  prisiminęs  šaltakraujišką  moters  žvilgsnį,  atsikratė 
ir  anksčiau  tokį  didelį  nerimą  kėlusios  miglos  „o  ką  man  dary¬ 
ti?",  ir  kai  skersgatvio  pradžioje  vos  neužlėkė  ant  pono  Harerio, 
o  tasai  prabėgdamas  šūktelėjo  („Dabar  jau  viskas  atsistos  į  savo 
vietas,  bet  būtų  daug  geriau,  jei  jūs,  vaikine,  čia  nesitrainiotumė- 
te!.."),  Valuška  tik  nusišypsojo  jam  ir  jau  visai  pradingo  minioje, 
nors  ir  buvo  pasišovęs  viską  mielai  išaiškinti:  „...o  ne,  jūs  klysta¬ 
te,  pone  Hareri,  mano  vieta  kaip  tik  čia!.."  Aikštėje  dabar  jau 
degė  daugybė  laužų  ir  visur  kur  prie  metrinių  liepsnų  šildėsi  po 
dešimt  ar  net  dvidešimt  sustirusių  žmonių,  jie  čia  susispietė  dar 
aną  naktį,  ir  dėl  to  buvo  šiek  tiek  lengviau  pereiti  aikštę  ir  pa¬ 
žvelgti,  kas  joje  dedasi,  tad  Valuška  turėjo  progą  keletą  minučių 
laisvai  apsižvalgyti.  Galėjo  netrukdomas  pasidairyti,  bet  „atlikti 
nuodugnią  apžiūrą"  buvo  anaiptol  nelengva,  mat  niekaip  jis  ne¬ 
susidorojo  su  klausimu  dėl  minios  dydžio  (ką  galima  pamatyti, 
jei  niekas  nė  kiek  nepasikeitė?),  jis  matė  tik  prie  skubomis  su¬ 
krautų  laužų  stoviniuojančius,  rankas  trinančius,  taikiai  nusitei¬ 
kusius  žmones,  todėl  irgi  suabejojo,  ar  „nuotaikos  požiūriu"  čia 
galima  aptikti  kokių  nors  grėsmių.  „Niekas  nė  nekrusteli,  nuo¬ 
taika  gera",  -  mėgino  kurpti  vėlesnės  ataskaitos  žodžius,  bet  jie 
suskambėjo  kaip  ir  netikra  gaida,  tad  ir  jo  pasiuntinystė  toliau 
kėlė  vis  didesnių  kančių.  Paslapčiomis  sekti  visus,  tarsi  būtų 
priešai,  sukinėtis  tarp  jų  ir  manyti,  gal  jie  yra  piktadariai  ir  žudi¬ 
kai,  ir  nekalčiausiuose  jų  krustelėjimuose  iškart  įžvelgti  ką  nors 


negera  -  na,  jau  ne,  Valuška  veikiai  susivokė,  kad  neįstengs  to 
padaryti.  Anksčiau  jam  buvo  baimės  įvaręs  pernelyg  blaivus  mo¬ 
teriškės  energingumas,  bet  štai  reginys,  atsivėręs  pasižiūrėjus  į 
jaukią  laužų  šilumą  -  ūmai  jį  apėmė  neapsakomas  namų  jauku¬ 
mo  jausmas  -  tik  per  porą  minučių  išsklaidė  ir  tą  atleistiną,  bet 
gėdą  darantį  nesusipratimą,  ir  vyriausiojo  virėjo,  pono  Nadaba- 
no  kompanijos  bei  Estemės  apsiskaičiavimą,  ir  liguistą  kutrini- 
mą,  kad  „išsiaiškinimo  išalkęs  vidinis  nerimas"  (ir  kurį  laiką  dar 
ir  neramumas  dėl  pono  Esteros)  kyla  tik  dėl  paslaptingo  cirko  ir 
mįslingai  ištvermingų  žiūrovų,  pripažino  pats  sau  Valuška,  tik¬ 
tai  tame  paslaptingume,  iškart  jam  pasidarė  aišku,  galgi  slypi 
visai  paprasta  ir  stulbinamai  akivaizdi  prasmė.  Pats  irgi  sustojo 
pasišildyti  prie  vieno  laužo,  bet  jo  jau  nesuklaidino  tasai  jų  tylė¬ 
jimas  -  tyli  visi  nuleidę  galvas,  žvilgčioja  į  liepsnas  ir  retkarčiais 
atsigręžia  į  cirko  vagoną:  jam  darėsi  vis  aiškiau,  kad  toji  paslaptis 
yra  ne  kas  kita,  o  pats  banginis  -  juk  ne  kas  nors  kitas,  bet  jis  pats 
patyrė  šitai  dar  priešpiet,  kai  pamatė  jį  pirmą  kartą.  Na,  gal  ir 
keista,  šypsodamasis  apsidairė  jis  ir  pajuto  tokį  palengvėjimą, 
kad  buvo  pasišovęs  visus  apkabinti:  taigi  visi  jie,  kaip  ir  jis  pats, 
vis  dar  tebėra  nuo  to  absurdiško  padaro  negalintys  atplėšti  akių 
vergai.  Keista  -  jie  galbūt  slapčiausioje  vidaus  kertelėje  tiki,  kad 
nėra  visai  tuščias  reikalas  šalia  šitos  nepaprastos  būtybės  laukti 
kažin  ko  netikėto  neregėto.  Jis  būtinai  įsigeidė  pasidalyti  džiaugs¬ 
mu,  kad  štai  „jam  nuo  akių  nukrito  giedravalkis",  taigi  it  suokal¬ 
bininkas  pamerkė  ratu  sustojusiems  vyrams  ir  pareiškė,  kad  jį 
pakeri  „begalinis  kūrinijos  turtingumas";  pakeri,  pasakė  jis,  ir  tok¬ 
sai  jos  pasiuntinys,  kaip  štai  šitas  čionai  šiandien,  ir  jam  primena 
„Visumą,  kuri  tariamai  esanti  prarasta",  o  jau  tada  nė  nelaukė,  ką 
pasakys  kiti  -  pamojavo  atsisveikindamas  ir  nurūko  pro  žmones. 
Buvo  labai  jau  įsigeidęs  tuojau  lėkti  ir  viską  apsakyti  jį  pasiuntu- 
siems  žmonėms,  bet  juk  dar  jam  buvo  pavesta  kruopščiai  apžiū¬ 
rėti  ir  banginį  („Išsigimėlį!.."  -  nusišypsojo  jis,  prisiminęs  tą  šiur¬ 
pinantį  žodį),  tad  stojęs  prieš  komitetą  jis  norėjo  iš  tikrųjų  išsa¬ 
miai  pakalbėti  apie  viską,  užtat  pamanė,  kad  reikėtų,  jei  tik  bus 
įmanu,  žvilgtelėti  ir  į  šį  „Visumos  pasiuntinį"  ir  tik  tada  palikti 


visai  vienus  šio  vakaro,  prasidėjusio  pranašavimu  apie  artėjančią 
nelaimę,  bet  galų  gale  laimingai  pasibaigusio,  bendrus.  Vagonas 
buvo  atidarytas,  pakylų  irgi  dar  niekas  nebuvo  nuardęs,  todėl  jis 
tiesiog  negalėjo  atsisakyti  ne  šiaip  sau  „trumpai  žvilgtelėti",  o 
užeiti  ir  netgi  kiek  pastovėti  prie  kerinčio  milžino.  Banginis  pats 
vienas  gulėjo  paguldytas  priešais,  jo  gaišeną  apšvietė  tik  dvi 
blyškiai  mirksinčios  elektros  lemputės,  tarp  šių  galingų  skardos 
sienų  banginis  atrodė  dar  didesnis  ir  dar  baisesnis,  o  lauke  spau¬ 
dė  dar  šiurpesnis  šaltis,  bet  Valuška  bijoti  nė  kiek  nebijojo,  tik 
apimtas  pagarbaus  jaudulio  dabar  taip  žiūrėjo  į  banginį,  tarsi  po 
pirmo  jų  susitikimo  nutikę  įvykiai  būtų  paskatinę  jį  užmegzti  ka¬ 
žin  kokį  slaptą,  intymų,  kone  geraširdišką  ryšį,  tad  jau  ketinda¬ 
mas  eiti  iš  vagono  net  buvo  pasišovęs  juokais  pabarti  jį  (va  taip: 
„Pats  matai,  kiek  bėdų  pridarei,  o  juk  jau  labai  seniai  negali  nie¬ 
kam  nieko  bloga  padaryti..."),  bet  štai  nelauktai  jo  ausis  pasiekė 
žodžių  nuotrupos  iš  vagono.  Net  pasirodė  -  jis  lyg  ir  atpažįsta  tą 
balsą  ir,  kaip  netrukus  paaiškėjo,  tikrai  neapsiriko,  nes,  priėjęs 
prie  galinės  sienos  durų  -  už  jų  greičiausiai,  kaip  ir  buvo  pama¬ 
nęs  priešpiet,  ir  įsikūrė  cirkininkai  -  ir  priglaudęs  ausį  prie  skar¬ 
dos,  nusiklausė  pirmuosius  sakinius  („...priėmiau  jus,  kad  daly¬ 
vautumėte  pasirodymuose,  o  ne  pliurptumėte  čia  visokiausius 
niekus.  Aš  to  neleisiu.  Verskite!.."),  ir  jau  nekilo  nė  menkiausios 
abejonės:  tai  buvo  Direktoriaus  balsas.  O  jau  tai,  kas  buvo  išsako¬ 
ma  paskui  -  kažin  koks  lėtas  ir  apatiškas  būbavimas,  pasibai¬ 
giantis  tokiu  staigiu  šaižiu  lyg  ir  čirškimu  -  iš  pradžių  buvo  pro¬ 
tu  nesuvokiamas  dalykas,  Valuška  irgi  tik  tuomet  susigaudę, 
kad  Direktorius  šnekasi  ne  pats  su  savimi,  sakykim,  tarp  narve 
laikomų  meškų  ir  paukščių,  o  sako  žodžius  kam  nors  kitam,  tai 
vėlgi  sumetė,  kad  šitas  keistas  būbavimas  ir  čirškimas  irgi  yra  ne 
kas  kita,  o  žmogaus  balsas,  ir  štai  tuo  metu  tasai  ankstesnis  bū- 
bautojas  iškart  prakalbo  vengriškai  su  labai  jau  dideliu  akcentu: 
„Jis  sako:  niekas  negali  sutrukdyti  jam  niekaip.  Ir  jis  nesupran¬ 
ta,  ko  nori  sakyti  ponas  Direktorius..."  Dabar  jau  Valuška  aiš¬ 
kiai  susivokė  esąs  nelauktas  pokalbio,  o  gal  veikiau  susikirtimo 
liudytojas,  jau  visai  nebegalintis  įveikti  smalsumo,  bet  vis  dar 


nevaliojantis  aiškiai  suprasti,  kodėl  kilo  tasai  susižodžiavimas  ir 
kas  čia  su  kuo  susikirto  per  šį,  kaip  atrodo,  piktą  pokalbį,  kitaip 
sakant,  kam  ponas  Direktorius  išties  adresuoja  savo  reikalavimą, 
kad  būtų  jo  klausoma  (dabar  taip  pasakė:  „Pasakykite  jam,  kad 
aš  negaliu  dar  kartą  rizikuoti  geru  trupės  vardu.  Anas  kartas 
buvo  paskutinis"),  ir  kai  po  dar  vieno  būbavimo,  užsibaigusio 
tokiu  pat  čirškimu  ir  vėlgi  pavirtusio  vengrišku  būbavimu  (štai 
taip:  „Jis  sako:  jis  nepripažįsta  valdžios,  aukštesnės  už  savo  gal¬ 
vą.  Ir  kad  ponas  Direktorius  rimtai  neapgalvoja  apie  tai"),  paga¬ 
liau  štai  pasisekė  atskirti  žodžius  nuo  to  paukštiško  čirškimo,  ir 
jis,  tik  įsiklausęs  į  ištartas  frazes,  suprato,  kas  galėjęs  jas  pasakyti 
ir  apskritai  kelių  jų  ten  esama  toje  mįslingoje  patalpoje.  „Tegu  jis 
užsirašo  sau  ant  kūdikio  didumo  kaktos,  -  šaukė  praradęs  kan¬ 
trybę  ponas  Direktorius,  ir  Valuška,  pajutęs  dūmo  kvapą,  tarsi 
net  išvydo,  kaip  tas  dūmas  vinguriuoja  nuo  cigaro  aukštyn,  -  aš 
jo  neišleisiu,  o  jei  taip  būtų,  kad  turėčiau  jį  išleisti,  tai  jis  tenai  nė 
necyptelės.  O  jūs  irgi  jam  nevertėjausite.  Jūs  liksite  čia.  Aš  jį  išve¬ 
siu.  Beje,  jis  jau  išmestas  iš  darbo.  Na,  taip,  jau  atleisti  jūs  abu." 
Po  tokio  grėsmingo  ir  ryžtingo  pareiškimo  Valuškai  iškart  pasi¬ 
darė  aišku,  kad  šitas  būbavimas  ir  šitas  čirškimas  -  jis  vėl  pasi¬ 
kartojo  tokia  pat  seka  -  nepriminė  jam  nieko,  ką  buvo  girdėjęs  iki 
šiolei,  bet,  šiaip  ar  taip,  jie  bendrauja  taip  kalbėdami,  kaip  žmo¬ 
nės,  tad  tenai,  be  sodriu  balsu  autoritetingai  įsakinėjančio  šeimi¬ 
ninko,  esama  dar  dviejų  -  kaip  jam  atrodė,  skurdžioje,  tačiau  dėl 
pono  Direktoriaus  itin  didelio  reiklumo  veikiausiai  turinčioje 
būti  jaukioje  -  miegojimo  patalpoje,  ir  dar  jis  nė  kiek  neabejojo, 
kad  vienas  iš  tų  dviejų,  tasai  būbaujantis,  neturėtų  būti  kas  nors 
kitas,  o  tik  tasai  rytą  matytas  bilietų  pardavėjas  imtynininko  no¬ 
simi.  Taip  manyti  leido  jau  pats  jam  prilipęs  pavadinimas,  kitaip 
sakant,  „Tarnas",  o  dar  pasiklausęs  ir  tuojau  šį  tą  nusiklausęs  iš 
jam  siaubą  keliančio  ir  daug  ką  paaiškinančio  žodžiavimosi  tarp 
dviejų  žmonių  -  tasai  antrasis  šios  uždaros,  o  gal  ir  viešos  kom¬ 
panijos  narys  ir  buvo  anas  mėsos  kalnas,  tat  tokia  iškilusi  tikimy¬ 
bė  leido  Valuškai  (jam  jau  tada  kažkoks  vidinis  balsas  pašnibždė¬ 
jo:  jis  pats  pagaliau  atsidūrė  tokioje  vietoje,  kurioje  ras  atsakymą 


į  visus  klausimus,  o  ir  įvykiai  vis  greitėdami  krypo  kaip  tik  į  tą 
pusę;  štai  pagaliau  jis  irgi  perpras  to  mįslingo  pokalbio  prasmę) 
tarsi  išvysti  gremėzdišką  bilietų  pardavėjo  figūrą  už  skardinių 
durų:  tai  jis,  patekęs  tarp  priešiškas  pozicijas  užėmusių  ir  šoku¬ 
sių  vienas  prieš  kitą  ginčininkų,  verčia  ir  tą  tarsi  neartikuliuotą, 
keistą  kalbą,  ir  Direktoriaus  žodžius,  kad  jie  galėtų  suprasti  vie¬ 
nas  kitą.  Kol  kas  Valuška  neįstengė  susivokti,  kas  ten  kalba  ir 
kieno  žodžius  verčia  Tarnas,  kitaip  sakant,  kas  galėtų  būti  tasai 
trečiasis  asmuo,  irgi  įsikūręs  neprieinamoje  patalpoje,  bet  nieko 
nepaaiškino  nei  atsakymas  (būbaujantis  milžinas  taip  išvertė: 
„Jis  sako  -  jis  pasirinko  į  mane,  ir  bijo  -  ponas  Direktorius  gali 
paleisti  jį  iš  glėbio"),  nei  toje  patalpoje  veikiausiai  pučiančio  ci¬ 
garo  dūmus  šeimininko  nuskambėję  žodžiai  („Pasakykite  jam, 
kad  man  nepatinka  toks  jo  akiplėšiškumas!").  Nepaaiškino,  tik 
dar  daugiau  viską  sujaukė:  juk  jei  banginio  palydoje  iki  šiolei 
dar  nematytą  (ir,  pasiklausius  žodžiavimosi,  veikiausiai  dėl  ko¬ 
kių  nors  priežasčių  tiesiog  slėptą)  narį  reikia  nešti,  anot  jų  („gal: 
ant  rankų?"),  tai  vėl  kyla  klausimas:  jei  jį  iš  tikrųjų  priėmė  kaip 
cirko  pasirodymų  dalyvį,  tai  kodėl  jis  taip  ir  nepasirodė;  tikrai 
buvo  neįmanomai  sunku  atsakyti  į  tokį  klausimą,  o  iš  nuskam¬ 
bėjusio  atsakymo  (kad  ir  tokio:  „Jį  suima  juokas,  jis  žinoti,  kad 
už  sienos,  lauke,  yra  jo  šalininkai.  Tie  šalininkai  nepamiršta, 
kas  jis  toks.  Jam  neveikia  paprasta  jėga,  jis  turi  magnetinė 
jėga"),  iš  tokio  pasipūtėliško  atsikirtimo  paaiškėjo  nebent  tik 
tiek,  kad  nenustelbiamą  autoritetą  spinduliuojantis  ir  iš  pirmo 
žvilgsnio  viską  tvirta  ranka  valdantis  ponas  Direktorius  yra  ne¬ 
abejotinai  priremtas  prie  sienos,  nes  susikirto  su  kažin  kuo  to¬ 
kiu,  kuris  esantis  galingesnis  už  tą  poną.  „Įžūlumas!"  -  suriko 
ponas  Direktorius  ir  šitaip  kone  atvirai  pripažino  ir  savo  pri¬ 
klausomybę,  ir  bejėgiškumą,  o  štai  vis  labiau  įsibauginantis 
liudytojas  prie  durų,  pats  tolydžio  vis  labiau  šiurpdamas,  taip 
pamanė:  ko  gero,  dėl  tokios  siaubingos  griaudžiančio  balso  jė¬ 
gos  galgi  žodžiavimasis  pasidarys  bent  kiek  švelnesnis.  „Jo  ma¬ 
gnetinė  jėga,  -  toliau  griaudėjo  pašaipiu  balsu  ponas  Direkto¬ 
rius,  -  kūno  negalia!  Apsigimėlis,  sakau  skiemenuodamas,  kad 


būtų  suprantamiau  -  ap-si-gi-mė-lis,  ir  neturi  jis  jokių  galių,  pats 
jis  irgi  šitai  žino  ne  prasčiau  už  mane.  O  Hercogo,  -  sudėjo  visą 
panieką,  kiek  tik  jos  turėjo  Direktorius,  -  vardą  sumaniau  jam  aš 
verslo  sumetimais!  Išverskite  jam:  tai  aš  sumaniau  jį!  Ir  kad  aš 
esu  vienas  iš  mūsų  dviejų,  turintis  bent  jau  menką  nuovoką  apie 
tą  pasaulį,  kurio  vardu  dabar  jis  pliurpia  visokiausias  nesąmones 
ir  meluoja,  ir  kursto  susibūrusias  padugnes!!!"  Iškart  nuskambė¬ 
jo  atsakymas:  „Jis  sako  -  jo  šalininkai  stovi  už  sienos,  lauke,  ir  jis 
neturi  kantrybės.  Jis  reiškia  jiems  viena  -  Hercogas."  -  „Tada,  - 
užriaumojo  ponas  Direktorius,  -  jis  jau  išmestas  iš  darbo!!!"  Buvo 
ne  visai  aišku,  kas  čia  kertasi  žodžiais  ir  dėl  ko,  bet  toksai  susikir¬ 
timas  jau  spėjo  įvaryti  nemažai  baimės,  ir  štai  tirtantis  Valuška, 
sustingęs  prie  skardinės  sienos  it  statula,  rimtai  išsigando  bene 
pirmą  kartą.  Pajuto  -  gniuždantys  žodžiai  „apsigimėlis",  „kurs¬ 
to",  „magnetinė  jėga",  „padugnės"  stumia  jį  į  tą  grėsme  alsuo¬ 
jančią  erdvę,  kurioje  esama  viso  to,  ko  nepavyko  išsiaiškinti 
ankstesnėmis  valandomis  ir  ką  per  ištisus  praėjusius  mėnesius 
jis  laikė  niekų  niekais:  dabar  štai  tie  dalykai,  iškart  susijungę  į 
vieną  vienintelį  šiurpų  vaizdą  su  ryškiais  kontūrais,  pasidarys 
matomi,  o  nesąmoningas  jo  kliovimasis  (kad,  sakykim,  tarp 
„Apynio"  viešbučio  grindis  užklojusių  stiklo  duženų  ir  dar  visai 
neseniai  jo  ranką  suspaudusios  ir  it  grandinėmis  surakinusios 
draugiškos  rankos  arba  Kareivių  skersgatvyje  prasidėjusio  ner¬ 
vingo  posėdžiavimo  ir  tarp  kantraus  ilgo  minios  laukimo  aikštė¬ 
je  nėra  ir  negali  būti  jokio  ryšio)  dėl  šitų  „gniuždančių  žodžių", 
tarsi  iš  jo  susijaukusio  patyrimo  ir  įspūdžių  susidėliojęs  vaizdas 
turėtų  nušviesėti  it  kraštovaizdis  galutinai  išsisklaidžius  rūkui  - 
tad  gali  būti,  kad  tie  dalykai  susiję,  o  jų  prasmė  atkreipia  akis  į 
„kažin  kokią  didelę  nelaimę".  Šiame  grumtynių  etape  jis  dar  ne¬ 
įstengė  numatyti,  kuo  visa  tai  galėtų  baigtis,  tiktai  kad  ir  priešin¬ 
tųsi  gal,  nes  veikiai  sužinos,  kodėl  reikėtų  priešintis,  tarsi  šitaip 
būtų  galima  sustabdyti  visa  tai  ir  gintis,  tarytum  dar  būtų  vilties 
užgniaužti  instinktą  -  kolei  kas  jis  dar  nebuvo  užčiuopęs  tokios 
gynybos  sąlyčio,  sakykim,  su  cirku  drauge  atsibeldusia  minia  ir 
su  isteriškomis  miestiečių  nuojautomis.  Tik  tokia  viltis  vis  labiau 


blėso,  nes  pikta  pono  Direktoriaus  kalba  ant  vieno  siūlo  vėrė  vi¬ 
sus  ankstesnius  jo  patyrimus  -  ir  vyriausiojo  virėjo  susirūpinimą, 
ir  desperatiškas  pono  Nadabano  kompanijos  nuotaikas,  ir  atmin¬ 
tiną  sustirusios  publikos  pasipiktinimą,  ir  jį  pasiuntusių  į  aikštę 
žmonių  nurodymus  dėl  vadinamojo  „išsigimėlio"  -  ir  atskleidė 
visų  jų  šiurpą  keliančią  priklausomybę,  tad  ir  jis,  ne  kur  dėsiesi, 
turėjo  pats  sau  pripažinti:  miestiečių  amžinas  ir  nuo  vakar  jau  iki 
isterijos  pakilusias  nelaimės  nuojautas  jis  laikė  nė  kiek  nepama¬ 
tuotomis  ir  net  šaipėsi  iš  jų,  bet  pasirodė,  kad  klydo  ne  jie,  o  jis 
pats.  Jau  tada,  kai  dėl  pono  Direktoriaus  pasakytos  anos  garsio¬ 
sios  kalbos  apie  tuojau  išvažiuojantį  cirką  kilo  demonstratyvus 
publikos  pasipiktinimas,  jis  bene  pirmą  kartą  pamanė,  kad  gali 
visko  nutikti,  bet  ir  visuomet,  ir  tą  kartą  dar  pavyko  jam  išvengti 
prievartos  ir  atmesti  prielaidą,  kad  faktai  iš  tikrųjų  remia  tamsias 
vietos  žmonių  pranašystes,  o  štai  Kareivių  skersgatvyje  pats  pri¬ 
pažino,  kad  jo  nerime  dėl  pono  Esteros  būta  ir  „einant  į  čia  persi- 
davusio"  visuotinio  siaubo,  dabar  irgi  nė  už  ką  neįstengė  pa¬ 
slapčiomis  nesiklausyti  šitų  kalbų  ir  atsiplėšti  nuo  durų  ir  vėlgi 
turėjo  ir  pats  suprasti,  kad  po  ištikusios  baimės  jis  visuomet  pa- 
jusdavęs  palengvėjimą,  tik  šįkart  jo  nepatyrė,  ir  šį  sykį  akyse  iš¬ 
kilę  baisumai  tokie  ir  liks  ir  jis  nė  už  ką  neatsikratys  pragariškos 
baigties  nuojautos.  „Jis  sako,  -  vis  dar  buvo  grumiamasi  užu  sie¬ 
nos,  -  gerai.  Nuo  šios  akimirkos  jis  eina  ant  savo  savarankišku¬ 
mo.  Jis  palieka  ponas  Direktorius,  jo  nedomina  banginis.  Jis 
mane  pasiima  kartu..."  -  „Jus?"  -  „Aš  eisiu,  -  šaltai  išpoškino 
Tarnas,  -  tegu  tik  jis  pasakys.  Tik  jis  yra  pinigai.  Ponas  Direkto¬ 
rius  vargšas.  Hercogas  reiškia  ponui  Direktoriui  pinigai."  -  „Tik 
jau  bent  jūs  nevadinkite  jo  Hercogu!  -  užsiplieskė  ponas  Direk¬ 
torius,  o  paskui  po  trumpos  pertraukos  išrėžė,  -  pasakykite  jam, 
kad  man  vaidai  ne  prie  širdies.  Išleisiu  jį,  bet  su  viena  nediduke 
išlyga.  Kad  išėjęs  jis  nė  necyptelės.  Kad  nepasakys  nė  vieno  vie¬ 
nintelio  žodelyčio.  Kad  jis  tylės  kaip  žemė."  Tai  tokia  susitaiky¬ 
mo  intonacija  -  ankstesnis  draskymasis  nurimo,  jau  kalbama 
prislėgtu  balsu,  atsisakoma  ankstesnių  reikalavimų  -  Valuškai 
neabejotinai  sakė:  grumtynės  baigėsi,  ponas  Direktorius  patyrė 


pralaimėjimą,  Valuška  irgi  jau  suprato  kokį,  o  čirškiantis  balsas 
aiškiai  bylojo,  kad  būtinai  įvyks  tas  kažkas,  ką  valdžią  prara¬ 
dęs  trupės  šeimininkas  nori  žūtbūt  sustabdyti;  ir  jis  nuo  staiga 
ištiškusio  akinančio  nušvitimo  pasijuto  it  į  žudantį  reflektoriaus 
spindulių  pluoštą  pakliuvusi  katė  ant  plento:  nevaliojo  pajudinti 
nė  vienos  kūno  dalelės,  buvo  tarsi  suparalyžiuotas  ir  bejėgiškai 
spoksojo  į  duris  įšaldytame  iki  ledo  žvarbumo  vagone.  „Jis 
sako,  -  varė  toliau  vertėjas,  -  ponas  Direktorius  negali  turėti  jo¬ 
kia  išlyga.  Pas  poną  Direktorių  eina  pinigai,  o  pas  Hercogą  šali¬ 
ninkai.  Viskas  turi  savo  kainą.  Ginčytis  -  tuščias  reikalas."  -  „Jei 
jo  sukurstyti  ginkluoti  banditai  suniokos  miestus,  -  pavargusiu 
balsu  dėstė  Direktorius,  -  po  kiek  laiko  neturėsime  kur  nuva¬ 
žiuoti.  Išverskite  jam  šitai."  -  „Jis  sako,  -  buvo  greitai  atsakyta,  - 
jis  nenori  važiuoti  niekur  ir  niekad.  Tai  ponas  Direktorius  vis  jį 
vežioja.  Ir  dar  jis  sako,  kad  nesupranta,  ką  reiškia  -  po  kiek  laiko. 
Dabar  jau  irgi  niekas  nėra.  Jis  mano  kitaip  nei  ponas  Direkto¬ 
rius  -  jis  mano,  kad  iš  viskas  išeina  prasmė.  Iš  kiekvienas  atski¬ 
rai.  Bet  ne  iš  viskas,  taip  tik  ponas  Direktorius  įsivaizduoja."  - 
„Tegu  jis  nemano,  kad  aš  įsivaizduoju,  -  prašneko  Direktorius  po 
ilgos  tylos.  -  Ką  jau  žinau,  tai  žinau:  jei  jisai  jų  neapramins,  o  dar 
pakurstys,  jie  suniokos  šitą  miestą."  -  „Ką  jau  pastatė  ir  ką  dar 
pastatys,  -  vertė  Tarnas  dar  šaižesnį  čirškimą,  -  ką  padarė  ir  ką 
dar  padarys,  viskas  tik  melas  ir  apsigavimas.  Ką  galvoja  ir  ką  dar 
pagalvos,  tai  kelia  tik  juokas.  Užtat  galvoja,  kad  bijo.  Kas  bijo,  tas 
nieko  neišmano.  Jam  patinka,  sako  jis  pats,  kai  kiekvienas  daik¬ 
tas  virsta  griuvėsiai.  Nes  griuvėsiai  yra  kiekviena  statyba,  tai  me¬ 
las  ir  apsigavimas,  jis  toks,  kaip  lede  įšalęs  oras.  Statyba  yra  tik 
pusė  reikalas,  o  griuvėsiai  yra  visas  reikalas.  Ponas  Direktorius 
bijo  ir  nesusigaudo,  šalininkai  nebijo  ir  susigaudo,  ką  jis  sako."  - 
„Prašau  jam  štai  ką  pasakyti!  -  vėl  užsiplieskė  Direktorius.  - 
Mano  tvirtu  įsitikinimu,  jo  pranašystės  -  pliurpalai  nei  į  tvorą, 
nei  į  mietą,  tegu  jis  rėžia  jas  visokioms  padugnėms,  o  ne  man. 
Dar  pasakykite  jam,  kad  aš  neketinu  jo  klausytis,  nė  nemanau 
juo  rūpintis  ir  nesiimu  atsakomybės  už  jo  darbelius,  tad  jūs,  po¬ 
nai,  nuo  šios  akimirkos  laisvi...  Tik  man  atrodo,  -  dar  pridūrė 


Direktorius  ir  reikšmingai  atsikrenkštė,  -  jūs  geriau  padarytu¬ 
mėte,  jei  tą  Hercogėlį  įgrūstumėte  į  būdą  ir  duotumėte  jam  dvi¬ 
gubą  grietinės  porciją,  o  pats  pasiimtumėte  vadovėlį  ir  galų  gale 
padoriai  išmoktumėte  vengriškai."  -  „Hercogas  šaukia,  -  būbojo 
dabar  toks  pat  viskam  abejingas  ir  visai  nekreipiantis  dėmesio  į 
Direktorių  Tarnas  (per  tą  laiką  isteriškas  čirškimas  nesiliovė  nė 
akimirką),  -  jis  sako:  jis  visada  laisvas  pats  sau.  Jis  stovi  už  reika¬ 
lų.  Ir  už  reikalų  jis  mato  savyje  pačiame  viską.  Viskas  yra  galuti¬ 
niai  griuvėsiai.  Šalininkams  jis  -  Hercogas,  bet  jo  matymas  toks, 
kad  jis  yra  didžiausias  Hercogas.  Tik  jis  mato  viską,  nes  jis  mato, 
kad  visko  nėra,  sako  jis.  O  tai,  ko  reikia  Hercogui—  reikia  visa¬ 
da...  matyti  akimis.  Jo  šalininkai  darys  griuvėsius,  nes  jie  teisingai 
supranta,  ką  jis  mato.  Šalininkai  supranta:  kiekvienas  dalykas  yra 
apsigavimas,  bet  jie  nežino  kodėl.  Hercogas  žino:  nes  viskas  - 
nieko  nėra.  Ponas  Direktorius  neteisingai  supranta,  ponas  Direk¬ 
torius  yra  kliuviniuose.  Hercogui  jau  įgriso,  ir  jis  išeina."  Nuščiu¬ 
vo  audringas  čirškimas,  liovėsi  ir  būbavimas.  Direktorius  irgi 
nieko  nepasakė,  o  jei  būtų  ką  ir  sakęs,  Valuška  jau  būtų  nieko 
negirdėjęs,  nes  su  paskutiniais  žodžiais  jis  jau  šoko  trauktis  atbu¬ 
las,  ir  tikrąja  žodžio  reikšme  traukėsi,  kad  jo  ausys  negirdėtų  to¬ 
kių  šlykščių  žodžių,  traukėsi,  vis  traukėsi,  kolei  nugara  užkliudė 
išžiodintus  banginio  nasrus.  Ir  tada  jau  viskas  kažin  kaip  keistai 
susisiūbavo,  vagonas  pradingo  iš  akių,  šalimais  lėkė  žmonės,  ir 
tas  lėkimas  liovėsi  tik  tada,  kai  jis,  įsibrovęs  į  patį  minios  tanku¬ 
myną,  nelauktai  susivokė,  kad  niekaip  neįstengia  aptikti  naujai 
iškepto  savo  pažįstamo  ir  negali  jam  pasakyti  to,  kas  svarbiausia: 
tai,  ką  jie  netrukus  bus  paraginti  daryti,  yra  tikriausias  košmaras 
ir  kad  nė  už  ką  nevalia  paklusti  tam,  ko  jie  laukė  ir  tebelaukia  iki 
šiolei.  Nesulaukia,  o  atsikvošėjusį  sykiu  jį  prislėgęs  nelengvai  pa¬ 
keliamas  sunkumas  per  keletą  minučių  sugriovė  viską,  ką  iki  šio¬ 
lei  galvojo  apie  cirką  šią  popietę  ir  ištisą  šią  dieną,  jam  ir  ūžė 
galvoje,  ir  gėlė  pečius,  ir  purtė  šaltis,  ir  įžiūrėjo  ne  žmonių  vei¬ 
dus,  o  tik  išskydusias  jų  kontūrų  dėmes.  Jis  blaškėsi  tarp  laužų  ir 
mėgino  nusakyti  viską  spazmų  spaudžiama  gerkle  vos  ne  per 
pusę  nukandamomis  frazėmis  (tik  „apgavystė...",  tik  „pagieža...". 


tik  „gėda...")  ir  vargu  ar  kas  nors  kitas  galėjo  suprasti  tai,  ką  jis 
norėjo  pasakyti,  tad  blaškėsi  jis,  bet  negalėjo  nė  kiek  kitiems  padė¬ 
ti,  nors  ir  norėjo,  neįstengė  padėti  nė  pats  sau,  nes  tai,  ką  jisai  su¬ 
žinojo  po  tokios  didelės  savo  lengvatikystės  ir  patiklumo,  ūmai 
pranoko  visų  jų  žinojimą,  ir  vien  tik  pats  Hercogo  egzistavimas 
darė  neįmanomą  bet  kokią  pagalbą,  ir  jis  tai  puikiai  suvokė.  „Di¬ 
delė  nelaimė!"  -  grumėjo  jo  mintyse,  ir  jis  visai  nepajėgė  nuspręs¬ 
ti,  ar  dabar  reikėtų  kur  nors  eiti.  Pirmiausia  prisiminė  poną  Esterą 
ir  jau  pasuko  į  prospekto  pusę,  vėl  nelauktai  persigalvojo,  apsi¬ 
gręžė,  bet  žengęs  porą  žingsnių  netikėtai  sustojo  it  žmogus,  kuris 
staiga  susivokė,  kad  vis  dėlto  reikėtų  laikytis  pirmesnio  sumany¬ 
mo.  Dar  visai  neseniai  buvo  stabtelėjęs,  dabar  vėl  dūmė  it  akis 
išsvilęs,  tai  šen,  tai  ten  šmėsčiojo  laužų  šviesos,  vėl  netoliese  pašė¬ 
lo  lakstyti  žmonės,  pasišovęs  išsilenkti  jų  pats  pajuto:  aikštę  -  kaip 
keista  -  užgulė  labai  didelė  tyla,  nieko  jis  daugiau  negirdėjo,  tik 
savo  paties  šnopuojančio  alsavimą,  einantį  tarsi  iš  vidaus  ir  labai 
stiprų  -  kaip  tada,  kai  žmogus  pasilenkia  visai  arti  prie  besisu¬ 
kančio  vandens  malūno  rato.  Paskui  vėl  netikėtai  atsidūrė  Karei¬ 
vių  skersgatvyje  ir  jau  kitą  akimirką  beldėsi  į  moteriškės  duris; 
dar  prieš  užeidamas  į  tuos  namus,  jis  buvo  daug  kartų  kartojęs  jį 
draskančias  frazes  („Esteme,  paklausykite,  ištiko  labai  didelė  ne¬ 
laimė!  Esteme,  rimtai  sakau,  mieste  didelė  nelaimė!"),  tačiau  vis¬ 
kas  buvo  veltui:  jam  nepasisekė  patraukti  nei  šeimininkės,  nei  jos 
svečių  dėmesio  -  jie  nepanoro  nieko  suprasti.  „Tai  jūs  dėl  to...  išsi¬ 
gimėlio,  ar  ne?  Tai  jo  taip  išsigandote?  -  klausė  moteriškė  šypso¬ 
damasi  pasikliaujančio  savimi  žmogaus  šypsena,  tuomet  jisai  su 
siaubu  akyse  puolė  linkčioti,  bet  ji  tik  tiek  tepasakė,  -  tikrai  nėra 
ko  stebėtis!  Tikrai  nėra  ko  stebėtis!"  -  o  jau  tada  pasikliaujančio 
savimi  žmogaus  šypsena  nejučiomis  virto  susirūpinusiu  griežtu 
žvilgsniu,  ir  ką  gi  -  jis  buvo  nuvestas  prie  dar  vienos  likusios  lais¬ 
vos  taburetės,  o  jau  ten  mėginantį  desperatiškai  priešintis  Valuš- 
ką  pasodino  tiesiog  per  jėgą  ir  nuraminimui  pasakė,  kad  „ir  mūsų 
nedidukas  ir  šilto,  ir  šalto  matęs,  bet  draugiškas  būrelis  jau  buvo 
ne  juokais  sunerimęs,  ir  taip  buvo  iki  tolei,  kol  sugrįžo  ponas 
Hareris  ir  galų  gale  parnešė  gerą  naujieną",  tad  Valuška  dabar 


irgi  galintis  apsiraminti  -  visai  neseniai  („Ačiū  Dievui!")  buvo 
gautas  rimtas  pažadas,  kad  per  valandą  toji  riaušininkų  šutvė  su 
savo  banginiu  ir  Hercogu  pagaliau  išsinešdina  iš  miesto.  Tai  iš¬ 
girdęs  Valuška  tik  energingai  papurtė  galvą,  pašoko  nuo  tabure¬ 
tės  ir  pakartojo  vis  dar  it  sirena  gaudžiančią  jame  frazę,  o  pas¬ 
kui,  kiek  tik  įstengė,  pamėgino  „kuo  paprastesniais  žodžiais" 
paaiškinti,  kad  jis  visai  atsitiktinai  išgirdęs  grėsmingą  susižo- 
džiavimą  ir  tuomet  sužinojęs:  Hercogas  niekur  neišvažiuoja  - 
apie  tai  negali  būti  nė  kalbos.  O  mes  žinome  šį  tą  daugiau,  vėl 
primygo  prie  taburetės  sunkiai  paklūstantį  Valušką  moteriškė  ir 
drausmindama  kaire  ranka  spaudė  jam  pečius,  bet  ji  suprantan¬ 
ti,  kodėl  vien  tik  pats  Hercogu  vadinamo  nusikaltėlio  buvimas 
taip  įaudrino  jį,  matyt,  taip  jau  bus,  „nes  jei  aš  neklystu,  -  pridū¬ 
rė  ji  patyliukais  su  atlaidžia  šypsena,  -  jūs  tik  dabar  užkliudėte 
problemos  šaknį".  Ji  puikiai  suprantanti,  dabar  jau  moteriškė 
pakėlė  balsą,  kad  visi  girdėtų,  o  permesta  Valuškai  per  pečius 
kairė  jos  ranka  neleido  tam  vyrui  nė  krustelėti,  taigi  ji,  nepalau¬ 
žiama  šeimininkė,  visa  tai  suprantanti,  ir  jai  esą  viskas  labai  aiš¬ 
ku,  nes  ir  pati  yra  patyrusi,  ką  jaučia  žmogus,  pirmąkart  akis  į 
akį  susiduriantis  su  cirku  apsimetusios  apgavikų  gaujos  tikrąja 
esme  („su  šituo  Trojos  arkliu,  jei  mano  užuomina  jums  ką  nors 
sako...").  „Prieš  gerą  pusvalandį,  -  griaudėjo  mažame  kambarė¬ 
lyje  skardus  Estemės  balsas,  -  mes  turėjome  realų  pagrindą  ma¬ 
nyti,  kad  trupės  Direktoriui  nepavyks  sutramdyti  šito  įžūlaus 
pavaldinio,  bet,  kaip  jau  yra  sakęs  ponas  Hareris,  tas  pats  ponas 
Direktorius,  kurio  tikrai  negalėtume  nieku  apkaltinti,  pats  pažy¬ 
mėjo,  kad  jam  pasisekė  nuramdyti  šitą  „prie  jo  paties  krūtinės 
šildytą  gyvatę",  tad  dabar  vėlgi  turime  realų  pagrindą  manyti, 
kad  viskas  pakrypo  gera  linkme,  kitaip  sakant,  pabudo  trupės 
vadovo  atsakomybė,  jis  energingai  užkirto  blogiui  kelią,  ir  netru¬ 
kus  tas  velnio  vaikas  jau  nebekels  mums  grėsmės.  Ačiū  ponui 
Hareriui,  jau  žinome,  -  aistringai  ir  netgi  pakiliai  postringavo  Es- 
temė,  žodžiai  visai  nesiderino  su  jos  dvasios  būsena,  o  veikiau 
atskleidė  jos  pačios  kategoriškai  neabejotiną  svarbą,  -  kas  slypi 
už  šios  susibėgusios  iš  visų  pakampių  šutvės,  šitos  pernelyg  visas 


pakantumo  ribas  peržengusios  ypatingos  gaujos  paslaptingumo, 
tik,  laimei,  jau  viskas  praėjo  -  štai  mus  pasiekė  pirmoji  žinia,  kad 
cirkas  išvažiuoja,  todėl,  aš  manyčiau,  nereikėtų  mums  toliau 
skleisti  panikos,  kaip  tai  darote  jūs,  beje,  tai  atleistina,  -  nusišyp¬ 
sojo  ji  Valuškai,  -  bet  būtų  daug  geriau,  jei  mes  visi  pagalvotume, 
ką  ir  kaip  iš  tikrųjų  turėtume  daryti  ateityje,  nes  po  viso  to,  kas 
šiandien  dėjosi  mūsų  mieste,  nieku  gyvu,  -  pasižiūrėjo  ji  į  kampe 
susigūžusį  poną  rotušės  pirmininką,  -  nevalia  nedaryti  išvadų. 
Aš  nesakau,  kad  mes  dabar,  tučtuojau,  galėtume  rasti  galutinį 
visų  klausimų  sprendimą,  ne,  -  papurtė  galvą  Estemė,  -  taip 
teigti  tikrai  būtų  neteisinga,  bet,  sėkmingai  pasibaigus  visiems 
tokiems  įvykiams,  galėtume  konstatuoti  tik  šit  ką:  mūsų  miestą, 
daugeliu  atžvilgių  paženklintą  prakeiksmo  ženklu  („Bejėgišku¬ 
mo  prakeiksmas!"  -  šūktelėjo  tuo  metu  kaip  senas  Estemės  pa¬ 
žįstamas  ponas  Hareris),  jau  niekas  negalės  valdyti  senais  meto¬ 
dais!"  Tokia  kalba,  kelianti  į  neregėtai  dideles  aukštybes,  kurias 
vos  galima  užmatyti,  veikiausiai  buvo  pradėta  sakyti  jau  tada, 
kai  dar  Valuška  nebuvo  atėjęs,  ir  vargu  ar  kitas  kas  galėjo  ja  di¬ 
džiuotis  taip,  kaip  pati  deganti  noru  tapti  nugalėtoja  oratorė,  ir 
kaip  tik  šiame  taške  subalansuotas  jos  iškilmingų  žodžių  pakilu¬ 
mas  neabejotinai  pasiekė  kulminaciją,  tad  Estemė,  nugalėtojos 
žvilgsniu  pergalingai  apsidairiusi  aplinkui,  ją  ir  užbaigė  -  kol 
kas  jai  pakako  ir  tiek.  Kampe  susigūžęs  ponas  rotušės  pirminin¬ 
kas  apsiblaususiomis  akimis  buvo  įsistebeilijęs  prieš  save,  daž¬ 
nai  ir  pritariamai  linksėjo  galva,  tačiau  visa  išsikamavusi  jo  esybė 
rodė,  kad  jame  be  perstojo  grumiasi  geidžiamas  palengvėjimas  ir 
sopulinga  graužatis.  Nekėlė  klausimų  tik  pono  miesto  policijos 
viršininko  pozicija,  nors  šią  akimirką  jis  niekaip  jos  neišreiškė, 
tik  atlošęs  galvą  ir  prasižiojęs  tebemiegojo  ant  lovos  teisiųjų  mie¬ 
gu,  ir  tetrūko  vieno  -  jis  nedavė  ženklo,  kad  išdėstytoms  mintims 
savo  ruožtu  pritaria  be  jokių  išlygų.  O  štai  ponas  Hareris,  pa¬ 
siuntinys  ir  gerų  naujienų  skleidėjas,  pasirengęs  ir  veiksmais,  ir 
žodžiais  visur  ir  visada  stoti  Estemės  pusėn,  bene  vienintelis  pa¬ 
malonintas  šioje  „sukrečiančio  turinio  kalboje"  ir  apdovanotas 
tokiu  dėmesiu,  dar  smarkiau  pritarė  jai  (o  jei  būtų  galėjusios  kai- 


bėti  jo  akys  ir  širdis,  jos  būtų  dar  daugiau  pasakiusios),  jo  sutri¬ 
kusį  sujaudintą  veidą  buvo  išmarginę  įvairaus  dydžio  riebaliniai 
navikai,  bet  jis  vis  dar  neįstengė  tikrai  patogiai  įsikurti;  beje,  jis 
nė  kiek  neabejojo  tokį  pamaloninimą  pelnęs  atlikdamas  itin  di¬ 
delį  vaidmenį  visuose  šituose  įvykiuose.  Sėdėjo  jis  tvirtai  su¬ 
spaudęs  kojas  po  kampine  sienine  drabužių  kabykla,  rankoje 
spaudė  pelenine  paverstą  žuvų  konservų  dėžutę,  o  kita  be  pers¬ 
tojo  kratė  į  ją  cigaretės  pelenus  -  tarsi  baiminosi,  kad  pelenai  bet 
kurią  akimirką  nepabirtų  ant  švariai  iššluotų  grindų;  traukė 
dūmą  ir  vėl  kratė  pelenus,  vėl  užsitraukė  ir  iš  apačios  smailiai 
pasižiūrėjo  į  Estemę,  mat  pamanė,  kad  jų  žvilgsniai  turėtų  nesu¬ 
sitikti,  paskui  greitai  nusuko  žvilgsnį  į  šalį  ir  vėl  kratė  pelenus. 
Buvo  matyti  -  jis  ir  privengia,  ir  laukia  nesulaukia,  kada  -  anks¬ 
čiau  ar  vėliau  -  jų  žvilgsniai  būtinai  susitiks  ir  kad  jis  dabar  viską 
atiduotų,  jei  tik  turėtų  tiek  drąsos  -  šitaip  nusikaltėlis  būtinai 
nori  pasižiūrėti  nuosprendį  skelbiančiam  teisėjui  į  akis;  šiaip  ar 
taip,  jis  smarkiai  priminė  žmogų,  kurį  tarsi  slegia  slaptos  nuodė¬ 
mės  našta,  bet  jis  būtiniausiai  norėtų  tą  nuodėmę  atpirkti;  ir  jam 
tarytum  būtų  kažin  kas  daug  svarbiau  už  tai,  kas  dedasi  Turgaus 
aikštėje,  tas  kažin  kas,  apie  kurį  Estemė  tegu  sako  ką  tik  nori,  „jis 
vis  tiek  pritars  be  išlygų".  Tai  ir  nėra  ko  stebėtis,  kad  jis  per  visą  tą 
laiką,  kol  moteriškė  kalbėjo,  paprasčiausiai  nepraleido  pro  ausis 
nė  vieno  jos  žodžio,  o  tada,  kai  nuskambėjo  paskutinis  sakinys  ir 
ji  nutilo,  jis  akivaizdžiai  dar  norėjo  pasiklausyti  jos,  ir  buvo  visai 
suprantama,  kad  jis  -  kai  ponas  rotušės  pirmininkas  tiesiog  „ap¬ 
dergė"  Estemės  nepriekaištingai  apibūdintą,  jo  manymu,  vaizdą 
žeminančiomis  pastabomis  -  įžvelgė  ten  ir  abejonių  dėl  jo  paties 
žodžių  patikimumo,  ir  šiurkštų  šeimininkės  autoriteto  žemini¬ 
mą;  tad  pašoko  iš  vietos  ir,  kaip  ir  dera  elgtis  tokią  akimirką, 
reikšdamas  pasipiktinimą  be  žodžių,  užmiršo  jų  rangų  skirtumą 
ir  nedviprasmiškai  nepritariamai  pamojavo  su  rūkstančia  rankoje 
cigarete.  „Bet  kas  bus  tada,  -  paklausė  masažuodamas  smilkinius 
ponas  rotušės  pirmininkas,  o  paskui  nervingai  braukydamas 
pirštais  per  visą  pliką  savo  makaulę  nuo  susiraukšlėjusios  kaktos 
iki  pat  pakaušio,  -  jei  šitas  garbus  ponas  ims  ir  čia  pasiliks?!  Labai 


atsiprašau,  Hareris  gali  sakyti,  ką  tik  nori,  jis  nėra  už  nieką  atsa¬ 
kingas.  Kas  galėtų  pasakyti,  kas  mus  ištiks?  Ir  kas  žino,  ar  mes 
patys  nespartiname  įvykių?  Man  neduoda  ramybės  ir  toks  daly¬ 
kas:  ar  mes  patys,  kaip  sakoma,  labai  atsiprašau,  per  greitai  ne¬ 
duodame  atsitraukimo  signalo!.."  Tebūnie  leista  man  dar  kartą 
priminti  pranešimą,  griežtai  nukirto  Estemė  -  Valuška  tuo  metu 
pamėgino  pašokti  nuo  taburetės,  o  ji  vėl  su  nenustygstantį  sūnų 
drausminančios  motinos  orumu  prispaudė  jį  -  nedviprasmišką 
pranešimą,  kurį  ponas  Hareris  perdavė  žodis  žodin  čia  esančios  ir 
niekur  nesitraukiančios  („tikėtina,  kad  taip  ir  bus..."  -  dar  pridū¬ 
rė  ji)  miesto  vadovybės  vardu:  ponui  Direktoriui  buvo  viena¬ 
reikšmiškai  pareikšta,  kad  „deja,  neturime  galimybių  patenkin¬ 
ti"  jų  prašymo  dėl  policijos  talkinimo  gastrolių  metu,  nors  tokį 
pažadą  dar  vakar  davė  jau  tada  negalavęs  miesto  policijos  virši¬ 
ninkas.  Verčia  susimąstyti,  pabrėžė  moteriškė,  jau  pats  faktas, 
kurį  turėtų  pripažinti  ir  didžiausias  narsuolis,  kad  šiame  mies¬ 
te  yra  viso  labo  keturiasdešimt  du  policininkai  -  tiek  žmonių 
siųsti  tramdyti  galimai  sukurstytos  minios  būtų  lengvabūdiškas 
žingsnis,  ir,  „kaip  jau  esame  girdėję  iš  pono  Harerio,  tai  ir  priver¬ 
tė  jį  susimąstyti",  tad  ir  jų,  prašomų  krizės  komiteto,  apsispren¬ 
dimu  tučtuojau  išvykti  iš  miesto  ji,  Estemė,  asmeniškai  nė  kiek 
neabejojanti,  todėl  nedvejojanti,  kad  jie  ir  išvyks,  ir  nesukels  riau¬ 
šių  -  juk,  anot  gandų,  taip  jau  yra  jiems  nutikę  ne  kartą,  žinoma, 
reikėtų  nepamiršti  ir  to,  kas  būtų,  jei  jie  neišvyktų;  tačiau  dirba¬ 
ma  šita  kryptimi  ir  be  atidėliojimų.  „Atsiprašau,  aš  mačiau  tą 
žmogų,  o  ne  jūs,  -  gynė  įžeistą  savo  savimeilę,  o  gal  veikiau  jau 
Estemę  ponas  Hareris,  -  jis  pasižymi  tokia  stipria  valia,  kad  jam 
užtenka  tik  padaryti  vieną  mostą  su  savo  cigaru,  ir  visi  kiti  nuty¬ 
la  kaip  peliukai!"  Tikrai  nuoširdžiai  ačiū,  pasakė  nutaisiusi  ledi¬ 
nį  veidą  šeimininkė,  kad  ponas  Hareris  taip  karštai  palaiko  mano 
poziciją,  bet  ji  dar  prašanti  vėl  susitelkti  prie  reikalo,  kitaip  sa¬ 
kant,  paklausti  patį  poną  Harerį,  ar,  kalbėdamas  apie  savo  susi¬ 
tikimą  su  ponu  Direktoriumi,  jis  kartais  nepamiršo  dar  ko  nors 
pasakyti.  „Tai  matote,  -  tyliai  pasakė  kiek  palinkęs  į  priekį  ponas 
Hareris  (juk,  šiaip  ar  taip,  buvo  kalbama  apie  viešai  neskelbtiną 


pranešimą),  -  žmonės  pliurpia,  esą,  jis  turintis  tris  akis  ir  sveriantis 
tik  dešimt  kilogramų."  -  „Tuomet,  -  rūsčiai  užriaumojo  ant  jo  Es- 
temė,  -  kitaip  suformuluosiu  klausimą,  kad  ir  jūs  suprastumėte. 
Ar  be  to,  ką  jau  girdėjome,  dar  ką  nors  pasakė  jums  ponas  Direk¬ 
torius?"  -  „Tai  kad...  ne",  -  nuleido  akis  sutrikęs  pasiuntinys  ir 
puolė  dar  dažniau  kratyti  pelenus  į  konservų  dėžutę.  „Tokiu 
atveju,  -  pasakė  trumpą  akimirką  pasvarsčiusi  moteriškė,  -  ma¬ 
nyčiau,  mums  reikėtų  padaryti  šit  ką.  Jūs,  pone  Hareri,  dabar 
eisite  į  aikštę  ir  tuojau  grįžęs  pranešite,  jei  pamatysite,  kad  cirkas 
išvažiavo.  O  mes,  pone  rotušės  pirmininke,  na,  taip,  liksime  savo 
vietose.  Jūsų,  Janošai,  aš  pati  nuo  savęs  prašyčiau..."  -  pirmąkart 
ji  paleido  jau  kone  pusvalandį  slėgtus  Valuškos  pečius,  bet  ir  da¬ 
bar  dar  tebelaikė  jį  už  rankos,  kad  jisai,  baimindamasis  pono 
Harerio,  pono  rotušės  pirmininko,  pono  miesto  policijos  virši¬ 
ninko,  o  dabar  dar  ir  Estemės,  tuojau  nepašoktų  ir  neišdumtų 
pro  duris.  Jei  jaučiatės,  žiūrėjo  į  jį  padrąsinamai  iš  visai  arti  namų 
šeimininkė,  kad  jau  visai  atitokote  po  tokio  sukrėtimo,  jūsų  irgi 
lauktų  svarbi  užduotis  -  tokia,  kokios  ji,  Estemė,  neįstengtų  atlik¬ 
ti  ir  labiausiai  norėdama,  nes  nė  už  ką  negalinti  palikti  savo  posto. 
Pono  miesto  policijos  viršininko,  linktelėjo  ji  į  vynu  atsiduodančią 
lovą,  būklė  apgailėtina,  ir  ji,  dar  pabrėžė  Estemė,  tik  neįsigilinus 
įrašytina  į  „dideliu  mastu  vartoto  alkoholio"  grafą,  nes  žmogų 
išsekino  iš  tikrųjų  prislėgusi  atsakomybė,  užtat  jis  tokią  nepa¬ 
prastą  dieną  ir  negalintis  „atlikti  savo  pareigų".  Tuo  norėta  pasa¬ 
kyti,  paaiškino  Estemė,  kad  šiomis  sunkiomis  valandomis  šalia 
pono  miesto  policijos  viršininko  namie  paliktų  dviejų  našlaičių 
nėra  nė  gyvos  dvasios,  tad  reikėtų,  kad  kas  nors  pavalgydintų, 
nuramintų  ir  paguldytų  „dabar,  kai  artėja  septynios,  šituos  ti¬ 
kriausiai  įsigandinusius  mažutėlius",  ir  ji,  Estemė,  ir  pagalvojusi 
apie  Valušką.  Čia  tik  smulkmena,  burkavo  ji  meiliu  balsu  ir  dar 
juokais  pridūrė,  kad  „negalime  užmiršti  nė  smulkmenų",  ir  ji 
būtų  labai  dėkinga,  jei  jisai  suprastų,  koks  svarbus  jos  prašymas, 
ir  pasakytų  „taip"  -  juk  pats  gerai  mato,  kiek  darbų  čia  jos  laukia. 
Nekilo  nė  menkiausių  abejonių,  kad  jis  tikrai  sakys  „taip"  jau 
vien  dėl  to,  kad  galėtų  ištrūkti  iš  moteriškės  gniaužtų,  jau  atrodė. 


kad  taip  ir  bus,  ir  jis  būtų  taip  pasakęs,  bet  štai  tasai  vienintelis 
žodis  taip  ir  liko  nepasakytas  -  tuo  metu  lango  stiklus  iš  lauko 
sudrebino  nugriaudėjęs  smarkus  trinktelėjimas,  primenantis 
sprogimo  garsą,  ir  tarsi  niekas  nesuabejojo,  iš  kur  jis  ataidi,  ir  dar 
jam  nenutilus  šiame  mažame  kambarėlyje  jau  visi  žinojo,  kad  ka¬ 
žin  kas  nutiko  Turgaus  aikštėje  ir  dėl  to  visa  suplūdusi  minia 
pašėlo  garsiai  šaukti,  iškart  visi  nuščiuvo  ir  laukė:  buvo  visai 
tylu,  trenksmas  buvo  nutilęs  -  tik  ar  jis  vėl  nepasikartos.  „Išva¬ 
žiuoja",  -  pasakė  ponas  Hareris  taip  sutrikdydamas  po  nutilusio 
trenksmo  stojusią  tylą,  bet  nė  vienas  jo  veido  raumenėlis  nevirp¬ 
telėjo.  „Pasilieka,  -  pasakė  prislėgtu  balsu  ponas  rotušės  pirmi¬ 
ninkas  ir  tai  pasakęs  skaudžiai  gailėjosi,  kuriam  galui  ryžosi  išei¬ 
ti  iš  namų,  -  juk  visai  neaišku,  kaip  reikės  pareiti,  aišku  tik  vie¬ 
na  -  dabar  jau  negalės  sėlinti  „padaržėmis",  tad  nelauktai  vienu 
šuoliu  prišoko  prie  lovos,  puolė  purtyti  miegančiojo  kojas  ir  šauk¬ 
ti:  „Pabuskite!  Išsibudinkite!"  Niekas  nebūtų  galėjęs  sakyti,  kad 
ponas  miesto  policijos  viršininkas  būtų  pernelyg  priešgyniavęs  ir 
taip  trukdęs  įtemptai  posėdžiauti  krizės  komitetui,  pavyzdingos 
ramybės  jis  neprarado  ir  taip  beširdiškai  purtomas,  tik  iš  lėto  pa¬ 
sirėmė  alkūnėmis  į  pagalvę  ir  vos  vos  pramerkęs  karščiuojančias 
akis  ir  toks  prisimerkęs  apsidairė,  o  jau  tuomet  -  keistokai  tarda¬ 
mas  žodžius  -  pasakė,  kad  čia  nieko  tokio,  ir  jis  nedarys  nė  vieno 
abejotino  teisėtumo  žingsnio  ligi  tolei,  kol  nesulauks  pastiprini¬ 
mo  iš  apskrities,  o  tuomet  vėl  drebėsi  ant  lovos  ir  toliau  parpė  - 
miegas  jam  vienintelis  šansas  pasveikti,  todėl  tučtuojau  užmigo 
ir  miegojo  toliau  -  neseniai  buvęs  iš  miegų  išpurtytas  dėl  jam 
visai  nesuprantamų  priežasčių.  Tik  Estemė  nesileido  į  kalbas. 
Rūstų  savo  žvilgsnį  nukreipė  į  lubas  ir  laukė.  Paskui  labai  jau 
neskubėdama  pasižiūrėjo  kiekvienam  į  akis,  už  plonų  lūpų  slėpė 
sujaudintą  šypseną  ir  taip  prabilo:  „Ponai,  atėjo  lemtinga  akimir¬ 
ka.  Tikriausiai  einame  geru  keliu  į  išsivadavimą!"  Ponas  Hareris 
vėl  karštai  reiškė  savo  pritarimą  linkčiodamas  galvą,  ponas  rotu¬ 
šės  pirmininkas  it  abejonių  apniktas  žmogus  maigė  kaklaraištį  ir 
purtė  galvą,  tik  Valuškos  nebuvo  nė  kiek  paveikęs  toks  iškilmin¬ 
gas  pareiškimas  -  jis  tuo  metu  spaudė  durų  rankeną,  ir  kai  šeimi- 


ninkė  davė  ženklą  eiti,  jis  desperatiškai  prakalbo  nuo  durų  („O 
kaip...  ponas  Estera?..")  ir  su  susikrimtusio,  užuito  žmogaus  vei¬ 
du  pirmas  išėjo  pro  duris,  o  jam  iš  paskos  šnopuodamas  išrūko 
ponas  Hareris;  Valuška  jautėsi  taip,  tarsi  būtų  sugriuvęs  pasau¬ 
lis,  visi  jo  judesiai  tarytum  rodė,  kad  jis  išėjo  -  kur  jau  dėsiesi,  nes 
tenai  nevaliojo  pasilikti,  bet  siaubingiausia  tai,  kad  jis  nežino,  kur 
eiti.  Pasaulis  jam  tikrai  sugriuvo,  nes  turėjo  skaudžiai  nusivilti 
tuo,  ko  jaudulio  graužiamas  tikėjosi  iš  Estemės  ir  krizės  komite¬ 
to,  juk  buvo  padaryta  tragiška  klaida  („Jau  viskas  praėjo..."  -  te¬ 
beskambėjo  jam  ausyse  vienas  toks  Estemės  sakinys)  -  jaudulio 
apimti  jie  klausėsi  pranešimų  ne  tokia  tvarka  ir  poną  Harerį  išklau¬ 
sė  pirmąjį ;  jau  iš  pat  pradžių  nepatikėjo  juo  ir  faktiškai  jo  nė  nesi¬ 
klausė,  ir  kadangi  jis  buvo  labai  susijaudinęs,  nepatikėjo  juo,  be 
to,  moteriškė  paprasčiausiai  neleido  visko  pasakyti,  užtat  jis  pra¬ 
rado  paskutinį  šansą  prisišaukti  pagalbos  ir  netrukus  -  kai  Ester- 
nė  ėmė  nepaisyti  labai  pagrįstų  pono  rotušės  pirmininko  nuogąs¬ 
tavimo  išsakymų  -  jis  pašiurpęs  staiga  susivokė:  niekas  neįstengs 
paveikti  kietakaktės  namų  šeimininkės  nepajudinamos  minčių 
eigos,  tat  jisai  su  pranašystėmis  apie  šiurpią  Turgaus  aikštės  įvy¬ 
kių  baigtį  liko  visai  vienas.  Liko  vienas  ir  suprato,  kad  niekam 
čia  nerūpi  Venkheimo  prospekte  įsikūrusio  namo  gyventojo  liki¬ 
mas,  liko  vienas  ir  bendraudamas  su  ponu  Estera  -  ir  tarsi  kaip 
tik  dėl  to  tuomet  jo  kambarį,  kaip  ir  anksčiau  aikštę,  buvo  apgau¬ 
busi  didelė  tyla;  jis  matė,  kad  aplinkiniai  kalba,  bet  girdėti  nieko 
negirdėjo,  ir  išvis  nenorėjo  nieko  girdėti,  juk  nenorėjo  nieko  kito, 
tik  kuo  greičiau  ištrūkti  iš  čionai  -  čia  buvo  atėjęs  visai  be  reika¬ 
lo,  norėjo  tik  šalia  jo  žingsnių  greitai  pralekiančių  namų  kuo 
greičiau  užgniaužti  nerimą  keliantį  bejėgiškumą,  kad  jis  niekaip 
negali  užkirsti  kelio  prie  cirko  miegamosios  patalpos  išsakytam 
ketinimui  ir  nė  už  ką  neįstengia  su  tuo  susitaikyti,  ir  nenumano, 
ką  daryti,  kad  taip  neatsitiktų.  Tuomet  jam  jau  iš  tikrųjų  liko  tik 
„šalia  jo  žingsnių  greitai  pralekiančių  namų"  užgniaužti  šitą  be¬ 
jėgiškumą;  akimirką  stabtelėjo  prie  sodo  vartų  ir  prislėgtu  balsu 
užšnekino  išėjusį  su  juo  žmogų:  „Pone  Hareri,  neikite  tenai!.." 
(o  tas  nė  nemanė  paklausyti  jo  ir  trumpai  atsakė  pakiliu  balsu: 


„Kokia  moteris!  Kokia  moteris!"  ir  jau  rūko  Košuto  aikštės  pu¬ 
sėn);  jis  tik  pasitaisė  permestą  per  petį  laiškininko  krepšio  diržą, 
nusisuko  į  kitą  pusę  ir  nuo  Turgaus  aikštės,  ir  nuo  tolstančio  savo 
būsto  šeimininko  ir  nurūko  siauru  šaligatviu  visai  į  kitą  pusę. 
Nurūko,  ir  vėl  ėmė  krypuoti  pro  šalį  lekiantys  namai  ir  tvoros, 
pats  jis  nematė  šito  karštligiško  bėgimo,  bet  tiesiog  jautė  jį,  nes 
dabar  matyti  išvis  beveik  nieko  nematė  -  nė  betono  plokščių  ant 
pėsčiųjų  tako  sau  po  kojų;  šalia  jo  bėgo  medžiai  su  pasvirusiais 
kamienais,  sausos  jų  šakos  paslaptingai  plakėsi  smelkiančiame 
iki  kaulų  šaltyje,  šoko  jam  iš  kelio  elektros  stulpai,  ir  viskas 
dūmė,  ir  viskas  lėkė  ten,  kur  jisai  skubėjo,  tik  nieko  iš  to  neišėjo, 
nes  nei  namai,  nei  betono  plokštės,  nei  elektros  stulpai,  nei  me¬ 
džiai  su  paslaptingai  linguojančiomis  sausomis  šakomis  nenorė¬ 
jo  visai  atsiplėšti,  o  jis  kuo  labiau  norėjo  priversti  juos  pasilikti, 
tuo  labiau  jautė,  kad  nė  vienas  jų  nė  nemano  likti  užpakaly  -  jie 
tarsi  pergudrauja  jį  ir  stengiasi  užbėgti  už  akių.  Pro  akis  prašvil¬ 
pė  ir  ligoninė,  ir  čiuožimo  paviljonas,  o  dar  vėliau  ir  akmeninis 
Erkelio  aikštės  šulinys,  bet  jo  paties  galvoje  vienas  per  kitą  virs¬ 
tantys  vaizdai  sukėlė  tokią  sumaištį,  kad  jis  net  ir  labai  norėda¬ 
mas  jau  niekaip  neįstengė  susivokti,  ar  pats  neria  per  miestą  iš 
tikrųjų,  ar  jam  vis  dar  nepasisekė  ištrūkti  iš  Estemės  buto  aplin¬ 
kos,  o  kiek  vėlėliau  -  tarsi  ir  noras  atsitolinti  kuo  toliau  nuo  Her¬ 
cogo  ir  nuo  baisios  Košuto  aikštės  galybės,  ir  atsidurti  kuo  arčiau 
„savųjų",  jeigu  jau  taip  netyčia  galėtų  nutikti,  -  ūmai  pasijuto 
stirksantis  prospekto  ir  Aštuoni  šimtai  keturiasdešimt  aštuntųjų 
gatvės  sankryžoje  ir,  nenusakomai  keistai  atitokęs  nuo  lėkimo 
per  tokį  paralyžiuojantį  labirintą,  susivokė  stovintis  prie  Pflaum- 
nės  namo  vartų  ir  tada  paspaudė  telefonspynės  mygtuką. 
„Mama,  čia  aš...  -  šniokštė  jis  į  mikrofoną  ir  pagaliau  po  daugelio 
ilgų  signalų  iš  aparatą  supurčiusio  tarkštelėjimo  suprato,  kad  ra¬ 
gelį  pagaliau  pakėlė,  tik  niekas  į  jį  nekalba.  -  Mama,  čia  aš,  tik 
norėjau  pasak..."  -  „Ką  tu  amžinai  tokiu  metu  dirbi  gatvėj?!  -  stai¬ 
ga  užkriokęs  aparatas  visai  pribloškė  Valušką.  -  Aš  klausiau,  ką  tu 
prasimanai  tokiu  laiku  mieste?!"  -  „Didelė  nelaimė,  mama...  -  pa¬ 
mėgino  aiškinti  jis,  dar  arčiau  prisispaudęs  prie  mikrofono  grote- 


lių,  - ...  ir  aš  norėj...  "  -  „Didelė  nelaimė?!  -  vėl  širdo  tas  balsas.  - 
O  tai  tu  irgi  girdėjai  apie  ją?!  Ir  vis  tiek  tokiu  metu  bastaisi  po 
miestą  ir  trainiojiesi  gatvėse?!  Tai  pasakyk  ir  man,  tiktai  greitai, 
ką  vėl  čia  išdirbinėji?!  Sumanei  visai  sugniuždyti  savo  motiną?! 
Ar  jau  negana  to,  ką  esi  pridirbęs  ligi  šiolei?!"  -  „Mama...  mama, 
paklausyk...  aš  tik...  -  miksėjo  į  mikrofoną  Valuška.  -  Aš  tikrai... 
nenorėjau  nieko  blogo,  aš  tik...  norėjau  pasakyti,  kad...  kad  tu 
gerai  užsidary tumei  duris  ir...  ir  kad  nieko  neįsileistumei, 
nes..."  -  „Tu  prisilakei?!  -  šaukė  jau  visai  netekęs  kantrybės  tas 
balsas.  -  Tai  prisipūtai,  o  buvai  prisižadėjęs  neimti  nė  lašo  į  bur¬ 
ną!  Turi  nedidelius  savo  namelius,  o  vis  tiek  laki,  tau  nė  tokių 
nereikia  -  prisisprogsti  ir  vis  bastaisi!  Tai  šit  kaip,  sūnau  mie¬ 
las,  -  šnypštė  traškėdamas  aparatas,  -  tuomet  šnekėsimės  ki¬ 
taip!  Tuojau  nesinešdinsi  namo  -  čionai  daugiau  kaip  gyvas  ko¬ 
jos  nekelsi!  Supratai?!"  -  „Taip,  mama..."  -  „Gerai  įsiklausyk! 
Sužinosiu,  ar  supratai,  sužinosiu,  kad  vėl  valkiojiesi  po  miestą  ir 
dar  įsivėlei  į  kokius  nešvarius  darbelius,  aš  neapsikęsiu:  susira¬ 
siu  tave  ir  sugriebusi  už  plaukų  parsivesiu...  ir  uždarysiu...  žinai 
kur?!  Taip  ir  žinok,  tu  jau  turėjai  suprasti:  nepasiseks  tau  dar 
sykį  užtraukti  gėdos  ant  mano  galvos!!!"  -  „Niekur  aš  neįsivė- 
liau,  mama!"  -  „Tu  čia  nesimamsėk,  o  greičiau  nešdinkis,  jau 
įkyrėjai  iki  gyvo  kaulo!!!"  -  „Taip...  Bučiuoju,  mama...  Ir  jau  einu... 
Jis  jau  eina"  -  pasakė  Valuška  į  mikrofoną,  bet  niekur  negalėjo 
rasti  sau  vietos  -  tai  jis  niekaip  neįstengė  pasakyti  motinai,  kaip 
yra  baisu  iš  tikrųjų,  užtat  dar  ilgokai  svarstė,  ar  nereikėtų  grįžti  ir 
pamėginti  dar  kartą,  kolei  galų  gale  pats  susivokė:  jis  nė  už  ką 
neįstengs  išaiškinti  motinai  to,  ką  išgyveno  ir  ką  pamatė,  ir  ką  iš¬ 
girdo,  to,  kas  nutiko  ir  kas  dar  nutiks  -  juk  nė  pačiai  Estemei  ne¬ 
galėjo  viso  to  paaiškinti.  Negalės  išaiškinti,  nes  ką  besakytų  apie 
Hercogą  ir  Tarną,  visu  tuo  jie  nė  už  ką  nepatikės,  o  jei  patikės,  tai 
ir  vėl  užriaumos  ant  jo  ir,  Valuška  jautė,  kad  nė  už  ką  nebūtų  ga¬ 
lima  sakyti,  jog  jo  motina  nei  neteisi,  nei  pernelyg  nekantri  -  juk 
ir  pats  vos  vos  įstengė  patikėti  savo  ausimis,  ir  jei  pats  to  nebūtų 
išgirdęs,  jis  būtų  pats  pirmasis,  kuris  visu  tuo  suabejotų  ir  pama¬ 
nytų,  ar  tokių  dalykų  esama  iš  viso.  Tai  taip,  -  blaškėsi  tuščiomis 


gatvėmis  Valuška,  -  Hercogas  egzistuoja,  ir  jau  vien  dėl  to  neįma- 
nu  nieko  vertinti  blaiviai,  ir  ne  melaginga  iliuzija,  kurią  jisai  skel¬ 
bia,  ne  nežmoniškas  troškimas  viską  niokoti,  o  vien  pats  jo  buvi¬ 
mas  perkuria  šalia  esantį  pasaulį  ir  priverčia  žiūrėti  į  viską  ne 
pagal  savo  prigimtį,  ir  verčia  patikėti:  esama  žemėje  ir  kitokių 
dėsnių  nei  tie,  kuriais  kliaudamiesi  žmonės  galėtų  įvardyti  jį 
kaip  užkietėjusį  apgaviką.  Šita  apgavystė,  šitas  akių  dūmimas,  - 
lėkė  toliau  Valuška,  -  šitas  nežmoniškas  troškimas,  šitas  visus 
klaidinantis  apsimestinis  ir  raginantis  viską  griauti  įtūžis,  kurio 
tas  tipas,  pasipūtimo  apsėstas,  nė  neslėpė,  stojęs  į  akistatą  su 
Direktoriumi,  tėra  vien  tik  jo  egzistencijos  dalelė,  taip,  tai  tik  da¬ 
lelė,  bet  visai  netapati  su  juo  pačiu;  o  šitoks  įspūdis  greičiausiai 
susidarė  dėl  to,  kad  tokia  ypatinga  jo  esybė  -  veikiausiai  tikrai 
nieko  to  nebūtų  buvę,  jei  ne  tas  šiurpą  varantis  jo  išskirtinumas: 
niekas  neturėjo  nuovokos  nei  apie  jo  mastus,  nei  apie  tai,  kas  už 
viso  to  slypi,  o  apie  tuos  dalykus  iki  pat  šiolei  buvo  sprendžiama 
tik  iš  paskirų  atsitiktinių  nusistebėjimų,  ir  niekas  nebuvo  suvo¬ 
kęs  nieko  tikro.  Jis  rūko  iš  vienos  gatvės  į  kitą,  ir  vėl  nė  nežinia 
kiek  kartų  jo  atmintyje  atgijo  Hercogo  žodžiai,  tik  jam  nekilo  nė 
menkiausios  abejonės,  kad  pono  Direktoriaus  nuomonė  teisinga 
be  jokių  išlygų,  o  visi  tie  Hercogo  išvedžiojimai  tėra  tik  piktava¬ 
lio  apgavystės,  taip  pat  jau  buvo  supratęs,  kad  šitas  neabejotinai 
paslaptingiausias  trupės  narys  nėra  tik  paprasčiausias  sukčius, 
kurstantis  lengvatikystę,  kad  galėtų  valdyti  savo  šalininkus  ir 
tuo  mėgautis.  Tos  keistos  frazės  jam,  visai  kitaip  nei  ponui  Di¬ 
rektoriui,  buvo  kažin  kokie  šiurpą  varantys  gelmenys,  o  primity¬ 
vi  vertėjo  vengrų  kalba  tarsi  gurino  tas  frazes  luitais  ir  darė  jų 
skambėjimą  nepaprastai  svetimą  ir  neregėtai  šiurpų,  tuose  jo  žo¬ 
džiuose  slypėjo  gelmė  ir  neišvengiamybė  ar  veikiau  jau...  kažin 
koks  nevaržomas  ir  neišmatuojamas  akiplėšiškumas:  ginčytis  su 
tokiu  primityvaus  mąstymo  tipu  būtų  tuščias  reikalas.  Tikrai 
tuščias  reikalas,  nes  Hercogas  buvo  radęsis  kaip  ir  iš  daiktų  šešė¬ 
lių  -  jam  jau  negalioja  regimojo  pasaulio  dėsniai,  buvo  tiesiog 
neįmanu  patikėti  pačiu  tokiu  dalyku  ir  jį  suvokti,  iš  to  tipo  sklido 
bet  kokį  priešinimąsi  palaužiantis  spinduliavimas,  ir  visa  tai 


buvo  galima  paaiškinti  išimtiniu  jo  autoritetu  tarp  „savųjų",  jo 
rangu  -  cirke  rodomas  paprasčiausias  luošys  vargu  ar  galėtų  tokį 
turėti.  Toks  ketinimas  tuščias  ir  beviltiškas,  -  jau  iškart  lėčiau 
lėkė  pro  šalį  namai,  medžiai,  betono  plokštės  ir  elektros  stulpai,  - 
ir  suprasti  šitą  protu  nesuvokiamą  dalyką,  ir  su  juo  susitaikyti,  - 
vėl  sušmėžavo  jam  akyse  skvarbūs  Turgaus  aikštėje  sustojusių 
žmonių  žvilgsniai,  -  su  tuo  šiurpiu  paliepimu  suniokoti  visą 
miestą,  tad  ir  galėtų  (tuomet  jis  visai  nieko  neįtarė  ir  dėl  to  atkrei¬ 
pė  visų  jų  dėmesį!)  įsilaužti  į  pono  Esteros  namus,  o  jis  absoliučiai 
nieko  nenutuokia  apie  tokį  smurtą  ir  visiškai  negali  apsiginti,  na, 
taip,  -  viskas  šalia  jo  galutinai  sustojo  ir  nė  nekrustelėjo,  -  jam 
pasirodė,  nė  už  ką  nevalia  su  visu  tuo  taikstytis  ir  bejėgiškai  žiū¬ 
rėti  į  tokius  dalykus.  Vėl  jam  pasirodė  -  lyg  ir  sučireno  paukščiai, 
ir  paskui  iš  naujo  jį  apėmė  baimė,  taip  ir  sustojo  toks  šiurpo  kre¬ 
čiamas  ir  suvokė  negalintis  padaryti  nieko  kito,  tik  visiems  ki¬ 
tiems  pasakyti:  „gerai  užsidarykite  langus  ir  duris  ir  nekelkite 
kojos  iš  namų".  Šitai  jis  pasakysiąs  visiems,  ryžosi  Valuška,  saky¬ 
siąs  ir  ponui  Esterai,  ir  „Pėfeferyje"  susibūrusiai  brolijai,  ir  geležin¬ 
kelio  stoties  skirstymo  sandėlio  tarnautojams,  ir  naktį  viešbutyje 
budinčiam  durininkui  -  įspėsiąs  visus  visus,  taigi  ir  pono  miesto 
policijos  viršininko  vaikiūkščius:  ūmai  prisiminė  juos  ir  apsidai¬ 
ręs  susiprato  sustojęs  kaip  tik  tos  gatvės  sankryžoje,  tai  ir  galuti¬ 
nai  apsisprendė  pavojų  skelbti  kaip  tik  nuo  jam  patikėtų  vaikų  - 
tik  jau  paskui  aplankysiąs  ir  savo  mokytoją,  ir  visus  kitus.  Ponas 
miesto  policijos  viršininkas  buvo  puikiai  užsimaskavęs  komuna¬ 
linio  namo  antrame  aukšte  -  nebuvo  nė  menkiausio  ženklo,  kad 
kaip  tik  tenai  gyvena  toks  žymus  asmuo:  nuo  namo  sienų  buvo 
nutrupėjęs  kone  visas  tinkas,  kažkas  buvo  nušvilpinęs  didelį 
stogvamzdžio  gabalą,  o  vartai  patys  sakė,  kad  nėra  reikalo  jų 
atidaryti  ir  uždaryti  -  jie  neturėjo  rankenos.  Prie  laiptinės  durų 
reikėjo  eiti  per  suverstas  šiukšlių  krūvas,  kelią  prie  namo  nuo 
šaligatvio  pusės,  gal  ir  netiesiogiai,  buvo  pastojusi  tenai  pamirš¬ 
ta  geležies  sija  -  taip  namas  atrodė  iš  lauko,  o  iš  vidaus  irgi  buvo 
ne  ką  geriau  -  laiptinėje  Valuška  pateko  į  tokį  smarkų  skersvėjį, 
kad  uniforminė  jo  kepurė  su  snapeliu  tučtuojau  nuskriejo  nuo 


galvos,tarsi  pati  gamta  būtų  sumaniusi  įspėti,  kas  čia  yra  tikrasis 
šeimininkas.  Jis  kopė  betoniniais  laiptais,  o  skersvėjis  nė  kiek  ne¬ 
rimo,  tik  darėsi  vis  labiau  neprognozuojamas  -  kartais  visai 
nepūtė,  o  kartais  puolė  auką  su  nauja  jėga  -  tai  jis  turėjo  pasiimti 
kepurę  į  ranką  ir  kvėpuoti  daugiausia  pro  nosį,  o  užlėkęs  į  antrą 
aukštą,  taip  spaudė  durų  skambučio  mygtuką  ir  taip  laukė,  kolei 
atidarys  duris,  tarsi  būtų  bėgęs  nuo  tikriausio  uragano.  Niekas 
neatidarė  jam  durų,  veikiai  aprimo  ir  birbiančio  skambučio  gar¬ 
so  sukeltas  išgąstingas  kojų  trepsėjimas,  tai  jis  ir  vėl  spaudė  myg¬ 
tuką,  paskui  dar  kartą  paspaudė,  ir  dar,  ir  dar,  ir  jau  buvo  pama¬ 
nęs,  kad  tame  bute  bus  nutikusi  kokia  nelaimė,  bet  štai  tuomet 
išgirdo  sukamo  spynoje  rakto  traškėjimą,  paskui  vėl  kojų  trepsė¬ 
jimą,  ir  vėl  tyla...  Bute  -  krito  į  akis  į  jo  voliuku  išdažytų  gėlių 
raštais  sienų  apačią  įsimetusios  didžiulės  šlapiavimo  dėmės  - 
buvo  šilta,  net  karšta,  jis  kasėsi  per  siaurą  prieškambarį  pro  su¬ 
verstų  ant  grindų  švarkų  ir  striukių,  laikraščių  ir  batų  barjerus, 
žvilgtelėjo  į  virtuvę  ir  svarstydamas,  ką  galėtų  reikšti  toks  keistas 
sutikimas,  galų  gale  prasibrovė  į  svetainę,  ir  tada  sustiręs  jo  kū¬ 
nas  pasiuto  taip  tirtėti,  kad  jis  neįstengė  pratarti  nė  žodžio.  Pasi¬ 
taisė  per  petį  permestą  laiškininko  krepšį,  atsisagstė  apsiaustą  ir, 
kad  bent  kiek  nuslėptų  savo  tirtėjimą,  puolėsi  trinti  sušalusias 
rankas.  Tuomet  ūmai  dingtelėjo  -  tarsi  stovi  atsistojęs  jam  kas  už 
nugaros.  Įsigandinęs  apsigręžė  -  jis  tikrai  neklydo:  svetainės 
tarpdury  stovėjo  du  vaikiūkščiai  -  nepratardami  nė  žodžio,  nė  ne¬ 
krustelėdami  iš  apačios  spoksojo  į  jį.  „Šit  kaip!  -  šūktelėjo  Valuš- 
ka.  -  Jūs  mane  išgąsdinot!"  -  „Manėm  -  tėtis  pareina..."  -  teisinosi 
vaikiūkščiai  nenuleisdami  nuo  jo  akių.  „Kai  tėtis  pareina,  irgi  sle- 
piatės?"  Vaikiūkščiai  nieko  neatsakė,  tik  įsitempę  ir  nutaisę  rimtus 
veidus  spoksojo  į  jį.  Vienas  jų  atrodė  gal  šešerių,  o  kitas  -  aštuo- 
nerių  metukų,  mažesnysis  buvo  šviesiaplaukis,  o  didesnysis  juo¬ 
dbruvas,  abu  buvo  įsistebeiliję  į  jį  pono  miesto  policijos  viršininko 
sagas  primenančiomis  akimis,  o  vilkėjo  veikiausiai  išaugtus 
kaimynų  vaikų  drabužėlius,  nes  marškiniai,  o  ypač  kelnės, 
buvo  tokie  skalbti  nuskalbti  ir  tokie  dėvėti  nudėvėti,  kad  jau 
buvo  sunku  pasakyti,  kokios  jie  spalvos.  „Žinote,  -  sutriko  Va- 


luška,  nes  juto,  kad  vaikiūkščiai  ir  įsistebeilijo  j  jį,  ir  paprasčiau¬ 
siai  juo  nepasitiki,  -  šiandien  jūsų  tėtis  vėlai  grįš  namo,  tai  pa¬ 
prašė  mane  paguldyti...  paguldyti  jus...  man  jau  metas  eiti,  bet 
labai  svarbu,  -  vėl  suvirpėjo  jis  visas,  -  kad  gerai  užsidarytumėte 
duris,  kai  aš  išeisiu,  tada  tegu  skambina  kas  tik  nori  -  nieko  neįsi¬ 
leiskite...  Žodžiu...  -  sutriko  jis  dar  labiau,  nes  abu  vaikai  nė  ne¬ 
krustelėjo,  -  reikėtų  eiti  gulti."  Apsičiupinėjo  apsiaustą,  atsi¬ 
krenkštė  -  vaikiūkščiai  nenuleido  nuo  jo  akių,  o  jis  nenorėjo,  kad 
jie  taip  įsistebeilytų,  dėl  to  kamavosi  ir  visai  nenutuokė,  ką  su  jais 
daryti,  tai  pamėgino  jiems  nusišypsoti,  ir  štai  tada  mažesnysis 
kiek  atlyžo,  išdrįso  prisėlinti  artėliau  ir  paklausė:  „O  ko  tu  prisi¬ 
krovęs  į  savo  krepšį?"  Klausimas  taip  apstulbino  Valušką,  kad  jis 
pats  pirmiau  atsegė  krepšį,  pasižiūrėjo  į  jį  ir  jau  tik  tada  atsitūpęs 
parodė  jį  vaikiūkščiui:  „Tik...  laikraščiai.  Toks  mano  darbas  -  iš- 
nešioju  laikraščius  po  namus."  -  „Laiškininkas!"  -  nuo  slenksčio 
paaiškino  didesnysis  parodydamas  mažesniajam  išmanančiojo 
pranašumą,  tačiau  neslėpdamas  ir  susierzinimo.  „Nieko  sau  laiš¬ 
kininkas!  -  šiurkščiai  nutildė  didesnįjį  jaunėlis.  -  Kvailys  jisai,  tė¬ 
tis  irgi  taip  sakė,  -  tada  vėl  atsigręžė  į  užėjūną  ir  tiriamai  jį  nužvel¬ 
gė.  -  Tai...  ar  tu  tikrai  kvailys?"  -  „Visai  ne!  -  papurtė  galvą  Valuš- 
ka  ir  atsistojo.  -  Aš  visai  ne  kvailys,  turėtum  ir  pats  pamatyti,  jei 
atidžiau  žiūrėtum."  -  „O  gaila",  -  išgirdęs  tokius  žodžius  per¬ 
kreipė  lūpas  mažesnysis.  -  Aš  tai  norėčiau  būti  kvailys  -  galė¬ 
čiau  pasakyti  karaliui,  kokia  sumauta  jo  karalystė."  -  „Nesąmo¬ 
nė!"  -  pašaipiai  perkreipęs  veidą  drėbė  iš  už  nugaros  didesny¬ 
sis,  o  Valuška,  norėdamas  įgyti  nors  ir  nedidelį  jo  palankumą, 
paklausė:  „Argi?  O  kuo  tu  norėtum  būti?"  -  „Ar  aš?  Aš...  tai  ti¬ 
kras  policininkas,  -  atšovė  išdidžiai,  bet  lyg  ir  nenoriai  didesny¬ 
sis  -  taip  kalba  žmogus,  be  ūpo  išklojantis  svetimiesiems  savo 
ketinimus.  -  Aš  tai  sukiščiau  į  cypę  visus,  -  sukryžiavo  ant  krū¬ 
tinės  rankas  ir  atsirėmė  nugara  į  durų  staktą  didesnysis,  -  visus 
girtuoklius  ir  kvailius."  -  „Girtuoklius  tai  ir  aš!"  -  karštai  prita¬ 
rė  mažesnysis,  o  jau  tada  abu  pašėlo  šaukti  „Mirtis  girtuo¬ 
kliams!"  ir  šokinėti  ratu  apie  užėjūną.  Valuška  susivokė,  kad 
reikėtų  pasakyti  vaikiūkščiams  ką  nors  tokio,  kas  padėtų  įgyti 


jų  palankumą,  priverstų  paklusti  juos,  ir  jie  pagaliau  eitų  miego¬ 
ti,  bet  neįstengė  sumanyti  nieko  tokio,  tai  tik  užsegė  tabaluojantį 
prie  šono  laiškininko  krepšį  ir  vėl  pamėgino  jiems  nusišypsoti,  o 
tuomet  priėjo  prie  lango,  pasižiūrėjo  į  tamsią  gatvę,  ir  nusmelku¬ 
si  mintis  visai  išvedė  jį  iš  kantrybės  -  jis  jau  senokai  turėjo  būti 
nuėjęs  į  pono  Esteros  namus.  „Šit  kas,  -  susikišo  iš  po  kepurės 
išlindusius  plaukus  Valuška,  o  jo  rankos  tirtėjo  nuo  susijaudini¬ 
mo,  -  man  jau  metas."  -  „O  aš  ir  uniformą  turiu!"  -  rėžė  didesny¬ 
sis,  o  pamatęs,  kad  Valuška  susirengė  eiti  ir  jau  suka  prie  durų, 
dar  pridūrė,  -  jei  dėdė  netiki,  galiu  ir  parodyti!"  -  „Aš  irgi!  Aš 
irgi!"  -  klykė  striksėdamas  mažesnysis  -  ir  mėgdžiodamas  posū¬ 
kį  darantį  automobilį  birbdamas  nurūko  didesniajam  iš  paskos. 
Valuška  niekaip  neįstengė  išsigelbėti  -  vos  spėjo  nužengti  porą 
žingsnių  per  prieškambarį,  durys  jam  už  nugaros  atsidarė  ir  vėl 
užsidarė:  vaikiūkščiai  jau  buvo  užbėgę  jam  už  akių  ir  sustoję 
priekyje  pagal  karišką  komandą:  „Ramiai!"  -  šypsodamiesi  ne¬ 
nuleido  nuo  jo  akių.  Abu  vilkėjo  tikrais  policininkų  švarkais;  ma- 
žesniojo  švarkas  siekė  grindis,  o  didesniojo  -  kelius,  ir  jei  kas 
būtų  juos  komiškai  nupiešęs,  į  tokį  švarką  būtų  sutilpę,  kaip 
įprasta  sakyti,  trys  tokie  vaikėzai  -  ir  vienas,  ir  kitas  švarkas  buvo 
ir  taip  sumaniai  sukirptas,  ir  taip  atitiko  proporcijas,  kad  vai- 
kiūkščiams  neliko  nieko  kito,  tik  paūgėti,  kolei  jų  ūgis  atitiks 
švarkų  matmenis.  „Ką  tu  pasakysi...  iš  tikrųjų",  -  pagyrė  vai¬ 
kiūkščius  Valuška  ir  jau  taikėsi  žengti  prie  durų,  bet  niekur  taip 
ir  nenuėjo,  nes  mažesnysis  tuomet  atkišo  už  nugaros  slėptą  dėže¬ 
lę  ir  pažvairavęs  iš  apačios  tik  tiek  tepasakė:  „Pasižiūrėk!"  Valuš- 
ką  apstulbino  nusmailinta  lazdelė  -  su  ja,  kaip  išgirdo,  „priešui 
išdursime  skis",  ir  tuojau  dar  buvo  pareikšta,  kad  švediškas  sku¬ 
timosi  peiliukas  geriau  tinka,  „jei  reikia  perrėžti  priešui  gerklę", 
ir  galų  gale  buvo  konstatuota,  kad  užtektų  net  ir  pusės  buteliuko 
stiklo  aiženų  -  nuo  jų,  slapčiomis  Šubertų  į  gėrimą,  priešas  „už¬ 
verstų  kojas".  „Nesąmonė!  Aš  daviau  jam  viską,  o  darželinu¬ 
kai!..  -  nuo  virtuvės  durų  paniekinamai  prašneko  didesnysis.  - 
O  gal  dėdė  norėtų  pamatyti  ką  nors  įdomesnio?  Prašom  pasižiū¬ 
rėti  čia!"  Vaikiūkštis  iš  švarko  kišenės  išsitraukė  tikrą  revolverį. 


Padėjo  jį  ant  delno,  paskui  pamažėle  suspaudė  pirštais  -  Valuška 
nė  pats  nepajuto,  kaip  ėmė  trauktis  nuo  vaikų  ir  vos  vos  išleme¬ 
no:  „O...  o...  iš  kur  tu  jį  gavai?!."  -  „Tai  visai  nesvarbu!"  -  gūžtelė¬ 
jo  pečiais  vaikiūkštis  ir  pamėgino  sukti  ant  smiliaus  užnertą  gin¬ 
klą,  bet  jam  nepasisekė  -  pasuko  pernelyg  smarkiai  ir  pistoletas 
baisingai  trinktelėjo  į  grindis.  „Labai  norėčiau,  kad  man  jį..."  -  tie¬ 
sė  ranką  į  ginklą  persigandęs  Valuška,  bet  vaikiūkštis  buvo  už  jį 
mitresnis  -  nustvėręs  pistoletą  atgręžė  vamzdį  į  Valušką.  „Tai  labai 
pavojinga...  -  lemeno  Valuška,  dengdamas  veidą  rankomis  ir  ši¬ 
taip  gindamasis,  -  šitaip  nežaidžiama...  -  nejučiomis  traukėsi  jis 
prie  durų,  į  jį  nutaikytas  pistoletas  nė  nekrustelėjo,  o  abu  vai¬ 
kiūkščiai  spigino  jį  akimis  lygiai  taip,  kaip  ir  nuo  svetainės 
slenksčio  spoksojo  į  jį  atėjusį.  -  Gerai  jau,  gerai...  -  spaudė  jis 
durų  rankeną  už  nugaros,  -  aš  ne  juokais  išsigandau...  Bet...  da¬ 
bar  jau...  -  atidarė  duris  Valuška,  -  padėk  jį  ten,  kur  buvo,  kad 
tėtis  nesupyktų...  Ir  eikite  gulti...  -  išsmuko  jis  pro  praviras  du¬ 
ris,  -  ir  būkite  paklusnesni,  laikas  miegoti...  -  pagaliau  patyliu¬ 
kais  uždarė  dvivėres  duris  ir  apstulbęs  murmėjo  veikiau  jau  tik 
sau  pačiam,  -  gerai  užsidarykite  duris  ir  nieko  neįsileiskite..."  Jis 
girdėjo  -  už  durų  nuaidėjo  juokas,  jis  išgirdo,  kaip  spynoje  su¬ 
traškėjo  raktas,  tada  jis  čiupo  į  ranką  uniforminę  laiškininko  kepu¬ 
rę  su  snapeliu  ir  pasileido  klupsčiomis  žemyn,  tebepūtė  pašėlęs 
skersvėjis.  Jam  akyse  tebestovėjo  anos  dvi  poros  nemirksinčių 
spiginančių  akių  -  niekaip  neįstengė  ištrūkti  iš  skvarbių,  kiaurai 
veriančių  jų  žvilgsnių  spindulių,  sulaukėjusiose  jų  valdose  jį 
nuolatos  degino  karštis,  o  dabar,  išėjusį  į  lauką,  jį  krėtė  drebu¬ 
lys.  Purtė  drebulys,  o  lauke  spigino  smelkiantis  iki  kaulų  spei¬ 
gas,  purtė  drebulys  ir  nuo  minties,  kad  toks  žiaurumas  ir  šalta¬ 
kraujiškas  cinizmas,  kaip  tų  dviejų  vaikiūkščių,  jam  visiškai  ne¬ 
pakeliamas.  Persimetė  krepšį  per  kitą  petį,  užsisagstę  apsiausto 
sagas  ir  vis  tiek  juto,  kad  niekaip  nepasiseks  atsikratyti  šito  ne¬ 
smagumo,  tad  pamėgino  negalvoti  apie  nukreiptą  į  jį  pistoletą, 
apie  patyčių  pritvinkusį  kikenimą  už  durų  ir  susitelkti  tik  į  viena: 
kaip  kuo  greičiau  pakliūti  į  namą  Venkheimo  prospekte.  Bandė 
negalvoti  apie  nesmagius  dalykus,  bet  jam  akyse  vis  stojosi  abu 


vaikiūkščiai  su  didžiuliais  policininkų  švarkais,  ir  ūmai  jį  tvilk- 
telėjo  nubudusi  sąžinė:  juk  greičiausiai  paliko  vaikiūkščius  su 
užtaisytu  ginklu,  ir  tuomet  jau  jam  nedavė  ramybės  mintis,  ar 
vis  dėlto  nereikėtų  grįžti  į  miesto  policijos  viršininko  namus,  bet 
netrukus  svarstymus  lyg  vėjas  nupūtė:  įsukęs  iš  Arpado  gatvės  į 
prospektą,  pamatė  netoliese,  kone  pačiame  miesto  vidury,  vir¬ 
šum  namų  lyg  ir  raudonuojantį  dangų.  O  jau  tada,  dilgtelėjus  jė¬ 
gas  pakertančiam  siaubui,  kad  „gal  jau  padeginėja",  vienu  aki¬ 
moju  pranyko  negalia,  ir  jis  jau  įstengė  nebegalvoti  apie  savęs 
kaltinimą  ir  vidinę  graužatį;  tuomet  apkabino  ranka  krepšį,  kad 
tabaluodamasis  taip  nedaužytų  šono,  ir  pro  sprunkančias  jam  iš 
kelio  kates  nudūmė  pono  Esteros  namų  linkui.  Skuodė  kiek  įka¬ 
bindamas,  o  prilėkęs  namus  išskėtė  rankas  ir  sustojo  prie  vartų, 
ir  tada  dar  likusiu  blaiviu  protu  suvokė,  kaip  pergąsdintų  visai 
nieko  nenutuokiantį  savo  mokytoją,  jei  dabar  taip  nelauktai 
įgriūtų  į  jo  namus  -  taip  ir  liko  stovėti  prie  vartų,  tačiau  despera¬ 
tiško  ketinimo  neatsisakė:  prisiartintų  kas  nors  įtartinas  -  jis  pats 
apgintų  nieko  neįtariantį  šio  namo  gyventoją.  Neturėjo  nė  men¬ 
kiausios  nuovokos,  kaip  reikėtų  jį  ginti,  ir  gana  ilgai  tebemanė, 
kad  tas  sunkiai  suvokiamas  puolimas  turėtų  būti  ne  kas  kita,  o 
paprasčiausias  padegimas  (čia  būdamas  neįstengė  sumanyti  nie¬ 
ko  kito)  ir  dėl  to  kraustėsi  iš  galvos.  Vienoje  vietoje  dangus  buvo 
iš  tikrųjų  paraudęs,  tad  Valuška,  pasirengęs  šuoliui,  siuvo  pro 
vartus  ir  į  vieną,  ir  į  kitą  pusę  -  keturi  žingsniai  į  dešinę,  keturi  į 
kairę  ir  nė  kiek  toliau  nei  į  vieną,  nei  į  kitą  pusę,  tarsi  žengęs 
penktą  žingsnį  būtų  pajutęs,  kad  kitas  nesaugomas  kraštas  pra¬ 
žus  neperregimoje  tamsoje.  O  tolesni  įvykiai  klostėsi  pernelyg 
greitai,  ir  visa,  kas  nutiko,  sutilpo  į  vieną  akimirką.  Veikiai  išgir¬ 
do  žingsnius  -  tarsi  žemę  būtų  trypę  artėjantys  šimtai  išvargusių 
aulinių  ir  kariškų  batų.  Netoliese  sustojo  visas  būrys,  vyrai  ne¬ 
skubėdami  apsupo  jį.  Jis  nenuleido  akių  nuo  jų  rankų,  nuo  jų 
trumpų  bukų  pirštų  ir  įsigeidė  jiems  ką  nors  pasakyti.  Tuomet 
jiems  už  nugarų  pasigirdo  prikimęs  balsas  („Palaukite!"),  ir  Va¬ 
luška  iš  pilko  milelio  striukės  atpažino,  kas  buvo  tasai  vyras,  ne¬ 
reikėjo  pasižiūrėti  nė  į  veidą  -  tuojau  suprato,  kad  tasai,  prieisian- 


tis  prie  jo  per  vienoje  vietoje  prasivėrusį  apsupties  žiedą,  bus  ne 
kas  kitas,  o  aikštėje  popiet  sutiktas  draugas.  „Nėra  ko  bijoti.  Eisi 
su  mumis",  -  pasakė  tasai  patyliukais  pasilenkęs  jam  prie  ausies 
ir  apkabino  Valušką  per  pečius.  Jis  neįstengė  pratarti  nė  žodžio  ir 
nuėjo  su  jais,  tasai  kitas  irgi  nieko  nepasakė,  tik  pasilenkęs  jam 
per  petį  pastūmė  laisva  ranka  kažin  ką  tolyn,  o  tasai  iš  kitos  pu¬ 
sės  -  jam  nusiviepęs  -  pabandė  tamsoje  prasibrauti  arčiau  Valuš- 
kos.  Girdėjo  Valuška  -  jam  už  nugaros  žemė  dunksi  nuo  šimtų 
pavargusių  žingsnių,  jis  matė,  kaip  persigandusios  valkataujan¬ 
čios  katės  sprunka  nuo  tylutėliai  pakeliamų  geležies  strypų,  tik 
jausti  nieko  nejautė  -  vien  tą  ranką  sau  ant  peties  ir  tai,  kaip  jį 
drauge  velka  žieminių  kailinių  kepurių  ir  aulinių  batų  knibždė¬ 
lynas.  „Nėra  ko  bijoti",  -  vėl  pasakė  tasai  kitas,  Valuška  skubo- 
mis  linktelėjo  ir  pažvelgė  į  dangų.  Pakėlė  akis  ir  ūmai  pajuto,  kad 
dangus  ne  savo  vietoje,  pakraupęs  žvilgtelėjo  aukštyn  dar  kartą 
ir  išsyk  suprato  -  neliko  visai  nieko  dangaus  vietoje,  o  tada  jau 
nunarino  galvą  ir  sliūkino  tarp  visų  tų  aulinių  batų  ir  aukštų  kai¬ 
linių  kepurių,  ėjo  kaip  žmogus,  staiga  supratęs,  kad  veltui  tik 
žvalgosi:  jau  nebėra  to,  ko  jis  ieško  -  viskas  jau  nugarmėjo  skra¬ 
džiai  žemę,  šitos  eitynės,  smulkmės  sąmokslas. 


„Smulkmės  sąmokslas.  Menkysčių",  -  vis  dar  smarkiai  nerūstau¬ 
damas  konstatavo  Estera  ir  tą  lemtingą  gyvenimo  vakarą  tarsi 
atsiplėšė  nuo  savo  nevėkšliškumo,  mat  baigdamas  sunkią  užsi- 
barikadavimo  operaciją  jau  ar  dvidešimtą  kartą  kirto  sau  plaktu¬ 
ku  per  nagus.  Gniaužė  maudžiančius  pirštus  ir  vis  žvalgėsi  po 
sukaltų  ant  lango  visokiausių  lentų  chaosą,  jis  darbavosi  taip 
apverktinai  negrabiai,  kad  jau  niekas  nebūtų  įstengęs  jam  padėti, 
tad  panoro  vengti  bet  kokių  tolesnių  skausmingų  potyrių  ir  tarė 
pats  sau,  kad  savo  gėdai  per  ilgus  dešimtmečius  neišgalėjo  pra- 
prusti  nė  tiek  -  deramai  įkalti  vinį,  ir  štai  dabar  tas  jo  triūsas  ne¬ 
abejotinai  artėja  prie  pabaigos.  Grįžęs  namo  ir  keletą  minučių 
atsipūtęs,  susineštas  medienos  atliekas  kūrenimui  sukrovė  tarp 


knygų  lentynų,  išsirinko  vieną  tokią  daugmaž  tinkamą  lentą  ir  - 
kolei  rimtai  svarstė,  ar  nereikėtų  imtis  kokių  smulkesnių  pataisų, 
kurių  nelauktai  prireikia  dėl  nereikalingo  protingo  buvimo,  maž¬ 
daug  per  tris  valandas  susiklosčiusią  minčių  eigą,  nušluojančią 
viską,  kas  buvo  anksčiau,  būtų  galėjęs,  taip  jam  pasirodė,  pava¬ 
dinti  „net  ir  revoliucija"  -  ant  likusio  paskutinio  lango  priderino 
tą  lentą  prie  kitų  glaudžiai  viena  šalia  kitos  sukaltų  visokiausių 
lentpalaikių  ir  vėl  užsimojo  plaktuku,  ir  jis  taip  tikėjosi  pataikyti 
tiesiai  į  vinį,  kad  iš  to  didelio  noro  net  kandžiojo  sau  lūpas,  bet 
štai  tuojau  nuleido  plaktuką,  nes  susivokė:  vien  tiktai  ketinimo 
anaiptol  neužtenka,  kad  smūgio  jėga  ir  kryptis  iš  tikrųjų  pasisuk¬ 
tų  į  ten,  kur  ir  reikia.  „Derėtų  įvaldyti  įnagio  daromą  lanką  iki 
vinies  galvutės..."  -  sumąstė  trumpai  pasvarstęs  ir,  grįždamas 
prie  minties  apie  „smulkesnes  pataisas",  aptalžyta  kairiąja  ranka 
iš  visos  sveikatos  prispaudė  lentą  prie  lango  rėmo,  o  dešiniąja 
narsiai  kirto  plaktuku.  Šįkart  nenutiko  didesnės  bėdos,  tik  vinis 
kiek  pasidavė  į  vidų;  kaip  tik  dabar  jį  apniko  tarsi  ir  racionali 
idėja,  kad  šiaip  jau  nuolat  nė  nežinia  kur  nukrypstantį  dėmesį 
toliau  derėtų  sutelkti  į  vadinamąjį  plaktuko  daromą  lanką,  ir 
dar  pamanė,  kad  būtų  net  geriau,  jei  išvis  liautųsi  kalinėti.  Kuo 
toliau,  tuo  labiau  plaktukas  neklausė  rankos,  naujų  mėginimų 
pasekmės  darėsi  vis  labiau  nenuspėjamos,  tad  jau  po  trečio 
bandymo  ir  pats  norom  nenorom  susigriebė:  jis  tikrai  tris  kar¬ 
tus  iš  eilės  nekirto  plaktuku  pro  šalį,  bet  taip  nutiko  anaiptol  ne 
todėl,  kad  buvo  įtempęs  dvasines  jėgas,  o  vien  tik  dėl  laimingo 
atsitiktinumo,  arba,  kaip  jis  pats  mintyse  formulavo,  „dabar 
malonė  padarė  pertraukėlę  nuolatos  talžomiems  mano  pirš¬ 
tams";  o  nesėkmė  leido  padaryti  tokią  išvadą:  kai  žiūrima  tik  į 
pageidaujamą  įnagio  judėjimo  kelią,  visuomet  tame  norimame 
kelyje  pasitaiko  klaidų,  nes  valdyti  plaktuko  daromą  kelią  ne¬ 
reiškia  nieko  kita,  dar  pridūrė  -  vargu  ar  taip  reikėtų  žiūrėti  į 
tuo  metu  dar  nepakankamai  įsisąmonintą  operacijos  reikšmę, 
bet  taip  tiesiog  būtina  vertinti  nuostatą,  darančią  įtaką  liki¬ 
mui,  -  su  jam  būdingu  kalbos  įmantrumu,  „kaip  pasvajoti  apie 
ką  nors  tokio,  ko  dar  nėra,  negu  numatyti  ką  nors,  kas  tik  dar 


bus,  šitaip  įprastai  ir  vėl  padaryti  tokią  klaidą,  kurios  NEDERĖ¬ 
TŲ  daryti  po  šešiasdešimties  metų  kvailiausių  paklydimų",  kai 
jam  einant  paskutinius  metrus  iki  namų  vis  dėlto  pasimatė...  Tai 
buvo  akimirka,  kai  kažin  kas  šnibžtelėjo:  jis  garantuotai  gerai  pa¬ 
darys,  jei  skirs  daugiau  jėgų  šitam  klausimui,  taip,  daugiau  jėgų, 
pasakė  pats  sau  Estera,  ir  tarsi  pasuko  prie  akivaizdesnių  dalykų 
nė  pats  nenutuokdamas,  kad  toksai  jo  nutolimas  tereiškia  priar¬ 
tėjimą  prie  visą  jo  esybę  apėmusios  menkesnės  taip  nusakomos 
dilemos:  kaip  absoliutus  protingo  buvimo  stygius  neeliminuoja 
praktiško  racionalumo,  šitaip  tarsi  sukama  prie  apčiuopiamesnio 
dalyko.  Taip  sumanė:  reikalai  ir  šiaip  pašliję,  tačiau  nereikėtų  taip 
jau  visai  atmesti  ir  į  plaktuko  daromą  lanką  sutelkto  pasvarsty¬ 
mo,  mat  nesėkmės  priežastis,  dabar  jam  taip  pasirodė,  „yra  ne 
turinio,  bet  neabejotinai  metodologinis"  paklydimas;  užtat, 
žvilgsniu  siūdamas  nuo  rankoje  nekantriai  siūbuojamo  plaktuko 
iki  vinies  galvutės,  pirmąkart  įdėmiai  pasižiūrėjo,  ar  esama  ko¬ 
kio  nors  šito  minėto  lanko  taško,  į  kurį  susitelkus  būtų  galima  iš 
tikrųjų  valdyti  operaciją,  kad  paskui  -  juk  itin  greitai  aptiko  net 
du  tokius  taškus  -  neliktų  nieko  kito,  tik  nuspręsti,  kuriuo  iš  tų 
dviejų  būtų  galima  pasikliauti.  „Įsmeigta  į  medį  vinis  nejuda,  tik 
plaktukas  keičia  padėtį..."  -  sumetė  jis,  žvilgsniu  perbėgdamas 
lubas,  ir  iš  to  sumąstymo  piršosi  abejonių  nekelianti  išvada,  kad 
kaip  tik  dėl  to  reikėtų  įdėmiau  stebėti  plaktuką,  o  kai  jis  pagal 
tokią  aiškią  argumentaciją  vėl  pabandė  akimis  lydėti  plaktuko 
galvutę,  jo  veidas  tuojau  persikreipė  -  pats  pamatė,  kad  iš  tikrųjų 
tvirčiau  laiko  plaktuką  saujoje,  bet  ir  dabar  geriausiu  atveju  tik 
kas  dešimtas  jo  smūgis  pataiko  į  vinį.  „Reikia  žinoti,  -  tuomet  pa¬ 
sitikslino  jis,  -  kur  aš  noriu  pataikyti...  Svarbiausia  tai,  -  įsikibo  jis 
šitos  idėjos,  -  ką  aš  noriu  sukalti!"  -  ir  kaip  žmogus,  veikiai  suvo¬ 
kęs,  kad  pagaliau  įsimušė  į  tikrą  kelią,  žvilgsnį  nukreipė  tiesiog  į 
tikslą  ir  drąsiai  užsimojo  dar  kartą.  Pataikė  ten,  kur  ir  norėjo,  ir 
pasimėgaudamas  tarė  sau,  kad  taikliau  jau  niekas  nebūtų  smo¬ 
gęs,  ir  kad  nekiltų  abejonių,  ar  tikrai  jau  įvaldė  taiklų  judesį,  iškart 
mikliai  taip  daugmaž  susidėliojo  iki  šiol  trūkstamą  papildomų 
veiksmų  seką.  Susivokė,  kad  iki  šiolei  netikusiai  laikė  įnagį,  nes  jį 


šiaip  jau  laikyti  už  koto  galo  daug  patogiau,  o  tuomet  sumetė, 
kokia  turėtų  būti  smūgio  jėga  ir  koks  nuotolis,  iš  kurio  „dera 
užsimoti",  ir  štai  pagaliau  šią  daug  naudos  davusią  akimirką 
sumojo:  nykščiu  prispaudus  apatinį  kalamos  lentos  galą  prie 
lango  rėmo  visai  nėra  reikalo  užgulti  jos  visu  kūnu...  Šitaip  prisi¬ 
derino  judesys  prie  veiksmo,  tad  nereikėtų  stebėtis,  kad  po  viso 
to  paskutinės  dvi  lentos  itin  mikliai  atsirado  savo  vietoje,  o  jau 
vėliau  jisai,  sumanęs  pasižiūrėti,  ką  nuveikęs,  apėjo  visą  namą  ir 
vėl  grįžo  į  blyškios  lempos  šviesoje  skendintį  koridorių,  padaręs 
ne  šiaip  sau  kokių  atsitiktinių  ir  anaiptol  ne  smulkių  pataisymų, 
ir  turėjo  apgailestaudamas  tarti  sau,  kad  kaip  tik  tada,  kai  jau 
galėtų  pasimėgauti  džiaugsmu,  ką  tik  apėmusiu  dėl  tokio  spren¬ 
dimo,  jis  galutinai  pabaigė  langų  apkalimo  darbus.  O  juk  neabe¬ 
jotinai  dar  būtų  mielai  tauškinęs  plaktuku,  nes  iš  tikrųjų  jį  buvo 
„ką  tik  apėmęs  džiaugsmas  dėl  tokio  savo  sprendimo",  na,  taip, 
sprendimo,  nors  ir  kone  paskutinę  minutę,  bet,  šiaip  ar  taip,  išve- 
dusio  jį  iš  ilgas  valandas  trukusio  nesusigrabaliojimo,  kai  buvo 
pakliuvęs  į  įnagio  daromo  lanko,  vinies  storgalio  ir  plaktuko  gal¬ 
vutės  apačios  labirintą  ir  nuėjus  tokį  painų  kelią  iki  galo  žaibiškas 
atsitokėjimas,  koks  ypatingas  yra  tas  metodas,  kurį  pasitelkęs, 
nors  ir  nelabai  nutuokdamas,  koks  jis,  prisikasė  iki  šitos  šiaip  jau 
primityvios  operacijos  menkutės  paslapties  įminimo  ir  sudirgu¬ 
siu  protu  atitaisė  tai,  ką  tą  akimirką,  kai  peržengė  savo  namų 
slenkstį  po  jį  taip  sukrėtusios  iškylos,  buvo  įvardijęs  kaip  „tik 
šiandien  gimusį  visai  lengvutį  Esterą"  ir  suformulavo  „revoliuci¬ 
nį  metodą",  neigiantį  niekingai  menką  mąstymo  vaidmenį.  Atsito¬ 
kėjimas  buvo  žaibiškas,  tikrai  taip,  bet  kaip  jau  paprastai  nutinka, 
ankstesni  įvykiai  irgi  nebuvo  praėję  kaip  niekur  nieko,  juk  pir¬ 
miau  jam,  tik  sumaniusiam  apeiti  visus  namus,  tokios  pastangos 
atrodė  be  galo  juokingos,  mat  šiaip  jau  saugodamas  kairę  ranką 
nuo  tolesnių  talžymų,  jis  puolėsi  atlikti  šitokią  menkutę  užduotį 
pasitelkdamas  visą  proto  sunkiąją  artileriją,  ir,  vos  kibęs  į  darbą, 
tikrai  be  reikalo  koncentravo  kiaurai  smelkiančią  įžvalgumo  ga¬ 
lią,  o  šiaip  jau,  nors  tai  ir  juokinga  iki  iškritimo,  visa  tai  ir  buvo 
tikrosios  pasinaudojimo  įnagiu  ankstesnės  paslapties  bene  ne- 


aiškiausias  keblumas,  deramas  mokėjimas  su  juo  dirbti,  bet  juk 
tai  iš  pat  pradžių  turėjo  nuvesti  prie  nepriekaištingos  lentų  kali¬ 
mo  technikos.  Vėl  mintyse  atkūrė  paskiras  dėl  pernelyg  didelio 
uolumo  nueitas  kryžiaus  kelio  stotis  ir  tuomet  jau  niekaip  neįsten¬ 
gė  išsklaidyti  vis  dar  veikiau  iš  įprastos  dvasios  būsenos  kylan¬ 
čio  įtarimo,  kad  galutinį  rezultatą  lėmė  ne  racionalus  jo  veiki¬ 
mas,  nes  kai  veiklumas  apčiuopomis  iš  karto  atskyrė  jam  bū¬ 
dingą  tvirtą  intelektualinį  apsišarvavimą,  arba,  jo  paties  žodžiais 
tariant,  „viskam  pasiryžusio  kovotojo  kariškose  operacijose  paste¬ 
bimą  kreipiamąją  jėgą",  nuo  „įsigaliojančių  pataisų  grandinės"  jis 
ėjo  anaiptol  ne  prie  bandomųjų  plaktuko  smūgių,  bet  prie  tokio 
visiškai  nevaldomo  ir  kas  akimirką  su  besikeičiančiomis  būtiny¬ 
bėmis  nuolat  susijusio  lankstaus  vadovavimo,  atliepiančio  jo 
dvasinius  siekius,  nors  ir  buvo  nieko  nenutuokiama  apie  juos. 
Bent  jau  taip  atrodo,  susumavo  jis,  palyginti  didžiulė  šito  reikalo 
svarba,  o  sprendžiant  susijusį  su  juo  iš  pažiūros  menką  uždavinį, 
nugalėjo  racionalus  protavimas,  nepaprastas  mokėjimas  pasi¬ 
naudoti  lanksčiomis  kombinacijomis,  ir  nebuvo  jokių  ženklų, 
kad  atrastas  metodas  būtų  buvęs  klaidingas,  o  išradingais  vari¬ 
antais  pasinaudoti  prispyrė  ne  jo  „žėrinti  logika",  bet  išaiškini¬ 
mo  linkme  judantys  vis  nauji  tiriamieji  judesiai  -  niekai;  tada 
Estera  apėjo  visą  namą  ir  apžiūrėjo,  ar  nereikėtų  kur  nors  sti¬ 
priau  pritvirtinti  menkiau  prikaltos  lentos,  bet,  kaip  atrodė,  taip 
ir  neprireiks  griebtis  plaktuko;  juk  viskam  vadovaujanti  mašine¬ 
rija,  su  tikrove  koreliuojanti  visa  ta  sklandžiai  veikianti  mūsų  or¬ 
ganų  sistema  -  dabar  jau  jis  žengė  į  virtuvę  -  įsisprausdama  tarp 
veiklaus  proto  ir  komandas  vykdančios  rankos,  tenai  slypi  taip, 
kaip  „regėjimas  slypi  tarp  matančių  akių,  jei  iš  viso  taip  galima 
sakyti,  vaizdas  apie  regėjimo  prigimtį  yra  grynasis  pažinimas". 
Lyg  ir  susidarė  įspūdis,  kad  laisvai  pasirenkami  svarstymai,  su¬ 
sipynę  su  idėjomis,  lėmė  bandymo,  aprėpiančio  įnagio  daromą 
lankstą  iki  plaktuko  galvutės  ir  tą  galvutę  iki  vinies,  eigą,  o  štai 
pats  reikalas,  dabar  jis  apžiūrėjo  tarnaitės  kambario  prie  virtuvės 
du  mažučius  langelius,  ištisa  bandymo  eiga  su  visais  įmanomais 
variantais,  su  begalinį  tikslumą  skatinančiu  galimybių  bloku. 


arba,  šiurkščiai  viską  supaprastinus,  tasai  pats  bandymas  ir  są¬ 
lygojo  visus  „laisvai  pasirenkamus  svarstymus",  kurie  nebuvo 
nei  laisvi,  nei  leidžiantys  ką  nors  pasirinkti,  nes  pati  įvykių  eiga 
prispyrė  eiti  tik  ten,  kur  leidžiama,  ir  vienintelė  užduotis  tebuvo 
šitų  bandymų  stebėjimas  ir  vertinimas,  ir  dėl  to  vėliau  („kiek  per 
griežtai  formuluojant..."  -  kiek  per  griežtai  mintyse  formulavo 
Estera)  procesas  bus  žaibiškai  humanizuojamas  ir  puoselėjamas 
įsitikinimas,  kad  net  ir  padarę  niekingai  menką  atradimą  -  saky¬ 
kim,  kad  ir  tokį:  radę  nepriekaištingą  vinutės  įkalimo  metodą  - 
su  „žėrinčiu"  protu,  su  „iškilniu"  nuovokumu  mes  laikome  savo 
rankose  vedančius  į  jį  žingsnius.  Taip  nėra,  vingiavo  kelias  per 
Valuškos  kambarį  į  saloną,  mes  tarsi  nieko  ir  nelaikome  -  tai  mus 
laiko  rankoje  tas,  kurio  tariamai  turima  valdžia  niekas  ir  neabe¬ 
joja,  bent  jau  kolei  mūsų  didesnių  dalykų  trokštančios  galvos 
atliepia  kuklią  jo  užduotį,  kurią  būtų  galima  įvardyti  ir  kaip  ste¬ 
bėjimą  bei  vertinimą,  o  visa  kita,  paspaudė  jis  tuo  metu  salono 
durų  rankeną,  o  visa  kita,  šyptelėjo  Estera,  jam  jau  nepriklauso  - 
ir  užsimerkęs  staiga  pastiro  ant  slenksčio  kaip  žmogus,  kuris  po 
baisaus  apakimo  ūmai  žvilgteli  į  realių  santykių  karalystę  ir  tarsi 
pamiršta  reginį,  matomą  pro  atidarytas  duris.  Išvydo  milijardus 
dalykų,  lūkuriuojančių  nerimą  keliančių  begalinių  pokyčių,  - 
tarp  jų  klostosi  rūstus  dialogas  be  pradžios  ir  be  pabaigos,  išvy¬ 
do  visą  milijardą  atskirų  atskiriausių  dalykų,  milijardą  priklau¬ 
somybių  ir  milijardą  kintančių  daiktų;  milijardą  nuolat  siejamų 
vienos  vienintelės  priklausomybės,  o  šioje  vienintelėje  priklau¬ 
somybėje  pamatė  ir  visas  kitas,  kovingą  susisaistymą  tarp  to,  kas 
priešinasi  -  nes  egzistuoja,  ir  to,  kas  siekia  pralaužti  šį  priešini¬ 
mąsi,  nes  pats  norėtų  toksai  būti.  Ir  išvydo  patį  save  šitoje  pri¬ 
sotintoje  gyvoje  platybėje,  neseniai  buvusį  save  patį  priešais 
paskutinį  koridoriaus  langą,  ir  tik  dabar  susivokė,  kokiai  jėgai  jis 
pakluso  ir  prie  ko  prisilietė,  tai...  kas  yra  iš  tikrųjų.  Tuomet  jam 
pasimatė,  kas  yra  viso  to  variklis,  kad  prievarta  -  tai  būties  mos¬ 
tas,  kad  iš  šito  mosto  randasi  paskata,  o  ji  įsuka  veikimą.  Aktyvų 
veikimą  plačiu  mastu,  o  mūsų  esybė  stengiasi  rasti  palankumą 
pasitelkusi  refleksų  tiriamąją  ir  apibrėžtą  grandinę,  ir  tuomet  iš- 


sipildymas  jau  priklauso  nuo  to,  ar  toksai  pageidaujamas  santykis 
egzistuoja  iš  viso,  ir  dar,  pasidingojo  jam,  priklauso  nuo  kantry¬ 
bės,  nuo  įvairių  niuansų  turinčių  kovos  atsitiktinumų,  mat,  su¬ 
prato  Estera,  sėkmingas  varymasis  į  priekį,  beaistris  buvimas  la¬ 
bai  priklauso  nuo  to,  sekasi  žmogui  ar  ne.  Žvalgėsi  jis  po  šitą 
neaprėpiamą,  ryškų,  tvarkingą  vietovaizdį,  ir  labiausiai  apstulbi¬ 
no  nepaprastas  jo  tikroviškumas,  neabejotinai  apstulbino,  nes 
taip  sunku  regėti,  kad  neaprėpiamai  didelio  jo  neramumo  per¬ 
smelktas  šis  realus  pasaulis  -  bent  jau  mums  -  yra  baigtinis; 
baigtinis,  nors  niekur  nėra  jo  pabaigos,  kaip  kad  nėra  ir  vidurio, 
ir  mes  tik  egzistuojame  tarp  šių  pulsuojančių  erdvių  milijardo  ir 
vadovaujamės  savais  mus  valdančiais  refleksais...  Taip  jau  iš  ti¬ 
krųjų:  kur  tik  pasižiūrėjo,  tas  žvilgtelėjimas  netruko  ilgiau  kaip 
vieną  akimirką,  ir  tasai  akimojį  blykstelėjęs  vaizdas  išsisklaidė 
vos  tik  susidaręs;  išsisklaidė,  gal  taip,  kaip  žiežilpa,  kuri  įspėjo, 
kad  krosnyje  štai  visai  išgęsta  ugnis,  tai  ji  spragtelėjo  ir  išblėso, 
tarsi  būtų  nieko  daugiau  nenusipelniusi,  užgeso  per  vieną  mirks¬ 
nį,  bet  tik  todėl,  kad  susyk  plykstelėjusia  šviesa  nušviestų  viską, 
kas  jo,  grįžtančio  namo,  minčių  eigoje,  lemtingame  apsisprendi¬ 
me,  tame  nusistatyme,  užklupusiame  tarpuvartėje,  kaip  jis  pats 
pasakė,  buvo  „kelianti  pavojų  gyvybei  klaida".  Priėjo  prie  kros¬ 
nies  ir  apžiūrėjo  žioruojančias  žarijas,  įpūtė  jas  kiek  tik  turėjo 
jėgų  ir  ant  jų  dar  užmetė  tris  pliauskas,  paskui  priėjo  prie  lango, 
bet  šįkart  sliūkino  visai  be  reikalo:  veltui  tik  žiūrėjo  žiūrėjo  - 
matė  ne  lentas  ir  vinis,  o  vien  tik  save  patį.  Save  patį  priešais 
„Namų  kavinę",  išvirtusią  tuopą  ir  šiukšles  po  kojų,  nes  šitą  dra¬ 
matišką  popietę  kone  tikriausiu  žodžiu  buvo  pats  save  išvijęs  iš 
namų,  tai  buvo  ta  vieta,  kurioje  pripažino  savo  bejėgiškumą,  ku¬ 
rioje  turėjo  pats  sau  pasakyti:  kad  ir  kaip  aštriai  jis  išgaląstų  gin¬ 
klus,  kad  ir  kaip  kruopščiai  išžvalgytų  vietovę,  kad  ir  kaip  išri¬ 
kiuotų  vadinamojo  „blaivaus  proto"  argumentų  neaprėpiamo 
dydžio  kariuomenę,  jis  niekada  neįstengs  nieko  padaryti  tam,  su 
kuo  susidūrė.  Pirmiausia  čia  pripažino  savo  bejėgiškumą:  jis  ir 
nesuvokia  nuosmukio  mastų,  ir  jaučiasi  niekaip  negalintis  jų  pa¬ 
veikti,  čia  suprato:  jis  visai  nesusigaudė  („tarsi  turintis  paveldėtą 


aklumą!.."),  kad  kaip  tik  tai,  ką  jis  daro,  yra  neabejotinas  nusigy- 
venimas,  tikriausias  dvasinės  bejėgystės  apvainikavimas.  Nes 
neįstengė  susigaudyti,  kad  jo  tikrai  neturėtų  stulbinti  tai,  jog  „iš¬ 
kraipytos  formos  per  ištisus  dešimtmečius  prisišauks  griūtį",  ta¬ 
čiau  jis  išlaikė  damą  su  ankstesniuoju  savimi,  o  suvokimo,  kad 
artėja  totalus  užplaukimas  ant  seklumos,  išvengė  taip:  nuspren¬ 
dė,  kad  tai,  ką  buvo  matęs  gatvėse,  nenusipelno  nė  menkučio 
dėmesio,  ir  jei  miesto  būseną  ištikęs  pakitimas  taip  akivaizdžiai 
prasilenkia  su  jo  „protu  ir  geru  skoniu  pagrįsta"  esybe,  tai  čia 
tėra  tik  vienintelis  teisingas  atsakymas:  jis  irgi  prasilenkia  su 
miesto  būsena.  Tuomet  jis  pamanė,  ir  iš  esmės  teisingai,  kad  tok¬ 
sai  „staigus  pasirengimas"  kėsinasi  kaip  tik  į  jį  -  juk  taip  nelauk¬ 
tai  būtų  sutraiškyta  viskas,  dėl  ko  jis  visuomet  kibęs  į  atlapus  nie¬ 
kingai  viską  niokojančiai  galybei;  būtų  sugniuždytas  protas,  lais¬ 
va  ir  aiški  mintis,  ir  gal  būtų  atimta  paskutinė  jo  priebėga,  kur 
protas  gali  būti  laisvas  ir  aiškus.  Paskutinė  priebėga,  tuomet  jis 
prisiminė  Valušką,  ir  susirūpinęs  dėl  jo  sumanė  išardyti  visus  iki 
šiolei  retai  judama  kryptimi  vedančius,  bet  šiaip  jau  gerokai  ap¬ 
griuvusius  tiltus  ir,  šitaip  sugriežtinęs  ankstesnes  atsiribojimo 
nuostatas,  sykiu  su  savo  bičiuliu  pasitrauks  iš  šio  dėsnius  prara¬ 
dusio  pasaulio,  iš  šito  viską  niokojančio  ir  mirtį  sėjančio  chaoso. 
Persikels  į  kitą  krantą,  nusprendė  Estera,  sukdamas  prie  vandens 
reikalų  kontoros  pastato  ir  svarstydamas,  kaip  namą  Venkheimo 
prospekte  paversti  tvirtove,  iš  visų  jėgų  stengėsi  neprarasti  tei¬ 
kiančio  persvarą  kliovimosi  savimi,  ir  ne  neprarasti,  o  veikiau 
jau  atgauti  viską,  visa  tai,  kuo  privertė  suabejoti  užgriuvusių 
šiukšlių  košmaras,  tuščia  tuštutėlė  gatvė,  išvirtusi  tuopa  ir  noras 
įsikabinus  ragais  ir  nagais  išsaugoti  viltį,  kad  jis  galintis  netruk¬ 
domai  būti  pačiu  savimi.  Vieną  kurį  dalyką  atgavo  tik  praradęs 
kitą,  juk  už  šitą  teikiantį  persvarą  kliovimąsi  savimi  tiek  ir  terei¬ 
kėjo  mokėti:  nedaryti  to  tenai,  nedaryti  to,  ko  ir  negalima  daryti, 
nes  grįždamas  prie  išmėginimo,  patirto  prie  kojinių  fabriko  praš¬ 
matnaus  ponų  klubo,  išgyveno  itin  keistą  jausmą,  kai  galvojo 
apie  projektuojamus  jų  bendrus  busimuosius  šiokiadienius  - 
„paprastą  apsiraminimo  džiaugsmą".  Tarsi  būtų  atsikratęs  tonas 


svėrusios  naštos  -  jautėsi  esąs  vis  lengvesnis  ir  lengvesnis,  ir  kai 
išsiskyrė  su  Valuška  Septynių  vengrų  tautos  vadų  skersgatvio 
kampe,  tas  lengvumas  jau  atsiliepė  ir  jo  žingsniuose;  Estera  lei¬ 
do,  kad  tas  lengvumas  neštų  jį,  ir  išvis  nesigailėjo  pajutęs,  kad 
tasai  buvęs  jis  štai  grimzta,  panyra  nesulaikomai.  Prireikė  dar 
paskutinio  krustelėjimo,  kad  galutinai  nugrimztų  ir  jau  niekuo¬ 
met  neišnirtų,  reikėjo  padaryti  lemtingą  išvadą  -  jis  ir  padarė  ją, 
ir  priėmė  sprendimą,  o  tuomet  jau  teliko  tik  ramiai  nusigauti  į 
kitą  krantą,  beje,  tas  sprendimas  buvo  toks:  „išgyventi  kaip  nu¬ 
galėtojui  tai,  kas  iš  tikrųjų  yra  graudus  pralaimėjimas".  Pasinerti 
j  vidinę  gintį,  nes  išorinis  pasaulis  -  tik  sopulinga  nuosmukio 
veikimo  vieta,  atsikratyti  nenulaikomo  noro  kištis  į  aplinkui 
vykstančius  dalykus,  nes  taurią  veikimo  prasmę  maitoja  totalus 
proto  stygius,  tad  reikia  atsiriboti,  nes  vienintelis  sveiko  proto 
atsakas  į  visa  tai  -  protestas,  tad  telieka  slapčiomis  pasinerti,  atsi¬ 
kratyti  visko  ir  atsiriboti,  mintijo  Estera  eidamas  namo  per  spigi¬ 
nantį  speigą  ir  taip,  pakliuvus  į  šitą  proto  praradimo  verpetą, 
neatsisakyti  žvalgytis,  kas  dedasi  aplinkui,  neatsisakyti  nuolatos 
dairytis  be  tikslo  -  visa  tai  buvo  ne  kas  kita,  kaip  bailumas,  ne 
nesusipratimas,  o  uodegos  pabrukimas,  bėgimas  nuo  visko,  kad 
nereikėtų  prisipažinti  pačiam  sau:  taip,  jis  šiaušėsi  prieš  šitą 
„dėsnių  nesilaikantį  pasaulį",  bet  tikrai  niekuomet  nė  vieną  aki¬ 
mirką  nebuvo  atsitraukęs  nuo  jo.  Šiaušėsi,  bet  nesiliovė  klausinė¬ 
ti  jį,  kodėl  tuomet  tai  nėra  racionalu,  zvimbė  apie  jį  it  musė,  ku¬ 
rios  niekaip  nesiseka  nubaidyti,  tačiau  štai  nepanoro  be  perstojo 
zyzti  ir  tuomet  jau  tarėsi  supratęs,  kad  įnirtingai  tirdamas  daiktų 
prigimtį  ir  jai  priešgyniaudamas,  grandinėmis  prikaustė  pasaulį 
prie  menkėjančio  savo  proto,  o  prie  pasaulio  prirakino  patį  save. 
Prašovė  pro  šalį,  nusprendė  jis,  likus  porai  žingsnių  iki  namų,  kai 
buvo  sumąstęs,  kad  padėties  esmė  -  nuolatinis  visko  prastėjimas, 
susimovė  jis,  juk  lygiai  taip  pat  galėjo  pasakyti  ir  tai,  kad  nuolatos 
esama  jame  ir  ko  nors  gero  arba  bent  jau  to  gero,  bet  juk  nebuvo 
jame  nieko  panašaus,  ir  tas  pasivaikščiojimas  jį  įtikino,  kad  ir  ne¬ 
galėjo  būti,  bet  ne  dėl  to,  kad  prarado  kažką,  o  kad  „šita  galutinė 
kraštovaizdžio  atmaina"  visą  laiką  buvo  nesuderinama  su  bet 


kokiu  protingumu.  Ne  dėl  to  jis  telkė  jėgas,  ir  išvis  neteikė  jėgų 
dėl  ko  nors  kito,  sulėtino  žingsnį  prie  vartų  Estera,  jis  nesubyrė¬ 
jo  ir  nesusimaitojo,  juk  jis  yra  savo  ruožtu  amžinai  tobulas,  ir  tai 
tobulybei  nereikia  jokio  jėgas  telkiančio  proto,  kaip  kad  jo  nerei¬ 
kia  ir  tam,  kas  nesilaiko  tvarkos,  o  tėra  tiktai  chaosas,  į  kurį  išti¬ 
somis  dienomis  poškinti  su  visa  proto  sunkiąja  artilerija,  aistrin¬ 
gai  ginčytis  su  juo  dėl  to,  ko  niekuomet  nebuvo  ir  nebus,  ir 
spoksoti  į  jį  iki  nukvankimo,  vėpsoti  kaip  pamišėliui,  įkišo  raktą 
į  spyną  Estera,  yra  ir  varginantis,  ir  niekam  nereikalingas  daly¬ 
kas.  „Atsisakau  mąstyti,  -  metė  jis  paskutinį  žvilgsnį  pro  petį,  - 
atsisakau  savo  ruožtu  visų  laisvų  ir  aiškių  minčių  kaip  mirtinos 
kvailystės,  atsižadu  toliau  naudotis  protu,  ir  nuo  šios  akimirkos 
apsiriboju  tik  neapsakomu  džiaugsmu,  kylančiu  iš  tokio  atsisa¬ 
kymo",  -  tik  juo,  kartojo  mintyse  Estera,  pagaliau  gyventi  be  pa¬ 
klydimų,  tyliai,  o  ne  draskantis,  -  tuomet  paspaudė  rankeną, 
žengė  pro  vartus  ir  uždarė  juos.  Kažin  koks  nepaprastas  palen¬ 
gvėjimas  apėmė  jį  jau  ant  slenksčio,  tarsi  būtų  atsipurtęs  baisin¬ 
gos  sunkenybės,  ir  tarytum  visa  tai,  kuo  jis  buvo  iki  šiolei,  būtų 
pamiršęs  lauke  už  durų:  iškart  atgavo  jėgas,  vėl  įgijo  pranašu¬ 
mą,  teikiantį  pasitikėjimo  savimi,  o  paskui,  įsivėlęs  į  keistą  lan¬ 
gų  apkalimo  istoriją,  pamažėle  prarado  jį  ir  paskui  vėl  kaip  tik 
čia,  prie  salono  lango,  dar  kartą  jį  atgavo,  tačiau  dabar  jau  kiek 
kitokį:  ne  kaip  jaučiantis  „kraštovaizdžio,  siaubingai  nesuderi¬ 
namo  su  protingumu"  pranašumą,  o  kaip  žmogus,  numanantis, 
kodėl  taip  viskas  susiklostė,  ir  nuolankiai  žiūrintis  į  viską  ir  da¬ 
bar  jau  iš  tikrųjų  -  galutinai.  Tarpuvartėje  priimtas  revoliucinis 
sprendimas,  kai  nepaprasto  pakilumo  sužadinti  lentų  kalimo 
įgūdžiai  šoktelėjo  nuo  menkučių  patikslinimų  iki  pačių  didžių¬ 
jų,  dabar,  ko  gero,  atrodė  tik  kaip  pasipūtimas,  tai  tasai  išdidu¬ 
mas,  neleidžiantis  suprasti,  kad  išskirtinės  kokybės  tarp  daiktų 
nebūna,  tas  pasipūtimas,  dėl  kurio  -  juk  dėl  to  išskirtinumo  vai¬ 
kymosi  kaip  tik  ir  neužteko  jėgų  gyventi  -  jis  ir  buvo  pasmerktas 
pražūtingam  kartėliui.  Juk  kartėliui,  nejučiomis  paglostė  vieną 
lentą  Estera,  tikrai  nėra  jokios  dingsties,  o  gal  kartėliui  esanti 
tokia  pati  dingstis,  kaip  kad,  sakykim,  žavėjimuisi,  taigi,  pa- 


prasčiau  sakant,  jokios  dingsties,  nes  dėl  to,  kad  žmogaus  protas 
esąs  tremtinys,  nieko  nenutuokiantis  apie„orientavimąsi  tikro¬ 
vės  sąlygomis",  anaiptol  nereiškia,  kad  tuomet  iš  šitos  tikrovės 
sąlygų  kylantis  nerimas  irgi  nėra  protingas,  lygiai  kaip  ir  tai, 
kad  žmogaus  priedermė  tėra  būti  nuolankiu  šio  amžino  nerimo 
tarnu,  nesukelia  nei  kartėlio,  nei  nerimo.  Po  šio  nušvitimo  tuo¬ 
jau  pranyko  tokia  kerinti,  šalta  kaip  ledas  karalystė,  ir  jos  sukel¬ 
tos  bangos  nenusėdo  jame,  tad  viskam  išnykus  jis  tebestovėjo 
įsuktas  ryškaus  regėjimo  sūkurio;  ir  tai,  ką  pajuto,  nebuvo  nei 
žavėjimasis,  nei  kartėlis:  tai  buvo  kliovimasis  savimi  ir  susitai¬ 
kymas  su  tuo,  kad  šitas  regėjimas  siaubingai  pranoksta  jį,  tai 
buvo  kantrybė  ir  susitaikymas  su  išimtine  malone,  kad  viskas 
priklauso  tik  nuo  jo,  ir  jis  gali  priimti  šituos  dalykus.  Ir  susivokė 
tuomet,  kad  pakilus  jo  apsisprendimas  tarpuvartėje  tebuvo  tik 
vaiko  paikiojimas,  o  apmąstymai  -  proga  plačiau  pasižvalgyti, 
vienas  dalykas  išplaukė  iš  kito,  sustyguotas  veikimas,  užklupus 
„siaubingam  nesuderinamumui  su  protingumu",  pavirto  bevil¬ 
tiška  klaida,  „visų  daugiau  nei  šešiasdešimt  nugyventų  metų  rik¬ 
tu",  o  tos  šešios  dešimtys  metų  -  buvimas  su  giedravalkio  už¬ 
trauktomis  akimis,  ir  dėl  to  jis  negalėjo  kitaip  matyti  viso  to,  ką 
dabar  išvydo  labai  ryškiai:  ogi  to,  kad  tie  dalykai,  užsisvajojo  Este¬ 
ra  žiūrėdamas  viršum  dviejų  lenta  vinguriuojančių  rievių,  nėra 
skausmingas  praradimas,  o  tokia  dalis,  kokia  jo  protas  yra  jo  pa¬ 
ties  šešėlis.  Tik  šešėlis,  nes  šiame  begaliniame  daug  jėgų  atiman- 
čiame  dialoge  mūsų  esybė  juda  kartu  su  mus  valdančiais  reflek¬ 
sais,  ir  juda  kartu  taip,  tik  šitaip  ir  reikėtų  aiškinti,  su  visais  žmogų 
įsukusio  įvykio  virpesiais,  bet  neatskleidžia  ničnieko  iš  to,  kas  iš 
tikrųjų  yra  tas  pats  dialogas  -  juk  tasai,  kuris  seka  kaip  šešėlis, 
pasirodo  esąs  tiktai  iš  tikrųjų  egzistuojantis,  bet  nieko  nepasakan¬ 
tis  apie  save.  Tik  šešėlis  veidrodyje,  patikslino  Estera,  ir  tenai 
vaizdas  visiškai  sutampa  su  veidrodžiu,  o  vis  dėlto  siekia  atsi¬ 
plėšti  vienas  nuo  kito,  ir  taip  tikrai  būta  nuo  amžių  amžinųjų  - 
atlupti,  atplėšti,  per  pusę  perskelti  tai,  ko  negalima  atidalyti,  kad 
šitaip  praradęs  lengvutę  vidinio  pasaulio  tėkmės  giedrą,  įgytų 
kaip  pažinimą,  pasitraukė  nuo  salono  lango  Estera,  nemirtingumą 


vietoj  nemirtingo  prisilietimo  prie  lengvesnės  už  pūkelį  melodi¬ 
jos.  Taip  bus,  sliūkino  pamažiukais  nuleidęs  galvą  Estera  durų 
link,  iš  kvietimo  telieka  grūdimas  pro  duris,  iš  savo  vaidmenį 
praradusio  proto  -  „savaime"  prabudęs  mąstymas,  savaime, 
arba,  kitaip  sakant,  iš  ko  nors  kito  negu  tas,  kas,  nepaisant  visko, 
egzistuoja,  savaime  -  tai  kas,  kas,  klaidžiodamas  po  labirintą,  pa¬ 
lieka  paskirus  ir  kvietimo,  ir  grūdimo  pro  duris  išsilaikiusius  nei 
šiokius,  nei  tokius  paminklus.  Taip  ir  bus,  įsisvajojo  iš  lėto  pėdin¬ 
damas  Estera,  „pasaulis"  mums  -  iš  šito  neišnarpliojamo  dialo¬ 
go,  šis  graudus  klausimas  „tai  kas  pagaliau  tuomet"  -  iš  neišpai¬ 
niojamo  turinio,  drausminimas  -  dėl  nepasotinamumo,  tinklas  - 
dėl  begalybės,  kalba  -  dėl  sužibėjimo,  ir  šitaip  pasidaro  iš  vieno 
du:  jis  pats  ir  jo  protas.  Tad  protas,  kuris  kaip  ranka  išnarpliotų  ir 
suimtų  į  vieną  šitam  slėpiningam  sumišimui  tinkamas  išsilaks- 
čiusias  gijas,  protas,  kuris  viską  sutvirtintų  kaip  cementas  namą, 
o  jeigu,  -  šyptelėjo  Estera  ir  įžengė  į  krosnies  skleidžiamos  šilu¬ 
mos  ratą  -  ta  ranka,  kaip  kad  ir  jo,  paleidžia  šias  gijas,  tasai  ka¬ 
ringas  dialogas  nenutrūksta,  o  pastatas  irgi  nesubyra.  Tikrai 
nesubyra,  kaip  kad  nesubyrėjo  ir  jis  pats,  nors  jau  buvo  paleidęs 
iš  rankų  viską,  į  ką  iki  šiolei  buvo  įsikirtęs,  ir  tarsi  tik  nuo  to  pri¬ 
klausė,  žino  jis  ar  nežino,  kad  mąstymas  veda  prie  nežabotos 
iliuzijos  arba  nepamatuotos  depresijos,  ir,  grįžęs  iš  salono  į  kori¬ 
dorių,  jau  „nebemąstė"  visa  tikrąja  pritrenkiančia  šio  žodžio 
reikšme:  „neatsisakė"  mąstymo  ir  jo  „neatšaukė";  tik  jau  žinojo, 
kad  atsikratė  išsisėmusios  mąstymo  aistros,  kaip  ir  anais  laikais, 
tą  popietę,  atsipurtė  Frachbergerio  muzikos,  ir  šį  kartą  -  dabar 
gal  iš  tikrųjų  „revoliuciniu"  būdu  -  padarė  galą  ir  varginamai 
depresijai.  Baigėsi  nesiliaujančios  būdravimo  akimirkos,  per  ku¬ 
rias,  norėdamas  išsaugoti  įsivaizduojamą  savo  rangą,  nuolat  jį 
prarasdavo;  baigėsi  kvaila  vertinimų  prievarta  -  juk  jo  vaidmenį, 
bent  jau  taip  jam  rodėsi,  dabar  deramai  „įvertina"  -  baigėsi  bai¬ 
gėsi,  sakė  pats  sau  vienas  Estera  ir  tarsi  „išgirdo",  kaip  šį  nepa¬ 
prastą  vakarą  su  didžiausiu  trenksmu  subyra  visas  jo  gyvenimas: 
juk  iki  šiolei  kiekviena  jo  minutė  buvo  pašėlęs  lėkimas  -  lėkimas 
„pirmyn",  „dėl  ko  nors",  „kam  nors";  ir  jis,  užbaigdamas  šitą  pa- 


šėlusį  lėkimą  ratu,  jau  nė  kiek  neabejojo,  kad,  ir  šitaip  baisingai 
įsilėkus,  pasisekė  ramiai  sustoti  ir  neatsispirti  dar  vienam  šuo¬ 
liui,  o  atsistoti  ant  žemės,  niekam  daugiau  nesiruošti  ir  pagaliau 
pakliūti  „kur  nors".  Nuleido  ranką  su  plaktuku,  atsistojo  į  blyš¬ 
kios  lempos  šviesos  ratą  ir  su  tikrai  „ką  tik  užplūdusiu  sprendi¬ 
mo  džiaugsmu"  apžiūrinėjo  vieną  tokią  nepaprastą  vinį,  arba, 
tiesą  pasakius,  tik  vieną  ant  jos  krintantį  menkutį  linksmą  švie¬ 
sos  taškelį,  kuris  veikiausiai  užtiško  iš  srūvančios  pro  pamirštų 
uždaryti  salono  durų  plyšį  šviesos,  o  gal  iš  pakabinto  prie  lubų 
šviestuvo  neryškių  spindulių,  apžiūrinėjo  tarsi  tašką  sakinio  pa¬ 
baigoje  -  juk  čia  ir  dabar  pasibaigė  ir  jo  kelionė  ratu,  o  atsisvei¬ 
kinimo  minčių  gija  ir  vėl,  padariusi  paskutinį  kartą  sunkų  lanks¬ 
tą,  „su  visa  proto  sunkiąja  artilerija"  atvedė  tenai,  iš  kur  ir  buvo 
išeita:  prie  niekada  dar  nepatirto  jo,  grįžtančio  namo,  žingsnių 
lengvumo.  Po  realių  santykių  karalystėje  sušmėžavusio  reginio, 
po  neseniai  patirto  susigaudymo  ir  susivokimo  nuotykio,  po  ab¬ 
surdiškų  pastangų  -  itin  reikšmingo  pažinimo  niekam  tikusio 
metodo  atsikratyti  pasitelkus  tą  patį  metodą  -  tad  po  viso  to 
giedrai  sublyksėjus  šitai  vinutei,  neliko  nieko  kito,  tik  slėpinin¬ 
gas,  nepamirštamas  jausmas,  kuris  pirmąkart  apstulbino  jį  grįž¬ 
tantį  namo,  nors  miesto  vaizdą  tebuvo  įmanu  apibūdinti  tiktai 
kaip  šiurpą  varantį:  juk  jis  džiūgauja  dėl  to,  kad  paprasčiausiai 
egzistuoja,  dėl  to,  kad...  alsuoja,  ir  dėl  to,  kad  netrukus  šalia  jo 
alsuos  ir  Valuška;  jį  džiugina  šiluma,  jau  anksčiau  pasklidusi  po 
visą  saloną,  ir  štai  dabar  jį  džiugina  namas,  kuris  nuo  šiolei  virs 
namais,  na,  taip,  namais,  apsidairė  Estera,  ir  juose  bus  svarbus 
net  ir  menkiausias  daiktelis,  o  jau  tada  padėjo  plaktuką  ant  grin¬ 
dų,  nusivilko  chalatą  -  tai  juo  apsitaisiusi  Hareme  švarina  visą 
būstą  -  ir  pakabino  jį  virtuvėje  ant  pakabo,  grįžo  į  saloną  ir  su¬ 
manė  pirmiau  kiek  atsipūsti,  o  tik  vėliau  kurti  krosnį  Valuškos 
kambaryje.  Tai  buvo  paslaptingas  jausmas,  ir  ne  dėl  to,  kad  jis 
komplikuotas,  o  kaip  tik  dėl  to,  kad  visai  paprastas  -  dėl  to  visa, 
kas  buvo  aplinkui,  pačiu  paprasčiausiu  būdu  atgavo  pirminę 
reikšmę:  langas  vėl  buvo  langas  -  pro  jį  žiūrima,  krosnis  buvo 
krosnis  -  ji  skleidė  šilumą,  o  salonas  irgi  nustojo  būti  priebėga 


nuo  „viską  niokojančios  pražūties",  ir  pasaulis  už  namo  sienų 
irgi  jau  nebebuvo  „nepakeliama  išbandymų  vieta".  Taip,  ir  pasau¬ 
lis  už  namo  sienų  -  tai  po  jį  klaidžioja  Valuška,  laisvai  interpretuo¬ 
damas  pažadą  paskubėti,  lėtai  atsigulė  ant  lovos  aukštielninkas 
Estera,  nes  dabar,  kaip  kad  dingtelėjo  jam  šią  akimirką,  erdvė  už 
lango  buvo  iš  tikrųjų  ne  tokia,  kokia  buvo  pasirodžiusi  esanti 
popiet  -  į  ją  veikiausiai  buvo  susisiurbę  iš  „hipnotizuojančios 
pelkės  kylantys"  garai;  ir  jam  pasidingojo,  kad  tos  košmariškos 
šiukšlės  gal  tėra  viso  labo  tik  liūdnas  liguisto  požiūrio  sukeltas 
slogutis  -  liguisto  požiūrio,  kuris  niūraus  lūkuriavimo  paveiktas 
šitaip  susiranda  objektą,  juk  tos  po  miestą  pasklidusios  šiukšlės, 
kaip  ir  savo  svarstymuose  pasiklydę  piliečiai,  pamanė  jis,  vis  iš 
baimės,  juk  būtų  galima  ir  taip  pamanyti,  kad  šiukšlės  šiaip  jau 
yra  tai,  kas  galų  gale  išvaloma.  Iš  tikrųjų  tai  pasvarstymai  apie 
tokius  švarinimosi  užmojus  truko  ne  ką  ilgiau  nei  akimirksnį, 
nes  ganveik  absoliučiai  visas  jo  dėmesys  nukrypo  į  saloną,  į  bal¬ 
dus,  kilimą,  veidrodį  ir  sietyną,  į  lubų  plyšius  ir  dabar  jau  kros¬ 
nyje  smagiai  dūzgiančią  ugnį.  Neįstengė  rasti  paaiškinimo,  nors 
ir  ieškojo,  kodėl  jaučiasi  taip,  tarsi  būtų  pirmąkart  čia  atsidūręs, 
ir  kodėl  taip  susiklostė,  kad  „pasitraukęs  iš  žmogiškosios  kvailys¬ 
tės"  veikimo  vietos  susyk  pakliuvo  į  tokią  jaukią  paguodos,  ramy¬ 
bės  ir  palaimingo  pasitenkinimo  salą.  Pamąstė  apie  viską  -  apie 
senatvę,  savo  vienišumą,  apie  tai,  ar  tik  kartais  jis  nejaučia  mir¬ 
ties  baimės,  net  ir  taip  pamanė,  kad  galgi  jis  trokšta  bent  jau  šio¬ 
kios  tokios  nuolatinės  ramybės,  ir  jį,  pamaniusį,  kad  siaubą  ke¬ 
liantys  spėliojimai  gali  netyčia  ir  išsipildyti,  apėmė  klaiki  panika; 
tada  toptelėjo,  ar  tik  jis  kartais  neišsikraustė  iš  proto,  o  ištikus 
tokiam  nelauktam  radikaliam  gyvenimo  lūžiui,  ar  visi  tokie  jo 
svarstymai  nėra  tik  bailio  išsisukinėjimas,  arba  gal  čia  viskas  vi¬ 
sai  susijaukė,  svarstė  jis  šiaip  ir  taip,  bet  nieko  tikro  taip  ir  nesu- 
mąstė,  ir  netgi  pamanė,  kad  nieko  neturėtų  būti  blaivesnio  ir  san¬ 
tūresnio  už  šitą  jo  aplinkui  besidairantį  žvilgsnį.  Susisupo  į  na¬ 
minį  chalatą,  sunėrė  plaštakas  ant  pakaušio,  klausėsi  skubraus 
rankinio  laikrodžio  tiksėjimo  ir  pamanė,  kad  visą  gyvenimą  tarsi 
nieko  daugiau  ir  neveikė,  tik  nuolatos  traukėsi  atgalios  ir  traukė- 


si,  traukėsi  nuo  chamiškumo  j  muziką,  iš  muzikos  į  atpildą,  iš 
jo  -  į  gryną  mąstymą,  paskui  ir  iš  jo  pasitraukė;  traukėsi,  vis  trau¬ 
kėsi,  tarsi  jį  per  gyvenimą  vedantis  angelas  būtų  paspendęs  klas¬ 
tingas  pinkles  ir  jam,  artėjančiam  į  tikslą,  būtų  pakišęs  visai 
atvirkščių  dalykų:  kad  jis  trauktųsi  į  kone  paiką  daiktų  džiaugs¬ 
mą,  kad  galų  gale  suprastų,  jog  iš  viso  nėra  ko  suprasti,  kad  vieną¬ 
kart  suvoktų,  jog  „pasaulinis  protas",  jeigu  toks  būtų,  pranoktų  jo 
protą,  ir  kad  jam  ir  pakanka  visa  tai  užčiuopti  ir  neišleisti  iš  akių 
to,  kas  egzistuoja,  -  to  ir  gana.  Jis  iš  tikrųjų  „pasitraukė  į  kone 
paiką  daiktų  džiaugsmą",  nes  dabar,  būdamas  porą  minučių  už¬ 
simerkęs,  nepajuto  nieko  kito,  tik  aksominio  švelnumo  savo 
namų  kontūrus:  jį  saugantį  stogą  virš  galvos,  iš  kambario  į  kam¬ 
barį  lydinčią  ramybę,  visuomet  prieblandoje  skendintį  koridorių 
su  knygų  lentynomis,  ištikimai  sustatytomis  šalia  stačiais  kam¬ 
pais  išsilanksčiusių  namo  sienų  -  jos  tarsi  skleidė  šiandien  jau 
visų  užmiršto  kiemo  žydinčią  ramybę;  girdėjo  žingsnių  dunksė¬ 
jimą  -  Haremės  šlepečių  su  priekyje  prisiūtomis  sagomis  ir  Va- 
luškos  aulinukų  -  tie  garsai  buvo  smarkiai  įsirėžę  jam  į  ausį,  ir 
štai  dabar  vėl  juos  išgirdo;  pajuto  po  visą  namo  erdvę  pasklidu¬ 
sio  oro  kvapą  ir  dulkių  tvaiką,  švelnų  namo  grindų  nelygumą  ir 
lengvutį  sietynų  lempų  padūmavimą  -  ir  tuomet  patyrė  tokią 
palaimingą  visų  šitų  skonių,  kvapų,  spalvų,  garsų,  paprasčiau 
sakant,  jį  saugančios  uždaros  erdvės  saldybę,  kuri  tik  tuo  tesi¬ 
skyrė  nuo  laimingų  prisiminimų  giedrumos,  kad  visai  nereikėjo 
nuolat  jos  atgaivinti  atmintyje  -  ji  niekur  nesitraukė,  nes  ji  buvo 
čia  pat,  ir  Estera  nė  kiek  neabejojo:  ji  ir  bus.  Esterą  taip  lenkė  mie¬ 
gas,  kad  jis,  pajutęs  pagalvės  šilumą  po  galva,  nubudo  tik  po  ke¬ 
lių  valandų.  Nepuolė  tuojau  atsimerkti,  nes  buvo  pamanęs:  keti¬ 
no  nusnūsti  kelias  minutes  -  tai  ir  snustelėjo  visai  neilgai,  pagal¬ 
vės  šiluma  vėl  grąžino  jam  prieš  miegą  buvusią  palaimingą 
namo  teikiamą  saldybę,  ir  šitą  savo  smagiai  nuteikiančią  to,  ko 
turi,  peržiūrą  pradėjo  lygiai  nuo  tenai,  kur  ir  buvo  ją  pabaigęs. 
Pajuto  -  ir  vėl  turi  laiko  dar  kartą  pasinerti  į  jaukią  tylą,  kuri  ap¬ 
gobė  jį,  it  antklodė  apgaubia  kūną,  pasinerti  į  netrikdomą  pasto¬ 
vumo  tvarką,  ten,  kur  viską  buvo  palikęs,  o  tas  viskas  -  baldai. 


kilimas,  veidrodis  ir  sietynas  -  sutiko  jį  toje  pat  vietoje,  ir  lieka  laiko 
ir  menkesniems  dalykams:  atrasti  visas  šių  neišsemiamų,  vėl  įgiju¬ 
sių  prasmę  valdų  smulkmenėles  ir  pamatyti,  taip,  vaizduotėje, 
tuojau  pat,  į  koridorių  vedančią  ir  vis  platėjančią  perspektyvą,  į 
kurią  netrukus  įžengs,  -  tam  jau  pasirengta  -  į  kur  netrukus  at¬ 
kaks  tas,  kuris  viskam  suteiks  prasmę  -  tai  Valuška.  Viskas  lenkė 
jį  į  tą  „palaimingą  saldybę",  ir  apie  ką  tik  jis  pamanydavo,  visko 
ir  priežastis,  ir  tikslas  buvo  Valuška,  ir  nors  ir  jautė  visa  tai  nuo¬ 
latos,  bet  taip  ir  nebuvo  iki  šiolei  įsisąmoninęs,  o  dabar  juo  la¬ 
biau,  kad  už  lemiamą  likimo  posūkį  jis  turi  būti  dėkingas  ne  ko¬ 
kiam  nors  sunkiai  paaiškinamam  atsitiktinumui,  o  tik  jam  vie¬ 
nam  vieninteliam  -  jam,  kuriame  ilgus  metus  nepastebėjo  nieko 
kito,  tik  neįmanomą  paaiškinti  savo  tiesiog  dienomis  didėjančio 
kartėlio  priešnuodį  ir  kurio  gerklę  gniaužiantį  trapumą,  tikruo¬ 
sius  veido  bruožus  ir  net  šitame  plastančiame  pusiau  sapne  atra¬ 
do  tokią  į  akis  krintančią  esmę,  na,  taip,  tikrai,  tik  šiandien  eida¬ 
mas  nuo  „Namų  kavinės"  iki  pat  šios  vietos.  Nuo  tenai  iki  čia, 
bet  iš  tikrųjų  tai  jau  ir  anksčiau  -  Septynių  vengrų  tautos  vadų 
skersgatvyje  dar  prieš  tai,  kai  pamatė  netoli  kavinės  išvirtusią 
tuopą,  kai  išvydus  tokį  sukrečiantį  reginį  jam  likusiam  vienam 
pasirodė  -  ne,  jis  ne  vienas:  tai  buvo  tik  šmėstelėjęs  žaibiškas, 
kone  nesąmoningas  atsitokėjimas,  tačiau  toks  nelauktas  ir  toks 
sukrečiantis,  kad  tuojau  persmelkė  nerimas  dėl  bičiulio  -  tarsi  jį 
būtų  paslėpęs  pats  nuo  savęs;  slėpė  ir  pasiryžęs  išeiti  iš  namų  - 
kaip  atsakymą  į  nepakenčiamą  miesto  klampynę,  kaip  šito  atsi- 
tokėjimo  nenusakomo  turinio  nenuneigiamą  įrodymą,  nė  pats 
neįtarė,  kam  jisai  paklūsta,  ir  tiesiog  pasinėrė  į  busimojo  gyveni¬ 
mo  projektavimą.  Ir  šitas  miglotas,  kunkuliuojantis  jausmas  paskui 
jau  jo  neapleido  ir  tūnojo  kiekviename  likusiame  to  pasivaikščioji¬ 
mo  metre  per  visą  šios  popietės  ir  vakaro  metą:  slapukavo  it  paaiš¬ 
kinimas,  kai  atsisveikindamas  susigraudino  ir  dėl  to  stabtelėjo 
„prie  niekada  dar  nepatirto  jo,  grįžtančio  namo,  žingsnių  len¬ 
gvumo";  jisai  slypėjo  ir  tarpuvartėje  padarytame  apsisprendime, 
ir  kiekviename  užsibarikadavimo  judesyje,  o  paskui  ir  galutinia¬ 
me  suvokime,  kad  pagaliau  jo  valdos,  kiekvienas  šių  namų 


kampelis  vėl  prisipildo  prasmės,  žodžiu,  dabar  šioje  blėstančio¬ 
je  pusiau  sapno  šviesoje  jau  nesislapstė  niekas:  į  likimą  nulėmu- 
sios  dienos  svarbiausią  vietą  atsistojo  Valuška.  Jautė  -  jau  nuo 
pat  pradžių  buvo  suvokęs,  kad  tai,  prie  ko  jis  prisilietė,  tą  ir  pa¬ 
matė,  ir  dar  nė  kiek  neabejojo,  kad  veikiai  perprato,  su  kuo  jis 
dabar  kaktomušom  susidūrė,  su  sustabarėjusiu  atvaizdu,  o  iš  ti¬ 
krųjų  tai  susidūrė  su  tokiu  atvaizdu,  kuris  pakeitė  jo  gyvenimo 
kryptį  ir  apie  kurį  nepamatuotai  manė,  jog  buvo  neįmanu  nieko 
nepamanyti  apie  jį,  juk  jau  tada,  per  tą  „šmėstelėjusį  žaibišką  at- 
sitokėjimą"  jis  buvo  toks,  it  kažin  kokia  atplūstanti  jūros  srovė  - 
veržli,  nebyli,  nelabai  pastebima,  bet  nesulaikoma.  Tą  lemtą  aki¬ 
mirką  praėjus  pro  „Namų  kavinę",  palikus  graudulį  keliančią 
tuopą,  tarp  kavinės  ir  kailių  parduotuvės  jis,  Estera,  neįstengda¬ 
mas  ištylėti  pasipiktinimo  ir  slepiamos  nevilties,  ūmai  sustojo  ir, 
čiupęs  Valušką  už  rankos,  privertė  stabtelėti  ir  jį.  Pasakė  vieną 
kitą  žodį,  dūrė  ranka  į  šiukšles  -  ar  jo  bičiulis  irgi  mato  tai,  ką 
išvydo  ir  jis  pats,  ir  tuomet  pastebėjo,  kad  jo  bičiulio  veidan  grįžo 
tas  pats  žvilgsnis,  tasai  „spinduliuojantis",  o  dar  visai  neseniai  jis 
buvo  pradingęs.  Instinktas  jam  pašnibždėjo,  kad  jo  bičiuliui  prieš 
sekundę  buvo  nutikę  kažin  kas  tokio,  kas  kliudė  spinduliuojan¬ 
čiam  žvilgsniui,  nužvelgė  jį,  bet  neaptikęs  nieko,  kas  galėtų  tai 
patvirtinti,  vėl  žengė  tolyn,  jau  paklusdamas  neįsisąmonintam 
norui  ir  nieko  neįtardamas;  neįtardamas:  tikrai  taip,  bet  viskas 
išsisprendė,  pamanė  dabar  jis,  pamažėle  pabudęs  iš  susnūdimo 
ir  vėl  visai  atsigavęs,  kai  Valuška  sustingo  it  pakliuvęs  į  grupinę 
nuotrauką,  ir  galų  gale  šis  jaudinantis  paprastas  vaizdas  atsklei¬ 
dė  visas  detales,  pagaliau  paaiškinusias  pakilią  jo  nuotaiką.  Da¬ 
bar  išvydo  tai,  ką  tada  buvo  pajutęs:  į  pečius  susitraukusį  ir  nu¬ 
leidusį  galvą  jį  remiantį  guodėją,  stovintį  šalimais  tenai,  tarp 
Septynių  vengrų  tautos  vadų  skersgatvio  namų,  šalia  jo,  visai 
jėgų  netekusio  senojo  bičiulio,  Esteros,  rodančio  į  šiukšles;  į  pe¬ 
čius  susitraukusio  ir  nuleidusio  galvą,  tačiau  tai  nebuvo  kokį 
nors  nelauktai  užklupusį  susikrimtimą  rodantis  ženklas,  bet, 
smilktelėjo  per  jį,  poilsis;  poilsis,  nes  išvargo  ir  jis  pats,  kai  vos 
pastovėdamas  ant  kojų  turėjo  tiesiog  vilkte  vilkti  jį,  slepiamas 


poilsis,  tarsi  būtų  dėl  to  lyg  ir  gėda  ir  tarytum  nenorėta  įsivaiz¬ 
duoti,  kad  pripažindamas  savo  silpnumą  tuo  pridarė  sunkumų 
ir  kitam  -  kai  pasižiūrėjo  į  jį,  tasai  kitas  buvo  vėl  įgavęs  senuosius 
bruožus.  Matė  jį  į  pečius  susitraukusį,  su  laiškininko  apsiaustu  - 
buvo  šen  bei  ten  apspuręs  ant  gunktelėjusios  nugaros,  matė  nu¬ 
leistą  jo  galvą  -  kelios  plaukų  sruogos  iš  po  užsmauktos  kepurės 
per  kaktą  buvo  nukarusios  iki  pat  akių,  ir  per  nugarą  permestą 
krepšį...  ir  apačioje  nukleiptus  aulinukus...  ir  pajuto:  jis  jau  žino 
viską,  ką  galėtų  žinoti  apie  šį  taip  jam  širdį  gniaužiantį  atvaizdą, 
ir  idealiai  supranta  viską,  ką  galėtų  suprasti.  Paskui  vėl  išvydo 
Valušką  -  tokį,  kokį  buvo  matęs  labai  seniai  -  prieš  šešerius,  sep¬ 
tynerius,  o  gal  aštuonerius  metus?,  nė  pats  aiškiai  neprisimena, 
tada,  kai  Hareme  rytą  jam  užsiminė  („Aš  taip  pasakysiu:  reikia, 
kad  koksai  žmogus  nešiotų  jums  pietus  -  tokio  reikėtų!"),  ir  dar 
tą  pačią  popietę  jis  įžengė  į  saloną,  tik  susidrovėjęs  glaustėsi  už 
moters;  sutrikęs  pasakė,  ko  atėjęs,  spyriojosi  -  norėtų  atsisakyti 
siūlomų  pinigų,  verčiau  jau  atneštų  pietus  „už  dyka"  ir  mielai 
padarytų  viską,  ko  tik  prireikia,  ką  tik  Estera  jam  patikėtų:  nuei¬ 
tų  į  parduotuvę,  aiškino  Valuška,  nuneštų  ką  nors  į  paštą  arba 
kartkarčiais  patvarkytų  kiemą,  jei  prireiktų  -  ir  taip  pasakė,  tarsi 
namų  šeimininkas  suteiktų  jam  malonę,  kiek  susidrovėjęs,  tarsi 
pripažindamas,  kad  bet  kas  palaikytų  tokį  siūlymąsi  keistu,  dar 
lyg  teisindamasis  numojo  ranka  ir  nusišypsojo.  Ir  kartu  su  juo  - 
prireikė  patvarkyti  ne  vien  tiktai  kiemą,  bet  kartais  ir  visą  gyve¬ 
nimą  -  nejuntamai  įsikraustė  į  šituos  namus  geranoriškumas, 
kažin  koks  pasiaukojimas,  nematomas,  netrikdomas,  nuolatos 
nesiliaujantis  rūpinimasis,  kuris  -  šiaip  jau  Hareme  irgi  savotiš¬ 
kai  rūpinosi  šiais  namais  šešerius,  septynerius,  aštuonerius  me¬ 
tus?,  o  tada  toptelėjo:  jau  septynerius  metus  -  saugojo  šeimininką, 
matantį  nykstančias  savo  valdas,  nuo  jo  paties.  Ir  ką  gi:  išsaugojo, 
kiek  tik  įmanu  išsaugoti,  nuolatiniu  buvimu  -  net  ir  nebūdamas 
čia,  bet  bent  jau  pakeliui  į  čionai  -  užkirto  kelią  arba  nors  jau  su¬ 
švelnino  ir  apgydė  sunkiausius  prieš  save  pačias  nusistačiusių 
smegenų  veikimo  padarinius  ir  šitaip  sutrukdė  nuolatos  „pasau¬ 
lio"  pražūtingų  manijų  persekiojamajam  -  jam,  Esterai,  būti  vie- 


nąkart  šios  gniuždančios  manijos  parmuštam  galutinai:  juk  jis 
buvo  pavyzdys  individo,  su  paika  fanaberija  įsigeidusio  perdirb¬ 
ti  iš  pagrindų  žmogaus  nustatytą  tvarką,  juk  šiuo  metu  vyraujan¬ 
čios  idėjos  suniokojo  šitą  miestą  ir  tokio  pat  likimo  nusipelniusią 
visą  šalį,  ir  lygiai  taip  pat  būtų  sutaršęs  ir  jo  paties  manijas,  jei 
Valuška,  šis  „išskirtinis  įsispoksantis  į  būtį  menininkas"  šiandien 
būtų  jo  neprižadinęs,  jis  būtų  šlykščiai  sumokėjęs  už  visas  šį 
miestą  ir  šitą  šalį  apnikusias  idėjas,  visas  manijas  ir  viską  sąlygo¬ 
jančių  minčių  eigą,  kuri  nori  matyti  „pasaulį"  tarp  savo  nustatytų 
rėmų  ir  sutraiško  gyvenimo,  keliančios  pasipiktinimą  įvairovės, 
visų  tų  „tikroviškų  santykių"  struktūras.  Šiandien  iš  tikrųjų  pa¬ 
žadino  jį  Valuška,  o  gal  veikiau  jau  tas  pojūtis,  kuris  lydėjo  nuo 
tos  neužmirštamos  akimirkos  prie  „Namų  kavinės"  iki  šio  pu¬ 
siau  būdraujančio  susnūdimo,  lydėjo  nuo  ten  ligi  čionai,  kai  jis 
buvo  priverstas  suprasti,  nuo  ko  saugo  jį  bičiulio  ištikimybė  ir... 
supratimas,  kai  turėjo  susivokti,  kad  jo  „protu  ir  geru  skoniu 
grįstos  esybės"  vadinamasis  laisvas  ir  aiškus  minčių  pobūdis  bei 
dvasia  (visuomet  paslapčiomis  manė,  kad  tai  didingi  dalykai)  nė 
sudilusio  skatiko  neverti,  kai  buvo  prispirtas  pripažinti:  jį  domi¬ 
na  tik  šita  atsidavusi  ištikimybė,  ir  niekas  kitas.  Kai  per  šiuos 
septynerius  metus  -  kartkarčiais  -  pamanydavo  apie  jaunąjį  savo 
bičiulį,  visąlaik  matė  jo  „su  nieku  nesupainiojamą,  iš  lengvučio 
eterio  susidariusį  angeliškumo  perviršio  įsikūnijimą",  vien  tik 
polėkį,  tarsi  jis  būtų  ne  iš  kūno  ir  kraujo,  tarsi  tasai  nematerialus, 
tik  tyrėjams  rūpimas  fėjoms  būdingas  paikumas  įeitų  pro  duris 
ir  vėl  išeitų;  ir  štai  dabar  visai  kas  kita:  kepurė  su  snapeliu  ant 
galvos,  laiškininko  apsiaustas  iki  kulkšniukų,  kai  kasdien  perpiet 
užsuka  į  šiuos  namus,  tyliai  pasibeldžia,  pasisveikina,  įžengia  su 
tarškančia  pietų  nešmene  prie  šono  ir,  kad  gremėzdiški  jo  auli¬ 
nukai  netrikdytų  salono  ramybės,  stypčioja  per  visą  koridorių 
pirštų  galais,  taip  pasistiebęs  vėl  eina  koridoriumi,  paskui  pro 
duris,  prieina  tarpuvartę  ir  taip  jau  bent  iki  tol,  kolei  ateis  kitą 
kartą,  tarsi  užkrečia  nuo  šių  namų  šeimininko  manijų  apsunkusį 
orą  jokių  paaiškinimų  nereikalaujančiu  geranoriškumu  ir  švelniu 
rūpesčiu  bei  be  galo  sudėtingu  savo  „paikumu",  gal  kiek  komišku. 


bet  kaip  tik  dėl  to  jaudinančiu  taktiškumu  apgobia  tai,  ko  jis  ne¬ 
buvo  pastebėjęs,  tarsi  nebūtų  nieko  paprastesnio  už  tai,  kaip  su 
atsidavimu  kam  nors  tarnauti  pačia  tikrąja  to  žodžio  reikšme. 
Jau  buvo  išsibudinęs,  bet  vis  dar  nė  nekrustelėjo  lovoje,  nes  tuo¬ 
met  jam  prieš  akis  ūmai  išplaukė  Valuškos  veidas:  didelės  akys, 
raudona  ir  ilga  it  pasakų  personažų  nosis,  nuolatos  drovią  šyp¬ 
seną  išlaikanti  burna,  aukšta  kakta,  ir  jam  pasidingojo:  tarsi  savo 
name  vėl  išvydo  namus,  o  dabar  bene  pirmąkart  mato  šį  veidą 
tikrą  ir  kad  už  „dangiškų  susisaistymų"  -  tik  karštligiškuose  jo 
sapaliojimuose  pakilęs  iki  „angeliškumo"  -  atspindžio  nūnai 
pirmąkart  atranda  pirmykštį  žemišką  jo  bruožų  turinį.  Tas  tai 
taip,  tasai  veidas  jam  suaugęs  su  šypsena,  o  kai  rimtai  pasižiūri 
prieš  save,  vėl  dar  kartą  paaiškėja,  kad  paprasčiausiai  nėra  ko 
ieškoti  tame  veide  -  pakanka  tos  šypsenos,  to  rimtumo  arba  to 
giedrumo;  Estera  suprato,  kad  jau  tikrai  jo  nebedomina  joks 
„dangiškas  susisaistymas",  mat  jam  rūpi  vien  tik  šis  veidas:  ne 
visas  Valuška,  o  tik  jo  žvilgsnis.  To  žvilgsnio  blaivumas,  pamanė 
Estera,  tarytum  nuolatos  tikrina,  kaip  reikėtų  išsaugoti  viską,  ką 
šio  salono  gyventojas  -  nuolatos,  be  perstojo  -  mato  išklerinta, 
pats  matė  jo  toliaregiškumą  ir  pareigingumą,  jo  orientavimąsi, 
kaip  reikėtų  tvarkyti  smulkius  reikalus,  -  visa  tai,  ką  jis  pats  tu¬ 
rėjo  išvysti,  kad  atsivertų  akys,  tuomet  atsisėdo  lovoje  ir  svarstė, 
ką  gi  dar  reikėtų  padaryti,  kolei  vėl  ateis  jo  bičiulis.  Iš  pradžių 
taip  buvo  sumanęs:  užkalęs  langus  lentomis  ir  pakūręs  krosnis, 
toliau  imsis  užsibarikadavimo  darbų  -  užgriozdins  ir  nuo  vartų 
bei  tarpuvartės  pusės  į  kiemą  atsidarančias  duris,  bet  per  tą  laiką 
užsibarikadavimo  prasmė  kardinaliai  pasikeitė,  ir  nuo  šios  mi¬ 
nutės  pati  neįžengiamos  tvirtovės  idėja,  iki  šiolei  šitaip  realizuo¬ 
ta,  ir  visas  šitas  užsidangstymas  iš  vidaus  pavirto  tik  apgailėtinu 
dešimtmečio  beprotysčių  paminklu;  tad  jisai  sumanė  dabar  visą 
savo  dėmesį  sutelkti  į  Valuškos  kambarį  -  užkurs  krosnį,  patvar¬ 
kys,  ką  reikia  patvarkyti,  paieškos  patalynės  ir  lauks  -  lūkuriuos, 
kolei  jo  dvasios  atrama  po  visų  bastymųsi  ims  ir  kada  nors  prisi¬ 
mins:  „pabaigus  visus  darbus"  dera  grįžti  į  namus  Venkheimo 
prospekte.  Mat  nė  kiek  neabejojo,  kad  Valuška  ir  dabar,  kaip  ir 


visados,  kažin  kur  šlaistosi  gatvėmis,  o  gal  užklydo  į  Septynių 
vengrų  tautos  vadų  skersgatvio  afišoje  reklamuojamą  Užgavė¬ 
nių  karnavalą  ir  neįstengia  iš  jo  ištrūkti,  o  Esterą  nusmelkė  neri¬ 
mas  tik  tada,  kai  kelis  kartus  žvilgtelėjęs  į  laikrodį  susivokė,  kad 
jis  ne  snustelėjo  minutę  kitą,  o  pramiegojo  kelias  valandas,  tikrai 
kelias  valandas,  apstulbo  Estera,  jis  greitai  šoko  iš  lovos  ir  įsigei¬ 
dė  vienu  metu  lėkti  į  dvi  vietas  -  pakurti  krosnį  gretimame  kam¬ 
baryje,  dumti  prie  vartų  -  langas  tai  užkaltas  -  ir...  pasižiūrėti,  ar 
jis  dar  neateina.  Nenulėkė  nei  vienur,  nei  kitur,  nes  apsižiūrėjo, 
kad  čia,  salone,  išgeso  ugnis,  tai  pirmiausia  puolė  prie  krosnies, 
prikrovė  į  ją  malkų,  kiek  tiktai  tilpo,  o  po  jomis  pakišo  kelias  su¬ 
glamžytas  laikraščio  skiautes.  Ugnis  gavosi  sunkiai  ir  tikrai  pra¬ 
ėjo  nemažai  laiko,  kolei  -  dusyk  iškrapštė  malkas  iš  krosnies  ir 
vėl  pradėjo  viską  iš  pradžių  -  pasirodė  liepsnelė,  bet  tai  buvo 
niekai  palyginti  su  tuo,  kas  nutiko  jam  kitame  kambaryje:  ten  tik 
per  gerą  valandą  įbakino  keletą  metų  taip  ir  neužkurtą  krosnelę 
„Kalor".  Mėgino  ir  taip,  kaip  buvo  nusižiūrėjęs  darant  Haremę  - 
malkos  nė  už  ką  neįsidegė,  o  jis  išmėgino  viską  -  ir  krovė  jas  pa¬ 
linkusias  stačias  į  gubą,  paskui  griovė  ją  ir  guldė  malkas  vieną 
ant  kitos  ir  dar  vėdavo  krosnies  durelėmis,  ir  pūtė  į  malkas  iš 
visų  plaučių  -  niekas  nepadėjo,  viskas  liko  po  senovei,  tik  iš 
krosnelės  virto  dūmų  tumulai,  tarsi  „Kalor"  per  ilgą  nieko  nevei¬ 
kimą  būtų  užmiršęs,  ką  jam  užkurtam  reikėtų  daryti.  Kolei  kas 
busimoji  Valuškos  gūžta  veikiau  jau  priminė  mūšio  lauką  -  ap¬ 
rūkę  lentgaliai  buvo  suversti  ant  grindų,  pelenai  aplinkui,  vien 
tik  pelenai,  o  jį  vis  tebekamavo  virstančių  dūmų  tumulai,  kas 
kiek  laiko  jis  lėkė  į  saloną  pakvėpuoti  grynu  oru,  ir  taip  lėkda¬ 
mas  vieną  kartą  nužvelgė  dailų  naminį  savo  chalatą,  tada  vėl  pri¬ 
siminė  kitą,  virtuvėje  pakabintą,  ir  nė  kiek  nenudžiugo,  kai  jo 
ausis  -  kaip  tik  tuo  metu  lėkė  į  saloną  -  užkliudė  įsidegančios 
ugnies  gaudesys  su  traškėjimu,  ir  jis  atsigręžęs  galėjo  pasakyti: 
buvo  kovota  ne  veltui,  o  „Kalor"  įsidegė,  tarsi  ūmai  iš  kamino 
būtų  ištraukę  krosniakaištį.  Krosnelę  kūrė  pernelyg  ilgai,  visai 
neliko  laiko,  pamanė  jis,  atplėšti  lentų  nuo  lango  į  gatvę,  užtat 
atlapojo  iki  galo  visas  duris  kitoje  namo  pusėje  -  dūmus  išrūkė  iš 


čionai  per  arčiausiai  esantį  tarnaitės  kambarį  ir  virtuvę  į  korido¬ 
rių,  paskui  pamėgino  pavalyti  naminį  chalatą,  bet  tik  ištepė  jį  suo¬ 
džiais,  o  paskui  keletą  minučių  apšilęs  ir  jau  apsitaisęs  Haremės 
chalatu,  į  vieną  ranką  pasiėmęs  skudurą,  šluotą  ir  semtuvėlį,  o  į 
kitą  -  šiukšlių  kibirą  grįžo  į  Valuškos  kambarį  užglaistyti  kros¬ 
nies  kūrimo  pėdsakų.  Namai  prie  sienų  sustatytose  sekcijose  iš¬ 
dėstytomis  porceliano  indų  ir  servizų,  sraigių  ir  kriauklelių  ko¬ 
lekcijomis,  medžio  drožiniais  puoštu  pietų  stalu  ir  lova  veikiau 
jau  buvo  Esterų  šeimos  palikimo  muziejus,  o  tų  muziejaus  salių 
prižiūrėtoja  buvo  Hareme,  ir  štai  dabar,  ko  gero,  tos  salės  darė 
slogų  įspūdį,  kad  tai  aprūkęs,  apsvilęs  muziejus,  iš  kurio  ką  tik 
išvažiavo  ugniagesiai,  kiek  gailėdamiesi,  kad  čia  rimčiau  pasi¬ 
darbuoti  nereikėjo  -  viską  buvo  užkloję  suodžiai  ir  pelenai;  ir 
taip  jau  susiklostė,  kad  jis  pats  tvarkė  šituos  degėsius  su  šluota  ir 
skuduru  rankoje,  tarsi  ant  jo  būtų  kritęs  Haremės  prakeikimas, 
nors  ir  pats  gerai  suprato,  kad  jokio  Haremės  prakeikimo  nebu¬ 
vo  ir  negalėjo  būti,  o  jo  paties  jaudulys,  kai  žmogus  pats  nusižiūri, 
ką  daro,  kai,  anot  bendro  jų  sutarimo,  po  kiekvieno  krustelėjimo 
gerai  įsiklausė  -  buvo  susitarta  taip  daryti,  kai  vakare  užrakinami 
vartai  -  ar  tik  dabar  nebarbena  į  salono  langą  laukiamas,  bet  nie¬ 
kaip  nesulaukiamas  svečias.  Kiek  aptvarkęs  lovą  ir  prikrovęs  pil¬ 
ną  krosnelę  malkų,  pamanė  Estera,  kad  reikėtų  mesti  šitą  niekam 
tikusį  knebinėjimąsi  -  rytą  abu  kartu  viską  nudirbsią,  jisai  grįžo  į 
saloną,  pristūmė  fotelį  prie  krosnies  ir  atsisėdo  pasišildyti.  Kas 
minutė  žvilgčiojo  į  laikrodį  ir  kraipė  galvą,  kad  „štai  jau  pusė 
trijų"  arba  „vis  dar  ne  be  penkiolikos  trys"  -  viskas  priklausė 
nuo  to,  kas  tuo  metu  jam  buvo  atėję  į  galvą,  kartais  rodėsi,  kad 
jau  pernelyg  vėlu,  o  kitais  kartais  -  kad  pašėlusiai  anksti.  Kart¬ 
karčiais  neabejojo,  kad  jo  bičiulis  jau  neateisiąs  arba  bus  visai  už¬ 
miršęs,  ką  buvo  pažadėjęs,  arba  bus  pamanęs,  kad  tokį  vėlų  metą 
nė  už  ką  nereikėtų  baidytis,  jei  jau  neįstengė  ateiti  laiku,  beje, 
kartais  Esterai  atrodė,  kad  jo  bičiulis  vis  dar  tebesėdi  geležinkelio 
stoties  skirstymo  sandėlyje  arba  su  durininku  „Apynio"  viešbu¬ 
tyje  -  jis  niekuomet  nepraleisdavo  progos  užsukti  į  tenai  po  nak¬ 
tinių  klaidžiojimų,  ir  Estera  ėmėsi  svarstyti,  kad  jei  jau  taip  būtų 


nutikę  ir  štai  dabar  jis  prisimintų  savo  pažadą,  tai  kiek  laiko 
truktų,  kol  jis  čionai  ateitų.  O  vėliau  jau  taip  nutiko,  kad  jis  nė 
nemanė,  jog  „štai  jau  be  penkiolikos  keturios"  ar  „vis  dar  nėra 
keturių",  nes  jam  pasigirdo  -  kažin  kas  dūzgena  į  langą,  todėl 
mikliai  susisuko  atrakinti  vartų,  tada  apsižvalgė  ir  susivokė,  kad 
tasai  sumanytas  Užgavėnių  karnavalas  buvo  tikrai  surengtas  - 
taip  sprendė  aukštybėse  išvydęs  šmėsuojančias  šviesas  viršum 
kino  teatro  ir  „Apynio"  viešbučio  bei  iš  didelio  pulko  tenai  susi¬ 
spietusių  žioplių,  o  paskui  nevilties  apimtas  grįžo  į  saloną  ir  vėl 
atsisėdo.  Kartais  jam  ir  taip  dingojosi:  o  galgi  Valuška  buvo  atėjęs 
tada,  kai  jį  labai  pjovė  miegas,  tuomet  niekas  ir  neatsiliepė  į  jo 
bičiulio  beldimą,  tad  tasai  nesistengė  žūtbūt  pakliūti  į  vidų  ir  nu¬ 
ėjo  namo;  o  gal,  svarstė  Estera,  kaip  kad  labai  retai  nutinka,  jo 
bičiulį  nugirdė  per  tą  „Užgavėnių  karnavalą"  ar  Hagelmajerio 
smuklėje  -  į  ten  jis  kasdien  užeina  -  užtat  gėdinosi  toks  prigirdy¬ 
tas  užeiti.  Estera  spoksojo  į  kartais  vos  vos  krutančias,  o  kitais 
kartais  į  pernelyg  greitai  lekiančias  laikrodžio  rodykles,  gulė,  vėl 
kėlėsi,  kartkarčiais  įmesdavo  malkų  į  abi  krosnis,  o  paskui  trin¬ 
damasis  akis,  kad  dar  kartą  neužmigtų,  dribo  į  tą  krėslą,  kuriame 
popietėmis  paprastai  sėdėdavo  Valuška.  Ilgai  neužsisėdėjo  - 
įsiskaudo  juosmuo,  perštėjo  sutalžyta  plaktuko  ranka,  tad  suma¬ 
nė  ilgiau  nebelaukti  ir  netrukus  tarė  sau:  jeigu  kas,  pasnaus  tik 
ligi  tol,  kolei  didžioji  laikrodžio  rodyklė  užkops  iki  dvyliktos  -  ir 
ūmai  prisibudino:  laikrodis  rodė  devynias  minutes  po  septynių, 
o  tuo  metu  tarytum  kažin  kas  barbeno  į  lango  stiklą.  Pašoko,  už¬ 
gniaužęs  kvapą  įsiklausė  į  tylą,  nes  šį  kartą  panoro  tikrai  įsitikin¬ 
ti,  ar  jam  nepasivaideno  ir  ar  sudirginti  pojūčiai  jo  vėl  neapgavo, 
bet  antrasis  barbenimas  išsklaidė  visas  abejones,  o  laukimo  ne¬ 
patogumų  visai  nejautė,  išėjęs  iš  salono  tuojau  išsitraukė  raktą  iš 
kišenės  ir  nuskubėjo  koridoriumi,  šitas  kariškas  jo  budėjimas 
vėl  įgijo  prasmę,  ir  toksai  žvalus  ir  su  laimę  pranašaujančiu  jau¬ 
duliu  nusigavo  iki  vartų  per  tokį  kvapą  gniaužiantį  speigą,  tarsi 
laukimo  valandos,  kurios,  atrodė,  niekuomet  nesibaigs,  dabar 
jau  vėl  iš  tikrųjų  buvo  įgijusios  prasmę  -  bus  ką  apie  visa  tai 
papasakoti  svečiui,  kuris  nieko  nė  neįtaria,  kad  nuo  šiolei  būsiąs 


šių  namų  gyventojas,  o  ne  svečias  -  ir  štai  jau  jis  rakina  vartų 
spyną:  pagaliau  parsirado.  Didžiausiai  jo  nuostabai  priešais  sto¬ 
vėjo  visai  ne  Valuška,  o  Hareme  -  sugniužusi  ir  neregėtai  keistai 
atrodanti  Hareme,  ir  jam  nespėjus  nė  atsitokėti,  ji  -  nieko  taip  ir 
nepaaiškinusi,  ko  jai  prireikė  čia  tokiu  metu,  -  tarpuvartėje 
šmurkštelėjo  pro  Esterą  ir  grąžydama  rankas  nurūko  į  koridorių; 
įsiveržusi  į  saloną  -  iki  šiolei  niekuomet  taip  nebuvo  dariusi  - 
drebėsi  į  krėslą,  atsisegiojo  striukę  ir  nužvelgė  jį  apimta  tokios 
nevilties,  tarsi  jau  neįstengtų  nė  žodžio  ištarti,  tik  išgalėtų  šitaip 
sėdėti  ir  spoksoti  į  kitą  su  pernelyg  iškalbinga  desperacija.  Buvo 
apsitaisiusi  kaip  visuomet  -  storu  treningu  ir  citrinos  geltonumo 
megztiniu  po  striuke  bei  plytos  raudonumo  vilnone  striukele, 
bet  buvo  panaši  į  ankstesniąją  Haremę  tik  iš  tolo  -  toji,  vakar 
priešpiet  šūktelėjusi:  „tai  iki  trečiadienio!",  atsisveikino  prie 
durų,  tuomet  rodėsi,  kad  ji  jaučiasi  kaip  moteris,  tikrai  gerai  nu¬ 
dirbusi  savo  darbus,  ir  persiavusi  iš  šlepečių  su  sagutėmis  prie¬ 
kyje  į  gatvėje  nešiojamus  aulinukus  su  pamušalu,  iškaukšėjo  pro 
duris.  Dabar  ji  spaudė  vieną  ranką  prie  širdies,  kitą  buvo  bejėgiš¬ 
kai  nusvarinusi  prie  šono,  paraudusias  akis  juosė  gilios  raukšlės 
ir  -  dar  niekuomet  Estera  nebuvo  to  matęs  -  jos  megztinis  buvo 
pusiau  prasegtas:  ji  darė  visai  sugniuždyto,  palaužto  žmogaus 
įspūdį,  o  tas  žmogus  dar  buvo  toksai  suglumęs,  kad  jau  nūnai  nė 
nesuvokė,  kur  esąs  ir  kas  jam  nutiko  ir  susikrimtęs  laukia,  kad 
jam  kas  nors  paaiškintų  visa  tai.  „Pone  direktoriau,  aš  vis  dar 
įsibauginusi!  -  išspaudė  porą  žodžių  iš  švokščiančių  plaučių  ji  ir 
desperatiškai  papurtė  galvą.  -  Vis  dar  niekaip  negaliu  patikėti, 
kad  viskas  baigėsi,  o  juk  -  ji  buvo  net  praradusi  žadą  -  jau  čia 
atsiuntė  ir  kariuomenę!"  Estera  sutrikęs  ramstėsi  į  krosnį;  nieko 
nesuprato  iš  visų  tų  jos  paistalų,  o  kai  pamatė,  kad  moteriškė  ims 
ir  pravirks,  žingtelėjo  jos  raminti,  bet  netrukus  -  taip  pamanė: 
įsigeis  verkti,  tai  niekas  jos  nesulaikys  -  persigalvojo  ir  atsisėdo 
ant  lovos  krašto.  „Aš  jau  nei  gyva,  nei  mirusi,  patikėkite,  pone 
direktoriau...  -  šniurkščiojo  Hareme  ir  išsiėmė  iš  striukės  kišenės 
nosinę,  sumurkdytą  į  gumulą.  -  Atėjau,  mat  vyras  man  pasakė  - 
žūrbūtinai  svarbu,  tai  tu  nueik,  o  aš  dievaži...  nei  gyva,  -  šluostė- 


si  akis  moteriškė,  -  ...nei  mirusi..."  Estera  atsikrenkštė.  „Tai  kas  gi 
nutiko?"  Hareme  susigraužusi  numojo  ranka.  „Aš  jau  išsyk  sa¬ 
kiau,  jūs,  pone  direktoriau,  irgi  tikriausiai  prisimenate,  kai  Gen- 
dečo  parke  pakrypo  tasai  bokštas.  Niekam  nebuvo  paslaptis." 
Esterai  jau  seko  kantrybė.  Veikiausiai  vėl  nusilakė  jos  vyras,  pa¬ 
manė  jis,  drebėsi  kur  ir  prasiskėlė  galvą.  Bet  tada...  kuo  čia  dėta 
kariuomenė?  Ką  reiškia  visa  tai?  Iš  kur  visas  šitas  chaosas?  Būtų 
geriau  prigulti  ir  snustelėti  valandėlę  kitą,  kolei  ateis  Valuška 
įprastu  laiku  -  greičiausiai  apie  pietus.  „Gal  jūs.  Hareme,  pamė¬ 
gintumėte  iš  pradžių."  Moteriškė  dar  kartą  nusišluostė  akis  ir 
susidėjo  rankas  į  skreitą.  „Kad  aš  nenumanau,  nuo  ko  pradėti. 
Žmogus  nevalioja  apie  tokius  dalykus  kalbėti  tik  taip  sau,  mat 
jisai  nuo  paties  vakarykštės  dienos  ryto  akyse  nesirodė,  tai  aš  sa¬ 
kau  sau,  gerai,  tegu  tik  pareina  namo,  užkursiu  aš  jam  pirtelę, 
juk  jūs,  pone  direktoriau,  irgi  numanote,  kad  tokia  Dievo  rykštė, 
kaip  maniškis,  ką  nugyja,  tą  nuryja;  o  aš,  ką  ir  sakyti,  įsikinkiusi 
į  darbus  kaip  kumelė,  taip  jau  pasidarė,  su  tokiu  neišsipagirio- 
jančiu  nevėkšla  negaliu  cackintis,  o  imti  jį  trumpai  drūtai,  tik  ši¬ 
taip,  pamaniau  aš,  tad  lauksiu  visą  dieną,  kolei  pareis,  o  jau  tada 
kursiu  pirtį.  Nenuleidžiu  akių  nuo  laikrodžio,  jau  ir  šešios,  ir 
septynios,  pusė  aštuonių,  na,  galgi  aštuntą,  sakau  pati  sau,  parsi- 
ras  girtas  kaip  pėdas,  kone  kiekvieną  mielą  dieną  būna  toks  pa¬ 
giringas,  kad  jau  tuoj  kojas  pakratys,  širdimi  skundžiasi,  ji  visai 
parsibaigusi,  tai  kad  bent  jau,  sakau  sau,  ne  tokią  dieną,  kai  visas 
miestas  prigužėjęs  šitokių  baisiausių  kuliganų,  dar  jį  pridobs,  kai 
prisibaubęs  kiaušins  namo,  o  čia  ir  tasai  banginis,  ar  kaip  ten  jie 
vadina  jį,  tą  prakeiktą  dvėseną,  sakau  sau,  dar  ir  tas.  Na,  taip,  aš 
tikrai  nevaliojau  numanyti,  kas  iš  viso  to  išeis!  Tik  žvilgčioju  į 
virtuvės  laikrodį,  jau  ir  lėkštes  susiploviau,  ir  prasišlaviau,  pas¬ 
kui  įsijungiau  televizorių,  o  tenai  operetė,  žiūrovų  pageidavimu, 
rodė  vėl  tą  vakarykštę  programą,  aš  ir  vėl  į  virtuvę,  žiūriu  -  jau 
pusė  dešimtos.  Man  visai  pakriko  nervai  -  niekuomet  taip  ilgai 
neužsibūdavo,  net  ir  tada,  kai  prisilupdavo  kaip  kiaulė  -  tuomet 
irgi  paršliauždavo  namo.  Tik  prisisriaubia  -  ir  tuojau  įminga,  jis 
nevalioja  taip,  kaip  kiti,  tuojau  sušąla  ir  parsivelka.  O  vakar  jo 


nėr  ir  nėr,  sėdžiu,  žiūriu  televizorių,  žiūriu,  bet  nieko  nematau, 
man  vis  iš  galvos  neišeina,  kas  jam  galėjo  nutikti  -  juk  jau  visai 
suseno,  sakau,  turėtų  bent  tiek  protelio  ir  neužbliautų  kokios 
dainuškos  gatvėje  tokiu  metu,  -  juk  šitokia  daugybė  baisiausių 
kuliganų  tenai  jsišėlo,  aš  jau  ir  tuomet  nuspėjau,  kad  taip  ir  bus, 
taip  jau  buvau  sakiusi  iš  anksto,  jūs,  pone  direktoriau,  irgi  turė¬ 
tumėte  prisiminti,  sakiau  taip,  kai  pasviro  bokštas,  bet  kur  tau,  - 
gniaužė  nosinę  skreite  Hareme,  -  jau  ir  vienuoliktą  išmušė,  o  aš 
vis  dar  spoksau  į  televizorių,  buvo  jau  ir  himnas,  televizorius 
nieko  nerodo,  tik  šnypščia,  o  jo  vis  nėr  ir  nėr.  Tuomet  jau  nevalio¬ 
jau  nusėdėti,  sakau,  eisiu  pas  kaimynus  -  gal  bent  jie  bus  ką 
girdėję.  Daužausi,  barškinuosi,  beldžiu  į  langą  -  lyg  būtų  visi 
apkurtę,  nieko  neprisišaukiu,  o  juk  visi  namie,  kur  dar  kitur  ga¬ 
lėtų  būti,  toks  jau  metas,  ir  speigas  spaudžia,  net  žmogui  nosis 
užšąla.  Na,  tai  tuomet  puoliau  jų  šauktis,  garsiai  rėkiu,  kad  iš¬ 
girstų,  štai  čia  aš,  įsileiskit,  po  šimts,  klausiu,  gal  ką  girdėjo  apie 
mano  vyrą  -  niekas  nieko  nežino.  Kaimynas  neiškentęs  ir  klau¬ 
sia,  ar  aš  nieko  negirdėjau,  kas  mieste  dedasi.  Aš  ir  sakau:  o  iš  kur 
aš  galėjau  girdėti?  Ogi  mieste  negirdėtai  didelis  bildžius!  Viskas 
lūžta,  viskas  dūžta,  tik  skeveldros  lieka,  sako  jie,  o  mano  vyras 
dar  namo  neparėjęs,  pamaniau  aš,  o  jūs,  pone  direktoriau,  nepa¬ 
tikėsite:  aš  tikėjausi  prabūti  naktį  užsidariusi  kaimynų  namuose, 
tad  vos  valiojau  paršliaužti  namo,  o  tenai  dribau  kaip  maišas  vir¬ 
tuvėje  ant  taburetės,  rymojau,  vis  rymojau  parėmusi  galvą  ranko¬ 
mis,  mat  man  pasirodė  -  tuojau  viskas  pateškės.  Manyje  viskas 
apsivertė  aukštyn  kojomis,  geriau  jau  visai  nešnekėti  apie  tai,  o 
galiausiai  pamaniau:  jei  parsivilko,  tai  ar  tik  nenušliaužė  į  skalbi¬ 
mui  naudojamą  pašiūrę:  ten  Valuška  įsitaisęs,  šitaip  jau  daug  sy¬ 
kių  yra  buvę  -  tūno  tenai,  kolei  prasipagirioja,  o  tasai  slapsto  jį, 
ak,  kad  mano  vyras  būtų  žinojęs,  kuo  pavirs  tasai,  jis  būtų  tenai 
nė  už  ką  niekuomet  nėjęs  -  na,  ir  kas,  kad  jis  ir  prisipunta,  ir  pi¬ 
nigus  neša  iš  namų,  o  šiaip  tai  būtų  žmogus  kaip  žmogus,  aš 
nieko  nesakau.  Pažiūrėsiu  tenai  -  atsidarau  duris,  o  pašiūrėje  nė 
gyvos  dvasios,  vėl  pareinu  namo,  o  mane  ir  pakirto  nuovargis  - 
taip  ir  nebuvau  prisėdusi  per  visą  dieną,  o  čia  dar  nervai,  sakiau. 


jau  visai  nusivarysiu  nuo  kojų,  pamaniau  tada,  reikėtų  ką  nors 
sumanyti,  gal  išsivirsiu  kavos,  sakau,  ji  turėtų  atgaivinti  mažu¬ 
mėlę.  Na,  taip,  jūs,  pone  direktoriau,  pažįstate  mane  jau  daug 
metų,  aš  kai  dirbu,  tai  jau  dirbu,  nesičiupinėju  kaip  čiuputis,  o 
štai  dabar,  patikėsite  ar  ne,  jau  nė  pati  nežinau,  kas  darosi  -  pra¬ 
ėjo  ar  ne  visas  pusvalandis,  kolei  tą  sumautą  kavą  pastačiau  ant 
dujinės,  vos  vos  valiojau  užsukti  kavavirės  dangtelį  -  rankose 
visai  neliko  nuojėgos,  vos  vos  susigrabinėjau,  pati  nesusitavalio- 
jau,  ką  darau,  paskui  net  buvau  užmiršusi,  ką  esu  sumaniusi,  na, 
šiaip  taip  pastačiau  kavavirę  ant  dujų  ir  jas  uždegiau.  Išgėriau 
kavos,  išploviau  puoduką,  vėl  spoksau  į  laikrodį:  pusiaunaktis, 
pamaniau,  susiimsiu  ir  pasidairysiu  -  taip  bus  geriau,  negu  sėdė¬ 
ti  virtuvėje  ir  laukti,  o  jis  vis  nepareina  ir  nepareina,  jūs,  pone 
direktoriau,  irgi  esate  tai  patyręs,  tik  spoksau  į  laikrodžio  rody¬ 
kles,  na,  taip,  šitaip  esu  prisisėdėjusi  sočiai,  taip  jau  buvo  nuo 
neatmenamų  laikų,  jau  ar  keturiasdešimt  metų  nieko  daugiau 
nedarau,  tik  plėšausi  prie  darbų  ir  spoksau  į  laikrodį  -  o  gal  jau 
pareina.  Dievas  nubaudė  mane,  kad  pasiuntė  tokį  žmogų:  gal  Jis 
ir  geriau  žino,  ko  man  reikėjo.  Žodžiu,  susiėmiau,  apsivilkau, 
kad  nesušalčiau,  gal  net  ir  šitą  striukę,  o  kai  jau  liko  pora  žings¬ 
nių  iki  vartų,  pamačiau  -  ne  taip  ir  toli  manęs,  prie  pirmo  kampo 
stulpuojasi  ar  penkiasdešimt  vyrų,  man  tai  jau  tikrai  nereikėjo 
sakyti,  kas  jie  tokie  ir  ką  veikia,  tuojau  susigaudžiau,  kai  tik  išgir¬ 
dau  kažin  ką  labai  garsiai  dūžtant,  nesidairiau  nei  į  dešinę,  nei  į 
kairę,  sprukau  namo  kaip  kulka,  tik  užsidaryti  vartus,  sakau  pati 
sau,  žaibiškai  išjungti  elektrą,  ir  patikėkite  -  sėdžiu  visai  viena,  o 
jau  tamsu  tamsu,  o  širdis  daužosi,  tuoj  iššoks  iš  krūtinės,  o  trenks¬ 
mai  ir  duženų  žvangėjimas  vis  artėja  ir  artėja  -  su  nieku  nesupai¬ 
niosi  tokio  džingsėjimo.  Jūs  neįsivaizduosite,  pone  direktoriau, 
ką  tuomet  išgyvenau:  sėdžiu  tik  užgniaužusi  kvapą,  -  vėl  pratrū¬ 
ko  raudoti  Hareme,  -  vienų  viena...  viena  kaip  pirštas...  viena 
tuščiuose  namuose,  dabar  tai  jau  tikrai  nė  pas  kaimynus  nenueisi, 
sėdžiu  ir  laukiu,  kas  bus  toliau.  Tai  tamsu  buvo  -  kaip  pragare,  o 
aš  dar  ir  užsimerkiau  -  dėl  viso  pikto:  kad  nieko  nematyčiau,  per 
akis  buvo  ir  to,  ką  girdėjau  -  abu  antro  aukšto  langai  sudžerškėjo 


ir  patiško,  išgirdau,  kaip  skimbčioja  lėkdami  žemyn  stiklai,  ketu¬ 
ri  didžiausi  luitai  šitokio  stiklo,  mat  anais  metais  abu  tuos  antro 
aukšto  langus  užsakėme  dvigubus,  o  man,  dievaži,  nė  į  galvą 
neatėjo,  kad  turėjau  visą  savaitę  plėšytis,  kol  tiek  pinigo  užka¬ 
liau,  tik  patyliukais  meldžiau  Viešpatį  Dievą,  kad  tie  dar  dau¬ 
giau  ko  nesumanytų  -  baiminausi,  kad  neįsilaužtų  į  kiemą:  kas 
galėtų  pasakyti,  ko  jie  tuomet  prasimanytų  -  gal  net  namus  su¬ 
griautų,  jei  koks  kvaitulys  juos  apimtų.  Gerasis  Dievas  neapleido 
manęs  -  jie  nušurmuliavo  tolyn,  o  aš  likau  su  tais  dviem  išdaužy¬ 
tais  langais,  pati  išgirdau,  kaip  širdis  daužosi,  štai  jau  kaimynų 
langus  tratina,  nė  už  ką  nedrįstu  šviesos  degti.  Viešpatie,  apsau¬ 
gok,  net  ir  krustelėti  įsidrąsinau  gal  tik  po  geros  valandos,  vargais 
negalais  apčiuopomis  nusigavau  į  kambarį  ir  atsiguliau  ant  lovos  - 
tokia  kaip  stoviu,  su  visomis  drapanomis,  gulėjau  ten  kaip  numiru¬ 
si  ir  vis  klausiausi,  stengiausi  į  viską  įsiklausyti  ir  kas  minutę  dre¬ 
bėjau  -  o  gal  dar  sumanys  sugrįžti  ir  išdaužyti  viengubus  langus 
pirmame  aukšte.  Dabar  jau  nevaliočiau  apsakyti,  o  ir  laiko  neuž¬ 
tektų,  kas  man  tada  lindo  į  galvą  -  jau  pati  pasaulio  pabaiga, 
pragaras  atsivėrė  žemėje,  šitokias  beprotystes  jūs,  pone  direkto¬ 
riau,  vis  tiek  geriau  suprantate,  tai  apie  jas  aš  tuomet  galvojau  ir 
riogsojau  kaip  pagalys,  drybsojau  ištisas  valandas,  o  akys  nesu¬ 
simerkia,  nors  tu  ką,  betgi  būtų  geriau  buvę,  jei  būčiau  kiek  snu¬ 
stelėjusi  -  bent  jau  būtų  nelindusios  į  galvą  visokios  tokios  kvai¬ 
lystės  nei  į  tvorą,  nei  į  mietą,  ir  kai  parsirado  namo  vyras;  o  jis 
parsibeldė  tik  auštant,  aš  nė  džiaugtis  nevaliojau,  kad  jis  jau  ir 
namie,  ir  neprisigėręs,  blaivas  blaivutėlis,  štai  jis  atsistojo  prie 
lovos  ir  tuojau  atsisėdo  ant  antklodės  -  jis  irgi  su  visais  drabu¬ 
žiais,  su  puspalčiu,  ir  puolė  mane  raminti,  pats  matė,  kad  aš  ne- 
pasikeliu  ir  rodau  nedaug  gyvybės  ženklų,  tai  aš  ir  sakau  sau,  tu 
susiimk  iš  paskutiniųjų,  nieko  tokio  čia  nebuvo,  dabar  štai  jau  jis 
irgi  namie,  kaip  nors  išsikapstysim.  Jis  nuėjo  į  virtuvę,  atnešė 
man  kvortukę  vandenio  iš  čiaupo,  išgėriau  ir  pradėjau  gaivelėtis 
po  truputį,  užsidegėm  elektrą  ir  kambaryje  -  iki  tolei  aš  nė  už  ką 
neleidau,  kad  degtų,  bet  jis  pasakė:  metas  ir  tau  apsiraminti,  už- 
sidekim  elektrą  ir  čia,  virtuvėje  irgi  palikau  ją  degančią,  nesu- 


prantu,  ko  tau  skauda  galvą  dėl  tų  dviejų  langų,  -  sako,  rotušė 
viską  apmokės.  Matė,  kai  parėjo  -  kur  tau  nematys  -  stiklo  duže¬ 
nos  kaip  kokie  patalai  prie  durų,  o  aš  dar  vis  neturėjau  sveikatos 
į  jas  pasižiūrėti,  bet  jis  pasakė,  kai  vėl  išnešė  kvortukę  į  virtuvę  ir 
vėl  sugrįžo,  dar  sykį  pasakė,  kad  rotušė  sumokės,  mat  jis  ir  pats 
dabar  turės  tenai  balsą.  Jau  aš  irgi  kiek  atitokau,  atsisėdau  lovoje, 
tai  ir  klausiu,  kur  jisai  buvo,  kur  tu  kuilinėjai  per  visą  naktį,  ne¬ 
turi  tu  nė  truputuko  sąžinės,  ūdijau  jį,  tai  tu  palikai  mane  visai 
vieną  tuščiuos  namuos,  o  pats  kuilinėjai,  o  ar  snukio  neturėjai  - 
negalėjai  nieko  pasakyti,  gerai  dar,  kad  Dievas  tave  apsaugojo, 
gerai  dar,  kad  kokios  bėdos  neprisišaukei,  na,  bet  jūs,  pone  di¬ 
rektoriau,  irgi  žinote,  ką  reiškia  visas  tasai  siaubas  ir  tie  baisiausi 
kuliganai,  ir  tie  dvigubi  langai  -  viskas  perniek  nuėjo.  Klausosi 
mano  vyras,  klausosi  ir  tyli,  žodžio  neprataria  ir  žiūri  kažin  kaip 
nei  šiaip,  nei  taip,  keistai,  sakyčiau,  tai  aš  ir  klausiu,  dėl  Dievo 
meilės,  kas  čia  darosi,  aš  jam  ir  vėl  apie  tuos  du  langus  iš  antro 
aukšto,  o  jis  ir  sako:  kas  buvo,  buvo,  tada  iškelia  vieną  pirštą,  va 
taip,  ir  rėžia:  tai  žinok  -  nuo  šios  dienos  aš  ne  šiaip  sau  kas,  o 
žmogus  iš  rotušės  komiteto,  ar  kaip  ten  jį,  ir  dar  būsiu  ir  apdova¬ 
notas.  Na,  aš  tai  neišmanau  tų  dalykų,  jūs,  pone  direktoriau,  ge¬ 
riau  išmanote,  o  aš  tik  spoksau  į  jį  ir  nesuprantu,  ką  jisai  šneka,  o 
jis  palingavo  galvą  ir  papasakojo:  girdi,  posėdžiavę  per  visą  nak¬ 
tį,  mat  buvęs  ne  smuklėje,  o,  kaip  sako,  viską  aptaręs  su  kitais 
rotušėje,  atseit,  pakliuvęs  į  kažin  kokią  ten  keistenybę,  į  kokį  ten 
komitetą  ar  kokį  kitokį  galą  -  tai  jie  išgelbėję  miestą  nuo  visų  tų 
kuliganų,  tai  šit  kaip,  sakau  aš,  labai  gražu,  kolei  tu  posėdžiavai, 
aš  viena  čia  pradrebėjau  visą  naktį  tuščiuose  namuose,  nedrįsau 
nė  šviesos  užsidegti.  O  jis  ir  sako:  nešnekėk  taip  -  tai  dėl  jūsų 
visų  ramybės  aš  nesudėjau  bluosto  per  visą  naktį,  ir  klausia,  ar 
nebūtų  namie  ko  išgerti,  o  aš  džiaugiuosi,  kad  jam  nė  plaukas 
nuo  galvos  nenukrito,  štai  sėdi  ant  mano  lovos  krašto,  tiesiog  ant 
antklodės,  tai  ir  pasakiau,  kur  paslėpta;  jis  tuojau  į  sandėliuką  ir 
atsinešė  -  degtinė  buvo  užkišta  tarp  uogienių:  ten  laikau  ją,  ką 
padarysi,  reikia  slėpti  toliau  nuo  akių.  Tai  aš  ir  klausiu,  kas  ten 
tokie  siaubė  mūsų  gatvę,  o  jis  paprastai  -  tai  baisiausiai  niekingi 


elementai,  bet  pasisekė  užnerti  jiems  apynasrį,  dabar  jau  juos  se¬ 
mia,  dėstė  mano  vyras,  kolei  visus  susems,  užtat  kad  atvažiavo 
kariuomenė,  ir  dabar  jau  visur  tvarka,  pasakė  jis  ir  truktelėjo  iš 
butelio,  viską  tvarko  kareiviai,  pasakė  jis,  įsivaizduok,  net  ir  tan¬ 
ką  atsivežė  ir  pasistatė  jį  Kunigų  alėjoje  priešais  Didžiąją  bažny¬ 
čią,  tai  aš  leidau,  kad  jis  dar  kartą  truktelėtų  iš  butelio,  o  tuomet 
jau  pasakiau:  gana,  ir  pasistačiau  butelėlį  prie  lovos.  Klausiu  aš, 
iš  kur  čia  ta  kariuomenė  atsirado,  tasai  tankas  irgi  man  galvoj 
netelpa,  o  tuomet  mano  vyras  ir  sako:  tai  vis  cirkas  -  nebūtų  jo 
buvę,  tai  ir  čia  būtų  nieko  nebuvę,  šiaip  sau  jie  nebūtų  išdrįsę 
pulti  miesto,  o  dabar  puolė,  pasakė  mano  vyras,  ir  tada  pama¬ 
čiau,  kad  ir  jam  šiurpuliukai  per  nugarą  eina,  taigi  puolė,  o  jo 
veidas  visai  apniuko,  ir  plėšikavo,  ir  gaisrų  sukėlė,  ir  dar  -  įsi¬ 
vaizduok,  pasakojo  jis,  vargšės,  tos  vargšės  Jutka  Sabo  ir  jos 
draugė  iš  telefono  stoties  -  tie  pasiutėliai  nukankino  jas,  ak,  jutka 
Sabo,  jūs,  pone  direktoriau,  irgi  ją  atsimenate,  -  pritvinko  Harer- 
nės  akys  ašarų,  -  ją  irgi.  O  kiek  nužudė,  sakė  mano  vyras,  ir  tuo¬ 
met  aš  vėl  pasijutau  esanti  nei  gyva,  nei  mirusi,  mat  kareiviai 
užėmė  ne  tik  paštą  -  ir  kitas,  aiškino  jis,  valdiškas  įstaigas,  ir  štai, 
žinok,  stoty,  pasakojo  vyras,  aptiko  moterį  ir,  įsivaizduok  jos  vai¬ 
ką  žuvusius;  na,  aš  jau  nevaliojau  klausytis  tokių  kalbų,  tai  ir 
paklausiau:  tai  kaipgi  jūs  ten  posėdžiaudami  gelbėjote  miesto 
ramybę,  jei  jau  tokie  baisūs  dalykai  dėjosi,  o  jis  ir  sako:  nebūtų 
buvę  mūsų  -  o  ypač  jūsų,  pone  direktoriau,  žmonos,  jau  ji,  bent 
taip  sakė  maino  vyras,  grūmėsi  kaip  liūtė,  taigi  jei  ne  ji  ir  jei  dar 
nebūtų  pasisekę  prišnekinti  tų  dviejų  policininkų  pamėginti  vie¬ 
naip  ar  kitaip  automobiliu  vogčiomis  ištrūkti  iš  miesto  -  nebūtų 
buvę  ir  kareivių,  ir  labai  gali  būti,  kad  būtų  pateškėję  ne  tik  tie 
dviejų  langų  stiklai,  aš  tada  neiškenčiau:  keturi,  ir  būtų  buvę  dar 
daugiau  ir  suluošintų,  ir  nužudytų.  Na,  o  policija,  tada  labai  jau 
susikrimto  mano  vyras,  jos  nė  su  žiburiu  nerasi,  nusimuilino  jie 
visi,  taip  ir  pasakė  jis,  nusimuilino,  ieškok  jų  neieškojęs,  aptiko 
tik  tuos  du,  tai  jie  ir  nusigavo  į  apskrities  centrą,  o  tokią  padėtį 
galima  paaiškinti  tik  šitaip:  policija  prarado  galvą,  aš  kalbu  jo 
žodžiais,  taigi  pačią  galvą,  pasakė  mano  vyras,  nutaisęs  labai 


reikšmingą  veidą.  Ponas  miesto  policijos  viršininkas,  taip  keistai 
nutęsė  tą  „o"  žodyje  „ponas",  aš  nenumanau  kodėl,  bet  mano 
vyras  baisiausiai  nekenčia  to  viršininko  jau  dveji  ar  treji  metai, 
taip  jau  niršta  ant  jo,  kad  vien  tik  išėjus  iš  kalbos  apie  jį,  tiesiog 
negaliu  jo  atpažinti,  ir  taip  jau  negali  ano  pakęsti,  kad  net  sunku 
susigaudyti  kodėl,  o  šiaip  žmonės  šneka,  kad  jie  lyg  ir  sutaria 
gražiuoju,  aš  nieko  nenumanau,  o  mano  vyras  visuomet  sako, 
kad  taip  nėra,  žodžiu,  ta  prarasta  policijos  galva  ir  buvo  pats  po¬ 
nas  miesto  policijos  viršininkas,  paaiškino  man  vyras,  ir  iš  pasiu¬ 
timo  -  pati  gerai  mačiau  -  baisiausiai  išraudo.  Buvo  prisiputęs, 
sakė  vyras,  bet  taip  jau  prisisriaubęs,  kad  pramiegojo  visą  tą  bil- 
džių,  įsivaizduok  -  ištisą  dieną  ir  ištisą  naktį,  sykiais  jį  pripurty- 
davę,  bet  nieko  iš  to  neišėję,  nes  viršininkas  visai  nesupratęs,  ko 
iš  jo  norima,  o  iš  posėdžio  išsinešdinęs  tik  ankstyvą  rytą,  tuomet 
visi  manė,  jūsų,  pone  direktoriau,  žmona  irgi,  kad  jis,  esą,  dabar 
imsis  daryti  tvarką;  bet  kur  tau  -  tie  du  kariuomenę  atvedę  poli¬ 
cininkai  sakėsi  matę  poną  savo  viršininką  ir  vėl  girtą  kaip  durpę, 
ir  vėl  jis  buvo  nusilakęs  kažin  kur,  mat,  kaip  sakė  mano  vyras, 
žmonių  reikalai  jam  buvę  nebuvę,  jam  į  tuos  reikalus  tik  nusi- 
persti.  Jis  laka  sau,  o  visa  kita,  sakė  mano  vyras,  jam  nerūpi,  o  kai 
prireikia  ką  padaryti  žmonėms,  jis  ir  tuomet  jau  negali  suimti 
savęs  į  nagą,  ir  ponas  miesto  policijos  viršininkas,  na,  kaipgi, 
mano  vyras  vėl  nutęsė  tą  „o"  žodyje  „ponas",  vėl  kažin  kur  pri¬ 
silupo,  ir  galų  gale  niekas  negalėjo  pasakyti,  kur  jis  ir  ką  jisai 
daro,  net  ir  tie  du  policininkai  valiojo  tik  tiek  pasakyti:  pagal  tai, 
į  kur  jisai  šleivojo,  jiems  pasirodę,  kad  jis  greičiausiai  einantis 
namo.  Guliu  aš,  nesikeliu,  klausausi,  kiek  ir  kokių  baisenybių 
buvo  nutikę,  bet  jis  dar  nebuvo  apsakęs  juodžiausių  dalykų:  kiek 
visko  suniokota,  sakė  mano  vyras,  kiek  nusiaubta  -  tai  vis  jų  dar¬ 
bas,  kas  dabar  pasakys,  kiek  žmonių  sužeista,  o  kiek  nugalabyta 
ir  kur  jie  visi  atsikliuvę,  papurtė  galvą  mano  vyras,  baisiai  jau  su¬ 
sikrimtęs;  štai,  sakykim,  kai  kariuomenė  jau  buvo  atvažiavusi  ir 
tanką  pasistačiusi  prie  Didžiosios  bažnyčios,  o  žmonėms  irgi  jau 
užteko  drąsos  išeiti  į  gatves,  jis  kaip  tik  tada  ėjęs  prospektu,  jūs, 
pone  direktoriau,  žinote  kur  -  pro  Nadabano  mėsos  parduotuvę 


ėjęs  jis  namo,  kad  mane  apramintų,  o  tenai  sutiko  Viragnę,  o  toji 
irgi  buvo  neregėtai  susikrimtusi.  Mat  toji  ieškanti,  apsakė  jam 
Viragnė,  savo  kaimynės:  moteriškė  visą  vakarą  prasėdėjusi  prie 
lango  ir  žiūrėjusi,  kokių  baisenybių  būta  gatvėje,  viena  pati  taip 
pakraupusi,  kad  ją,  kaimynę,  atsivadinusi,  pasakojo  Viragnė, 
tuomet  jau  jos  kartu  sėdėjusios  prie  lango,  ak,  verčiau  jau  būtų 
nesėdėjusios,  atsidūsėjo  Viragnė,  buvo  jau  gerokai  po  pusiau¬ 
nakčio,  kai  vėl  prospekte  išdygo  visas  tokių  baisiausių  kuliganų 
pulkas,  jų  rankose  lazdos  ir  dar  dievai  žino  kas,  jie  talžė  kates  ant 
šaligatvio,  taip  pasakojo  Viragnė,  sakė  mano  vyras.  Ir  štai  tuomet 
tarsi  pasimatė  tarp  jų  -  mano  vyras  tyčia  nepasakė,  kas  toks  -  ir 
Viragnės  kaimynės  sūnus,  taip  ir  pasakė  mano  vyras,  o  aš  visai 
nieko  neįtariau,  bet  mano  vyras  ir  norėjo,  kad  nekiltų  nė  men¬ 
kiausio  įtarimo,  tai  tik  tiek  ir  tepasakė  ir  jau  vėl  siekė  degtinės, 
bet  jau  aš  sakau,  gana  tau  bus  gurkšnoti,  tai,  sakai,  Viragnės? 
Viragnės,  sako  jis,  Viragnės.  Galvoju  galvoju,  ir  šiaip  suku  galvą, 
ir  taip,  ir  vis  tiek  negaliu  nieko  sumanyti,  o  jos  žiūri,  varo  toliau 
mano  vyras,  ir  negali  patikėti  savo  akimis:  taigi  ir  Viragnės  kai¬ 
mynės  sūnus  sykiu  su  tais  kuliganais,  tu  nepatikėsi,  sako  jis,  ir  nė 
nesivargink  -  vis  tiek  neatspėsi,  o  mes  šildėme  gyvatę  užantyje. 
Aš  nenuleidžiu  akių  nuo  jo  ir  vis  dar  nieko  nesusigaudau,  o  jis 
kalba  užuominomis,  tai  ir  klausiu  jį,  kas  ji  tokia,  o  jis  atšauna:  ta 
moteris,  kaip  pasakojusi  jam  Viragnė,  neregėtai  perširdusi  -  nie¬ 
kas  dar  nebuvo  matęs  jos  tokios  persinervinusios,  ir  pasiutusi 
šaukti:  gana  jau,  gana,  sūnus  jau  lipa  jai  per  gerklę,  jis  nė  kiek  jai 
nerūpintis,  bet  dabar  ji  šitaip  nieko  nepaliksianti:  jis  užtraukęs  to¬ 
kią  gėdą,  kad  nenusiplausianti  jos  per  visą  gyvenimą,  o  dabar  jau 
gana,  šito  ji  neištversianti,  griebusi  paltą,  pasakojo  mano  vyrui 
Viragnė,  ji,  girdi,  bandžiusi  apraminti  kaimynę,  bet  nieko  iš  to 
neišėję,  vis  tiek  griebusi  paltą,  sužiuro  Hareme  į  nustėrusį  Este¬ 
ros  veidą,  ir  išrūkusi.  Išplėšiu  jį  iš  tenai  už  plaukų  įsikabinusi, 
šaukusi  jau  visai  nesitvardydama  Viragnės  kaimynė,  o  Viragnė, 
sakė  mano  vyras,  buvusi  baisiausiai  persigandusi,  rytą  stovėjo 
pastirusi  prie  Nadabano  mėsos  parduotuvės  ir  sakė:  kaimynė  iš¬ 
sivijusi  juos  jau  po  pusiaunakčio  ir  vis  dar  negrįžusi,  o  kiek  dar 


buvo  kitų  pakliuvusių  į  tokią  bėdą,  atsiduso  mano  vyras.  Paliko 
jisai  pastirusią  Viragnę  ir  pasileido  prospektu,  o  ten  vieni  griuvė¬ 
siai,  pasakojo  jis  visai  susigūžęs  sėdėdamas  ant  antklodės,  pas¬ 
kui  jis  pasuko  į  Jokajaus  gatvę  ir  tenai  užsirovė  ant  kareivių,  jie, 
žinoma,  sakė  mano  vyras,  manęs  neprašė  parodyti  dokumentų  - 
juk  tai  mes  perdavėme  miestą  viešąją  tvarką  palaikančioms  jė¬ 
goms,  bet  jie  parodė  sąrašą  su  ieškomų  įtariamųjų  pavardėmis  ir 
jų  išvaizdos  aprašymais,  mat  tuo  metu  jau  apklausė  rotušėje  liu¬ 
dytojus  -  tuos,  kurie  buvo  matę,  kas  dėjosi  čia  naktį,  o  štai  dabar, 
sakė  mano  vyras,  visi  tie  kareiviai,  suskirstyti  į  daugybę  būrių, 
sergsti  miesto  ramybę  ir  gaudo  nusikaltėlius;  bet  sąraše,  kurį  pa¬ 
rodė  jam  šitie  kareiviai  Jokajaus  gatvėje,  sakė  mano  vyras,  pavar¬ 
džių  visai  nedaug  -  daugiausia  išvaizdos  aprašymai,  mat  vieti¬ 
nių  tarp  tų  kuliganų  beveik  nebuvo,  kone  visi  iš  kitur  atsibastę 
kuliganai.  Žiūri  jis  į  tą  sąrašą,  žiūri,  ir  negali  savo  akimis  patikė¬ 
ti  -  jis  jau  buvo  nelabai  norėjęs  patikėti  ir  Viragnės  žodžiais,  o 
kareiviai  klausia,  gal  jis  pažįstantis  ką  nors  iš  šito  sąrašo,  tai 
mano  vyras  ir  sako,  mat  buvo  baisiausiai  persigandęs,  girdi,  ne, 
nieko  nepažįstantis.  Aš  guliu  lovoje,  o  kai  išgirstu  tą  pavardę  - 
negaliu  savo  ausimis  patikėti:  visai  jau  iš  proto  išsikraustė,  pama¬ 
niau  aš;  o  mano  vyras  ir  sako:  nėra  ko  gaišti  laiko,  jo  jau  ieško, 
mano  vyras  tik  trumpam  parėjęs  mane  apraminti,  o  man  reikėtų 
greičiau  rengtis  ir  žengti,  kiek  tiktai  kojos  neša,  pas  jus,  pone  di¬ 
rektoriau,  tai  du  žmonės  -  jūs,  pone  direktoriau,  ir  mano  vyras  - 
esate  turėję  reikalų  su  juo  ir  galėtumėte  bent  kiek  pagelbėti,  aš  tik 
žiūriu  į  savo  vyrą  ir  nesumetu,  ką  jisai  sumanęs.  Sakau  sau,  vi¬ 
suomet  maniau,  kad  tas  vyriokas  nueis  tokiais  keliais,  sakiau  jau 
tada,  kai  jis  buvo  atėjęs  prašytis  pas  mus  pastogės,  sakiau:  ne, 
šitaip  tik  prasimanysime  bėdos  -  priimti  į  savo  namus  pusprotį, 
bet  mano  vyras  nė  nemanė  manęs  klausyti;  tai  štai,  pamaniau 
tuomet,  už  tiek  pinigų  priglobti  šitokį  avigalvį,  sakau  aš,  niekur 
dabar  aš  neisiu,  niekur  nesitrenksiu  iš  savo  namų,  o  nejučiomis 
jau  išsiropščiau  iš  lovos  ir  apsivilkau  striukę,  tarsi  ir  man  trūktų 
vieno  stipino.  Jau  einame  iš  namų,  o  čia  tiek  stiklo  duženų  prie 
durų,  gal  reikėtų  jo  paieškoti,  sako  mano  vyras,  betgi  vyrui  reikia 


į  rotušę,  nes  jūsų,  pone  direktoriau,  žmona  jam  prisakė  būti  tenai 
ne  vėliau  kaip  septintą,  na,  tai,  sakau  aš,  septintą  tai  septintą,  aš 
galėsiu  nueiti  ir  viena,  visai  viena,  o  jis  vis  savo  ir  savo:  turintis 
būti  tenai,  o  čia  dar  tas  apdovanojimas,  juk  tai  ir  garbė,  o  dar  nuo 
šiandien  jis  irgi  galintis  tenai  tarti  žodį,  o  dar  jam  prisakyta,  kad 
septintą.  Įkalbinėju  jį,  sakau,  taip  ir  taip,  kai  sukame  iš  Jokajaus 
gatvės  į  prospektą,  bet  visi  tie  mano  žodžiai  -  lyg  žirniai  į  sieną, 
mano  vyras  eisiąs  į  stotį,  pasakė  jis,  paskui  grįšiąs,  o  aš  turinti  eiti 
į  šituos  namus  -  galgi  dar  pasiseks  ką  nors  išpešti  jums,  pone 
direktoriau,  o  aš  ir  sakau  pati  sau:  iš  tų  šiaudų  nebus  grūdų,  už¬ 
tat  ir  nepanorau  toliau  eiti,  buvau  tokia  pasimetusi,  ką  gi  -  ėjau, 
bet  nesidairiau  nei  į  priekį,  nei  į  šonus,  tarsi  būčiau  netekusi  akių 
šviesos,  nevaliojau  nė  pasisveikinti  su  jumis  prie  vartų,  aš  ir  ne¬ 
numanau,  ką  jūs,  pone  direktoriau,  galėjote  apie  mane  pamany¬ 
ti.  Šitaip  įsiveržti  į  svetimus  namus,  ankstų  anksčiausią  rytą,  nei 
labas,  nei  sveiki,  bet  ką  aš  galėjau  padaryti,  pone  direktoriau, 
žmogus  gi  nesusitavalioja  ir  nežino,  ko  griebtis,  kai  užplūsta  ka¬ 
reiviai,  -  pritildė  balsą  Hareme,  -  ir  dar  atsiveža  tanką..."  Estera 
pakraupęs  kiurksojo  ant  lovos  krašto,  moteriškei  rodėsi,  kad  jis 
tuojau  pervers  ją  žvilgsniu.  Tarsi  druskos  stulpas  -  toks  jis  pasi¬ 
darė  visko  pasiklausęs,  pasakojo  vėliau  Hareme  savo  vyrui,  kai 
tas  parsirado  namo  apie  pietus.  O  tada  ji  tik  tiek  tematė:  namų 
šeimininkas  strykt  nuo  lovos,  puolė  prie  spintos,  griebė  paltą 
nuo  pakabo,  ir,  tarytum  tik  ji  būtų  buvusi  kalta  dėl  visko,  it  koks 
kaltintojas  nužvelgė  ją  smerkiamu  žvilgsniu  ir,  netaręs  nė  žo¬ 
džio,  išrūko  pro  duris.  Ji  tebesėdėjo  fotelyje,  pakraupusi  tik  mirk¬ 
čiojo,  o  kai  išgirdo,  kad  kieme  smarkiausiai  supokšėję  užsitren¬ 
kia  vartai,  krūptelėjo  visu  kūnu  ir  vėl  apsiverkė  -  tuomet  išsi¬ 
lankstę  nosinę,  nusišnypštė  nosį  ir  apžiūrėjo  saloną.  Tik  dabar 
pamatė  lentomis  užkaltus  langus.  Neskubėdama  pakilo  nuo  fote¬ 
lio  ir  pakreipusi  galvą  -  niekaip  neįstengė  suprasti,  ko  čia  būtų 
galėję  ieškoti  visi  tie  anie,  -  nutaisiusi  ištįsusį  veidą,  sliūkino  prie 
lango  ir  viską  matavo,  viską  skaičiavo.  Paglostė  vieną  lentą  ir  įsi¬ 
tikinusi,  kad  ji  tikrų  tikriausia,  pabarškino  iš  eilės  ir  visas  kitas,  o 
paskui  iškart  viską  supratusi,  it  būtų  buvusi  ekspertė,  kurios  nie- 


kas  nepavedžios  už  nosies,  perkreipė  lūpas  ir  su  užsikrautais  ant 
nugaros  keturiais  stiklo  luitais  sumurmėjo  kartėlio  pilnu  balsu: 
„Iš  lauko  pusės  reikėjo;  kas  gi  kala  į  lauką."  Vėl  nusliūkino  prie 
krosnies,  žvilgtelėjo,  kaip  kūrenasi  ugnis,  užmetė  ant  jos  dar  ke¬ 
lias  pliauskas,  vėl  palingavo  galvą,  išjungė  elektrą  ir,  paskutinį 
kartą  apžvelgusi  tamsoje  paskendusį  saloną,  dar  kartą  pakartojo: 
„Iš  lauko  pusės...  ne  į  lauką..." 


Ne  į  lauką,  o  paprasčiausiai  iš  šitos  nusiaubtos  dirbtuvės,  kuri  jų 
akis  atkreipė  ir  neįprasta  iškaba  („Ortopedas"),  ir  veikiausiai  vie¬ 
na  trūkstama  žaliuze  viršum  vitrinos,  ir  tik  „nešdinkitės  į  tam¬ 
siausią  pragarą,  iš  kur  jus  pats  velnias  atnešė",  nešdinkitės,  sakė 
iš  kampo  priešais  save  spoksantis  žvilgsnis,  nors  sutinusios  nuo 
daužymo  lūpos  tik  didelėmis  valios  pastangomis  įstengė  kartoti 
„nešdinkitės",  „iš  čia",  „į  lauką",  o  jie,  tarsi  toks  neregėtai  despe¬ 
ratiškas  raginimas  būtų  ženklas,  kad  tasai  pastiręs  iš  baimės 
batsiuvys  jiems  buvęs  nebuvęs,  sustojo  sudaužytoje  į  druzgus 
dirbtuvėje  ir  vėl  buvo  tokie  pat  nebylūs  ir  susiklausę,  kaip  ir  per 
įsibrovimą  į  čia,  ir  vėl,  prasibrovę  pro  išvartytas  ir  sutraiškytas 
spintas  su  odomis,  pro  sulaužytus  darbastalius  su  įrankiais,  pro 
suverstų  ant  grindų  ir  jų  pačių  apšlapintų  ortopedinių  batų,  or¬ 
topedinių  aulinukų  ir  šlepečių  užtvarus,  visi  vėl  susibūrė  gatvė¬ 
je.  Matyti  gal  kartais  ir  nieko  nematė,  bet  prisiminė,  kaip  prieš 
kelias  valandas  jie  pažiro  į  visas  puses,  o  dabar  klausėsi  tai  iš  to¬ 
liau,  tai  iš  arčiau  ataidinčių  tratėjimų  ir  dunksėjimų  ir  jautė,  kad 
ir  tie  kiti  -  irgi  susitelkę  į  panašaus  didumo  būrius  -  laikosi  visi 
kaip  vienas  mirtinoje  tamsoje,  o  galgi  gali  būti  ir  taip,  kad  toks 
suvokimas  ir  vertė  juos  instinktyviai  siekti  nepriklausomybės 
nuo  kitų  bendrų,  ir  bent  kiek  drausmino  juos,  pakilusius  į  tokias 
niokojančias  riaušes;  mat  kunkuliuojantis  įsiūtis,  kryptis  ir  tiks¬ 
las  lėmė  tai,  kad  jie  niekšiškumą  kaskart  vainikuodavo  dar  dides¬ 
niu  siautėjimu  -  kaip  kad  dabar,  nusiaubę  batsiuvių  dirbtuvę, 
pakluso  vedlio  įsakymui  ir,  pasidavę  siutui,  kaštonais  nusodinta 


gatve  grįžo  į  miesto  centrą  ieškoti,  ką  dar  galėtų  nusiaubti.  Kino 
teatras  tebedegė,  su  šniokštimu  šokčiojančių  liepsnų  raudonio 
apšviesti  -  persisotinę  ugnimi  žiūrovai  priminė  sustingusias 
statulas  prie  grindinio  -  šįkart  taip  stoviniavo  ir  veiklos  neieško¬ 
jo  jau  ar  trys  būriai,  lygiai  kaip  ir  vėliau  aikštėje,  kai  jų  bendrai 
nelauktai  aptiko  kitą  stebėtinai  didelę  grupę  netoli  padegtos  ko¬ 
plyčios,  ir  ten,  ir  čia  žengė  tiesiai  per  tuos  visus  stovinčiuosius, 
kad  nė  už  ką  nereikėtų  keisti  šitos  siaubą  varančios  ir  niekuomet 
nesibaigiančios  ekspedicijos  tempo  ir  kad  šiaip  jau  būtų  išlaiky¬ 
tas  šiurpą  keliantis  jų  žingsnių  vienodumas  ir  visos  eisenos  ne¬ 
pertraukiamai  pakili  dvasia,  su  kuria  jie  anksčiau  traukė  nuo 
kino  teatro  iki  pat  aikštės,  o  iš  tenai  suko  per  nuščiuvusios  Šven¬ 
tojo  Stepono  gatvės  tylą  pro  degančią  šventovę.  Nepersimetė  jie 
nė  vienu  žodžiu,  tik  sykiais  blykstelėdavo  degtuko  liepsnelė  - 
atsakymas  į  visus  klausimus  ir  buvo  smilkstančios  cigaretės  žio- 
ravimas,  žvilgsnius  buvo  atgręžę  į  priekyje  einančio  bendro 
nugarą  arba  į  žemę  ir,  nori  nenori  derindami  savo  žingsnius  prie 
kitų,  žengė  į  priekį  per  spengiantį  speigą  ir  veikiausiai  jau  buvo 
nuveikę  tai,  ką  buvo  sumoję  padaryti  iš  anksto;  ir  tarsi  ko  įbau¬ 
ginti  sustojo  eilėmis  ir  pro  kitus  apžiūrinėjo  kiekvieną  langą,  ta¬ 
čiau  jau  beveik  prie  nieko  nekibo,  kolei  nusigavo  iki  pirmojo 
kampo  ir,  aplenkę  jų  akis  atkreipusį  namų  bloką,  užkliuvo  už 
mėlynai  dažytų  geležinių  vartų  -  už  jų  buvo  šalčio  sukaustytas, 
piktžolių  priaugęs  parkas,  o  jame  -  pora  mūrų  pritemdytais  lan¬ 
gais.  Numušti  vartų  spyną,  sudaužyti  kieme  būdą,  iš  kurios  jau 
tikriausiai  prieš  kelias  valandas  strimagalviais  išrūko  sargas,  vis¬ 
ką  sumalti  į  šukes  teprireikė  kelių  smarkiai  kertamų  smūgių  ge¬ 
ležies  strypais,  bet  viskas  anaiptol  nebuvo  taip  paprasta,  kai  jie, 
plūsdami  į  parką  taku,  pamėgino  įsilaužti  į  artimiausią  namą, 
nes  tenai,  kai  jau  tikrai  įsiveržė,  už  išorinių  vartų  buvo  dar  dvejos 
gerai  įrengtos  durys,  mat  -  tikriausiai  pakraupę  nuo  miestą  už¬ 
plūdusių  gandų,  taigi  kaip  tik  dėl  jų  siautėjimo  -  ten  dirbantys 
žmonės  ir  užsirakino  abejas  duris,  ir  užvertė  jas  viskuo,  kuo  tik 
turėjo  -  vienais  ant  kitų  sukrautais  stalais  ir  kėdėmis  ir  taip  užsi¬ 
barikadavo,  tarsi  nujausdami:  reikia  griebtis  visko,  kas  tik  įmano- 


ma,  kad  tik  įstengtų  apsiginti;  o  štai  dabar  jie  it  žvėrys,  sėlinantys 
prie  grobio,  visa  laiptais  aukštyn  besiveržianti  jų  orda  aiškiai  pa¬ 
rodė,  ko  buvo  vertos  anų  žmonių  pastangos  ir  toksai  priešinima¬ 
sis.  Beletažo  ilgas,  prišildytas  koridorius  buvo  visai  tamsus,  po 
pirmųjų  pavojaus  signalų  naktinė  seselė  (išgirdusi  vis  artėjantį 
šurmulį,  paskutinę  akimirką  mėgino  sprukti  prie  durų  kitoje 
pastato  pusėje),  padedama  įstengiančių  vaikščioti  ligonių,  paly¬ 
ginti  mikliai  išjungė  ir  lempas  palatose  prie  ligonių  galvūgalių; 
toks  nusistatymas  veikiau  jau  priminė  neafišuojamą  įsitikinimą, 
kad  pastate  esantys  žmonės  turėtų  būti  saugūs  -  spynos  ir  bari¬ 
kados  visus  juos  apsaugos,  nes  tikrai  niekam  galvoje  netilpo, 
nors  nuojauta  retsykiais  ir  sukirbėdavo,  kad  gatvėse  pratrūku¬ 
sios  piktadarybės  įgaus  tokį  nežmonišką  mastą,  ir  agresoriai 
niekšiškai  puls  ligoninę.  O  jie  jau  buvo  čia,  ir  tarsi  šiurpą  kelianti 
tyla,  o  ne  kas  kitas,  būtų  išdavusi  po  antklodėmis  tūnančius 
žmones,  taigi  agresoriai  -  išlaužę  paskutines  duris  ir  apčiuopo¬ 
mis  aptikę  jungiklius  koridoriuje  -  tuojau  užklupo  tuos  žmones 
dešinėje  pastato  pusėje  buvusiose  palatose,  užklupo  juos,  išvartė 
lovas,  ir  kai  atėjo  toks  laikas,  kai  jie  jau  neįstengė  nieko  daugiau 
sumanyti,  tiesiog  nežinojo,  ką  daryti  su  aimanuojančiais  ant 
akmeninių  grindų  išverstais  žmonėmis,  kurių  rankos  sutrauktos 
mėšlungio,  kai  pasilenkė  prie  jų,  kojose  nebuvo  likę  jėgų  nė  spir¬ 
ti;  tad  buvo  tarsi  labai  akivaizdūs  ženklai,  kad  jau  nebeliko  ant 
ko  išlieti  viską  niokojančio  pykčio,  šitų  žmonių  nepajėgumas  da¬ 
rėsi  vis  akivaizdesnis,  o  niokojimas  rodėsi  dar  beprasmiškesnis. 
Visai  atsisakė  to,  ką  buvo  sumanę  daryti,  tik  perlipo  per  išverstus 
ant  akmeninių  grindų  žmones  ir  leidosi  tolyn,  išlupo  iš  lizdų  ir 
daužė  į  sienas  visą  čirškiančią,  gaudžiančią,  šviesomis  mirgu¬ 
liuojančią  medicininę  įrangą,  o  jau  tuomet  ištaškė  iš  naktinių 
spintelių  ir  sutrypė  vaistų  buteliukus,  termometrus  ir  pačius  pa¬ 
prasčiausius  tų  žmonių  daikčiukus  -  net  ir  akinių  futliarus,  šeimos 
fotografijas  ir  popieriniuose  maišeliuose  laikomus  pavytusius  vai¬ 
sius;  tai  po  vieną,  tai  susitelkę  į  grupeles  laužėsi  pirmyn;  tačiau 
jau  visi  jie  buvo  išsimušę  iš  pusiausvyros  -  išvydę  visuotinį  nepa¬ 
sirengimą  gintis,  iškart  palūžo  ir  suprato,  kad  tylus  jų  pakentimas 


iš  baimės,  visiškas  nesipriešinimas  kausto  ir  pačius  agresorius,  o 
šita  besąlygiško  susitaikymo  su  viskuo  klampynė  verčia  juos  bū¬ 
tiniausiai  trauktis,  nors  iki  šiolei  jie  tik  mėgavosi  tokiais  dalykais. 
Supami  neregėtai  kurtinančios  tylos,  sustojo  jie  koridoriuje  po 
raibuliuojančiomis  neono  lempomis  (girdėjosi  tik  seselės  spiegi¬ 
mas,  jau  prislopęs,  iš  tolo,  iš  už  uždarytų  durų),  o  jie  jau  nejautė 
nesutramdomo  įsiūčio  ir  nieko  nepuolė,  ir  nesiveržė  siaubti  kitų 
aukštų,  tik  laukė,  kolei  susirinks  ir  kiti  jų  bendrai,  ir  tuomet  visi 
krypuodami  patraukė  iš  pastato,  -  it  kokia  netvarkinga  ir  pakri¬ 
kusi  kariuomenė  vėl  nužygiavo  per  parką  iki  geležinių  vartų,  o 
tenai  po  ilgas  minutes  trukusio  neryžtingo  trypčiojimo  jiems 
bene  pirmą  kartą  pasidarė  aišku,  kad  jau  nenutuokia,  nei  kur  eiti, 
nė  nesuvokia,  kam  viso  to  prireikė,  nes  -  kaip  ir  keleto  kitų  spar¬ 
nus  apsvilusių  būrių  prie  kino  teatro  ir  koplyčios  -  išseko  ir  jų 
užmojai  žudyti,  o  tuo  metu  buvo  baisiausiai  nepakenčiamas  da¬ 
lykas  įsisąmoninti  ir  patiems  sau  pripažinti,  kad  šįkart  jiems  jau 
galutinai  baigėsi  visi  tokie  pragaro  pramanai.  Susivokė,  kad  tik 
apsidergė,  o  juk  vakare  išsirengė  į  puolimą  po  vienintelio  jų  ku- 
nigaikštuko  rankos  mosto:  visko  suniokoti  nepavyko  ir,  dabar 
atrodė,  juos  ūmai  užgriuvo  nepakeliamas  sunkumas,  ir  kai  po 
ilgo  delsimo  sutrikę  pagaliau  žengė  nuo  ligoninės  vartų,  matėsi, 
kad  jiems  jau  viskas  kitaip  atrodo:  viską  apžvelgus,  toks  žiaurus 
jų  siautėjimas  veikiausiai  atrodė  beprasmiškas,  ir  dabar  jau  ir  jų 
žingsniai  neprilygo  ankstesniam  tvirtam  žygio  tempui  -  darni 
rikiuotė,  kaip  ir  išsibarsčiusių  nesenų  jų  sąjungininkų,  pakriko, 
neregėtai  drausmingas  būrys  pavirto  graudulį  keliančia  banda, 
nenuslepiamas  dygėjimasis  varė  į  priekį  iš  vieno  junginio  subi¬ 
rusius  į  dvidešimt  ar  trisdešimt  nusivariusių  nuo  kojų  vos  vos 
pasivelkančių  vyrų,  kurie  gal  nė  nejaučia,  o  veikiau  jau  numano, 
kad  jiems  nusispjauti  į  tai,  kas  toliau  dėsis,  nes  pakliuvo  į  plyną, 
begalinį  plyną  lauką,  iš  kurio  neįmanu  nei  ištrūkti,  nei  panorėti 
išsprukti.  Dar  įsilaužė  į  parduotuvę  (viršum  durų  tebuvo  likusi 
tik  tokia  iškaba:  „...LEKTRO...  SALON..."),  bet  kai  plėšė  grotas  ir 
vertė  duris,  kiekvienas  jų  judesys  sakyte  sakė,  kad  jie  anaiptol 
nepuolė  laužtis  į  dar  vieną  vietą,  o  veikiau  jau  traukiasi,  tarsi  į 


visus  juos  būtų  pataikęs  lemiamas  šūvis,  ir  dabar  jie  susikurčinę 
ieško  nė  nežinia  kokios  paskutinės  priebėgos  parduotuvėje  -  ap¬ 
gailėtino  prieglobsčio  nuo  savo  kančių;  ir  iš  tikrųjų  -  vos  tik  per¬ 
žengė  slenkstį,  įjungė  šviesą  ir  apsižvalgė  po  vien  tik  skalbyklių 
prikrautą  salę  -  greičiau  jau  ji  priminė  sandėlį,  o  ne  parduotuvę  - 
jų  žvilgsniuose  nebeliko  nė  ženklo  to  ankstesnio  žvėriškumo:  jie 
atrodė  taip,  tarsi  būtų  patys  save  paėmę  į  nelaisvę  ir  jiems  būtų 
vienas  ir  tas  pats,  ar  tai  nutiko  čia,  ar  kur  kitur,  jų  veidai  buvo  be 
jokios  išraiškos,  kurį  laiką  jie  girdėjo  tik  už  nugarų  darinėjamų 
durų  girgždesį,  ir  tarsi  jiems  užsidarytų  ir  ši  priebėga,  nuo  pačių 
durų  pasistūmėjo  tik  tuomet,  kai  dėl  jų  užsikirtusi  durų  signali¬ 
zacija  pamažiukais  nutilo  palyginti  nedidelės,  šaltos  kaip  ledas 
parduotuvės  erdvėje.  Vienas  jų,  tarsi  vėl  būtų  ūmai  atradęs  save 
tarp  tokio  visuotinio  persisotinimo  arba  tarytum  būtų  tik  dabar 
perpratęs  jo  bendrus  sukausčiusį  graudų  negerumą,  paniekinamai 
perkreipė  lūpas  ir  kažin  ką  košdamas  pro  dantis  („Apsitriedė- 
liaiL")  apsisuko  ant  kulnų  ir  išdunksėjo  į  gatvę,  tarsi  demonstra¬ 
tyviai  pareikšdamas,  kad  jei  reikėtų  pasiduoti  iš  tikrųjų,  tai  jis 
verčiau  jau  pasiduotų  vienas;  kitas  toks  puolė  su  geležies  strypu 
talžyti  vieną  iš  absoliučiai  vienodų  kariška  rikiuote  sustatytų 
skalbyklių,  paskui,  ieškodamas  lengviau  sulaužomų  vietų,  iš 
pradžių  pro  plastiko  sienelę  išlupo  jos  variklį,  o  paskui  daužė  iš 
jos  į  kairę  ir  į  dešinę  pabirusias  smulkesnes  detales;  tie  kiti  -  jiems 
iš  viso  jau  buvo  visai  tas  pats,  kuo  užsiima  tie  du,  -  neprasimanė 
nieko,  tik  neryžtingai  sliūkino  tarp  skalbiamųjų  mašinų  paliktais 
siaurais  į  koridorius  panašiais  tarpais,  stengėsi  atsiplėšti  vieni 
nuo  kitų  kuo  toliau  ir  sugulė  ant  linoleumu  užtiestų  grindų.  Na, 
taip,  jiems  niekaip  nepasisekė  iškrikti  per  tokį  nuotolį  arba  taip 
išsiskirstyti  laisvoje  erdvėje  tarp  mašinų,  kad  -  nors  ir  visi  to  no¬ 
rėjo  -  nematytų  vienas  kito,  arba,  paprasčiau  sakant,  kad  galėtų 
visai  nematyti  vienas  kito,  nes  jų  buvo  pernelyg  daug;  ypač  aky¬ 
lai  sergstimas  Valuška,  kuris  be  kita  ko  -  nors  visa  tai  jau  nieko 
nereiškė  -  nė  kiek  neabejojo:  jo  jau  irgi  nelaiko  sugriebę  už  pa¬ 
karpos,  kaip,  sakykim,  ir  to,  kuris  atsisėdo  kito  „koridoriaus", 
susikryžiuojančio  su  jo  tuščiu  tarp  mašinų  tarpu,  kampe,  ilgai 


žiūrėjo  išpūtęs  akis  prieš  save,  paskui  pasidėjo  ant  kelių  blokno¬ 
tą  ir,  pasilenkęs  prie  popieriaus  ir  nutaisęs  rūškaną  veidą,  puolė 
rašyti,  ir  taip  darė  tikriausiai  todėl,  kad  iš  visų  jų  žiauriausias, 
siaubingasis  jo  sergėtojas  ką  tik  išsinešdino  iš  čionai  (visa  jo  po¬ 
vyza,  jo  skrybėlė,  pilko  milelio  striukė,  auliniai  batai  paliko  čio¬ 
nai  kraupų  atminimą),  o  juk  jiems  patekusį  į  rankas  grobį  -  jie 
tikrai  negalėjo  numanyti,  kad  dabar  jau  ir  jam  „viskas  tvarkoj"  - 
tikriausiai  reikia  saugoti.  Jam  jau  buvo  visai  tas  pats,  ką  jie  nusi¬ 
teikę  toliau  daryti,  jo  jau  nedomino,  ar  jie  norėtų  tuojau  jį  pribaig¬ 
ti,  ar  vėliau,  jo  jau  visai  neėmė  baimė,  ir  jis  nė  nemėgino  pabėgti, 
juk  po  viso  to,  ką  patyrė  šią  kupiną  žudynių  ir  gydančios  galios 
turinčią  naktį,  nė  už  ką  nekilo  noras  imti  ir  pabėgti;  bėgti  nuo 
jų  -  gal  ir  buvo  pasitaikiusių  tokių  progų,  bet  jau  niekada  nė  už 
ką  nepaspruks  nuo  to  savo  akimis  pamatyto  šiurpulingo  sunku¬ 
mo  -  savaime  suprantama,  kiek  išvis  įmanu  atpasakoti  tai,  ką 
turėjo  pamatyti:  jam  kone  aptemo  akys  nuo  tokio  pirmo  siaubo, 
patirto  nuo  pradžių  pradžios  iki  lemiamo  naujojo  savo  atgimimo 
posūkio.  Mat  siaubingai  bejėgiška  padėtis,  iš  kurios  -  prieš  vėles¬ 
nį  didįjį  jo  prablaivėjimą!  -  jį  išgelbėjo  bičiulis  iš  Turgaus  aikštės 
prie  pono  Esteros  namų  ir,  apkabinęs  jį,  nuėjo  su  kitais  „trinksė¬ 
dami  ir  kaukšėdami  auliniais  bataig  ir  aulinukais"  tarp  prospek¬ 
to  namų,  o  paskui  tas  neįmanomas  ištverti  jausmas  nuėjus  ar 
šimtą  metrų  -  visi  jie,  paklusę  kažkokiai  garsiai  neištartai  ko¬ 
mandai,  pačia  tikrąja  žodžio  reikšme  užpuolė  paskirus  namus,  ir 
tą  jo  desperatišką  užmojį  -  buvo  užsimojęs  šokti  priešais  juos, 
bet  vis  sunkėjanti  draugiška  ranka  ant  jo  peties,  kaip  įspėjimas 
dažnai  skaudžiai  susigniaužianti,  pasmaugė  jo  vos  vos  pakilusį 
užmojį,  na,  dar  tą  bejėgišką  padėtį  ir  tą  neištveriamą  spaudimą: 
buvo  pasišovęs  tuo  pačiu  metu  ir  ginti  tą,  kurį  muša,  ir  tą,  kuris 
muša,  -  veikiai  iš  tikrųjų  pakeitė  klaikiausias  siaubas,  tikrų  ti¬ 
kriausias  klaikas,  kuris  ir  padarė  viską,  kad  jis  negalėtų  nei  pasi¬ 
priešinti,  nei  pabėgti,  tik  įstengtų  nujausti:  iš  kelių  dešimtmečių 
sąmonės  aptemimo  miško  jį  patį,  mulkį,  darantį  nepataisomo 
kvailio  įspūdį,  tikriausiai  išves  tik  ši  pragariška  naktis.  Valuška 
tuomet  jau  nesuvokė,  nė  kur  eina,  tik  vėl  atitoko,  kai  laužė  dar 


vienas  duris  -  ir  pirmą  kartą  po  to,  kai  puolė  daužyti  visus  lan¬ 
gus  ir  barškinti  lempas  prie  vartų  -  ir  įsiveržė  į  tuos  namus.  Tuo¬ 
kart  jam  prie  šono  buvo  pasibjaurėtinas  jo  palydovas  -  tai  jis  kaip 
niekur  nieko  su  žiauriu  pasimėgavimu  stūmė  Valušką  paskui 
visus  kitus,  jis  irgi  pakliuvo  į  ankštą  kambarėlį  ir  pajuto,  kad  vis¬ 
kas  aplinkui  neįtikimai  sulėtėjo:  net  ir  riksmas,  kai  puolusi  prieš 
juos  senutė  suriko,  o  tie  du  -  su  kažin  kokiu  šlykščių  abejingumu 
ir  perkreiptais  veidais  -  žingtelėjo  į  ją.  Dar  jis  matė,  kaip  vienas  iš 
tų  dviejų  neskubėdamas  užsimoja  kumščiu,  o  senutė  bando  at¬ 
šokti  atgal,  bet  neįstengia  nė  krustelėti,  nors  ir  deda  nežmoniškai 
daug  pastangų,  tarsi  ir  menkiausias  jos  krustelėjimas  būtų  nepa¬ 
keliamai  sunkus,  štai  ji  pasuko  galvą,  ir  jos  žvilgsnis  nukrypo  į 
kampą  jai  jau  visiems  laikams  nutilusiame  kambaryje.  Tame 
kampe  jau  nebebuvo  nieko,  tik  nusirito  į  tenai  toksai  neapibrėž¬ 
tos  masės  kūliais  virtuliuojantis  šešėlis  ir  lėtai  sustingo  viršum 
papuvusių  grindų,  prie  įsirėžusio  į  sieną  pleišto,  ir  nepridengė  jo 
joks  įprastas  daiktas  -  nei  lova,  nei  spinta,  kampas  buvo  tuščias, 
iš  jo  kilo  gaižus  tvaikas,  tik  toks  tegali  būti  tuščias  kambario 
kampas  su  gaižiu  tvaiku;  ir  ką  gi:  Valuškos  akys  buvo  pilnos 
siaubo,  tarsi  jis  būtų  sugėręs  viską,  kas  nutiko  ir  kas  dar  galėtų 
nutikti,  tarytum  būtų  žvilgtelėjęs  į  dantis  šiepiančią  pabaisą  -  pir¬ 
mąkart  turėjo  progos  įsitikinti,  kad  tokios  išvis  esama.  Neįstengė 
atplėšti  žvilgsnio  nuo  jos,  nors  ir  kaip  stumdė  jį  po  kambarį  į 
visas  puses,  ir  nuo  to  laiko  jis  jau  nebematė  nieko  kito,  tik  be 
galo  ryškų  tą  kampą  su  nė  kiek  nepakrutančiu  šešėliu,  kuris  pri¬ 
minė  iš  tamsaus  šiurpinančio  rūko  susidariusį  ir  tūnantį  tenai 
susirangiusį  nykštuką:  jis  užtemdė  Valuškos  akių  šviesą,  įsigrę- 
žė  įdagu  į  sąmonę,  prikaustė  žvilgsnį,  na,  ir  kas,  kad  jie  išėjo  iš 
tenai  -  visur  kur  nešiojosi  šitą  vaizdą...  kiti  ėjo  kur  nors  -  jis  irgi 
ėjo,  kiti  sustojo  -  jis  irgi  stabtelėjo,  bet  visai  nesuvokė,  ką  daro  tie 
kiti  ir  kas  daroma  su  juo,  kas  darosi  netoliese  įsivyravusioje  tylo¬ 
je  -  nuo  to  momento  jis  ilgai,  labai  ilgai  nieko  nesuvokė.  Ištisas 
valandas,  o  iš  tikrųjų  tai  nei  minutėmis,  nei  dešimtmečiais  neiš¬ 
matuojama  trukmė  nešėsi  šitą  varantį  iš  proto  vaizdą,  net  ir  pats 
nepajuto,  ką  jisai  nešasi,  ir  jau  neįstengė  suvokti,  kas  stipresnis  - 


ar  jį  apraizgę  žabangai,  ar  mėšlungiškas  skaudus  jo  peties  gniau¬ 
žimas.  Vienąkart  tarsi  kažkas  lyg  ir  pakėlė  jį  nuo  žemės,  bet  toksai 
neproporcingas,  pernelyg  smarkus  trūktelėjimas  išvertė  iš  kojų  jį 
kėlusį  vyrą,  užtat  tasai  piktai  (ir  burbėdamas:  „Ko  gi  jis  toks  len¬ 
gvas?")  paleido  jį,  o  gal  jau  veikiau  piktai  vėl  trenkė  į  žemę,  tik 
paskui,  jau  daug  vėliau,  jis  pasijuto  tįsantis  ant  šaligatvio,  jam 
kliokino  degtinę  į  bumą,  tuomet  jis  vėl  atsistojo  ant  kojų,  paskui 
vėl  jam  ranka  ant  peties  arba  už  parankės,  toji  ranka,  kuri  netem¬ 
pė  jo  į  priekį,  o  veikiau  jau  tiek  kartų  ir  su  tokia  nepaprasta  jėga 
stabdė  jį,  primygtinai,  bet  visai  be  reikalo,  nes  jei  busimojo  atgi¬ 
mimo  dar  nepatirta  nuojauta  tuomet  jo  ir  nebuvo  užkliudžiusi,  jį 
prislėgusio  reginio  galios,  to  kambario  kampo  tuščios  prasmės 
juk  jau  nestelbė  niekas:  tas  vietas,  po  kurias  jį  tampė,  stumdė,  gai¬ 
niojo  -  kad  jie  eina,  kad  kažkas  bėga,  kad  kažin  kur  kūrenasi 
ugnis  -  regėjo  tik  su  protrūkiais  ir  labai  miglotai,  stengėsi  ištrūk¬ 
ti  iš  jo  -  nė  už  ką  neįstengė,  jis  tik  parvirto,  -  jį  jau  pakėlė,  tad 
buvo  vienas  ir  tas  pats,  ar  būti  čia,  ar  kur  kitur,  vis  tiek  jis  buvo 
šios  paralyžiuojančios  jėgos  valdoma  marionetė,  o  paskui  jį  pris¬ 
lėgė  mirtinas  nuovargis,  pusiau  nušalę  kojų  pirštai  pasiuto 
mausti  įšalusiuose  kaip  ledas  aulinukuose,  panoro  (ir  vėl?)  gultis 
ant  šaligatvio,  bet  tasai  su  pilko  milelio  striuke  -  Valuška  vis  dar 
nė  už  ką  neįstengė  žiūrėti  į  jį  kaip  į  savo  mokytoją  -  gremždama- 
sis  apžėlusią  pasmakrę  neslėpė  pašaipos  ir  užriaumojo  ant  jo.  Tai 
buvo  pirmoji  tikrai  jo  sąmonę  pasiekusi  frazė,  ir  tasai  nepasakysi 
kad  nepamatuotas  pasityčiojimo  tonas  (taip  jam  pasakė:  „Tai  kas 
dabar  tau,  pusgalvi,  vėl  degtinės  užsimanei?!")  vėl  privertė  atsi¬ 
gosti,  kur  ir  tarp  ko  jis  pakliuvo,  ir  tarsi  tasai  kamuojantis  kam¬ 
bario  kampas  su  niekada  neišsisklaidančiu  gaižiu  tvaiku  būtų 
buvusi  šios  kraupios  nakties  scena,  o  jos  avanscenoje  dabar  pa¬ 
galiau  jis  būtų  išvydęs  pamėkliškos  šviesos  apšviestus  to  savo 
mokytojo  siaubą  keliančius  neįprastus  veido  bruožus.  Ne,  degti¬ 
nės  nepanoro,  o  jei  išvis  ko  norėjo,  tai  tik  užmigti  ant  šaligatvio  ir 
sušalti,  kad  nereikėtų  suprasti  to,  kas  jau  jo  sąmonėje  pradėjo 
įgauti  kontūrus,  tat  „tegu  būna  taip";  nepanoro  nieko  kito,  tik  to 
paties,  bet,  laimei,  akcentuojamas  šiuo  klausimu  dalykas  nepali- 


ko  nė  menkiausios  abejonės  -  reikia  iškart  atsisakyti,  nes  tarsi 
kamantinėjamas  apie  tikrąjį  savo  ketinimą  smarkiai  papurtė  gal¬ 
vą,  priderino  prie  kitų  žingsnį  ir,  krūptelėjęs  nuo  prisilietimo,  kai 
tasai  bendras  vėl  klestelėjo  ranką  jam  ant  peties,  paklusniai  pėdi¬ 
no  šalia.  Ir  žiūrėjo  į  tą  veidą  -  už  jo  dingojosi  kambario  kampas, 
akinantis  savo  tamsumu,  -  į  vanago  nosį,  tankiais  šeriais  apžėlu¬ 
sią  pasmakrę,  karščiuojančius  akių  vokus,  smarkiai  nubrozdintą 
odą  po  kairiuoju  skruostikauliu,  ir  nebuvo  pašėlusiai  sunku  nu¬ 
manyti,  kad  tai  veidas,  tapatus  su  vakar  matytu  Turgaus  aikštėje, 
ir  susieti  jį  su  nežaboto  pykčio  atspindžiu  tame  veide;  reikėjo  su¬ 
prasti,  kad  tasai,  su  kuriuo  tuomet,  Košuto  aikštėje,  po  pasivaikš¬ 
čiojimo  su  ponu  Estera  jį  suvedė  užklupusio  nerimo  atsitiktinu¬ 
mas  ir  kuris  dabar  kaip  šitos  nesutramdomos  neapykantos  ve¬ 
dlys  pasirodė  esąs  negailestingas  viso  jo  gyvenimo  -  o  gal  ir  iš 
netyčių  toks  pasidarė  -  chirurgas,  tat  viskas  buvo  absoliučiai  tas 
pats,  nes  neatsirastų  tokio,  kuris  galėtų  nuslėpti,  kad  šiurpulin¬ 
guose  vyro  bruožuose  buvo  tasai  vakarykštis,  o  aname,  diena  po 
dienos  grįžtant  atgalios,  ir  visi  buvę  kiti,  tat,  ar  imsi  taip,  ar  kitaip, 
šiandieninis  veidas  ir  šitas  šmėklos  šaltumo  žmogaus  žvilgsnis, 
tarsi  demonstratyviai  rodantis  tai,  kas  šiaip  jau  ir  taip  matėsi,  kaip 
tik  neginčijamu  autoritetu,  arba,  kitaip  sakant,  kiekvienu  pačio 
išradingiausio  žiaurumo  judesiu  vedė  niokoti  šitą  niekaip  nesu¬ 
laikomą  minią,  jis  pakurstė  Valuškos  kamavimą,  neišmatuoja¬ 
mos  šios  katastrofos  Kryžiaus  kelius  ir  atvirai  mėgavosi  tokiu 
brutaliu  pamokomu  spektakliu,  surengtu  su  juo,  globotiniu;  to 
imdamasis  žmogėnas  tarsi  darė  užuominą,  kad  kaip  tik  tokią 
kainą  ir  reikia  mokėti  už  dar  vieną  pagijimą.  Žiūrėjo  jis  į  tą  vei¬ 
dą  ir  žiūrėdamas  iškart  pajuto  suvokęs,  kad  „pamėkliškame  jo 
šaltume"  lieka  vis  mažiau  nepaaiškinamų  paslapčių.  Juk  šis  ne¬ 
gailestingas  žvilgsnis  veikiausiai  ir  bus  ištikimiausias  veidrodis 
to,  ko  jis  neįstengė  įžvelgti  per  visus  trisdešimt  penkerius  savo 
gyvenimo  metus,  o  per  visą  tą  laiką  kaip  tik  jo  ir  neapleido  li¬ 
guistas  apdujimas;  gal,  pamanė  Valuška,  bet  tučtuojau  pasitai¬ 
sė:  „ne,  visai  tikrai!"  ir  šitaip  apčiuopė  lemiamą  akimirką,  per 
kurią  -  tarsi  būtų  klestelėjęs  į  savo  senąjį  „aš"  -  prisikėlė  iš  ilgai 


trukusio  alpulio  -  ir,  žinoma,  iš  svaigaus  apkvaišimo.  Kurčia  tyla 
baigėsi,  jo  sergėtojo  bruožai,  už  kurių  išnyko  tasai  akinantis  kam¬ 
bario  kampas  su  nė  nekrustelėjančiu  šešėliu,  irgi  išblėso,  nušvie¬ 
sėjo  visas  parkas,  o  vėliau  ir  takas,  paskui  ir  geležiniai  vartai,  ir 
jau  neliko  vietos  jo  suglebimui,  kai  susivokė,  kad  tėra  tik  jis  vie¬ 
nas  vienintelis  ir  nedovanotinas  apakimas,  o  ne  šie  čia  priešais 
ligoninės  vartus  susispietę  ne  šio  pasaulio  gyventojai.  Neliko 
vietos  nei  suglumimui,  nei  menkiausiam  akstinui  pabėgti  -  vi¬ 
sam  tam  neliko  vietos,  nes  tuštuma,  persmelkusi  jį  pirmąją  aki¬ 
mirką,  tarsi  vienu  vieninteliu  rankos  mostu  nušlavė  jį,  ir  viskas, 
kas  buvo  jo,  nuvilnijo,  išsisklaidė,  pavirto  į  nieką,  ir  jis  nejautė 
nieko  kito,  tik  aitrų,  deginantį  blaivumo  skonį  gomuryje  ir  kad 
jam  skauda  kojas,  ypač  kairiąją.  Išsisklaidė  demoniški  rūkai,  dėl 
kurių  Venkheimo  prospekto  tamsa  šiuos  atgrasius  didžiavyrius 
rodė  kaip  neįtikėtinas  makabriškai  iškrypusio  proto  sukurtas 
būtybes  ir,  žiūrėdamas  su  visu  šio  žaibiškai  užgriuvusio  prare¬ 
gėjimo  ryškumu  į  juos  ir  prisimindamas  didžiulę  kelių  šimtų 
vyrų  šitaip  susibūrusią  minią,  Valuška  galėjo  suprasti,  kad  jie  ne¬ 
turi  ir  niekuomet  neturėjo  nieko  nežemiško,  ir  jam  pačiam  irgi  nu¬ 
tolo  visa,  kas  „demoniška",  ir  nuo  jų  pačių,  ir  nuo  jų  „makabriškai 
iškrypusio"  kunigaikštuko;  o  jam  irgi  visiems  laikams  atplyšo 
metų  metus  ugdytas  iškreipto  požiūrio  giedravalkis,  pranyko  gė¬ 
dingos  kerinčios  haliucinacijos,  kurios,  stumdamos  jį  į  pusprotiš- 
kumo  nulemtą  išskirtinumą,  slėpė  nuo  jo  tikrą  daiktų  atvaizdą.  Jis 
išsibudino  greitai,  nelauktai,  iš  tikrųjų  žaibiškai,  o  kai  susivokė, 
kad  jau  nebeliko  -  neabejotinai  ir  galutinai  -  to,  kuo  jis  iki  šiolei 
buvo  laikęs  save,  taip  taip,  per  tą  laiką  po  ilgo  trypčiojimo  visas 
būrys  kartu  su  juo  jau  žengė  nuo  ligoninės  vartų,  ir  dabar  jau 
kiekvienas  namas,  kiekvienas  elektros  stulpas  ir  kiekvienas  ga¬ 
tvės  akmuo  vėl  atsistojo  į  tikrąją  savo  vietą,  ir  jis  į  visa  tai  pasižiū¬ 
rėjo  kaip  į  kažin  kokį  absoliučiai  savaime  suprantamą  dalyką, 
kad  štai  „jo  paties  protas  vėl  panoro  susiorientuoti  savyje",  ir  jis 
rengėsi  ne  desperatiškai  ką  nors  inventorizuoti,  bet  šaltai  viską 
perskaičiuoti,  įstengė  suvokti  ištisus  dešimtmečius  tvirtinamų 
šių  dienų  statramsčius  kaip  jau  visai  perkrypusius.  Mat  subiro  jo 


priešpietės  ir  popietės,  jo  vakarai  ir  naktys,  visa  tai,  kas  iki  vaka¬ 
rykštės  dienos  sukosi  kaip  amžinai  išlaikantis  pusiausvyrą  -  it 
begarsė  dinamo  mašina  -  be  trikdžių  ir  nepastebimai,  ir  štai  da¬ 
bar  visa  tai  iškart  įgijo  slegiančią,  baisią,  be  galo  smarkiai  atstu¬ 
miančią  ir  šiurpinančią,  bet  kartu  ir  aiškią  bei  išblaivinančią 
prasmę:  iš  jo  būsto,  iš  sodo  pašiūrės  išgaravo  visas  melagingas 
žavumas,  kuris  jam  taip  nekritiškai  patiko,  ir  dabar,  per  šią  be¬ 
jausmę  atsisveikinimo  akimirką  dulktelėjęs  per  jį,  nepaliko  nieko 
kito,  tik  apibaubėjusias  sienas,  išsiklaipiusias  lubas  -  tai  buvo 
Harerio  skalbyklai  naudojama  pašiūrė;  jau  nebevedė  į  ją  ir  takas, 
kaip  kad  niekur  nebevedė  ir  joks  kitas  kelias,  nes  tam  anuometi¬ 
niam  klaidžiojančiam  debesyse  jau  buvo  užglaistyti  visi  plyšiai,  vi¬ 
sos  spragos,  užmūrytos  visos  durys,  kad  vėlgi  sveikstančiajam 
pasidarytų  dar  geriau  matomi  „šlykščiai  tikri  vartai  į  pasaulį". 
Jis  ėjo  tarp  kailinukų  ir  vatinukų  per  neperregimą  tamsą  žiūrė¬ 
damas  į  šaligatvį  sau  po  koji},  jam  mintyse  sukosi  „Pėfeferis", 
geležinkelio  stoties  skirstymo  sandėlis,  „Apynio"  viešbučio  du¬ 
rininkas,  jis  irgi  jau  suprato,  kad  jam  pasidarė  sunkiai  pasiekia¬ 
mos  ir  išnyko  visos  gatvės,  visos  aikštės,  visi  vingiai  ir  visi  kam¬ 
pai,  jam  ryškiai  stojo  akyse  vinguriuojantys  visų  jo  klajonių 
maršrutai  -  it  koks  žemėlapis,  matė  ryškiai  visą  tą  vaizdą,  tik  už 
to  žemėlapio  nebuvo  realaus  kraštovaizdžio,  o  per  tai,  kas  jį  pa¬ 
keitė,  neįstengė  jau  taip  senoviškai  žengti  nė  vieno  vienintelio 
žingsnio,  užtat  ir  pamanė,  kad  bus  geriausia,  jei  išvis  užmirš  šitą 
nykų  svetimą  miestą,  į  kurį  vėl  sugrįžo  kaip  mažumėlę  svirdu¬ 
liuojantis  naujai  užgimęs  žmogus  vakar...  anksčiau...  kadaise...  į 
tai,  kas  buvo  jo  vietoje.  Užmirš  rytmečio  valandas:  snaudulio 
skonį,  neskubių  išsibudinimą,  žirniukais  išmargintame  puode¬ 
lyje  garuojančią  arbatą  prieš  išeinant  iš  namų,  pamirš  vis  dides¬ 
nius  dangaus  plotus  aprėpiančią  rytinę  brėkšmą  virš  geležinke¬ 
lio  ir  laikraščių  kvapą  melsvai  šviesėjančiame  geležinkelio  stoties 
skirstymo  sandėlyje,  o  paskui  -  maždaug  nuo  septynių  iki  vie¬ 
nuoliktos  -  pašto  dėželes,  visų  durų  rankenas,  palanges  bei  var¬ 
tuose  įtaisytas  kiaurymes,  pro  kurias  įmetamas  paštas,  pamirš 
ir  tuos  šimteriopus  judesius,  kuriais  išdalija  visus  užsakytus 


laikraščius  -  užkiša  už  durų,  palieka  ant  palangių,  grūda  į  tam 
tyčia  padarytus  plyšius,  deda  į  dėželes,  o  dviejose  vietose  kiša  po 
kojų  valymo  kilimėliais.  Ir  ištrins  iš  atminties  būtiniausią  klausi¬ 
mą  Haremei,  ar  jau  pietų  metas  -  gal  jau  reikėtų  eiti,  maisto  neš¬ 
menės  tarškėjimą  pono  Esteros  virtuvėje  ir  ilgą  žmonių  eilę  prie 
„Apynio"  viešbučio  restorano  virėjo,  leis  nugrimzti  į  nebūtį  na¬ 
mui  Venkheimo  prospekte,  vartams,  koridoriui,  nedrąsiam  bel¬ 
dimui  į  duris,  leis,  kad  nueitų  į  nežinią  Bachas  ir  fortepijonas  ir 
kad  tamsa  ten  visai  pasiglemžtų  saloną.  Nebegalvos  apie  poną 
Hagelmajerį  ir  niekam  neberodys  saulės  užtemimo,  nebeprisi¬ 
mins  smuklės  prekystalio,  alaus  bokalų,  plaukiojančių  dūmų 
debesų  ir  tai  tilstančio,  tai  vėl  garsėjančio  šurmulio  ir  jau  tikrai 
nesuks  prie  vandens  bokšto,  kai  ateis  smuklės  uždarymo  valan¬ 
da...  „Trinksintys  ir  kaukšintys  auliniai  batai  ir  aulinukai"  įsuko 
jį  į  verpetą,  ir  kai  jau  visai  išsikvėpęs  būrys  nužygiavo  į  kitą 
Kerešo  kanalo  pusę  ir  prie  Maročio  aikštės  pasuko  pro  jo  gimtųjų 
namų  tvorą,  jam  jau  nieko  nesakė  nei  ūmai  sušmėžavęs  motinos 
veidas,  nei  atmintyje  iškilusios  pokalbio  per  telefonspynę  nuo¬ 
trupos,  o  dar  mažiau  sakė  pats  namas,  už  belapių  kiemo  medžių 
užsiglaudęs  anų  laikų  nuomojamas  pustrečio  kambario  butas, 
visa  tai  taip  jau  nieko  nesakė,  kad  jis  net  nusuko  galvą  į  šalį.  Ne¬ 
panoro  pamatyti  nei  šitos,  nei  kitų  su  nugyventu  gyvenimu  susi¬ 
jusių  vietų,  ir  tokią  atsisveikinimo  apžvalgą  visai  pabaigė,  kai 
atsilikęs  per  žingsnį  nuo  rūsčiojo  savo  mokytojo  nukulniavo  to¬ 
lyn  ir  liovėsi  apie  visa  tai  galvoti,  nes  čia,  prie  Maročio  aikštės  - 
visai  nelauktai!  -  per  jį  dilgtelėjo:  dar  galvos  apie  tokius  dalykus  - 
ims  ir  gėdingai  parblokš  jį  klastingas  susigraužimas,  nė  nežinia 
koks  grėsmingas,  paslaptingas  maudžiantis  skausmas,  kuris 
neigtų,  kad  visa  tai  yra  tikroviška,  ir  šį  kartą  apgalvotas  veikimas 
nebūtų  drąsus  ir  protingas,  ir  dar  jis  manė,  kad  kaip  tik  dėl  to 
„toksai  šaltas  visko  apskaičiavimas"  ir  tokia  apgalvota  inventori¬ 
zacija  kelia  didžiulę  riziką.  Ir  nepaisant  viso  to  -  jis  atmetė  tai, 
kad  nuo  šiolei  reikėtų  ką  nors  pasmerkti  „užmarščiai"  -  tuojau 
kibo  į  atlapus  tokiam  „grėsmingam  ir  paslaptingam  maudžian¬ 
čiam  skausmui",  nes  pamanė,  kad  visa  tai,  savaime  supranta- 


ma  -  beje,  rizikos  galimybė  irgi  -  yra  didžių  didžiausia  klaida,  o 
tvirčiausias  viso  to  garantas  kaip  tik  ir  yra  jis  pats,  jis,  „įstengęs 
atsikratyti  iki  kaulų  smegenų  melagingo  miražo",  jis,  apie  kurį 
niekas  nebūtų  galėjęs  to  pamanyti,  taigi  jis,  jau  praradęs  viską, 
todėl  ir  neturėtų  bijoti  skausmo  -  juk  jis  perprato  siaubingą  pa¬ 
moką,  tat  ir  „gali  tvirtinti,  kad  dabar  jau  ir  jis  toks  pat,  kaip  visi 
kiti".  Jis  būtų  tučtuojau  mielai  pareiškęs,  jei  nebūtų  jautęs  mirti¬ 
no  nuovargio,  kad  dėl  jo  visi  galintys  būti  ramūs,  jo  „širdis"  jau 
irgi  „mirusi",  jis  būtų  sakęs,  kad  nuo  šiolei  jau  nebereikėtų  iš  jo 
tyčiotis,  nes  jis  jau  išmoko  „stovėti  ant  žemės  abiem  kojomis  ir 
viską  išsiaiškino",  jis  jau  irgi  nebetiki,  kad  „pasaulis  turi  žave¬ 
sio",  nes  negalima  pamatyti  to,  ko  nesama,  ir  dar  jisai  suprato, 
kad  „nėra  didesnės  galios  už  kariškai  nusiteikusių  žmonių  įsta¬ 
tymus",  nors  ir  neneigia,  kad  pakraupo  nuo  jų,  bet  jaučiasi  esąs 
galintis  prie  jų  prisitaikyti  ir  „esąs  dėkingas  gavęs  progą  pasižiū¬ 
rėti  į  juos".  Sykiu  su  jais  visais  žygiavo  toliau  nuo  Maročio  aikš¬ 
tės  ir  laukė,  kada  vėl  galėsiąs  atgauti  jėgas,  mat  buvo  pasišovęs 
išaiškinti  jiems,  kokiomis  vaikiškomis  iliuzijomis  gyvenęs  iki  šio¬ 
lei  ir  kad  turėjęs  pernelyg  didelių  vilčių,  jog  iš  tikrųjų  matantis 
galingąjį  kosmosą  -  žemė  esanti  tik  menkas  menkutis  jo  taškelis 
ir  kad  lemiamas  jo  variklis  turėtų  būti  dvasios  nuskaidrėjimas, 
„nuo  amžių  amžinųjų  persmelkęs  kiekvieną  planetą  ir  kiekvieną 
žvaigždę";  o  į  jį  patį  reikėtų  žiūrėti  kaip  į  žmogų,  kuris  perprato, 
kad  visa  tai  yra  gerai,  ir  kad,  be  kita  ko,  esantis  kažin  koks  pa¬ 
slaptingas  viso  to  centras,  ne,  ne  protas,  bet  tokia...  švelnesnė  už 
atodūsį  erdvumą,  ir  jei  kas  nejaučia  jos  neįmanomo  paaiškinti 
spinduliavimo,  tas  žiūri  ir  nieko  nemato,  ir  kad  neigti  tai  yra  ne¬ 
protinga.  Buvo  įsigeidęs,  kad  drauge  su  šiomis  jo  manijomis  galų 
gale  baigtųsi  ir  begalinis  jo  išsekimas,  nes  buvo  pasišovęs  apsa¬ 
kyti  jiems,  kad  po  šios  tokios  siaubingos  nakties  jis  visiškai  atsi¬ 
kratė  iliuzijų;  žinokite,  būtų  taip  pradėjęs  jis,  galite  įsivaizduoti, 
kad  gyvenau  kaip  visąlaik  užsimerkęs  žmogus,  o  kai  tas  žmogus 
atsimerkė,  paprasčiausiai  niekur  neaptiko  nei  kokio  ten  nuskai- 
drėjusio  kosmoso,  nei  daugybės  planetų  ir  žvaigždžių;  išvydau 
ligoninės  vartus,  namus,  medžius  ir  iš  abiejų  pusių  jus  visus. 


apstojusius  mane,  ir  tuojau  susivokiau,  kad  visa,  ko  esama  iš  ti¬ 
krųjų,  manyje  atsistojo  į  savo  vietą;  žvalgiausi  tarp  stogų  į  vos 
regimą  horizontą  -  iš  jo  buvo  dingusi  ir  šita  paslaptingoji  visata, 
ir  aš  pats  -  nugyventos  mano  daugiau  kaip  trys  dešimtys  metų, 
per  kuriuos  be  perstojo  galvojau  apie  kosmosą,  ir  ko  tik  aš  tenai 
neprigalvojau,  neaptikau  daugiau  nieko  -  tik  tai,  ką  pats  esu  ma¬ 
tęs:  viskas  įgijo  tikrąjį  pavidalą,  visai  kaip  „kine,  kai  vėl  salėje 
įjungia  šviesą".  Ir  dar  norėjo  išdėstyti,  kad  jaučiasi  taip,  tarsi 
„milžiniškas  rutulys"  iš  milžiniškos  erdvės  būtų  pakliuvęs  į  ap¬ 
suptos  iš  visų  pusių  lygumos,  iš  pradžių  dar  baisingai  atšiaurios, 
aptvarą,  iš  ligotai  lengvų  svajų  „pabudęs  dykumoje",  tenai,  kur, 
išskyrus  daiktų  konkrečią  esmę,  jau  niekas  netraukia  ir  kur  vie¬ 
nintelis  šios  dykumos  elementas  negali  pranokti  pats  savęs,  nes 
pagaliau  susivokė,  dar  norėjo  pridurti  jis  prie  viso  to,  kad  šitoje 
žemėje  teturi  vietą  tik  tai,  kas  yra  jos  plutoje,  ir  niekas  kitas  netu¬ 
ri  savo  vietos,  o  kas  tik  šiaip  sau  egzistuoja,  tas  turi  baisingą  svo¬ 
rį,  galią,  iš  jo  paties  išplaukiančią  prasmę,  o  ta  prasmė  nesiremia 
į  nieką.  Būtų  paprašęs,  kad  juo  patikėtų:  dabar  jau  jis  irgi  žinan¬ 
tis,  kad  „ir  be  dievo,  ir  be  pragaro",  juk  išskyrus  tai,  kas  yra,  ne¬ 
derėtų  visko  aiškinti  dar  kuo  nors  kitu,  o  toks  aiškinimas  kryptų 
tik  į  pikta,  o  ne  į  gera,  nes  juk  „nėra  nei  pikta,  nei  gera";  į  priekį 
stumia  visai  kitoks  dėsnis  -  visuomet  stipresnio,  kur  „kaip  tik 
tuo  metu,  kai  jis  esąs  stipresnis,  su  juo  negalintis  susilyginti  nie¬ 
kas  kitas".  Iš  viso  to  nederėtų  (ir  visai  nebūtina)  daryti  jokių  rūsčių 
išvadų,  net  ir  tokios  menkutės,  kad  „toks  jausmas  rodo  nelaisvą 
žmogų,  kuris  visko  neteko",  apie  tai  negali  būti  nė  kalbos,  galėtų 
paaiškinti  jis,  nes,  žiūrėsi  taip  ar  kitaip,  nė  vienas  jo  jausmas  jau 
nerodo  nė  menkiausių  gyvybės  žymių,  be  to,  reikėtų  dar  bent 
šiek  tiek  laiko  -  bet  negali  būti  nė  kalbos  apie  delsimą,  tik  apie 
laiką!  -  kolei  galų  gale  jo  galvoje  tokios  ligos  pakirstos  smegenys 
pradės  normaliai  funkcionuoti,  nes  dabar  joje  tik  tvinkčiojimai, 
dunksėjimai,  daužymaisi,  ir  jis  neįstengtų,  jei  iškiltų  reikalas,  sa¬ 
kykim,  išaiškinti  net  ir  tokio  dalyko:  jei  jau  viskas  tvirta  taip,  kaip 
geležis,  tai  dėl  ko  neišnarpliojama  tai,  kas  savaime  suprantama, 
dėl  ko  praranda  kontūrus  tai,  kas  yra  galutinai  nusistovėję,  vie- 


nu  žodžiu,  šita  naktis,  visa,  kas  nutiko,  taip  jau  susiklostė,  kad 
visai  nelauktai  pasidarė  taip  aišku  ir  taip  neaišku...  Kol  jis  minti¬ 
mis  nuklydo  iki  šitos  vietos,  jie  jau  senokai  nebežygiavo  di¬ 
džiausia  gatve,  o  buvo  susėdę  pono  Saiboko  parduotuvėje,  tarp 
skalbyklių,  krautuvėje  „Keravill",  kaip  ją  vadino  žmonės,  bet 
„dėl  įtemptos  smegenų  veiklos"  jis  neturėjo  nė  menkiausios  nuo¬ 
vokos,  kiek  laiko  jie  jau  šitaip  sėdi,  tasai  jo  mokytojas  nešė  kuda¬ 
šių  jau  gerokai  anksčiau,  o  naujasis  jo  sargas,  susirangęs  šalimais, 
ėmėsi  keverzoti  paskutinį  bloknoto  lapą,  tad  bent  jau  jam  rodėsi, 
kad  bus  praėjusi  gal  net  visa  valanda,  o  paskui  pamanęs,  kad 
„šiaip  tai  visai  tas  pats";  jis  grįžo  ten,  kur  mintyse  buvo  klaidžio¬ 
jęs  snausdamas  atmerktomis  akimis,  ir  toliau  masažavo  nušalu¬ 
sias  savo  kojas.  Nustūmė  į  šalį  aulinukus  ir  atrėmė  nugarą  į 
skalbyklę,  ir  tarsi  žmogus,  kuris  šioje  žemoje  salėje  tarp  visų  kitų 
būtų  įsikūręs  amžinai,  jau  kurį  laiką  pasilenkęs  spoksojo  į  to  kito 
bloknotą,  paskui  vėl  apsiavė  batus,  susivarstė  raištelius,  nes  su¬ 
prato,  koks  mirtinas  pavojus  iškiltų,  jei  kokią  apsižioplinimo  aki¬ 
mirką  jį  priveiktų  miegas,  nors  darė  viską,  ką  tiktai  galėjo,  kad 
neužmigtų.  Ne,  drąsino  pats  save,  jis  nė  už  ką  neužmigs,  o  visas 
jėgas  iš  kūno  atimantis  nuovargis  išsisklaidys  pats  ir  jam  taip  pa¬ 
siutusiai  nebetvinksės  galvoje,  jis  ir  vėl  galės  prabilti,  nes  būti¬ 
niausiai  reikia  pasikalbėti  su  kitais,  reikia  jiems  pasakyti  štai  ką: 
jei  jis  būtų  klausęs  tų,  kurie  kreipė  jo  likimą  kuria  nors  linkme, 
šiandien  jo  čia  nebūtų,  garantuotai  nebūtų  su  šita  štai  tvinksinčia 
galva,  jis  tikrai  būtų  kur  nors  geresnėje  vietoje,  labiau  kliautųsi 
savimi,  ir  nereikėtų  daryti  nieko  kito,  tik...  paprasčiausiai  reikėjo 
paklausyti  visų  gerų  patarimų,  kurių  tiek  ir  tiek  jam  buvo  duo¬ 
dama.  Papasakos  apie  motiną  -  ji  nuolatos  jam  priekaištaudavo 
ir  ne  kartą  įspėjo,  bet  niekas  nepadėjo,  jis  neklausė  jos,  užtat  ji  vie¬ 
ną  kartą  ir  visiems  laikams,  beje,  vakar  vakare  ji  irgi  nepraleido 
progos...  pagrasinti:  girdi,  jei  galų  gale  nepasuksiąs  „normaliu 
keliu",  jinai,  sugriebusi  jį  už  plaukų,  purtysianti  tol,  kolei  galų 
gale  „perpras  visus  reikalus";  papasakos  ir  apie  motiną,  ir,  žino¬ 
ma,  ir  apie  Estemę:  per  savo  kvailumą  nė  kiek  nepasimokė  iš  jos 
pavyzdžio  -  tai  nebuvo  tas  žmogus,  kuriuo  jis  laikė  tą  moterį  iki 


pat  šios  dienos,  tai  buvo  padaras,  kuris  viską  šluodamas  nuo  ke¬ 
lio  veržiasi  vis  aukštyn,  -  buvo  tokia  nepalenkiama,  klastinga  ir 
negailestinga,  kaip  tik  dabar  pamatė  ją  pirmąkart  taip  netikėtai, 
ryškiai  pamatė,  kuo  ji  laikė  poną  miesto  policijos  viršininką,  ką 
reiškė  tas  griaudžiantis  balsas  ir  lagaminas,  ir  dar  pamatė,  kad 
nė  už  ką  nereikėjo  leisti  įvykti  šitai  katastrofai  -  dabar  nutiko 
kaip  tik  taip,  o  suvokti,  kad  reikia  mokytis  iš  tokių  dalykų,  kokie 
vakar  pavakare  dėjosi  Kareivių  skersgatvyje:  palaužusi  jo  paties 
ir  pono  rotušės  pirmininko  pasipriešinimą,  ji  savo  ruožtu  tarsi 
atvėrė  kelią  tiems,  susitelkusiems  Turgaus  aikštėje.  Ir  -  kas  svar¬ 
biausia  -  papasakoti  apie  poną  Esterą:  tai  tas  žmogus  pasitelkęs 
begalinę  kantrybę  metų  metais  aiškino  jam,  kad  nebėra  to,  ką  jis 
mato,  ir  kad  ydinga  yra  tai,  kaip  jis  galvoja,  ir  štai  šitai  kvailai  jo 
galvai  rodėsi,  kad  tai  žmogus,  kurį,  jo  manymu,  slegia  sunkus 
paklydimas,  nors  kaip  tik  jis  pats  buvo  paklydimo  auka,  todėl 
reikėtų  kalbėti  apie  visų  iškiliausią  žmogų  -  jis  matė  ir  mato  vis¬ 
ką  objektyviau  nei  kas  nors  kitas,  tat  ir  nekeista,  kad  iš  tokio  siel¬ 
varto  -  mat  tai,  ką  tas  žmogus  žino,  yra  tiesa  -  jis,  deja,  įsisirgo. 
Kiek  visko  Valuška  yra  prisiklausęs  sėdėdamas  salone  ant  krės¬ 
lo,  kaip  antai:  „kas  mano,  kad  pasaulis  išsilaiko  iš  palankios  ar 
laiminančios  dievo  malonės,  tam,  mielas  mano  bičiuli,  veikiai 
saulė  nusileis",  nebuvo  tokios  dienos,  kad  ponas  Estera  nebūtų 
pareiškęs:  „Jūs  tik  pasižiūrėkite  į  mane!  Taip  einasi  visiems,  kurie 
iš  to,  kad  vos  neišsiduria  akių,  nė  kiek  nepasimoko  ir  nepasidaro 
gudresni",  o  jis  pats,  savaime  suprantama,  visai  nesuprato  tų  žo¬ 
džių,  buvo  aklas,  visai  neišgirdo  perspėjamųjų  žodžių,  tat  dabar, 
prisiminęs  drauge  su  tuo  žmogumi  praleistus  metus,  turėjo  tik 
stebėtis,  kaip  tam  jo  mokytojui  neįkyrėjo  amžinas  jo  paties  tarškė¬ 
jimas  apie  šviesą,  dangų,  „kerinčią  kosmoso  mechaniką".  Taigi, 
pamanė  Valuška,  jei  senasis  jo  bičiulis  pamatytų  jį  šią  akimirką  (ar 
bent  kiek  vėliau,  kai  bus  atgavęs  jėgas),  veikiausiai  gerokai  nu¬ 
stebtų,  kad  jo  mokytinis  -  o  jam  iššvaistyta  šitiek  laiko  -  dabar  jau 
iš  tikrųjų  toks,  koks  yra,  ir  tikrai  keistai  pasijutęs  susivoktų,  kad 
daugybė  jo  pamokymų  vis  dėlto  nenuėjo  perniek,  ir  turėtų  pro¬ 
gos  įsitikinti,  kad  nuo  šios  dienos  tasai  jo  mokytinis  „toliau  žiūri  į 


visus  reikalus  vien  tik  pagal  tai,  ką  buvo  girdėjęs  jo  salone".  Jis 
neturėjo  nė  menkiausios  nuovokos,  kaip  ponas  Estera  galėtų 
visa  tai  pamatyti,  mat  jam  jau  buvo  visai  sunykęs  ir  tasai  namas 
Venkheimo  prospekte,  o  jis  pats  („Jau  viskas  nulemta...")  būsiąs 
čia  iki  paties  galo,  jau  viskas  nulemta,  palingavo  galvą  Valuška; 
paskui  pamasažavo  maudžiančius  akių  vokus,  o  kojas  atrėmė  į 
priešais  stovinčią  skalbyklę,  nes  nelauktai  pajuto...  tarsi  šaltos 
kaip  ledas  grindys  po  juo  smarkiai...  kryptelėjo  žemyn.  Dar  jam 
pasirodė,  kad  prie  naujojo  jo  sargo  prieina  kitas  toks,  išplėšia  iš 
rankų  bloknotą,  perverčia  kelis  lapus  ir  klausia:  „Kas  čia?"  Jo  sar¬ 
gas  burbteli:  „O  ką  aš  žinau  kas...  tai  tavo  testamentas..."  Paskui 
po  kiek  laiko  nusiviepia  vienas  kitam...  tasai  priėjęs  sviedžia  blo¬ 
knotą...  o  jo  išgirstos  paskutinės  frazės  buvo  tokios:  „smelkiantis 
speigas"?.,  „čiulbantis  girždėjimas"?  Baik  čia  niekus  rašinėti,  iš¬ 
minčiau..."  Tai  buvo  paskutiniai  žodžiai,  nes  šaltos  kaip  ledas 
grindys  jau  taip  pasviro,  kad  jis  nuslydo  jomis  žemyn,  ir  slydo,  ir 
ritosi,  ir  galų  gale  nugarmėjo  į  kažin  kokią  bedugnę  pragarmę; 
lėkė  žemyn  neįtikėtinai  ilgai,  krito  ir  krito,  krisdamas  bejėgiškai 
mosavo  rankomis  ir  spardėsi,  ir  štai  pagaliau  atsikliuvo  ant  ka¬ 
žin  ko  tvirto  -  vėl  ant  tų  pačių  šaltų  kaip  ledas  grindų  ir  atsimer¬ 
kė.  Nesėdėjo  atsirėmęs  į  skalbyklę  -  gulėjo  šalia  jos  ant  linoleumo 
susirangęs  į  kamuoliuką  it  kibirkštinamas  ežys  ir  buvo  taip  suša¬ 
lęs,  kad  tirtėjo  kiekviena  jo  kūno  vietelė,  ir  nebuvo  taip  jau  sunku 
suprasti,  kad  grindys  niekuomet  nesviro  ir  nė  nemanė  svirti,  o  jis 
pats  neištvėrė,  tik  niekur  nekrito,  o  užmigo,  ir  buvo  kiek  sunkiau 
susivokti  -  jis  pajuto  tai  ir  persigando  pamėginęs  vargais  nega¬ 
lais  atsistoti  -  kad  pono  Saiboko  parduotuvėje  jis  likęs  vienui  vie¬ 
nas.  Palakstė  palakstė  begaliniais  koridoriais  tarp  skalbyklių  ir 
veikiai  pats  pamatė:  taip,  nesuklydo  -  išėjo  jie,  o  jį  paliko,  ir  da¬ 
bar  jis  čia  likęs  visai  vienas;  tik  negalėjo  suprasti,  kaip  tai  galėjo 
atsitikti,  ir  išmirusiame  angare  garsiai  klausinėjo  pats  save  „tai  kas 
dabar  bus?",  paskui  sulėtino  žingsnius  ir,  norėdamas  kiek  apsira¬ 
minti,  prisivertė  eiti  žingsniu,  ir  jam  pasisekė  per  keletą  minučių 
visai  nusiraminti.  Jau  niekas  neįstengs  pakeisti  to,  taip  jam  rodėsi, 
kad  buvo  susidėjęs  su  štai  šitais,  ryšys  su  jais  nenutraukiamas  - 


nė  tada,  kai  visų  tų  čia  jau  nė  kvapo  nelikę,  o  kol  jie  ateisią  vėl  jo 
pasiimti,  sumanė  Valuška,  jis  kiek  atsipūs  ir  per  tą  laiką  vėl  viską 
prisimins  dar  kartą,  paprasčiau  sakant,  sudėlios  į  savo  vietas  tai, 
ko  iki  šiolei  galėjo  iš  jų  pasimokyti.  Grįžo  prie  „savos  skalbyklės" 
ir  vėl  įsitaisė  prie  jos  -  nugarą  prirėmė  prie  šalies,  ištiesė  kojas  ir 
jau  vėl  ketino  pasinerti  į  mintis,  bet  štai  už  poros  žingsnių  ant 
grindų,  netoli  tos  vietos,  kur  dar  visai  neseniai  buvo  įsikūręs 
naujasis  jo  sargas,  žvilgsnis  užkliuvo  už  jau  matyto  daikto.  Su¬ 
syk  perprato  -  tai  ir  yra  tas  numestas  bloknotas,  ir  jį,  tai  pamačiu¬ 
sį,  pagavo  kažin  koks  dilginantis  smalsumas,  nes  taip  pamanė: 
tasai  rašeiva  bloknoto  savininkas  ne  šiaip  sau  paliko  jį  likimo  va¬ 
liai  it  kokias  nieko  vertas  kraigliones,  kurių  jau  niekam  neberei¬ 
kia,  -  visa  tai  palikta  ne  kam  nors  kitam,  o  tik  jam,  pamanė  Valuška. 
Priėjo  prie  bloknoto,  pakėlė  jį,  išlygino  suglamžytus  lapus,  grįžo 
į  savo  vietą,  pasidėjo  bloknotą  ant  kelių,  žiūrėjo  į  susiraizgiusias 
raides  ir  nejučiomis  pamiršo  visa  kita,  tik  neatplėšdamas  akių 
nuo  teksto  susikaupęs  skaitė. 

...tada  jau  buvo  vienas  ir  tas  pats,  ar  eiti  į  dešinę,  ar  į  kairę  - 
juk  buvome  užtvindę  ir  visas  gatves,  ir  visas  aikštes,  jautė¬ 
me  tik  vieną  kryptį  ir  nuolat  jos  laikėmės  -  siaubingą  baimę 
ir  gailestį,  jei  reikėtų  kapituliuoti,  ir  nebuvo  nei  komandų, 
nei  svarstymų,  nei  rizikos,  nei  pavojų,  nes  jau  nebeturėjome 
ko  prarasti  -  viskas  buvo  ir  neįmanoma,  ir  nepakenčiama, 
nes  viso  to  jau  nebegalėjome  ištverti;  buvo  nepakenčiami 
namai,  tvoros,  skelbimų  stulpai,  elektros  stulpai,  parduo¬ 
tuvės,  paštas,  iš  duonos  kombinato  virstantys  drėgni  garai, 
nepakenčiama  bet  kokia  tvarka  ir  bet  koks  drausminimas, 
nepakenčiama  net  ir  menkiausia  prievarta,  nepakenčiamos 
nuolatinės  nė  mažiausių  vilčių  nepaliekančios  pastangos, 
bandymai  kryptingai  ir  ryžtingai  stoti  skersai  kelio  ne¬ 
lankstumui,  apatijai,  visuotiniam  negalėjimui  nieko  pa¬ 
siekti,  nepakenčiama  ir  nepaaiškinama  atspara,  vienaip  ar 
kitaip  palaikanti  žmogiškuosius  dalykus  žemėje.  Neįsten¬ 
gėme  nė  baisiausiu  staugimu  pramušti  spragos  pro  šitą 


mus  iš  lėto  gaubiantį  pernelyg  didelį  nebylumą,  tad  per 
čiulbantį  smelkiančio  speigo  girgždėjimą  viską  šluojanti 
nuo  kelio  mūsų  kolona  žygiavo  keldama  šaižų  gaudesį, 
nesulaikoma  ir  pasitempusi,  kiek  tik  įmanoma  pasitempti, 
troškiomis  tamsiomis  gatvėmis,  ir  nematėme  net  vienas 
kito,  o  jei  kartais  ir  žvilgtelėdavome,  tai  taip,  kaip  žmogus 
pasižiūri  sau  į  ranką  ar  koją,  -  mes  jau  buvome  ir  vienas 
kūnas,  ir  vienas  žvilgsnis,  vienas  alkio  kamuojamas,  ne¬ 
permaldaujamas,  mirtinas  įsiūtis.  Ir  nesutikome  nieko  to¬ 
kio,  kas  galėtų  mums  priešintis:  sunkūs  plytgaliai  daužė 
viską  aplinkui,  teškino  vitrinas  ir  nežinia  kur  aklai  spoksan¬ 
čius  murzinus  kotedžų  langų  stiklus,  valkataujančios  katės 
pasijuto  taip,  tarsi  ryški  akinanti  prožektorių  šviesa  būtų 
pašvietusi  joms  į  akis  -  jų  raumenis  it  suparalyžiavo  ir  jos 
kentė,  kolei  jas  pasmaugsime  ir  tarsi  trapūs  jauni,  dar  ne¬ 
spėję  prigyti  medeliai  klusniai  virto  iš  suskeldėjusios  dirvos. 
Apsėstiems  nesuvokiamo  įtūžio  dėl  mulkinimo,  siaubo, 
laukiamų  nesulaukiamų  prošvaisčių  mums  buvo  visko  ne¬ 
gana,  ir  kas,  kad  ieškojome,  vis  tiek  neradome  tikrojo  krau¬ 
pumo  ir  nevilties  objekto,  su  vis  didėjančiu  įtūžiu  puolėme 
viską,  kas  tik  pasipainiojo  po  kojų  mūsų  kelyje:  laužėmės  į 
parduotuves  ir  visa,  ką  galėjome  pakelti,  daužėme  į  asfaltą 
ir  trypėme,  o  ko  neįstengėme  išjudinti,  tai  sudaužėme  nu¬ 
siplėšę  už  žaliuzių  įrengtus  geležinius  langų  atidarymo 
strypus;  o  jau  tada,  perbridę  per  neatpažįstamai  suniokotų 
fenų,  muilo  gabalų,  duonos  kepalų,  striukių,  ortopedinių 
batų,  konservų,  knygų,  lagaminų  ir  vaikiškų  žaislų  skevel¬ 
dras,  vartėme  gatvių  pakraščiuose  paliktus  automobilius, 
nudaužėme  apverktinas  įstaigų  ir  firmų  iškabas,  užėmėme 
ir  suniokojome  centrinę  telefonų  stotį,  nes  joje  degė  šviesa, 
ir  leidomės  tolyn  nuo  jos  vartų  su  tenai  susispietusiais  bi- 
čais  tik  tada,  kai  dulkinamos  iki  sąmonės  netekimo  dvi  stoty¬ 
je  dirbusios  panelės  jau  buvo  praradusios  bet  kokią  nuovoką 
ir  tarsi  du  visiškai  nudyžę  skudurai  -  be  jokių  gyvybės 
ženklų,  prie  kojų  prispaustomis  rankomis,  susirietusios  - 


nuslydo  nuo  kruvino  stalo  į  jau  neįmanomas  atpažinti  er¬ 
dves  -  nudraskytų  telefono  laidų,  apverstų  ir  suniokotų 
ryšio  spintų  chaosą.  Pamatėme,  kad  jau  neliko  mums  neįvei¬ 
kiamų  dalykų,  įsitikinome,  kad  visas  mūsų  kasdienybėje 
įgytas  patyrimas  nieko  vertas,  supratome,  kad  niekas  nuo 
mūsų  nepriklauso,  nes  esame  tik  mirksnio  grobis  šioje  go- 
dulingoje  platybėje,  ir  kaip  tik  dėl  to  žaibiško  trumpumo 
niekaip  nesiseka  išmatuoti  viską  suryjančios  didybės,  ly¬ 
giai  kaip  ir  pašėlęs  greitis  neįstengia  nieko  nutuokti  apie 
patekusią  į  jį  dulkelę,  tarytum  greitis  ir  daiktas  nejaučia 
vienas  kito.  Laužėme  ir  daužėme  viską,  ką  galėjome,  ir  štai 
vėl  atėjome  į  ten,  iš  kur  buvome  išėję,  bet  jau  negalėjome 
sustoti,  neturėjome  jokių  stabdžių,  akinantis  niokojimo 
džiaugsmas  vėl  vertė  daryti  tai,  kas  viršijo  mūsų  jėgas;  ir 
mes  vis  dar  nepasisotinę  ir  vis  dar  nepratardami  nė  žodžio 
žengėme  per  džiovintuvų,  muilo  gabalų,  duonos  kepalų, 
striukių,  ortopedinių  batų,  konservų,  knygų,  lagaminų  ir 
vaikiškų  žaislų  nuolaužas,  kad  nuolat  kraudami  vis  naujus 
sluoksnius  vieną  ant  kito  paverstume  visą  miestą  neregėtai 
šiukšlinomis  gatvėmis  ir  kad  visi  tie  šiukšlynai  susisiektų, 
ir  kad  mes  įsiveržtume  į  tą  smulkmenišką  ir  apgaulingą 
tūpčiojimo  vietoje  ir  susitaikymo  liūną,  ginantį  tai,  ko  jau 
neįmanoma  apginti.  Vėl  priėjome  Bažnyčios  aikštės  link 
vedančias  gatves,  mus  supo  tamsių  tamsiausia  naktis  ir 
buvo  apėmęs  žudantis  veikimo  atsipalaidavimas,  vedantis 
iš  proto  palengvėjimas,  pulsuojantis  priešinimosi  svaigu¬ 
lys,  smarkus  provokuojantis  susikrimtimas  ir  neviltis.  Kita¬ 
me  vieno  skersgatvio,  vedančio  į  aikštę,  gale  tamsoje  išvy¬ 
dome  sušmėžavusius  trijų  figūrų  kontūrus  (žengus  keletą 
žingsnių,  paaiškėjo,  kad  tai  vos  regimi  vyro,  moters  ir  vai¬ 
ko  šešėliai):  išvydę  artėjančią  į  juos  nelaimę  pranašaujančią 
govėdą,  jie  persigandę  ūmai  sustojo,  paskui  pamažu  trau¬ 
kėsi  sėlindami  pasieniais,  mėgino  nepastebimi  pranykti 
tokią  tamsią  naktį;  buvo  per  vėlu  -  niekas  jau  nebūtų  galė¬ 
jęs  jiems  pagelbėti,  nors  iki  šiolei  jiems  tikriausiai  pavyko 


prašapti  palyginti  tamsiuose  namų  linkui  vedančių  gatvių 
užkaboriuose  -  dabar  jau  jiems  nebebuvo  išsigelbėjimo,  jų 
likimas  buvo  negrįžtamai  nulemtas,  nes  jiems  jau  nebeliko 
vietos  ten,  kur  buvo  įsigaliojęs  negailestingas  mūsų  įsta¬ 
tymas,  o  mes  buvome  įsitikinę,  kad  reikia  gesinti  ir  taip 
jau  blėstančią  šeimos  židinio  ugnį,  tad  bet  koks  „gelbėji¬ 
masis"  buvo  nieko  vertas  ir  beviltiškas:  nieko  neduos  nei 
slapukavimas,  nei  kliovimasis  sėkme,  nes  jau  nebeliko  jo¬ 
kio  linksmumo,  išdykėliško  juoko,  jokio  apgaulingo  susi¬ 
klausymo  ir  Kalėdų  ramybės.  Mes,  apie  dvidešimt  ar 
trisdešimt  žmonių  iš  pirmųjų  eilių,  tuojau  leidomės  jiems 
iš  paskos,  atsidūrėme  uždarame  Bažnyčios  aikštės  ketur¬ 
kampyje  ir  įdėmiai  apžiūrėjome  bėglius  -  artėjome  į  juos 
pro  duženų  ir  nuolaužų  krūvas,  jie  kaip  tik  dūmė  iš  aikštės 
į  gatvę  kitoje  nuo  mūsų  pusėje,  tikėdamiesi  ten  rasti  priebė- 
gą,  tačiau  įsitempusios  jų  povyzos  veikiai  parodė:  jiems 
prireikė  visų  pašėlusiai  greitai  senkančių  drąsos  likučių, 
kad  nesileistų  bėgti  it  akis  išsvilę  ir  sudarytų  regimybę 
savo  jėgomis  pasitikinčių  žmonių,  ramiai  žingsniuojančių 
namo.  Būtume  nesunkiai  pasiviję  juos  per  kelias  akimirkas, 
bet  tuomet  būtume  nepajutę  iki  šiolei  dar  taip  ir  nepatirtų 
žemų  aistrų  kaitinamų  kerų,  sukeliamų  persekiojimo,  -  ro¬ 
dėsi,  kad  nušvito  palanki  proga  rizikuoti,  tačiau  tai  apgau¬ 
lingas  dalykas:  tai  šitaip  medžiotojas  ilgai  sekioja  stirną  ir 
nudobia  ją  tik  tada,  kai  visai  išsenka  laukinės  ožkos  jėgos  ir 
ji,  susitaikiusi  su  likimu,  tarsi  jau  pati  pasiduoda,  tai  mes 
irgi  nepuolėme  jų  iš  karto,  o  suteikėme  viltį,  kad  grėsmės 
dar  galima  išvengti  ir  galgi  jiems  dar  vis  dėlto  pasiseks  iš¬ 
trūkti,  nors  tai,  kad  nė  akimirkos  neišleidome  jų  iš  akių, 
buvo  šitai  šeimai  siaubingas  košmaras,  primenantis  ti¬ 
kriausią  klaikybių  sapną.  Kol  kas  jie  tikrai  neįstengė  nu¬ 
manyti,  ar  čia  iškilusi  rimta  grėsmė,  ar  tai  tik  juokingas 
nesusipratimas,  ir  praėjo  net  kelios  minutės,  kolei  staiga 
susivokė:  ne,  jie  nesuklydo  -  tai  joks  nesusipratimas;  ir  vi¬ 
sai  neginčijama,  kad  kaip  tik  jiems  patiems  iškilo  neaiškaus 


turinio  grėsmė,  o  mes  sekame  jiems  įkandin,  ir  tik  jie,  o  ne 
kas  nors  kitas  esantys  šios  niaurios  ir  nepratariančios  nė 
žodžio  govėdos  taikiniai;  anksčiau  irgi  buvome  laužę  už 
storų  sienų  tirtančių  piliečių  vartus,  tik  štai  dabar  be  jų,  be 
šitų  iš  aptvaro  apgaule  išviliotų  avinėlių,  mūsų  kelyje  nepa¬ 
sitaikė  nieko  tokio,  kieno  atsitiktinė  neganda  būtų  apmalši¬ 
nusi,  o  ne  dar  labiau  pakursčiusi  visą  šitą  šutvę  kamuojantį 
alkį  griebtis  deramų  baudžiamųjų  akcijų.  Vaikas  kirtosi  į 
motiną,  motina  kabinosi  vyrui  į  parankę,  vyras  vis  dažniau 
ir  baikščiau  gręžiojo  galvą  atgalios  ir  vis  labiau  skubinosi; 
skubėjimas  negelbėjo  -  nuotolis  tarp  mūsų  nemažėjo,  o  jei 
kartais  ir  kiek  sulėtindavome  tempą,  tai  tik  todėl,  kad  pas¬ 
kui  dar  daugiau  priartėtume  prie  jų,  nes  mums  kėlė  keistą, 
sunkiai  tramdomą  jaudulį  tai,  kad  juos  visus  tris  slegia 
ūmai  apėmusi  neviltis  ir  vis  dar  neišblėsęs  įsitikinimas, 
kad  galgi  pasiseks  išvengti  nelaimės.  Jie  pasuko  dešinėn  į 
pirmą  pasitaikiusią  šalutinę  gatvelę,  ir  jau  turėjo  bėgti  -  ir 
mėšlungiškai  įsikirtusi  j  vyrą  moteris,  ir  kartais  siaubo 
kupinomis  akimis  dėbčiojantis  nieko  nesuprantantis  vai¬ 
kas,  jei  nenorėjo  atsilikti  nuo  vis  didesnį  tempą  diktuojan¬ 
čio  vyro;  o  vyras  irgi  dar  nesiryžo  leistis  bėgti  kiek  kojos 
įkabina,  nes  veikiausiai  taip  manė:  jis  pasileis  bėgti  -  mes 
irgi  būsime  priversti  dumti  iš  paskos,  o  tuomet  tai  jau  ti¬ 
krai  neliktų  nė  menkiausios  vilties  nei  pačiam  išsigelbėti, 
nei  išgelbėti  šeimos  nuo  jiems  visai  nelaukto  antpuolio. 
Aitrus,  pagiežingas  mėgavimasis  -  štai  turėjome  progą 
pamatyti,  kaip  šitie  trys  šešėliai  vienų  vieni  bejėgiškai  tir¬ 
ta  mus  išvydę  ir  visai  nenumano,  kas  jų  laukia,  -  pranoko 
visus  svaiginančius  suniokoto  miesto  vaizdų  kerus,  sutei¬ 
kė  daug  daugiau  pasitenkinimo  nei  visokie  ten  sutrypti 
niekučiai,  nes  būta  tiek  ir  tiek  nesibaigiančio  susilaikymo, 
būta  visą  laiką  atidėliojamo  nesiliaujamo  goslumo,  būta 
šitiek  pragariško  atidėliojimo,  o  štai  dabar  pajutome,  kas 
yra  pirmykščiam  žmogui  būdingas  jaudulys,  toks  slėpi- 
ninkas  ir  toks  uždegantis  -  tai  jisai  suteikė  net  ir  menkiau- 


šiam  mūsų  judesiui  siaubingos  didybės,  suteikė  nesuvai¬ 
dinto  išdidumo  net  ir  atsitiktinai  susibėgusiai  mūsų  go- 
vėdai,  šitoms  barbariškoms  padugnėms,  gal  jau  rytojaus 
dieną  iškriksiančioms  po  visus  pašalius,  bet  šiandien  nie¬ 
kas  ir  nė  už  ką  neįstengtų  jų  sulaikyti;  jie  net  ir  savo  mir¬ 
ties  negalėtų  patikėti  kam  kitam,  jei  pajustų,  kad  toliau 
jau  nebėra  kur  eiti,  kad  viskas  baigta,  jei  jiems  pasirodytų, 
kad  jau  visiems  laikams  jiems  užkimšo  gerkles  dangus  ir 
žemė,  nelaimė  ir  sielvartas,  puikybė  ir  baimė  -  ir  šita  nie¬ 
kinga  juos  sugundžiusi  našta,  neleidžianti  atprasti  nuo 
laisvės  godulio.  Iš  toli  ataidėjo  duslus  gausmas,  bet  jis  irgi 
veikiai  pritilo.  Pro  pat  mus  kelios  katės  šmurkštelėjo  pro 
tvorų  plyšius  į  kurtinančią  kiemų  tylą.  Šaltis  gniaužė  kva¬ 
pą,  nuo  sauso  oro  perštėjo  gerkles.  Vaikas  įniko  kosėti. 
Tuo  metu  -  be  jokios  abejonės,  jie  turėjo  sukti  visai  ne  į  tą 
pusę,  kur  buvo  jų  namai,  ir  leistis  iš  miesto  centro  -  vei¬ 
kiausiai  jau  ir  vyras  suprato,  kad  jų  padėtis  darosi  kaskart 
beviltiškesnė:  kartkarčiais  ūmai  sustoja  prie  kurių  nors  ti¬ 
kriausiai  pažįstamų  žmonių  gyvenamo  namo  vartų,  bet 
stabteli  tik  akimirką,  nes  nesunku  numanyti:  kolei  tenykš¬ 
čiai,  išgirdę  beldimą  ar  skambinimą,  atidarys  duris,  kad  jie 
galėtų  pasislėpti  nuo  persekiotojų,  per  tą  laiką  prisivysime 
juos,  jau  nekalbant  apie  tai,  kad  buvo  nesunku  numanyti: 
toksai  nesunkiai  perregimas  naivus  sumanymas  neišgel¬ 
bės,  mat  dabar  jau  ir  jie  turėjo  greitai  perprasti,  kad  nepa¬ 
dės  niekas:  tegu  daro,  ką  nori,  tegu  griebiasi,  ko  tik  nori  - 
niekaip  neišvengs  pražūties.  Persekiojamas  žvėris  irgi 
taip  lengvai  nepasiduoda,  nors  ir  buvo  vaikytas  tam  tikrą 
laiką:  tą  šeimą  ginantis  tėvas  su  desperatišku  ryžtu  kurpė 
vis  naujus  sumanymus,  jo  judesius  diktavo  vis  nauja,  bet 
itin  greitai  gęstanti  viltis  -  jau  po  kelių  akimirkų  pasimatė, 
kad  jo  sumanymas  pasmerktas  žlugti,  o  viltis  buvusi  ap¬ 
gaulinga.  Staiga  jie  pasuko  stačiai  į  dešinę,  į  siaurą  gatve¬ 
lę,  tačiau  mes  irgi  jau  buvome  gerai  išnaršę  miestą  (netgi, 
kaip  pasirodė,  tarp  mūsiškių  būta  ir  kelių  vietinių),  tad 


tuojau  perpratome,  ko  jie  tikisi;  penkiese  ar  šešiese  apibė¬ 
gome  sublokuotus  namus,  ir  kai  jau  jie  išsimušė  į  pros¬ 
pektą,  pastojome  jiems  kelią,  vedantį  į  policiją,  tad  jiems 
neliko  nieko  kito,  tik  muštis  į  stoties  pusę  ir  vis  labiau 
kraupstantiems  dar  baugesniais  žvilgsniais  sekti  nė  per 
pėdą  neatsiliekantį  nuo  jų  ir  nė  žodžio  nepratariantį  mūsų 
būrį.  Vyras  pakėlė  ant  rankų  išsikamavusį  vaiką,  bet  jau 
prie  kito  kampo  staigiu  judesiu  perdavė  jį  moteriai  ir 
jiems  kažką  šūktelėjo;  moteris  buvo  keletą  akimirkų  pra¬ 
nykusi  mums  iš  akių  šalutinėje  gatvelėje,  bet  greitai  vėl 
prišoko  prie  vyro,  tarsi  būtų  ūmai  perpratusi,  kad  niekaip 
neįstengs  pabėgti  viena  su  vaiku,  nes  tikriausiai  jau  paju¬ 
to,  kad  galėtų  ištverti  viską,  tik  ne  išsiskyrimą  su  vyru. 
Juos  buvo  visiškai  suklaidinęs  pamanymas,  tarsi  mes  ve¬ 
jame  juos  tam  tikra  į  nelaimę  stumiančia  kryptimi,  tad  jos 
reikėtų  nesilaikyti,  ir  jau  teįstengė  prie  kito  kampo  nu¬ 
krypti  nuo  tos  lyg  ir  pražūtingos  krypties,  ir  vėl  pamėgi¬ 
no  šalutine  gatvele  brautis  į  miesto  centrą,  nes  galgi  jiems 
taip  atrodė:  laimingai  pasieks  stoties  pastatą  -  ten  pagaliau 
ras  saugią  vietą.  Nuotolis  tarp  mūsų  vis  mažėjo,  jie  jautėsi 
vis  labiau  išsekę,  o  mes  -  vis  labiau  įsiaudrinę,  tamsoje 
jau  įstengėme  išskirti  gunktelėjusią  vyro  nugarą,  moters 
permesto  per  petį  storo  šaliko  pailgus  kutus  ir  ant  peties 
siūbuojantį  į  visas  puses  rankinuką,  vis  atsimušantį  į  jos 
kūną,  per  tėvo  petį  persverto  ir  nuo  mūsų  nenuleidžiančio 
akių  vaiko  ausinę  kailinę  kepurę  -  jos  atsirišusius  raištelius 
kartais  suplevendavo  ledinis  vėjas,  o  jie,  vis  gręžiodamiesi 
atgal,  turėję  ir  patys  aiškiai  matyti  mūsų  ilgas  sunkias  mi¬ 
lines,  tokį  jiems  iš  paskos  virstančių  žmonių  tumulą  -  visi 
su  purvinais  auliniais  batais,  kai  kurie  su  permestomis 
per  petį  užmuštų  kačių  dvėsenomis,  kelių  rankose  švy¬ 
travo  geležies  strypai.  Jau  tik  dešimt  ar  dvylika  žingsnių 
skyrė  juos  nuo  mūsų,  štai  jie  priėjo  tuščią  tuštutėlę  aikštę 
priešais  geležinkelio  stotį,  o  paskutinius  metrus  turėjo 
bėgte  bėgti,  kad,  atplėšę  sunkias  įėjimo  vartų  puses,  galė- 

tų  įsmukti  į  tuščias  ir  nebylias  sales,  prie  aklų  kasų  lange¬ 
lių  užtrauktomis  užuolaidomis,  bet  ir  čia  jų  vilties  likučiai 
veikiai  išsisklaidė  -  nebuvo  ir  čionai  nė  gyvos  dvasios, 
ant  kiekvieno  lango  ir  kiekvienų  durų  riogsojo  po  grioz¬ 
dišką  spyną,  laukiamojoje  salėje  tyla  net  spengė,  ir  jei  kas 
atsikliuvęs  perone  nepastebės,  kad  tarnybinėse  patalpose 
dega  blyški  lempelė,  visa  ir  jų,  ir  mūsų  istorija  bus  galuti¬ 
nai  baigta.  Visa  tai  truko  neilgai:  kai  išgirdome,  kad  gele¬ 
žinkelio  pusėje  girgždėdamas  atsidaro  langas,  ir  pamatėme 
sušmėžavusį  skubančio  ieškoti  pagalbos  vyro  šešėlį  -  jis 
rūko  per  bėgius  ir,  prasmukęs  pro  ilgo  prekinio  traukinio 
buferį,  mėklino  dingti  mums  iš  akių,  kitus  palikome  prie 
plonyčių  pasiuntinio  kambarėlio  durų:  tegu  dabar  jau  pa¬ 
tys  dorojasi  su  spyna,  o  mes  trise  nusivijome  vyrą  ir,  pralėkę 
pro  namus,  tarsi  vienkiemius  išsibarsčiusius  už  geležinke¬ 
lio,  kiek  atsiplėšėme  vienas  nuo  kito,  o  paskui  staiga  ap¬ 
supome  jį  iš  trijų  pusių.  Girdimas  nuolat  slysčiojančių 
žingsnių  dunksėjimas,  šnopavimas  kone  su  švilpesiu 
mums  aiškiai  rodė,  į  kokią  pusę  šiuo  metu  krypo  jo  kelias, 
tat  ir  nebuvo  sunku  užspausti  jį,  kai  mes  visi  išlindome  iš 
už  sustirusių  apsnūdusių  namų  ir  nurūkome  į  arimus. 
Tuomet  jau  ir  tas  vyras  suprato,  kad  viskas  baigta:  dar 
pabėgėjo  tarp  gilių  sušalusių  it  plienas  vagų  ir  -  tarsi  atsi¬ 
mušęs  į  nepajudinamą  sieną,  nuo  kurios  nėra  kito  kelio, 
tik  atgalios,  o  jam  už  nugaros  tik  nakties  dangus,  vyras 
tarsi  būtų  atsirėmęs  į  jį,  -  su  viskuo  susitaikiusiu  žvilgs¬ 
niu  atsigręžė  į  mus... 

Valuška  ryte  rijo  prirašytus  lapus,  perskaitytus  juos  vertė  vieną 
ant  kito,  jau  perbėgo  akimis  paskutinį  ant  plonos  spiralės  užver¬ 
tą  languotą  lapą  ir  jį  užvertė;  o  kitas  lapas  jau  vėl  buvo  pats  pir¬ 
masis  -  šitaip  apsukęs  ratą  grįžo  į  pradžią,  į  vakarykščiam  sau 
siaubą  keliantį  ir  erzinantį  pasakojimą,  pakylėtą  iki  ataskaitos 
fragmento;  grįžo  ir  vėl  kibo  į  viską  iš  naujo  ir  dar  mėgino  šit  ką 
pats  sau  įteigti:  pirmąkart  gal  ir  nepasisekė  -  dabar  iš  antro  karto 


jau  tikrai  pavyks  pirmučiausia  palaužti  neįveikiamą  dygėjimąsi 
tuo,  kad  visuose  pasakojimo  sakiniuose  vyrauja  daugiskaita;  o 
paskui  reikėtų  -  it  kumeliukui  prie  lekiančios  kumelės  -  griežtai 
pačiam  derintis  prie  šio  graudžiai  šuoliuojančio  aprašymo  tem¬ 
po,  galų  gale  kuo  labiau  priartėti  prie  gilesnės  viso  šito  tik  jam 
vienam  nemažai  ką  sakančio  pamokymo  sanklodos  ir  šitaip  grū¬ 
dinti  tvirtybę,  kad  ištvertų,  jei  reikėtų  trauktis  iš  čionai  paskui 
savo  sėbrus  „nuo  siautėjančio  už  šitų  sienų  karo".  Perskaitė  pa¬ 
sakojimą  dar  du  kartus,  paskui  jau  turėjo  liautis  ir  nesigilinti,  nes 
vis  dažniau  akyse  ėmė  lietis  eilutės,  ir  jis  gerai  suvokė,  kad  gal 
dabar  tučtuojau  neįstengs  -  galutinai!  -  „įveikti  dygėjimosi  ir 
grūdinti  tvirtybės",  bet  tame  pasakojime  slypinčio  „nurodymo" 
esmę  perprato  mirtinai  tiksliai.  Įsigrūdo  bloknotą  į  kišenę  ir  pa¬ 
sitrynė  rankas,  kad  bent  kiek  apmalšintų  tą  niekaip  nepraeinantį 
drebulį,  pašoko  ant  kojų  ir  ėmė  vaikštinėti  tarp  skalbyklių,  tryp¬ 
čiojo  ir  šen,  ir  ten,  bet  vaikščiojimas  nepadėjo,  tai  veikiai  liovėsi 
trypčiot,  nužingsniavo  prie  durų,  atidarė  jas  ir,  pakėlęs  žvilgsnį 
viršum  kitoje  gatvės  pusėje  stovėjusių  namų  stogų,  pasižiūrėjo 
viršum  jų  į  nieką.  Į  nieką,  į  slogią  brėkšmą,  kurios  košės  pavidalo 
šviesa  neužliejo  dangaus  rytuose,  o  tik  susigėrė  į  jį,  žiūrėjo  tik  į 
tenai;  ir  jau  jam  nė  kiek  nerūpėjo,  kad  visa  tai  reiškia  tik  tiek: 
švinta,  pamanė  jis,  o  „dabar  karas,  ir  pabusti  iš  besibaigiančios 
nakties  derėtų  tik  tam,  kas  beširdis",  karas,  neskubriai  apžvelgė 
jis  namų  stogus,  o  per  karą  kaupiasi  viskas,  ir  kaupiasi  visai  be 
taisyklių,  karas,  tuomet  vienas  be  perstojo  puola  kitą  ir,  išskyrus 
pergalę,  tikslas  yra  vienas  -  tikslo  neturėjimas.  Grumtynės,  per 
kurias  išsilaiko  tik  tas,  kas  neieško  priežasties,  kam  gi  viso  to  rei¬ 
kia,  kas  įstengia  susitaikyti  su  tuo  -  taip,  kaip  jis,  Valuška,  kad 
viso  to  neįmanu  paaiškinti,  nes  viso  to,  prisiminė  Valuška  Her¬ 
cogo  perspėjimą,  nė  nesama;  ir  pajuto  Valuška,  kad  dabar  jau 
supranta,  koks  teisus  buvo  ponas  Estera,  juk  natūrali  pasaulio 
būsena  iš  tikrųjų  esąs  chaosas,  tat  visai  neįmanu  išpranašauti  jo 
pabaigos,  nes  jis  ir  negali  turėti  pabaigos.  Ir  nėra  reikalo  to  dary¬ 
ti,  pamanė  Valuška  ir  pajudino  skaudamus  kojų  pirštus  įšalu¬ 
siuose  aulinukuose,  nėra  reikalo  nei  pranašauti,  nei  teisti,  nes  net 


ir  tokie  žodžiai,  kaip  „chaosas"  ir  „pabaiga",  visai  bereikšmiai: 
nėra  nieko  tokio,  ką  reikėtų  statyti  su  jais  kaktomušom;  tad  jau  ir 
pats  pavadinimas  nieko  vertas,  „o  čia  tik  daiktai,  suversti  vienas 
ant  kito",  jų  prasmė  irgi  įdeginta  jų  vidiniuose  šešėliuose,  tarp  jų 
visų  susiklostę  painiai  priešiški  santykiai.  Stovėjo  jis  prie  atlapo¬ 
tų  durų,  spoksojo  į  aušrą  ir  matė,  „kaip  jame  viskas  suversta  vie¬ 
nas  ant  kito  -  visa  tai,  ko  ten  esama":  pačioje  apačioje  telefonspy- 
nė,  banginis,  pono  Esteros  užuolaidos  ir  pietų  nešmenė,  revol¬ 
veris  ir  rūkstantis  cigaras,  paskui  neįstengianti  trauktis  atgalios 
senutė,  degtinės  tvaikas  ir  Hercogo  kleketavimas;  ant  jų  -  jo  lova 
pono  Harerio  pašiūrėje,  dar  ant  jos  -  koridorius  su  varine  durų 
rankena  Venkheimo  prospekto  name,  o  ant  paties  viršaus  -  laiš¬ 
kininko  apsiaustas,  štai  ši  aušra,  šitie  stogai  ir  jis  pats  su  bloknotu 
kišenėje:  viskas  suvaryta  po  vieninteliu  galingu  presu,  viskas  su¬ 
malta,  sugraužta,  sudraskyta  -  tikriausiai  ir  nenuspėjamai.  Šito¬ 
kia  slegianti  karų,  pjautynių,  susirėmimų  kaita,  kaip  tik  dėl  to  - 
matė  Valuška  tokį  kondensuotą  vaizdą  -  kiekvienas  nutikimas 
darosi  kaip  savaime  suprantamas,  tad  ir  jo  tai  nė  kiek  nestebino: 
jis  palaikė  šitai  visai  natūraliu  dalyku,  kad  į  jo  esybę  suslėgusio 
chaoso  viršūnę  dabar  štai  atbildėjo  tankas,  o  tam  gramozdui 
įkandin  atrūko  ir  nemenkas  kareivių  būrys.  Jau  prieš  kelias  mi¬ 
nutes  jis  išgirdo  riaumojantį  variklį,  ir  kai  pro  laikraščių  paviljo¬ 
ną  (stovintį  kiek  atokiau)  tas  gramozdas  įsuko  į  Didžiąją  gatvę, 
tada  ir  išvydo  jį  trumpą  akimirką,  viso  labo  tik  vieną  akimirką, 
nes  staiga  atšokęs  nuo  durų  atbulas  traukėsi  už  skalbyklių;  tuo¬ 
met  vėl  žaibiškai  susivokęs,  kas  dedasi,  paskubomis  nukaukšėjo 
į  salės  galą  ir,  stumtelėjęs  jam  paklususias  užpakalines  duris, 
spruko  į  parduotuvės  kiemą.  Galėjo  sakyti  kas  tik  nori,  kad  tas 
vyras  išsigando  gramozdiško  tanko,  Valuška  būtų  nė  už  ką  ne¬ 
sutikęs  su  tokiais  žodžiais,  jis  tik...  nesijautė  visam  tam  deramai 
pasirengęs  ir,  griebdamasis  tokio  nelaukto  sprendimo,  teturė¬ 
jęs  vieną  tikslą  -  bent  kiek  atsipūsti;  reikia  laimėti  laiko,  tvink¬ 
čiojo  mintyse,  kolei  Didžiojoje  gatvėje  riaumoja  tankas,  reikia 
„grūdinti  tvirtybę",  juk,  šiaip  ar  taip,  jei  pasisektų,  tai  kas  galė¬ 
tų  pastoti  kelią,  ir  į  tokių  nesiliaujančių  susirėmimų  istoriją... 


vienaip  ar  kitaip...  įsispraustų  ir  jis.  Galėjo  tvirtinti  kas  tik  nori, 
kad  štai  dabar,  prasmukęs  pro  kiemo  vartus,  jis  nurūko  nedidu¬ 
ke  gatvele  ir  skuodė  lygiai  taip,  kaip  tasai  bloknote  aprašytas 
vyras,  galėjo  įrodinėti  kas  tik  nori,  kad,  sprendžiant  iš  persekio¬ 
jamo  žmogaus  žvilgsnio  ir  iškamuoto  lygiai  tokio  pat  žmogaus 
judesių,  jis  kaip  tik  taip  ir  atrodė  -  it  visiškai  sugniuždytas;  tačiau 
jis  būtų  atsakęs,  kad  apie  tai  negali  būti  nė  kalbos,  kad  veikiausiai 
visa  tai  tik  kam  nors  pasirodė,  o  jis  nė  kiek  nesugniuždytas!,  kad 
niekur  nebėgo!,  tik...  vengė  atviro  susirėmimo.  Jisai  vis  suko  be¬ 
galinius  ratus,  bet  iki  vakarykštės  dienos  niekuomet  dar  nebuvo 
nutuokęs  -  nebuvo  ir  reikalo  nutuokti  -  kur  jis  tuo  metu  atsidū¬ 
ręs;  o  štai  dabar,  kaip  tik  dabar  kuo  rimčiausiai  apsižvalgęs  nusi¬ 
žiūrėjo,  kur  jam  reikėtų  nerti  iš  čia,  tuojau  iš  netolimos  gatvelės 
pasuko  į  kitą  siaurą  gatvikę,  ir  gerai  padarė,  vėliau  irgi  rinkosi 
tik  tokias  siauras  gatveles  ir  skersgatvius,  nedrįsdamas  sukti  į 
platesnius  kelius,  net  vengė  jų,  o  jei  kartais  prireikdavo  tokius 
pereiti,  elgdavosi  taip,  kaip  naktį  katė,  sustojusi  po  gatvių  žibin¬ 
tais  kur  gatvių  kampe:  pirmiausia  žvalgydavosi,  klausydavosi, 
apsižiūrėdavo,  o  tuomet  jau  nerdavo  skersai  gatvę.  Varėsi  į  priekį 
tai  sėlindamas,  tai  bėgte  bėgdamas,  paskui  iš  lėto  sliūkindamas, 
netvirtai,  kaip  žmogus,  kuris  tuojau  ima  ir  sustoja;  ir  nepasakysi, 
kad  jis  žinojo,  kur  esąs  ir  ką  turėtų  toliau  daryti,  o  kai  prieis  kitą 
kryžkelę,  „kur  tuomet  turėtų  pasinešti";  rodėsi,  kad  jis  neina  ko 
nors  susitikti  ir,  be  kita  ko,  sliūkina  ne  į  kur  nors  -  toks  jo  ėjimas 
turėjo  kryptį,  bet  neturėjo  galutinio  tikslo,  o  jis  žiūrėjo  į  tokį  ne¬ 
patogumą  kaip  į  ne  visai  įprastą  dalyką.  Jis  išvis  neturėjo  perne¬ 
lyg  didelių  vilčių,  pripažino,  kad  viskas  kuo  puikiausiai  susi¬ 
klostė,  arba,  kitaip  sakant,  kad  visur  kur  vyrauja  tas  pats  savaime 
suprantamas  chaosas;  tad  jam  irgi  būtiniausiai  reikia  ką  nors  da¬ 
ryti,  tik  štai  netrukus,  kai  radosi  proga  sukaupti  jėgų,  „kiek  gi¬ 
liau  įkvėpti",  rūpestį  kėlė  tik  tai,  kad  tokia  proga  atėjo  per  vėlai, 
nes  reikėjo  nuolatos  sėlinti,  bėgti,  eiti  vėžlio  žingsniu,  ir  dėl  to  jis 
neturėjo  nė  minutės  ramybės.  Ir  nebūtų  nė  už  ką  patikėjęs,  kad 
štai  ir  jis  esąs  persekiojamas,  jį  tiktai  tikrų  tikriausiai  persekiojan¬ 
ti  neganda,  tas  tai  taip,  tad  reikėtų  įsisąmoninti  tokį  dalyką:  nea- 


bejotina  viena  -  kur  jis  beeitų,  visur  kur  kaktomušom  susidurs 
su  jais,  kad  ir  kaip  vengtų  jų,  niekaip  neįstengs  iš  jų  ištrūkti,  vis 
tiek  anksčiau  ar  vėliau  susikirs  jų  keliai;  tad  galiausiai  pasijuto 
tarsi  labirinte,  iš  kurio  niekaip  neįstengia  rasti  išėjimo.  Viskas 
prasidėjo  miesto  centre,  tuo  metu  per  gerą  pusvalandį  jis  vos  ne¬ 
užšoko  ant  jų  net  tris  kartus  -  pirmiau  prie  Jokajaus,  paskui  prie 
Arpado  gatvės,  o  paskutinį  kartą  ten,  kur  Aštuoni  šimtai  ketu¬ 
riasdešimt  aštuntųjų  gatvė  suka  į  Petelio  aikštę.  Tik  atsitiktinu¬ 
mas  išsuko  jį  iš  bėdos  visus  tuos  tris  kartus:  vienur  itin  toli  į 
kiemą  nueinanti  tarpuvartė,  kitur  -  prie  Petėfio  aikštės  -  kepy¬ 
klos  kiemas,  o  dar  kitur  šaltakraujiškumas:  pamatęs  juos,  su¬ 
spėjo  laiku  stryktelėti  į  atsitiktinai  pasitaikiusią  priebėgą,  na,  ir, 
žinoma,  drąsinimasis  -  štai  koks  jis  šaltakraujiškas:  įstengė  iš¬ 
tverti  nė  nekrustelėdamas,  kolei  pro  šalį  nurūko  tankas  su  karei¬ 
viais.  Nusliūkino  ten,  kur  prie  Korvino  skersgatvio  išsišakoja 
gatvė,  pasuko  į  dešinę,  o  jau  tada,  prasmukęs  pro  tribunolą  (ir 
kalėjimą),  padarė  didelį  lankstą  ir  jau  kone  priėjo  tas  nedidukes 
gatveles,  kurios  juosė  miestą  iš  rytų  pusės  nuo  mėsos  kombinato 
ir  atrodė  saugios,  ir  štai  vėl  netoliese  išgirdo  plerpiant  variklį  -  tą 
su  nieku  nesupainiojamą  kriokiantį,  riaumojantį,  džeržgiantį  tra¬ 
tėjimą,  o  Kalvino  gatvės  gale,  priešais  vaistinę,  išvydo  kareivių 
būrį  -  jie  ir  vėl  neaptiko  jo,  kaišiojančio  galvą  iš  už  šulinio  akme¬ 
ninio  rentinio  kitoje  pusėje  ir  besižvalgančio:  visa  tai  ir  vėl  buvo 
galima  paaiškinti  paprasčiausiu  atsitiktinumu,  arba,  kaip  jis  pats 
pamanė  kiek  puikuodamasis,  vis  labiau  išlavėjančiais  refleksais. 
Žaibiškai  linktelėjo  galvą  ir  sulaikęs  kvapą  prigludo  prie  renti¬ 
nio,  palaukė,  kolei  jie  dar  kartą  kažin  ko  įsiverš  į  Kalvino  gatvę, 
o  jau  tada  leidosi  bėgti  kiek  kojos  įkabina  nedidukėmis  gatvelė¬ 
mis  į  miesto  pakraštį;  sumanė  pasukti  per  rumuniškąją  miesto 
dalį,  mat  manė,  kad  šitaip  bent  kurį  laiką  galės  ramiai  pabūti,  ir 
toksai  sumanymas  neprarado  žavesio  kone  iki  tolei,  kol  pasukęs 
prie  kampo  vėl  vos  neužšoko  ant  to  paties  geležinio  siaubūno.  Ne¬ 
lauktai  apėmė  keistas  jausmas:  gali  susimanyti  ką  tik  nori,  o  tan¬ 
kas,  tarsi  perpratęs  visas  jo  mintis,  visuomet  užbėgs  jam  už  akių, 
jis  neketino  pasiduoti,  nes  tai  būtų  reiškę  tik  viena:  jį  vaikosi,  bet 


juk  jis  -  tikrai  „ne  tas  vyras  iš  bloknoto",  ir  jo  likimas  „nebuvo 
negrįžtamai  nulemtas",  o  jis  -  nė  nemanė  pasiduoti  po  kiekvieno 
metro  iškylančioms  paralelėms  -  ne  kokia  nors  mėginanti  išsigel¬ 
bėti  „stirna",  o  tankistai  nėra  jo  „medžiotojai".  Tai  taip,  pėdino 
atgalios  palei  liūną  prie  Švenčiausiosios  Trejybės  kapinių,  ir  ne¬ 
labai  susigaudę,  ir  nesmarkiai  numanė,  „ar  čia  iškilusi  rimta 
grėsmė,  ar  tai  tik  juokingas  nesusipratimas",  mat  jis  „kartkarčiais 
ūmai  nesustoja  prie  kurių  nors  tikriausiai  pažįstamų  žmonių  gy¬ 
venamo  namo  vartų",  tik  retkarčiais  įsiklausė  į  tylą,  ar  vėl  neišgirs 
kur  nors  variklio  plerpimo,  ir  varėsi  į  priekį,  nors  ir  pavargęs,  bet 
„netirtėdamas"  ir  „nesusitaikęs"  kaip  „persekiojamas  žvėris", 
„vienų  vienas  ir  bejėgiškas".  Tik  nori  nenori  turėjo  pripažinti, 
kad  jau  senokai  jo  „judėjimo  į  priekį"  kryptį  lemia  ne  jo  paties 
valia  ir,  užuot  artinęsis  prie  tos  vietos,  kur  pagaliau  galėtų  bent 
kiek  atsipūsti,  turi  laikytis  nuo  jos  atokiau,  ir,  ką  ir  sakyti,  jį  kiek 
trikdė  toksai  -  šiaip  jau!  -  nereikšmingas  faktas,  kad  jis  irgi  dabar 
priverstas  pasukti  į  geležinkelio  stotį,  tai  ir  visas  pranašumas, 
bent  jau  jam  taip  atrodė;  tad  dėl  viso  pikto  sumanė  paprasčiausiai 
imti  ir  išmesti  tą  bloknotą,  kad  tokie  erzinantys  sakiniai  nedrums¬ 
tų  jam  ramybės,  nes  jis  nė  už  ką  negalintis  daryti  netikusios  klai¬ 
dos  -  šitaip  ar  panašiai  švaistyti  dar  likusių  jėgų  likučių.  Ir  kaip 
tik  tada,  kai  iki  geležinkelio  stoties  buvo  likęs  ar  šimtas  metrų,  jis 
pasijuto  visai  prastai,  anksčiau  taip  dar  nebuvo  jautęsis;  aulinu¬ 
kai  buvo  smarkiai  nugraužę  jam  abi  kojas,  ir  kad  bent  kiek  apmal¬ 
šintų  kamuojantį  skausmą,  turėjo  „šlubčioti  kaire  koja",  krūtinės 
ląstoje  pajusdavo  dūrį  po  kiekvieno  įkvėpto  oro  gurkšnio,  galvo¬ 
je  nepakenčiamai  tvinksėjo,  akys  lipo  iš  kaktos,  burna  buvo  per¬ 
džiūvusi,  jis  jau  negalėjo  įsikibti  nė  į  laiškininko  krepšį,  nes  ir 
pats  negalėtų  pasakyti,  kur  ir  kada  jį  buvo  praradęs,  tad  ir  nerei¬ 
kėtų  stebėtis,  kad  išsikamavęs  ir  galvos  svaigimo  priveiktas  net 
pamanė,  ar  tik  ne  vaiduoklis  užkalbino,  kai  ponas  Hareris  užšne¬ 
kino  jį  iš  vienos  tarpuvartės  -  dar  visai  neseniai  iš  jos  išsmuko  ir 
jisai  pats.  Gal  nė  neužšnekino,  o  tik  sušvokštė,  paskui  nervingai 
pamosavo  rankomis  ir  pasišaukė  jį,  tuomet  mikliai  įsitempė  į  tar¬ 
puvartę,  vogčiomis  pasižvalgė  į  geležinkelio  stoties  pusę,  ir  ten 


jie  abu  tūnojo  tylūs  kaip  peliukai  ar  ne  pusę  minutės.  „Mielas 
vaike,  negalėsiu  jums  pagelbėti,  mes  nė  nematėme  vienas  kito, 
nė  nebuvome  susitikę,  jei  jus  suims,  pasakykite,  kad  nesate  nieko 
girdėjęs  apie  mane,  tik  šitaip!,  žiūrėkite,  kad  man  nė  mur  mur, 
tik  linktelėkite  galva,  jei  supratote,  na,  vis  dėlto,  -  vėliau  tarškėjo 
tiesiai  į  ausį  ponas  Hareris,  o  Valuškai  vis  tiek  atrodė,  kad  jisai 
pakluso  vaiduokliui,  tik  niekaip  neįstengė  suprasti,  iš  kur  tasai 
pažįstamas  į  jį  dvelktelėjęs  burnos  kvapas.  -  Mes  puikiausiai  ži¬ 
nome,  ką  jūs  esate  pridirbęs,  -  šnibždėjo  vaiduoklis,  -  o  jei  nebū¬ 
tų  buvę  tos  paties  Dievo  siųstos  moteriškės,  maloningosios  po¬ 
nios  Estemės,  dabar  jau  galėtumėte  apžiūrinėti  pats  save  -  jūsų 
pavardė  figūruoja  sąrašuose,  tik  toji  maloningoji  ponia  labai  šir¬ 
dinga  -  jai  vienai  turėtumėte  dėkoti  už  viską.  O  dabar  jau  viską 
pasakiau,  jūs  mane  supratote?!"  Valuška  suvokė,  kad  dabar  de¬ 
rėtų  linktelėti  galva,  bet  tarsi  būtų  visai  nieko  nesupratęs  tik  pa¬ 
purtė  ją.  „Jūsų  ieško!  Jus  pakars!!!  Šitokį  dalyką  jūs  galite  supras¬ 
ti,  ar  ne?!  -  prarado  kantrybę  ponas  Hareris,  tiesiog  buvo  matyti, 
kad  jis  norėtų  kuo  greičiausiai  rūkti  iš  čionai  kiek  tik  kojos  įkabi¬ 
na.  -  Nagi,  paklausykite!  Maloningoji  ponia  man  pasakė:  eikite  ir 
raskite  tą  nelaimėlį,  o  tuomet  ji  dar  nenumanė,  kad  jūs  irgi  įrašy¬ 
tas  į  sąrašus,  reikėjo  apie  visa  tai  anksčiau  pagalvoti,  juk  visi 
matė,  kaip  jūs  valkiojotės  su  tais  anais  per  visą  naktį,  tad  raskite 
jį,  pasakė  man  maloningoji  ponia,  nes  kareiviams  aiškink  neaiš¬ 
kinęs  -  pakars  jį,  ir  baigtas  kriukis!  Ar  jūs  mane  supratote?!"  Va¬ 
luška  pamuistė  galvą.  „Viskas.  Dabar  neškite  kudašių  iš  čionai, 
kad  mano  akys  jūsų  daugiau  nematytų!  -  mostelėjo  ranka  kažin 
kur  į  tolį  ponas  Hareris.  -  Sprukite  nuo  jų,  skuoskite  nesidairy¬ 
damas,  dinkite  iš  miesto,  tučtuojau  nešdinkitės  ir  būkite  dėkin¬ 
gas  maloningajai  poniai,  eikite  eikite,  sukite  į  stotį,  o  iš  tenai  - 
šalia  bėgių,  pagelžkele,  ta  vieta  dar  nesaugoma.  Ar  supratote?!" 
Valuška  vėl  linktelėjo.  „Aš  savo  pasakiau.  Dabar  jau  pats  many¬ 
kitės,  kaip  nusigauti  iki  bėgių,  kas  man  darbo,  aš  irgi  čia  neliksiu, 
eikite  prie  bėgių,  o  tenai  pagelžkele  pagelžkele,  nežioplinėkite, 
nekrėskite  juokų,  tik  tiesiai  pagelžkele,  ar  supratote?  Eikite,  kolei 
kojos  neš,  o  ten  rasite  kur  priebėgą,  gal  kokį  tvartelį,  ką  aš  dabar 


žinau,  taip  ir  maloningoji  ponia  sakė,  o  paskui  žiūrėsime,  gal  ir 
galėsime  ką  padaryti."  -  „Pone  Hareri!  -  dabar  jau  sušnibždėjo 
Valuška.  -  Nereikia  baimintis  dėl  manęs,  dabar  jau  viskas  susi¬ 
tvarkė...  viską  supratau,  aš  irgi  žinau...  tai  aš  einu  ir  lauksiu  ži¬ 
nios...  tik  dar  norėjau  pasakyti,  kad  gerokai  išvargau,  norėčiau 
bent  truputėlį  atsipūsti,  mat..."  -  „Ką  jūs  kalbate?!  -  pašoko  po¬ 
nas  Hareris.  -  Nieko  sau:  atsipūsti!  Jūs  ir  vėl  vazojatės,  kai  jums 
jau  užnerta  kilpa  ant  kaklo!  Paklausykite!  Nieko  aš  nežinau  ir 
žinoti  nenoriu,  jūs  darykite,  kaip  jums  išeina,  tik  šit  kas  -  mes 
nematėme  vienas  kito:  girdite  -  nė  žodžio  apie  tai,  kad  šnekėjo¬ 
mės  čia  su  jumis!  Ar  įsidėmėjote?  Tai  linktelėkite!  O  dabar 
marš!"  Vaiduoklis  sušniokštė,  paskutinius  žodžius  iškošė  tarsi 
pats  sau,  šmurkštelėjo  iš  tarpuvartės  ir,  kolei  Valuška  atsitokėjo, 
išnyko  iš  akių.  Kiek  Valuška  atsimena,  jis  dar  nebuvo  matęs  tokio 
išėjusio  iš  kantrybės  pono  Harerio,  o  toks  ūmus  jo  šmėkštelėji- 
mas  buvo  panašesnis  į  netikėtą  susidūrimą  su  vaiduokliu,  nors 
jis  gerai  žinojo,  kad  tokie  dalykai  neturėtų  stebinti  („juk  dabar 
karas..."),  tik  smarkokai  šiurpino  pašnibždėtas  perspėjimas  („jus 
pakars!");  tačiau  likęs  visai  vienas  smarkiai  nepabūgo  tų  žodžių,  o 
išsmukęs  iš  tarpuvartės  ir  pasukęs  į  geležinkelio  stoties  aikštės 
pusę,  pats  sau  prisipažino:  pasirengimas  būti  nuolatos  pasirengu¬ 
siam  šuoliui  neteko  „intensyvumo"  -  jis  neįstengė  išsaugoti  „deja, 
net  ir  jo  minimumo".  Jam  vėl  svaigo  galva,  taip  jis  nusvirduliavo 
vos  kelis  metrus,  dar  kiek  pasverdėjo,  kol  tasai  siaubą  varantis 
žodis  („Pakars!")  mintyse  bent  kiek  aprimo,  tuomet  jisai  sustojo, 
atsipurtė  nuolat  jam  akyse  šmėžuojančio  tanko  vaizdo,  galvojo 
apie  bėgius  ir  -  kalbėjo  pats  sau,  nes  nieko  jau  negalėjo  pasakyti 
ponui  Hareriui  -  tik  tiek  tepratarė:  „Nebus  čia  jokios  bėdos."  Jo¬ 
kios,  suko  jis  aikštės  linkui,  na,  taip,  tikrai  geriausias  bus  pono 
Harerio  patarimas:  mauti  iš  čia,  bet  ne  visam  gyvenimui,  o  tiktai 
kol  viskas  vėl  atsistos  į  savo  vietas,  mauti  šalia  bėgių,  kuo  toliau 
nuo  kareivių.  Priėjo  aikštę,  kurioje,  atrodė,  nebuvo  nė  gyvos  dva¬ 
sios,  prisispaudė  prie  sienos  ir  nepaprastai  kruopščiai  -  ne  taip, 
kaip  anksčiau  -  apžvelgė  net  ir  menkiausią  jos  kampelį,  o  jau 
tada,  kai  atrodė,  kad  atėjo  tinkamas  momentas,  giliai  įkvėpė. 


perbėgo  į  kitą  aikštės  pusę  ir  tuojau  leidosi  į  kitą  gatvę,  o  iš  jos 
mėgino  pro  sargo  namelį  perbėgti  bėgius.  Pasisekė  pralėkti,  ir 
jau  nė  kiek  neabejojo,  kad  niekas  jo  nepastebėjo,  bet,  susirengęs 
dumti  dar  toliau,  nė  nežinia  iš  kur,  iš  požemio  nuo  sienos,  o  gal 
net  nuo  paties  pamato  išgirdo  ploną  balselį.  Vargu  ar  galėtume 
sakyti,  kad  jis  persigando  -  tuose  nedrąsiuose  žodžiuose  („Dėde... 
mes  irgi  čia...")  nebuvo  nė  menkiausios  grėsmės,  bet  jie  buvo  to¬ 
kie  netikėti,  kad  jis  instinktyviai  šoktelėjo  į  kitą  pusę,  į  gatvę,  tuo 
metu  dešinioji  koja  užkliuvo  už  šaligatvio  krašto,  ir  jau  net  buvo 
pasirodę,  kad  jis  tikrų  tikriausiai  tvosis  į  grindinį.  O  štai  jis,  su¬ 
mosavęs  rankomis  ir  sumataravęs  kojomis,  įstengė,  nors  ir  labai 
sunkiai,  išsilaikyti  ant  kojų,  ir  jau  tada  atsigręžęs  nužvelgė  juos, 
beje,  iškart  jų  nepažino,  bet  veikiai  tiesiog  negalėjo  patikėti  savo 
akimis  ir  pamanė:  tau  čia  ne  ponas  Hareris  -  tai  patys  tikrieji 
vaiduokliai.  Šalia  to  namo  sienos  prie  paties  pamato  glaustėsi 
abu  pono  miesto  policijos  viršininko  vaikiūkščiai,  jų  abiejų  susi¬ 
glamžiusios  kaip  armonika  kelnės  siekė  kulkšniukus,  abu  vilkėjo 
suaugusiųjų  policininkų  švarkais;  ir  jam  pasidingojo,  kad  lankėsi 
tų  vaikiūkščių  namuose  prieš  visą  amžinybę,  o  vaikiūkščiai  vėl 
spoksojo  į  jį  ir  nieko  nesakė,  paskui  mažasis  pratrūko  raudoti,  o 
didesnysis,  norėdamas  nuslėpti,  kad  jis  irgi  vos  ištveria  never¬ 
kęs,  rūsčiai,  grėsmingai  kilstelėjo  ranką  prieš  jį.  Buvo  jie  su  tais 
pačiais  policininkų  švarkais,  vaikiūkščiai  irgi  buvo  tie  patys,  bet 
niekuo  jie  nepriminė  anų  dviejų,  kuriuos  jis  dar  vakar  vakare  pa¬ 
liko  pernelyg  smarkiai  prikūrentame  bute,  dabar  Valuška  priėjo 
prie  jų,  bet  nieko  jų  nepaklausė,  tepasakė  tik  tiek:  „Iš  čia...  tučtuo¬ 
jau  namo..."  Tučtuojau,  pakartojo  Valuška,  ir  jau  pats  žodžio  pa¬ 
brėžimas  rodė,  kad  jis  neketina  nieko  aiškinti,  paėmė  juos  už  pečių 
ir  pastūmė,  kad  eitų,  bet  vaikiūkščiai  stovėjo  kaip  prikniedyti  ir  nė 
nekrustelėjo,  tarsi  būtų  nieko  nesupratę.  Mažasis  šniurkščiojo  ir 
bliovė,  o  didesnysis  vos  tramdydamas  ašaras  atsakė,  kad  jie  ne¬ 
turintys  kur  eiti  iš  čia,  nes  tėtis  prižadino  juos  paryčiu,  padavė 
drabužius  ir  revolveriu  šovė  į  lubas;  jiems  paliepė  laukti  prie  ge¬ 
ležinkelio  stoties  ir  dar  šaukė,  kad  aplinkui  vieni  tik  šnipai  ir  išda¬ 
vikai,  kad  prasidėjo  evakuacija,  o  užrakindamas  duris  dar  rėkte 

išrėkė,  kad  visi  kaip  vienas  turintys  ginti  savo  tėvynę.  „Mes  jau 
labai  sušalom,  -  perkreipė  lūpas  ir  didesnysis,  -  buvo  čia  ir  dėdė 
Hareris,  bet  jis  nė  nepriėjo  prie  mūsų,  mano  broliukas  visą  laiką 
dreba  ir  graudžiai  verkia,  nė  pats  nežinau,  ką  su  juo  daryti,  namo 
neisime  nė  už  ką,  prašytume  ir  mus  pasiimti,  kolei  tėtukas  namie 
prasipagirios!"  Valuška  įdėmiai  apžiūrinėjo  stoties  aikštę,  tada 
nukreipė  žvilgsnį  į  gatvę  kitoje  aikštės  pusėje,  paskui  puolėsi 
žvalgytis  į  šaligatvio  plokštę,  ant  kurios  pats  buvo  atsistojęs.  Nuo 
jo  kojos  už  kokių  dešimties  centimetrų  buvo  įspaustas  smulkus 
rudas  akmenukas,  apie  jį  buvo  jau  kone  visai  ištrupėjęs  cemen¬ 
tas,  akmenukas  vos  vos  laikėsi.  Bato  šonu  išritino  jį,  akmenukas 
pasirito  ir  keliskart  apsivertęs  šleptelėjo  ant  šono,  Valuška  nepa¬ 
silenkė  prie  jo,  nepakėlė,  bet  niekaip  negalėjo  atitraukti  nuo  jo 
akių.  „O  kur  tavo  krepšys?"  -  paklausė  tuomet  mažasis,  jis  buvo 
lyg  ir  liovęsis  šniurkščioti,  bet  vėl  šnirpšėjo;  Valuška  nieko  jam 
neatsakė,  jis  nenuleido  akių  nuo  akmenuko,  o  paskui  patyliukais 
paliepė:  „Eikite  namo!",  tik  nežymiai  parodė  galva,  į  kurią  pusę 
eiti,  ir  dar  parodė  -  girdi,  eikite.  Pats  pasuko  visai  į  kitą  pusę  ir 
pajuto,  kad  dabar  jau  ne  „tuščia",  o  „liūdna",  pasuko  už  sargo 
namelio,  sustojo,  paliepė  vaikiūkščiams  nesivilkti  iš  paskos,  o 
vėliau  jau  visai  nieko  nesakė,  taip  ir  ėjo  visi  šalia  pabėgių  -  vienas 
šniurkščiodamas,  antras  kiek  patampydamas  pirmąjį,  o  trečiasis 
buvo  atsiplėšęs  gal  per  dešimtį  žingsnių,  ėjo  jis  „šlubčiodamas 
kaire  koja"  ir  nepratarė  nė  žodžio. 


Nepratarė  nė  žodžio,  sutrikę  ir  dažniausiai  nudelbę  akis  tik  pur¬ 
tė  galvas,  tarsi  būtų  gėda  ir  reikėtų  slėpti,  kad  jį  pažįsta,  ir  jei  tylu¬ 
tėliai  pasakydavo  vieną  kitą  žodį  („Į  šitą  pusę?..  Ne..."),  o  iš  tikrųjų 
tai  tylėjo  kaip  užsisiuvę  visi,  ko  tik  jis  klausė,  matyt,  nenori,  kad 
sužinočiau,  dilgtelėjo  jam  prieš  audinių  parduotuvę,  jie  neišdrįs¬ 
ta,  manė  nevilties  apimtas,  nuoširdžiai  visko  pasakyti,  meluoja 
visi,  smaugė  jį  bejėgiškas  pyktis,  o  jis,  Estera,  nė  nenumano,  kur 
tasai  anas  galėtų  būti,  šitai  ir  buvo  didžiausia  kančia,  šita  nebyli 


visažinystė,  kur  tik  pasisuksi,  šitas  į  užuojautą  įvyniotas  vary¬ 
mas  šalin,  vienur  žvilgsniai  buvo  kreipiami  į  šalį,  o  kitur  jau 
buvo  rodomas  atviras  priešiškumas,  pasitaikė  ir  vienas  kitas  vi¬ 
sai  atvirai  kaltinantis  žvilgsnis,  iš  jo  galėjai  išskaityti  viską,  tik  ne 
tai,  ko  prireikė.  Kamantinėjo  juos  prie  kiekvienos  tarpuvartės, 
vis  krypuodamas  iš  vienos  prospekto  pusės  į  kitą,  na  ir  kas,  kad 
klausinėjo  -  niekas  nepasakė  jam  nieko  doro,  ir  jis  jau  pasijuto 
taip,  tarsi  būtų  užmūrytas  tarp  visų  tų  žmonių,  iš  čionai  negalėjo 
pasukti  nei  į  dešinę,  nei  į  kairę,  vien  tik  visų  jų  tylėjimas  rodė, 
kad  jis  atsikliuvęs  tinkamoje  vietoje,  ir  vis  daugėjo  tokių,  kurie 
drįso  išeiti  iš  savo  namų  ir  atsistoti  netoli  jų,  ir  darėsi  vis  aiškiau, 
kad  niekas  nenori  atsakyti  į  jo  klausimus,  iš  jų  niekaip  neišpeši, 
kas  galėjo  nutikti.  Visi  žvilgčiojo  į  Turgaus  aikštės  pusę,  ir  kai  jis 
priėjo  prie  ugniagesių  automobilio,  sustojusio  ties  kino  teatru,  ir 
pamėgino  aiškintis  su  jais,  tie  vyrai  nepaleido  gaisrininkų  žarnų 
iš  rankų,  kažko  nekantravo  ir  mikliai  jo  atsipurtė,  bet  nieko  ti¬ 
kresnio  taip  ir  nepasakė,  tokie  patys  buvo  ir  kareiviai,  tad  jis  lio¬ 
vėsi  kalbinti  visus  juos  ir  tuomet  jau  ir  jam  aiškiai  pasimatė,  kad 
tasai  jo  ieškomas  bičiulis  yra  ne  kur  nors  kitur,  o  kaip  tik  čia,  ir 
veikiausiai  jis  atrodo  šiurpiai;  pats  jis  buvo  užsimetęs  tik  paltą, 
tai  bėgo,  tai  vėl  ėjo  žingsniu  į  ten,  kur  jį  tiesiog  stumte  stūmė, 
praėjo  pro  „Apynio"  viešbutį,  o  tuomet  pasuko  prie  Kerešo  ma- 
žesniojo  tilto;  žengė  pro  pašiurpusius  žiopsotojus,  sustojusius 
dviem  eilėmis,  iki  ten,  kur  buvo  leidžiama  eiti.  Jis  jau  neprasibro¬ 
vė  į  Košuto  aikštę,  nes  kelią  į  ją  užtvėrė  dar  viena,  tik  gerokai 
atšiauresnių  kareivių  užkarda,  jie  buvo  nusigręžę  nuo  žmonių  ir 
suglaudę  pečius,  o  automatus  nusukę  į  aikštę,  ir  kai  jis  pamėgino 
žūtbūt  prasibrauti  pro  kareivius,  vienas  jų  jam  pirmiau  kažin  ką 
burbtelėjo  neatsigręždamas,  o  pamatęs,  kad  tai  nepadeda,  ūmai 
atsisuko  į  jį,  nukreipė  ginklą,  vamzdį  staiga  įrėmė  jam  į  krūtinę  ir 
šiurkščiai  užriaumojo:  „Atgal,  seni!  Nėra  čia  į  ką  vėpsoti!"  Estera 
pašiurpęs  žingtelėjo  atgalios  ir  jau  buvo  pasišokęs  aiškinti,  ko  čia 
atėjęs,  bet  kareivis,  įtardamas,  kad  mėginama  jam  nepaklusti, 
dar  labiau  įniršo,  pašokęs  išžergė  kojas,  vėl  atgręžė  į  jį  automatą 
ir  kiek  įmanydamas  šiurkščiau  sušuko:  „Atgal!  Aikštė  užtverta! 


Per  ją  eiti  draudžiama!  Nešdinkitės!"  Grasinimas  leido  aiškiai  su¬ 
prasti,  kad  neliko  nė  menkiausios  vilties  dar  ką  nors  išsiderėti  - 
šitokia  grėsminga  frazė  akivaizdžiai  rodė:  kareivis  pasirengęs,  jei 
jis  nepaklustų,  nepaisytų  perspėjimo  ir  darytų  taip,  kaip  jam  at¬ 
rodo,  tuojau  nuspausti  gaiduką  pamatęs  patį  pirmą  jo  dvipras¬ 
mišką  judesį;  tad  Esterai  neliko  nieko  kito,  tik  spūdinti  iš  čionai 
ir  vėl  sukti  prie  Kerešo  tilto,  spūdinti,  bet  štai  tenai,  prie  tilto,  vėl 
turėjo  staigiai  sukti  į  šalį,  mat  ginkluotų  žmonių  užtvara  jo  nė 
kiek  nebaugino,  o  veikiau  jau  skatino  ryžtis,  nors  ir  liko  visai  ne¬ 
daug  vilties,  jis  čia  laikėsi  kaip  žmogus,  kuriam  kliuvinys,  jei  tik 
jis  neįveikiamas  iš  pirmo  karto,  žūtbūt  bandomas  pralaužti  dar 
kartą,  iš  naujo,  mėginamas  šturmuoti  iš  kito  šono,  kolei  pagaliau 
pasiseks.  Iš  kito  šono,  iš  Didžiosios  gatvės,  kalė  jam  galvoje,  ir 
nurūko  jis  šituo  pačiu  kanalo  krantu  kiek  tik  plaučiai  išnešė  ir 
kiek  tik  kojos  įkabino  aplenkti  aikštę;  lėkė  šnopuodamas,  galvoje 
smarkiai  tvinkčiojo,  o  paskui,  jei  jau  nebus  kitos  išeities,  pulti  ir 
jėga  prasiveržti  pro  kareivių  užkardą,  nors  jam  pasirodė  -  dabar 
jau  reikia  žūtbūt  prasibrauti  į  aikštę,  kad  savo  akimis  pamatytų, 
ar  tenai  nėra  jo  bičiulio,  o  gal  jis  yra  tenai  iš  tikrųjų,  tik  nereikėtų 
atmesti  nei  blogiausio,  nei  paties  baisiausio  varianto,  bet  jis  ne¬ 
drįso  nė  pagalvoti  apie  tokius  dalykus.  Klūpčiodamas  skuodė 
kanalo  krantu  ir  stengėsi  įsikalti  į  galvą,  kad  nieku  gyvu  nevalia 
nekreipti  dėmesio  į  sveiką  protą  ir  būtina  sukaupti  visą  dėmesį, 
kad  jo  nepriveiktų  kokia  nors  širdį  gniaužianti  baimė,  tai  ir  pats 
suprato,  kad  nereikėtų  daryti  nieko  kito,  tik  elgtis  taip,  kaip  jis 
apie  nieką  negalvodamas  darė  iki  šiolei,  paprasčiau  sakant,  ne- 
spoksoti  į  šalis,  o  žiūrėti  tik  į  priekį.  Iš  tikrųjų  tai  taip:  išrūko  iš 
namų  ir  be  skrybėlės,  ir  be  lazdos,  tik  užsimetęs  paltą  ant  pečių, 
veikiai  atskuodė  į  miesto  centrą,  ten  visu  grožiu  pamatė  vandalų 
siautėjimo  pėdsakus,  ir  niekas  nė  už  ką  nebūtų  privertęs  jo  bent 
vieną  vienintelį  mirksnį  kreipti  žvilgsnį  kur  į  šalį,  jam  nė  kiek 
nerūpėjo,  kas  dedasi  aplinkui,  dėl  visai  nieko  nesuko  sau  galvos 
ir  niekas  daugiau  jam  nerūpėjo,  tik  Valuška,  šiurpino  tik  vienas 
dalykas:  kad  tarp  baisingai  suniokotų  daiktų  nepamatytų  kokio 
nors  jo  daikčiuko,  tad  po  viso  to,  kas  nutiko  -  to  jau  nepakeisi  - 


tik  žiūrėjo,  kad  neaptiktų  kokio  nors  bičiulį  primenančio  ženklo, 
taigi  viso  to,  kas  būtų  galėjęs  jam  priklausyti.  Baiminosi  kur  prie 
namo  sienos  išvysti  kepurę  su  snapeliu  ar  ant  šaligatvio  tamsiai 
mėlynos  medžiagos  skliūrą  -  laiškininko  apsiausto  nuolieką, 
batą  su  auliuku  ant  grindinio  ar  kur  nusviestą  laiškininko  krepšį 
su  visais  išlindusiais  pro  atsegtą  sagčiukę  viduriais  -  tarsi  suva¬ 
žinėtos  katės  žarnomis  išsidraikiusiais  keliais  suglamžytais 
laikraščiais.  Jam  nė  kiek  nerūpėjo  visa  kita,  o  gal,  reikėtų  taip 
sakyti,  jis  neįstengė  suvokti,  kas  dedasi  aplinkui,  nes  vis  dar 
buvo  neatsitokėjęs  nuo  Haremės  pasakojimo,  jis  niekaip  neįsten¬ 
gė  daugiau  nieko  suvokti,  jis  negalvojo,  ką  tie  visi  ten  suniokojo, 
jis  nesvarstė,  kas  tokie  jie  buvo,  o  juk,  sutelkus  visą  dėmesį  tik  į 
vieną  dalyką,  buvo  neįmanu  supaisyti  -  ir  net  nuspėti!  -  kas  čia 
dėjosi  naktį.  Kur  tenai  nesuprasi,  kad  nė  už  ką  nevalia  jo  susi¬ 
krimtimo  kaktomušais  statyti  su  miestą  dabar  apėmusią  viską 
persmelkiančia  graužatimi,  kur  tenai  nesuvoksi,  kad  ištikus  to¬ 
kiam  be  galo  sunkiam  praradimui,  jo  galvoje  kaukiantis  it  sirena 
klausimas,  kur  dabar  Valuška  ir  kas  jam  atsitiko,  yra  be  galo 
menkas  palyginti  su  visais  kitais  dalykais,  tas  klausimas  smaug¬ 
te  smaugė  jį  tik  vieną,  nedovanotinai  niekam  nepasirengusį,  po 
kiekvieno  nueito  metro,  ir  tiesiog...  užmūrijo  į  šitą  pašėlusį  bėgi¬ 
mą  kanalo  krantu,  o  jeigu  ir  atsirastų  spraga,  pro  kurią  jis  galėtų 
pasižvalgyti,  tai  vargu  ar  turėtų  jėgų  tai  padaryti.  Už  šito  klausi¬ 
mo  slypėjo  dar  vienas  toksai  pat,  ir  Esterai  reikėjo  ir  jį  sykiu  tam¬ 
pytis,  toks  tasai  klausimas:  kas  bus,  jei  paaiškės,  kad  Hareme  jį 
suklaidino,  o  gal  kilus  tokiam  chaosui  jos  vyras  irgi  deramai  ne¬ 
susiorientavo  ir  vis  dėlto  šita  aušros  pasiuntinė,  nors  ir  netyčia, 
pliurptelėjo  nei  šį,  nei  tą  apie  savo  nuomininko  likimą;  reikėjo 
viso  to  neišleisti  iš  akių  ir  kartu  nuolatos  atmesti  tai,  ką  buvo 
tvirtinusi  moteriškė:  juk  tai,  šiaip  ar  taip,  paistalai  -  negalėjo  jo 
bičiulis  įsivelti  į  tokį  barbarišką  siautėjimą,  negalėjo  žiūrėti  į  šito¬ 
kį  brutalų  smurtą,  negalėjo  kaip  gyvas  liudytojas  prisidėti  prie 
tokios  žiaurios  dramos,  bet  negalėjo  ir  visą  laiką  šlaistytis  nė  ne¬ 
žinia  kur  ir  kad  niekas  neturėjęs  jo  užkliudyti,  -  na,  tokie  daly¬ 
kai,  bent  jau  jam  taip  atrodė,  būtų  panašesni  į  stebuklą  arba  būtų 


bent  jau  tokie  pat  abejotini,  kaip  kad  būtų  nepakeliamas  ir  prie¬ 
šingas  dalykas  -  nuolatos  šmėkščiojanti  mintis,  kad  jis  pats  „vėlai 
atsibudęs",  neįstengęs  išsaugoti  bičiulio  ir  galėjęs  jį  prarasti  ne¬ 
grįžtamai,  tad,  prieš  porą  valandų  leidęs  savo  bičiuliui  viską,  su¬ 
syk  ir  „netekęs  visko".  Mat  po  šios  ir  jam  lemtingos  nakties,  po 
„visuotinio  atsitraukimo"  lemiamo  posūkio  prieš  rytą,  jam  iš  ti¬ 
krųjų  nebuvo  likę  nieko  kito,  tik  Valuška,  jis  ir  nenorėjo  daugiau 
nieko,  tik  atgauti  savo  bičiulį,  bet  dėl  to,  suprato  ir  pats,  kad  taip 
ir  nutiktų,  tikriausiai  jis  turėtų  elgtis  gerokai  apdairiau,  kad  ir 
taip,  pamanė  dabar  Estera,  išsimušęs  iš  kanalo  pakrantės  į  Di¬ 
džiąją  gatvę,  turėtų  priveikti  savyje  visą  tą  „viską  sumalti  ir  su¬ 
trupinti  galintį  įtūžį",  turėtų  vėl  atgauti  savitvardą  ir  „nepulti 
jų",  taip  pat  ir  „nemėginti  pralaužti  jokių  užkardų".  Ne,  persi¬ 
galvojo  Estera,  šį  kartą  jis  darys  visai  kitaip:  nieko  nereikalaus,  o 
tik  pasiteiraus,  pirmiau  nusakys,  kaip  atrodo  jo  bičiulis,  „apibrėš 
jo  tapatybę",  ir  tik  paskui  paprašys  pakviesti  dalinio  vadą;  jam 
apsakys,  kas  tasai  Valuška,  pasakys,  kad  jo  bičiulio  nekaltumo 
garantas  -  visas  jo  gyvenimas,  užtat  nereikėtų  į  jį  žiūrėti  kaip  į 
kokį  „su  kažin  kuo  susidėjusį",  o  tik  kaip  į  priklydusį  prie  visų 
kitų  ir  dėl  visai  suprantamos  priežasties  neįstengusį  nuo  jų  at¬ 
siplėšti;  reikėtų  laikyti  jį  auka  ir  tuojau  jį  paleisti,  nes  viską 
įvertinus  nebūtų  jokios  jo  kaltės:  tai  arba  šmeižtas,  arba  nesusi¬ 
pratimas,  tad  tegu  atiduoda  jam  jo  bičiulį  kaip  „bešeimininkį 
turtą",  niekas  kitas  tikrai  jo  nepasiges,  tik  jis  vienintelis  galėtų 
laikyti  tą  savo  bičiulį  visai  savu.  Pasirinkęs  tokį  racionalų  meto¬ 
dą  ir  susiderinęs  tinkamiausias  šiam  reikalui  frazes,  Estera  nusi¬ 
gavo  nemenką  kelio  galą,  bet  nepamanė,  kad  gali  būti  ir  taip,  jog 
šitaip  jis  tikrai  neras  savo  bičiulio,  ir  jį  apniko  dar  didesnė  nuosta¬ 
ba,  kai  prie  Košuto  aikštės,  ten,  kur  vieną  ruožą  buvo  apsupusios 
dvi  kareivių  eilės,  vienas  kariškis,  nežymiai  apsižvalgęs,  pasiteira¬ 
vo,  kaip  atrodo  jo  bičiulis,  ir  paskui  labai  smarkiai  papurtė  galvą: 
„Taip  negali  būti,  pone!  Tokio  ten  tikrai  nėra,  -  pareiškė  kariš¬ 
kis.  -  Suvaryti  tik  šunsnukiai  su  aukštom  kailinėm  kepurėm... 
Laiškininko  apsiaustas?..  Kepurė  su  snapeliu?..  Ne...  -  mostelėjo  į 
Esterą  automatu,  atseit,  nešdinkis  iš  čionai,  -  ...nėra  tenai  tokio. 


tikrai  nėra."  -  „Leiskite  dar  vieną  klausimą!  -  kilstelėjo  ranką  Es¬ 
tera,  tarsi  ketintų  trauktis  tik  sulaukęs  atsakymo.  -  Tai  visi  jie 
suvaryti  į  čionai...  o  kitur  niekur  jų  nėra?"  -  „Visi  tie  bjaurybės 
žudikai  tik  čia,  -  nusivaipė  neslėpdamas  paniekos  kariškis.  -  Kiti 
arba  išnešė  kudašių,  nors  aš  tuo  nieku  gyvu  nepatikėčiau,  arba 
iššaudyti,  jų  nėra  gyvų."  -  „Nėra  gyvų?!"  -  apsvaigo  Esterai  gal¬ 
va,  jis  nepaisė,  kad  buvo  įsakyta  trauktis,  vis  tiek  svirduliuoda¬ 
mas  nukrypavo  pro  pat  sustojusius  kaip  siena  kareivius,  o  jų 
užtvara  buvo  ir  aukšta,  ir  pernelyg  glausta,  tad  jo  pastangos 
buvo  bergždžios  -  nieko  jis  neišvydo  nei  pro  tarpus  tarp  karei¬ 
vių,  nei  virš  jų  galvų,  o  tasai  baisus  žodis  tebegriaudėjo  jo  galvo¬ 
je,  tad  neliko  nieko  kito,  tik  ieškoti  tokios  vietos,  iš  kurios  galėtų 
apžvelgti  visą  aikštę,  užtat  ir  pasuko  prie  Turgaus  aikštės  kito 
kampo,  sustojo  priešais  sudaužytas  „Auksinės  vaistinės"  duris  ir 
pamatė  -  vis  dar  slampinėjo  it  lunatikas  -  už  kelių  metrų  stovin¬ 
tį  iš  akmenų  sumūrytą  postamentą,  nuo  kurio  buvo  nuverstas 
paminklas.  Postamento  viršaus  plokštė  buvo  jam  daugmaž  sulig 
pilvu,  bet  jo  amžiaus  žmogui  ir  ypač  dabar,  kai  jau  kone  visai 
buvo  apleidusios  jėgos,  nebuvo  visai  lengva  užsiropšti  ant  jo,  o 
kitokios  progos  pasižvalgyti  nebuvo,  tad  jis,  kad  įrodytų  pats 
sau,  jog  tai  akivaizdi  nesąmonė  („Jis  bus  tik  čionai,  kur  dar  kitur 
galėtų  būti?!"),  ir  įstengtų  žūtbūt  paneigti  kariškio  tvirtinimą, 
užsigulė  ant  postamento  viršaus,  ir  po  kelių  nevikrių  mėginimų 
jam  pasisekė  užmesti  dešinį  kelį  ant  viršaus,  kiek  atsikvėpęs  jis 
vėl  pasispyrė  ir  kita  koja  ir,  įsikirtęs  į  atbrailą  kitoje  postamento 
pusėje  -  net  du  kartus  vos  nenuslydo  nuo  viršaus,  -  galų  gale 
pašėlusiai  sunkiai  užsiropštė  ant  jo.  Jam  vis  dar  smarkiai  svaigo 
galva,  o  visą  aikštę  pirmomis  akimirkomis  buvo  apsiaupusi  nė 
nežinia  kokia  akyse  sutavaravusi  banguojanti  juodymė  -  tai  vis 
nuo  pastangų,  kurių  prireikė  užsiropšti  ant  tokio  savito  paaukš¬ 
tinimo,  ir  buvo  labai  abejotina,  ar  jis  išvis  išsilaikys  ant  kojų... 
paskui  vaizdas  lyg  ir  paryškėjo...  pasimatė  dviguba  pusračiu 
sustatyta  kareivių  užtvara...  o  jiems  už  nugarų,  iš  šono  kairėje, 
tarp  Janošo  Karačonio  gatvės  ir  sudegintos  koplyčios  -  keletas 
visureigių  ir  keturi  ar  penki  brezentu  aptraukti  sunkvežimiai...  ir 


tik  paskui  išniro  iš  neaiškumo  nė  žodžio  nepratarianti  ir  nė  ne- 
krustelėjanti  minia  -  vyrai  prisispaudę  vienas  prie  kito,  užmetę 
plaštakas  ant  pakaušio.  Na,  taip,  bet  kuris  kitas  žmogus  būtų 
vargu  ar  įstengęs  iš  tokio  nuotolio  ir  iš  tokio  aukštų  kailinių  kepu¬ 
rių  ir  kaimietiškų  skrybėlių  tankumyno  išskirti  vienintelį  ieškomą¬ 
jį,  o  štai  Estera  nė  akimirką  nesuabejojo  -  jo  akis  būtų  nesuklydusi, 
jei  tenai  būtų  buvęs  jo  bičiulis,  juk  dabar  jis  būtų  radęs  ir  adatą 
šieno  kupetoje,  žinoma,  jei  toji  adata  būtų  Valuška,  bet  juk...  ne¬ 
buvo  ko  ieškoti  šitoje  kupetoje,  nes  jau  įnikęs  žvalgyti  minią  pats 
pajuto:  tikrai  nėra  ten  „bešeimininkio  turto",  o  galva  jam  pašėlo 
svaigti  kaip  tik  po  kariškio  atsakymo,  bet  pati  paskutinė  frazė 
pribloškė  jį  tik  dabar,  užtat  jis  neįstengė  daryti  nieko  kito,  tik 
stirksojo  ir  spoksojo  į  tuos  žmones,  nors  ir  puikiai  suprasdamas, 
kad  tai  visai  tuščias  reikalas.  Norėjo  kiek  pakrutėti,  norėjo  nusi- 
ropšti  nuo  postamento  ir  tuo  pat  metu  labai  bijojo  nuo  jo  nusi- 
rangyti,  tačiau  likti  užsilipus  ir  žvalgytis  po  vieną  tą  absoliučiai 
jo  nedominančią  minią,  nes  tenai  nėra  Valuškos,  buvo  dar  pras¬ 
čiau,  negu  trauktis  iš  čionai  -  tarsi  susigrumti  su  tuo,  kieno  galybės 
jis  jau  negalėtų  nurungti;  grumtynės  jame  -  eiti  šalin  ar  pasilikti  - 
truko  ištisas  minutes:  tik  pakruta  jis  -  kažin  kas  tuoj  ir  šnibžda: 
„niekur  neik!",  o  pasilieka  -  vėl  nežinia  kas  ūmai  įsako:  „eik!",  ir 
tik  tuomet  susivokė,  kad  jau  vargais  negalais  apsisprendė,  kai 
pats  pajuto  -  jau...  eina,  ir  buvo  nusigavęs  ar  dvidešimt  žingsnių 
nuo  paminklą  praradusio  postamento.  Jis  jau  visai  neįstengė  nu¬ 
manyti,  kokią  kryptį  pasirinkti  po  viso  to,  kitaip  sakant,  kur  rei¬ 
kėtų  eiti,  bet  nė  kiek  neabejojo:  pasirinktų  visai  kitą  kryptį  -  dabar 
jau  ji  irgi  vestų  prie  Valuškos,  galėtų  tik  tiek  padaryti,  bent  jau 
jam  taip  atrodė,  ir  vėl,  kaip  ir  anksčiau,  nesidairyti  nei  į  dešinę, 
nei  į  kairę,  tik  žiūrėti  sau  po  kojų,  bet  nereikėtų  ir  to  daryti,  pakė¬ 
lė  jisai  galvą,  mat  jei  reikia  ką  nors  aptikti,  tai  toks  būdas  -  eiti 
nemačiomis  -  dabar  jau  niekaip  ir  nė  už  ką  negelbės;  reikia  vis¬ 
kam  pasirengti,  drąsino  jis  pats  save,  toks  nuolatinis  atidėlioji¬ 
mas  žalingesnis  ir  už  patiklumą,  o  svarbiausia,  pripažino  jis,  ir 
sunkiai  suprantamas,  bet  netrukus  jo  nusistatymas  mikliai  išga¬ 
ravo,  kai  prasmukęs  tarp  visureigių  ir  sunkvežimių,  priešais 


aikštę,  kaip  ir  buvo  ketinęs,  tik  prabėgomis  žvilgtelėjo  į  Janošo 
Karačonio  gatvę  ir  ten  išvydo  žmonių  minią.  Gatvės  pradžioje 
prie  sulaužytų  Valnerio  vyriškų  drabužių  siuvyklos  vartų  dau¬ 
gybė  striukių,  švarkų  ir  kelnių  buvo  užvertę  ir  šaligatvį,  ir  va¬ 
žiuojamąją  gatvės  dalį,  o  už  kelių  namų  stulpavosi  trisdešimt  ar 
keturiasdešimt  žmogystų,  susirinkusių  tikriausiai  iš  viso  kvarta¬ 
lo  tarpuvarčių,  jie  tarsi  buvo  kažin  ką  apsupę,  bet  ką,  iš  taip  toli 
nebuvo  matyti,  bet,  šiaip  ar  taip,  ten  kažin  kas  dėjosi,  ir  štai  anks¬ 
tesnis  jo  nusistatymas  laikytis  drausmės,  kad  ir  kas  nutiktų,  išga¬ 
ravo  per  akimirką,  dabar  tarsi  būtų  nelikę  jame  jokių  stabdžių  - 
klupinėdamas  ir  pasišokuodamas  per  ištaškytų  po  visą  gatvę 
striukių,  švarkų  ir  kelnių  užtūras  jis  leidosi  bėgti  į  tą  pusę  kiek 
tik  turėjo  kvapo,  mat  nė  pats  nesuvokė,  kad  viduje  kažin  kas  su¬ 
kliko,  bet  niekas  kitas  taip  ir  neįstengė  išgirsti  to  klyksmo,  ir  kuo 
daugiau  metrų  jis  nuskuodė,  tuo  padėtis,  atrodė,  darėsi  beviltiš- 
kesnė:  tie  visi  ten  sustoję  nė  nemanė  tuojau  trauktis  į  šalį  arba 
bent  jau  prasiskirti  ir  padaryti  vietos  atskubančiam  prie  jų  vyrui. 
O  kai  jau  buvo  kone  prie  pat  lyg  ir  nepralaužiamos  atsitiktinės 
užtūros,  neaukštas  tuktelėjęs  vyras  su  gydytojo  sakvojažu  ne¬ 
lauktai  prasibrovė  pro  pačią  žmonių  tankmę  ir  puolė  prie  jo,  čiupo 
Esterą  už  rankos,  sustabdė  jį  ir  iškart  pasivedėjo  į  šalį  kuo  toliau 
nuo  žioplių  minios,  dar  parodė  galva  į  kitą  pusę  šitaip  duodamas 
ženklą,  kad  norėtų  šį  tą  pasakyti.  Tai  buvo  daktaras  Provaznikas, 
bet  toks  staigus  jo  pasirodymas  tikrai  nė  kiek  nenustebino  Esteros, 
nors  šitoks  visai  netikėtas  manevras  ir  užklupo  jį  nepasirengusį, 
o  nenustebino  ne  dėl  tos  paprastos  priežasties,  kad  gydytojas  gy¬ 
veno  netoliese,  be  to,  daktaras  klaikiai  ir  nedviprasmiškai  sutvir¬ 
tino  kraupią  jo  nuojautą,  ką  jam  bus  lemta  čionai  pamatyti,  taigi 
dar  sutvirtino  ir  sutapatino  su  jo  įsivaizdavimu  -  juk  nereikia  nė 
aiškinti,  kodėl  čia  būta  ir  gydytojo:  jis  ir  neturi  daryti  nieko  kito, 
tik  prisišliejęs  prie  kareivių  vaikščioti  gatvėmis  ir  atskirti  sužeis¬ 
tuosius  nuo  kitų,  tos  pačios  Haremės  įvardytų  kaip  aukos.  „Ži¬ 
note,  -  palingavo  galvą  Provaznikas,  kai  pamanė,  kad  jau  bus 
pakankamai  toli  nuėję,  ten  stabtelėjo  ir,  vis  dar  nepaleisdamas 
Esteros  rankos,  atsigręžė  į  jį,  -  ...tikrai  nepatarčiau  žiūrėti...  Toks 


reginys  tikrai  ne  jums,  patikėkite..."  -  nusakė  visa  tai  daktaras 
kaip  objektyvus  tokio  reikalo  ekspertas:  juk  jam  buvo  visai  aišku, 
kad  šitokios  apžiūros  padaro  itin  isteriškus  tuos,  kurie  visai  nie¬ 
ko  neišmano,  o  Estera  tikrai  nieko  neišmano,  tai  jisai  sakantis 
vien  tik  iš  patyrimo,  tad  ir  geranoriškas  perspėjimas,  nepaisant 
kilniausių  ketinimų,  dažniausiai  darantis  absoliučiai  priešingą 
poveikį.  Taip,  beje,  nutiko  ir  šį  kartą:  turėjęs  atbaidyti  Esterą  per¬ 
spėjimas  tikrai  neprivertė  jo  atsisakyti  ketinimų,  dar  prasčiau  - 
po  šitų  poros  frazių  iš  jo  tarsi  išgaravo  nusiteikimas,  bent  kiek 
panašus  į  savitvardą,  Estera  šokosi  ištrūkti  iš  daktaro  gniaužtų, 
kad  galėtų  tučtuojau  tą  vietą  apstojusių  žmonių  sieną,  jei  pri¬ 
reiks,  pralaužti  šiurkščia  jėga,  bet  ir  Provaznikas  nebuvo  nusitei¬ 
kęs  taip  lengvai  pasiduoti  ir  vis  tiek  mėgino  jį  sulaikyti,  Estera 
irgi  griebėsi  dar  kelių  bejėgiškų  mėginimų,  bet  grumtynės  pa¬ 
prasčiausiai  išvargino,  tai  jis  ir  liovėsi  laužtis  iš  Provazniko 
gniaužtų,  nuleido  galvą  ir  paklausė:  „Tai  kas  gi  tenai  nutiko?"  - 
„Dar  negalėčiau  pasakyti  nieko  tikro,  -  kiek  pasvarstęs  atsakė 
paniuręs  daktaras,  -  bet  greičiausiai...  pasmaugė,  bent  jau  taip 
rodo  visi  išoriniai  pažeidimų  požymiai.  Greičiausiai,  -  pagaliau 
paleido  jis  kiek  apsiraminusį  pacientą  ir  piktai  skėstelėjo  ranko¬ 
mis,  -  žmogus  pateko  į  bėdą  ir  šaukė,  o  žudikai  neįstengė  jo  nie¬ 
kaip  kitaip  nutildyti."  Estera  jau  negirdėjo  paskutiniųjų  daktaro 
žodžių,  vėl  jis  leidosi  prie  žioplių  minios,  o  Provaznikas  irgi  jau¬ 
tė  pasitenkinimą  -  štai  žmogus  bent  kiek  apsiramino,  tad  šįkart 
jau  nepastojo  jam  kelio,  tik  numojo  ranka  ir  pasileido  iš  paskos, 
mat  Estera  gal  ir  visai  neapsiramino,  bet  tikrai  jau  nebuvo  toks 
kaip  ankstėlesnis  ir  nelėkė  kaip  akis  išsvilęs,  o  priėjęs  prie  minios 
nestumdė  žmonių  į  šalis,  tik  patapšnojo  vienam  kitam  per  petį, 
kad  praleistų  ir  jį,  ir  iš  paskos  einantį  daktarą.  Žmonės  atsigręžė, 
nužvelgė  jį,  netarę  nė  žodžio  traukėsi  iš  kelio,  dėl  to  itin  glau¬ 
džiai  sustojusių  žmonių  rate  tuojau  pasidarė  tarpas;  juo  perėjo 
iki  galo  -  tarpas  vėl  užsitvėrė  jiems  už  nugarų  ir  apsupties  ratas 
suspaudė  juos  tarsi  spąstai,  iš  kurių  jau  nepasiseks  ištrūkti:  turė¬ 
jo  žiūrėti  į  aukštielninką  ant  žemės  tįsantį  kūną  išskėstomis  ran¬ 
komis,  išžiota  burna  ir  išsprogusiomis  akimis,  su  nuo  šaligatvio 


krašto  ant  gatvės  nuleista  galva,  ir  reikėjo  ištverti  tą  siaubą  va¬ 
rantį  nejudrių  akių  žvilgsnį,  kuris  dabar  jau  negalėjo  pasakyti, 
kas  taip  sumaitojo  tą  kūną,  jis  jau  negalėjo  prabilti,  nebent  tik 
klausytis;  o  sustingusiame,  lyg  akmeniniame  Esteros  veide  irgi 
nebeatsispindėjo  tai,  kas  jį  labiau  stulbina:  ar  reginys,  rodantis, 
kaip  šiurpiai  ką  nors  „amžiams  paliko  gyvybė",  ar  kad  -  šią  aki¬ 
mirką  čia  tįsantis  kūnas  buvo,  galima  sakyti,  daugiau  negu  pažįs¬ 
tamas!  -  jis  nerado  čia  to,  kurio  ieškojo.  Lavonas  buvo  be  palto,  jį 
pridengė  tik  flanelinis  chalatas  ir  susisukęs  tamsiai  žalias  megz¬ 
tinis,  ir  tikrai  niekas  negalėjo  pasakyti,  kiek  laiko  jis  taip  tįso,  tad 
rodėsi  labai  tikėtina,  kad  jis  arba  tuojau  visai  sušals,  arba  jau  yra 
sušalęs,  bet  šitokius  dalykus  gali  nustatyti  tik  žmogus,  turintis 
daktaro  Provazniko  kompetenciją,  o  pats  daktaras,  aplenkęs  Es¬ 
terą,  tuojau  ėmėsi  nutraukto  tyrimo,  tarsi  jam  nebūtų  nieko  svar¬ 
besnio  už  tokį  dalyką:  ar  išvis  pasiseks  nuvežti  lavoną,  o  minia  - 
žmonės  šnibždėjosi  tarpusavy,  ar  nenuluš  koja,  ranka  ar  kaklas, 
kai  jį  pakels,  -  dar  glaudžiau  susitelkdami  apie  lavoną  ir  visi 
kaip  vienas  sekdami  net  ir  menkiausią  daktaro  judesį.  Vidury 
pasidarė  visai  ankšta,  ten  liko  dar  mažiau  vietos,  negu  buvo  iki 
šiolei,  užtat  šalia  aukos  sustoję  kareiviai  -  jie  mėgino  žūtbūt  pra¬ 
kalbinti  neįstengiančią  nė  žodžio  pratarti  moterį  -  jau  neuždavė 
daugiau  klausimų,  tik  griežtai  pareikalavo,  kad  smalsuoliai 
trauktųsi  atgalios,  nes  „antraip  turėsime  visus  išvaikyti",  o  žmo¬ 
nės  labai  sunkiai  pakluso  tokiam  reikalavimui,  jie  irgi  liovėsi  už¬ 
sirašinėti  į  nosinaitę  įsikniaubusios  liudytojos  nuolat  raudoje 
skandinamus  atsakymus  ir  sužiuro  į  Provazniką,  mėginantį  at¬ 
sargiai  pajudinti  aukos  apatinį  žandikaulį,  o  paskui  dar  abi  ran¬ 
kas  ir  kojas.  Estera  matė  viską,  bet  nieko  nejautė,  tik  sukiojosi  į 
šalis  -  stengėsi  kaip  nors  nusukti  žvilgsnį  nuo  to  šiurpą  varančio 
veido,  tačiau  nuo  tokio  stingdančio  širdį  reginio  -  jį  sukėlė  mir¬ 
ties  vaizdas  -  jis  išsisuko  tik  tada,  kai  apie  lavoną  trypčiojantis 
daktaras  atsistojo  priešais  ir  užstojo  nuo  jo  tą  siaubą;  nuo  to  mo¬ 
mento  jam  nerūpėjo  niekas  kitas,  tik  Provaznikas,  pats  jis  tarsi 
prisirakino  grandinėmis  prie  daktaro,  kad  jo  žvilgsnis  neuž¬ 
klystų  nė  akimirkos  prie  to  vaizdo;  jis  puikiai  suprato,  kad  šitas 


atsitiktinai  pasirodęs  oficialus  asmuo,  kurio  misija  -  konstatuoti 
mirtį,  dar  visai  neseniai  jį  suklaidino,  o  ne  jo  nesuprato,  bet  štai 
dabar  padėjo  jam  prasilenkti  su  lavonu,  tad  pritūpusiam  dakta¬ 
rui,  negalinčiam  atitrūkti  nuo  jau  pradėto  tyrimo,  Estera  atsistojo 
už  nugaros  ir  itin  garsiai  paklausė:  „O  kaip  Valuška?  Daktare, 
gal  pasakysite,  ar  Valušką  jau  rado?"  Esterai  ištarus  tą  pavardę 
šnabždesiai  išsyk  nuščiuvo,  o  moteris  pašiurpusi  sužiuro  į  karei¬ 
vius;  kareiviai  susižvalgė  vienas  su  kitu,  tarsi  būtų  tik  to  ir  laukę, 
o  tuo  metu  daktaras,  nepakeldamas  akių  į  Esterą,  ženklais  paro¬ 
dė,  kad  to  klausti  nereikėtų  (ir  dar  pašnibždomis  įspėjo:  „Kiek 
esu  girdėjęs,  būtų  geriau  apie  tai  patylėti...")/  vienas  kareivis  čiu¬ 
po  popieriaus  lapą  ir  braukė  pirštu  per  eilutes  iš  viršaus  į  apačią, 
paskui  dūrė  pirštu  į  vieną  vietą  ir  parodė  ją  savo  bendrui,  tas  irgi 
įdėmiai  pasižiūrėjo  į  tą  vietą  ir  griausmingu  balsu  paklausė:  „Ja- 
nošas  Valuška?"  Taip,  atsisuko  į  kareivius  Estera,  tas  pats,  „vie¬ 
nintelis  jis",  tuomet  abu  kareiviai  paragino  jį  papasakoti  viską, 
ką  žino  apie  „minėtą  asmenį",  absoliučiai  viską,  o  Esterai  dabar 
jau  aiškiai  pasirodė,  kad  Provaznikui  girdint  jie  negalės  taip  sau 
imti  ir  jam  neatsakyti,  tad  jis  kreipėsi  į  kareivius  („Norėčiau  suži¬ 
noti,  ar  jis  dar  gyvas")  ir  iškart  rėžė  ginamąją  kalbą  su  itin  painiais 
išvedžiojimais,  tačiau  ilgai  neištempė.  Veikiai  buvo  parodyta  jam 
nutilti  ir  dar  pasakyta,  kad,  viena  vertus,  čia  tik  jie  užduoda  klau¬ 
simus,  o  antra  vertus,  jų  nė  kiek  nedomina  „nė  nežinia  kokie  ten 
angelai,  laiškininko  apsiaustai  ir  valgio  nešmenės",  o  jei  kartais 
jis  būtų  sumanęs  nukreipti  valdžios  atstovų  dėmesį  nuo  svar¬ 
biausių  dalykų,  „tai  tokia  sujaukta  kalba  jau  nieko  neišgelbės", 
dar  sakė  kareiviai,  jiems  rūpi,  kur  Valuška  galėtų  ką  veikti,  bet 
Estera  visai  nesuprato,  ką  jie  norėję  pasakyti,  ir  iš  karto  atrėžė, 
kad  jie  galintys  būti  visai  ramūs:  geriausia  tam  žmogui  vieta  -  tai 
jo  namai,  ir  norėdamas  geresnės  nesurasi,  po  tokių  žodžių  karei¬ 
viai  visai  neteko  kantrybės  ir  piktai  susižvalgė,  tuomet  Estera 
irgi  turėjęs  suprasti,  kad  toks  jo  atsakymas  tikrai  nei  į  tvorą,  nei  į 
mietą.  Nemanykite,  pareiškė  tuomet  Estera,  jo  paties  požiūris 
yra  labai  panašus  į  jų  požiūrį,  taip  manantis  ir  jis  pats,  ir  reikia 
didžiausio  apdairumo,  kad  rastųsi  visiems  palankus  sprendi- 


mas,  jie  tikrai  galintys  juo  pasikliauti,  jie  irgi  turėtų  suprasti,  kad 
jam  irgi  reikia  galų  gale  žinoti  visą  teisybę  apie  Valušką,  bet  jam 
atrodo,  kad  tai  jie  vengiantys  kalbėti  apie  visa  tai  -  apie  patį  svar¬ 
bųjį  dalyką,  o  juk  kalbėti  apie  tai  esanti  jų  pareiga,  tad  jie  irgi 
neturėtų  stebėtis,  jei  jis  pareikš:  kol  negausiąs  vienareikšmiško 
atsakymo,  tolei  neatsakysiąs  nė  į  vieną  jų  klausimą.  Kareiviai 
nieko  neatsakė,  jie  vėl  susižvalgė,  paskui  vienas  jų  numojo  ranka 
ir  pasakė:  „Gerai,  aš  pabūsiu",  o  jo  bendras  tik  tiek  tepasakęs: 
„Tai  eisime,  garbusis  pone!",  kareivis  čiupo  Esterą  už  rankos, 
prastume  pro  žmonių  apsuptyje  atsiradusį  tarpą  ir  išvedė  pro 
pašiurpusius  spoksančius  į  juos  veidus.  Estera  nesispyriojo,  jam 
rodėsi  -  tokia  nelaukta  permaina  ištiko  dėl  to,  kad  jie  įsiklausė  į 
jo  reikalavimą  ir  priėmė  jo  ultimatumą,  nieko  nepakeitė  ir  tai, 
kad  su  juo  buvo  brutaliai  elgiamasi;  jis  nė  nepamanė,  kad  šitaip 
elgiamasi  nebent  tik  su  belaisviais,  taip  jau  nuėjo  ar  trisdešimt 
žingsnių,  kareivis  buvo  jam  už  nugaros,  jis  ėjo  priekyje,  tada  ka¬ 
reivis  riktelėjo:  „sukti  kairėn!",  tai  reikėjo  pasukti  iš  Janošo  Kara- 
čonio  gatvės  prie  kanalo,  beje,  Estera  visai  nenumanė,  kur  baigsis 
šita  jo  kelionė,  bet  jis  pakluso  įsakymui,  nes  pamanė,  kad  toje 
vietoje,  į  kurią  jį  nuves,  „tenai  tai  jau  viskas  paaiškės".  Buvo  pa¬ 
manęs,  kad  viską  išsiaiškins  dar  kareivio  varomas,  bet  kai  priėjo 
kanalo  krantą  ir  vėl  niekaip  neįstengė  susilaikyti  nepaklausęs 
(„Pasakykite  bent  jau  tiek,  ar  jis  gyvas!.."),  jo  palydovas  itin 
šiukščiai  jį  nutildė,  tad  derėjo  susiprasti:  bus  geriau,  jei  nemėgins 
nieko  klausinėti;  tylomis  ėjo  tolyn  nurodyta  kryptimi,  paskui, 
gavęs  naują  nurodymą,  perėjo  kanalą  Geležiniu  tiltu,  ir  jau  nu¬ 
jautė,  kai  kitoje  kanalo  pusėje  įsuko  į  siaurą  gatvelę,  kad  kelionės 
tikslas  -  bent  jau  kol  kas  -  turėtų  būti  Didžioji  gatvė.  Tik  niekaip 
neįstengė  nuspėti,  kur  suks  iš  ten  -  juk  prasidėjus  šitai  nepapras¬ 
tajai  padėčiai  bet  kuri  valdiška  įstaiga  galėjusi  būti  paversta  areš¬ 
tine  ar  lavonine,  be  to,  tokie  tušti  spėliojimai  davė  viso  labo  tik 
tiek,  kad  jį  vėl  pašėlo  kamuoti  ankstesnis  košmaras,  tik  jo  vieta 
šį  kartą  buvo  ne  koks  nors  „namo  pamatas"  ar  „sulamdyti  daik¬ 
tai",  bet  nė  nežinia  kokia  laikina  lavoninė.  Jie  atsidūrė  Didžiojo¬ 
je  gatvėje,  kaip  kad  jis  ir  buvo  numatęs,  ir  tada  pamanė,  kad  bus 


geriausia,  jei  jis  išvis  mes  į  šalį  visokias  spėliones  ir  verčiau  jau 
sutelks  visas  galias,  kad  pagaliau  atsipurtytų  to  reginio  ir  deramai 
surikiuotų  mintis,  niekaip  neatsiplėšiančias  nuo  to  niekaip  jo  ne¬ 
paliekančio  košmaro:  jis  nustatys,  kas  iki  šiolei  yra  buvę  iš  tikrų¬ 
jų,  kurie  jo  ligšioliniai  įspūdžiai  paremti  faktais,  ir  juos  atskirs 
nuo  tų,  kuriuos  pašnibždėjo  tik  miglota  nuojauta,  pasvers  kiekvie¬ 
ną  žodį  ir  žvilgsnį  -  o  galgi  jo  dėmesys  nuleido  nemačiomis  ką 
nors,  net  ir  menkiausią  virptelėjimą;  Estera  pamėgino  prisiminti 
kiekvieną  smulkmeną,  prisiminti  viską,  kad  tik  galėtų  paneigti 
savo  nelaimę  pranašaujančias  nuojautas,  ir  iš  Haremės,  Provaz- 
niko  bei  kareivių  žodžių  galėtų  daryti  išvadą:  Valušką  laiko  su¬ 
imtą,  jis,  įsibauginęs  ir  sveikas  sveikutėlis,  sėdi  kur  nors  ir  laukia, 
kol  galų  gale  jį  išvaduos,  ir  nesupranta,  kas  čia  dedasi.  Bet  tik 
vienos  Haremės  pasakojimas  dar  teikė  vilčių,  kad  jam  šiaip  ar 
taip  turėtų  pasisekti  atgauti  savo  bičiulį  sveiką  ir  gyvą,  tad  jis 
turėjo  veikiai  suprasti,  kad  visos  tos  kalbos  ir  visokiausios  smul¬ 
kmenos  arba  tik  stumia  jį  į  beviltiškiausią  netikrumą,  arba  -  vėl 
prisiminė  tysantį  ant  šaligatvio  lavoną  -  paprastų  paprasčiausiai 
šluote  nušluoja  visas  tokias  viltis;  aplenkę  vandens  reikalų  kon¬ 
torą,  jie  pasuko  Rotušės  gatve,  ir  jis  panoro  „įvesti  tvarką",  kad 
tik  vėl  neįsipainiotų  į  tokias  rizikingas  mintis,  nors  ir  stengėsi 
žūtbūt  nuo  jų  atsiplėšti  -  dabar  jam  nenyko  iš  akių  tokią  didelę 
svarbą  turintis  lavonas.  Būtinai  reikėjo  nustatyti  jo  tapatybę  ir 
padaryti  tai  ne  vieną  kartą,  paprasčiau  sakant,  reikėjo  pagaliau 
išdrįsti  pasakyti  sau  pačiam,  kieno  tasai  lavonas,  mat  Janošo  Ka- 
račonio  gatvėje  -  patyrus  gėdingą  palengvėjimą  -  tai  buvo  pa¬ 
prasčiausias  mirties  vaizdas,  o  jau  čia  -  kai  mintys  krypo  anaiptol 
ne  nusiraminimo  linkme  -  jį  pribloškė  ta  pati  auka:  pribloškė  ir 
įbaugino  -  juk  tas,  kas  tą  moterį  nužudė,  bent  jau  dabar  jam  taip 
atrodė,  tikrai  nesupainiojo,  tai  neabejotina,  savo  tikslo  ir  tarsi  pa¬ 
teikė  išankstinį  vaizdą  to,  kas  laukia  jų  kelionės  pabaigoje,  tad 
visam  tam  reikia  pasirengti.  Žiaurus  tą  moterį  ištikęs  smūgis 
buvo  pernelyg  arti  Valuškos,  Estera  neįstengė  atskleisti  apčiuo- 
piamesnės  viso  to  priežasties,  bet  jautė,  kad  dėl  tokio  artumo  vieno 
jų  lemtis  išpranašavo  antrojo  lemtį,  ir  dabar  jau  niekaip  neįstengė 


nepamatyti  to  fakto,  kad  tai,  kas  buvo  nukarę  nuo  šaligatvio  krašto 
ant  gatvės  važiuojamosios  dalies,  buvo  ne  kas  kita,  o  Pflaumnės 
galva,  ir  dabar  jau  nebeliko  išsigelbėjimo:  šitame  brutaliai  nužu¬ 
dytame  sustingusiame  kūne  jis  visą  laiką  įsivaizdavo  ir  jos  sūnų. 
Estera  niekaip  neįstengė  paaiškinti,  ko  čia  nakties  metu  ieškojusi 
ta  moteris,  ir  būtent  ji,  Pflaumnė,  o  juk  ji,  viena  vertus,  priešingai 
nei  jis,  veikiausiai  žinojusi,  kas  čia  dedasi,  ir,  antra  vertus,  juk  ji  - 
nors  jos  ir  nepažinojo  iš  arčiau  -  jis  nė  kiek  neabejojo,  kad  ji,  pa¬ 
našiai  kaip  ir  kitos  miesto  moterys,  vargu  ar  galėjusi  išeiti  iš 
namų,  kai  gatvėse  užgeso  šviesos;  Esterai  buvo  nesuvokiamos  ir 
kitos  prielaidos,  juk,  taip  imsi  ar  kitaip,  sakykim,  jei  jau  būtų  įsi¬ 
laužę  į  jos  namus,  tai  būtinai  būtų  turėję  atsitempti  ją  čionai,  tai 
buvo  ir  visai  nesuprantama,  ir  pernelyg  mįslinga,  bet  juk  ryšys 
tarp  motinos  ir  sūnaus  turėtų  būti  savaime  suprantamas.  Žino¬ 
ma,  niekas  negalėjo  patvirtinti,  kad  tai  tikras  dalykas,  bet  jis  ir 
nepamanė,  kad  kas  nors  galėtų  patvirtinti  tokius  dalykus,  tai 
pašnabždėjo  jam  tik  nuojauta,  ir  jis  neįstengė  priešintis  nuojautai 
ir  veltui  tik  mėgino  apsimesti,  kad  nieko  nenutiko:  mėginimas 
išsivaduoti  iš  šito  kamuojančio  netikrumo  visiškai  pasisekė  tik 
tame  pačiame  apstulbusiame  prote,  o  galimybių  gvildenimas 
vedė  prie  visų  galimybių  sunaikinimo.  Jis  nebesitikėjo  palankios 
baigties  ir  per  tuos  kelis  likusius  nueiti  metrus  jau  nieko  nesitikė¬ 
jo,  šįkart  buvo  su  viskuo  susitaikęs  ir  nė  nemėgino  daryti  kokių 
nors  isteriškų  pareiškimų,  o  kai  kareivis  vėl  sukomandavo:  „De¬ 
šinėn!",  Estera  nukabinęs  nosį  klusniai  pasuko  prie  rotušės  var¬ 
tų;  ties  laiptais  prisišliejo  dar  vienas  ginkluotas  vyras,  jie  užkopė 
į  antrą  aukštą,  ir  tenai  Estera  kareivių  ir  vietinių  apsuptas  laukė 
prie  durų,  jo  sargas  įėjo  vidun,  bet  mikliai  grįžęs  įvedė  Esterą  į 
didžiąją  salę  ir  pasodino  prie  durų  šalia  kitų  keturių  vyrų.  Estera 
klusniai  atsisėdo  ant  nurodytos  kėdės,  o  padaręs  savo  darbą  jo 
sargas  atidavė  pagarbą  ir  išėjo;  tačiau  apsidairyti  jis  neįstengė  - 
nepakėlė  galvos  ir  nė  negalėjo  jos  pakelti,  nes  vėl  jį  apėmė  toks 
pat  sekinantis  negerumas,  kaip  ir  vakar  po  pietų  išėjus  į  lauką,  į 
spiginantį  šaltį,  bet  dabar  veikiausiai  taip  nutiko  dėl  palyginti  šil¬ 
to  oro,  nors  jis  iš  tikrųjų  tebuvo  tik  drungnas,  o  gal  jo  organizmas 


priešinosi  dėl  prievarta  primesto  ėjimo:  atsisėdus  pagaliau  jis 
ėmėsi  -  bent  jau  šitaip  -  reikšti  protestą.  Tik  per  keliolika  minu¬ 
čių  pamažu  praėjo  silpnumas  ir  galvos  svaigimas,  ir  Esterai  pasi¬ 
sekė  vėl  atgauti  jėgas,  o  tuomet  jau  užteko  poros  žvilgsnių,  ir  jis 
visai  atsitokėjo  ir  suprato:  jį  atvedė  ne  ten,  kur  buvo  tikėjęsis,  tad 
nederėtų  nė  laukti  to,  ko  manė  sulauksiąs,  užtat  visos  jo  viltys  ir 
nusivylimai,  visi  svarstymai  ir  spėliojimai  pasirodė  esantys 
bergždi  arba  bent  jau  skuboti,  nes  tai  nebuvo  nei  areštinė,  nei 
lavoninė,  čia  jis  tikrai  nesulauks  jokio  atsakymo,  o  veikiau  vien 
tik  klausimų,  tad  kokia  prasmė  dar  kalbėti  apie  ką  nors  ar  čionai 
būti,  juk,  apsidairė  Estera,  niekur  nebuvo  Valuškos  -  nei  mirusio, 
nei  gyvo.  Sunkios  užuolaidos,  užtrauktos  ant  milžiniškų  į  gatvę 
atgręžtų  langų,  buvo  kitoje  pusėje,  tad  prieblandoje  skęstanti 
salė  buvo  tarsi  nematoma  linija  padalyta  į  dvi  lygias  dalis:  šitoje 
pusėje  -  čia  Estera  sėdėjo  prie  sienos  su  kitais  keturiais  vyrais  - 
vidury  stovėjo  vyras  smarkiai  sudaužytu  veidu,  jis  buvo  su  vati¬ 
nuku,  o  jo  batai  buvo  su  auliukais,  per  žingsnį  nuo  jo  buvo  atsi¬ 
stojęs  jaunas  kareivis,  jis  buvo  sunėręs  rankas  už  nugaros  (Estera 
neturėjo  nuovokos  apie  karinius  laipsnius,  tai  greičiausiai  buvo 
karininkas),  o  už  jų,  užpakaly,  kampe,  jis  aptiko  ne  ką  kitą,  o 
savo  žmoną  -  ji  demonstratyviai  nežiūrėjo,  kas  čia  dedasi,  tik 
įdėmiai  žvalgėsi  po  atskirtąją  salės  dalį:  tai  jos  tamsioje  prieblan¬ 
doje  -  bent  jau  taip  atrodė  žiūrint  iš  tos  vietos  -  buvo  tik  nugara 
į  juos  atgręžtas  krėslas  su  aukštu  atlošu,  puoštas  medžio  raiži¬ 
niais,  kiek  tik  Estera  atsimena,  tas  krėslas  visuomet  demonstra¬ 
vo  rotušės  pirmininko  didybę,  be  to  krėslo,  -  gal  ir  taip  -  nieko 
tenai  daugiau  nebuvo.  Ten,  kur  jie  buvo  susėdę  vienoje  eilėje  ša¬ 
lia  vienas  kito,  prie  pat  Esteros  iš  kairės  stulbinamai  įsipenėjęs, 
tiesiog  šiurpinamai  nutukęs  vyras  kvėpavo  šniokšdamas  ir,  tarsi 
norėdamas  dar  daugiau  komplikuoti  tokį  sunkų  savo  kvėpavi¬ 
mą,  kartais  patraukdavo  kvapų  cigarą,  o  po  to  visada  jį  ištinkančio 
šiurpulingo  kosulio  vis  žvalgydavosi,  ar  čia  nėra  kur  peleninės, 
bet  jos  niekur  nebuvo,  tai  galiausiai  visuomet  nukrėsdavo  pele¬ 
nus  ant  kilimo;  kiti  trys,  susėdę  Esterai  iš  dešinės,  suirzę  malėsi 
savo  vietose,  o  kai  Estera  juos  atpažinęs  patyliukais  pasisveikino. 


jie  atsakė  jam  tik  santūriu,  vos  pastebimu  linktelėjimu  -  tarsi  ne 
jie  patys  dar  vakar  prie  kojinių  fabriko  prašmatnaus  ponų  klubo 
durų  vos  neįniršo,  kai  jis  pernelyg  greitai  su  jais  atsisveikino;  o 
štai  dabar  suko  galvas  į  šalį  ir  žvilgsnius  kreipė  tai  į  Estemę,  tai  į 
karininką,  tai  į  prieblandą  kitoje  salės  pusėje,  vis  žvalgėsi  ir  kart¬ 
karčiais  pašnibždomis  ginčijosi,  kuris  jų  turėtų  padėti  -  kaip  kad 
pareiškė  ponas  Volentas  -  „šitam  įžūliam,  akiplėšiškam  nusikal¬ 
tėliui  palaužti  jo  pasipūtimą",  kai  tik  „ponas  leitenantas"  paga¬ 
liau  galės  suteikti  jiems  žodį.  Nebuvo  sunku  atspėti,  ką  reiškė 
tas  griežtas  tvarkos  reikalaujantis  sakinys,  o  Esterą  apėmė  niau¬ 
rus  kartėlis  -  taigi  Valuškos  likimas  jau  nulemtas,  užtat  jis  nė 
kiek  nesidomėjo  tuo,  kas  čia  dedasi,  ir,  tik  užmetęs  žvilgsnį  į  tą 
vyrą  aptalžytu  veidu  bei  nekantrumo  neįstengiantį  nuslėpti 
poną,  panašų  į  karininką,  sustojusius  salės  šitos  pusės  vidury, 
galėjo  pasakyti,  kad  akivaizdų  tų  trijų  ponų  nepasitenkinimą 
lėmė  to  vyro  su  vatinuku  „pasipūtimas",  o  tas  nepalaužiamas 
„pasipūtimas"  darė  šitą  kirtimąsi  panašesnį  į  dvikovą,  bet  ne  į 
kvotą  (taip  ir  buvo  iš  tikrųjų),  tad  neatrodė,  kad  čia  susirinkę 
žmonės  veikiai  galės  išreikšti  savo  nepasitenkinimą.  „Ponas  lei¬ 
tenantas"  turėjo  daryti  trumpą  pertraukėlę,  kolei  įvedė  Esterą  ir 
įkurdino  pasienyje,  o  paskui  jis  irgi  ilgokai  tylėjo,  daugmaž  iki 
tolei,  kol  žmogui  praėjo  negerumas  ir  įstengė  sutelkti  dėmesį, 
kariškis  tik  palenkė  prie  pat  jo  trūkčiojantį  savo  veidą,  tačiau 
grėsmingai  spinduliuojančiomis  akimis  įsisiurbė  į  tą  kitą,  tarsi 
kliautųsi  tokiu  ryžtingu,  kiaurai  veriančiu,  plieniniu  žvilgsniu, 
kad  pasiseks  ištrūkti  iš  bejėgiškumo  ir  priversti  tą  kitą  paklusti 
bei  paprasčiausiai  sunaikinti  nepalaužiamą  priešą.  O  tas  antrasis 
nė  nevirptelėjo  ir  žiūrėjo  visą  laiką  į  jį  kaip  žmogus,  kurio  neįma- 
nu  įbauginti  nei  šitaip,  nei  kaip  kitaip,  ir  sudaužytas  jo  veidas, 
apimtas  kažin  kokio  nepalaužiamo  pašaipaus  abejingumo,  ištvė¬ 
rė  karininko  žvilgsnį,  ir  kai  leitenantui  tas  reikalas  įkyrėjo,  jis 
perširdęs  nusisuko  į  kitą  pusę,  o  tas  anas  viso  labo  tik  trumpai 
šyptelėjo,  nes  buvo  matyti  -  dominti  jo  nė  kiek  nedomina,  ką 
daro  priešais  jį  šitas  kareivis  su  žvilgančiais  medaliais  ant  krūti¬ 
nės  ir  šiurpinamai  spinduliuojančiomis  plieninėmis  akimis,  bet 


vis  sunkiau  ištveriantis  savo  pralaimėjimą:  tad  ar  jis  išvis  suvokia, 
kad  to  ano  vis  tiek  nepriveiks,  o  gal  jį  vėl  pasiųs  (kaip  buvo  galima 
spręsti  iš  visų  požymių,  pamanė  Estera,  šitai  jis  pasirenka  ne  pirmą 
kartą)  į  rankas  tiems,  kuriems  ir  iki  šiolei  nepasisekė  to  ano  palauž¬ 
ti  jokiais  talžymais  -  paprasčiau  sakant,  priversti,  kad  jis  duotų  pa¬ 
rodymus,  „palaužti,  -  pasidingojo  dabar  Esterai  pono  Volento 
balsas,  -  šitą  užsispyrusį  tylenį".  Karininkas  žingtelėjo  atatupstas, 
neištvėręs  pratrūko  užriaumodamas  ant  suimtojo:  „Tai  ko  dabar 
nepraveri  snukio?!",  o  tas  irgi  šiurkščiai  atsikirto:  „Aš  jau  savo 
pasakiau.  Prakalbėsiu,  kai  duosite  užtaisytą  pistoletą  ir  penkias 
minutes  palaikysite  tuščiam  kambary..."  ir  gūžtelėjo  pečiais,  tarsi 
parodydamas,  kad  „jis  nė  neketina  derėtis",  tai  tik  tiek  tebuvo  pa¬ 
sakyta,  bet  ir  to  pakako  nuspėti,  kas  čia  galėjo  dėtis  prieš  atvedant 
Esterą,  nes  jau  ir  iš  viso  šito  tuojau  pasimatė,  kad  šios  dvikovos 
esmė  -  žūtbūt  priversti  tą  su  vatinuku  atsakyti  į  klausimus  ir  iš¬ 
traukti  iš  jo  tai,  ko  taip  įtemptai  ir  susidomėję  laukė  pasienyje  susė¬ 
dę  -  nepaisant  jų  pačių  noro  pakalbėti  -  jo  kaimynai  ir  visi  kiti. 
Buvo  norima  iš  to  vyro  kažką  išpešti  apie  tai,  kas  dėjosi  praėjusią 
naktį,  apie  tai,  kodėl,  tai  irgi  labai  tikėtina,  su  tokiu  karišku  negra¬ 
bumu  išrinko  jį  iš  visų  tų  kitų  į  Turgaus  aikštę  suvarytų,  „sukiaulė- 
jusių  žudikų",  buvo  norima  sužinoti  įvairiausių  smulkmenų,  buvo 
norima  sužinoti  -  leitenantas  buvo  neseniai  nusakęs  išankstines 
sąlygas,  jei  tas  kitas  atsakytų  į  pateiktus  klausimus  („O  tai  tuomet 
ir  dvėsk  pats  vienas!")  -  „faktus,  aplinkybes,  tikslius  duomenis", 
kad  galiausiai  jie  turėdami  visa  tai  galėtų  suformuluoti  pagrįstą, 
išsamų  ir  visus  žmones  -  tiek  kariškius,  tiek  ir  civilius  -  nuramin¬ 
siantį  paaiškinimą;  tik  jis,  Estera,  nenorėjo  nė  girdėti  apie  nieką, 
nes,  jo  manymu,  visi  tie  „faktai,  aplinkybės  ir  tikslūs  duomenys" 
net  ir  palankiausiai  viskam  susiklosčius,  o  šiaip  tai  kankynė,  dau¬ 
giau  nieko,  gali  tik  nutolinti  jį  nuo  Valuškos,  bet  negalėtų  nė  kiek 
priartinti,  tad  jis  būtų  mieliausiai  užsikimšęs  ausis,  kai  po  neseniai 
buvusios  ilgos  tylos  šitiems  dviem  susitarus  dėl  garantijų  patenki¬ 
nus  sąlygas  -  prasidėjo  toks  pasikapojantis,  skubrus  dialogas, 
susidedantis  iš  tiesaus  atsakymo  reikalaujančių  klausimų  ir  stul¬ 
binamai  akiplėšiškų,  nežmoniškai  atšiaurių  atsakymų. 


-  Jūsų  pavardė? 

-  Velniam  tau  jos. 

-  Pasakykite  savo  pavardę! 

-  Atsiknisk  nuo  mano  pavardės. 

-  Jūsų  gyvenamoji  vieta? 

-  O  motinos  mergautinės  pavardės  neužsimanysi? 

-  Atsakykite  j  klausimus! 

-  Gal  jau  užteks,  pajace. 

-  Įžeidžiate  ne  mane,  o  teisėtą  valdžią! 

-  Užsipisk  su  savo  teisėta  valdžia. 

-  Tarsi  susitarėme:  atsakysite  į  klausimus.  Taip  ir  toliau 
spyriositės  -  ne  pistoletą  gausite,  o  įsakysiu  išpjauti  jums  lie¬ 
žuvį.  Aš  nejuokauju.  Ir  stovėkite  tiesiai.  Jūsų  atvykimo  į  miestą 
tikslas? 

-  Pramogų  ieškojau.  Labai  patinka  cirkas.  Visuomet  patiko. 

-  Kas  tasai  hercogas? 

-  Nepažįstu  jokio  hercogo.  Išvis  nieko  nepažįstu. 

-  Nemeluokite! 

-  O  kodėl  gi  ne? 

-  Tai  nepadės.  Turėjau  progos  jau  anksčiau  papurtyti  kelis 
tokius  iš  jūsų  padermės. 

-  Juk  tai  visai  kitas  dalykas.  Galime  jau  baigti.  Ar  pistoletą 
duosi  nusisegęs  nuo  diržo? 

-  Ne.  Tai  hercogas  įsakė  jums  paleisti  kulką  sau  į  kaktą,  kai 
nuslopins  maištą? 

-  Hercogas  niekada  ir  niekam  neįsakinėja. 

-  O  tai  kas? 

-  Kas?  Čia  jau  ne  tavo  nosiai. 

-  Atsakykite! 

-  Kuriam  velniui?  Vis  tiek  nieko  nesusigaudysi. 

-  Įspėju:  jums  nepasiseks  išvesti  mane  iš  kantrybės  -  be 
reikalo  stengiatės.  Kada  ir  kur  pirmą  kartą  prisijungėte  prie 
cirko? 

-  Šikau  aš  į  tavo  įspėjimą. 

-  Kada  pirmąkart  pamatėte  hercogą? 


-  Mačiau  tik  vieną  kartą,  ir  tai  tik  veidą.  Jį  išnešė  iš  vagono 
susiaustą  į  kailinius. 

-  Kodėl  susiaustą? 

-  Jam  buvo  šalta. 

-  Teigiate  tik  vienąkart  matęs  jo  veidą.  Pasakykite,  kaip  jis 
atrodė. 

-  Pasakysiu.  Tu  ir  idiotas,  ir  įkyrus  tipas. 

-  Kur  yra  trečioji  jo  akis?  Ant  pakaušio?  O  gal  ant  kaktos? 

-  Atvesk  jį  į  čia,  jei  nedrebini  kinkų  ir  jei  jį  surasi  -  tada  ir 
parodysiu. 

-  Kodėl  turėčiau  drebinti  kinkas?  Kad  varle  nepaverstų? 

-  Tu  jau  ir  taip  rupūžė,  kam  dar  paversti? 

-  Gal  aš  irgi  apsigalvosiu  ir  ištaškysiu  jums  smegenis. 

-  Nagi  pamėgink,  pajace. 

-  Kantrybės.  Tai  kelintą  valandą  vakar  jūsų  hercogą  išnešė 
iš  cirko  vagono? 

-  Kelintą  valandą.  Jau  sakiau,  kad  tu  dundukas. 

-  Ar  pats  girdėjote,  ką  sakė  hercogas? 

-  Girdėjo  tie,  kas  stovėjo  visai  šalia. 

-  Tai  iš  kur  žinote,  ką  jis  pasakė? 

-  Tarnas  jį  supranta.  Jis  ir  persakė. 

-  O  ką,  pavyzdžiui,  vakar  pasakė? 

-  Sakė  ne  tokiems  rupūžėms  kaip  tu. 

-  Tai  jis  įsakė:  „Paverskite  viską  griuvėsiais?"  Ar  taip?! 

-  Hercogas  niekada  ir  niekam  neįsakinėja. 

-  Tai  jis  pasakė:  „Padarykite  viską  iš  griuvėsių?"  Ar  taip? 

-  Na,  ir  protelis  tavo,  pajace. 

-  Paaiškinkite,  ką  reiškia:  „Padarykite  viską  iš  griuvėsių!" 

-  Tau  aiškinti?  Beviltiška. 

-  Tiek  jau  to.  Jūsų  profesija?  Kaip  ir  nepanašus  į  pagriovių 
valkatėlę. 

-  Tai  tau  taip  atrodo.  O  pats,  manai,  geriau  atrodai?  Kokių 
čia  dzinguliukų  prisikabinęs  aukščiau  pilvo?  Su  tokiais  aš  taip 
nebybinėčiau. 

-  Aš  klausiu,  kokia  jūsų  profesija. 


-  Knisau  jums  žemę. 

-  Betgi  jūs  -  ne  kaimietis. 

-  Ne,  tai  tu  pats  toks. 

-  Atrodo,  esate  pasimokęs. 

-  Suki  ne  į  tą  pusę.  Būsi  labai  menko  kalibro  šunsnukis. 

-  Labiau  patiktų,  jei  nudėčiau  jus  kaip  pasiutusį  šunį.  Ar 

taip? 

-  Gerai  manai. 

-  Kodėl? 

-  Nenoriu  vėl  knisti  jums  žemės. 

-  Ką  norite  tuo  pasakyti? 

-  Kad  tu  pats  irgi  knisi  žemę.  Kaip  šūdvabalis.  Knisi  knisi 
ir  tuo  mėgaujiesi.  Aš  jau  jos  nebeknisiu. 

-  Tai  čia  kokia  nors  užuomina,  duodate  ką  nors  kitaip  su¬ 
prasti.  Ar  taip? 

-  Kad  aš  pasimokęs.  Daviau  kitaip  suprasti...  Jaučiu  - 
šlykščiai  pabaigsiu  savo  dienas.  Mane  jau  vemti  verčia. 

-Atsakykite:  kada  išėjote  iš  aikštės?  Kai  tą  jūsų  hercogą  vėl 
nunešė  į  vagoną?  Kas  buvo  jūsų  vadeiva?  Kaip  jis  atrodo?  Kas 
jums  pasakė,  ką  daryti?  Kas  davė  komandą  prie  pašto  išsiskirs¬ 
tyti  mažesnėmis  grupėmis? 

-  Labai  jau  laki  tavo  vaizduotė. 

-  Tai  kas  buvo  jūsų  vadeiva? 

-  Turime  tik  vieną  vienintelį  vadą.  Bet  jūs  niekada  jo  nesu¬ 
čiupsite. 

-  Kas  pasakė,  kad  jis  pabėgo?  Kas  pranešė?  Kur  jis  pabėgo? 

-  Niekada  jo  nesučiupsite! 

-  Tai  gal  tas  jūsų  hercogas  -  kokia  dvaselė  iš  pragaro? 

-  Nereikėtų  taip  maustytis.  Jis  irgi  iš  kūno  ir  kraujo,  tik  iš 
visai  kitokio  kūno  ir  visai  kitokio  kraujo. 

-  Jei  jums  į  viską  nusispjauti,  tai  gal  teiksitės  paaiškinti,  kuo 
gi  jis  taip  pakerėjo  jus  visus?  Ar  išvis  esama  tokio  to  jūsų  hercogo? 
Kodėl  jūs  atakavote  šitą  miestą?  Ko  čia  susibūrėte?  Turėjote  jį  su¬ 
griauti?  Savo  rankomis?  Ką  jūs  buvote  sumanę?  Nieko  nesuprantu. 

-  Negaliu  atsakyti  į  tiek  klausimų  iš  karto. 


-  Tai  tuomet  pasakykite:  jūs  irgi  prisidėjote  prie  žmogžu¬ 
dysčių? 

-  Prisidėjau.  Tik  jų  buvo  per  mažai. 

-  Ką  jūs  pasakėte? 

-  Sakau:  jų  buvo  per  mažai. 

-  Nužudėte  vaiką  geležinkelio  stoty.  Pateikiu  klausimą 
ne  kaip  kvotą  vykdantis  karininkas,  o  kaip  žmogus  žmogui:  tai 
jums  nieko  nėra  švento?! 

-  Galiu  atsakyti  kaip  žmogus  žmogui:  nieko  nėra  švento. 
Tai  kada  duosi  man  pistoletą? 

-  Ar  tik  nebus  geriausia  taip  sau  patyliukais,  iš  lėto,  nusuk¬ 
ti  jums  sprandą? 

-  Nekišau  nagų  prie  jokio  vaiko.  Bet  galėsi  nusukti  man 
sprandą. 

-  Aikštėje  buvo  keli  šimtai  žmonių.  Jie  visi  tokie  kaip  jūs? 

-  Iš  kur  aš  galiu  žinoti. 

-  Mane  jau  vemt  verčia. 

-  Tai,  sakyčiau,  vis  dėlto  išvedžiau  tave  iš  kantrybės.  Ko 
gi  taip  trūkčioja  tavo  veidas?  Kurgi  tas  kariškas  susidrausmi- 
nimas? 

-  Stovėkite  ramiai! 

-  Nesulauksi.  Man  sunižo  nosį,  o  rankos  tai  surakintos  už 
nugaros. 

-  Kvota  baigta!  Atiduosime  karo  lauko  teismui!  Eikite  prie 

durų! 

-  Žadėjai  duoti  pistoletą. 

-  Eikite  prie  durų!!! 

-  Toks  kietas  karo  vyras,  o  šitaip  meluoja.  Karo  lauko  teis¬ 
mas.  Ką  čia  būsi  sumanęs?  Nejau  nežinai,  kad  jau  neliko  jokių 
teismų,  jokių  kitokių  įstaigų?  Ir  štai  tau  -  karo  lauko  teismas. 

-  Jau  pasakiau:  eikite  prie  durų!!! 

-  Šitoks  raudonas  tavo  snukis.  Tai  ir  sakau:  tu  -  tikras  pa¬ 
jacas.  O  man  į  viską  nusispjaut,  man  ir  taip  gerai.  Lik  sveikas, 
pajace. 


Prie  durų  stovėjo  du  kareiviai,  ir  kai  tik  tasai  su  vatinuku  prisiar¬ 
tino,  čiupo  jį  už  rankų,  išvilko  iš  salės  ir  pridurmui  užtrenkė  du¬ 
ris.  Dar  buvo  girdėti,  kaip  nukaukšėjo  žemyn  su  juo  laiptais,  pas¬ 
kui  viskas  nutilo,  leitenantas  pasitaisė  kitelį,  o  visi  kiti  žvilgčiojo, 
ar  jis  įstengs  sutramdyti  tokį  didelį  įtūžį.  Nebuvo  aišku,  kas  čia 
ko  tikėjosi,  bent  jau  atrodė,  kad  visi  čia  atsikliuvę  -  išskyrus  vie¬ 
ną  vienintelį  -  laukia,  kolei  leitenantas  pasakys  jiems  ką  nors  to¬ 
kio,  sutelkiančio  visus  prieš  to  su  vatinuku  šlykštumą,  ir  ta  proga 
jie  galės  patys  išlieti  pasipiktinimą.  Išsiskyrė  tik  vienas:  tai  Este¬ 
ra,  neseniai  vykusi  kvota  jo  nepaveikė  taip  kaip  visų  kitų,  ir  iš  to, 
kas  buvo  per  ją  pasakyta,  iš  visos  tos  klausimų  ir  atsakymų  virti¬ 
nės,  kai  buvo  kvočiamas  tasai  su  surakintomis  už  nugaros  ranko¬ 
mis,  jam  paaiškėjo,  nors  jo  tai  netrikdė,  bet  nubloškė  į  sunkesnę 
nei  anksčiau  buvusią  apatiją,  ir  galutinai  išryškino  tai,  kad  Valuš- 
ka,  jei  buvo  įsivėlęs  tarp  tokių  žmonių,  -  o  viskas  rodė,  kad  taip 
tikrai  buvo,  -  niekaip  nebūtų  galėjęs  išgyventi.  Estera  ir  nenorėjo, 
ir  jau  nebūtų  įstengęs  nieko  „pareikšti",  tad,  savaime  suprantama, 
ir  negalėjo  prisidėti  prie  tokio  rūstaus  pasišnibždėjimo,  ir  užuot 
pats  reiškęs  nesutramdomus  jausmus  dėl  „susitelkimo"  -  dabar, 
kai  karininkas  pagaliau  atgavo  savitvardą,  -  leido  juos  išlieti 
tiems,  įsigeidusiems  kalbėti  pasienyje,  o  pats  jis  neturėjo  jokių 
„asmeninių  pastabų":  Esterai  buvo  visai  tas  pats,  kad  tasai  „toks 
baisus  niekšas!",  Esteros  nedomino,  „ar  tokius  išvis  ima  kulka?!", 
ir  kai  visai  šalia  jo  sėdintis  ponas  Volentas,  veikiausiai  tikėdama¬ 
sis,  kad  jam  bus  pritarta,  pašnibždėjo:  „Sitam  paties  Dievo  at¬ 
stumtajam,  niekingam  piktadariui  per  maža  mirties  bausmės,  ar 
jums  taip  neatrodo?";  šįkart  Estera  į  tokį  bičiulišką  dėmesio  rody¬ 
mą  atsakė  tik  nieko  nesakančiu  galvos  linktelėjimu  ir  vėl  sėdėjo 
nė  nekrustelėdamas,  tarsi  būtų  įsibrovęs  į  šituos  pasišnibždėji- 
mus,  ir  nė  nepastebėjo,  kad  šalimais  sėdintys  žmonės  iškart  nu¬ 
tyla,  o  jis  tik  vienas  su  labai  iškamuotu  veidu  spoksojo  prieš  save. 
Durys  atsidarė,  bet  Estera  to  neišgirdo,  kažin  kas  patyliukais 
šmėstelėjo  pro  jį,  o  jis  nepakėlė  galvos  ir  nepamatė,  kad  leitenan¬ 
tas  moja  vienam  iš  jų,  sėdinčių  pasienyje,  o  kai  kilstelėjo  galvą, 
lyg  ir  būtų  turėjęs  nustebti  -  ankstesnio  suimtojo  vietoje  išvydo 


įsiganiusį  savo  kaimyną;  Estera  neparodė  nė  menkiausio  nuste¬ 
bimo,  ir  toks  netikėtas  veikėjų  pasikeitimas  irgi  neišjudino  jo  iš 
visiško  sąstingio,  jam  nė  kiek  nerūpėjo,  kas  čia  dedasi,  užtat  ne¬ 
kreipė  dėmesio  ir  į  tai,  kad  Hareris  -  kai  jo  žmona,  veikiausiai 
išklausiusi  Harerio  atneštą  žinią,  pakilo  iš  savo  kampo  ir  žengė 
prie  leitenanto  pranešti  tai,  ką  buvo  išgirdusi,  -  šokosi  visaip 
kaip  mirkčioti  jam,  o  paskui,  kad  būtų  ramiau,  parodė,  esą  „vis¬ 
kas  gerai"  ir  mėgino  rankos  mostu  pranešti  kažin  kokį  abejonių 
nekeliantį  dalyką.  Estera  neturėjo  nuovokos,  ko  galėję  prireikti 
Hareriui,  ką  reiškia  toksai  mirkčiojimas  ir  vis  aiškesni  drąsinan¬ 
tys  ženklai  iš  kito  kampo,  matyt,  šiaip  ar  taip,  Hareris  buvo  keti¬ 
nęs  jam  ką  nors  pasakyti,  bet  Estera  liko  viskam  abejingas,  tad 
akivaizdžiai  apmaudą  pajutęs  Hareris  nusuko  žvilgsnį  į  šalį.  Ji¬ 
sai  sužiuro  į  karininką,  kuris  klausėsi  Estemės  ir  pritariamai 
linksėjo  galva,  bet  ką  jie  galėję  kalbėti,  paaiškėjo  tik  tada,  kai  lei¬ 
tenantas  nuoširdžiu  žvilgsniu  padėkojo  už  pašnibždomis  su¬ 
teiktą  pranešimą  ir,  nutraukęs  ką  tik  pradėtą  naujo  liudytojo 
apklausą,  kariškai  pasisuko  į  šalį,  ryžtingais  žingsniais  nu¬ 
kaukšėjo  į  kitą  pasitarimų  salės  pusę,  sustojo  šalia  rotušės  pirmi¬ 
ninko  krėslo  ir  atsistojęs  pagal  komandą  „Ramiai!"  taip  pasakė: 
„Pone  papulkininki,  jau  sugrįžo  mūsų  išsiųstas  žmogus.  Pagal  jo 
pranešimą  miesto  policijos  viršininkas  ir  šiuo  metu  yra  savo 
bute,  bet  alkoholio  poveikis  jam  toks  didelis,  kad  jis  vis  dar  neat- 
vesdintinas."  -  „Ką  jūs  pasakėte?!"  -  nervingai  nugriaudėjo  pik¬ 
tas  balsas,  tarsi  jo  savininkui  būtų  buvę  ūmai  išblaškyti  nė  neži¬ 
nia  kur  jį  nuvedę  apmąstymai.  „Pranešu:  jis  visiškai  girtas,  mūsų 
ieškomas  policininkas  visiškai  nusigėręs,  ir  niekas  neįstengia  jo 
pažadinti."  Estera  dar  kurį  laiką  mėgino  sutelkti  visą  regėjimo 
galią,  bet  ir  tai  nepadėjo,  nes  visą  salę,  o  ypač  kitą  jos  pusę,  buvo 
užklojusi  sunkiai  perregima  prieblanda,  tad  žiūrint  iš  tos  vietos, 
kurioje  sėdėjo  Estera,  nieko  nesimatė  ir  dabar,  kaip  ir  anksčiau, 
ką  tik  įėjus  į  salę,  bet  jisai  suvokė,  kad  už  aukšto  milžinams  pri¬ 
matuoto  atlošo  priedangos  tikrai  turėtų  kas  nors  būti,  tad  tik 
vargais  negalais  pasisekė  žilpinančioje  prieblandoje  pamatyti 
ranką  -  kaip  tik  tuo  metu  buvo  palengvėle  padėta  ant  išdroži- 


neto  dešinio  ranktūrio.  „Šiukšlės,  daugiau  nieko!  -  vėl  nugriau¬ 
dėjo  tas  taip  neseniai  draskęsis  balsas.  -  Vienas  prisilaka  iki  že¬ 
mės  graibymo,  kitas  susišikęs  kiurkso  namie  ir  nesiteikia  atvykti 
nė  su  ginkluota  palyda...  Ką  jūs  pats  pasakytumėte  apie  tokius 
bailius  šunsnukius?!"  -  „Reikia  padaryti  deramas  išvadas,  pone 
papulkininki!"  -  „Tik  taip!  Įsakykite  tuos  du  meitėlius  surakinti  an¬ 
trankiais  ir  tučtuojau  atvesdinti  čionai!"  -  „Klausau,  pone  papul¬ 
kininki!  -  sumušė  kulnais  leitenantas,  o  paskui,  davęs  nurodymus 
dviem  prie  durų  stovintiems  kareiviams,  vėl  paklausė,  -  ar  galiu 
toliau  vykdyti  apklausą?",  ir  išgirdo  familiarų  atsakymą  („Dirb¬ 
kite  savo  darbą,  Gėza,  dirbkite...")  su  kiek  liūdnoku  atspalviu, 
tarsi  tasai  rotušės  pirmininko  krėsle  sėdintis  nematomas  ponas, 
pamanė  Estera,  pripažintų,  kad  dera  elgtis  korektiškai,  bet  dar  ir 
norėtų,  kad  jo  valdinys  pajustų,  koks  tai  jam  išbandymas,  o  štai 
tas  ir  rimtesniems  darbams  tinkamas  leitenantas  verčia  spręsti  jį 
tokį  primityvų  uždavinį.  Tik  jau  vėliau  Estera  gavo  progą  įsiti¬ 
kinti,  kaip  ten  kas  buvo  iš  tikrųjų,  ir  kaip  greitai  jis  visai  netyčia 
susivokė,  kaip  derėtų  aiškinti  tai,  kodėl  jis  buvo  iki  šiolei  nepa¬ 
stebėjęs  papulkininkio  -  pats  jis  ilgą  laiką  buvo  apimtas  apatijos 
ir  tik  dabar  teįstengė  pažvelgti  į  viską  savo  akimis,  nes  kolei  kas, 
iki  vėl  pabudo  jo  smalsumas,  ir  tai  priklausė  tik  nuo  jo  paties,  jis 
ėmėsi  tirti  paslaptingas  savo  buvimo  šioje  salėje  aplinkybes;  tad 
pasisekė  suvokti  dar  ir  tai,  kad  tam  kariškiui,  kaip  kvotų  ir  vei¬ 
kiausiai  visos  karinės  operacijos  vadui,  pavyko  pasislėpti  nuo 
žmonių  akių  ir  likti  tarsi  kadaise  garsios  valdiškos  įstaigos  viena 
šonine  siena,  kaip  tik  ta,  kurios  tamsiai  žali  apmušalai  lyg  ir  slė¬ 
pė  itin  didelį  batalinį  paveikslą,  įstatytą  į  paauksuotus  rėmus  ir 
atkreipiantį  dėmesį  į  buvusią  tos  vietos  didybę.  Per  pirmąją  mi¬ 
nutę  jis  mintyse  įstengė  sugromuluoti  tik  tiek,  ir  nieko  daugiau  - 
tai  irgi  buvo  veikiau  jau  spėjimas  be  tvirtesnio  pamato,  bet  vei¬ 
kiausiai  liko  neatsakyta  į  visus  kitus  klausimus,  susijusius  su  tokiu 
keistu  šių  karių  išvaduotojų  vadu,  su  šviesos  vengimu  („Gal  sau¬ 
gumo  sumetimais...")  -  buvo  užtrauktos  užuolaidos  ir  kažkodėl 
neįjungti  du  nuo  lubų  nukarę  šviestuvai,  su  tamsoje  skendinčia 
laikina  štabo  būstine,  su  nežinia  ką  veikiančiu  papulkininkiu, 

atgręžusiu  nugarą  susirinkusiems  ir  atsisukusiu  į  istorinį  pa¬ 
veikslą;  tas  tai  taip,  jis  neįstengė  rasti  atsakymų  į  visus  klausi¬ 
mus,  ir  ne  vien  tik  dėl  to,  kad  tuomet  Hareris  prisėlino  prie  jo  iš 
kito  kampo  ir  klestelėjo  į  šalimais  likusią  tuščią  kėdę  kaip  žmo¬ 
gus,  kuriam  terūpi  tik  buvęs  Esteros  kaimynas,  dabar  -  kai  leite¬ 
nantas  sugrįžo  į  savo  vietą  -  vėl  prasidedanti  liudytojų  apklausa, 
tai  tas  žmogus  nenuleido  nuo  jo  akių,  o  paskui  krenkštelėjo  -  pa¬ 
mėgino  duoti  ženklą  Esterai,  kad  jis  atėjęs  čia  ne  šiaip  sau,  nes 
turintis  atkreipti  dėmesį  į  tai,  ko  taip  apmaudžiai  nepasisekė  pa¬ 
daryti  mirkčiojimais  ir  rankų  mostais.  „Tam  žmogui  viskas  kuo 
puikiausiai  susiklostė!  -  sušnibždėjo  nenuleisdamas  akių  nuo 
leitenanto  Hareris,  ir  tuo  metu  atrodė,  kad  ir  karininkas,  ir  sėdin¬ 
tys  šalia  jų  trys  ponai  visą  dėmesį  sutelkę  tik  į  tai,  kas  dedasi  sa¬ 
lės  vidury.  -  Bet  apie  tai,  pone  direktoriau,  nė  žodžio!  Jūs  nieko 
nežinote!  Jei  klaustų,  sakykite,  kad  nuo  vakar  vakaro  nesate  jo 
akyse  regėjęs!  Ar  supratote?"  -  „Ne!  -  dėbtelėjo  į  kaimyną  Este¬ 
ra.  -  Apie  ką  čia  jūs?"  -  „Nesigręžiokite  į  mane!  -  perspėjo  jį 
Hareris  ir  vos  įstengė  slėpti  savo  nerimą,  kad  štai  reikės  dar  kar¬ 
tą  paminėti  tą  žmogų,  ir  pakartojo  pabrėždamas  tai,  ką  aiškino,  - 
tą  žmogų!  Aptikau  jį  prie  geležinkelio  stoties,  pasakiau,  į  kurią 
pusę  bėgti,  sprukti  už  kalnų  ir  klonių,  o  jums  telieka  tik  visko 
išsiginti,  kai  paklaus!  -  tarškėjo  Hareris,  bet  vos  tik  pastebėjo, 
kad  ponas  Volentas  su  savo  kompanija  lyg  ir  atkreipė  dėmesį  į  jų 
pasišnibždėjimą,  tik  tiek  tepasakė,  -  visko!"  -  Nutaisęs  nieko  ne¬ 
suprantančio  žmogaus  veidą  Estera  tebespoksojo  priešais  save 
(„Ko  išsiginti?..  Kas  toksai...  tas  žmogus?"),  bet  veikiai  jį  užliejo 
karštis,  jis  pakėlė  galvą  ir  nekreipdamas  dėmesio  į  Harerio  reika¬ 
lavimą  laikytis  atsargumo,  vargais  negalais  susitvardė  nesušu¬ 
kęs,  bet  palyginti  gana  garsiai  -  taip  atkreipė  visų  kitų  dėmesį  - 
pratrūko:  „Tai  jis  gyvas?!"  Leitenantui  nužvelgus  juos  rūsčiu 
žvilgsniu,  Hareris  sutrikęs  šyptelėjo,  nutaisė  atleidimo  mel¬ 
džiančią  išraišką  ir  skėstelėjo  rankomis  tarsi  bandydamas  nusi¬ 
purtyti  atsakomybės  -  esą  jis  tikrai  nieko  dėtas,  rodė  tasai  jo 
skėstelėjimas,  ką  daro  šalia  jo  sėdintis  žmogus,  taigi  kaimynas,  o 
karininką,  atrodo,  dar  labiau  užrūstino  ta,  deja,  sunkiai  slepiama 


nejauki  šypsena,  ir  buvo  baisoka,  kad  „ponas  direktorius"  nesi¬ 
liaus  toliau  klausinėti,  tad  Hareriui  pasirodė  -  bus  geriau  keltis  ir 
eiti  iš  čionai,  ir  jis  nustypčiojo  pasieniu,  kad  jo  žingsnių  kaukšėji¬ 
mas  netrikdytų  apklausos,  ir  spruko  į  kitą  kampą,  kur  Esteros 
žmona  spoksojo  į  savo  vyrą  nenuleisdama  žvilgsnio.  Estera  irgi 
buvo  jau  pasišovęs  žengti  Hareriui  iš  paskos,  bet  kai  pašoko  nuo 
kėdės  ir  jau  susirengė  eiti,  leitenantas  užriaumojo  („Tylos!"),  tad 
jis  ir  vėl  klestelėjo  į  savo  vietą,  o  paskui  žaibiškai  permąstę  viską, 
ką  buvo  išgirdęs,  ir  jau  pats  suprato:  nėra  reikalo  atakuoti  Hare- 
rio  naujais  klausimais  -  jis  greičiausiai  tik  pakartotų  tai,  ką  buvo 
jau  visai  neseniai  taip  apdairiai  išdėstęs.  Tikrai  nereikėjo  viso  to 
klausinėti  dar  kartą,  jis  buvo  gerai  supratęs  viską  -  „tą  žmogų", 
„geležinkelio  stotį",  „sprukti  už  kalnų  ir  klonių",  bet  baimė  apsi¬ 
gauti  ragino  jį  iš  pradžių  apsiraminti  ir  pernelyg  nedžiūgauti  dėl 
to,  kas  buvo  pasakyta;  mėgavosi  tais  žodžiais  apdairiai  ir  sumanė 
būtinai  nuodugniai  patikrinti,  ar  tas  pranešimas  patikimas;  bet 
pati  naujiena,  tarsi  pralaužusi  tokią  netvirtą  abejonių  užtvanką, 
ūmai  šluote  nušlavė  visas  baimes,  tad  ir  nebuvo  dingsties  toliau 
gilintis  į  tai,  ar  galima  pasikliauti  tuo,  ką  papasakojo  Hareris. 
Mat  Harerio  pasakojimą  sulygino  su  Haremės  apsakytais  daly¬ 
kais  ir  vėlgi  suprato,  kad  moteriškės  pasakojimas  ir  jame  mini¬ 
mos  vietos  nekelia  nė  menkiausių  abejonių;  imsi  ar  vienaip,  ar 
kitaip,  dabartinis  pasakojimas  patvirtino  ankstesnįjį,  o  naujau¬ 
sios  informacijos  irgi,  jo  akimis  žiūrint,  buvo  neįmanoma  paneig¬ 
ti:  vienu  akimoju  jam  akyse  stojo  Hareris,  einantis  į  geležinkelio 
stoties  pusę  ir  tuomet  pasišnekantis  su  Valuška,  o  paskui  ir  jo  bi¬ 
čiulis,  sliūkinantis  jau  toli  už  miesto,  ir  pats  pajuto  tokį  neįtikėtiną 
palengvėjimą,  tarsi  kas  būtų  nukėlęs  jam  nuo  pečių  nepakelia¬ 
mai  sunkią  naštą  -  iš  tikrųjų  ji  slėgė  Esterą  nuo  tada,  nuo  tos 
minutės,  kai  išėjo  pro  savo  namų  Venkheimo  prospekte  vartus. 
Estera  pajuto  palengvėjimą  ir  jau  visai  kitokį,  dar  nepatirtą  jau¬ 
dulį,  mat  apgalvojęs  tai,  kas  buvo  nutikę,  tuojau  susivokė,  kad  ir 
labiausiai  norėdamas  nerastum  geresnės  vietos  už  šitą  laikiną 
štabo  būstinę,  nors  čia  jį  atvedė  atsitiktinumas  ar  veikiau  jau  ne¬ 
susipratimas  -  juk  jis  pateko  į  tokią  vietą,  kurioje  paaiškės,  kas 


laukia  jo  bičiulio,  čia  jis  galės  paneigti  Valuškai  keliamą  kaltini¬ 
mą,  jei  per  klaidą  būtų  taip  nutikę  iš  tikrųjų.  Be  pėdsakų  prany¬ 
ko  jėgas  sekinanti  neviltis,  jis  gal  net  kiek  per  daug  optimistiš¬ 
kai  pasižiūrėjo  į  tai,  kas  dar  tik  turėtų  būti,  bet  ir  pernelyg  nu¬ 
grimzdęs  į  Valuškos  parsigabenimo  į  savo  namus  smulkmenas, 
paliepė  pats  sau  blaiviau  pasižiūrėti  į  viską  ir,  kiek  tik  jėgos  lei¬ 
do,  pasistengė  grįžti  prie  šioje  pasitarimų  salėje  besisukančių 
įvykių  ir  geriau  įsiklausyti  į  salėje  atliekamą  apklausą,  mat  pa¬ 
manė,  kad  bus  racionaliausia,  jei  jis  savo  paaiškinimą,  nušvie¬ 
čiantį  tikrąją  padėtį,  pateiks  kaip  liudytojo  parodymus  ir  susies 
tuos  dalykus.  Tad  visą  dėmesį  sutelkė  tik  į  apklausą  ir  jau  po 
kelių  išgirstų  frazių  jam  pasidarė  aišku,  kad  tasai  žmogus,  dabar 
duodantis  parodymus,  tas  jo  kaimynas  yra  ne  kas  kitas,  o  pats 
cirko  direktorius,  taigi  Direktorius  -  tai  tas  vyras  su  nepaprastą 
mandagumą  eksponuojančiomis  manieromis  Esterai  veikiau  jau 
priminė  viduramžių  Balkanų  stambųjį  žemvaldį  ir  savo  subtiliu 
taktu  padėjo  jam  atsitokėti,  bet  štai  vis  mėginantis  nesibaigiantį 
liudytojo  kalbos  srautą  pertraukti  leitenantas  -  jis  nepaleido  iš  ran¬ 
kų  veikiausiai  kartkarčiais  minimo  „veiklos  leidimo"  ir  bandė  vie¬ 
nu  kitu  klausimu  pristabdyti  prapliupusią  niekaip  nesulaikomų 
frazių  laviną  -  laikėsi  įprastos  kalbos  manieros  ir,  nepaisydamas 
jokių  patikslinimų  ir  pastabų,  paprasčiausiai  vadino  tą  Direkto¬ 
rių  „trupės  vadovu".  Leitenantas  stengėsi  be  reikalo  ir  veltui  tik 
nuolat  griežtai  reikalavo  „kalbėti  apie  tai,  ko  aš  klausiau"  -  kari¬ 
ninkui  (atrodė,  kad  jis  visai  baigia  prarasti  jėgas)  labai  jau  sun¬ 
kiai  sekėsi  stabdyti  liudytoją,  tiesiog  negalėjo  būti  nė  kalbos  apie 
stabdymą  -  Direktorius  reagavo  į  kiekvieną  perspėjimą  nežymiu 
galvos  linktelėjimu  ir  fraze  „na,  taip,  savaime  suprantama",  bet 
iš  tikrųjų  tai  jo  nepasisekė  sustabdyti  nė  vieną  akimirką  -  neuž¬ 
tvenkiamą  savo  žodžių  srautą  jis  visuomet  paleisdavo  nuo  tos 
vietos,  kurioje  buvo  sustabdytas,  ir  po  itin  dirglių  perspėjimų  lai¬ 
kytis  nustatytos  tvarkos  paprasčiausiai  pradėdavo  viską  nuo  ten 
pat,  neišsimušė  iš  minčių  eigos  tako  ir  netgi  šiek  tiek  keldamas 
balsą  laidė  užuominas  į  kitą  salės  pusę  ir  keliskart  pareiškė,  kad 
„reikėtų  nuvesti  ten  ir  ponus  karininkus,  kad  jie  geriau  perpras- 


tų  meno,  ypač  cirko  meno,  esmę".  Tauškėjo  jis,  kad  dera  šį  tą 
nutuokti  ir  apie  meno  prigimtį,  ir  apie  jau  tūkstantmetį  gyvuo¬ 
jančias  laisves  („Mūsų  atveju!")  -  nevalia  ignoruoti  tokių  dalykų, 
plačiais  mostais  raižė  orą  užgesusiu  cigaru  tarp  pirštų,  tarškėjo, 
kad,  girdi,  netikėti,  stulbinami,  nepaprasti  dalykai  visuomet  yra 
buvę  neišvengiami  didžiojo  meno  palydovai,  tokiu  pat  mastu 
irgi  krito  į  akis  publikos  „nepasirengimas"  ir  stojimas  piestu 
prieš  revoliucinių  naujovių  „nenuspėjamumą",  pasirodymų  iš¬ 
skirtinumą,  o,  vėl  jis  trumpai  palingavo  galva  leitenantui  mėginant 
duoti  jam  pastabą,  publikos  nebrandumas  kaip  tik  ir  sukeliantis 
tokią  priešpriešą,  bet  iš  to  jokiu  būdu  nereikėtų  daryti  išvados, 
kaip,  atrodo,  anksčiau  yra  mėginę  daryti  kai  kurie  vietiniai  liudy¬ 
tojai,  kad  kūrėjas,  kaskart  praturtinantis  pasaulį  naujais  atradi¬ 
mais,  nė  už  ką  neturėtų  dėl  tokio  nebrandumo  daryti  kokių  nors 
nuolaidų,  ir  to  nereikėtų  daryti  jau  vien  dėl  to,  -  rėmėsi  Direkto¬ 
rius  ilgamete  savo  patirtimi,  -  beje,  šitai  jis  ir  norintis  pareikšti,  ir 
būtinai  pareikšiąs,  kad  publikai,  nors  ir  nebrandžiai,  rūpi  tik  tai, 
kas  pranoksta  ją  nepaprastumu,  kitaip  sakant,  tai,  kam  ji  iš  pat 
pradžių  rodanti  „savo  kaprizus",  bet  kartu  ir  viso  to  reikalaujan¬ 
ti  su  nenumaldomu  alkiu.  Jis  jaučiasi  pakliuvęs  tarp  tokių  vyrų, 
pasakė  Direktorius,  su  kuriais  galintis  kalbėtis  atvirai,  tad  Įeisiąs 
sau  padaryti  pastabą,  glaudžiai  susijusią  su  pono  leitenanto 
klausimais,  tai  būsianti  viso  labo  tik  viena  replika:  nors  ir  labai 
sunku,  bet  nori  nenori  dera  pasakyti,  kad  jau  minėtoje  žmogų 
išlaisvinančio  meno  ir  nebrandaus  požiūrio  į  jį  kovoje  nelieka 
itin  daug  vilčių,  kad  bus  sulaukta  palankios  pabaigos;  beje,  čia 
jisai  stengiasi  susilaikyti  nuo  drastiškesnių  formuluočių,  nes 
„Kūrėjas  tarsi  būtų  apipurškęs  publiką  visiems  laikams  savo  fik¬ 
suojančiu  laku"  -  tad  publika  yra  lyg  ir  įšalusi  į  šitą  nebrandumą, 
užtat  labai  jau  liūdnos  dalios  sulaukia  tas,  kas  kliaunasi  varomą¬ 
ja  nepaprasto  atrakciono  jėga.  Liūdnos  dalios,  dar  pakartojo  Di¬ 
rektorius  skardžiu  balsu,  ir  jei  ponas  leitenantas,  pagarbiai 
mostelėjo  cigaru  į  karininko  pusę  cirko  vadovas,  norėtų,  kad 
būtų  patikslintas  klausimas,  kaip  susiklosčius  tokioms  aplinky¬ 
bėms  pats  jisai  su  nuostabiais  savo  kolegomis  vertinantis  šitokias 


kuklias,  bet  ryžtingas  pastangas  -  kaip  didvyriškas  ar  kaip  ka¬ 
muojančias,  tačiau  komiškas,  ir  visa  tai  tikriausiai  būtų  pridera¬ 
mai  įvertinta,  kodėl  viskas  susiklostė  taip,  o  ne  kitaip,  net  ir  tokiu 
atveju  jis  nenorėtų  nieko  pareikšti,  mat,  šiaip  ar  taip,  jam  atrodo, 
kad,  atsižvelgus  į  jau  iki  šiolei  išdėstytas  aplinkybes  ir  visą  šitą  jo 
patikslinimą,  jau  nėra  reikalo  ieškoti  dar  kokio  rimtesnio  paaiš¬ 
kinimo,  jei  tik,  be  jokios  abejonės,  bus  juo  patikėta,  kad  kaip  tik 
dabar,  po  apgailėtinų  nakties  įvykių,  jis  turintis  trumpai,  bet  pri¬ 
mygtinai  pareikšti,  kad  dėl  tų  įvykių  jų  trupė  esanti  akivaiz¬ 
džiausiai  nekalta  -  tokį  niekuo  nepagrįstą  kaltinimą  meta  tik 
vietiniai  itin  siauro  akiračio  žmonės,  tad  jau  po  pirmųjų  jo  saki¬ 
nių  turėtų  būti  pasižiūrėta  į  tokius  nepagrįstus  kaltinimus  kaip  į 
dalykus,  kurių  įrodymui  gaila  gaišti  brangų  laiką.  Tad  reikėtų 
pradėti  nuo  to,  prisidegė  užgesusį  cigarą  Direktorius,  kad  cirko 
menas  yra  tik  pasirodymai,  jis  absoliučiai  nesusijęs  su  visais  ki¬ 
tais  dalykais,  tad  pirmoji  kaltinimo  pusė,  -  atseit,  ir  visi  jų  atrak¬ 
cionai,  ir  visa,  kas  su  jais  susiję,  tebuvusi  tik  kažin  ką  slepianti 
priedanga  -  yra  akivaizdžiai  melaginga,  o  dėl  visai  kitokių  da¬ 
lykų  -  jų  tariamo  noro  suvesti  susidomėjusiųjų  stovyklą  į  akis¬ 
tatą  su  „ypatingosios  egzistencijos  tikrove"  -  jis  pats,  kaip  visos 
kūrybinės  trupės  ir  atsakomasis  direktorius,  ir  vienašmenis  dva¬ 
sios  tėvas,  turintis  pareikšti,  kad  jis  niekuomet  nebuvo  to  daręs  ir 
niekuomet  tokių  dalykų  nedarys,  nes  jau  jam  -  jei  būtų  leista,  jis 
šitoje  vietoje  tulžingai  pajuokautų  -  visko  ir  taip  per  akis.  Sveiko 
proto  požiūriu  tokie  kaltinimai  visai  beverčiai,  visa  tai  dar  aiš¬ 
kiau  matyti  pasižiūrėjus  į  antrąją  kaltinimo  dalį,  pagal  kurią  - 
tokia  išvada  peršasi  iš  apklausų  pradžioje  išgirstų  neatsakingų 
vietinių  žmonių  žodžių  -  kaip  didžiausias  riaušių  kurstytojas 
įvardijamas  trupės  pasirodymuose  dalyvaujantis  mūsų  narys, 
kurio  kaip  menininko  slapyvardis  yra  Hercogas,  papūtė  dūmus 
leitenantui  į  veidą  Direktorius,  bet  visa  tai  -  akivaizdus  nesusi¬ 
pratimas  ir,  tebūnie  leista  jam  pasakyti,  stačiai  juokas  jau  vien 
todėl,  kad  šitaip  šmeižiamas  mūsų  trupės  narys,  kuris  su  taip 
susiklosčiusiais  įvykiais  -  tobulas  jo  susitapatinimas  su  persona¬ 
žu  net  ir  trupėje  sukėlė  ginčų  -  buvo  susijęs  nebent  tuo,  jog  suvo- 


kęs,  kad  Direktorius  nervinasi  pagrįstai  ir  kad  publika  painioja 
tokį  tikrovišką  vaidmens  atlikimą  su  pačia  tikrove,  tad  randasi 
proga  daryti  publikai  tam  tikros  krypties  poveikį,  pats  dėl  to  pa¬ 
kraupo  ir  atmetė  bet  kokius  blaivius  argumentus,  -  tačiau  tai  ti¬ 
krai  nebuvo  noras  išvengti  atsakomybės,  o  tik  pajautimas,  kad 
visa  ta  rūstybė  ir  pyktis  nukreipti  į  jį  -  ir  kolegų  padedamas  pa¬ 
bėgo  vos  tik  prasidėjus  smurtiniams  veiksmams.  Po  viso  to,  kas 
buvo  pasakyta.  Direktorius  vėl  kyštelėjo  ranką  už  nugaros  ir  vėl 
turėjo  nukrėsti  pelenus  ant  grindų,  gerbiamiesiems  tyrimo  vado¬ 
vams  tikriausiai  paaiškėjo,  kad  nėra  reikalo  daugiau  kalbėti  apie 
visa  tai,  ir  kad  aiškiau  negu  aišku,  jog  cirkui  keliami  kaltinimai 
visiškai  nepagrįsti,  tad  derėtų  nuraminti  sudirgusius  artistus, 
kad  jie  galėtų  grįžti  prie  darbų;  o  viso  kito  -  įvykių  analizės  ir 
kaltės  nustatymo  -  turėtų  imtis  tie,  kas  gali  tinkamiausiai  iš¬ 
spręsti  tokį  uždavinį,  pats  jis  lenkiasi  tokiems  žmonėms  ir,  sa¬ 
vaime  suprantama,  paklus  jiems,  bet  kartu  jaučia  pareigą  nieko 
nenutylėti,  užtat,  didžiai  sukrėstas  to,  kas  nutiko,  labai  norėtų, 
kad  parengtinis  tardymas  būtų  sėkmingas,  tad  baigdamas  savo 
kalbą  irgi  norėtų  prisidėti  prie  viso  to,  užtat  padarysiąs  labai  svar¬ 
bų  pareiškimą.  Jis  kalbantis  apie  tuos  dvidešimt  ar  trisdešimt  už¬ 
kietėjusių  niekšų  -  visai  neseniai  vieną  jų  čia  susirinkusieji  savo 
siaubui  galėję  pamatyti  iš  arčiau  -  taigi  ne  daugiau  kaip  apie  dvi¬ 
dešimt  ar  trisdešimt  padorumą  praradusių  pašlemėkų:  per  visas 
jų  gastroles  po  pietų  Alfeldą  tie  šunsnukiai  jau  nuo  pat  pirmųjų 
žingsnių  sekioję  juos  iš  kaimo  į  kaimą,  iš  pasirodymo  į  pasirody¬ 
mą  -  vis  slapstęsi  tarp  žiūrovų  eilių  ir  mėginę  kelti  grėsmę  per 
kiekvienas  gastroles.  Niekuomet  nebuvo  atšliję  nuo  cirko,  iki  pat 
šiolei  elgęsi  korektiškai,  tik  štai  vakarykštę  naktį,  pasinaudoję 
sudirginta  įsiaudrinusių  nuolatinių  žiūrovų  vaizduote,  jų  pasi¬ 
davimu  įtaigai  ir  patiklumu,  ėmė  ir  paskelbė  -  ir,  rodos,  dar  tebe- 
skelbia  -  kad  „puikusis  mano  kolega  artistas  nebevaidina  jokio 
ten  Hercogo,  o  pats  esąs  tikrasis  Hercogas",  perkreipė  lūpas  į  ap¬ 
gailestaujančią  šypseną  Direktorius,  atseit,  jis  kaip  viską  teisiantis 
kunigaikštis  keliaujantis  per  pasaulį  ir  nė  nežinia  kokiam  „nuos¬ 
prendžiui"  vykdyti  telkiantis  šalininkus,  ir  ne  kas  nors  kitas,  o 


jis  -  sutrikęs  Direktorius  pakėlė  į  viršų  rankas  -  puikiausiais  ta¬ 
lentais  apdovanotas  -  dabar  jau  neskubėdamas  nuleido  rankas 
Direktorius,  -  o  jo  užsirūstinimas  netrukus  peraugo  į  užuojautą: 
„bet  turintis  itin  sunkių  kūno  negalių,  todėl  pats  neįstengiantis 
sau  suteikti  to,  ko  reikia  gyvybei  palaikyti,  užtat  visiškai  nuo 
kitų  priklausomas  mažajėgis  kolega!"  Tad  jau  ir  iš  to  galima  nu¬ 
manyti,  rūsčiai  pasižiūrėjo  į  leitenantą  Direktorius,  kad  į  šitą 
gaują  susibėgo  ciniškiausiųjų,  niekšiškiausiųjų  padermė,  tokie 
padarai,  kuriems,  kaip  kad  buvo  anksčiau  girdėję  visi,  tikrai 
„nieko  nėra  švento",  o  jis.  Direktorius,  laimei,  visa  tai  pamatė  jau 
pačioje  gastrolių  pradžioje,  užtat  ir  rado  reikalą  kiekvienoje  gas- 
troliavimo  vietoje  nepraleisti  progos  ir  paprašyti  viešosios  tvar¬ 
kos  apsaugos  žinybų  patikinimo,  kad  cirko  pasirodymai  nebus 
trikdomi.  Tokius  patikinimus  gavo  visur,  taip  jis  padarė  -  kitaip 
ir  negalėjo  būti  -  ir  šiame  mieste:  pats  pirmasis  jo  vizitas  buvo  į 
policijos  nuovadą,  bet  kai  nepažįstamas  miesto  policijos  virši¬ 
ninkas  įteikė  jam  oficialų  dokumentą,  garantuojantį  artistų  -  te¬ 
būnie  leista  pasakyti:  paties  meno!  -  apsaugą,  jis  tikrai  nepamanė 
sutikęs  žmogų,  visiškai  neįstengiantį  atlikti  savo  pareigos.  Jis 
esantis  didžiai  prislėgtas  ir  sukrėstas,  pasakė  Direktorius,  juk  čia 
būta  viso  labo  tik  dvidešimties  ar  trisdešimties  nusikaltėlių:  da¬ 
bar  jisai  stovintis  štai  čia,  jo  trupė  iškrikusi,  pakraupę  jo  kolegos 
„išsilakstė",  ir  jis  tikrai  nenumano,  kas  atlygins  dėl  viso  to  patir¬ 
tus  materialinius  ir  dar  didesnius  moralinius  nuostolius.  Jis  pui¬ 
kiai  suprantantis,  pareiškė  Direktorius,  kad  šiuo  laiku  ne  metas 
gydyti  jo  paties  žaizdas,  bet  kad  ir  kaip  ten  būtų,  jeigu  tiktai  gau¬ 
siąs  leidimą,  savo  paties  pageidavimu  pasiliksiąs  šiame  mieste, 
kolei  ateis  laikas  tvarkyti  ir  visus  kitus  reikalus,  nes  tvirtai  tikįs, 
kad  taip  ir  turėtų  būti;  o  baigdamas  žodį  jis  prašantis,  kad  ponai 
karininkai,  norintys  atskleisti  visą  teisybę,  ir  toliau  veiktų  taip 
pat  negailestingai,  ir  atsisveikina  neprarasdamas  vilties  -  ir  tuo 
tarpu  grąžinantis  dokumentą  tam  miesto  policijos  viršininkui, 
nes  nenumanantis,  ką  reikėtų  su  juo  daryti,  ir  manydamas,  kad 
galgi  ir  jis,  nors  jo  galimybės  ir  kuklios,  buvęs  naudingas  gerbia¬ 
mam  tyrimo  komitetui,  kad  galgi  ir  jis  bent  kiek  prisidėsiąs  prie 


faktų  nustatymo  ir  tikrųjų  kaltininkų  suradimo.  Jau  tikrai  pa¬ 
baigęs  visą  šitą  gražbylystę  Direktorius  išsiėmė  iš  vidinės  milži¬ 
niškų  kailinių  kišenės  popieriaus  lapą  ir,  išlankstęs  tą  „veiklos 
leidimą",  atidavė  jį  nuo  visiško  išsekimo  vos  ant  kojų  besilaikan¬ 
čiam  leitenantui,  o  jau  tada  vėl  žengė  laikydamas  kuo  toliau  nuo 
savęs  užgesusį  cigarą,  pirmiau  linktelėjo  galva  į  kitą  salės  pusę,  o 
paskui  į  liudytojus,  ir  grįžtelėjęs  nuo  durų  burbtelėjo:  „Aš  apsi¬ 
stojęs  „Apyniu"  pavadintame  viešbutyje"  ir  paliko  žado  neteku¬ 
sių  apklausiamųjų  ir  apklausos  vykdytojų  pulkelį,  dabar  jau  vei¬ 
kiau  primenantį  į  krūvą  susispaudusius  nugalėtuosius.  Tikrai 
taip  atrodė  jie  visi  -  ir  Hareris  su  savo  kompanija,  ir  pono  Volen- 
to  žmonės  -  prapliupusios  jokių  užtvarų  nesulaikomos  Direkto¬ 
riaus  frazės  juos  priveikė:  apie  įsitikinimą  čia  negalėjo  būti  nė 
kalbos,  o  sunkiasvoris  iškilmingo  pareiškimo,  argumentavimo  ir 
įvykių  analizės  mišinys  palaidojo  juos  po  savimi,  ir  dabar  jie  už¬ 
versti  laukia,  kas  galėtų  išvaduoti  juos  iš  po  to  mišinio,  tad  ir 
nereikėtų  stebėtis,  kad  tik  po  kurio  laiko  jie  atsitokėjo  ir  atkuto 
išsivadavę  iš  tokio  sunkiai  praeinančio  paralyžiaus,  tik  tada  ir 
leitenantas,  pagautas  įžeisto  žmogaus  įtūžio,  žengė  tam  išėju¬ 
siam  pasipūtusiam  ponui  iš  paskos,  bet  netrukus  pasižiūrėjo  į 
saujoje  spaudžiamą  popieriaus  lapą  ir  sustojo  pusiaukelėje,  tuo¬ 
met  ir  Estemė  susižvalgė  su  Hareriu,  o  pono  Volento  kompanija, 
protestuodama  prieš  tai,  kas  buvo  pono  Direktoriaus  pasakyta, 
sustingo  kaip  gyvos  statulos,  nutaisė  smarkiai  abejojančių  žmo¬ 
nių  veidus  ir  skėsčiojo  rankomis,  o  jau  po  to  ūmai  jie  prapliupo 
kalbėti.  Estera  ir  vėl  neprisidėjo  prie  visuotinio,  bet  liudytojų 
dvasios  būseną  neabejotinai  apibūdinančio  šurmulio,  jis  nė  ne¬ 
manė  ką  nors  smerkti  -  tik  stengėsi  susiorientuoti  ir  viską  pa¬ 
sverti  kaip  žmogus,  kuriam  buvo  vienodai  svarbi  ir  ta  pati  kalba, 
ir  jos  klausančių  žmonių  reakcija,  bet  -  nori  nenori  derėjo  savo 
prašymą  pritaikyti  prie  tyrimo  komiteto  nuotaikos  -  svarbiausia 
tai,  kad  buvo  neįmanoma  nuspėti,  ką  apie  Valuškos  bylą  pama¬ 
nys  tikras  busimasis  jo  likimo  lėmėjas  po  visų  Direktoriaus  pa¬ 
rodymų  ir  dėl  smarkaus  įsikarščiavimo.  Tai  nebuvo  lengvai 
nuspėjamas  dalykas,  mat  leitenantas,  neįstengdamas  nuslėpti 


suglumimo,  vėl  kreipėsi  į  tiesioginį  savo  viršininką  ir  sumušęs 
kulnais  paklausė:  „Ar  nereikėtų  jo  atvesdinti,  pone  papulkinin¬ 
ki?",  bet  neišgirdo  atsakymo,  o  veikiau  jau  pajuto  visišką  nesido- 
mėjimą  tuo,  kas  čia  dedasi,  tai  rodė  ir  didelę  neviltį  atskleidžiantis 
atsainus  rankos  mostas,  ir  po  ilgos  pertraukos  su  neabejotinu  gai¬ 
žumu  pasakyti  žodžiai:  „Sakykite,  Gėza,  ar  jūs  jau  nuodugniai 
apžiūrėjote  šitą  štai  paveikslą?",  ir  karišku  tiesmukiškumu  pri¬ 
dengtas  leitenanto  sutrikimas:  „Pone  papulkininki,  pranešu,  kad 
dar  ne"  -  „Tai  apžiūrėkite,  -  varė  graudaus  maudulio  persmelk¬ 
tas  tas  pats  balsas,  -  kaip  išdėstyta  kariuomenė  viršuje,  dešinia¬ 
jame  kampe.  Artilerija,  kavalerija,  pėstininkai.  Čia  tai,  -  ūmai 
pratrūko  papulkininkis,  -  karo  menas,  o  ne  suįžūlėjusių  chuliga¬ 
nų  gainiojimas!"  -  „Tikrai  taip,  pone  papulkininki."  -  Pasižiūrėki¬ 
te  ir  į  husarus  štai  čia  vidury  -  va  kaip,  matote?  Visas  dragūnų 
pulkas  skiriasi  į  dvi  dalis  ir  anuos  apsupa!  Pasižiūrėkite  ir  į  gene¬ 
rolą  štai  ten,  ant  kalvos,  ir  į  kareivius  mūšio  lauke,  ir  pats  pama¬ 
tysite,  kuo  skiriasi  prišnerkštas  kiauliatvartis  nuo  karo!"  -  „Tikrai 
taip,  pone  papulkininki.  Tuojau  baigiu  apklausą."  -  „Tai  nebuvo 
priekaištas  jums,  leitenante!  Aš  jau  nebeištveriu  šitų  stūgavimų, 
visų  šitų  ašaronių,  šitiek  kurviškai  daug  žeriamų  nesąmonių  - 
visos  jos  nei  į  tvorą,  nei  į  mietą,  kaip  ir  visa  šita  sumauta  murgly- 
nė!  Kiek  dar  ten  jų  liko?"  -  „Pavarysiu  greičiau,  pone  papulkinin¬ 
ki!"  -  „Pavarykite,  Gėza,  -  leido  eiti  savo  valdiniui  melancholiškai 
nusiteikęs  aukštasis  karininkas,  -  pavarykite!"  Vis  dar  tebebuvo 
matyti  išsikišusi  papulkininkio  ranka,  bet  Esterai  nekilo  nė  men¬ 
kiausių  abejonių,  ką  tas  karininkas  buvo  ten  veikęs  iki  šiolei  -  ti¬ 
kriausiai  tokioje  ramybei  nuteikiančioje  prieblandoje  mėgavosi 
istoriniame  paveiksle  vaizduojamomis  senų  laikų  batalijomis, 
mat  jis,  kaip  vadas,  turėjo  ten  sėdėti  per  visą  kvotos  laiką;  tai  ne¬ 
kantrus  žmogus,  suprato  Estera,  ir  veikiausiai  dalia,  atbloškusi  jį 
čia,  nebuvusi  jam  palankiausia,  tad  bus  geriau,  pamanė  Estera, 
jei  jis  lakoniškai  išdėstysiantis  savo  prašymą,  sutrauksiantis  visą 
kalbą  į  du  tris  preciziškai  suformuluotus  sakinius,  -  tuomet  gal  ir 
pasisektų  laimėti  bylą.  Tik  Estera  buvo  nekaltas,  kad  iš  to  jo  su¬ 
manymo  nieko  neišėjo  ir  kad  nė  toks  didelis  apdairumas  nepa- 


dėjo  įgyti  valdžios  palankumo,  -  tai  tie  trys  ponai,  leitenanto 
mosto  pakviesti,  sugužėjo  į  salės  vidurį  ir  užgiedoję  savo  giesme¬ 
lę  netrukus  visą  jo  sumanymą  pavertė  niekais.  Jau  po  pirmųjų  tų 
ponų  frazių  -  girdi,  „norėtume  iškloti  visą  teisybę"  -  karininko 
veidas  sutrūkčiojo,  ir  jis  žvilgtelėjo  žaibus  svaidančiu  žvilgsniu 
į  rotušės  pirmininko  krėslą;  leitenantui  suvirpėjo  lūpos  išgir¬ 
dus  tokį  kategorišką  tų  ponų  pareiškimą:  jie  nė  už  ką  neįeisian¬ 
tys,  „kad  kas  nors,  prisidengdamas  neregėtai  begėdišku  melu, 
niekintų  gedulo  ištiktą  miestą"  ir  kad  šitai  darytų  kaip  tik  tas 
asmuo,  dėl  kurio  veiksmų  visa  tai  nutiko.  To  tai  jau  tikrai  nebus, 
pasakė  tie  ponai,  nes  cirkas  yra  neatsiejamai  susijęs  su  visomis 
tomis  padugnėmis,  o  mes  gyvename  ne  tokiame  pasaulyje,  ku¬ 
riame  šitokią  iki  ausų  susitepusią  govėdą,  pačius  tikruosius  ban¬ 
ditus  galėtų  kas  nors  švariai  atprausti  („Nėra  nė  tokio  van¬ 
dens!"  -  užriaumojo  ponas  Madajus),  „tad  niekingos  ir  tuščios 
pastangos  užkalbėti  dantį,  kad  tie  visi  „prisišlieję  prie  banginio" 
esantys  nekalti,  -  o  pačių  tų  ponų  galvų  su  įsimetusią  žile  jau 
niekas  negalės  apmauti,  jie  jau  pernelyg  daug  visko  matę,  iš  visai 
kitokio  molio  drėbti  ir  „puikiai  perprantantys  tokias  ir  kitokias 
sukčystes".  Melas,  visai  nepaisė  jie  nieko  gero  nepranašaujančio 
leitenanto  įsakymo  apsiriboti  tik  faktais,  melas,  tvirtino  jie  tarš¬ 
kėdami  vienas  per  kitą,  kad  visa  šita  siaubingiausia  katastrofa 
nurašytina  tik  į  keleto  chuliganiškų  paskatų  turinčių  elementų 
sąskaitą,  -  juk  aiškiau  negu  aišku,  kas  surengė  šitą  pragarišką 
išpuolį  Paskutiniojo  teismo  vardu.  Nes  didžiausia  nesąmonė, 
griebėsi  jie  paslaptingesnių  dalykų,  pateikti  įvykius  taip,  tarsi 
jiems  būtų  nedariusi  jokios  įtakos  „piktavališkoji  magija",  tik  jie 
nė  nepastebėjo,  kad  rotušės  pirmininko  krėsle  įsitaisęs  ponas,  iš¬ 
girdęs  žodį  „magija",  išniro  iš  nematomybės  ir  grėsmingai  žengė 
prie  jų,  ir  pagaliau,  ryžtingai  pareiškė  jie,  kas  nežino,  kad  visai 
jėgų  netekusį  miestą  užgriuvo  „ne  dvidešimt  ar  trisdešimt  riau¬ 
šininkų",  o  paties  šėtono  kariuomenė,  ir  jau  prieš  keletą  mėnesių 
buvo  radęsi  pranašingų  ženklų,  kad  reikia  laukti  kažin  ko  nepa¬ 
prasto.  Jei  reikėtų  papasakoti,  jie  mielai  papasakotų  „apie  tolumoje 
drebančius  vandens  bokštus,  apie  nežinia  kodėl  pradėjusius  eiti 


stovinčius  bažnyčių  bokštų  laikrodžius  ir  apie  staiga  išvirtusius 
medžius  miesto  viešosiose  erdvėse",  bet  jiems  jau  nebuvo  likę 
laiko  pareikšti,  kad  „jie  irgi  pasirengę  stoti  į  kovą  su  šėtono  klas¬ 
ta",  ir  rekomenduoti  „silpnų  savo  rankų  paramą  reguliariosioms 
pajėgoms"  -  kaip  tik  tuo  metu  toje  pačioje  salėje  esantis  regulia¬ 
riųjų  pajėgų  vadas  priėjo  prie  jų  ir  užriaumojo  -  nuo  tokio  riks¬ 
mo  net  ir  ponui  Madajui  viskas  pasidarė  aišku:  „Jūsų  pliurpalai 
jau  lipa  per  gerklę,  prakeikti  avigalviai!  Tai  kaip  jūs  manote,  -  iš¬ 
dygo  papulkininkis  prieš  pašiurpusį  ir  šoktelėjusį  atgal  poną 
Nadabaną,  -  kiek  aš  dar  pakęsiu  šitas  jūsų  nesąmones?!  Kas  čia 
darosi:  jūs  tampote  mano  nervus  ir  darotės  iš  to  pramogą?!  Nuo 
anksčiausio  ryto  tas  pats  per  tą  patį  -  vien  tik  idiotų  tauškalai!!! 
Tai  nuo  kada  taip  leidžiama  mane  kankinti  ir  likti  nenubaus¬ 
tiems?!  Šitaip  kankinti  mane?!  O  jūs  žinote,  kad  užvakar  Telekge- 
rendaše  įsakiau  tokius  sušiktus  idiotus  visus  aliai  vieną  sukišti  į 
beprotnamį?!  Tai  pamanėte,  kad  jūs  būsite  išimtis?!  Išgrauš:  į  te¬ 
nai  pat  pasiųsiu  ir  visą  šitą  susmirdusią  šaraškę,  visą  šitą  dvo¬ 
kiančią  murglynę!!!  Kiekvienas  bukaprotis  galvijas  čia  taip  pasi¬ 
kėlęs,  tarsi  būtų  pasaulio  bamba,  tarsi  būtų  koks  karaliukas,  po 
šimts  perkūnų!  Katastrofa!  Pamanyk  tik:  Paskutiniojo  teismo 
diena!  Arklio  bybis,  daugiau  nieko!  Patys  jūs  katastrofa,  patys 
jūs  Paskutiniojo  teismo  diena,  patys  jūs  kojomis  žemės  nesiekia¬ 
te  -  tokie  lunatikai,  o  neišdvesia!  Lažinkimės,  -  papulkininkis 
griebė  už  pečių  poną  Nadabaną  ir  papurtė  jį,  -  kad  nė  velnio 
nesusigaudote,  ką  čia  pasakiau!!!  Patys  jūs  nešnekate,  tik  „šnabž- 
datės",  dar  „gargaliuojate",  jūs  nevaikštote  gatvėmis,  o  „karštli¬ 
giškai  lakstote",  jūs  neužeinate  kur  nors,  o  „peržengiate  slenks¬ 
tį",  jums  nebūna  nei  šilta,  nei  šalta,  jūs  tik  „tirtate"  arba  „nuo  jūsų 
kūnų  žliaugia  vanduo"!  Ištisas  valandas  neišgirdau  nė  vieno  nor¬ 
malaus  žodžio,  temokate  knirkti  ir  po  savimi  prisitriesti!  Chuliga¬ 
nas  išmušė  langą  -  jums  jau  Paskutiniojo  teismo  diena!  Nukvakę 
idiotai,  sukišk  jų  nosis  į  šūdą  -  jie  tik  spoksos,  uostys  jį  ir  šauks: 
„Magija!"  O  jūs,  išsigimėliai,  ar  žinote,  kas  būtų  tikriausia  magi¬ 
ja?!  Pažadinti  jus,  kad  suvoktumėte  -  gyvenate  ne  Mėnulyje,  o 
Vengrijoje,  kad  pirmoji  savaitės  diena  -  pirmadienis,  o  pirmasis 


metų  mėnuo  -  sausis!  Neturite  nė  menkiausios  nuovokos,  neį¬ 
stengtumėte  atskirti  minosvaidžio  nuo  sustatytų  į  piramidę  trijų 
orinių  šautuvėlių,  vien  tik  inkščiate  apie  „pasaulį  pražudysiantį 
kataklizmą"  ar  nė  nežinia  kokią  pizę,  o  aš  blaškausi  nuo  Čongra- 
do  iki  Vėstės  su  dviem  kuopomis  parengtų  kareivių,  kad  apgin¬ 
čiau  tokius  nuo  chuliganų!!!  Pasižiūrėkite  ir  jūs  čia,  -  parodė  pa¬ 
pulkininkis  leitenantui  poną  Volentą,  paskui  pasilenkė  savo  au¬ 
kai  prie  pat  veido,  -  na,  tai  kokie  šiemet  metai?!  O  kas  ministras 
pirmininkas?!  Ar  plaukioja  laivai  Dunojumi?!  Pats  matote,  -  atsi¬ 
gręžė  į  leitenantą  papulkininkis,  -  visai  neturi  nuovokos!  Visi  jie 
tokie  -  visas  šitas  utėlėmis  aptekęs  miestas,  visa  šita  sušikta  vals¬ 
tybė!  Gėza,  -  pasikeitė  bejausmis  balsas  į  kartėlio  kupiną,  -  įsaky¬ 
kite  nugabenti  cirko  vagoną  į  geležinkelio  stotį,  bylas  perduokite 
karo  lauko  teisėjams,  palikite  keturis  ar  penkis  kareivių  būrius 
aikštėje  ir  išvaikykite  iš  čia  visus  tuos  ištižėlius,  nes  jau  visai  išse¬ 
ko  kantrybė...  ir  baikim,  po  velnių!!!"  Trys  ponai  stypsojo  it  praga¬ 
riško  žaibo  tiesių  tiesiausiai  trenkti  į  pakaušius,  jie  buvo  praradę  ir 
kvėpavimo,  ir  kalbos  dovaną,  o  kai  papulkininkis  nusigręžė  nuo 
jų,  jie  suvis  neįstengė  nė  krustelėti,  tad  ir  buvo  nesunku  numany¬ 
ti,  kad  be  paramos  iš  šalies  nė  vienas  jų  taip  ir  neperpras,  į  kokią 
padėtį  patekę;  užtat  leitenantas  ryžtingu  mostu  parodė  duris,  ir 
tuomet  jiems  viskas  ūmai  paaiškėjo,  jie  itin  mikliai  spruko  iš  sa¬ 
lės  -  nebeprireikė  jokios  kitos  pagalbos,  o  ištrūkę  iš  rotušės  atski¬ 
rais  keliais  po  vieną  spruko  namų  link.  Esterai  viskas  klostėsi  ne 
taip  -  jo  noro  sulaukti  palankaus  nuosprendžio  pamatus  išklibi¬ 
no  nelauktas  papulkininkio  pykčio  protrūkis,  tad  jis  ir  nesuma¬ 
nė,  ką  toliau  daryti  -  sėdėti  ar  jau  atsistoti,  kitaip  sakant,  kaip 
pasielgti  geriau  -  išeiti  ar  dar  pasėdėti.  Jo  visiškai  nedomino 
niekas,  tik  tenorėjo  įvilkti  į  kuo  tinkamesnę  formą  pareiškimą, 
patikslinantį  Valuškos  padėtį,  bet  po  viso  to,  kas  nutiko  salėje, 
nė  trumpa  itin  preciziška  formuluotė  nežadėjo  nieko  gero;  tad 
jis  tebesėdėjo  kaip  žmogus,  pasišovęs  tuojau  išeiti,  ir  žiūrėjo, 
kaip  išraudęs  petingas  aukštasis  karininkas  pešiodamas  ketur¬ 
kampius  ūsiukus  sudirgęs  žengia  prie  kampe  lūkuriuojančios 
palydos  apsuptos  Estemės,  o  išsikamavęs  leitenantas  seka  jam 


iš  paskos.  Ant  šito  jėgingo  papulkininkio  uniforma  gulėjo  taip, 
kad  nesimatė  nė  menkiausios  raukšlelės,  ir  savitai  apibūdino  tą 
asmenybę:  žmogus  išlygintas  ir  iš  išorės,  ir  iš  vidaus;  ryžtingo  žmo¬ 
gaus  išvaizda,  tiesi  laikysena,  stačiokiškai  šiurkšti  ir  tiesmuka  kal¬ 
bėsena  -  visa  tai  atitiko  papulkininkio  įsivaizduojamą  kariškio 
idealą,  o  savo  darbo  rezultatais  patenkintas  balsas  nedvipras¬ 
miškai  rodė,  kad  ir  jis  pats  atitinka  šitą  idealą;  štai  ir  dabar  tasai 
šiurkštus,  kapotomis  frazėmis  kalbantis,  linkęs  kitiems  įsakinė¬ 
ti  balsas  taip  prabilo,  jo  savininkui  atsigręžus  į  Estemę:  „At¬ 
skleiskite  paslaptį,  ponia,  kaip  jūs,  tokia  savarankiška  moteris, 
ištverėte  čia  šitiek  metų?"  Klausėjas  nepageidavo,  kad  į  klausi¬ 
mą  būtų  atsakyta,  bet  matėsi,  kad  Estemė  -  tuomet  ji  mąsliai  žiū¬ 
rėjo  į  lubas  -  norėtų  šį  bei  tą  pasakyti,  šį  bei  tą,  bet  tas  dalykas 
taip  ir  liko  nepasakytas,  nes  papulkininkis,  atsitiktinai  žvilgtelė¬ 
jęs  į  šalį,  išvydo  prie  kitos  sienos  -  tai  jau  skandalas  -  dar  vieną 
likusį  liudytoją,  tad  nutaisęs  apniukusį  veidą  užkriokė  ant  leite¬ 
nanto:  „Buvau  sakęs  -  kad  visi  išsinešdintų!!!"  -  „Turiu  šį  tą  pa¬ 
reikšti  dėl  Janošo  Valuškos  bylos",  -  nedrąsiai  atsistojo  Estera,  bet 
pamatęs,  kad  tuos  jo  žodžius  išgirdęs  karvedys  atgręžė  jam  nuga¬ 
rą,  sukryžiavo  rankas  ant  krūtinės  ir  visa,  ką  buvo  norėjęs  pasaky¬ 
ti,  suspaudė  į  vieną  frazę  ir  tylutėliai  tik  tiek  tepasakė:  „Jis  visiškai 
nekaltas."  -  „Ką  mes  žinome  apie  jį?  -  nekantravo  aukštasis  kari¬ 
ninkas.  -Jis  irgi  įsivėlęs?"  -  „Liudytojai  visi  kaip  vienas  tvirtino: 
taip,  -  atsakė  leitenantas.  -  Jis  irgi  pabėgo."  -  „Tai  jam  karo  lauko 
teismas!"  -  trumpai  drūtai  kirto  papulkininkis  ir  pamanęs,  kad 
jau  viskas  baigta,  ketino  toliau  laidyti  sąmojus,  bet  štai  visai  ne¬ 
lauktai  jį  nutraukė  Estemė:  „Ar  leisite  man,  pone  papulkininki, 
padaryti  nedidukę  pastabėlę?"  -  „Puikiai  žinote,  garbioji  po¬ 
nia,  -  linktelėjo  jai  papulkininkis,  -  kad  man  nepaprastai  malonu 
girdėti  jūsų  balsą.  Kone  taip,  kaip  savo  paties!"  -  pridūrė  jis,  šyp¬ 
telėjo  trumpute  patenkinta  šypsena,  o  paskui,  nusikvatojęs  sienas 
drebinančiu  juoku,  pats  sukėlė  kikenimą,  o  visi  tie  juokai  -  sun¬ 
kiai  slepiamą  salėje  buvusių  žmonių  nuostabą:  štai  neabejotinas 
padėties  šeimininkas  stebina  juos  ir  nepalenkiamu  savo  būdu,  ir 
aštroku  liežuviu.  „Čia  minimas  asmuo,  -  pasakė  pakilią  nuotai- 


ką  tramdydama  Estemė,  -  prie  visų  kitų  nepriskirtinas."  -  „Ko¬ 
dėl,  ponia?"  -  „Vien  tik  todėl,  kad  jis  -  psichinis  ligonis."  -  „Šit 
kaip,  -  gūžtelėjo  pečiais  papulkininkis,  -  tai  įsakysiu  uždaryti  jį 
į  beprotnamį.  Pagaliau  galėsiu  uždaryti  bent  vieną,  -  slėpė  po 
ūsais  šypseną  papulkininkis  ir  tarsi  įspėjo  klausytojus,  kad  štai 
jis  tėkš  dar  vieną  sąmojį,  ir  niekas  dėl  jo  nesusilaikys  nenusi¬ 
kvatojęs,  -  kad  jau  negalėjau  uždaryti  viso  miesto..."  Šįkart 
pratrukęs  kvatojimas  jau  ilgai  netilo,  tai  ir  Estera  dar  kartą 
nužvelgė  juos  visus  -  ypač  tą  vyrą  ir  nė  nepasižiūrinčią  į  jį  savo 
žmoną  -  ir  suprato,  kad  čia  jau  viskas  nuspręsta,  vadinasi,  jam 
jau  nebėra  ko  veikti,  -  būtų  tuščios  pastangos  mėginti  priversti 
šitą  įsilinksminusią  kompaniją  priimti  teisingesnį  sprendimą, 
tai  ir  suprato  -  telieka  atsikelti  ir  išeiti  niekam  nieko  nepasa¬ 
kius.  „Valuška  gyvas,  o  visa  kita  nesvarbu..."  -  pamanė  Estera  ir 
tylutėliai  išėjo  iš  salės,  o  ištrūkęs  pro  duris,  prasibrovė  pro  sto¬ 
viniuojančius  vietinius  žmones  ir  kareivius  ir  jau  leisdamasis 
laiptais  vis  dar  girdėjo  Estemės  juoko,  besivaržančio  su  papul¬ 
kininkio  kvatojimu,  duslų  ir  tolydžio  tilstantį  aidą;  perėjo  per 
dunksintį  rotušės  pirmojo  aukšto  koridorių,  o  išėjęs  į  gatvę 
aklai  kliaudamasis  instinktu  pats  nejautė,  kaip  pasuko  dešinėn 
į  Arpado  gatvę,  ir  buvo  taip  paskendęs  savyje,  kad  nė  negirdė¬ 
jo,  kaip  -  ėjo  pro  visus  žemai  nuleidęs  galvą  -  kai  kurie  tarpu¬ 
vartėse  sustoję  piliečiai  (tie,  kurie  įstengė  sutramdyti  nuostabą: 
štai  ir  išvydo  išdidžią  miesto  įžymybę  šitaip  susikrimtusią) 
kartkarčiais  su  sunkiai  apibūdinama  užuojauta  sveikino  jį: 
„Laba  diena,  pone  direktoriau..." 

Visa  kita  nesvarbu, 

manė  Estera,  mat  posėdžių  salėje  jis  veikiausiai  sukaito  -  buvo 
nenusivilkęs  palto,  o  jau  priėjęs  Arpado  gatvės  vidurį  tirtėjo  nuo 
kiaurai  smelkiančio  šalčio, 

nesvarbu. 

kartojo  visą  laiką,  net  ir  priėjęs  savo  namus  Venkheimo  pros¬ 
pekte  -  tai  aklas  instinktas  laimingai  parvedė  jį  namo.  Atidarė 
vartus,  paskui  uždarė,  susirado  kišenėje  koridoriaus  durų  raktą, 
bet  kai  paspaudė  rankeną,  pasirodė,  kad  durys  neužrakintos  - 
tai  Hareme  paliko  jas  tik  uždarytas  tikriausiai  iš  atsargumo, 
kad  netyčia  neužrakintų  namų  pačiam  paryčiu  išrūkusiam  šei¬ 
mininkui;  vėl  įsidėjo  raktą  į  kišenę,  atidarė  koridoriaus  duris  ir 
žengė  tarp  knygų  lentynų,  palto  dar  nenusivilko,  kolei  bent  kiek 
susišils,  ir  prisėdo  salone  ant  lovos.  Paskui  atsistojo,  vėl  grįžo  į 
koridorių,  pastoviniavo  prie  vienos  knygų  lentynos  ir  pakreipęs 
galvą  paskaitinėjo  knygų  antraštes;  tuomet  jau  nuėjo  į  virtuvę 
ir  pastūmė  stiklinę  toliau  nuo  plovyklos  krašto,  kad  neatsargiai 
užkliudytos  jos  nesudaužytų.  Ir  jau  tuomet  sumąstė,  kad  palto  ne¬ 
reikia,  nusivilko  jį,  pasiėmė  drabužių  šepetį  ir  kruopščiai  nubrau¬ 
kė  visus  užkritusius  pūkelius;  su  tuo  darbu  susidorojęs,  nunešė 
paltą  į  saloną,  atidarė  spintos  duris,  užkabino  paltą  ant  pakabo 
ir  pakabino  į  savo  vietą.  Apžiūrėjo  krosnelę  -  joje  dar  buvo  žio¬ 
ruojančių  žarijų,  užmetė  ant  jų  keletą  pliauskų  -  galgi  įsiplieks, 
nebuvo  praalkęs,  tai  ir  negrįžo  į  virtuvę  pasigaminti  ko  nors  pi¬ 
etums,  vėliau  užkąs  ko  nors  šalto,  ir  bus  gerai.  Sumanė  susižinoti, 
kiek  dabar  laiko,  bet  vakare  neprisuktas  rankinis  laikrodis  rodė 
tik  penkiolika  minučių  po  aštuonių,  tai  jis  -  taip  jau  ir  anksčiau 
yra  nutikę  -  sumanė  senu  įpročiu  pasižiūrėti,  ką  rodo  evangelikų 
bažnyčios  bokšto  laikrodis,  bet,  nieko  nepadarysi,  negalėjo  ati¬ 
daryti  lentomis  apkalto  lango.  Atsinešė  kirvuką,  nuplėšė  lentas, 
plačiai  atidarė  abi  lango  puses  ir  persisvėrė  per  palangę;  paskui 
žvilgčiodamas  tai  į  bažnyčios  bokšto  laikrodį,  tai  į  savąjį  rankinį, 
nustatė  rodykles  ir  prisuko  spyruoklę.  Tuomet  žvilgsnis  užkliu¬ 
vo  už  „Steinway"  fortepijono,  ir  jam  pasirodė,  kad  niekas  geriau 
neleistų  pailsėti  kaip  „kas  nors  iš  Johano  Sebastiano",  tik  reikėtų 
skambinti  ne  taip,  kaip  jis  tai  buvo  daręs  pastaraisiais  metais,  bet 
taip,  „kaip  pats  Johanas  Sebastianas  buvo  suvokęs  anuo  metu". 
Tik  fortepijonas  buvo  išderintas,  tad  reikėjo  vėl  sukelti  į  jį  „visą 
Verkmeisterio  damą",  užtat  pakėlė  instrumento  viršų,  susira¬ 
do  derinimo  raktą,  iš  spintos  apačios  išsiėmė  visą  kitą  derinimo 


įrangą,  atsuko  natų  stovą  (kad  galėtų  prieiti  prie  stygų  kuoliu¬ 
kų)  ir  atsisėdęs  pasidėjo  įnagį  ant  kelių.  Apstulbęs  pajuto,  kad 
šitaip  derinti  instrumentą  daug  lengviau,  negu  tai  buvo  daroma 
prieš  keletą  metų  laikantis  Aristokseno  nuostatų,  tad  nepraėjus 
nė  trims  valandoms  visi  garsai  jau  buvo  atsistoję  į  vietas.  Jis  buvo 
taip  įsitraukęs  į  darbą,  kad  tik  viena  ausimi  nugirdo,  kaip  ūmai 
koridoriuje  kilo  triukšmas,  ir  labai  nemenkas  -  ten  kažin  ką  itin 
sunkų  tempė  per  akmenines  grindis,  trankė  duris,  ir  jam  net 
pasigirdo  -  tarsi  Estemė  būtų  šūktelėjusi:  „Šitą  į  čia!  O  štai  aną 
dėkite  į  patį  galą,  pati  vėliau  jį  išpakuosiu!"  Visi  tie  dalykai  jau 
nedomino  Esteros  -  dėl  jo  tai  tegu  tranko  duris  ir  šūkauja  „kiek 
tik  patinka",  jis  nedelsdamas  paskambino  dar  vieną  gamą  ir  ši¬ 
taip  patikrino  pagirtinai  švariai  skambantį  muzikos  instrumentą, 
paskui  atsivertė  reikalingą  natų  puslapį  ir  paskambino  pirmuo¬ 
sius  preliudo  Es  dur  akordus. 


Sermo  super 
sepulchrum* 

Pabaiga 


*  Kalba  prie  kapo  (lot.). 


Labiausiai  patiko  vyšnios  romo  padaže.  Buvo  gardūs  ir  kiti  kon¬ 
servuoti  vaisiai,  bet  štai  dabar,  lygiai  po  dviejų  įtempto  organiza¬ 
cinio  darbo  savaičių,  atėjo  tokia  diena,  kai  nepaprastos  svarbos 
įvykis  bus  tik  popiet,  tad  dar  liko  laiko  ir  menkesniems  saviems 
reikalams,  o  ji  jau  vakar  pasidalijo  su  Hareriu  visą  atvežtą  iš 
Pflaumnės  buto  tos  moters  palikimą,  prieš  tai  liepusi  vadinamą¬ 
sias  „galinčias  susigadinti  atsargas"  sunešti  į  rotušės  rūsį  „pa¬ 
naudojimo  visuomenės  labui"  dingstimi;  tad  dar  reikėjo  nu¬ 
spręsti,  ką  dar,  be  kumpių  ir  lašinių,  derėtų  sau  pasilikti  ir  kurie 
iš  palieptų  laikinai  sunešti  į  sekretoriaus  kabineto  spintą  konser¬ 
vuoti  vaisiai  būtų  tinkamiausi  pusryčiams  pagal  jos  skonį,  bet  ji 
pasirinkusi  tik  vyšnias  visai  ne  dėl  to,  kad  persikai  ar  kriaušės 
būtų  neprilygę  vyšnioms  gerumu  -  jie  irgi  prilygo,  bet  kai  paska¬ 
navo  šito  „liūdną  dalią  patyrusios  Pflaumnės"  skanumyno,  pa¬ 
tiekalas  priminė  jai  apsilankymą  vieną  vakarą  pas  tą  moterį,  o 
tai  buvo  nutikę  jau  kone  prieš  tvaną,  -  veikiai  kartu  su  rome  iš¬ 
mirkytų  uogų  „švelniu  rūgštoku  poskoniu"  pasklido  po  visą 
bumą  ir  pergalės  skonis,  jos  triumfo  skonis  -  iki  pat  šiol  ji  taip  ir 


neturėjusi  kada  juo  mėgautis,  tik  kartkarčiais  visai  trumpai  jį  pri¬ 
siminusi;  o  štai  šiandien  jau  galinti  gardžiuotis  kiek  tinkama,  da¬ 
bar  jau  jisai  čia  pat  -  patogiai  įsitaisė  ji  už  milžiniško  rašomojo 
stalo  -  tai  mat  visą  pusdienį,  iki  pietų  nebus  kitų  reikalų,  ir  ji,  su 
šaukšteliu  pasilenkusi  prie  stiklainio,  kad  neapsitaškytų  romo 
užpilu,  kabina  vyšnias  po  vieną,  valgo  jas  tokias  traškias  ir  gali 
netrikdoma  neskubriai  gėrėtis  įgyta  valdžia  ir  atmintyje  atgai¬ 
vinti  visas  lemiamas  vedančio  į  ją  kelio  stotis.  Mat  jai  rodėsi,  kad 
būtų  nė  kiek  neperdėta,  jei  pastarųjų  keturiolikos  dienų  istoriją 
kas  pavadintų  „tikru  valdžios  perėmimu"  -  tai  šitaip  ji  buvusi 
nutupdyta  „į  savo  vietą",  į  rotušės  sekretoriaus  krėslą,  tiesiai  iš 
nuomojamo  kambario  Kareivių  skersgatvyje  ir  iš  Moterų  komi¬ 
teto  pirmininkės  posto;  anas  postas  irgi  rodė  neginčijamą  prasi- 
brovimą  į  priekį,  bet  jisai  suteikė  visai  menkų  galių,  tad  tikrai 
neperdėta  -  ji  per  pusę  perkando  dar  vieną  vyšnią,  o  kauliuką 
išspjovė  į  pritrauktos  prie  pat  kojų  šiukšlių  dėžės  popierius,  - 
mat  šitokios  garbingos  pareigos,  tiesą  pasakius,  yra  ne  kas  kita, 
kaip  „neabejotina  aiškiai  matomo  pranašumo  pripažinimo  pase¬ 
kmė",  ir  štai  šitas  pranašumas,  remiamas  jokio  priešinimosi  ne- 
pakenčiančio  veržlumo,  vienąkart  ir  visiems  laikams  patikėjo 
miestą  tokiai  asmenybei,  kuri  pasirodė  esanti  iš  tikrųjų  to  verta, 
ir  dar  miestas  pareiškė,  kad  ji  galinti  daryti  su  juo  viską,  ką  (vos 
vos  nepasakė:  tik  norinti)...  taip  taip,  tai,  ką  tinkamu  laikanti  ji, 
ponia  Estemė,  dar  prieš  dvi  savaites  buvusi  apmaudžiai  nustum¬ 
ta  į  nuošalę,  o  štai  dabar  tapusi  visavalde  padėties  rikiuotoja  („ir 
dar  pridurkime,  -  pridūrė  ji  ir  šyptelėjo,  -  susišlavusi  visus  lau¬ 
rus...").  Na,  taip,  nepasakysi,  kad  „kepti  karveliai  patys  lėkė  jai  į 
bumą"  -  buvo  už  viską  brangiai  mokėta,  nes  viskas  buvo  pasta¬ 
tyta  ant  kortos,  kolei  pelnė  tai,  ką  dabar  turinti,  ir  ji  būtų  tikrai 
nesipriešinusi,  jei  kas  būtų  jos  kelią  „palyginęs  su  kometa",  mat 
apgalvojusi  visa  tai,  ji  ir  pati  savo  svaiginančio  lėkimo  į  sėkmę 
negalinti  palyginti  su  nieku  kitu;  negalinti,  nes  prireikė  viso  labo 
keturiolikos  dienų,  ir  visas  miestas  „buvo,  galima  sakyti,  jai  po 
kojomis";  tad  prireikė  keturiolikos  dienų,  o  gal  tik  vienos  vienin¬ 
telės  nakties,  ir  net  ne  nakties,  o  keleto  valandų,  per  kurias  ir 


pasimatė,  „kas  yra  kas  ir  kur  slypinti  tikroji  jėga".  Keleto  valan¬ 
dų,  mintijo  Estemė,  viso  labo  tik  tiek,  kai  tą  lemtingą  vakarą,  o 
gal  veikiau  jau  ankstyvą  popietę  kažin  kokio  dangiško  raginimo 
paakinta  ji  susigriebė,  kad  nė  už  ką  nevalia  stabdyti  prasidėjusių 
įvykių,  o  reikia  daryti  atvirkščiai  -  paleisti  juos  kiek  tik  įmanoma, 
ir  tiesiog  juste  pajuto,  kuo  galėtų  būti  jai  naudingi  „tie  trys  šimtai 
baisiausių  banditų"  Turgaus  aikštėje,  žinoma,  jau  ir  tuomet  su¬ 
vokusi,  „kad  tenai  ne  vien  tik  bailūs  kiškiai,  ir,  atėjus  metui  veik¬ 
ti,  jie  neišsilakstys,  išsigandę  savo  šešėlio".  Tie  aikštėje,  dabar 
atsilošė  ji  krėsle,  tikrai  nieko  nepabūgo,  bet  ji  irgi  nuo  tada,  kai 
apsisprendė,  nebuvo  nė  akimirkos  praradusi  galvos,  įvertino  vi¬ 
sas  galimybes,  „žengė  žingsnį  tik  tada,  kai  to  reikėjo"  ir  buvo 
mirtinai  garantuota,  ir  „situacija"  pasisuko  palankiausia  krypti¬ 
mi  taip  tiksliai,  tarsi  būtų  inžinieriaus  suprojektuota,  tad  kartais, 
ypač  antroje  nakties  pusėje,  ji  pajusdavusi  veikiau  jau  kreipianti 
įvykius  tam  tikra  linkme  ir  juos  organizuojanti,  o  ne  tik  pasinau- 
dojanti  jai  visokeriopai  palankiai  susiklosčiusiais  nutikimais.  Ji, 
Estemė  pasilenkė  į  priekį  ir  prarijo  dar  vieną  vyšnią,  buvo  aiškiai 
suvokusi  vertybes,  bet  ji,  anot  jos  pačios,  neturėtų  būti  kaltinama 
pasipūtimu  ir  tuščia  arogancija,  tad  „leiskite  jai",  bent  jau  dabar 
taip  sau  vienai  šebenant  vyšnias,  „laikyti  genialia  ne  tik  pačią 
įvykių  organizavimo  idėją,  bet  ir  su  ja  susijusius  surikiuotus 
smulkius  darbus"  -  be  jų  ir  grandioziškiausio  sumanymo  būtų 
laukę  ne  kas  kita,  o  tik  gėdingas  pralaimėjimas.  Ne,  pripažįsta  ji, 
nereikėjo  aukštesnio  už  vidutinį  intelekto,  kad  pasisektų  apvy¬ 
nioti  apie  pirštą  pirmiausia  Kareivių  skersgatvyje  tik  iš  keleto 
pasipainiojusių  tenai  narių  suburto  krizės  komiteto  pirmininką, 
neprireikė  didesnių  pastangų  ir  atėjus  nakčiai  sudoroti  grėsmin¬ 
gai  blaivėjančio  ir  „einančio  ieškoti  pastiprinimo"  miesto  poli¬ 
cijos  viršininko:  kiti  nieko  tokio  nė  nepastebėjo  -  tarsi  tik  būtų 
išlydėjusi  viršininką  į  kelią,  o  nemačiomis  nutempė  jį  pas  butą 
nuomojančią  šeimininkę  ir  tenai  iki  pat  ryto  girdė  šitą  „praradu¬ 
sį  turėtą  galią  nepasotinamą  girtuoklį"  be  galo  prastu  vynu 
prirakindama  prie  tokio  saldaus  tam  vyrui  miego;  „nebuvo 
problema",  perkreipė  lūpas  Estemė,  nei  persivilioti  į  savo  pusę 


Harerio,  aklai  paklūstančio  pastumdėlio,  nei  nutildyti  ir  iš  buto 
išgrūsti  „puspročio  Valuškos"  -  tasai  buvo  kažin  ką  užuodęs  ir 
galėjo  viską  sujaukti,  nors  jo  paties  „galva  irgi  buvo  sujaukta"; 
tad  viskas  ėjo  tiesių  tiesiausiai  ten,  kur  ir  reikėjo  -  na,  taip,  ve¬ 
džioti  už  nosies  šitą  spalvingą  šutvę  iš  tikrųjų  nereikėjo  „nei  to¬ 
kio,  nei  kitokio  intelekto",  bet  štai  su-lė-tin-ti  įprastą  įvykių 
eigą  -  taukštelėjo  šaukšteliu  į  stalą  sekretorė  -  čia  tai  jau  t-a-i-p!, 
galų  gale  reikėjo  viską  taip  sustyguoti,  kad  įvykiai  suktųsi  kaip 
gerai  patepti  krumpliaračiai,  taip  viską  „imituojant  improvizaci¬ 
ją,  sustatyti  ir  realizuoti",  kad  visos  iškilusios  kliūtys  būtų  paša¬ 
lintos  tą  pačią  šventą  akimirką  užklupus  ją  „šalininkams"  ir  dėl 
to  jos  reputacija  turėjusi  pasidaryti  dar  geresnė  -  ji  ir  turėjusi  iškelti 
moterį  kaip  svarbiausią  priešinimosi  figūrą,  na,  net  ir  „suformu¬ 
lavus  visa  tai  labai  kukliai",  tai  būtų  ne  kas  kitas,  o  tik  laimėji¬ 
mas,  ji  pataisė  ant  kaktos  užkritusią  plaukų  sruogą,  „ir  tikrai 
nekasdieniškas".  Na,  taip,  numojo  ranka  Estemė,  pasižiūrėjusi  iš 
šalies  į  savo  pačios  probėgšmais  peržvelgtus  pastebėjimus,  kam 
jau  kam,  o  jai  tai  tikrai  nereikia  aiškinti,  kad  visi  tie  ir  geriausiai 
surikiuoti  smulkūs  darbai  nebūtų  atnešę  sėkmės,  jei  tik  ji  nebūtų 
perpratusi  esmės,  kodėl  „jos  užmojis  pakeisti  savo  ateitį  gali 
baigtis  arba  laimėjimu,  arba  žlugimu",  -  buvo  aiškiau  negu  aiš¬ 
ku,  kad  reikėjo  priderinti  visas  tas  smulkmenas  prie  laiko,  ta¬ 
čiau  sėkmė  vis  dėlto  priklausė  nuo  to,  nuo  svarbiausiojo  -  nuo  lai¬ 
ko  parinkimo,  kitaip  sakant,  nuo  gebėjimo  numatyti,  užčiuopti, 
pa-jus-ti  deramą  akimirką,  kada  pasiųsti  Harerį  pasakyti  dviem 
policininkams,  kad  jau  metas  važiuoti  į  apskrities  centrą  ir  „mies¬ 
to  policijos  viršininko  vardu"  „tučtuojau"  prašyti  pastiprinimo  - 
tuodu  vyrai,  pasirengę  veikti  bet  kurią  akimirką,  valandų  valan¬ 
das  lūkuriavo  už  pieno  miltelių  gamyklos  su  visureigiu  ir  visai 
nieko  nenutuokė  apie  tikrąją  delsimo  priežastį...  „Kariuomenė 
išvaduotoja"  atvyks  per  anksti  -  į  tokį  šurmuliavimą  pasižiūrės 
kaip  į  „smulkų  chuliganizmą":  išmušti  keli  langai,  sudaužyta 
viena  kita  vitrina,  ir  jau  kitą  dieną  viskas  bus  taip,  tarsi  nieko 
nebūtų  nutikę;  malšins  riaušes  per  vėlai  -  įsisiautėję  griovėjai 
būtų  galėję  nesunkiai  nušluoti  ir  ją  pačią,  tada  ir  visa,  kas  suma- 


nyta,  nueitų  perniek:  ir  patsai  sumanymas,  ir  surikiuoti  smulkūs 
darbai,  ir  visas  suderinimas;  taip  taip,  prisiminė  tą  „įkaitusią  he¬ 
rojiškų  valandų  atmosferą"  Estemė  ir  triumfuojančiu  žvilgsniu 
apžvelgė  sekretoriaus  kabinetą,  reikėjo  rasti  tinkamiausią  laiką 
tarp  šitų  dviejų  kraštutinumų,  ir  ji  -  kaip  gerai,  kad  galėjo  kliau¬ 
tis  Hareriu  ir  kaip  puikiai  tarnybą  atliekančiu  kurjeriu,  ir  kaip 
žmogumi,  galinčiu  suteikti  naujausios  informacijos  -  tokį  sura¬ 
dusi,  tad  neliko  nieko  kito,  tik  pasklidus  gandams,  kad  jau  įžy¬ 
giavo  į  miestą  kariuomenė,  išgrūsti  pro  duris  „trokštantį  kuo 
greičiau  parlėkti  pas  saviškius  mirtinai  išbalusį  rotušės  pirmi¬ 
ninką"  ir,  kol  du  grįžę  policininkai  pranešė,  kad  „miesto  herojė 
malonėtų  atvykti  į  rotušę",  teliko  susidėlioti  tai,  ką  tenai  reikėtų 
pasakyti.  Iš  tų  žvalgymųsi  atgalios  nuostabiausia  buvo  tai,  kad 
jai,  stojusiai  prieš  papulkininkį,  nereikėjo  nė  vienu  žodžiu  krai¬ 
pyti  faktų,  ji  sakiusi  tik  tiesą,  ir  taip  viskas  klostėsi,  kad  ji  nė  ne¬ 
būtų  galėjusi  padaryti  ką  nors  kitaip,  mat  „smarkus  širdies 
tvinksnis"  jau  pirmąją  susitikimo  akimirką  pasufleravo:  vyriau¬ 
siasis  junginio  vadas  bus  ne  tik  miesto,  bet  ir  jos  pačios  „išvaduo¬ 
tojas".  Iki  tolei  irgi  viskas  ėjo  kaip  per  sviestą,  ir  kai  pirmaisiais 
savo  žodžiais  pristabdė  ją  garbstančias  frazes  (pasakiusi:  nelai¬ 
kykite  jos  heroje,  ji  dariusi  tik  tai,  ką  susiklosčius  tokioms  aplin¬ 
kybėms  -  jau  degino  gėda  dėl  šitokio  bejėgiškumo,  aplaidumo, 
bailumo  -  galėjusi  padaryti  silpna  moteris),  jau  nieko  kito  nerei¬ 
kėjo,  tik  dailiai  suformuluoti  ir  trumpais,  pačią  esmę  nusakan¬ 
čiais  sakiniais  išdėstyti  „tai,  kas  buvo",  atseit,  tai  buvęs  „viešosios 
tvarkos  apsaugos  struktūrų  aplaidumas"  ir  nieko  daugiau,  ir  dar 
nebuvo  savo  vietoje  „miesto  policijos  viršininko"  -  jei  čia  būtų 
buvę  viskas  savo  vietoje,  tikrai  nebūtų  nieko  tokio  nutikę:  keli 
svaigiųjų  gėrimų  padauginę  chuliganiški  elementai  nebūtų  su¬ 
kurstę  minios,  ir  ji  nebūtų  taip  suįžūlėjusi.  Ji  netvirtinanti,  pridū¬ 
rė  Estemė  baigdama  išsamią  ataskaitą  apie  įvykius,  kad  visą 
miesto  būklę  apibūdintų  štai  toks  pakrikimas,  juk  priežastis,  lei¬ 
dusi  pasireikšti  tokiam  chuliganiškumui,  buvęs  „visuotinis  su¬ 
bobėjimas".  Jūs,  pone  papulkininki,  parodė  Estemė  tą  „visais 
atžvilgiais  nuostabų"  rytą  į  pasitarimų  salės  duris,  ir  pats  būsite 


apstulbintas,  jei  pasiklausysite  čionai  už  durų  laukiančių  vietos 
žmonių,  ketinančių  duoti  parodymus,  -  reikės  begalinės  kantry¬ 
bės,  nes  pajusite,  su  kokia  apgailėtina  zuikio  bailumo  tipų  šutve 
ji  turėjusi  reikalą  čia  ištisus  dešimtmečius,  nors  ir  mėginusi  tau¬ 
rių  „racionalumo  ir  tvarkos"  principų  dvasia  privesti  šiuos  „į 
fantazijų  drebučius  įklimpusius  piliečius"  prie  tikrovės,  -  ištarusi 
šį  žodį  net  pasipurtė  ji,  svajonėse  jau  pakilusi  į  sekretores.  Garbs¬ 
toma  jėga,  veiklumas,  re-a-liz-mas  reikalauja,  kad  paprasčiausiai 
„būtų  nušluotas"  visokia  saviapgaulė,  miglos  pūtimas  j  akis,  ne- 
valiojimas  imtis  veiklos,  bailus  slapstymasis  „nuo  tikrųjų  gyve¬ 
nimo  dėsnių,  kurių  privalu  laikytis  kiekvieną  dieną",  ir  nenoras 
nieko  žinoti  apie  tokį  dėsnį:  gyvenimas  yra  kova,  kurioje  esti  nu¬ 
galėtojų  ir  nugalėtųjų  -  tokie  apklausta  nuo  ištižėliams  būdingų 
melagingų  iliuzijų  dūmelio,  kad,  girdi,  neiškils  jokių  pavojų,  ir 
su  minkštomis  pagalvėlėmis  užsmaugia  „kiekvieną  gaivų  vėje¬ 
lio  dvelktelėjimą".  Ne  raumenys,  o  apdribę  riebalų  sluoksniai  ir 
nukarusios  odos  rumbės,  ne  išmankštinti  kūnai,  o  tik  suglebimas 
ir  nukeipimas,  ne  tyras  žvilgsnis,  o  tik  smulkmeniškas  žvairakia- 
vimas,  trumpai  drūtai:  ne  tikrovės  pojūtis,  o  cukrumi  pabarsty¬ 
tas  miražas!  Karščiuotis  nereikėtų,  bet  šitokia  slogi  atmosfera, 
kitaip  jos  nė  už  ką  nepavadinsi,  pratrūko  tuomet  Estemė  ir  išliejo 
papulkininkiui  visą  apmaudą,  ir  štai  čia  reikia  tempti  savo  egzis¬ 
tenciją;  na,  taip,  jai  irgi  nereikia  aiškinti,  kad,  kaip  įprasta  sakyti, 
žuvis  ima  dvokti  nuo  galvos,  bet  štai  tyrimo  komitetas  jau  sočiai 
pasižvalgė  po  gatves  ir  savo  akimis  pamatė,  kur  nuvedė  miestą 
toksai  stulbinamas  vadovų  žioplumas,  ir  dabar  tai  jau  tikrai  iš 
viso  to  bus  padarytos  deramos  išvados...  O  vėliau,  vėl  prisiminė 
Estemė  ir  jos  veidas  išraudo,  jau  nelabai  rūpėjo,  ką  šnekanti,  nes 
vis  labiau  juto  papulkininkio  trauką,  o  jis  -  kuo  toliau,  tuo  labiau 
„miesto  herojė"  jautė  didėjantį  jaudulį  -  galvos  linktelėjimu  pa¬ 
dėkojo  už  pranešimą  ir,  „nužvelgęs  ją  tokiu  daug  sakančiu 
žvilgsniu",  paprašė  pasilikti  ir  liudytojų  apklausoje;  taigi  pajuto 
trauką,  perliejo  karštis  sekretorę,  šitas  galvos  linktelėjimas  dar 
arčiau  pastūmėjo  ją  prie  papulkininkio,  jos  „širdis"  jau  ne  šiaip 
plakė,  o  daužyte  daužėsi  ir  parodė,  kad  per  penkiasdešimt  dve- 


jus  metus  niekas  taip  ir  neprivertė  jos  „šitaip  plakti",  ir  štai  paga¬ 
liau  atsirado:  t-a-i-p!  -  atsirado  toks,  kuris  ūmai  įtraukė  ją  į 
apžavų  ratą,  atsirado  toks,  su  kuriuo  jau  nuo  pirmųjų  minučių 
prasidėjo  „pokalbis  be  žodžių",  atsirado  toks,  kuris  leido  įkūnyti 
(ką  jau  ten:  įkūnijo,  pasitaisė  ji  visa  išraudusi)  tai,  apie  ką  ji  neiš- 
drįsdavusi  nė  pamanyti!  Kad  „tikrai  tokio  jausmo  esama",  kad 
visi  tie  „iš  pirmo  žvilgsnio",  „amžinai"  ir  „akla"  -  anaiptol  ne 
romanuose  aprašomos  kvailystės,  kad  viso  to  esama  ir  kad  ji  sto¬ 
vi  sustojusi  it  žaibo  nutvilkyta  ir  kad  negali  nesikankinti:  ar  tasai 
kitas  irgi  jaučia  tą  patį?!  Kai  tik  prasidėjo  apklausos,  ji  iš  tikrųjų 
ištisas  valandas  tik  „stovėjo"  pasitarimų  salėje,  ir  nors  ir  užteko 
jėgų  dėmesingai  stebėti  teisminio  bylos  nagrinėjimo  nuotaiką, 
kuo  toliau,  tuo  labiau  jai  palankesnę,  bet  pakerėtą  jos  esybę  vis 
dėlto  „labiausiai"  ir  iki  galo  laikė  prikaustęs  kitoje  salės  pusėje 
įsikūręs  junginio  vadas.  Jo  ūgis?  O  jo  laikysena?  Na,  o  jo  išvaiz¬ 
da?  Būtų  sunkiai  galėjusi  tuos  dalykus  nusakyti  -  bent  jau  iki  tol, 
kolei  galų  gale  „susiklostė  jų  likimas"  -  iki  tolei  kas  minutę  ka¬ 
mavosi  tarp  „Apie  mane  galvoja!"  ir  „Ne!  Nė  nepasižiūrėjo!"  ir 
laukė,  kad  štai  dabar!,  dabar  jau  atsistos,  prieis  prie  jos,  duos 
kokį  nebylų  ženklą  ir  atskleis  savo  jausmus!  Joje  plaikstėsi  ugnys, 
blaškėsi  liepsnų  pliūpsniai,  ji  jautėsi  tai  sviedžiama  į  viršukalnę, 
tai  bloškiama  į  pragarmę,  ir  niekas  neįstengęs  įžiūrėti,  kas  dedasi 
jos  viduje,  nes  net  ir  tada,  kai  iškilo  Valuškos  reikalas  ir  jie  be  jo¬ 
kių  nevykusių  įžangų  -  gerai,  kad  tuomet  nepritrūko  jai  drąsos  - 
kuo  lengviausiai  atsipurtė  į  šitą  istoriją  kvailiausiai  įsivėlusio, 
bet  -  kokia  laimė  -  savo  pavardės  neišpliurpusio  Esteros  ir  dar, 
veikdami  kaip  bendrininkai,  sumanę  įvairiausių  pavedimų  iš¬ 
grūdo  iš  salės  Harerį  ir  leitenantą,  ir  pagaliau  liko  dviese,  na, 
taip,  tuomet  pasirodė,  kad  ji  įstengianti  suvaldyti  savo  veido 
bruožus,  tik  jau  to  nepasakysi  apie  jausmus  -  nebuvo  tokios  ga¬ 
lios,  nuslėpė  laimingą  šypseną  Estemė  lūpų  kampučiuose,  kuri 
būtų  galėjusi  juos  sutramdyti.  Pasiėmė  vyšnią,  įsidėjo  ją  į  bumą, 
bet  nesukando  jos,  o  tik  čiulpė  ir  vėl  prisiminė  tas  dešimt  ar  pen¬ 
kiolika  minučių,  praleistų  tuščioje  pasitarimų  salėje:  papulkinin¬ 
kis  atsiprašė  už  visai  neseniai  parodytą  šiurkštumą,  o  ji  atsakiusi. 


kad  tai  visai  suprantama  -  negali  tikras  vyras  ištverti  patekęs 
tarp  tokių  bailių  kaip  kiškis  ištižėlių,  paskui,  aptarus  valstybės 
reikalus,  jis  lyg  tarp  kitko  priderino  prie  trumpų  frazių  „lyg  ir" 
nieko  nepasakymą,  „lyg  ir"  aistringą  tvirtinimą,  kaip  puikiai  jai 
tinkantys  „tie  du  nedidukai  auskarai".  Šnekėjosi  apie  miesto 
ateitį  ir  nė  nemanė  ginčytis  dėl  to,  kad  „čia  tikrai  reikia  tvirtos 
rankos",  o  visus  kitus  reikalus  irgi  derėtų  aptarti  dar  šiandien, 
tiktai  gal  kiek  ramesnėje  aplinkoje,  pasiūlė  jai  ilgai  į  akis  žiūrėda¬ 
mas  papulkininkis,  o  ji,  pasvarsčiusi  visai  trumpai,  tam  pritarė  ir 
dar  pamanė,  kad  visuomet  privatus  jos  gyvenimas  buvo  perne¬ 
lyg  glaudžiai  susijęs  su  tarnavimu  visuomenės  interesams,  tad  ir 
dabar  tinkamiausia  tokio  aptarimo  vieta  būtų  Barono  Belos 
Venkheimo  prospekto  trisdešimt  šeštasis  namas,  taigi  jos  butas, 
o  ten  prie  arbatos  puodelio  ir  sausainiukų...  O  ten  jau  viskas 
buvo  iš  anksto  sustyguota  -  linkčiodama  galvą  konstatavo  Ester- 
nė  ir  neskubėdama  sugurino  liežuviu  spaudžiamą  prie  gomurio 
vyšnią  -  viskas,  juk  šiaip  jau  ji  nėra  nieko  aiškinusi  tarpusavio 
trauka,  įsiplieskusiais  jausmais,  bet  dabar  tai  jau  tikrai  galėtų  pa¬ 
sakyti:  nuostabiausias  dalykas  buvo  taip  pašėlusiai  staigiai  rasti 
vienam  kitą,  dar  ir  šiandien  ją  stulbina  tai,  kaip  jie  atitiko  vienas 
kitą,  kaip  ūmai  perprato,  kad  jie  tiesiog  sukurti  vienas  kitam, 
kaip  neįtikėtinai  greitai  susiliejo  vienas  su  kitu,  o  tie  visi  malonu¬ 
mai  -  šitai  ir  jai,  ir,  kaip  netrukus  paaiškėjo,  ir  jiems  abiem  iš  ti¬ 
krųjų  jau  pačią  pirmąją  akimirką  pasimatė  „viskas",  užtat  ir  ne¬ 
prireikė  daugiau  kaip  dešimties  ar  penkiolikos  minučių,  ir  buvo 
„nutiesti  pontoniniai  tiltai"  -  vėl  suskambo  jai  ausyse  vėliau  pa¬ 
sakyti  papulkininkio  žodžiai,  sujungę  juos  vieną  su  kitu.  Ne¬ 
dvejojo,  nesiblaškė  ir  taip  rengėsi  vakarui,  kaip  ir  dera,  ir  dar 
skubomis  tvarkė  neatidėliotinus  turėsiančio  greitai  prasidėti 
„tarpuvaldžio"  reikalus:  sakė  prakalbas  tarpuvartėse,  guodė 
raudančiuosius,  paskelbė,  kad  kitą  dieną  „prasidės  atstatymas", 
ir  liepusi  per  Harerį  iki  tolei  sukrauti  jos  skurlius  -  tokiam  žmo¬ 
gui  tai  jau  tikrai  nedera  pačiam  terliotis  su  lagaminu  ir  visokiais 
ten  skudurais!  -  ir  pasamdžius  nešiką  pergabenti  viską  iš  Karei¬ 
vių  skersgatvio  į  namą  Venkheimo  prospekte,  o  jau  tada  paskyrė 


jokio  priešinimosi  nerodančiam  Esterai  -  jis  nelabai  ir  suvokė, 
kas  čia  dedasi,  -  tarnaitės  kambarį  šalia  virtuvės,  o  pati  užėmė 
saloną,  prieš  tai  liepusi  ištrenkti  iš  jo  sukiužusius  senus  baldus  ir 
į  ten  sunešti  jos  užgyventus  lovą,  stalą,  kėdę.  Apsivilko  gražiau¬ 
sią  savo  suknelę,  tą  juodo  aksomo,  užsegamą  per  nugarą  ilgu 
užtrauktuku,  parūpino  vandens  arbatai,  supylė  sausainiukus  į 
aliumininį  padėklą,  išklotą  popierine  servetėle,  ir  dailiai  susišu¬ 
kavo  plaukus  apie  ausis.  Tai  ir  buvo  viskas,  nieko  daugiau  ir 
nereikėjo,  nes  susitiko  dvi  grynos  aistros  -  ir  aštuntą  valandą 
minutės  tikslumu  atvažiavusio  papulkininkio,  ir  jos,  neįsten¬ 
giančios  duoti  jausmams  komandos  „Stok!",  susitiko  tokių  žmo¬ 
nių  aistros,  kurioms  niekas  kitas  nerūpėjo,  tik  jos  pačios,  susitiko 
dvi  sielos,  kurios  amžiną  priklausymą  viena  kitai  išreiškia  „kūnų 
susiliejimu".  Reikėjo  laukti  penkiasdešimt  dvejus  metus,  bet  lau¬ 
kusi  ne  veltui,  mat  tą  nuostabią  naktį  iš  tikro  vyro  išgirdusi,  kad 
„kūnas  be  sielos  nieko  vertas",  juk,  šiaip  ar  taip,  tos  iki  pat  aušros 
trukusios  nepamirštamos  grumtynės  buvo  tikriausias  jausmų  iš¬ 
siliejimas  kone  iki  alpulio  ir  -  tik  pradėjus  švisti  ji  nė  kiek  nesigė¬ 
dijusi  to  žodžio  -  meilės  pažadinimas.  Niekada  nebūtų  pamaniusi, 
kad  šitiek  nutuokia  „apie  tose  grumtynėse  slypinčias  iki  apsalimo 
mielas  vingrybes"  ir  kad  iš  viso  esanti  tokia  grožybių  karalija,  kad 
„bangomis  einantys  širdies  dūžiai"  teikia  tokį  laisvę  žadinančio 
svaigulio,  nors,  dar  ir  dabar  raudonuodama  nudelbė  akis,  ir  pa¬ 
jutusi  tokią  laimę  turinti  pripažinti:  raktas,  atvėręs  iki  tol  nepažįs¬ 
tamus  jos  pačios  esybės  kampelius,  buvo  papulkininkio  rankose. 
Taigi  papulkininkio,  kurį  jau  tada,  „logiškai  eidama  prie  išva¬ 
dos",  galėjusi  vadinti  Peteriu,  ir  prie  kurio  stiprių  rankų  priglau¬ 
dusi  galvą  ar  aštuonis  kartus,  na,  taip,  aštuonis,  -  uždarė  ji  su 
celofanu  ir  gumyte  vyšnių  stiklainį,  -  ir  su  kuriuo  nulėmusi 
miesto  ateitį  bei  aptarusi  bendresnius  dalykus.  Argi  taip  turinti 
elgtis  valstybė,  sutartinai  kėlė  klausimą  jie  abu,  kaip  dabar  pa¬ 
matė  suskaičiavusi,  net  septynis  kartus,  tai  į  vieną,  tai  į  kitą  vietą 
siųsti  kartu  su  karo  lauko  teisėjais  kovos  vienetą,  vadovaujamą  ab¬ 
soliučiai  visus  įgaliojimus  turinčio  aukšto  karininko,  visai  ne  pa¬ 
gal  paskirtį  -  atseit,  talkinti  vietos  viešosios  tvarkos  palaikymo 


struktūroms;  argi  taip  turinti  elgtis  valstybė:  kareivius  siuntinėti 
it  kokius  ugniagesius,  gainioti  juos  tai  šen,  tai  ten,  kad  gesintų 
suįžūlėjusių  chuliganų  sukeltas  liepsneles!  „Patikėkite,  brangioji 
mano  Tiunde,  -  nesiliovė  aimanuoti  papulkininkis,  -  aš  jau  nega¬ 
liu  nė  pažiūrėti  į  tą  vienintelį  tanką  Didžiojoje  aikštėje!  Kokia 
gėda!  Tampau  jį  visur  kur  panašiai,  kaip  tąso  banginį  tasai  senas 
krienas  su  cigaru,  -  tik  rodau  jį  ir  bauginu  žmones;  kiek  tik  atsi¬ 
menu,  nesu  nė  karto  iš  jo  iššovęs  -  tik  vieną  vienintelį  kartą  per 
pratybas,  betgi  rengiausi  būti  ne  cirkininku,  o  kariu,  tai  nereikia 
nė  sakyti,  kad  aš  noriu  pašaudyti!"  -  „Tai  ir  šaukite,  Peteri!.."  - 
šelmiškai  pasakiusi  ji  ar  septynis  kartus,  jie  gražiai  dėl  visko  su¬ 
tarę,  atsirado  įsakymas  dėl  rytdienos,  bet  jai  tuomet  žavingiausia 
buvusi  dabartis,  meilės  teikiamas  neišsemiamas  buvimo  kartu 
saldumas,  tik  auštant  atsisveikinimas  prie  lūkuriuojančio  šalia 
namo  visureigio  ir  pasišovę  viską  išreikšti  žodžiai:  „Tiunde!"  ir 
„Peteri!",  ir  pro  pamažėle  brėkšmoje  išnykstančio  automobilio 
langą  šūktelėtas  nepamirštamas  pažadas:  „Atvažiuosiu,  kai  tik¬ 
tai  ištruksiu!"  Kas  bent  kiek  ją  pažįsta,  atsistojo  dabar  Estemė 
prie  rašomojo  stalo,  tas  tikrai  negalėtų  pasakyti,  kad  jai  kada 
nors  būtų  stigę  jėgų,  bet  energija,  su  kuria  ji  kibo  į  organizavimo 
darbus  po  tos  likimą  nulėmusios  nakties,  nustebino  net  ir  ją  pa¬ 
čią  -  juk  per  keturiolika  dienų  ji  „nušlavusi  visa,  kas  sena,  ir  toje 
vietoje  pastačiusi  nauja"  ir  dėl  tokio  energijos  „išspinduliavimo" 
sulaukusi  miestelėnų  pagyrų,  pripažinimo  ir  paramos;  taigi 
miestelėnų,  kurie,  kaip  rodė  visi  požymiai,  pagaliau  susizgribo, 
kad  „geriau  jau  degti  veiklos  karščiu,  o  ne  slapstytis  su  naminė¬ 
mis  šlepetėmis  tarp  pagalvėlių",  ir  tie  patys  miestelėnai  Estemės, 
pelniusios  tų  žmonių  pasitikėjimą,  jau  nemenkina,  žengė  susinė¬ 
rusi  už  nugaros  rankas  Estemė  prie  vieno  sekretoriaus  kabineto 
lango,  „o  ją  gerbia!"  Iš  tikrųjų,  apžvelgė  ji  pro  langą  visą  gatvę, 
įvykiai  klostėsi  taip,  kad  veikiai  pasisekė  padaryti  viską,  ką  buvo 
sumaniusi,  viskas  ėjo  kaip  iš  pypkės  ir  „visas  šitas  valdžios  perė¬ 
mimas"  tebuvo  it  vaikų  žaidimas,  tad  dabar  teliko  raškyti  savo 
darbo  vaisius.  Pirmąją  savaitę  ji  daugiausia  „susiuvinėjusi  siū¬ 
les",  arba,  kad  būtų  suprantamiau,  įdėmiai  stebėjusi,  ar  svarbių- 


jų  anų  įvykių  dalyvių  likimai  ir  išvis  „riaušių  analizė  ir  jų  pada¬ 
riniai"  tikrai  dėliojasi  pagal  jos  sumanymą,  kitaip  sakant,  pagal 
tą  jos  atmintiną  pasitarimų  salėje  pateiktą  ataskaitą,  ir  kone  ap¬ 
stulbusi  turėjo  pripažinti,  kad  viskas  klostosi  tiesiog  idealiai  ir 
kad  pašėlusiai  vienareikšmiškai  jos  anuo  metu  pasakytus  žo¬ 
džius  apie  įvykių  dalyvius  patvirtina  skelbiami  ir  teisėjų,  ir 
„dangaus"  nuosprendžiai.  Cirkas  užraukė  ją  pačią  į  neregėtas 
aukštumas  iškėlusią  veiklą,  to  neaiškaus  Hercogo  ir  Tarno  taip  ir 
nepasisekė  sučiupti  iki  pat  šios  dienos,  o  Direktorių  („seną  krie¬ 
ną  su  cigaru",  -  kaip  kad  yra  pasakęs  jos  Peteris)  išprašė  iš  šalies, 
banginį  pradangino,  kalėjimą  sausakimšai  prikimšo  „atsitiktinių 
riaušininkų  sąjungininkų"  ir,  kad  gretimuose  kaimuose  visai  nu- 
sloptų  dėl  čionykščių  įvykių  sukeltos  nedidukės  bangelės,  suma¬ 
niai  paskleidė  gandus,  anot  kurių,  visi  šitie  siautėjimai  tebuvęs 
ne  kas  kitas,  o  tiktai  kitų  šalių  slaptųjų  tarnybų  pavedimu  sukel¬ 
tas  šurmulys.  Miesto  policijos  viršininką  -  reikėjo  taisyti  pašlijusią 
jo  sveikatą  -  nugrūdo  trims  mėnesiams  į  visiškame  užkampyje 
įsikūrusią  sanatoriją,  kad  tenai  išpumpuotų  iš  jo  alkoholį  ir  tuo¬ 
met  galėtų  perkelti  į  Vąšo  apskritį,  abu  jo  vaikiūkščius  sukišo  į 
vaikų  globos  namus,  o  naujai  paskirta  sekretorė  perėmė  visas  ro¬ 
tušės  pirmininko  funkcijas  -  jam  buvo  paliktas  tiktai  garbės  titu¬ 
las.  Tą  jam  tikriausiai  „pražūtingą  rytą"  Valuška  irgi  nusigavo  ne 
per  toliausiai  (dar  tą  patį  vakarą  apskrities  centre  jis  pasiklausė 
policininką  kelio),  ir  jį  priglobė  priverstiniam  gydymui  „faktiš¬ 
kai  iki  gyvos  galvos"  uždaras  miesto  ligoninės  nervų  ligų  sky¬ 
rius;  o  Hareris  buvo  priimtas  rotušės  tarnautoju  -  jį  galutinai 
patvirtino  sekretorės  raštvedžiu,  tad  jis  iš  visų  vietos  žmonių 
pelnė  bene  didžiausią  pasitikėjimą  su  vadinamąja  „perspektyva 
į  ateitį".  Taip  atėjo  kita  savaitė,  jau  antroji  -  spagsino  pirštus  sau 
už  nugaros  Estemė  -  ir  „visai  rimtai"  įsibėgėjo  ir  sąjūdis  SVA¬ 
RUS  KIEMAS,  TVARKINGAS  NAMAS,  mat  prabėgus  penkioms 
dienoms  po  „kraupaus  banditizmo"  duris  atvėrė  parduotuvės, 
lentynose  „ėmė  rodytis  prekių  gausos  požymių"  ir  žmonės  visi 
kaip  vienas  kibo  į  darbus  ir  jų  nesiliovė  dirbę  ir  šiandien;  valsty¬ 
bės  įstaigose  plušėjo  daugiausia  ten  seniau  įdarbinti  tarnautojai. 


bet  darbavosi  jie  vadovaudamiesi  nauja  dvasia,  pripažino  sekre¬ 
torė,  vėl  prasidėjo  pamokos  mokyklose,  pagerėjo  telefono  linijų 
darbas;  vėl  atsirado  benzino  ir  -  nors  ir  ne  visur,  bet  jau  šen  bei 
ten  -  važinėjo  automobiliai,  prisitaikę  prie  naujų  sąlygų,  kursa¬ 
vo  traukiniai,  vakarais  gatvės  maudėsi  šviesos  tvane,  kuro  įmo¬ 
nė  pardavinėjo  centneriais  malkas  ir  anglis,  žodžiu,  atrodė,  kad 
kraujo  perpylimas  buvo  sėkmingas:  miestas  ir  vėl  kvėpuoja,  ir 
visur  kur  svarbiausias  žmogus  -  pasukiojusi  ratais  galvą  pažva- 
lėjo  Estemė  -  esanti  ji!  Tik  šįkart  neliko  laiko  pasvajoti  apie  toles¬ 
nę  veiklą,  visi  netrikdomi  pasisvajojimai  užsiraukė  per  akimirką: 
beldėsi  į  duris,  tad  ji  ūmai  šoktelėjo  prie  stalo.  Nukišo  stiklainį  su 
vyšniomis,  patogiai  įsitaisė  krėsle,  atsikrenkštė  ir  užsikėlė  koją 
ant  kojos.  Jai  ištarus  griausmingą  „Prašom!",  duryse  pasirodęs 
Hareris  paspaudė  už  nugaros  durų  rankeną,  uždarė  duris,  žing¬ 
telėjo  žingsnį  stalo  link,  paskui  vėl  atžengė,  sustojo,  nuleido 
rankas  su  sunertais  pirštais  prieš  save  ir,  kaip  jau  buvo  įpratęs, 
svaidydamas  maitvanagio  žvilgsnį  į  visas  puses,  pamėgino  su¬ 
sivokti,  ar  tarp  beldimo  į  duris  ir  prašymo  užeiti  nenutiko  čia  ko 
itin  svarbaus.  Atėjęs  pranešti,  pasakė  Hareris,  „apie  reikalą",  kurį 
jam  garbioji  ponia  patikėjusi  dar  pirmadienį,  tai  štai  jis  pagaliau 
suradęs  tokį  žmogų,  apie  kurį,  jo  galva,  būtų  galima  pakalbėti 
kaip  apie  policijai  ieškomą  naujoką  -  eilinį  policininką;  jis  atitin¬ 
kantis  abi  keliamas  sąlygas  -  esąs  ir  vietinis,  ir  įrodęs  „tinkamu¬ 
mą",  prisimerkė  Hareris,  „tą  įžymią  dieną";  o  štai  dabar  dar  yra 
sočiai  laiko  iki  laidotuvių,  tai  jį  ir  atitempęs  čionai  iš  smuklės 
„Prie  Nilo"  ir  dar  jam  pažadėjęs,  kad  viskas,  apie  ką  bus  kalba¬ 
ma,  liks  tik  tarp  jų,  tai  „tas  veikėjas"  pasirengęs  „būti  apklau¬ 
siamas",  užtat  ir  jis,  Hareris,  manantis,  kad  gal  jau  dabar,  visai 
netrukus,  ir  būtų  galima  jį  apklausti.  Būtų  galima,  užriaumojo 
ant  jo  sekretorė,  tik  „ne  čia!",  dar  šiek  tiek  pasvarsčiusi,  sumaišė 
Harerį  su  juodais  dumblais  -  juk  buvęs  pašėlusiai  neapdairus, 
galų  gale  rūsčiai  paklausė  sekretorė,  ko  jis  ieškojęs  tame  „Prie 
Nilo"  -  argi  nežinantis,  kad  jam  nuo  ryto  iki  vakaro  privalu  būti 
čia,  rotušėje,  bet  ji  visai  neleido  Hareriui  teisintis,  tik  pasakė:  būti 
jos  namuose  Venkheimo  prospekte  po  pusvalandžio  -  ne  anks- 


čiau  ir  ne  vėliau  -  „kartu  su  tuo  veikėju".  Hareris  nedrįso  nė  pra¬ 
sižioti,  tik  linktelėjo  -  girdi,  supratęs,  paskui  linktelėjo  dar  kartą, 
kai  jam  buvo  pasakyta:  „Kad  sekretorei  skirtas  automobilis  būtų 
penkiolika  po  dvyliktos  prie  jos  buto!";  Hareris  spruko  pro  duris, 
o  susirūpinusi  Estemė  susivokė,  kad,  deja,  reikės  susitaikyti  su 
tokiais  dalykais  -  „šitokias  pareigas  einantis  žmogus  tikrai  netu¬ 
ri  nė  vienos  ramios  minutės".  Tad  netrikdomą  dienos  ramybę 
sudrumstė  ne  kas  kita,  o  smarkiai  dirbti  pasinešusi,  bet  už  itin 
trumpo  pavadėlio  laikoma  („Kad  sykiu  nepradangintų  ir  žir¬ 
go...")  jos  dešinioji  ranka,  o  „mėgavimosi  įgyta  valdžia"  -  tai  su 
jo  pažadu  prasidėjusi  ši  diena  -  nereikėjo  visai  atsisakyti,  mat  kai 
ji,  apsivilkusi  paprasčiausiu  odiniu  paltu,  išėjo  pro  rotušės  var¬ 
tus,  į  ją  atsigręžė  gal  ir  ne  šimtai,  bet  bent  jau  „dešimtys",  o  pri¬ 
ėjus  Arpado  gatvę  prie  savo  namų  stropiai  plušantys  piliečiai 
„galima  sakyti,  išsirikiavo  pasisveikinti  su  ja".  Darbavosi  sene¬ 
liai  ir  senelės,  šeimų  galvos  ir  jų  moterys,  maži  ir  dideli,  džiūsnos 
ir  nutukėliai  -  visi  jie  kapojo  kirtikliais  prišalusias  ir  prie  šaliga¬ 
tvių,  ir  prie  važiuojamosios  kelio  dalies  šiukšles,  sėmė  jas  su  kas¬ 
tuvais  ir  krovė  į  vienračius  vežimėlius,  plušėjo  jie  paskirstytose 
sutvarkyti  vietose  prie  savo  namų,  ir  buvo  aiškiai  matyti,  kad 
žmonės  dirba  „tikrai  nuoširdžiai".  Priėjusi  prie  vienos  ar  kitos 
grupelės  -  nustoję  menką  laiko  tarpą  darbuotis  kirtikliai,  kastu¬ 
vai,  vienračiai  vežimėliai,  buvę  smagiai  sakomi  „Laba  diena!" 
arba  „Tai  išėjome  pakvėpuoti  grynu  oru?  Išėjome  pakvėpuoti 
grynu  oru?",  juk  buvusi  vieša  paslaptis,  kad  ji  esanti  jau  minėto 
sąjūdžio  vertinimo  komisijos  pirmininkė,  tad,  rodos,  paskui 
buvo  dirbama  dar  sparčiau.  Kartais  jau  iš  tolo  išgirsdavusi  „Štai 
ir  mūsų  sekretorė!"  ir,  nėra  čia  ko  gėdytis,  jau  nuo  Arpado  gatvės 
vidurio  jos  širdis  daužiusis  vis  smarkiau,  ėjusi  ji  ir  žingsnio  nė 
kiek  nelėtinusi,  tik  mojavusi  ranka  į  kairę  ir  į  dešinę,  ir  štai  per 
vis  audringesnę  pagarbių  sveikinimų  liūtį  pėdindama  paskutinį 
kelio  trečdalį  turėjusi  nori  nenori  švelninti  „kaip  visiems  žinoma, 
rūsčią"  savo  veido  išraišką  -  o  juk  jos  pečius  slėgė  tiek  rūpesčių 
ir  tokia  atsakomybė!  Per  šitas  keturiolika  dienų  jau  ji  buvo  sakiu¬ 
si  ar  šimtą  kartų,  kad  kas  buvo  -  pražuvo,  nes  „tada  ir  tik  tada 


įstengsime  ko  nors  pasiekti,  kai  žiūrėsime  tik  to,  „kas  bus"  ir  „ko 
norime";  išūžė  visiems  ausis  visa  tai  „trimituodama  kaip  trimi¬ 
tu",  jai  ir  pačiai  atrodė  priimtinas  toks  malonus  pasitikėjimo 
reiškimas,  tad  pražuvo  tik  tai,  pamanė  ji  ir  pasuko  prospekto 
sankryžoje,  „kas  buvau  aš  jums  ir  kas  jūs  buvote  man"...  Masės 
be  vado  būna  nieko  vertos,  o  vadas  be  pasitikėjimo,  atsirakino  ji 
namų  vartus,  irgi  būna  pakirstas  paralyžiaus,  paskui  dar  pripaži¬ 
no:  „nepasakysi,  kad  gyvoji  jėga  čia  niekam  tikusi",  tiesa,  reikėjo 
dar  veikiai  pridurti,  kad  ji  irgi  „vadas  ne  iš  prastųjų".  Sugyvensi¬ 
me,  žmonės,  smagiai  nusiteikusi  pamanė  ji  apie  Arpado  gatvės 
gyventojus,  o  vėliau,  jei  viskas  irgi  taip  gerai  klosis,  „derės  atleis¬ 
ti  vadžias,  sekretorė  darysis  sukalbamesnė",  mat  ji  jau  nieko 
daugiau  nenorinti,  šiaip  jau  dunksėjo  nuo  jos  žingsnių  akmeni¬ 
nės  koridoriaus  plokštės,  ji  jau  turinti  viską,  ko  troškusi...  Atgavusi 
tai,  ką  buvo  iš  jos  atėmę,  ir  įgijusi  tai,  apie  ką  tiktai  pasvajodavusi, 
ir  šit  jau  turinti  valdžią,  beje,  aukščiausiąją,  tai  jos  sėkmių  „apvai¬ 
nikavimas",  žengė  ji  susijausminusi  į  saloną,  kuris  atitekęs,  galima 
ir  taip  sakyti,  „tikrąja  žodžio  reikšme"  jai  be  didesnių  pastangų. 
Jos  mintys  -  tai  irgi  suprantama,  ir  iš  darbo  kabineto,  ir  iš  visur 
kur  kitur,  kur  tik  ji  būnanti  -  skriejusios  ir  šen,  ir  ten,  bet  visas 
šias  dvi  savaites  padariusios  lankstą  vėl  grįždavusios  prie  to,  ku¬ 
rio  ji  nesiliaujanti  laukti  nei  dieną,  nei  naktį,  taip  buvo  ir  dabar, 
bet  jis,  deja,  nuo  to  karto  taip  ir  nebuvo  radęs  progos  „ištrūkti". 
Kartais  ją  pažadindavęs  džipo  burzgimas,  o  kartais  čia,  salone,  ir 
taip  nutinka  kaskart  vis  dažniau,  ūmai...  sunku  pasakyti  kaip... 
turėjusi  apsigręžti,  nes  juste  jutusi,  kad  kažin  kas  -  jis!  -  stovintis 
jai  už  nugaros,  na,  taip,  ji  nenorinti  tuo  pasakyti,  kad  nerimau¬ 
janti  dėl  tokių  dalykų,  bet  juk  „be  jo  visos  valandos  tuščios...",  ir 
tai  visai  suprantama,  kai  „širdis  įsimylėjusi".  Laukusi  rytą,  dieną 
ir  vakarą,  ir  taip  belaukiant  jos  vaizduotėje  visuomet  iškildavęs 
toks  vaizdas:  stovi  jis  didingai  įsitempęs  lekiančio  tanko  bokšte, 
štai  iš  lėto  pakelia  prie  akių  ant  kaklo  kabančius  žiūronus  ir 
„žvalgo  tolumas"...  Toks  didingas  vaizdas  sušmėžavo  prieš  akis 
ir  dabar,  bet  išsisklaidė  kaip  dūmas,  kai  ir  šįkart  išgirdo  kažin  ką, 
tą,  kuris  „jau  galutinai  jai  pražuvo",  bet  kuris  jau  devynias  die- 


nas  -  nuo  tada,  kai  buvo  nulemtas  Valuškos  likimas,  -  vėl  šmės¬ 
telėdavo  kasdien  lygiai  vienuoliktą  ir  paskui  dar  kartą,  apie 
vakaro  aštuntą.  Ji  nuvokusi,  kad  Estera  dar  tikrai  gyvas  tik  iš 
tualete  nuleidžiamo  vandens  šniokštimo,  duslių  į  tarnaitės  kam¬ 
barį  pertempto  fortepijono  skleidžiamų  garsų  ir  iš  nugirstų  apie 
jį  gandų,  nes  šiaip  jau  viskas  klostėsi  taip,  tarsi  jo  čia  visai  nebū¬ 
tų,  o  jo  irštva  tarytum  neturėtų  nieko  bendra  su  visais  kitais  šio 
namo  užkaboriais.  Per  šitas  dvi  savaites  tebuvo  jį  mačiusi  tik  vie¬ 
ną  ar  du  kartus,  na,  ir,  žinoma,  matė  jį  tą  dieną,  kai  „vėl  parsi¬ 
kraustė  į  tą  vietą,  kuri  jai  priklauso  nuo  amžių  amžinųjų",  o 
saugumo  sumetimais  popietėmis  rengiamos  tarnaitės  kambario 
žvalgytuvės  visuomet  atskleidė  vieną  ir  tą  patį  -  išmėtytos  gai¬ 
dos  ir  šalia  lovos  dviem  krūvelėmis  sukrautos  Jane  Austen'  viso 
raštų  rinkinio  knygos,  kitaip  sakant,  namie  jis  vien  tik  skaito 
(„šitą  žiovulį  varančią  nuobodybę!")  arba  klankina  fortepijonu 
(„romantikus!"),  o  nuo  vakarykštės  dienos  metė  ir  šitą  užsiėmi¬ 
mą.  Jis  nekėlė  jai  nė  menkiausio  pavojaus,  be  to,  „jos  absoliučiai 
nedomino",  ar  jis  dar  gyvas,  o  jei  kartais,  kaip  kad  dabar,  jį  ir 
prisimindavusi  trumpą  akimirką,  jai  visuomet  kildavęs  klausi¬ 
mas,  kaip  „ji  nugalėjusi  šitą?!."  Šitą  nelaimėlį,  šitą  nevėkšlą,  šitą 
„sukiužusią  griuveną"  -  tai  pražūtingas  prisirišimas  prie  to  pu¬ 
spročio  padarė  jį  tiesiog  savo  paties  šešėliu?!  Tai  buvo,  įsiklausė 
Estemė  -  štai  jis  vilkdamas  kojas  nukėblino  per  visą  koridorių, 
tik  pasigailėtinas  jo  anuomečio  šešėlis,  apgailėtinas  kriošena, 
pergąsdintas  zuikis,  „nukaršęs  paralitikas  ašarojančiomis  aki¬ 
mis"  -  tik  paminėjus  Valušką  šiaip  jau  žmogus  lėktų  it  akis  iš¬ 
svilęs,  o  štai  šitas,  „dangstydamasis"  kylančiais  „tėviškais" 
jausmais,  apgaubė  „nesuprantama"  pagarba  tokią  liūdnai  pa¬ 
garsėjusią  įžymybę  ir  „itin  greitai  virto  visuotinės  pajuokos 
objektu".  Kiekvieną  mielą  dieną  du  kartus  (vienąkart,  kai  ji 
pareinanti,  apie  vienuoliktą,  ir  dar  kartą,  kai  grįžtanti,  apie  aš¬ 
tuntą  vakaro)  jis  vėžlina  per  visą  miestą  ir  šitaip  nuolatos  velkasi 
visiems  matant  jau  nuo  to  ryto,  kai  buvo  priimtas  paguodžiantis 

sprendimas  dėl  Valuškos,  ir  nė  nemano  šito  slėpti,  o  nukiaušinęs 
į  beprotnamį  sėdi  tenai  prie  nepratariančio  nė  žodžio  ir,  kaip  kal¬ 
bama,  neįstengiančio  nė  akių  atmerkti  Valuškos,  aptaisyto  dry¬ 
žuotais  marškiniais,  ir,  anot  paskalų,  kartais  pasakoja  jam  šį  bei 
tą,  bet  didžiąją  laiko  dalį  pratyli  ir  pats,  tarsi  būtų  tikriausias  de¬ 
bitas!  Nė  menkiausi  požymiai  nerodė,  kad  „šita  gyva  graudžiau- 
sio  pralaimėjimo  statula",  atsiduso  išgirdusi  tolimą  šiurenimą 
Estemė  -  pagaliau  jis  išeidamas  uždarė  vartus  -  kada  nors  ateis  į 
protą,  veikiausiai  jis  toks  bus  jau  ligi  savo  dienų  pabaigos;  tie  du 
pamišėliai  taip  ir  klioksos  tylomis  šalia  vienas  kito  ir,  kai  miestas, 
apimtas  visuotinio  pagyvėjimo,  žengs  į  naują  epochą,  jie  spaus 
vienas  kitam  rankas;  veikiausiai  taip  ir  bus,  atsistojo  Estemė  ir 
ėmėsi  tvarkyti  „apklausai"  saloną,  bet  visi  tie  dalykai  jos  nė  kiek 
nejaudino:  juk  „čia,  viršūnėje"  šita  menkutė  jos  praeities  klaidelė 
negalėjo  pridaryti  jai  nemalonumų  -  bent  jau  iki  tolei,  kol  „dera¬ 
mu  momentu"  mikliai  surengs  labai  jau  pribrendusią  skyrybų 
ceremoniją,  taigi  tikrai  ištvers  iki  tolei  šitą  du  kartus  per  dieną 
trunkantį  „kapo  sieną  ardantį  tylutėlį  šiurenimą"...  Kėdę  ir  stalą 
pristūmė  prie  salono  lango,  kad  tokioje  tarsi  tuščioje  vietoje  ap¬ 
klausiamasis  lyg  ir  neturėtų  už  ko  „užsikabinti",  ir  po  minutės 
(„Vėluoja!"  -  piktai  suraukė  antakius  Estemė)  Harerio  atlydėtas 
ir  salono  viduryje  pastatytas  „busimasis  eilinis"  palyginti  greitai, 
kaip  ji  ir  buvo  sumaniusi,  pasidarė  toks  kaip  šilta  vilna,  nors  tik 
įžengęs  į  saloną  buvo  pašėlusiai  pasipūtęs.  Stiprus  kaip  jautis, 
kritiškai  nužvelgė  naujoką  iš  užstalės  sekretorė,  ir  štai  pagaliau 
įvadiniai  ir  grėsmingai  skambantys  Harerio  klausimai  bei  ben¬ 
dras  jų  abiejų  spaudimas  „vyno  prisisiurbusį  Nilo  gyventoją  pa¬ 
statė  į  vietą",  ir  jis  liovėsi  būti  toks  „pasikliaujantis  savimi",  o 
tuomet  padėties  šeimininkė,  norėdama  padaryti  „menkutę  pas¬ 
tabą",  perėmė  žodį  ir  pareiškė,  kad  „čia  nepardavinėsime  katės 
maiše,  neturėsime  taiko  pokštauti  su  tokiais  neišeinančiais  iš 
smuklės"  ir  kad  jis  vienąkart  ir  visiems  laikams  užsirašytų  ant 
kaktos  viską,  ką  čia  išgirs:  ji  niekuomet  nekartojanti  to  paties  du 
kartus.  Kad  būtų  aišku  kaip  dieną,  pasakė  ji  nutaisiusi  šaltą  kaip 
ledas  žvilgsnį,  „dabar  ir  nustatysime,  ar  tuojau  atiduoti  karo  tau- 


ko  teismui,  ar  įstengsite  įrodyti,  kad  dar  galėtumėte  būti  kam 
nors  naudingas",  ir  šitai  galėsite  padaryti  tik  taip:  tiksliai  ir  ne¬ 
praleisdamas  nė  menkiausių  smulkmenų  papasakosite  tai,  ką  tik 
galima  pasakyti  apie  tą  „konkrečią"  naktį.  Pasakojimo  tikslumas 
ir  išsamumas  nulems,  iškėlė  smilių  sekretorė,  ir  dar,  be  jokios 
abejonės,  „dorus  ketinimus  atskleidžiantys  ženklai",  ar  apskritai 
norėtumėte  ir  ar  įstengtumėte  būti  naudingas  visuomenės  narys, 
ar  jus  reikėtų  atiduoti  teisėjams,  kad  jie  pasiųstų  į  kalėjimo  ka¬ 
merą,  kaip  tokiais  atvejais  ir  priklauso,  savaime  suprantama,  iki 
gyvos  galvos.  Jis  visai  nenorintis,  mindžikavo  pašiurpęs  ap¬ 
klausiamasis,  būti  pasiųstas  į  jokią  ten  kamerą,  o  dar  Maitvana¬ 
gis,  parodė  tas  vyras  į  Harerį,  buvo  be  kita  ko  žadėjęs:  jis  „gražiai 
išklos  visą  tą  purvą"  -  byla  bus  užglaistyta.  Tas  vyras  tikrai  neat¬ 
ėjęs  pasiduoti,  „mat  jis  ne  toks  idiotas,  kokių  reta",  ne  toks,  kuris 
atėjęs  pats  viską  išpliurpia,  tad  tikrai  nereikėtų  jam  grasinti,  pats 
jis  papasakos  viską  o  viską  iš  eilės,  juk  žinantis,  „kaip  ten  kas 
buvo",  pasikasė  jis  gyjantį  įbrėžimą  per  smakrą,  jie  ieškantys  po¬ 
licininko,  tai  jis  ir  pretenduojantis  juo  būti,  nes  ten  „Prie  Nilo"  jį 
jau  negyvai  užkniso.  Jie  žiūrėsią,  ką  būtų  galima  padaryti,  praš¬ 
neko  Estemė  griežtai  ir  iškilmingai,  bet  pirmiau  norėtų  išgirsti, 
ar  jis  neiškrėtęs  tokių  dalykų,  dėl  kurių  „neįstengtų  išgelbėti  nuo 
teisinės  atsakomybės  nė  Viešpats  Dievas",  tad  tegu  jis  detaliai 
išdėstantis  „iš  eilės"  visa,  kaip  ten  kas  buvo,  o  tuomet  ir  paaiškės, 
ar  miesto  sekretorė  galėtų  kuo  nors  pagelbėti. 

Na,  taip  (atsikrenkštė  pretendentas),  nemenkas  buvo  snu¬ 
kių  padaužymas,  nieko  nepasakysi,  mes  irgi  jautėme  -  bus 
tai,  ko  dar  nebuvo.  Iš  pradžių  mes  tikrai  neprisidėjome  prie 
tų  kitų,  tik  kai  ir  „Prie  Nilo"  susirinkę  vyrai  sušneko,  kad, 
girdi,  mieste  kilo  nemenkas  bildžius,  aš  ir  pasakiau  vyrams, 
Demriui  ir  Feriui  Holgeriui,  kone  eiliuotai:  kelkis,  vengre,  ir 
mes  eisim,  mūsų  vieta  ten,  kur  tvarkos  trūksta...  Mus,  žino¬ 
kite  (suskubo  jam  į  talką  Hareris)...  garbioji  ponia,  taip  ir 
vadina  visi  -  snukių  daužytojai,  aš  tiesiai  sakau,  taigi  mes 
trise,  kaip  čia  pasakius,  na...  žodžiu,  kai  jau  įgrysta  viskas 


iki  gyvo  kaulo,  imamės  daryti  šiokią  tokią  tvarką,  kiti  bijo¬ 
si  mūsų  kaip  ugnies,  sprunka  nuo  mūsų  į  visas  puses,  taip 
jau  būna,  kai  gurkšnojame  vyną,  skiestą  su  mineraliniu 
vandeniu,  ir  pasižiūrime  j  ką  nors.  Nuėjome  ir  mes,  o  ten 
jau  visi  įsišurmuliavę,  užvirusi  tokia  bybienė  -  ir  Didžiojo¬ 
je  gatvėje,  ir  prospekto  pradžioje,  tai  aš  ir  sakau  Demriui, 
žinai,  bybeli,  nėra  ko  snausti,  šitie  juokų  nekrečia,  šitie,  kad 
juos  kur  velniai  nujotų,  visai  nieko  mums  nepaliks,  na,  tai 
puolėme,  aš  tikrai  nesiginu,  ir  mes.  O  čia  viskas  velniškai 
greitai  pasikeitė:  vos  tik  puolėme  rinkti  bičus  į  savo  būrį, 
iškart  pamatėme,  kad  čia  kažin  kas  ne  taip:  šitie  jau  visiems 
grasina,  kabinėjasi  prie  visų  iš  eilės,  tai  aš  ir  sakau  Feriui 
Holgeriui  -  eina  jie  iš  kur  atėję;  tas  palieka  du  bičus  -  su  jais 
jau  buvo  susiuostęs  -  ir  prieina  prie  manęs,  Demris  irgi,  ir 
sukišame  nosis:  ką  toliau  daryti.  Jau  kurviškai  didelė  minia 
susirinko,  atūžė  ir  tie  iš  Turgaus  aikštės,  užplūdo  kaip  rus- 
kiai,  tai  aš  ir  sakau,  ar  matot,  bybeliai,  čia  prasidėjo  revoliu¬ 
cija,  jau  svyla  padai.  Ir  štai  Demris  sako:  kiek  tik  jis  yra 
girdėjęs,  per  visas  revoliucijas  atidaro  krautuves  varguo¬ 
liams,  apsidairykime  ir  mes,  štai  kad  ir  čia,  netoliese,  esanti 
nedidukė  krautuvėlė,  joje  pilnos  lentynos  visai  nešlykščių 
gėrimų,  tai  ir  pasižiūrėkime,  ar  jau  atidarė  ją,  o  jei  jau  taip, 
tai  gal  tikrai  svyla  padai...  Pažiūrim  -  ogi  tikrai  atidaryta, 
bet  tenai,  garbioji  ponia,  labai  atsiprašau,  ne  mes  numušė- 
me  spyną  nuo  durų,  ten  viskas  suknežinta  į  druzgus,  mes 
įgriuvę  mėginome  išgelbėti  bent  vieną  butelaitį,  bet  jau 
anksčiau  kiti  bičai  čia  taip  pasišvaistė,  kad  mes  neradome 
nė  sumauto  nesuižinto  butelio.  Pamatėme  tokį  dalyką  ir 
pasiutome  -  taigi,  pamanėme  mes,  čia  kažin  kas  ne  taip, 
juk  atėjo  didžioji  laisvė,  mes  nė  kiek  neabejojome,  kad  ji  jau 
tikrai  atėjusi,  o  mes  štai  stypsome  čia  perdžiūvusiomis  ger¬ 
klėmis,  prisiekiu  savo  motinos  vardu  (pretendentas  pridėjo 
ranką  prie  širdies),  tikrai  nieko  kito  nenorėjome,  tik  trukte¬ 
lėti  vieną  kitą  gurkšnelį,  o  jau  tuomet  namo;  aš  mat  jau  esu 
toks  -  snukių  padaužymas  praeina,  nesakau,  kad  neužva- 

žiuoju  vienam  kitam,  bet  nebuvo  nieko  bendra  tarp  mūsų 
ir  to,  kas  tenai  dėjosi,  o  man  išvis  patinka  tvarka,  užtat  ir 
manau,  kad  būčiau  visai  tinkamas  tvarkos  saugotojas,  o  tu. 
Maitvanagi  (dėbtelėjo  pretendentas  į  mėginantį  jį  nutildyti 
Harerį),  užčiaupk  savo  snapą  -  jau  ir  taip  man  pasiutusiai 
daug  prikiaulinai...  Žodžiu,  patraukėme  pažiūrėti,  kas  čia 
dedasi,  pasižiūrime  į  „Namų  kavinę"  -  nelabai  kas,  pasu¬ 
kome  į  Didžiąją  gatvę  prie  kavinės  netoli  tilto  -  ten  irgi  vis¬ 
kas  suknežinta  į  šipulius,  na,  sakom,  čia  jau  kiti  pasišvaistė 
iš  peties,  bus  geriau,  jei  mausim  kuo  toliau  nuo  tokių  štai 
vietų.  Patraukėme  prie  to,  na,  kaip  ten  jis...  prie  „Gujašo", 
ir  štai  tuomet  Feris  Holgeris  prisiminė,  kad  kaip  tik  ten. 
Kunigų  alėjos  gale,  esanti  kažin  kokia  cukrainė,  na,  tai  jau 
jos  duris,  atvirai  prisipažįstu,  išlaužėme  mes.  Nieko  tokio 
mes  tenai  neiškrėtėme,  tik  prasimušėme  į  sandėlį  kitoje  cu¬ 
krainės  pusėje,  o  jau  ten  stipriųjų  gėrimų  prikrauta,  viso¬ 
kiausių  užsieninių  likerių,  apžiūrime  etiketes  -  tarsi  ir  būtų 
visai  nieko.  Na,  taip  (mandagiai  linktelėjo  Estemei  jis), 
grįžtu  prie  reikalo,  kaip  tik  dėl  to  ir  prasimanėme  bėdos  - 
nepratę  mes  prie  visokių  tokių  užsienietiškų,  o  tada,  kaip 
čia  pasakius,  gerokai  truktelėjome,  tai  ir  pasidarė  mums 
visiems  nei  šis,  nei  tas,  paskui  pasakiau  pats  sau  -  daugiau 
tokių  kaip  gyvas  neimsiu  nė  į  bumą.  Vėliau  atėjo  iš  gatvės 
visa  tokių  bičų  govėda  ir  kad  jau  pasiuto  talžyti  viską  gele¬ 
žies  strypais,  tai  aš  ir  sakau  vienam  iš  jų  -  duok  ir  man  šitą, 
kaip  jį  ten,  na,  žodžiu,  prisipažįstu  padaręs  klaidą  -  mikliai 
ir  mes  puolėme  daryti  tą  patį.  Tik  dabar  prašom  nemanyti, 
garbioji  ponia,  labai  atsiprašau,  niekuomet  aš  nedarau  to¬ 
kių  dalykų  taip  sau  iš  niekur  nieko,  tai  tas  kurviškas  laka- 
las  susuko  man  galvą,  kitaip  nė  negalėjo  būti,  kiek  dabar 
prisimenu,  ir  žalos  buvo  pridaryta  -  veidrodis  suteškintas, 
atrodo,  dar  ir  pastatytos  ant  baro  taurės,  bet  juk  už  tai  ne¬ 
reikėtų,  argi  ne,  nurėžti  žmogui  galvą...  jau  sakiau.  Maitva¬ 
nagi,  užčiaupk  snapą  (vėl  šiurkščiai  užriaumojo  ant  Harerio 
pretendentas),  aš  sumokėsiu  tam  nusmurgusiam  bičui  iš 


cukrainės  ir  už  veidrodį,  ir  už  visus  kitus  niekalus,  tegu  tik 
jis  atsiknisa.  Tikrai  nepasakyčiau,  kokio  velnio  primaišyta 
į  tą,  prašyčiau  atleisti  už  tokį  pasakymą,  supistą  likerį,  bet 
mane  jis  taip  nukirto,  kad  ištisas  valandas  nesusigaudžiau, 
nei  kur  aš,  nei  kas  man  pasidarė,  tik  štai  ėmiau  ir  atsitokėjęs 
pamačiau  -  sėdžiu  prie  „Apynio"  viešbučio  ant  šaligatvio 
siaubingiausiai  sušalęs.  Apsidairiau  -  kino  teatras  pasken¬ 
dęs  tokiose  štai  (rodo  aukštyn  pretendentas)  liepsnose,  na, 
sakau,  čia  jau  pernelyg  rimta.  Nė  kankinamas  nepasakyčiau, 
kaip  ten  atsidūriau  ir  kur  po  šimts  velnių  nuskribo  Demris 
ir  Feris  Holgeris,  tada  irgi  nebūčiau  galėjęs  to  pasakyti,  tik 
šlaisčiausi  visur  kur  su  kitais  bičais,  paprasčiausiai  galvoje 
netelpa  (net  paraudo  iš  pasiutimo  pretendentas),  kaip  ga¬ 
lėjau  pats  kišti  galvą  į  kilpą!  Jaučiausi  pasiutusiai  šlykščiai, 
patikėkite  manimi,  liepsnojo  ir  mano  viduriai  -  skrandis  ir 
kepenys,  ir  prieš  akis  -  tas  supistas  kinas,  aš  tiesiai  sakau, 
buvau  pamanęs  tada  -  argi  ne  galvijas?  -  kad  tai  aš  pade¬ 
giau  tą  pastatą:  nieko  o  nieko  neatsiminiau,  kas  ten  darėsi 
ir  ką  dariau  aš  pats,  tik  spoksojau  į  ugnį  ir  laužiau  galvą  - 
aš  ar  ne  aš,  užtat  ir  nenumaniau,  ką  reikėtų  daryti.  Neabe¬ 
jojau  -  iš  čia  neištrūksiu,  buvo  bjauru,  kad  negalėjau  nu¬ 
manyti,  ar  ne  aš  šitiek  visko  pridirbau,  dabar  tai  jau  tikrai 
žinau,  kad  ne  aš,  o  tuomet  nė  velnio  nenutuokiau,  tai  ir 
pasakiau  pats  sau,  na,  dabar  tai  jau  tikrai  svyla  padai...  Jau 
maunu  per  vokišką  miesto  dalį,  gatvelės  mažiukės,  dabar 
jau  viskas,  reikėtų,  po  velnių,  nesutikti  tų,  kurių  nenorė¬ 
čiau  nė  už  ką  sutikti,  stabteliu  atsipūsti  prie  kapinių  vartų, 
šitaip  atsirėmiau  (rodo  kaip)  į  groteles  nugara,  ir  štai  tuo¬ 
met  kažin  kas  prašneko  man  visai  už  nugaros!  Kad  tu  kur 
grabais  užsipistum,  atsiprašau  už  tokį  pasakymą,  ūmai  bu¬ 
vau  pamanęs,  jau  prigriebs  ir  mane,  nesu  toks  greitas  kiš¬ 
kis,  jūs,  garbioji  ponia,  veikiausiai  irgi  tai  pastebėjote,  bet 
taip  jau  mane  išgąsdino,  taip  pergąsdino  -  tylu  tylu,  visai 
tylu,  ir  štai  kažin  kas  man  už  nugaros.  Na,  taip,  tai  buvo 
vienas  bičas  iš  to  snukių  padaužymo;  jis  jau  žinojo,  kad 


metas  pasipustyti  padus,  tai  ir  sako,  pasikeiskime  striukė¬ 
mis,  tuomet  tu  mausi  į  vieną  pusę,  sako  jis,  o  aš  j  kitą,  vis¬ 
kas  dings  kaip  į  vandenį,  okey,  taigi  pasikeisime.  Tuomet  ir 
pajutau,  kad  šitas  bičas  bus  velniai  žino  ką  sumanęs,  tai  ir 
sakau  jam:  tu  paklausyk.  Nenorėčiau  dėl  šitos  tavo  striu¬ 
kės  nė  nežinia  kokios  velniavos  prasimanyti,  tu  nemanyk: 
per  tą  snukių  padaužymą  tu  velniai  žino  ko  ten  pridirbai,  o 
dabar  viską  užkarsi  man  ant  sprando!  Patikėkite,  šūdas 
buvo,  ne  daiktas,  ta  jo  pilko  milelio  striukė,  na,  taip,  velniai 
žino,  ką  jis  ten  buvo  sumanęs,  bet  aš  taip  jam  išpoškinau: 
žinai  ką,  nieko  mes  nesutarėme,  nesikeisiu  su  tavimi,  tarkis 
su  kuo  nors  kitu,  nėra  ko  nė  kalbėti  apie  tai.  Nespėjau  nė 
sužiūrėti  -  taip  mikliai  susisuko  tasai  šūdinas  kuilys,  pasi¬ 
elgė  su  manimi  taip,  kaip  niekada  nebūčiau  pamanęs:  daro¬ 
ma  ir  šitaip,  o  buvau  pamanęs,  kad  tai  tikras  bičas.  Smeigė 
jis  man  žemiau  peties,  štai  čia  (atsegė  marškinius  pretenden¬ 
tas  ir  parodė  kur),  o  tai  mirtinas  dūris,  garbioji  ponia,  jis  tai¬ 
kėsi  į  širdį.  Tai  ir  patiesė  mane  tasai  šūdžius,  atsigaiveliojau 
tik  po  kurio  laiko,  žaizdą  pasiutusiai  skaudėjo  ir  vėl  buvau 
baisiausiai  sušalęs.  Jau  nė  nesistebėjau,  kad  buvo  nuvilkęs 
nuo  manęs  striukę,  o  joje  buvo  viskas:  pasas,  pinigai  ir 
mūsų  namo  vartų  raktas,  netoliese  ant  žemės  voliojosi  ir  ta 
sušikta  jo  pilko  milelio  striukė,  tai  ką,  po  velnių,  aš  turėjau 
daryti:  apsivilkau  ja  ir  bėgte  pro  kapinių  vartus!  Jau  nė 
kiek  neabejojau,  kad  bičas  bus  nemenkai  prisiviręs  košės, 
tai  nejaugi  aš  būsiu  toks  galvijas  ir  leisiuosi  suimamas  dėl 
tos  striukės,  bet  turėjau  ją  apsivilkti,  nes  kitaip  būčiau  mir¬ 
tinai  sušalęs  per  tokį  speigą,  neturėjau  kur  dėtis,  tik  į  kapi¬ 
nes.  Namo  eiti  nedrįsau  -  dėl  kino  teatro,  man  jau  visai 
aptemo  protas,  nė  nepamaniau,  kad  galėčiau  sprukti  iš 
miesto,  o  kur  dar  aš  būčiau  nusigavęs  su  tokia  žaizda,  su¬ 
praskite,  skaudėjo  ją  pasiutusiai,  ji  kraujavo,  na,  žodžiu, 
ten  ir  pasilikau.  Susiradau  atvertą  kapo  rūsį,  nesakau,  kad 
taip  daryti  padoru,  kitoje  kapinių  pusėje  pasirinkau  nulau¬ 
žytų  šakų,  dariau  viską,  ką  galėjau,  kol  ten  susikūriau  ugnį. 


išsidžiovinau  trikotažinius  marškinius,  prispaudžiau  juos 
prie  žaizdos  ir  laukiau,  kol  sutems...  Galėjau  ir  nukraujuo¬ 
ti,  garbioji  ponia,  bet  mano  organizmas  toks,  kad  nesunkiai 
ištvėriau  iki  vakaro,  na,  o  jau  tuomet  patyliukais  parsliūki- 
nau  namo,  vargais  negalais  prisibeldžiau  -  žmona  įsileido, 
juk  neturėjau  nei  vartų  rakto,  nei  paso,  nei  pinigų,  na,  ir 
kuo  greičiau  į  krosnį  tą  supistą  striukę,  ir  tol  neuždariau 
krosnies  durelių,  kolei  viskas  supleškėjo  iki  pelenų.  Mikliai 
daktaro  -  gyvena  netoliese,  jis  aptvarstė,  davė  vaistų,  nesi¬ 
kelti  iš  lovos  tris  dienas,  paskui...  taip...  Ką  dabar  aš  galė¬ 
čiau  pasakyti,  garbioji  ponia,  taip  viskas  buvo  iš  tikrųjų, 
nieko  aš  nepraleidau,  tai  ir  visos  mano  kaltės,  tiesa,  dar 
anksčiau,  aš  nesiginu,  buvau  porą  kartų  susimušęs...  Taigi, 
kaip  matote,  nenumanau,  ar  dėl  tokių  prasikaltimų  galėtų 
išeiti  iš  manęs  policininkas,  bet  štai  šiandien  atėjo  Maitva¬ 
nagis  ir  sakė,  kad  žmogus  gal  ir  galėtų  pretenduoti,  jei  viską 
nuoširdžiai  prisipažintų,  tai  aš  pamaniau...  pretenduosiu, 
nes  aš,  bent  jau  man  taip  atrodo,  galėčiau  būti  naudingas 
narys,  tik  dabar  nežinau  nė  ką  sakyti,  kaip  jums...  pasirodys 
šitie  prasikaltimai,  taigi... 

...taigi,  kraipė  galvą  Estemė,  ji  burbėjo  kažin  ką  sau  po  nosimi, 
burbėjo  ir  žiūrėjo  prieš  save  rūsčiu  žvilgsniu,  paskui  kartojo:  gra¬ 
žu,  gražu...  atkišusi  lūpas,  vėl  burbėjo,  paskui  pasiuto  belsti  pirš¬ 
tais  į  stalą  kažin  kokį  trankų  ritmą,  kelis  kartus  nužvelgė  nuo 
galvos  iki  kojų  vis  sunkiau  bepastovintį  pretendentą  ir  pabaigė 
kalbėjimu  nežinia  kam,  gal  pačiai  sau,  o  jos  gerai  apgalvota  bai¬ 
giamoji  frazė  (taip  pasakė:  „norėčiau  pamatyti  tokį  žmogų,  kuris 
galėtų  už-glos-ty-ti  šitą  bylą")  buvo  panaši  į  „vadinamąjį  pasku¬ 
tinį  malonės  dūrį".  Problema,  sužiuro  niūriu  žvilgsniu  į  Harerį 
sekretorė  tiesiai  pretendentui  virš  galvos,  gerokai  keblesnė,  negu 
ji  buvo  maniusi  iš  pradžių,  mat  ji  „šiaip  ar  taip"  ieškanti  žmonių, 
kuriems  niekas  neturėtų  nė  menkiausio  priekaišto,  čia  reikėtų 
kalbėti,  sakykim,  apie  dykinėjimą,  chuliganišką  elgesį  ankstes¬ 
niais  metais,  apiplėšimus  su  įsilaužimu  ar  kapų  išniekinimą  - 


apie  daugelį  dalykų,  tačiau,  nušvito  vienam  tik  Hareriui  skirta 
jos  šypsena,  ką  tuomet  būtų  galima  pasakyti  apie  nepriekaištin¬ 
gumą.  Pati  ji  savo  ruožtu  nė  kiek  neabejojanti  pretendento  nuo¬ 
širdumu,  tik  kad  šito,  atsiduso  ji  ir  vis  dar  nenuleido  akių  nuo 
Harerio,  tikrai  „mažiau  negu  maža",  tad  ir  negalėtų  pasakyti,  ar 
galėtų  imtis  šito  reikalo  ramia  sąžine,  o  jeigu  jo  ir  imtųsi,  tai  tik 
susėdusi  ir  pasikonsultavusi  su  „kompetentingais  ekspertais",  o 
kol  kas  galinti  pasakyti  tik  tiek,  kad  geriausiu  atveju,  koks  tiktai 
galėtų  būti,  lauktų  „maksimalus  bandomasis  laikotarpis".  „Ban¬ 
domasis  laikotarpis?.."  -  nurijo  seilę  busimasis  eilinis  ir  sužiuro  į 
Harerį  pagalbos  meldžiančiu  žvilgsniu,  kad  tasai  paaiškintų, 
„kas  tai  galėtų  būti",  ir  pasakytų,  ką  išvis  reiškia  toks  pasaky¬ 
mas,  bet  Hareris  jau  neturėjo  laiko  nieko  aiškinti,  nes  sekretorė 
tuo  metu  žvilgtelėjo  į  laikrodį  ir  davė  ženklą  „dešiniąja  ranka 
dešiniajai  savo  rankai",  kad  pats  metas  „nešdintis  iš  salono",  - 
netrukus  turinti  išvažiuoti.  Hareris  ištempė  iš  salono  sutrikusį  ir 
pašiurpusį  naujoką  (dar  girdėjosi  Harerio  riksmas  iš  koridoriaus: 
„Nejaugi  nesupranti,  kad  priėmė,  nesistumdyk  tu,  galvijau!"),  o 
Estemė  pakilo  nuo  kėdės  ir,  sukryžiavusi  rankas  po  krūtine, 
nauju  įpročiu  atsistojo  prie  lango  „truputėlį  pasižvalgyti";  pama¬ 
nė  ji,  kad  tai,  na,  taip,  tik  pradžios  žingsnis,  „bet  su  tokiais  bu¬ 
liais,  kaip  šitas,  žengsime  tiesiausiu  keliu  į  tikslą",  kad  tiesiausias 
kelias  į  jį  yra  organizacinis  darbas  ir  įžvalgumas,  na,  dar  ir  sė¬ 
kmė,  nes  štai  kad  ir  čia  paskirto  naujojo  miesto  policijos  viršinin¬ 
ko  lauks,  pamojavo  ji  prie  šaligatvio  stypsančiam  šoferiui  -  jau 
tuoj,  kovingai  nusiteikusi  viešosios  tvarkos  apsaugos  struktūra, 
o  į  ją,  beje,  bus  prifarširuota  žmonių,  jausiančių  amžiną  dėkingu¬ 
mą  miesto  sekretorei.  Tai  šit  ko  reikia,  apsivilko  ji  odiniu  paltu  ir 
užsisegė  visus  iš  eilės  plieninius  spraustukus,  deramo  atsargu¬ 
mo,  numatymo  iš  anksto  ir  pirmų  pirmiausia  nuovokumo,  „ku¬ 
ris  nesileidžia  apgaunamas  menkučių  iliuzijų,  bet  imasi  to,  kas 
apčiuopiama".  Svarbiausias  dalykas  yra  ne  šiaip  kas,  dar  kartą 
patikrino  ji,  ar  įsidėjo  savo  kalbą  į  rankinuką,  o  tik  „neužkibti" 
už  viską  niokojančių  iliuzijų  „kabliuko",  juk  tai  melas  ir  akių 
dūmimas,  išėjo  ji  iš  salono,  „tokių  dalykų  tai  jau  niekas  man 


neįbruks",  o  gal  „grožis?!",  „atjauta?!",  „žmoguje  slypintis  gė¬ 
ris?!",  taip  jau  ir  patikėsiu,  pūtė  ji  žandus  mintyse  tardama  kiekvie¬ 
ną  žodį,  ir  jei  jau  sumanytų  tarti  ką  labai  poetiško,  tai  ir  tuomet 
tegalėtų  pasakyti  tik  tiek,  kad  žmonių  pasaulis,  jau  žengė  ji  pro 
vartus,  tėra  tik  „smulkmeniškų  interesų  nendrynas".  Nendry¬ 
nas,  sėdo  ji  perkreipusi  veidą  ant  užpakalinės  juodos  „Volgos" 
sėdynės,  nendrynas,  kuriame  viską  diktuoja  vėjas,  beje,  šiuo 
atveju  ji  pati,  dar  palaukė,  kol  Hareris  įlips  pro  priekines  auto¬ 
mobilio  duris,  tuomet  šoferiui  tepasakė:  „Važiuojam!",  o  jau  tada 
patogiai  atsilošė  ant  geltona  oda  apmuštos  sėdynės  ir  žvalgėsi  į 
prašmėžuojančius  pro  ją  namus.  Žvalgėsi  į  namus  ir  į  -  dabar, 
kai  veikiausiai  kiekvienas  galintis  paeiti  žmogus  ėjo  į  laidotu¬ 
ves  -  šen  bei  ten  matomus  plušančius  piliečius,  ir  šįkart,  kaip  ir 
visuomet,  įsėdusi  į  automobilį,  į  šitą  „judančią  vadavietę",  pa¬ 
kerėta  tokio  greito  lėkimo  „nepakartojamo  žavesio",  matė  nere¬ 
gėtai  ryškiai  -  kaip  šeimininkas,  išvažiavęs  karieta  apžiūrėti  savo 
valdų,  -  kad  čia  tikrai  viskas  priklauso  jai;  taip,  jai,  iš  tikrųjų,  ir 
jau  ji  yra  sumaniusi,  ką  ir  kaip  daryti  toliau,  žvalgėsi  ji  šypsoda¬ 
masi  pro  „Volgos"  langą,  „jūs  tik  darbuokitės,  stumdykite  veži¬ 
mėlius,  o  mes  netrukus  pradėsime  -  iš  vidaus..."  Nė  Hareris  ne¬ 
numano,  kad  SVARUS  KIEMAS...  reiškia  ne  ką  kita,  o  tik  „sąjū¬ 
džio  eigos"  pirmąją  pusę,  antroji  pakopa  -  akcija  TVARKINGAS 
NAMAS,  pasuko  automobilis  iš  Šventojo  Stepono  gatvės  prie 
centrinių  kapinių,  eisianti  po  pirmosios,  jau  po  to,  kai  bus  švarūs 
ir  visi  sodai,  ir  visos  gatvės,  o  šaligatviai  „žėrės  kaip  veidrodis"; 
tuomet  ir  patrauks  vertinimo  komisija  per  visus  butus  ir  „kaip 
premiją  už  paprasčiausiai  ir  racionaliausiai"  tvarkomą  būstą  iš¬ 
dalys  tikrai  ne  tiek  jau  mažai  ir  ne  tokių  jau  menkų,  dar  vertin¬ 
gesnių  apdovanojimų,  negu  buvo  už  ŠVARŲ  KIEMĄ.  Na,  bet 
neužbėkime  taip  toli  įvykiams  už  akių,  atšaldė  pati  save  Estemė, 
dera  susitelkti  į  tai,  kas  bus  visai  netrukus,  sakykim,  dabar  -  į 
laidotuves,  žvalgėsi  ji  pro  „Volgos"  langą  į  susibūrusią  prie  lai¬ 
dojimo  salės  neregėtai  didelę  minią,  derėtų,  kad  šitos  nepapras¬ 
tos  svarbos  iškilmės  praeitų  be  menkiausių  sutrikimų,  kad  vis¬ 
kas  „būtų  taip,  kaip  ir  turi  būti",  juk  tai  bus  kartu  su  savo  vade 


norinčiai  atsinaujinti  bendruomenei  pirmas  „rimtesnis"  ir,  gali¬ 
ma  drąsiai  sakyti,  „vienybę  patvirtinantis"  viešas  renginys.  Da¬ 
bar  ir  paaiškės,  ar  mes  verti  tokio  pasitikėjimo,  įspėjamu  balsu 
pasakė  ji  Hareriui,  tada  išlipo  iš  automobilio  ir,  kaip  įprasta,  ryž¬ 
tingais  žingsniais  žengė  per  ūmai  kelią  jai  praskynusią  minią  į 
laidojimo  salę;  atsistojo  prie  karsto  ties  pašarvotosios  galva,  pa¬ 
baksnojusi  patikrino,  ar  veikia  mikrofonas,  paskui  apžvelgė  viską 
aplinkui  griežtu  žvilgsniu  ir  galėjo  su  pasitenkinimu  pasakyti:  jos 
dešinioji  ranka  -  tai  jam  buvo  pavesta  surengti  laidotuves  -  ir  vėl 
puikiai  atliko  savo  darbą.  Anot  paskelbto  prieš  tris  dienas  sekre¬ 
torės  potvarkio,  paskutinės  pagarbos  atidavimo  ceremonija  turinti 
išreikšti  naujos  epochos  dvasią,  užtat  reikės  atsisakyti  bažnyčios 
patarnavimų,  o  pačios  laidotuvės  turėsiančios  būti  „be  viso  tokio 
sirupe  išmirkyto  balasto";  išmeskite  visą  tą  „pasenusį  šlamštą", 
aiškino  ji  Hareriui,  ir  „visą  tą  procesą  pertvarkykite  į  pasaulieti¬ 
nį",  štai  taip,  gerai,  linktelėjo  ji  kaip  ant  adatų  stovinčiam  apeigų 
tvarkytojui,  iš  neobliuotų  lentų  sukaltas  karstas  buvo  pastatytas 
ant  paprasto,  bet  kruopščiai  nuplauto  stalo  -  tokio  prireikia,  kai 
būna  skerdžiama  kiaulė,  velionės  svarbą  rodė  suteiktas  „po  mir¬ 
ties"  apdovanojimas:  medalis,  padėtas  atidarytoje  raudonoje  dė¬ 
žutėje  -  na,  taip,  užrašas  („Už  šaunų  sportinį  darbą")  buvo  apvers¬ 
tas,  o  žvakidžių  vietoje  buvo  pastatyti  -  tai  gal  kiek  ir  šokiravo,  bet 
buvo  tikrai  paveiku,  -  du  pagalbiniai  darbininkai  iš  ankstesnės 
Harerio  darbovietės,  o  kadangi  viskas  buvo  daroma  skubotai,  nie¬ 
ko  geresnio  neaptikus,  jie  buvo  perrengti  husarais,  o  jiems  į  ran¬ 
kas  įduoti  du  galingi  plastikiniai  dviašmeniai  kalavijai,  paimti  iš 
miesto  nuomos  punkto,  ir  visa  tai  susirinkusiems  į  laidotuves 
žmonėms  labai  aiškiai  rodė,  kad  tą  dieną  visuomenė  prarado 
savo  vieną  galinčią  būti  pavyzdžiu  kitiems  heroję.  Estemė  nenu¬ 
leido  akių  nuo  karsto,  nuo  paguldytos  į  jį  Pflaumnės,  tuomet  susi¬ 
rinkę  žmonės  suprato,  kad  jau  „prasideda",  ir  pamažėle  nuščiuvo, 
o  Estemėje  atgijo  to  buvusio  prieš  tvaną,  dabar  jau  tikrai  galėtų 
taip  pasakyti,  apsilankymo  velionės  namuose  vakare  atminimas. 
Kas  tada  būtų  galėjęs  pamanyti,  klausė  ji  pati  savęs,  kad  po  gerų 
poros  savaičių  „šitą  mažiukę  papingąją"  ji  palydės  į  dausas  kaip 


rodančią  pavyzdį  kitiems  heroję,  kas  būtų  galėjęs  pamanyti,  kai 
tą  vakarą  -  po  susižodžiavimo!  -  ji  išėjo  iš  buto,  persmelkto  slo¬ 
gaus  aitrumo,  kad  štai  po  šešiolikos  dienų  ji  iš  viso  prisimins  visa 
tai,  kad  stovės  prie  anos  moters  karsto  ir  nejaus  nė  menkiausio 
pykčio,  nes  juk,  vėl  ji  prisiminė  Pflaumnę  su  naminėmis  šlepetė¬ 
mis,  ji  iš  tikrųjų  nejautusi  nieko  tokio  ir,  nereikia  nė  sakyti,  jos  net 
šiek  tiek  gailėjusi.  O  juk  savo  likimą,  klaidžiojo  mintimis  Estemė 
nenuleisdama  akių  nuo  šarvonės,  nulėmusi  vien  tik  ji  pati:  neįsten¬ 
gusi  ištverti,  kaip  tvirtino  Pflaumnės  kaimynė,  tokios  gėdos,  tą 
naktį  išbėgusi  ištempti  savo  sūnų  už  plaukų,  išbėgusi  ir  savo  ne¬ 
laimei  priešais  Valnerio  vyriškų  drabužių  siuvyklą  užsirovusi 
ant  kitus  drabužius  prisimatuojančio,  kad  vėliau  jo  neatpažintų, 
bandito,  o  tas  -  kaip  pasakojo  tą  naktį  prie  langų  pratupėję  Jano- 
šo  Karačonio  gatvės  gyventojai  -  vis  dėlto  „ištaikė  laiko"  kokias 
penkias  minutes  ir  pačiu  šlykščiausiu  būdu  „pasismagino  su  ja", 
o  jau  tada  užčiaupė  amžinai.  Žmogaus  nelaimė,  susumavo  ji  nu¬ 
taisiusi  liūdną  veidą,  gal  net  taip  reikėtų  sakyti  -  nepasisekimas, 
tragiškas  posūkis  „gyvenimo  tarp  pagalvėlių"  pabaigoje,  juk  ji 
tai  jau  tikrai  nenusipelniusi  tokios  baigties,  to  neužsitamavusi, 
atsisveikino  su  ja  Estemė,  tai  bent  jau  kaip  atpildas  bus  herojiš¬ 
kas  išėjimas,  -  atsisegė  Estemė  rankinuko  sagtelę,  išsiėmė  rašo¬ 
mąja  mašinėle  išspausdintos  kalbos  kopiją  ir  pamačiusi,  kad 
žmonės  jau  nurimo,  giliai  įkvėpė  oro  ir  susirengė  skaityti  pirmąjį 
sakinį.  O  kaip  tik  tada  -  kaip  vėliau  paaiškėjo:  „dėl  prasto  suside¬ 
rinimo"  -jai  pro  nugarą  prasmuko  keturi  kiti  husarai  ir,  nespėjus 
sekretorei  nė  prasižioti,  pakišo  du  deramo  ilgio  kalavijus  po 
karstu,  pakėlė  jį  ir,  kaip  jiems  buvo  nurodyta,  greitai  pasileido 
per  jau  pripratusią  prie  neįprastų  sprendimų,  užtat  ir  lengvai, 
greitai  ir  lanksčiai  prie  jų  prisitaikančią  gedinčią  minią.  Sekretorė 
dėbtelėjo  į  išraudusį  kaip  liepsna  ir  nuo  galvos  iki  kojų  šiurpulių 
krečiamą  Harerį  užmušančiu  žvilgsniu,  bet  galiausiai  neturėjo 
ką  daryti,  jei  jau  taip  viskas  susiklostė,  tai  ir  pati  leidosi  ketu¬ 
riems  husarams  iš  paskos;  o  tie  užsimoję  kalnus  nuversti  vyrai 
prasimušė  pro  baugščiai  krinkančią  į  šalis  minią,  taip  jie  reiškė 
dėkingumą  už  tai,  kad  „dėl  sportinės  formos"  buvo  pasirinkti 


kaip  tik  jie,  tat  rūko  smagiai  ir  tiesiog  stulbinamu  greičiu,  tary¬ 
tum  jų  našta  tebūtų  lengvas  pūkelis,  tiesiai  prie  iškastos  kapo 
duobės.  Oratorė,  kaip  ir  visi  susirinkę  velionę  palydėti  žmonės, 
nori  nenori  turėjo  derintis  prie  nešikų  žingsnio,  jei  nenorėjo  be¬ 
viltiškai  atsilikti,  o  jie,  saugodami  laidotuvių  rimtį,  turėjo  nė  už 
ką  neparodyti,  kad  reikia,  nors  taip  ir  daryti  nedera,  „mažumėlę 
pabėgėti";  bet  tai  buvo  ne  pats  didysis  rūpestis  -  daugiausia  ne¬ 
rimo  kėlė  karstas,  mat,  kaip  netrukus  pasirodė,  keturi  husarai, 
pasijutę  esantys  kone  svarbiausi  laidotuvių  ceremonijos  daly¬ 
viai,  nepaisė  nei  jokių  rodomų  ženklų,  nei  švilpimo,  nei  sakomo 
„psst",  o  nešamas  ant  kalavijų  karstas  tai  linksmai,  tai  grėsmin¬ 
gai  vartėsi  ir  šokinėjo  į  šalis.  Husarai  duso  ir  šnopavo,  kol  priėjo 
kapą,  bet  išlaikė  deramą  orumą  ir,  „galima  sakyti",  visi  irgi  paju¬ 
to  palengvėjimą  -  karstą  atnešė  neapverstą,  o  šitoks  „nepritariamo 
šnypštimo  per  visą  paskutinę  kelionę"  nepaprastumas  sutelkė  ge¬ 
riau  negu  kas  nors  kitas  susirinkusią  galutinai  atsisveikinti  su 
velione  minią  į  tikrą  bendruomenę,  ir  dabar  tie  žmonės  visi  kaip 
vienas  žiūrėjo,  kaip  Estemė,  spausdama  rankose  du  vėjo  plaiks¬ 
tomus  popieriaus  lapus,  galų  gale  pradeda  dėl  savotiškai  susi¬ 
klosčiusių  aplinkybių  atidėtą  kalbą. 

Visi  čia  susirinkusieji  žinome,  kad  gyvenimas  baigiasi  mirtimi.  Gal  kas 
ir  pamanys,  kad  šiais  žodžiais  nepasakiau  nieko  naujo,  bet  nieko  nepa¬ 
prasto  nepasakė  ir  poetas,  tvirtindamas,  kad  nėra  nieko  naujo  po  saule. 
Mirtis  -  mūsų  dalia,  tai  taškas  sakinio  pabaigoje,  ir  nė  vienas  gimęs 
kūdikis  negali  tikėtis  ko  nors  kito.  Visi  mes  šitai  žinome,  užtat  ir  šįkart 
liūdesys  nepalauš  mūsų  -  mes  liksime  ryžtingi  ir  susitelkę,  nes  mes, 
piliečiai,  stovime  sustoję  prie  nepaprasto  žmogaus  kapo.  Nepratusi  aš 
kalbėti  pakiliais  žodžiais,  tai  pasakysiu  tik  tiek,  kad  dabar  mūsų  miestas 
atsisveikina  su  žmogumi.  Sustojo  prie  jo  kapo  didelis  ir  mažas,  jaunas 
ir  senas  -  visi  nori  pabūti  ten,  kur  baigiasi  žmogaus  gyvenimas.  Kalbu 
apie  žmogų,  kurį  visi  mes  mylėjome,  apie  žmogų,  kuris  darė  tai,  ką  ir 
privalo  daryti,  apie  žmogų,  kuris  buvo  kuklus  kasdieniame  gyvenime,  o 
jo  mirtį  iškilmingai  pažymime  visi  čia  susirinkusieji.  Iškilmingai  iške¬ 
liame  drąsą,  nes  ši  paprasta  moteris,  piliečiai,  sugėdino  ir  mane,  ir  tave, 


ir  jį,  ir  ją  -  išdrįso  vienui  viena  priešintis  tam,  kam  neišdrįso  niekas 
kitas.  Ar  galėčiau  sakyti,  kad  ji  buvo  herojė?  Galėčiau,  taip  aš  ir  sakau, 
ir  šitą  vienintelį  prakilnų  žodį  sakau  Jožefnei  Pflaum  visai  nuoširdžiai. 
Tą  žmogaus  išbandymo  naktį  ji  išėjo  grumtis  už  sūnų,  taip,  ir  už  savo 
sūnų,  ir  už  mane,  ir  už  tave,  ir  už  jį,  ir  už  ją,  už  mus  visus,  piliečiai,  ir 
parodė,  kad  drąsa  ir  kovos  dvasia  dar  visai  neišblėso  ir  šiais  išglebimo 
laikais.  Ji  parodė,  kaip  reikia  gyventi,  parodė,  ką  reiškia  būti  žmogumi 
susiklosčius  tokioms  aplinkybėms,  parodė  pavyzdį  ir  mums,  ir  visoms 
po  mūsų  ateisiančioms  kartoms,  kaip  turi  elgtis  žmogus,  kurio  niekas 
negalėtų  pavadinti  bailiu.  Šiandien  atsisveikiname  su  motina,  turėjusia 
nedėkingą  sūnų,  atsisveikiname  su  našle,  ištikima  dviejų  vyrų  žmona, 
šiandien  čia  atsisveikiname  su  paprasta  moterimi,  mylėjusia  grožį,  atsi¬ 
sveikiname  su  moterimi,  kuri  paaukojo  savo  gyvastį,  kad  mums  visiems 
būtų  geriau.  Aš  ir  dabar  matau  ją,  tą  šiurpią  naktį  sakančią  pačiai  sau: 
aš  nė  už  ką  nepakęsiu  šitokio  dalyko,  dabar  matau,  kaip  ji  velkasi  paltą 
ir  eina  susigrumti  su  daug  didesne  už  ją  galybe.  Ji  žinojo,  piliečiai, 
kad  galinti  patirti  pralaimėjimą,  -  juk  gležnos  jos  rankos  turėsiančios 
susigrumti  su  užkietėjusiais  banditais,  viską  ji  žinojo,  bet  nė  nemanė 
trauktis  nuo  pavojų,  ji  vis  tiek  ėjo,  nes  tai  buvo  žmogus,  kuris  nepasi¬ 
duoda.  Paėmė  viršų  daug  didesnė  jėga,  ji  neįstengė  atsilaikyti,  bet  aš  vis 
tiek  sakau:  nugalėtoja  buvo  ji,  o  jos  žudikai  liko  nieko  nelaimėję  -  tai  ji 
padarė  juos  pralaimėtojais,  nes  ji  įstengė  išsijuokti  iš  visų  tų  niekingų 
užpuolikų.  Sugėdino  juos,  bet  kaip?  Ogi  taip,  kad  pastojo  jiems  kelią, 
kad  nė  nemanė  pasiduoti  be  kovos,  tai  ji  vienui  viena  stojo  į  grumtynes, 
ir  ji,  drįstu  sakyti,  juos  nugalėjo.  Tad  eik,  Jožefne  Pflaum,  į  užpelnytą 
ramybės  vietą,  pailsėsi  tenai  po  visų  vargų,  o  mes  išsaugosime  tavo  dva¬ 
sią,  tavo  atminimą,  tavo  telkiantį  žmones  herojišką  pavyzdį,  tu  jau  pri¬ 
klausai  mums,  tik  tavo  kūnas  atiduodamas  trūnyti.  Atiduodame  tave 
gimtajai  žemei,  neraudame,  kad  sudūlės  tavo  kaulai,  mes  neraudame  ir 
išsaugosime  viską,  kas  tavyje  buvo  tikra,  tiktai  galinčius  sutrešėti  tavo 
palaikus  įstengs  pulti  trūnėsių  darbininkai... 


Trūnėsių  darbininkai  jau  buvo  atitrūkę  nuo  grandinių  ir  vis  dar 
susnūdę  laukė,  kol  rasis  deramos  prielaidos  veikiai  po  to,  kai 
visa  šita  prasidėjo,  vėl  imtis  nutrauktų  grumtynių,  negailestin¬ 
gos  apsiausties,  kurios  baigtis  nekėlė  nė  menkiausių  abejonių,  ir 
dėl  mors  atsiradusioje  visiškoje  tyloje  galės  suskaidyti  į  mažiau¬ 
sias  daleles  tai,  kas  buvo  kadaise  gyva  ir  nepakartojama  visuma. 
Ištisas  savaites  ir  mėnesius  nesibaigianti  nepalanki  aplinka,  tokia 
ji  iš  išorės,  kitaip  sakant,  ten  vyraujanti  aukščiausia  temperatūra 
buvo  pernelyg  žema  ir  dėl  to  pasitraukiantis  iš  gyvenimo  orga¬ 
nizmas  buvo  sušalęs  į  akmenį,  tad  ir  apsiausties  vykdytojai  buvo 
priversti  nieko  neveikti,  o  pati  suskaidymui  pasmerkta  citadelė, 
kaip  ir  viskas  aplinkui,  buvo  kiaurai  peršalusi,  joje  iš  tikrųjų  ne¬ 
vyko  nieko,  ten  vyravo  tobulas  nepriekaištingas  pastovumas,  tai 
buvo  sustingęs  panoptikumas,  absoliutus  nejudrumas,  visiškai 
sustojęs  laikas,  egzistencija  be  trukmės.  Paskui  atėjo  lėtas,  be  galo 
lėtas  budinimas,  kūnas  ištrūko  iš  šalčio  nelaisvės,  ir  vėl  pagal 
duotą  įsakymą  galėjo  prasidėti  jo  šturmas,  žingsnis  po  žingsnio 
įgyjantis  vis  didesnį  užmojį.  Raumenų  baltymus  dabar  jau  buvo 
apėmusi  dėl  disimiliacijos  vykstanti  nesustabdoma  vienakryptė 
medžiagų  apykaita,  adenozinfosfatazės  fermentai  toliau  ardė 
bendrąją  energijos  bazę,  vadinamąjį  ATP”,  ir  šįkart  toje  negina¬ 
moje  citadelėje  iš  junginių  atsipalaiduojanti  skaidymosi  energija 
irgi  prisijungė  prie  susijusios  su  ATP  aktomiozino  formos,  ir  visa 
tai  skatino  raumenų  susitraukimą.  Nuolatos  skaidomo  ir  natū¬ 
raliai  mažėjančio  adenozintrifosfato  jau  negalėjo  papildyti  nei 
oksidacija,  nei  glikolizė,  nes  visiškai  nebuvo  resintezės  ir  dėl 
lygiagrečiai  besikaupiančios  pieno  rūgšties  raumenų  susitrau¬ 
kimą  pagaliau  pagal  visas  taisykles  pakeitė  rigor  mortis'".  Že¬ 
miausiose  venų  vietose  susikaupė  kraujas,  kuris  pasidarė  kone 
išskirtinė  niokojamųjų  kovos  operacijų  -  tiesiog  iki  triuškina¬ 
mos  pergalės  -  vieta,  puolimas  staiga  labai  tiksliai  nusitaikė  į 
fibrino  turinį  iš  dviejų  pusių.  Jau  anksčiau,  dar  prieš  šturmo 

pertrauką,  per  prasidėjusio  proceso  pirmąją  pakopą  suaktyvėjęs 
trombinas  iš  kraujo  apytakoje  esančių  skystą  pavidalą  turinčių 
fibrinogenų  atskėlė  po  du  peptidus,  ir  visur  kur  susidarančios 
fibrino  molekulės,  susikibusios  viena  su  kita,  sudarė  tvirtą  kre¬ 
šulį  iš  ypač  atsparių  fibrino  siūlų.  Tačiau  visa  tai  truko  neilgai, 
nes  dėl  ištikusios  mors  anoxias‘  plazminogenai,  pavirtę  į  plazmi¬ 
nus,  šią  fibrino  siūlų  grandinę  suskaidė  į  polipeptidus;  ir  paskui 
grumtynės,  palaikant  iš  kitos  pusės  šturmuojančių  itin  gausių 
ištirpintų  adrenalino  fibrinų  poveikį,  baigėsi  tuo,  kad  kraujas  vėl 
pasidarė  skystas  ir  dėl  to  pakilę  į  kovą  su  hemostaze  kariautojai 
pelnė  greitų  ir  efektingų  pergalių.  Tvarkytis  su  krešuliais  sekėsi 
kiek  sunkiau  ir,  kas  svarbiausia,  būtų  buvę  tvarkomasi  neabejo¬ 
tinai  lėčiau,  bet  užduotį  kiek  supaprastino  tai,  kad  išliko  skystu¬ 
mas,  taigi  taip  buvo  paprastesnis  ir  kitas  žingsnis,  turėjęs  tikslą 
sunaikinti  raudonuosius  kraujo  kūnelius.  Kai  audiniai  jau  teoriš¬ 
kai  neįstengė  sulaikyti  skysčio,  tarpląstelinė  medžiaga  susikau¬ 
pė  silpnai  sukibusiose  vietose  apie  didžiąsias  venas,  ir  dėl  to 
kraujo  kūnelių  membranos  pasidarė  pralaidžios,  užtat  galėjo 
būti  išplaunamos  hemoglobino  druskos.  Iš  eritrocitų  struktūros 
pasišalinęs  hemoglobinas  susimaišė  su  ten  esančiu  neįveikiamu 
skysčiu  ir  perdažė  audinius,  pro  kuriuos  prasiskverbė,  tad  negai¬ 
lestingos  viską  niokojančios  jėgos  pasijuto  patyrusios  dar  vieną 
pergalę.  Pasilikusi  suderintų  visuotinių  kovos  operacijų  nuoša¬ 
lėje,  tuo  metu,  kai  vienu  kartu  smūgis  buvo  nukreiptas  ir  į  rau¬ 
menis,  ir  į  kraują,  jau  negalinčio  apsiginti  organizmo  kadaise 
buvusios  nuostabios  karalijos  vidinė  opozicija  sukėlė  maištą  jau 
mors  akimirką,  ir  tada  angliavandeniliai,  riebalai  ir  ypač  balty¬ 
mai  -  dar  neseniai  jų  visų  veikimo  tvarka  pasižymėjo  nepakarto¬ 
jama  elegancija  -  išgriovė  visus  pastatytus  užtvarus  ir  barjerus  ir 
sukilo  prieš  organizmą  it  kokie  „rūmų  perversmininkai".  Karinis 
junginys  susidėjo  iš  vadinamųjų  audinių  fermentų,  o  pati  akcija 
vadinosi  autodigestio  postmortales" ,  ji  jau  negalėjo  likti  nepastebė- 

ta,  ir  toks  nešališkas  jos  pasireiškimas  dar  labiau  slėpė  graudžią 
esmę,  tad  būtų  tiksliau,  jei  apie  visa  tai  būtų  kalbama  kaip  apie 
„tarnaičių  maištą".  Klastingų  tarnaičių,  kurias  jau  anksčiau,  kai 
citadelėje  dar  virė  gyvas  gyvenimas,  turėjo  nė  akimirką  nepaleis¬ 
ti  iš  rankų  visa  inhibitorių  sistema,  juk  visa  jų  veikla  apsiribojo 
tik  į  karalijos  aruodą  patekusių  maisto  medžiagų  suskaidymu  ir 
parengimu  tolesniam  vartojimui;  ir  tik  be  perstojo  ir  ypač  griež¬ 
tai  prižiūrimos  jos  negalėjo  eiti  dar  toliau  ir  pačios  pulti  tos  siste¬ 
mos,  kurios  dalis  pačios  esančios  ir  turinčios  ją  aptarnauti.  Štai, 
sakykim,  proteolitinių  fermentų,  proteazių,  tikroji  paskirtis  bu¬ 
vusi  skaidyti  peptidų  junginius  ir  taip  katalizuoti  maisto  baltymų 
hidrolizę,  ir  tik  turimas  energingas  sudėtinis  baltymas  murinas 
galėjo  sutrukdyti  tiems  fermentams  su  skrandyje  esančia  drus¬ 
kos  rūgštimi  tuo  pačiu  metu  nesuniokoti  ir  ląstelės  baltymų.  Ne 
kitokia  padėtis  susiklostė  ir  angliavandeniliams  bei  riebalams, 
ten,  viena  vertus,  NADP'  ir  kofermentas  A,  antra  vertus,  lipazė  ir 
riebioji  rūgštis  per  dehidrogenazę  spaudė  prie  inhibitorių  būrio 
drausminančios  palydos,  o  šiaip  niekas  kitas  be  jų  neįstengė  su¬ 
laikyti  griovimui  susitelkusių  fermentų.  Na,  taip,  dabar  jau  nebe¬ 
liko  stabdžių,  nebeliko  priešinimosi,  ir  stojus  kitai  temperatūrai 
tam  palankiausiuose  plotuose  tuojau  prasidėjo,  o  gal  greičiau  jau 
toliau  vyko  „rūmų  perversmas":  daugelyje  vietų  rūgštis  su  he- 
matinu  iš  susiskaidžiusio  kraujo  suardė  skrandžio  sienelių 
struktūrą,  ir  tuomet  darinys,  susidedantis  daugiausia  iš  druskos 
rūgšties  ir  pradinių  pepsino  medžiagų,  galėjo  pulti  pilvo  ertmės 
organų  audinius.  Dėl  fermentams  tarnaujančios  kariaunos  vei¬ 
klos  susiskaidę  į  elementus  kepenyse  esantis  glikogenas  ir  įvyko 
kasos  autolizė,  taigi  autolizė,  ir  šis  žodis  negailestingai  skaudžiai 
išryškina  tai,  kas  jame  slypi:  ogi  tai,  kad  visa,  kas  gyva,  nuo  pat 
savo  gimimo  akimirkos  pačia  tikrąja  žodžio  reikšme  nešiojasi  ir 
savo  pražūtį.  Neabejotina,  kad  dėl  santykinio  deguonies  sty¬ 
giaus  veikimo  vietose  didžiąją  darbo  dalį  nudirbo  tik  lėtai,  bet 

nesulaikomai  plintanti  putrefactio',  kitais  žodžiais  tariant,  azoto 
turinčių  organinių  junginių,  pirmiausia  imančių  skaidyti  balty¬ 
mus  mikroorganizmų,  fermentinis  veikimas  -  tai  jisai  suvienijo 
mikroorganizmų  jėgas  su  narsiausiais  kariais,  ir  visi  jie  pradėjo 
veiklą  žarnyne:  ten  jų  buvo  be  galo  daug,  ir  iš  ten  jie  laipsniškai 
plėtė  savo  galias  po  visą  citadelės  plotą.  Išskyrus  keletą  anaero¬ 
binių  mikrobų,  jų  kovotojai  su  pabūklais  daugiausia  susidėjo  iš 
sukeliančių  puvimą  aerobinių  bakterijų,  bet  apžvelgti  absoliučiai 
visą  jų  kariauną  veikiausiai  būtų  neįmanoma  užduotis:  kartu  su 
Bacterium  proteus  vulgaris,  B.  subtilis  mesentericus,  B.  pyocyaneus, 
Sarcina  flava  ir  Strepococcus  pyogenes  į  kautynes  įsijungė  dar  dau¬ 
gybė  mikroorganizmų,  bene  anksčiausiai  mūšiai  įsiplieskė  išil¬ 
gai  venų,  iš  pradžių  prie  pilvo  sienos,  kirkšnių,  vėliau  tarpuose 
tarp  šonkaulių  ir  viršutinių  bei  apatinių  raktikaulio  duobučių 
plote,  ir  ten  per  putrificatio"  susidaręs  sieros  vandenilis,  susijun¬ 
gęs  su  hemoglobinu,  sudarė  ir  verdoglobiną,  ir  su  suirusių  he¬ 
moglobino  darinių  geležimi  -  geležies  sulfidą,  o  paskui  visa  tai 
tęsėsi  raumenyse  ir  vidaus  organuose.  Vėlgi  hemoglobino  skys¬ 
tis  sunkėsi  per  nuolatos  yrančius  audinius,  vienur  pasiekė  odą,  o 
kitur  graužėsi  į  gilumą.  Buvo  ir  lygiagretus  su  heterolize  vyks¬ 
mas,  siejamas  su  anaerobiniu  organizmu  Clostridium  perfringens, 
su  ta  žarnose  nuo  naujųjų  pradžių  greitai  besidauginančia  dide¬ 
lio  poveikio  bakterija  -  ji  veikė  ir  atsiradimo  vietoje,  ir  skrandyje, 
ir  gyslose,  mat  greitai  išplitusi  po  visą  organizmą  sukėlė  dujų 
pūsleles  širdies  ertmėse,  po  plaučių  krūtinplėve  ir  veiksmingai 
padėjo  susidaryti  pūslėms  ant  odos,  nuo  kurios  tada  nusinėrė 
epidermis.  Kadaise  veikiantis  be  sutrikimų  ir,  nors  ir  be  galo  su¬ 
dėtingas,  nesunkiai  suvokiamas  supratingumas  valdė  iki  šiolei 
jau  visai  susiskaldžiusią  proteinų  karaliją,  iš  jos  radosi  pirmiau 
albumozės  peptinai,  amidai,  azoto  turinčios  ir  jo  neturinčios  aro¬ 
matinės  medžiagos,  galų  gale  organinės  riebiosios  rūgštys  - 
skruzdžių,  acto,  sviesto,  valerijonų,  palmitino  ir  stearino  bei  ne- 

organiniai  elementai,  tokie  kaip  vandenilis,  azotas  ir  vanduo. 
Amoniakas,  padedamas  dirvoje  gyvenančių  nitritinių  ir  nitrati- 
nių  bakterijų,  oksidavosi  į  azoto  rūgštį,  o  ji  pavirtusi  druskomis 
per  augalų  siūlines  šaknis  vėl  grįžo  į  tą  pasaulį,  iš  kurio  buvo  iš¬ 
ėjusi.  Vienas  suskaidytų  angliavandenilių  likutis  -  anglies  dvide¬ 
ginis  -  pateko  į  orą,  kad  galėtų  -  nors  ir  nežymiai  -  dar  kartą 
prisidėti  prie  fotosintezės.  Tad  pro  smulkius  siūlelius  vėl  jį  pasi¬ 
savino  sudėtingesni  organizmai  ir  viską  subtiliai  paskirstė  orga¬ 
niniam  ir  neorganiniam  gyvenimui;  ir  kai  po  ilgo  priešinimosi 
jungiamieji  audiniai,  kremzlės  ir  galiausiai  kaulai  liovėsi  bepras¬ 
miškai  grumtis,  iš  anuometės  citadelės  jau  nebuvo  likę  nieko, 
nors  nebuvo  išnykęs  nė  vienas  jos  atomas.  Viskas  išliko,  nors  dar 
neatsirado  tokio  buhalterio,  kuris  būtų  įstengęs  suskaičiuoti  tuos 
elementus,  ir  šitaip  galutinai  išnyko  ir  pati  vieną  kartą  egzistavu¬ 
si  ir  tikrai  nepakartojama  karalija  -  ją  suniokojo  begalinis  už 
tvarkos  kristalų  besislapstančio  chaoso  užmojis,  audringas,  vis¬ 
kam  abejingas  ir  nesulaikomas  judėjimas  tarp  daiktų.  Iš  palen- 
gvo  suniokojo  viską  į  anglį,  vandenilį,  azotą  ir  sierą,  dailų  audinį 
suardė  į  gabalėlius,  jis  iširo  ir  sunyko,  nes  jį  užbaigė  protu  nesu¬ 
vokiamas  iš  didelių  tolymių  atklydęs  nuosprendis  -  kaip  šią 
knygą  dabar  užbaigia  štai  čia,  šiame  taške,  paskutinis  žodis. 

Negailestinga,  vizionieriška  šiuolaikinės 
apokalipsės  meistro  knyga 
Susan  Sontag 


Tyrlaukiuose  pasimetusio  miestelio  idilę  nutraukia  triukšminga 
cirko  trupė,  atsitempusi  didžiulę  padvėsusio  banginio  iškamšą. 
Prie  tokių  dalykų  nepratę  vietiniai  gyventojai  sukelia  absurdišką 
maištą,  kurio  beprasmybė  gali  varžytis  nebent  su  jo  žiaurumu. 
Riaušes  netrukus  numalšina  kariuomenė,  į  valdžią  iškyla  suirute 
pasinaudoję  apsukruoliai,  o  keistoki  miestelėnai  ima  svarstyti, 
kas  pažeidžia  bendro  gyvenimo  harmoniją.  Gal  visuomenė  gyve¬ 
na  ne  pagal  masių  psichologijos,  o  pagal  muzikos  dermės  taisyk¬ 
les,  kurioms  artimi  dangiškųjų  sferų  dėsniai? 

Vengrų  rašytojo,  scenaristo  Laszlo  Krasznahorkai  kūryba  įvertinta 
daugeliu  premijų,  tarp  jų  tarptautine  Man  Booker  ir  svarbiausiu 
Vengrijos  literatūros  apdovanojimu  -  Kossutho  prizu.  Autorius  daž¬ 
nai  lyginamas  su  pačiais  garsiausiais  pasaulio  rašytojais:  Gogoliu, 
Melville'iu,  Saramago,  Bolano.  Pasak  The  Nezv  Yorker  apžvalginin¬ 
ko  J.  Woodo,  iš  visų  jų  L.  Krasznahorkai  turbūt  pats  keisčiausias. 


